
Ljósvetninga  saga. 


JPorgeirr  goði  bjó  at  Ljósavatni,  höfðingi  mik- 
ill.  Forni  hét  maðr,  er  bjó  í  Haga  í  Reykja- 
clal,  góðr  bóndi.  Þá  bjó  Arnórr  í  Reykjahlíð, 
faðir  Þorfinns,  kappi  mikill.  Þeir  váru  þing- 
menn  ok  vinir  Þorgeirs  goða.  Þat  er  ok  sagt, 
at  þeir  Þorfinnr  ok  Grettir  fundust,  ok  réð  þar 
hvárrgi  á  annan,  ok  má  á  þvi  marka,  hvílikr 
kappi  Þorfinnr  var.  —  í  þann  tíma  bjó  Ófeigr 
Járngerðarson  í  Skórðum,  höfðingi  mikill  ok 
garpr.  Ölvér  hét  maðr,  er  bjó  at  Reykjum, 
búancli  góðr.  Þeir  bræðr  Sölmundr,  Eyjólfr  ok 
Söxolfr  bjoggu  at  Gnúpum,  Viðars  synir,  garp- 
ar  miklir  ok  ójafnaðarmenn,  ok  bjoggu  fyrir 
austan  ána  í  dalnum,  ok  váru  óeirðarmenn  mikl- 
ir  um  kvennafar,  ok  höfðu  því  svá  mikinn  yfir- 
gang,  at  fáir  treystust  at  ganga  í  móti  þeira 
vilja.     Ærit    váru    þeir    frægir,    ok    þó  at  illu. 

Sölmundr  var  fyrir  þeim.  Hann  venr  kvámur 
sínar  til  Ölvés  at  hitta  dóttur  hans,  ok  í  mót 
vilja  frænda  hennar,  ok  fekst  þó  engi  forstaða 
af  lítilmensku  föður  hennar.  Þat  er  at  segja, 
at  Ófeigr  átti  för  inn  í  herað,  ok  hitti  Ölvér 
hann  ok  bað  at  hann  kæmi  þar,  er  hann  færi 
heim  aftr,  ok  sagði  honum  ósæmd  þeira  Yið- 
arssona.  Ófeigr  mælti:  „Illa  mun  sjatna  ofsi 
þeira  bræðra,  énn  koma  mun  ek  hér,  er  ek  fer 
heim".  Ölvér  þakkar  Ófeigi  góð  orð.  Ölvér 
hafði  átján  þræla.  Ófeigr  kom  þar  um  kveld- 
it.  —  Nú  er  at  segja  frá  þeim  Viðarssonum,  at 
þeir  fara  heiman  til  Ölvés.  Þá  mælti  Söl- 
mundr:  „Þit  bræðr  skuluð  standa  í  dyrum 
ok  horfa  út,  ok  vætti  ek  at  rýr  verði  þræla 
ættin  fyrir  oss".  Sölmundr  sótti  inn  eftir  kon- 
unni  ok  hafði  hana  á  brott.  Þá  mæltu  þræl- 
arnir:  „Hvat  gerðu  vér  nú  átján,  er  þeir  Við- 
arssynir  kómu  at  þrír"?  Enn  Ófeigr  spratt 
upp  ok  tók  vápn  sín  ok  gekk  út  eftir  þeim,  ok 
váru  þeir  þá  komnir  at  túngarðinum.  Ok  i  því 
er  Sölmundr  vill  taka  við  heDni  ok  hefja  út  af 
garðinum,  kom  Ófeigr  at  ok  grípr  til  henn- 
ar,  ok  kippir  henni  inn  af  garðinum.  „Hvar 
til  ætlar  þú,  Sölmundr",  segir  Ófeigr,  „um  þína 
ósæmd,  er  þú  gerir  eftir  bóndadætrum,  ok  máttu 
svá  til  ætla,  at  menn  munu  eigi  þola  þér  — 
ok  sæk  hana  nú  þangat  í  Skörð,  ok  reynuni 
við  með  okkr".     Sölmundr  mælti :     „Ekkimunu 

vit  þetta   til   þrautar   leggja".     Ok  skildust  at 

því,  at  þeir  fóru  í  brott;    ok   tókst  svá  af  fífl- 

ingar  ok  ósæmd  af  tilkvámu  Ófeigs.     Sat  Ölvér 

í  friði  síðan. 

Litlu   siðar   kom    Hallvarðr  út  Arnórsson   í 

Húsavík.     Sigurðr  hét  maðr,    er  skip   átti  með 

honum,  norrænn  maðr.     Þeir  austmennirnir  vist- 

uðust   þar   um    vetrinn,    ok   var    Sigurðr    með 

Forna   í  Haga.     Hann    seldi   varning  sinn  um 

vetrinn,  ok  sagði  Forni  hvar  skuldarstaðir  váru 

beztir.     Austmaðr  fór;  ok  bar  svá  til,    at  hann 

fór    fyrir    neðan    garðinn   at  Sölmundar,   ok  la 

hestr  hans   í   keldu.     Sölmundr  sá  þat,    ok  fór 

til  ok  bauð  honum    til    sín    ok   tók  við   honum 

vel,  ok  falaði  varning  at  honum    ok   hét   verði 

fyrir.     Austmaðr  fór  heim,    ok    sagði   Forna  at 

hann  hafði  selt  Sölmundi  varninginn ;  enn  Forni 

lét  illa  yfir,  ok  sagði  at  hann  mundi  illa  gjalda. 

Var  nú  kyrt  um  vetrinn.     Um   várit    fór   aust- 

maðrinn    at    heimta    varnings-verðit,    enn    Söl- 

mundr  svaraði  illa    ok    kvað  fúinn    vera    varn- 

inginn,   ok    vildi  ekki  gjalda.     Austmaðrinn  fór 

heim;  enn  bráðlega  eftir    þat    fóru  þeir  stefnu- 

för  til  Sölnmndar,  Forni  ok  Arnórr.     Þeir  váru 

íimtán  saman.     Þeir  bræðr  váru  þrír  heima,  ok 

hlýddu  til  um  hríð.     Síðan  mælti  Sölmundr,    at 

einsætt    væri    at    þola    slíkt   eigi;    ok  þá  hljóp 

Söxólfr  til  ok  þreif  spjót  sitt,  ok  skaut  til  aust- 

mannsins;  ok  fekk  hann  þegarbana.     Þeir  fóru 

við  þat  í  brott.  Arnórr  flutti  hann  npp  í  Reykja- 
hlíð.  Þeir  bjoggu  málit  til  þings.  Þeir  fóru 
nú  á  þingit,  ok  var  leitat  um  sættir,  ok  kom 
þar,  at  Söxólfr  skyldi  utan  fara  ok  koma  eigi 
út,  enn  Sölmundr  vera  utan  þrjá  vetr.  Ok  fóru 
þeir  utan.  Sölmundr  lagðist  í  víking,  ok  þeir 
bræðr. 

2.  í  þann  tíma  var  Hákon  jarl  yíir  Noregi; 
ok  fór  Sölmundr  til  hans,  þá  er  honum  leiddist 
í  víkingu  at  vera,  ok  mat  jarl  hann  mikils. 
Hann  fýstist  út  um  sumarit,  enn  jarl  kvað  þat 
óráðlegt,  slíkt  sem  hann  átti  hér  um  at  vera. 
Hann  hafði  þá  verit  tvá  vetr  í  Noregi.  — 
Jarl  kvaðst  fyrr  mundu  senda  út  skip  ok  gripi, 
ok  hlynna  fyrir  honum.  Hann  sendi  út  hatt 
girzkan  ok  taparöxi  þeim  Guðmundi  ok  Þor- 
geiri  goða  til  trausts.  Ok  eftir  þat  fór  hann  út, 
ok  hittir  þá  ok  sagði  þeim  vingan  jarls  ok  orð, 
enn  afhendi  þeim  gjafirnar  ok  gripi  þá,  sem  jarl 
hafði  sent  þeim.  Þéir  tóku  við  honum,  ok  váru 
honum  fengnir  fjórir  menn  til  fylgdar.  —  Þor- 
geirr  mælti  til  Sölmundar:  „Guðmundi  vartu 
sendr,  þvíathann  er  handgenginn".  Guðmundr 
mælti:  „Þér  váru  gripirnir  sendir,  ok  sæki 
hann  at  þitt  traust;  enn  ef  þú  vill  eigi  þat,  þá 
verum  allir  samt  ok  veitumst  at  málum  þess- 
um".  Þorgeirr  svarar:  „Ek  er  vant  við  kom- 
inn,  er  þingmenn  minir  eigu  í  hlut ;  enn  þó  mun 
ek  at  styðja",  segir  Þorgeirr,  „enn  þúverfyrir 

málinu".  Guðmundr  mælti:  „Eigi  kann  ek  í 
móti  því  at  mæla,  er  þú  hefir  lögin  í  þínu  valdi". 
Þorgeirr  mælti:  „Sé  ek  ráðit  til  —  at  koma 
honum  á  þrjár  leiðir,  Ej^firðinga-leið  ok  Reyk- 
dæla-leið  ok  Ljósvetningaleið,  ok  höldum  sam- 
an  leiðir  allar,  þó  at  norðr  sé  meir  minir  þing- 
menn,  ok  mun  þá  maðrinn  vera  friðhelgaðr,  ef 
svá  gengr". 

Þorgeirr  átti  fjóra  sonu,  Tjörva,  Höskuld, 
Finna  ok  Þorkel.  Þorfinnr  var  þá  utan,  ór 
Keykjahlið;  enn  Arnórr  faðir  hans  hittir  Þor- 
geir,  ok  biðr  hann  veita  sonum  sínum.  Þor- 
geirr  svarar:  „Eigi  mun  ek  Guðmundi  í  móti 
vera".  Arnórr  mælti:  „Eigi  veit  ek,  hvat  í 
slíku  er  fólgit  —  ok  gakk  þú  eigi  í  móti  son- 
um  þínum,  er  málinu  vilja  fylgja".  Þorgeirr 
svarar:  „Mér  þykkir  þú  ilt  ráð  hafa  upp  tekit, 
at  leggja  sæmd  sína  í  virðing  við  eins  manns 
mál  útlends,  ok  sé  sá  þó  látinn  nú  —  ok  mun 
ek  Guðmundi  veita".  Arnórr  mælti:  „Kynleg 
veizla,  ok  at  illu  mun  verða".  —  Arnórr  ríðr 
á  Vagia;  þar  bjó  Höskuldr  Þorgeirsson.  Hann 
hittir  þá  bfæðr  ok  segir,  hver  efni  hann  ætlar 
í  vera  um  samband  þeira  höfðingjanna.  „Þat 
þykkir  mér  ráð",  sagði  hann,  „at  þér  bræðr  hitt- 
ið  Þórð  föðurbróður  yðvarn,  vitran  mann  ok 
yðr  vel  viljaðan",  —  ok  svá  gera  þeir.  Nú 
líðr  á  sumarit,  ok  setja  til  njósnir  í  lið  þeira 
höfðingjanna,  ok  verða  þess  varir,  at  þeir  ætla 

at  koma  manninum  á  þrjár  leiðir,  svá  at  þeir 
mætti  eigi  vita.  Guðmundr  ok  Þorgeirr  ætla 
nú  at  fjólmenna.  Þeir  bræðr  samna  nú  liði; 
ok  er  þeir  eiga  skamt  til  leiðmótsins,  þá  segir 
Finni  Þorgeirsson,  at  þeir  munu  ríða  í  móti  liði 
þeira  höfðingjanna.  Ok  svá  gera  þeir,  ok  stíga 
af  baki  hestum  sínum  hjá  sauðahúsinu,  ok  láta 
hesta  sína  á  húsbaki;  enn  þeir  ganga  inn  í 
húsit.  Svá  var  háttat  húsinu,  at  tvau  váru 
vindaugu  á  hlöðunni,  enn  vegr  þeira  Guðraund- 
ar  lá  fyrir  dyrnar.  Nú  berr  þá  at  brátt.  Finni 
Þorgeirsson  var  maðr  skygn  —  „þat  ræð  ek, 
ef  yðr  er  hugr  á  at  banna  Sölmundi  leiðina,  þá 
missið  eigi  klyfjahestsins,  er  milli  þeira  höfð- 
ingjanna  er  rekinn  fram".  Höskuldr  mælti: 
„Ek  skal  þat  annast".  Okerþá  berr  þar  fyrir 
dyrnar,  þá  skýtr  Höskuldr  spjóti  ok  keyrði  fyrir 
brjóst  Sölmundi,  þar  sem  þeir  fóru  með  hann. 
Enn  þeir  bræðr  hlupu  út  ór  húsinu  ok  til  hesta 
sinna.  ok  ríða  til  liðs  síns.  Enn  þeir  Guðmundr 
ok  Þorgeirr  bregða  við  skjótt,  þegar  er  þeir 
vissu,  hverir  at  ollu,  ok  ríða  eftir  þeim.  Ok 
þegar  er  þeir  finnast,  þá  slær  þar  í  bardaga 
með  þeim.  Þar  fellr  Arnórr  ór  Hlíð  af  liði 
þeira  Þorgeirssona ;  þar  fell  ok  húskarl  Guð- 
mundar  ok  einn  maðr  af  þeim  bræðrum ;  ok  ná 
þeir  Guðmundr  nú  eigi  leiðinni.  Þórðr  bróðir 
Þorgeirs  gekk  þar  mest  í  millum  manna,  ok 
kvað  Þorgeiri  mjök  missýnast,   er  hann  gekk  í 


LJÓSVETNINGA  SAGA. 


mót  sonum  sínum  í  orrostu.     Þeir  skilja  nú  at 
sinni. 

3.  Eftir  fundinn  var  Þorgeiri  sagt,  at  Hösk- 
uldr  son  hans  var  sárr  mjök,  ok  báðu  menn 
hann  skiljast  við  mál  þessi  ok  vera  eigi  á  raóti 
sonum  sínum.  —  Þorgeirr  mælti  til  Guðmund- 
ar,  at  ilt  hlyti  af  málum  þessum  —  „ok  mun 
ek  við  skiljast",  segir  Þorgeirr;  ok  svá  gerir 
hann.  Guðmundr  segir:  „Þat  er  nú  ráð,  at 
við  safnim  saman  liði  okkru".  „Ekki  mun  nú 
af  því  verða",  segir  Þorgeirr;  ok  nú  ferr  hann 
heim.  —  Enn  frá  Höskuldi  er  þat  at  segja,  at 
hann  var  ekki  sárr;  enn  höfðu  þetta  því  til 
bragðs  tekit,  at  þeir  vildu  at  Þorgeirr  skildit 
við  sem  var.  Enn  þeir  bræðr  váru  allir  sam- 
an,  ok  óhelguðu  Sölmund;  þeir  lögðu  nú  í  fjand- 
skap  við  Guðmund,  sem  lengi  helzt  síðan.  — 
Þeir  bræðr  sátu  nú  einir  yfir  sæmdum,  ok  áttu 
fund  um  várit  ok  bundu  þat  saman,  at  skiljast 
eigi  við  málit,  ok  búa  til  vígsmálit  eftir  Arnór 
ok  fjörráð  við  sik.  Guðmundr  átti  annan  fund 
við  sína  menn.  Þeir  bræðr  hitta  Ófeig,  ok 
báðu  hann  fara  til  leiðar  til  liðveizlu  við  sik, 
ok  kólluðust  réttu  at  fylgja,  þótt  þeir  hefði 
þann  óhelgat,  er  fyrstr  fór  með  vélræði,  ok  kom 
fyrr  út  enn  mælt  var.  Ófeigr  hafði  áðr  setit 
hjá  málum  þessum,  ok  latti  hann  ok  kvað  ó- 
fallit  at  deila  við  föður  sinn,  —  „enn  mér  þykk- 
ir  enn  eigi    með    öllu   ráðit,  hvárt  hann  skilst 

við  málin  eða  eigi,  ok  vilda  ek  at  þú  sættist  á 
málin  með  jafnaði,  ok  er  sá  baztr;  ok  mun  ek 
ríða  til  með  þér".  Höskuldr  kveðzt  lítit  er- 
endi  haft  hafa  á  hans  fund  —  „ok  ertu  kall- 
aðr  drengi  góðr  ok  garpr  mikill,  enn  eigi  má 
ek  því  hæla".  Ófeigr  mælti:  „Mikit  tekr  þú 
af  þessu,  enn  leita  mun  ek  um  sættir  fyrst  með 
yðr,  enn  skiljast  þó  eigi  við  þik  í  þraut;  enn 
þat  ræð  ek,  at  þér  farið  vægilega  með  yðru 
máli,  enn  takið  eigifyrr  sætt  enn  vér  komum". 
—  Enn  hálfum  mánuði  fyrir  þing  reið  Tjörvi  í 
Goðdali,  fyrir  því  at  hann  var  þar  mægðr,  ok 
þaðan  reið  hann  til  þings.  Guðmundr  hittir 
Þorgeir  ok  spyrr  um  afla  þeira  sona  hans. 
Þorgeirr  kveðst  ætla,  at  þeir  munu  hafa  fjöl- 
menni.  „Er  þat  satt",  segir  Guðmundr,  „at  til 
sé  búit  vígsmálit  ok  Sölmundr  óhelgaðr"  ?  Þor- 
geirr  mælti:  „Þat  er  vegr,  ok  munu  vit  hafa 
fjölmenni  í  móti  þeim".  Ok  fara  nú  allir  til 
þings,  hverr  með  sínu  liði. 

4.  Arnsteinn  hét  maðr,  er  bjó  i  Öxaríirði  at 
Ærlæk.  Hann  átti  þriðjung  i  goðorði  við  Þor- 
geir,  enn  synir  hans  enn  þriðja  þriðjung.  Kom- 
inn  var  Ófeigr  til  þings  með  fimm  tigu  manna; 
þeir  Tjörvi  vestan  með  hundrað  manna,  ok 
váru  á  þingi  nótt  eina.  Þá  gengu  þeir  á  fund 
Arnsteins,  Tjörvi  ok  Höskuldr,  ok  kölluðuhann 
til  máls  við  sik;  hann  bað  þá  inni  við  talast; 
þeir  báðu  hann  út  ganga,    ok   svá  gerði  hann. 

Þá  mælti  Höskuldr :  „Hér  horfist  til  málaferla, 
ok  horfir  mjök  í  móti  með  oss  frændum;  er  þér 
vandi  á  báðar  hendr,  ok  kalla  þeir  oss  ómæta 
í  kviðinum.  Nú  höfum  vér  þriðjung  goðorðs, 
enn  faðir  várr  annan,  enn  þú  ræðr,  hvar  þú 
snýr  at,  ok  þeir  hafa  meira  hlut,  er  þú  vill 
fylgja".  Arnsteinn  mælti:  „Þat  er  mér  vandi 
mikill;  mér  er  vel  við  Þorgeir,  ok  þykki  mér 
þat  ráð,  at  þér  leggið.  á  hans  vald".  Höskuldr 
mælti:  „Ekki  standa  svá  málaefni  til".  Hösk- 
uldr  stóð  úti  fyrir  búðardyrunum,  enn  Tjörvi  í 
búðinni,  enn  Arnsteinn  á  milli  þeira.  Tjörvi 
mælti:  „Engi  sæmd  er  boðin  fyrir  Arnór  vin 
várn".  Höskuldr  mælti:  „Þat  hæfir  nú  betr, 
at  þú  gerir  eftir  várum  vilja,  enn  þó  er  nú 
ekki  lengr  at  draga  fyrir  þér,  —  ger  sem  vér 
biðjum,  eða  reyn  ella,  hvárt  öxin  bítr".  Tjörvi 
mælti:  „Með  óhöppum  hefir  hafizt,  ok  svá  mun 
slitna.  Tak  af  enn  vildra  hlut,  ok  er  svá  þetta 
upp  hafit,  at  eigi  mun  niðr  falla".  Hann  tekr 
þat  ráð,  sem  þeir  vildu,  ok  skildust  at  því,  ok 
skyldi  hann  fara  á  fund  þeira  um  morgininn 
eftir.  Þeir  taka  við  mönnum  hans  ok  tjalda 
búð  hans,  ok  ætla  til  dóma  at  ganga.  Guð- 
mundr  mælti  til  Þorgeirs:  „Synir  þínir  ganga 
nú  fast  fram,  enn  þú  eldist,  eða  hvárt  erraun- 
ar,  at  þú  vill  eigi  í  móti  þeim  ganga,  ok  þeir 
hafa  alt  málit  undir  sér  ok  dómendr?"  Þor- 
geirr  mælti:     „Alt  mun  koma  fyrir  eitt,  bjarg- 

at  mun  málinu  vérða  at  lögum".  Guðmundr 
mælti:  „Þat  er  nú  sem  tekst  til  við  þá,  sem 
um  er  at  eiga,  ef  þeir  koma  til  alþingis;  þar 
munu  þeir  fram  koma,  þó  at  eigi  komi  þeir  hér 
fram,  eða  hafi  eigi  til  fjölmenni".  Síðan  mælti 
Höskuldr:  „Hví  seti  þér  eigi  dómendr  niðr?" 
„Þat  má  vera",  sagði  Tjörvi,  „at  þeir  sé  afla- 
minni,  enn  þeir  ætluðu".  Höskuldr  mælti:  „Ht 
er  þat,  ef  föður  minn  þrýtr  drengskapinn  —  ok 
göngum  nú  at  þeim  Guðmundi".  Ófeigr  mælti: 
„Eigi  hæfir  þat,  leitum  heldr  um  sættir.  Enn 
ef  þetta  kemr  til  alþingis,  munu  éigur  yðrar 
upp  ganga  hér  til;  megi  þér  þá  eigi  haldast  i 
öðrum  kostum  enn  sættast  —  ok  geri  Þorgeirr 
um  mál  þessi".  Höskuldr  mælti:  „Eigi  mun 
þat,  ef  nökkurr  er  annarr  til".  Ófeigr  svarar: 
„Sættast  munu  vér  Þorgeirr,  þó  at  Guðmundr 
vili  eigi  sættast,  því  at  þeir  eru  enn  afla-mikl- 
ir".  Þeir  kváðust  fúsastir  bræðr,  atþeirreyndi 
með  sér;  enn  Höskuldr  kvaðst  mundu  bera  kvið- 
inn  í  móti  þeim  at  öðrum  kosti  —  „ok  mun  þá 
fram  ganga".  Ófeigr  mælti:  „Lítit  ráð,  ok  er 
ilt  at  gera  þingsafglöpun".  „Þorgeirr  setr  eigi 
niðr  dómendr  sína,  ok  má  stefna  honum  af  goð- 
orði  sínu",  segir  Höskuldr.  Ófeigr  mælti: 
„Hverr  mun  þat  gera?  —  þar  sé  ek  eigi  mann 
til".  Höskuldr  mælti:  „Ek  skal  stefna  hon- 
um  af  goðorðinu".  Ófeigr  mælti:  „Þá  mun 
atgangr  takast".     Höskuldr  mælti:     „Vér  skul- 

um  rjóða  oss  í  goðablóði  at  fornum  sið"  —  ok 
hjó  hrút  einn,  ok  kallaði  sér  goðorð  Arnsteins 
ok  rauð  hendrnar  í  blóði  hrútsins.  Arnsteinn 
nefndi  sér  vátta,  enn  vildi  eigi  nefna  sér  dóma, 
því  at  hann  vildi  eigi  berr  verða  í  málum  þess- 
um.  Síðan  gekk  Hóskuldr  í  þingbrekku,  ok 
stefndi  Þorgeiri  af  goðorðinu,  ok  nefndi  vátta 
þar  at,  ok  síðan  dóma.  Þeir  áttu  þá  þing  í 
Fjósatungu  út  frá  Hlugastöðum,  því  at  þeir 
kómu  eigi  fram  á  várþingi;  ok  riðu  ofan  á 
þingit  at  finna  Þorgeir,  ok  létu  standa  dóminn 
á  meðan;  ok  horfðist  þá  til  atgöngu.  Ok  þá 
gekk  at  með  fjölmenni  Snorri  Hlíðarmannagoði 
ok  mælti:  „Óvæns  efnis  horfist  hér  til;  nú  eru 
tveir  kostir  fyrir  hendi  —  at  láta  þá  Höskuld 
dæma  mál  sín,  ok  kann  vera  at  þeir  komi  því 
fram  með  sínum  afla,  at  Þorgeirr  missi  goðorðs- 
ins;  hinn  er  annarr  —  at  sættast,  ok  eru  vér 
þess  fúsari,  því  at  með  kappi  váru  málin  upp 
tekin,  ok  kann  vera  at  þeim  aukist  vandræðin; 
er  þat  nú  einráðit  at  sættast".  Ok  var  nú  þat 
ráð  tekit,  ok  gerðu  þeir  þat  mest  fyrir  bæna- 
stað  vina  ok  frænda,  ok  váru  handsöluð  mál  í 
dóm  ok  menn  til  gerðar  nefndir.  Höfðu  þeir 
Höskuldr  virðingarhlut  af  málum  þessum.  Söl- 
mundr  fell  óheilagr.  Mikil  váru  fégjöld  eftir 
Arnór,  ok  þó  eigi  ákveðin.  —  Arnsteinn  fekk 
eigi  aftr  goðorð  sitt. 

5.    Þat  er  sagt,  at  Guðmundr   enn    ríki  var 

mjök  fyrir  öðrum  mönnum  um  rausn.  Hann 
hafði  hundrað  hjóna  ok  hundrað  kúa.  Pat  var 
ok  siðr  hans,  at  láta  lóngum  vera  með  sér  göf- 
ugra  manna  sonu,  ok  setti  þá  svá  ágætlega,  at 
þeir  skyldi  öngvan  hlut  eiga  at  iðja,  enn  vera 
ávalt  í  samsæti  með  honum;  enn  þat  var  þó  þá 
siðr  þeira,  er  þeir  váru  heima,  at  þeir  unnu, 
þó  at  þeir  væri  af  göfgum  ættum.  —  Þá  bjó 
Einarr  at  Þverá.  —  Þat  var  eitt  sumar,  at  af 
þingi  fór  með  Guðmundi  Sörli,  sonr  brodd-Helga, 
enn  siðmannlegasti  maðr,  ok  var  með  honum  i 
góðu  yíirlæti.  Þá  var  heima  þar  með  Guð- 
mundi  Þórdis  dóttir  hans,  er  þá  þótti  vera  enn 
bezti  kostr,  ok  þat  var  mál  manna,  at  tal  þeira 
Sörla  bæri  saman  oft;  kom  þat  fyrir  Guðmund 
ok  kvaðst  hann  ætla,  at  eigi  þyrfti  orð  á  Jþví 
at  gera.  Enn  þá  er  hann  fann  at  eigi  varð  við 
sét,  lagði  hann  þó  aldri  eitt  orð  í  við  Sörla, 
enn  lét  fylgja  ofan  til  Þverár  Þórdisi  til  Ein- 
ars.  Þat  varð  enn  svá,  at  þangat  bar  kvám- 
ur  Sörla.  Ok  einn  dag,  er  Þórdís  gekk  út  til 
lérefta  sinna,  var  sólskin  ok  sunnanvindr  ok 
veðr  gott;  þá  getr  hon  at  líta  at  maðr  reið  í 
garðinn,  mikill.  Hon  mælti,  er  hon  kendi  mann- 
inn:  „Nú  er  mikit  um  sólskin  ok  sunnanvind 
—  ok  ríðr  Sörli  í  garð".  Þetta  bar  saman. 
Ok  líða  nú  fram  stundir;  ok  fór  svá  fram  til 
þings  um  sumarit,  ok  ætlaði  Sörli  aftr  til  frænda 
sinna.     Ok  á  þinginu  gekk   hann   einn    dag  til 

Einars  Þveræings  ok  heimti  hann  á  tal  við  sik, 
ok  segir  svá:  „Ek  vilda  hafa  liðsinni  þitt  til 
at  vekja  bónorð  við  Guðmnnd  bróður  þinn  til 
Þórdisar  dóttnr  hans".  „Ek  skal  þat  gera", 
segir  Einarr,  „enn  oft  virðir  Guðmnndr  annarra 
manna  orð  eigi  minna  enn  mín".  Síðan  gekk 
hann  til  búðar  Guðmundar,  ok  hittust  þeir 
bræðr  ok  settust  á  tal.  Þá  mælti  Einarr: 
„Hversu  virðist  þér  Sörli?"  Guðmundr  mælti: 
„Vel,  þvi  at  slíkir  menn  eru  vel  mannaðir  fyrir 
hvervetna  sakir".  Einarr  mælti:  „Hversu  er 
þá?  eigi  skortir  hann  ættina  góða  ok  mannvirð- 
ing  ok  auð  fjár"?  „Satt  er  þat",  segir  Guð- 
mundr.  Einarr  mælti:  „Koma  mun  ek  orðum 
þeim,  er  Sörli  lagði  fyrir  mik,  sem  er,  at  biðja 
Þórdísar  dóttur  þinnar".  Hann  svarar:  „Ek 
ætla  þat  fyrir  margs  sakir  vel  fallit,  enn  þó 
fyrir  orðs  sakir  annarra  manna,  er  á  hefirleik- 
it,  mun  eigi  af  því  verða".  Síðan  hittir  Ein- 
arr  Sörla,  ok  segir  honum  at  fast  var  fyrir,  ok 
þat  með,  hvat  til  var  fundit,  er  við  bar.  Hann 
svarar:  „Heldr  þykki  mér  þunglega  horfa  svá 
búit". 

Þá  mælti  Einarr:  „Nú  mun  ek  leggja  ráð 
fyrir  þik.  Maðr  heitir  Þórarinn  tóki  Nefjólfs- 
son,  vitr  maðr;  hann  er  vinr  mikill  Guðmund- 
ar;  far  þú  á  fund  hans  ok  bið  hann  at  leggja 
ráð  á  méð  þér".  Ok  svá  gerði  Sörli;  kom 
norðr  á^fund  Þórarins,    héimti   hann   á  tal  við 

sik,  ok  mælti:  „Sá  hlutr  er  um  at  væla,  er 
mér  þykkir  miklu  máli  skifta,  at  þú  vildir  í 
ráðast  at  fara  með  orðum  mínum  til  Guðmund- 
ar  Eyjólfssonar,  ok  biðja  Þórdísar  dóttur  hans 
mér  til  handa".  Hann  svarar:  „Eví  leitar  þú 
þessa  við  mik"?  Hann  segir  honum  þá  hvar 
komit  er,  at  menn  hafa  til  orðit  at  tala  um, 
enn  eigi  lágu  svörin  laus  fyrir.  Þórarinn  mælti : 
„Pat  ræð  ek  nú,  at  þú  farir  heim,  enn  ek  mun 
forvitnast,  ok  senda  þér  orð,  ef  nökkut  vinnst, 
því  at  ek  sé  at  þér  þykkir  þetta  miklu  varða". 
Hann  lét  sér  þat  vel  líka.  Siðan  skildu  þeir. 
Fór  Þórarinn  á  fund  Guðmundar,  ok  fekk  hann 
þar  góðar  viðtökur:  síðan  gengu  þeir  á  tal. 
Þá  mælti  Þórarinn:  „Hvárt  er  svá,  sem  komit 
er  fyrir  mik,  at  Sörli  brodd-Helgason  hafi  beðit 
Þórdísar  dóttur  þinnar"?  „Satt  er  þat",  segir 
Guðmundr.  Þórarinn  mælti:  „Hverju  léztu 
svarat  verða"?  „Eigi  sýndist  mér  þat",  kvað 
hann.  „Hvat  kom  til  þess,  hefir  hann  eigi  ætt- 
ina  til,  eða  er  hann  eigi  svá  vel  mannaðr  sem 
þú  vilt"  ?  Guðmundr  mælti :  „Eigi  skortir  hann 
þá  hluti,  ok  gengr  þat  meir  til,  at  ek  vil  eigi 
gefa  honum  Þórdísi,  er  orð  hefir  áðr  á  leikit 
um  hag  þeira".  Þórarinn  mælti:  „Einskis  er 
þat  vert;  annat  berr  til,  at  þú  ant  honum  eigi 
ráðsins,  ok  veit  ek  þat,  þóttu  látir  á  þessu 
brjótau.  Guðmundr  mælti:  „Eigi  ér  þat  satt". 
Þórarinn    mælti:     „Eigi    muntu    mega    leynast 

fyrir  mér,  ok  veit  ek  hvat  í  býr  skapinu". 
Guðmundr  mælti:  „Eigi  kann  ek  nú  hlut  í  at 
eiga,  ef  þú  veizt  þetta  gerr  enn  ek".  Þórar- 
inn  mælti:  „Far  þú  svá  með  þá".  Guðmundr 
mælti :  „Forvitni  er  mér  á,  hvat  þú  ætlar  mér 
i  skapi  búa".  Þórarinn  mælti:  „Eigi  mundir 
þú  mik  til  spara  at  kveða  þat  upp,  er  þér  þykk- 
ir".  Guðmundr  mælti:  „Þar  er  nú  komit,  at 
ek  ætla,  at  ek  vili  þat".  Þórarinn  mælti :  „Svá 
skal  ok  vera  —  því  viltu  eigi,  at  þú  sér  fyrir 
landsbygðinni,  at  eigi  verði  sá  maðrinn  fæddr, 
at  hann  sé  dótturson  þinn,  er  maðrinn  ert  rik- 
astr,  ok  ætlar  þú,  at  landsbygðin  megi  eigi  bera 
riki  þess  manns  hér  á  landi,  ér  svá  göfugra 
manna  er".  Guðmundr  mælti  ok  brosti  at: 
„Hví  munu  vér  nú  eigi  gera  þetta  þá  at  álita- 
málum"  ?  —  Síðan  váru  Sörla  orð  send ;  ok  kom 
hann  til  niála  þessa,  ok  gekk  at  eiga  Þórdísi. 
Þau  áttu  tvá  sonu,  Einarr  ok  Brodda,  ok  váru 
hvárirtveggju  ágætir  menn.  —  Nú  er  því  frá 
þessu  sagt,  at  Guðmundi  þótti  gott  lofit,  enn  hinn 
sýndi  eftirleitun  vitrlega  ok  gat  nærri  skapi 
mannsins.  —  Þau  Sörli  áttu  tvá  sonu,  Ein- 
ar  ok  Brodda,  ok  eina  dóttur  er  Guðríb'r 
hét;  hana  átti  KoTbeinn  Flosason  lögmaðr.  — 
Dætr  þrjár  átti  Kolbeinn  ok  Guðríðr.  Eina 
dóttur  Guðrúnu  átti  Sæmundr  enn  fróði,  ok  tvær 
dætr  hans  áttu  tveir  bræðr  Sæmundar.  —  Kol- 

beinn  Flosason  var  grafinn  í  Fljótshverfi,  enn 
hon  færði  hann  til  Rauðalækjar. 

6.  1  þann  tíma  er  Guðmundr  enn  ríki  bjó  á 
Möðruvöllum  í  Eyjafirði,  þá  bjó  á  Þverá  Ein- 
arr  bróðir  hans.  Guðmundr  var  bæði  ríkr  ok 
fjölmennr;  hann  var  því  vanr,  at  fara  norðr  um 
heruð  á  várit,  ok  hitta  þingmenn  sína  ok  ræða 
um  heraðsstjórn,  ok  skipa  máium  með  mönnum; 
ok  stóð  þeim  af  því  hallæri  mikit,  enn  höfðu  lítt 
áðr  skipat  til  búa  sinna.  Hann  reið  oft  með 
þrjá  tigu  manna,  ok  sat  víða  sjau  nætr  ok  hafði 
jafnmarga  hesta.  -  Þorbjörn  hét  maðr,  er  bjó 
at  Reykjum  í  Reykjahverfi ;  hann  var  mikill 
maðr  ok  sterkr,  vinsæll  ok  auðigr.  Þá  bjó  Ó- 
feigr    Járngerðarson    i    Skörðum.      Önundr  hét 

faðir    hans Hrólfs    sonar    Helga    sonar 

ens  magra.  Ófeigr  réð  mestu  áðr  norðr  þar; 
hann  var  vinr  þeira  bræðra,  Guðmundar  ok 
Einars.  Eitt  haust  var  fundr  fjölmennr  í  Skörð- 
um  at  tala  um  hreppaskil  ok  ómegðir  manna, 
ok  var  því  skift  at  lögum;  enn  hallæri  mikit 
var  norðr  þangat.  Þá  niælti  Þorbjörn:  „Þik 
kveð  ek  at  þessu,  Ófeigr;  ok  mæli  ek  fyrir 
margra  hönd,  því  at  mikil  er  óöld  á  mönnum 
norðr  hingat;  enn  þú  veizt  siðvenju  Guðmund- 
ar  ens  ríka,  höfðingja  várs,  at  hann  ferr  norðr 
hingat  á  várit,  ok  sitr  í  sumum  stöðum  lengi. 
Nú  kynnim  vér  því  vel,  ef  hann  færi  við  tí- 
unda  mann  —  enn  þetta  er  oss  ofrefli".     Ófeigr 

svarar:  „Þar  sé  ek  gott  ráð  til.  Guðmundr 
enn  ríki  skal  sitja  hjá  mér  hálfan  mánuð  með 
öllu  liði  sínu,  ok  skulu  þér  færa  honum  þangat 
gjafir  þær,  er  þér  gefið  honum,  ok  leysa  hann 
þaðan  á  brott".  Þorbjörn  svarar:  „Reyndr 
ertu  at  stórmensku  ok  stórlyndi,  enn  þó  vil- 
jum  vér  þenna  kosteigi".  Ófeigr  svarar:  „Þá 
mun  vandast  taka,  svá  at  eigi  mun  öllum  vel 
lika.  Nú  skulu  þér  setja  inn  hesta'  yðra,  ein- 
um  fátt  i  þrjá  tigu,  ok  alla  feita;  þeir  skulu 
allir  vera  graðir ;  enn  sækið  hey  til  mín,  ef  þér 
þurfið".  Þeir  kváðust  þetta  vilja,  ok  skilja  at 
svá  mæltu. 

Líðr  nú  svá,  at  kemr  efsta"  vika  langaföstu. 
Þá  kemr  svá,  at  Ófeigr  lætr  senda  eftir  þeim, 
sem  hestana  hafa;  ok  kvámu  þeir  í  Skörð  með 
hestana,  ok  tekr  Ófeigr  við  þeim  vel.  Fimta- 
daginn  bað  Ófeigr  þá  leggja  söðla  á  hesta  sína, 
>k  svá  gerðu  þéir.  Enn  er  þeir  váru  albúnir, 
var  út  leiddr  hestr  Ófeigs  ok  lagðr  á  söðull ; 
var  hann  bæði  mikill  ok  feitr  —  ok  vargraðr. 
Ofeigr  stígr  á  bak  honum,  ok  var  maðrinn  enn 
skörulegasti.  Þá  ríða  þeir  ór  garði;  þá  inælti 
ófeigr:  „Þér  munuð  þykkjast  fara  mjök  at  ó- 
vísu  ráði  —  enn  ek  mun  sjá  ráð  fyrir  oss". 
Þeir  játuðu  þvi  allir.  Þeir  ríða  upp  eftir  her- 
aði  til  Reykjadals,  ok  svá  til  Ljósavatns,  ok 
svá  til  Fnjóskadals,  ok  svá  til  Vöðluheiðar,  ok 
kvámu  til  Þverár  um  kveldit  til  Einars.    Hann 

tók  við  þeim  vel,  ok  bauð  þeim  þar  at  vera 
fram  yfir  páska.  Ófeigr  þakkar  honum  boðit, 
enn  kvaðst  ríða  mundu  upp  á  Möðruvöllu  á 
laugardaginn.  „Þat  vil  ek",  sagði  Einarr,  „at 
þú  komir  hér,  er  þú  kemr  aftr,  ok  segir  mér 
tal  ykkart  Guðmundar  bróður  míns".  Ófeigr 
kvaðst  svá  gera  skyldu.  —  Eíða  þeir  nú  upp 
á  Móðruvöllu  á  laugardaginn ;  ok  er  þeir  nálg- 
ast  bæinn,  gekk  út  húskarl  einn  ok  inn  aftr, 
ok  sagði  Guðmundi  at  menn  riðu  at  bænum  eigi 
allfáir.  Guðmundr  kvað  þat  enga  nýlundu  þar 
í  Eyjafirði,  þótt  menn  ríði  þar  um  herað.  „Nú 
er  eitt  til  marks,  hvárt  þetta  eru  hér  heraðs- 
menn,  at  þessir  menn  munu  ríða  þar  í  hlið,  sem 
þeir  koma  at,  enn  ef  lengra  eru  at  komnir,  þá 
munu  þeir  ríða  í  þjóðhlið,  ef  nökkurir  eru  merk- 
ismenn  í  förinni".  Húskarl  kom  inn  í  annat 
sinn,  ok  sagði  svá:  „Eigi  er  til  efs,  at  þessir 
menn  ríða  at  grindhliði,  ok  ríðr  þar  fyrir  einn 
maðr  í  blári  kápu".  Ok  er  þeir  kvámu  út, 
mælti  Guðmundr:  „Vera  kann  at  þeir  eigi 
hingat  nökkut  erendi  Eeykdælarnir  eða  nýtt  (mun) 
um  at  vera  norðr  þar,  er  kappinn  þeira  er  hér 
kominn  Ófeigr". 

7.  Guðmundr  fagnar  vel  Ófeigi  ok  þeim  fé- 
lögum  hans,  ok  býðr  þeim  þar  at  vera  svá 
lengi  sem  þeir  vildi.  Ófeigr  kvað  þá  þat  þiggja 
mundu  —  „enn  vandhæíi  mun  þér  þykkja  á 
vera  at  láta  geyma  hesta  várra,  því  at  þeir  eru 

allir  graðir,  ok  má  engi  við  annan  eiga;  enn 
vér  erum  at  þeim  vandir  mjök,  þvi  at  þetta 
eru  stóðhestar  várir  töðu-aldir".  Guðmundr 
kvaðst  ætla,  at  Mskörlum  mundi  eigi  velhlýða 
at  geyma  eigi  svá  hésta,  at  dygði  allvel,  ok 
sagði  endast  mundu  hús  á  Möðruvöllum  —  „því 
at  heldr  skal  leysa  út  nautin  ór  fjósinu,  ok  búa 
þar  um  hestana".,  Þeir  Ófeigr  sátu  þar  fram 
um  páska.  Enn  fjórða  dag  páska,  er  Ófeigr 
var  upp  risinn,  kom  at  honum  einn  förunautr 
hans  ok  spurði:  „Hversu  lengi  ætlar  þú  at 
vér  skulum  hér  sitja"?  Ófeigr  svarar:  „Fram 
um  páskaviku".  Sjá  svarar:  „Þat  kemr  lítt 
við  —  því  at  nú  var  farit  at  kaupa  bæði  hey 
ok  mat".  Ófeigr  mælti:  „Sitjum  nú  sem  fast- 
ast,  ok  vilda  ek  gjarna  at  þú  segðir  satt". 

Mánadaginn  eftir  páskaviku  bjoggust  þeir  í 
braut;  enn  Guðmundr  bað  þá  enn  sitja  lengr 
ok  skemta  sér  —  „ok  er  enn  mart  vantalat". 
Ófeigr  kveðst  nú  mundu  ríða.  Guðmundr  lét 
taka  hest  sinn,  ok  ríðr  á  veg  með  þeim.  Þeir 
koma  at  stakkgarði  einum.  Guðmundr  mælti: 
„Hér  munu  vér  af  baki  stíga  ok  æja;  eigi  vil 
ek  at  Einarr  bróðir  minn  eigi  at  hlæja  at  því 
í  kveld,  at  hestar  yðrir  sé  svangir".  Ok  svá 
gera  þeir.  Guðmundr  mælti:  „Þú  heíir  verit 
með  oss,  Ófeigr,  um  hríð,  ok  vitu  vér  eigi  er- 
endi    þitt  —  nú  vildu  vér  vita  hver  þau  væri". 

Ófeigr  svarar:     „Þat  er  vel,  at  þú  hefir  at  spurt, 

Guðmundr,  ok  beið  ek  þess  at  —  enn  þat  er 
erendi  mitt,  at  færa  þér  heim  sanninn,  því  at 
þeim  norðr  þar  þykkir  þú  hafa  of  lítinn  áðr. 
Nú  veiztu  at  þat  er  vandi  þinn,  at  fara  á  hendr 
þingmónnum  þínum  norðr  um  sveitir  á  várit 
með  þrjá  tigu  manna,  ok  setjast  at  eins  bónda 
sjau  nætr.  Nú  er  þat  litil  vægð  við  þá,  sem 
lítil  fé  eigu  ok  eigi  hafa  betr  enn  skipat  til 
búa  sinna  á  haustit;  ok  verðr  þeim  slíkt  mikil 
yíirskipan.  Nú  höfum  vér  eigi  svá  lengi  hér 
verit,  ok  þótti  mér  sem  þú  þyrftir  bæði  at 
kaupa  hey  ok  mat  —  ok  áttir  alt  nógt  ok  ert 
höfðingi  yfir  mönnum.  Ek  hy gg,  at  þú  værir 
aldri  minni  höfðingi,  þóttu  færir  til  vina  við 
tíunda  mann  ;  myndi  allir  því  kunna  vel".  Guð- 
mundr  mælti:  „Þetta  er  harðla  vel  talat,  sem 
ván  er  at  þér;  er  þat  ok  mest  ván,  at  ek  hafi 
þetta  gert;  enn  athuga  er  vert,  at  þú  munir 
vera  í  móti  mér,  er  mín  sæmd  liggr  við  —  ok 
er  þat  víst".  Ófeigr  mælti:  „Eigi  varði  mik 
slíkra  orða  af  þér,  ok  eigi  hefir  mér  þat  í  huga 
verit  hér  til"  Varð  Ófeigr  fár  við  þetta,  ok 
varð  eigi  mart  um  kveðjur  með  þeim  Ófeigi  ok 
Guðmundi  at  skilnaði ;  ok  þótti  Guðmundi  hvárgi 
betr  sannrinn,  enn  ófeigi  þótti  um  grununina 
Guðmundar  -  -  Skildu  þeir  við  þetta,  ok  reið 
Ófeigr  til  Þverár  um  kveldit;  tók  Einarr  við 
þeim  ágæta  vel,  ok  sagði  Öfeigr  honum  alt  tal 
þeira  Guðmundar.     Þá   mælti  Einarr:     „Mann- 

leg  er  orðin  ferð  þín;  enn  eigi  veit  ek  hversn 
yðr  ferr  Reykdælum  —  enn  eftir  ganga  oss 
Eyfirðingum  spár  Guðmundar  bróður  míns". 
Um  morguninn  eftir  ríðr  Ófeigr  norðr  ok  heim. 

Enn  um  várit  fór  Guðmundr  heiman  norðr 
með  tíunda  mann,  ok  sat  þar  nú  tvær  nætr,  er 
fyrr  sat  hann  sjau.  Hann  gisti  at  Ófeigs  í 
Skörðum,  ok  var  þar  tekit  við  honum  forkunn- 
ar  vel;  sat  hann  þar  viku.  Enn  at  skilnaði 
gaf  Ófeigr  honum  tvá  oxa  rauða,  sjau  vetra 
gamla,  ok  váru  þat  enir  beztu  gripir.  Guð- 
mundr  mælti :  „Þetta  er  vel  gefit,  enn  ek  á  aðra 
tvá  oxa  alsvarta,  er  at  engu  eru  verri  —  ok 
vil  ek  gefa  þér  hváratveggju  til  þess  at  þú 
leggir  eigi  í  móti  mér,  þá  er  mín  sæmd  liggr 
við".  Ófeigr  mælti:  „Þiggja  máttu  gjöfina  af 
því,  at  eigi  fylgir  undirhyggja  við  þik".  Guð- 
mundr  kveðst  eigi  vita,  hvat  bætast  mundi  í 
því,  þó  at  hann  þægi  eigi.  Síðan  fór  hann,  ok 
þótti  Ófeigr  mjök  hafa  vaxit  af  þessum  viðskift- 
um  þeira  Guðmundar. 

8.  Þorkell  hét  maðr,  er  bjó  á  Mýri;  hann 
var  góðr  bóndi.  Brandr  hét  son  hans;  hann 
var  mikill  maðr  ok  sterkr,  ok  var  kallaðr  vöðu- 
Brandr.  Hann  var  maðr  ódæll  ok  illr  viðr- 
eignar,  ok  heldr  óvæginn,  svá  at  trautt  mátti 
faðir  hans  halda  vinnuhjón  fyrir  honum. 

Eitt  sumar  kom  skip  af  hafi  norðr  við  Tjörnes. 
Þat  áttu  þrænzkir  menn ;  hét  annarr  Þórðr  enn 

annarr  Sigurðr.  —  Þat  var  þá  siðr,  at  hásetar 
vistuðust  fyrr  enn  stýrimenn.  —  Einn  dag  reið 
vöðu-Brandr  til  skips,  ok  fann  stýrimenn.  Þeir 
spurðu,  hvat  manna  hann  væri;  hann  kvaðst 
vera  bóndason.  Þeir  spurðu,  ef  faðir  hans 
myndi  vilja  taka  við  vistarmönnum ;  enn  hann 
kvað  þar  eigi  útlendra  mánna  vist  —  „er  þar 
fáment  ok  dauflegt,  enn  þó  er  annarr  meiri 
annmarki  á".  Þeir  spyrja,  hverr  sá  væri. 
Hann  svarar:  „Sá,  at  engi  má  við  mik  skapi 
koma".  Þeir  kváðust  á  þat  mundu  hætta. 
Brandr  svarar:  „Þá  mun  ek  þetta  mál  tala 
við  föður  minn".  Hann  ríðr  heim,  ok  segir 
töður  sínum,  at  hann  heíir  tekit  við  stýrimönn- 
um.  Þorkell  kvað  þat  vera  hættu-ráð  —  „enn 
vel  þætti  mér,  ef  þér  yrði  sæmd  at".  Enn. 
hann  kvað  föður  sinn  einan  ráða  skyldu  — 
„enn  betra  þætti  mér,  at  vit  hefðim  eigi  svikit 
þá".  Þorkell  bað  hann  fyrir  ráða  —  „enn  þó 
kemr  mest  til  þin".  Síðan  fór  hann  til  móts 
við  austmennina,  ok  sagði,  at  þeim  væri  kostr 
vistarinnar;  þeir  kváðust  þat  þiggja  mundu,  ok 
fara  þeir  heim  með  honum.  Þat  töluðu  margir 
menn,  at  þeim  hefði  kynlega  um  sétst.  Síðan 
var  heim  borinn  varningr  þeira  stýrimanna,  ok 
reið  Brandr  með  hann  norðr  til  Fnjóskadals,  ok 
seldi  hann  þar.  Þat  töluðu  þar  margir  menn, 
at  Brandr  myndi  enn  hafa  vana  þann,  at  hann 
myndi  illa  við  þá  lúka,  sem  við  alla  aðra;  enn 

stýrimenn  gáfu    at   því  engan  gaum,   hvat  sem 

hverr  talaði.  —  Brandr  fór  alt   ti]    Eyjafjarðar 

með  varninginn,  áðr   enn  hann    gat    selt   allan. 

Eigi  gat  hann  um  fyrir  stýrimönnum,  hvar  hann 

hafði  selt  varning  þeira,  þá  er  hann  kom  heim. 

—  Enn  um  várit  fór  hann  at  heimta  saman  fé 

austmanna,    ok   sýndist  éngum    at   halda   fyrir 

honum  réttri  skuld;   ok  heimti  hann  hverja  al- 

in,  þá  er  hann    átti    at  heimta.     Enn    er  hann 

kom  heim,  sýndi  hann  stýrimönnum,    ok  virtist 

þeim  vel,  ok  báðu  hann  sjálfan .  kjósa  sér  laun 

fyrir;    enn   hann   kvaðst   vildu  fara  utan  með 

þeim.    Þeir  sögðu  þat  til  reiðu  skyldu,  ok  báðu 

hann  vera  skapvaran  —  „eða  hvat  er  til  farar- 

efna"?    Hann  kvað  þat  mjök  undir   fóður   sín- 

um  vera.     Þeir  tóku  nú  tal   við   Þorkel;   hann 

kvaðst  hyggja,  at  þeir  myndi  vera  góðir  dreng- 

ir  —  „ok  mun  ek  láta  til  við  þik  fimtán  hund- 

ruð,  ok  er  mér  þó  grunr  á,  at  ykkr  kosti  meira, 

ef  þit  vilið  honum   nökkura    ásjá  veita".    Þeir 

kváðust    á   þat  hætta  mundu.  —  Fóru  þeir  nú 

utan  um  sumarit,  ok  likar  þeim  vel  við  Brand, 

því  at  hann  var  bæði  knár   ok   liðvaskr.    Þeir 

váru  úti  lengi,  ok  kvámu  at  norðr  við   Þránd- 

heim;  buðu  þeir  bræðr  Brandi    til    sín;    ok  þat 

þiggr  hann.    Þar    áttu   menn   gleði  saman,  ok 

var  þar  fjólmenni  mikit ;  þeir  bræðr  buðu  Brandi 

með  sér  at  vera,  enn  sögðu  vant  at  vera  í  stór- 

um    samdrykkjum.      Hann    kvaðst    eigi   mundu 

leita  á  aðra  fyrri  —  „enn  eigi  veit  ek  hversu 
mér  bregðr  við,  ef  aðrir  leita  á  mik".  Þeir 
kvámu  til  þess  manns,  er  Hárekr  hét;  hann 
var  ættstórr  ok  mjök  áleitinn,  ok  hafði  sveit 
manna  um  sik  við  sitt  skaplyndi.  Enn  er  hann 
sá  íslending,  tók  hann  til  ok  spottaði  hann  á 
marga  vegu.  Nú  fór  svá  fram  um  hríð,  at 
þeir  ortust  á  visur,  ok  varð  Brandr  hlutdrjúg- 
ari,  ok  fekk  Hárekr  ór  verra.  Hárekr  kvað 
Brand  eigi  hafa  beðit  sik  bygðarleyfis,  ennfylk- 
ismenn  sögðu,  at  þeir  bræðr  ætti  heimila  sveit- 
arvist  þeim  sem  þeir  vildi.  Hárekr  var  enn 
mesti  vígamaðr,  ok  bætti  engan  mann  fé. 

Einn  dag  gekk  Hárekr  fyrir  Brand  með 
horn  mikit,  ok  bað  hann  drekka  til  hálfs  við 
sik.  Enn  Brandr  kvaðst  eigi  drekka  til  móts 
við  hann  —  „hefi  ek  vit  eigi  of  mikit,  þótt  ek 
drekki  þat  eigi  frá  mér,  semekhefi  áðr;  muntu 
ok  þurfa  vit  þitt  alt,  at  því  er  mér  líztáþik".' 
Hárekr  drekkr  af  til  hálfs,  ok  bauð  Brandi  at 
drekka  hálft;  enn  hann  vildi  eigi  við  taka. 
Hárekr  kvað  hann  skyldu  verða  at  þjóna  hon- 
um,  ok  lýstr  horninu  í  höf uð  honum ;  enn  drykkr- 
inn  slæst  niðr  á  Brand.  Síðan  gekk  Hárekr 
til  rúms  síns,  ok  slær  nú  til  spotts  við  Brand. 
Enn  Brandr  gerði  sik  eigi  óðan,  ok  sló  í  gaman. 
Hárekr  kvað  honum  svá  við  þetta  verða,  sem 
hann  hefði  oft  barðr  verit.  —  Enn  um  morg- 
uninn,  er  menn  váru  komnir  í  sæti,  gekk  Brandr 

fyrir  Hárek  ok  keyrði  öx  í  höfuð  honum,  ok 
vá  hann.  Nú  spretta  upp  bvárirtveggju,  ok 
varð  þröng  mikil.  Þeir  bræðr  gátu  Brandi  í 
brott  skotit,  ok  buðu  boð  fyrir  hann  frændum 
Háreks.  Enn  með  því  at  hann  var  óvinsæll, 
þá  tóku  þeir  fébætr;  gekk  þá  upp  fé  þat  alt, 
er  Brandr  hafði  haft  af  íslandi,  ok  meira  annat. 
Síðan  spurðu  þeir  bræðr,  hvat  Brandr  vildi  ráða 
sinna;  hann  kvaðst  vilja  fara  til  íslands,  þótt 
nú  væri  eigi  sýn  fararefni.  Sigurðr  kvaðst  eigi 
við  fleirum  mönnum  tekit  hafa  af  íslandi  enn 
svá,  at  hann  skyldi  hafa  penninga  slíka,  sem 
hann  hefði  til  hans  haft  —  „ok  eru  hér  nú 
fimtán  hundruð  þín,  ok  varit  í  norrænan  eyri". 
Síðan  fylgdu  þeir  bræðr  honum  til  skips,  ok 
skildu  eigi  við  hann  fyrr  enn  hann  lét  í  haf; 
þakkaði  Brandr  þeim  sína  liðveizlu,  ok  skild- 
ust  vinir.  Skipi  því  byrjaði  lítt,  ok  tóku  þeir 
Eeyðarfjörð  at  áliðnu  sumri.  Snemma  tók  at 
hausta,  ok  gerði  færðir  þungar  sökum  snjóva. 
9.  Þorkell  Geitisson  ^bjó  þá  í  Krossavík  í 
Vápnaíirði.  Þá  var  á  vist  með  honum  sá  maðr, 
er  Einarr  hét;  hann  var  reykdælskr.  Enn  er 
hann  frétti,  at  vöðu-Brandr  var  út  kominn,  þá 
bjó  hann  sik.  Þorkell  spurði,  hvárt  hann  ætl- 
aði.  Hann  kvaðst  á  braut  ætla  —  „því  at  ek 
hefi  spurt,  at  vöðu-Brandr  er  út  kominn;  enn 
ek  veit  risnu  þína,  at  þú  munt  taka  við  hon- 
um  —  enn    til    hans    má    engi    maðr   sæma". 

Þorkell  svarar:  „Snemt  er  þér  at  kvíða  við 
honum ;  enn  ef  hann  kemr  hér  niðr,  skal  ek  sjá 
ráð  fyrir  þér,  ef  þér  er  eigi  við  vært.  Enn  ef 
þat  er,  at  Brandr  er  hér  ok  leitar  hann  eigi  á 
þik,  þá  er  þér  marglæti  at  bregða  vist  þinni". 
Hann  lét  nú  setjast.  Fám  nóttum  síðar  kom 
vöðu-Brandr  í  Krossavík,  ok  var  þar  vel  við 
honum  tekit.  Enn  er  hann  hafði  verit  þar  þrjár 
nætr,  þá  talar  hann  við  Þorkel  bónda,  ok  sagði 
at  hann  vildi  at  hann  tæki  við  honum  um  vetr- 
inn.  Þorkell  svarar:  „Gera  mun  ek  þér  kost 
á  því.  Þú  ert  ódæll  ok  óeirinn  —  nú  vil  ek 
taka  við  lögheimili  þínu,  þvi  at  mér  þykkir 
þat  óvandast,  enn  þú  skalt  fá  varning  þinn  í 
mitt  vald,  hvat  sem  at  borði  kann  bresta". 
„Þenna  kost  vil  ek",  kvað  Brandr,  „því  at 
mér  er  leitt  at  rekast  í  ófærðum,  enn  ilt  til 
heyja". 

Enn  fyrsta  hálfan  mánuð,  er  Brandr  var  í 
Krossavík,  var  hann  svá  fylgisamr  Þorkatli,  at 
hann  gekk  út  ok  inn  með  honum,  hvert  sem 
hann  fór;  enn  annan  hálfan  mánuð  brá  nökkut 
hætti  hans;  þá  var  hann  eftir  í  stofu  á  kveld- 
um,  er  Þorkell  gekk  at  sofa,  ok  hefir  frammi 
margskonar  ertingar;  ok  þat  hafa  menn  sagt, 
at  hann  hafi  fyrstr  fundit  Syrpuþingslög.  Menn 
kómu  víða  af  bæjum,  ok  gerðist  þar  af  þyss 
mikill.  Þorkell  sat  at  drykkju  við  annan  mann. 
Nú  er  getit  um  fyrir  Þorkatli,  at  konumþykki 

ríkt  bornir  kviðirnir,  er  þær  kómu  eigi  fram 
búsýslu,  ok  eigi  réði  þær  ferðum  sínum  sjálfar. 
Þorkell  heimtir  nú  Brand  á  tal  við  sik,  ok 
mælti:  „Eigi  hefi  ek  hlutsamr  verit  um  hagi 
þína  ok  háttu  hér  til,  enn  þat  kemr  fyrir  mik, 
at  konur  ráði  varla  ferðum  sínum  fyrir  þér  ok 
sveitungum  þínum,  enn  þér  hæfir  þat  varla. 
Er  hér  því  líkast  sem  nýr  höfðingi  sé  kominn 
í  sveit,  ok  gangi  menn  af  hendi  þeim  sem  áðr 
er  fyrir;  ek  geng  fram  við  annan  mann,  enn 
þú  ert  eftir  við  alla  sveitina  —  ok  nú  vil  ek 
at  láta  gera".  Brandr  kvað  betr  mundu  á  ráð- 
ast.  Ok  um  kveldit  fór  Brandr  til  rekkju;  enn 
þingmenn  kómu  at  vanda  sínum,  ok  mátti  þá 
eigi  þingit  heyja,  er  formaðrinn  var  engi;  var 
þá  farit  eftir  honum,  ok  fór  hanu  eigi  at  heldr. 
Þá  kómu  þingmenn  annan  aftan,  ok  fór  enn 
sem  fyrr ;  tók  þá  af  kvámur  manna,  enn  Brandi 
kom  aldri  orð  frá  munni  á  hálfum  mánuði.  Þá 
mælti  Þorkell  til  Brands:  „Örskiftamaðr  ertu 
mikill,  Brandr;  nú  tak  þú  aftr  gleði  þína  hæfi- 
lega".  Hann  kvaðst  eigi  kunna  ok  eigi'  vita, 
hvernig  hann  skyldi  með  fara,  er  engan  veg 
líkaði  —  „ok  er  engum  manni  hjá  þér  vært, 
ok  skal  ek  í  brott  fara".  Þorkell  mælti:  „Þú 
ert  minn  heimamaðr,  ok  þat  þykki  mér  þú  gera 
mér  til  svívirðingar,  er  þú  hleypr  á  brott  ór 
vist  þinni".  Brandr  reið  nú  á  braut  eigi  at 
síðr  vestr  til  föður  síns.     Þar  tókust  upp  leikar. 

Þorbjörn  var  þar  knástr  maðr  frá  Reykjum. 
Þeir  lékust  við  Brandr;  báðu  menn  þá  at  Þor- 
bjórn  skyldi  leika  af  öllu  afli,  ok  sýna  þat  at 
hann  var  sterkr.  Hann  kvað  þat  vel  mundu 
mega.  Ok  einn  dag  er  leikr  var  keyrði  Þor- 
björn  niðr  Brand  fall  mikit;  ok  leikr  nú  eftir 
megni,  ok  hafði  Brandr  eigi  við;  líkaði  honum 
nú  illa.  Ok  at  skilnaði  veitti  Brandr  honum 
mikinn  áverka.  Þar  var  þröng  mikil;  þar  var 
kominn  Ófeigr  ór  Skörðum.  Brandr  ferr  nú 
heim  til  föður  síns,  ok  segir  honum  hvar  komit 
var.  Þorkell  svarar:  „Þú  hefir  stýrt  oss  i 
mikit  vandræði,  ok  var  þat  mjök  ófyrirsynju, 
er  þú  fórt  í  brott  frá  Þorkatli;  nú  er  þat  mitt 
ráð,  at  þú  farir  aftr  á  hans  fund".  Brandr 
kveðst  þess  ófúss  vera;  ok  þó  fór  hann  austr, 
ok  segir  Þorkatli  þessi  tíðendi.  Enn  hann  kvað 
betra,  at  hann  hefði  kyrr  verit  —  „enn  þó  mun 
ek  við  þér  taka,  þvi  at  ek  man,  eigi,  at  ek  haíi 
heimamann  minn  fyrir  róða  látit". 

10.  Síðan  fór  Þorkell  á  fund  Guðmundar 
ens  ríka  ok  bauð  fé  fyrir  manninn  —  „ok  vil 
ek  at  þú  gerir  sjálfr  um".  Guðmundr  kvaðst 
eigi  vilja  taka  fé  fyrir  sekjan  óeirðarmann,  er 
hlaupa  vill  i  höfuð  saklausum  mönnum  —  „ok 
er  landhreinsun  at  slíkir  menn  sé  af  ráðnir  at 
lögum".  Fekk  Þorkell  ekki  af.  Enn  Guð- 
mundr  fór  norðr  i  Reykjahveríi,  ok  tók  mál  af 
Þorbirni,  ok  bjó  til  várþings.     Enn  Þorkell  fór 

austr  í  Álftafjörð  nökkuru  síðar  á  fund  Þor- 
steins  Síðu-Hallssonar,  vinar  síns,  ok  tók  hann 
vel  við  honum.  Þorkell  mælti:  „Svá  hefir 
borit  til  í  vetr,  at  Brandr,  mikill  ónytjungr, 
hefir  unnit  á  einum  bónda,  enn  hann  er  nú 
heimamaðr  minn.  Enn  Guðmundr  enn  ríki  hefir 
búit  mál  til  Vöðlaþings ;  enn  vera  kann  at  hann 
hafi  eigi  þat  hugat,  at  hann  er  eigi  þar  í  fjórð- 
ungi,  ok  hefi  ek  handsalat  honum  löggrið,  ok 
kemr  mér  í  hug,  at  oss  muni  veita  mál  til  laga; 
ok  vilda  ek  þitt  liðsinni  þiggja  ok  sækja  til 
þings  ok  verja  málit  með  kappi  fyrir  Guð- 
mundi,  ef  hann  skal  þó  eigi  fébótum  fyrir  koma 

—  enn  reyna  skal,  hvárt  ek  sé  annarrar  hand- 
ar  maðr  hans,  sem  hann  svaraði  Bjarna  brodd- 
Hélgasyni  frænda  mínum  um  sumarit  á  alþingi". 
Þorsteinn    kvaðst   sjá,    at    vörn    var   í   málinu, 

—  „enn  þó  mun  þá  þykkja  með  kappi  at  gengit, 
ok  fara  mun  ek  með  þér". 

Um  sumarit  búast  þeir  austan  með  sex  tigu 
manna  hvárir,  ok  ríða  til  Jökulsár.  —  Enn  þá 
váru  góð  vöð  víða  á  ánni.  —  Þá  mælti  Þor- 
kell:  ,.Nú  munu  vér  skifta  liði  váru;  skal 
Þorsteinn  ok  vér  fimm  saman  fara  almannaveg 
vestr  til  þings,  enn  flokkrinn  allr  annarr  skal 
ríða  fyrir  ofan  Mývatn  til  Króksdals  ok  Bleiks- 
mýrardals,  ok  fyrir  neðan  heiði".  —  Ok  var 
þar  víða  skógi  vaxit.  —  Ok  ríða  þeir  ofan  eftir 
Fnjóskadal;    enn  þeir  Þorkell  fóru    á    Akreyri, 

því  at  þeir  höfðu  tjöld  samlit  við  skóga;  þeir 
finnast  þar  sem  ákveðit  var;  varð  ok  engi  maðr 
varr  við  ferð  þeira.  Þeir  Þorkell  ok  Þorsteinn 
skyldu  riða  á  þing  drottinsdaginn  og  þeir  fimm 
saman.  Þorkell  bað  menn  sína  skynja,  ef  hann 
þyrfti  liðs  við;  kvaðst  liann  þá  mundu  ganga  á 
hól  þann,  er  var  á  milli  þings  ok  þeira  —  „ok 
mun  ek  þá  hafa  í  hendi  handöxi  mina  ena 
reknu  ok  veifa  henni  yfir  höfuð  mér".  Síðan 
ríða  þeir  á  þingit  til  búðar  Ófeigs  Járngerðar- 
sonar,  fimm  saman;  hann  bauð  þeim  þarbúðar- 
vist.  Maðr  kom  inn  í  búð  Guðmundar  ens  ríka. 
„Furðu  fámennir  ríða  þeir  Þorkell  á  þingit", 
segir  sá.  „Hversu  þá"  ?  segir  Guðmundr.  „Þeir 
váru  með  fimta  mann",  segir  hann.  Guðmundr 
kvað  marga  menn  ríða  mundu  með  meira  flokki 
á  völlinn,  ef  þeir  ætlaði  at  eyða  málum  fyrir 
honum  -  -  „enn  þat  kemr  mér  í  hug,  at  van- 
hugat  mun  i  máli  váru;  þeir  Þorkell  munu 
kalla  hann  sinn  heimamann,  enn  þó  er  ólíklegt, 
at  Þorkell  eyði  málum  fyrir  oss  við  fimta  mann ; 
enn  vera  má,  at  hann  búi  um  brögð  við  oss 
nökkur,  ok  hafi  þeir  fleiri  saman  verit".  Sendir 
hann  þá  menn  þegar  at  spyrja  at  gistingarstöð- 
um  þeira,  ok  kann  engi  þat  at  segja,  þar  sem 
þeir  hafa  gist,  at  þeir  hafi  fleiri  saman  verit 
enn  fimm.  Þá  mælti  Guðmundr:  „Yera  kann 
at  þá  megi  hlýða,    ef  þeir  hafa  eigi  fleiri  aust- 

an  riðit;  ok  munu  vér  þá  eigi  senda  eftir  fleira 
liði  at  þeim,  og  ganga  mál  þessi  sem  auðnar". 
11.  Guðmundr  enn  ríki  sækir  nú  málit  í 
Norðlendingadóm,  ok  setr  dóminn  ok  býðr  til 
varnar.  Þá  mælti  Þorkell  Geitisson:  „Þat 
vilda  ek,  Guðmundr,  at  þú  tækir  sættir  ok  sjálf- 
dæmi,  sakalaust".  Guðmundr  svarar:  „Þat 
munda  ek  þiggja,  ef  þú  ættir  eftir  dugandi 
mann  at  bjóða;  enn  nú  nenni  ok  eigi  um  van- 
mennu  þá,  er  ek  hefi  þó  starfa  fyrirhaft".  Þá 
mælti  Þorkell  ok  nefndi  sér  vátta,  ok  setti 
þeim  lýritti,  ok  fyrirbauð  þeim  at  dæma.  Enn 
Guðmundr  kveðr  hann  nú  með  kappi  at  ganga 
at  verja,  ok  segir  hann  skulu  þar  engum  sín- 
um  málum  fram  koma.  Þá  mælti  Þork^ll: 
„Enn  munu  vér  þetta  handsala  fyrir  manninn, 
ef  þú  vill  sjálfdæmi  taka".  Guðmundr  kvaðst 
mundu  sækja  manninn  í  þeira  sveit,  ef  þeir 
vildi  eyða  þar  málum  fyrir  honum  —  -  „ok  skal 
at  vísu  maðrinn  sekr  verða".  Þá  gekk  Þor- 
kell  upp  á  hólinn  ok  brá  upp  öxi  sinni;  dynja 
þeir  þá  fram  á  þingit,  ok  hleypa  upp  dóminum: 
ok  kom  þetta  á  alla  óvara.  Ok  nefndi  Guð- 
mundr  sér  vátta,  ok  stefndi  Þorkatli  um  þings- 
a^fglöpun;  enn  Þorkell  stefndi  Guðmundi  um 
rangan  mála-tilbúnað,  ok  stefndu  báðir  til  al- 
þingis  um  sumarit,  ok  fjölmentu  mjök.  Var 
þar  Bjarni  brodd-Helgason,  ok  hafði  hann  mik- 
inn  flokk ;  ok  vissu  menn  eigi,  hvar  hann  myndi 

at  snúa  um  liðveizlu.  Þorkell  ok  ÞorsteinD 
váru  fjölmennir,  enn  þó  var  Guðmundr  miklu 
fjölmennari.  Þorkell  átti  búð  uppi  við  Fanga- 
brekku.  Var  nú  leitat  um  sættir,  ok  var  fast 
fyrir. 

Einn  dag  snemma  gekk  Þorsteinn  Síðu- 
Hallsson  til  búðar  Ófeigs  Járngerðarsonar,  ok 
talar  við  hann.  Þorsteinn  spyrr:  „Hversu 
segir  þér  hugr  um  sættir  manna"  ?  Ófeigr  kvað 
sér  þungt  um  segja  ok  þunglega  áhorfast.  Þor- 
steinn  mælti:  „Þat  vil  ek  þér  kunnigt  gera, 
þar  sem  þér  eruð  vin  hvárratveggju,  at  hér 
munu  vandræði  áðr  af  gerast,  ef  eigi  er  sæzt 
á  málit.  Þeir  ætla  at  bjóða  Guðmundi  einvigi, 
ok  vill  hann  heldr  hafa  bana,  enn  svívirðingof 
mikla.  Nú  væri  þat  ráðlegra,  at  menn  leiti  um 
sættir,  ok  hættum  á  við  Einar  bróður  hans,  at 
hann  eigi  þar  í  hlut  þann  er  vér  eigum  allir; 
hefir  Þorkell  þat  mjök  við  orð,  at  biðja  Jór- 
unnar,  dóttur  Einars  at  Þverá.  Nú  vil  ek  at 
vit  hittum  Einar".  Ófeigr  svarar:  „Vel  þykki 
mér  þeira  mála  leitanda  við  Einar,  enn  hin 
mála-leitan  sýnist  mér  óvitrleg".  Siðan  hitta 
þeir  Eínar,  ok  ganga  nú  á  tal  allir  saman.  Ó- 
feigr  mælti:  „Svá  er  sem  þú  veizt,  Einarr 
bóndi,  at  hér  horfir  til  stórra  vandræða  með 
mönnum,  og  eigu  þeir  menn  i  hlut,  er  vitmenni 
eru  báðir  ok  þó  kappsfullir;  enn  vér  erum 
beggja  vinir,    ok    skyldir   til    at    ganga    vel    á 

milli  —  þá  vill  Þorsteinn  hafa  þat  mál  uppi 
við  þik,  að  biðja  til  handa  Þorkatli  Geitissyni 
Jórunnar  dóttur  þinnar".  Einarr  kvað  þessa 
vel  leitat  —  „enn  þó  mun  Guðmundr  hér  mestu 
um  ráða,  þá  er  vér  finnum  hann".  Þeir  kváð- 
ust  ætla,  at  hann  mundi  vera  réttr  lögráðandi 
fyrir  dóttur  sinni,  þó  at  eigi  væri  Guðmundr 
at  fundinn;  máttu  á  þat  líta,  at  Guðmundr 
heldr  þér  lengstum  lítt  til  metnaðar  eða  virð- 
ingar".  Einarr  mælti:  „Er  Þorkell  eigi  félít- 
ill?  enn  dóttir  mín  hefir  mikit  fé".  Ófeigrsvar- 
ar:  „Hverr  er  stórlyndari  enn  Þorkell,  því  at 
hann  geldr  fé  fyrir  menn  á  þingum,  eða  hvers 
þeira  bú  stendr  með  meira  blóma?  hvat  er  þá 
undir  um  penninginn,  er  hvárki  verðr  honum 
gjald  at  né  öðrum  —  ok  sitr  hann  yíir  virðingu 
allra  Austfirðinga".  „xAilvelernú  flutt,  Ófeigr, 
enda  hefir  Guðmundr  góðs  spáð  Jórunni  dóttur 
minni,  ok  ganga  jafnan  eftir  spár  hans  —  ok 
má  nú  ok  vel  tala  um  þetta  mál,  ef  sýnist,  ok 
vili  Þorkell  hingat  ganga".  Þorsteinn  kvað  þat 
eigi  mundu  at  bila. 

12«  Nú  gekk  Þorsteinn  þegar  til  búðar  Þor- 
kels;  enn  hann  heilsar  honum  vel,  ok  spurði 
hvat  hann  árnar.  Þorsteinn  svarar:  „Eigi  veit 
ek  nú  at  hverju  verða  vill,  enn  konu  hefi  ek 
beðit  í  morgun  til  handa  þér".  Þorkell  mælti-' 
„Mikit  er  um  liðveizlu  þína,  er  þú  gerir  þat 
ekki  síðr,  er  ék  býð  þér  um  eigi;   hver   er  sjá 

kona"?  Þorsteinn  svarar:  „Sjá  mær  heitir 
Jórunn,  ok  er  dóttir  Einars  frá  Þverá".  Þor- 
kell  mælti:  „Þá  mey  vilda  ek  ok  helzt  eiga  á 
íslandi".  Þorsteinn  mælti:  „Þá  er  nú  ráð  at 
ganga  til  festarmálanna". 

Síðan  finnast  þeir  Einarr,  ok  tala  nú  um 
málit;  ok  urðu  á  alt  sáttir,  ok  ákveðin  brull- 
aups-stefna.  Síðan  fóru  festar  fram;  skyldi 
brullaup  vera  at  Þverá  hálfum  mánuði  eftir 
þing.  Siðan  gekk  Þorsteinn  þar  nær,  sem 
Guðmundr  enn  ríki  var,  ok  þótti  honum  vel  at 
tal  þeira  bæri  saman;  ok  svá  varð.  Guðmundr 
mælti:  „Göngult  verðr  þér,  Þorsteinn,  um 
þingit,  ok  munu  þér  mikit  afreka".  Þorsteinn 
svarar:  „Eigi  síðr  mun  þér  þat  þykkja,  ef  þú 
veizt  gerla".  Guðmundr  spyrr:  „Hvaternýrra 
tíðenda"?  Þorsteinn  svarar:  „Smá  ein  tíðendi 
hefi  ek  at  segja,  enn  þó  þat  helzt,  at  Þorkell 
Geitisson  festi  sér  konu".  Guðmundr  svarar: 
„Sú  kona  er  vel  gefin,  er  honum  er,  því  at  hann 
er  enn  mesti  hreystimaðr,  þótt  nú  sé  með  okkr 
fátt  —  eða  hver  er  sú  kona"  ?  Þorsteinn  svar- 
ar:  „Jórunn  bróðurdóttir  þín".  Guðmundr 
mælti:  „Eigi  var  Einari  þat  í  hug  áðan,  er 
vit  skildum".  Þorsteinn  mælti:  „Nú  rétt  gekk 
ek  frá  festarmálunum,  ok  var  ek  váttrinn  ok 
Ófeigr  Járngerðarson".  Guðmundr  mælti :  „Satt 
muntu  segja,  ok  þar  mun  hugrinn  minn  mest 
hafa  fyrir  borizt  —  enn  þessu  mun  mest  hafa 


LJÓSVETNTNGA  SAGA.  35 


ráðit  Ófeigr  Járngerðarson".  Síðan  var  nm 
sættir  leitat,  ok  gekk  nú  mest  at  Einarr  ok  Ó- 
feigr  Járngerðarson.  Þá  mælti  Guðmundr: 
„Nú  er  þat  fram  komit,  ófeigr,  er  ek  spáða 
þér  um  várit,  at  mín  virðing  mundi  hallast  af 
þínu  tilstilli".  Ófeigr  svarar:  „Eigi  hefi  ek 
hallat  virðingu  þinni  at  heldr,  þó  at  ek  hafi 
fengit  þér  mága  betri  ok  fleiri  enn  áðr".  Þor- 
kell  mælti :  „Enn  vil  ek  bjóða  þér,  Guðmundr, 
at  þau  en  sömu  boð  haldist,  er  þú  gerir  um 
sjálfr  fyrir  áverkann;  enn  ek  geri  fyrir  mála- 
tilbúnaðinn,  er  ek  hefi  haft  við  þik".  Guðmundr 
sá  nú,  at  sér  gerði  eigi  annat,  ok  tók  þetta 
boð;  ok  gerði  svá  at  báðum  hugnaði  vel;  enn 
þó  eldi  hér  lengi  af  með  þeira  bræðrum,  enn 
Þorkell  sat  yfir  sæmdinni  allri.  —  Ok  einn  dag 
á  þinginu  fundust  þeir  Guðmundr  enn  ríki  ok 
Bjarni  brodd-Helgason.  Þá  mælti  Bjarni :  „Svá 
sýnist  mér,  Guðmundr,  sem  þú  hafir  þurft  báð- 
ar  hendr  við  Þorkel  frænda  minn,  ok  hafi  þó 
ekki  af  veitt  um;  ok  man  ek  enn  þat,  Guð- 
mundr,  er  ek  bað  þik  at  þú  skyldir  sætta  okkr 
Þorkel,  ok  svaraði  engi  ódrengilegar  enn  þú, 
ók  sagðir  hann  eigi  vera  mundu  meira  enn 
annarrar  handar  mann  gilds  manns,  ok  kvað 
hann  hafa  hálfþynnu  eina  í  hendi,  enn  mik 
höggspjót  gilt  á  hávu  skafti.  Enn  em  ek  nú 
minni   höfðingi    enn    þú,    ok    sýnist    mér    sem 

hann  muni  eigi  þar   lengi    gengit  hafa   skafta- 
muninn". 

Siðan  fóru  menn  af  þingi,  ok  var  brullaup 
at  Þverá;  ok  gaf  Þórkell  upp  Guðmundi  mál 
þat,  er  hann  hafði  raugt  til  búit,  er  hann  sótti 
í  Norðlendinga-fjórðung,  þá  er  hann  áttií  Aust- 
íirðingadóm  að  sækja.  Síðan  fór  Þorkell  heim 
með  konu  sína,  ok  þótti  hann  mjök  vaxit  hafa 
af  þessi  ferð.  Enn  Jórunn  var  enn  mesti  kven- 
skörungr,  sem  ætt  hennar  var  til.  Hon  kom 
ok  því  til  leiðar,  sem  engi  hafði  áðr  komit,  at 
þeir  sættust  frændrnir,  Þorkell  Geitisson  ok 
Bjarni  brodd-Helgason,  ok  heldu  þá  sætt  vel  ok 
drengilega  siðan.  Þorkell  bjó  í  Krossavík  til 
elli,  ok  þótti  ávalt  enn  mesti  garpr,  þar  sem 
hann  kemr  við  sögur.  —  Vóðu-Brandr  fór  aust- 
an,  ok  bjó  á  föðurleifð  sinni,  ok  samdist  mikit 
ok  þótti  góðr  bóndi;  ok  þóttist  aldri  full-launat 
geta  Þorkatli  Geitissyni  sína  liðveizlu  ok  góð- 
vilja.  —  Ok  lýkr  þar  þessum  þætti  af  vöðu- 
Brandi  Þorkelssyni. 

13.  Guðmundr  enn  ríki  átti  Þórlaugu,  dóttur 
Atla  ens  ramma.  Herdís  hét  móðir  Þórlaugar, 
dóttir  Þórðar  frá  Höfða.  Þar  óx  upp  sá  maðr 
með  Guðmundi,  er  Þorsteinn  hét  ok  gerðist 
verkstjóri;  ekki  var  hann  stórrar  ættar,  enn 
mannaðist  vel.  —  Þá  bjó  Þórir  Helga  son,  Val- 
þjófs  sonar,  Helga  sonar  ens  magra,  at  Lauga- 
landi  í  Hörgárdal.     Hann    var    goðorðsmaðr  ok 


LJÓSVETNINGA  SAGA.  37 

garpr  mikill.  Geirlaug  hét  kona  hans ;  hon  var 
skörungr  mikill  ok  vel  ment.  Einarr  bjó  þá  at 
Þverá,  spekingr  mikill  ok  vinr  Þóris  Helga- 
sonar.  Þeir  veittust  at  öllum  málum.  Fátt 
var  með  þéim  bræðrum,  Einari  ok  Guðmundi, 
því  at  Guðmundr  sat  mjök  yfir  metorðum  manna 
norðr  þar.  Þorkell  hákr,  son  Þorgeirs  lögsögu- 
manns,  bjó  þá  at  Öxará  í  Ljósavatnsskarði. 
Hann  var  einlyndr  ok  hetja  mikil;  hann  hafði 
fátt  hjóna,  ok  átti  þó  sökótt.  Brúni  hét  maðr, 
er  bjó  í  Gnúpufelli.  Eilífr  hét  bróðir  hans,  ok 
var  kallaðr  skyti,  mikill  ok  vaskr  maðr.  Þeir 
höfðu  goðorð,  ok  váru  komnir  frá  Helga  enum 
magra.  —  Þat  er  frá  sagt,  at  Þorsteinn  kom 
at  máli  við  Guðmund,  ok  mælti:  „Svá  er  mál 
með  vexti,  at  ek  hefi  hér  upp  sezt  at  þér  ok 
tekit  hér  þrifnað  —  nú  vilda  ek  leita  mér 
kvánfangs  ok  hafa  þar  til  yðvart  liðsinni". 
Guðmundr  mælti:  „Þú  munt  þétta  áðr  hugsat 
hafa,  hvar  niðr  skal  koma,  enn  heimil  munu 
þar  til  vár  orð".  Hann  svarar:  „Rétt  getr 
þú ;  hugfest  hefi  ek  þetta.  Kona  heitir  Guðrún, 
ok  er  frændkona  bóndans  at  Bægisá,  ok  er  þar 
matselja  fyrir  búi;  hennar  vilda  ek  at  þú  bæð- 
ir  mér  til  handa ;  þín  orð  munu  þar  meira  met- 
in  fá,  enn  mín  mörg".  Guðmundr  svarar:  „Ek 
kalla  þat  jafnlegt  ok  vel  leitat,  enn  litit  er 
mér  um  at  fara  í  sveit  Þóris  Helgasonar,  ok  at 
hann    eigi   meira  afla  enn   ek.    Enn   er   hesta- 

þing  er  á  Oddeyri  í  Hörgárdal,  þá  mun  ek 
vekja  til,  enn  gera  eigi  at  því  ferðir  mínar  ein- 
virðulega".  —  Síðan  var  hestaþingit,  ok  kom 
þar  mart  manna.  Þar  kom  ok  Guðmundr,  ok 
brá  bónda  þegar  á  eintal  frá  Bægisá  ok  mælti: 
„Þorsteinn  heitir  maðr,  er  upp  hefir  fæðst  með 
oss,  ok  hófum  vér  hann  at  góðu  reynt;  hann 
vill  mæla  til  ráðahags  við  Guðrúnu  frændkonu 
þína;  viljum  vér  flytja  mál  mannsins".  Bóndi 
svarar :  „  Allvel  er  maðrinn  til  fenginn  at  flytja 
hans  mál,  ok  munu  vér  mikils  meta  þín  orð". 
Síðan  hitti  hann  konuna,  ok  spurði,  hversu  henni 
var  um  gefit;  enn  hon  bað  hann  gera  sem  hann 
vildi.  Síðan  er  ákveðit  um  brullaups-stefnu,  ok 
skal  vera  at  Bægisá.  Þorsteinn  mælti  þá:  „Nú 
er  ætlat,  at  ek  muni  fara  til  brullaups  míns, 
enn  ek  vil  biðja  þik  til  ferðar  með  mér,  því  at 
mér  er  mestr  sómi  at  þér".  Hann  svarar: 
„Þetta  em  ek  ófúss  at  veita  þér,  ok  fær  þú 
ærna  menn  til  þessa".  Þorsteinn  svarar:  „Meiri 
sæmd  er  at  þér  einum  enn  at  mörgum  öðrum, 
ok  mun  dælt  við  mik  þykkja,  ef  þú  ert  eigi  í 
för".  Guðmundr  mælti:  „Ek  mun  ok  fara, 
enn  fyrir  þykki  mér". 

Guðmundr  sat  í  öndvegi,  enn  Þórir  Helga- 
son  gagnvert  honum;  enn  konur  sátu  á  palli. 
Ljós  brunnu  björt,  ok  váru  borð  fram  sett. 
Brúðr  sat  á  miðjan  pall,  ok  Þórlaug  á  aðra 
hönd,  enn  Geirlaug  á  aðra.     Kona  fór  með  vatn 

fyrir  pallinn  ok  hafði  dúk  á  öxl,  ok  fór  fyrir 
Geirlaugu,  því  at  hon  hafði  verit  með  henni 
enn  fyrra  vetrinn.  Geirlaug  tók  tilorða:  „Þú 
ferr  með  góðum  vilja,  enn  eigi  með  nógum  á- 
litum  —  færðu  Þórlaugu  fyrr  vatnit;  svá  á  at 
vera".  Hon  gerði  nú  svá.  Þórlaug  drap  við 
hendi  öfugri,  ok  mælti:  „Bjóð  eigi  beinann, 
Geirlaug;  því  at  sjá  kona  gerir  rétt;  eigi  býr 
þat  í  mínu  skapi,  at  mér  leiki  á  þessu  öfund; 
er  sýnt,  at  önnur  sé  konan  göfugri  enn  þú  í 
heraðinu"?  sagði  hon.  Geirlaug  mælti :  „Greiðr 
er  beininn,  Þórlaug,  enn  hefir  þú  metnað  til  at 
vera  mest  metin,  hefi  ek  engan  hlut  til  jafns 
við*þik,  nema  gjaforð".  Þórlaug  svarar:  „Yíst 
hygg  ek  þik  vel  gefna  —  nú  er  þar  komit  fyr- 
ir  því  at  ek  veit  eigi  aðra  framar  gifta  enn 
mik".  Geirlaug  svarar:  „Þá  værir  þú  vel 
gefin,  ef  þar  væri  einmælt  um,  at  bóndi  þinn 
væri  vel  hugaðr  eða  snjallr".  Þórlaug  svarar: 
„Þetta  er  illa  mælt,  ok  muntu  fyrst  mæla". 
Hon  svarar:  „Satt  er  þat,  fyrir  því  at  fleiri 
mæla;  enn  Þórkell  hákr  mælti  fyrst  ok  Þórir 
bóndi  minn,  ok  hverr  maðr  mælir  þat,  sá  er 
tungu  hrærir".  Þórlaug  mælti:  „Ber  hingat 
vatnit,  kona,  ok  hættum  tali  þessu".  Síðan 
hneig  hon  upp  at  þilinu  ok  mataðist  ekki.  Enn 
er  menn  váru  at  boðinu  í  fyrstu,  þá  hvíldu 
hvárir  sér,  konur  ok  karlar;  ok  um  morgininn 
risu  menn  upp    ok   fóru   til   kirkju;    ok  er   at 

messum  kom,  sá  Guðmundr  at  Þórlaug  var  eigi 
í  kvennaliðinu.  Hann  spurði  konu  eina,  hverju 
þat  sætti;  hon  kvað  hana  hafa  tekit  sótt.  Guð- 
mundr  mælti:  „Siti  þér  hér  eftir,  enn  einn- 
hverr  gangi  með  mér".  Hann  gekk  at  rúm- 
inu.  „Ertu  sjúk,  Þórlaug"?  segir  hann.  Hon 
kvað  at  ósýnt  væri  um  heilsuna  —  „enn  þó 
vilda  ek  i  brott  í  dag  ok  leggjast  eigi  hér". 
Guðmundr  mælti:  „Þetta  er  mér  mikill  skaði, 
enn  fúsari  væra  ek  at  kyrt  væri,  meðan  boð 
þetta  stæði".  Hon  svarar:  „Engi  hlutr  má  mér 
í  hald  koma,  ef  ek  em  hér  —  ok  haíi  ek  nökk- 
ut  vel  til  þín  gert,  þá  lát  þú  þetta  eftir  mér". 
Guðmundr  mælti:  „Mikils  krefr  þú  nú,  hvat 
sem  þér  í  brjósti  býr"  —  ok  gekk  i  brott.  Ok 
er  tiðum  var  lokit  ok  dagverði,  þá  mælti  Guð- 
mundr:  „Nú  skal  taka  hesta  vára,  ok  vil  ek 
heim  fara,  því  at  Þórlaug  er  sjúk".  Þorsteinn 
brúðgumi  mælti:  „Ger  eigi  þat,  Guðmundr,  at 
þú  farir  heim  þegar".  Hann  svarar:  „Bið  þú 
nú  eigi  framar  enn  ek  vil  veita  þér,  því  at  þat 
mun  éigi  stoða".  Siðan  ríða  þau  á  brott,  ok 
er  þau  koma  i  skógana  hjá  Laugalandi,  þá  veik 
Guðmundr  hestinum  aftr,  ok  mælti  við  þann 
mann,  er  fylgdi  hesti  Þórlaugar:  „Eíð  þú  nú 
fyrr,  enn  ek  mun  fylgja  Þórlaugu".  Ok  svá 
var.  Siðan  mælti  Guðmundr:  „Við  þik  vil  ek 
tala;  ek  sé  at  þú  ert  eigi  sjúk,  ok  seg  mér 
hverju    þat    gegnir".     Hon    svarar:     „Ek   mun 

svá  gera;  enn  sjaldan  hefi  ek  þat  mælt  fyrir 
þér,  er  þér  megi  þat  verr  líka  enn  áðr;  ennnú 
eru  þau  efni  í,  er  ek  má  eigi  leyna  þik".  Síð- 
an  sagði  hon  honum  hvat  þær  höfðu  talat,  ok 
fjandmæli  manna  við  hann.  Guðmundr  mælti: 
„Nú  þætti  mér  ek  betr  ráðit  hafa,  ef  vit  hefðim 
hvergi  farit,  ok  væri  þá  óhættara  við  orðum 
manna;  enn  af  verðr  at  ráða  nökkut  ór  hverju 
vandræði,  ok  heim  munu  vit  fara;  ok  skaltu 
nú  fyrst  liggja  viku,  ok  lát  þér  þá  enn  batna 
hógt;  at  jófnu  skal  ek  við  þik  tala,  enn  eigi 
þykki  mér  þat  ráðit,  hvárt  oss  verðr  þetta  at 
engu".  —  Þaðan  ricju  þau  ok  kómu  heim,  ok 
fór  sem  Guðmundr  gerði  ráð  fyrir. 

Síðan  ríðr  Guðmundr  norðr  í  Reykjadal  á 
fund  Einars  Konálssonar,  fóstra  síns  ok  ens 
bezta  vinar.  Einarr  var  spekingr  mikill.  Siðan 
mælti  Guðmundr:  „Svá  er  mál  með  vexti,  at 
ek  vil  segja  þér  fjandmæli  þau,  er  menn  hafa 
í  frammi  við  mik,  Þorkell  hákr  ok  Þórir  Helga- 
son;  vissa  ék  eigi  óvingan  þeira  til  mín".  Ein- 
arr  mælti:  „Hla  er  slíkt  gert  við  göfga  menn; 
enn  ek  vil  biðja  þik,  at  þú  hafir  þrótt  við,  ok 
verði  því  meiri  hefndin  sem  lengr  er".  Guð- 
mundr  svarar:  „Eigi  er  þess  at  leita;  hefna 
skal,  hvárt  sem  þat  verðr  fyrr  eða  síðar".  Ein- 
arr  mælti:  „Þá  vil  ék  til  hlutast  með  þér.  Ek 
vil  svá  ráð  setja,  at  þú  takir  sök  hverja,  erþú 
fær,  á  hönd  þingmönnum  Þóris  Helgasonar,  ok 

mun  þat  fé  brátt  safnast".  Guðmundr  þakkar 
honum  þessi  ráð  ok  fleiri  önnur,  ok  ferr  síðan 
á  brott.  Líða  nú  eigi  langar  stundir,  áðr  Guð- 
mundr  hendir  sakar  á  þingmönnum  Þóris. 

Þórir  hét  maðr,  ok  var  kallaðr  akra-karl, 
ok  var  þingmaðr  Þóris  Helgasonar,  auðigr  ok 
eigi  vinsæll,  ok  slægr  í  kaupum  við  menn.  Skip 
kom  í  Eyjafjörð,  ok  átti  sá  maðr,  er  Helgi  hét 
ok  var  Arnsteinsson,  farmaðr  mikill;  ok  var  á- 
valt  með  Guðmundi,  er  hann  var  út  hér,  mikils 
virðr.  Guðmundr  reið  til  skips  ok  mælti:  „Þat 
er  mitt  erendi,  Helgi,  at  bjóða  þér  heim  hvert 
sinn,  er  þú  ert  hér  á  íslandi".  Hann  svarar: 
„Þat  mun  ek  þiggja,  Guðmundr,  ok  kunna  þér 
þökk  fyrir".  Hann  var  með  Guðmundi  um 
vetrinn,  ok  fór  með  þeim  vingjarnlega.  Þeir 
akra-Þórir  kómu  til  skips  ok  hitta  Helga,  ok 
kváðust  vilja  kaupa  við  hann.  Helgi  lét  þat 
vel  mega  ok  tók  upp  varning;  ok  váru  þar 
mældir  fyrir  vararfeldir  ok  skilit,  hversu  þykk- 
röggvaðir  vera  skyldi.  Helgi  bjó  skip  sitt  um 
várit.  Enn  er  hann  var  albúinn,  ríðr  hann  á 
Möðruvöllu  at  hitta  Guðmund.  Síðan  mælti 
hann  við  Guðmund:  „Nú  er  hér  á  at  líta  vist- 
arlaunin,  þó  at  minni  sé,  enn  þú  værir  verðr". 
Þat  var  skikkja,  ok  pell  dregin  yfir  skinnin  ok 
gullbönd  á  tuglum,  ok  var  en  mesta  gersimi. 
Guðmundr  mælti:  „Haf  þökk  fyrir,  ok  hefi  ek 
eigi  betra  grip  þegit".     Ok  skildust  þeir  góðir 

vinir.  Síðan  fór  Helgi  til  skips,  ok  heldu  þeir 
mjök  til  flýtis;  ok  var  mjök  borit  á  skip.  Þórir 
hafði  eigi  ofan  komit.  Ok  einn  dag  sjá  þeir 
at  maðr  reið  af  landi  ofan  til  skips;  þat  var 
akra-Þórir*.  Hann  hitti  Helga  ok  bað  hann 
taka  við  gjaldinu;  enn  Helgi  kastaði  inn  í  tjaldit, 
því  at  honum  var  ant,  ok  leysti  eigi  til;  ok 
kvað  hann  síð  komit  hafa.  Þórir  kvaðst  fleira 
eiga  at  sýsla  enn  sjá  upp  á  kaupmenn,  ok  fór 
í  brott.  Þeir  drógu  upp  segl,  ok  fóru  út  til 
Hríseyjar;  þá  tók  af  vindinn;  þeir  lægðu  þá 
seglit.  Þá  leysti  Helgi  baggann  ok  fann  þar  í 
feld;  ok  var  illr  ok  margar  raufar  á  honum. 
Þá  mælti  Helgi:  „Þetta  eru  mikil  svik,  ok 
skal  honum  at  illu  verða".  Hann  reri  þaðan 
til  lands,  ok  fekk  sér  hest  ok  reið  á  Möðru- 
völlu;  hann  kom  þar  snemma,  ok  heimti  Guð- 
mund  á  tal  við  sik.  Hann'  fagnaði  honum  vel 
—  „eða  hvat  er  tíðenda"?  Hann  lézt  engi  tíð- 
endi  hafa  —  „enn  orðit  hefir  í  prettr  nökkurr 
við  oss".  Guðmundr  mælti:  „Hvat  er  í  því"? 
Helgi  segir,  hversu  farit  hafði  með  þeim  Þóri 
akra-karli  —  „énn  ek  vil  at  þú  takir  við  mál- 
inu,  því  at  ek  vil  sigla".  Guðmundr  mælti: 
„Oft  hefir  þú  mér  hallkvæmr  verit,  enn  eigi 
mun  nú  smæstu  ráða,  ok  má  mér  þetta  koma 
&t  miklu  haldi".  Heimti  Guðmundr  til  sín  tvá 
menn,  ok  tók  sök  á  hönd    akra-Þóri;  enn  Guð- 

mundr  gaf  Helga  góðar  gjafar,    ok  skildust   at 
því.     Ok  fór  Helgi  utan  ok  byrjaði  vel. 

14.  Litlu  síðar  lét  Guðmundr  taka  hest  sinn, 
ok  reið  ofan  til  Þverár;  enn  menn  váru  eigi 
upp  risnir,  nema  sauðamaðr.  Hann  kvaddi 
Guðmund  ok  spurði,  hví  hann  riði  einn  saman; 
hann  lét  ýmsa  vegu  gegna  —  „eða  hvárt  er 
Einarr  bróðir  minn  heima"?  Sauðamaðr  segir 
hann  heima  vera;  hann  gekk  inn  ok  mælti: 
„Maðr  er  úti  ok  vill  hitta  þik".  Einarr  mælti: 
„Hverr  er  hann"?  Hinn  mælti:  „Guðmundr 
bróðir  þinn".  Einarr  mælti:  „Hvat  er  manna 
með  honum"?  „Hann  er  einn  saman",  segir 
hann.  Einarr  mælti:  „Þat  er  honum  eigi  oft 
títt  at  ríða  sveinalausum,  ok  skil  ek  eigi  þetta" . 
Hann  gekk  út  ok  heilsaði  Guðmundi.  Hann 
tók  því  vel,  ok  mælti:  „Setjumst  vit  niðr, 
bróðir,  ok  tölumst  við.  Enn  svá  er  mál  með 
vexti,  at  fátt  hefir  verit  með  okkr  um  frænd- 
semi,  ok  vilda  ek  því  meir  leita  minnar  sæmd- 
ar,  enn  gæta  frændsemi  minnar  við  þik;  hefir 
þú  trautt  afla  við  mik,  enn  þú  ert  maðr  vitrari; 
enn  ef  vit  værim  báðir  at  einu  ok  samhuga,  þá 
ætla  ek  at  fátt  skyli  við  haldast.  Nú  vilda  ek 
at  betr  væri  enn  fyrr,  því  at  þú  hefir  þat 
gnægra,  er  mest  þarf  við;  skal  ek  í  millum 
leggja  vinganar  þinnar".  Siðan  tók  hann  upp 
skikkju  góða,  ok  gaf  honum.  Einarr  svarar: 
„Þetta  er  góðr  gripr,    ok   ferr  þetta  nú  annan 

veg  enn  líklegt  væri;  ok  kalla  ek  mínu  kaupi 
vel  keypt  —  ok  allgóðr  er  meðalaukinn". 
„Tókumst  nú  í  hendr  at  guðs  vitni",  segir  Guð- 
mundr,  „at  vit  veitumst  at  öllum  málum,  því 
at  þat  er  maklegast".  Ok  svá  gerðu  þeir.  Síð- 
an  reið  Guðmundr  i  brott;  enn  Einarr  skipaði 
sauðamanni  sínum,  at  hann  skyldi  snemma  upp 
rísa  hvern  dag,  ok  fylgja  sólu  meðan  hæst  væri 
sumars;  ok  þegar  er  út  hallaði  á  kveldum, 
skyldi  hann  halda  til  stjörnu  ok  vera  úti  með 
sólsetrum  —  „ok  skynja  alla  hluti  þá,  er  þér 
bera  fyrir  augu  ok  eyru;  ok  seg  mér  öll  ný- 
næmi  stór  ok  smá".  Einarr  var  sjálfr  árvakr 
ok  ósvefnugr;  gekk  út  oft  um  nætr  ok  sáhim- 
intungl,  ok  hugði  at  vandlega,  ok  kunni  þar  á 
gott  skyn. 

Þat  var  einn  morgin,  at  sauðamaðr  hafði  út 
gengit;  hann  litaðist  um,  ok  sá  at  reið  tuttugu 
manna  ofan  með  Eyjafjarðará  hvatlega.  Hann 
gekk  inn  til  rúms  Einars,  ok  sagði  honum,  hvat 
hann  hafði  sét.  Hann  stóð  upp  þegar  ok  gekk 
út;  hugði  at  reið  mannanna,  ok  starði  á  um 
hríð.  Einarr  var  skygn  ok  heyrðr  vel,  ok  glögg- 
þekkinn.  Enn  er  sólin  rann  upp  ok  skein  um 
heraðit,  þá  mælti  Einarr:  „Með  skjöldu  ríða 
þessir  menn;  mun  þat  annathvárt,  at  þeir  eru 
utanheraðsmenn,  er  virðing  er  at,  ok  munu  þeir 
hafa  farit  at  sækja  heim  Guðmund  bróður  minn, 
þó  atvér  hafim  þat  eigi  spurt,  eða   mun    Guð- 

mundr  ríða  þar  sjálfr,  ok  þykki  mér  þat  miklu 
líklegra;  enn  eigi  mnn  örvænt  hvert  hann  stefn- 
ir,  eða  hvert  erendit  mnn  vera;  enn  skamt  mnn 
til  at  vér  munnm  þess  vísir  verða".  Einarr 
bað  at  húskarlar  skyldi  |gefa  geymdir  at,  er 
hann  riði  aftr  —  „ok  látið  hesta  vára  vera 
nær  túni".  Einarr  gekk  jinn  aftr  til  rekkju 
sinnar  ok  lagðist  niðr.  Enn  um  daginn  um 
nónskeið  riðu  þeir  Guðmundr  aftr.  Einarr  reið 
á  móti  bróður  sínum,  ok  kvöddust  þeir  vel.  Þá 
mælti  Einarr:  „Hvert  hafi  þér  farið,  eða  hvat 
er  at  erendum"?  Guðmundr  svarar:  „Ek  reið 
út  til  Hörgárdals,  ok  stefnda  ek  mannníðingn- 
um  akra-Þóri  fyrir  brotttöku  fjár  Helga  Arn- 
steinssonar,  ok  hefir  hann  sök  á  hverjum  manni 
ok  vélar  lengi  haft ;  hefir  hann  saman  dregit  of 
fjár"  —  ok  segir  honum  innilega  frá  kaupinu, 
ok  hvar  þá  var  komit,  er  Helgi  fór  í  brott  - 
„vil  ek  nú,  bróðir,  hafa  liðsinni  þitt  til  þeira 
mála,  svá  sem  vit  höfum  áðr  mælt".  Einarr 
svarar  fá,  ok  reið  hann  aftr  at  annarri  stundu; 
ok  váru  góðar  kveðjur  með  þeim  at  skilnaði. 
Þegar  eftir  stefnu  þessa  reið  akra-Þórir  á 
fund  Þóris  Helgasonar,  ok  segir  honum  hva^ 
títt  var,  ok  bað  hann  liðs  —  „því  at  ek  em  i 
þingreið  með  þér".  Þórir  svarar:  „Leitt  er  at 
fást  í  með  þér,  enn  veita  mun  ek  þér".  Ok 
setti  þá  átölur  við  hann  um  þæfni  sína  ok  rang- 
læti.     Þórir    mælti:     „Ek    mun    gefa   þér    vin- 

gjafar,  ef  þú  leggr  hlut  þinn  við  þetta".  — 
Litlu  síðar  reið  Þórir  Helgason  til  Þverár  á 
fund  Einars,  ok  mælti:  „Nú  em  ek  hér  kom- 
inn  at  sækja  lið  þitt,  Einarr,  sem  vit  höfum 
rætt".  Hann  svarar:  „Svá  má  vera;  stiltir 
eru  vit  nökkut;  enn  hitta  má  ek  Guðmund  ok 
leita  um  sættir,  ok  mun  ek  fara  til  þings,  áðr 
enn  alls  er  fótum  undan  mér  skotit;  enn  grunr 
er  mér  á,  at  hann  vili  eigi  annat  énn  at  fram 
fari  sektir".  —  Síðan  reið  hann  á  fund  Guð- 
mundar,  ok  kvöddust  þeir  vel.  Síðan  mælti 
Einarr:  „Þórir  Helgason  býðr  gerð  sína  á 
þessu  máli,  ok  veit  ek,  bróðir,  at  þér  mun 
þykkja  mart  til  þess  fundit,  fyrst  fastmæli  okk- 
ur  ok  frændsemi".  Guðmundr  svarar:  „Eigi 
ann  ek  þess  Þóri,  at  fara  sektalausan  af  þessu 
máli,  ok  ann  ek  eigi  öðrum  manni  hér  um  at 
dæma  enn  mér".  Einarrmælti:  „Þá  mun  enn 
velta  til  vandans,  at  þú  muut  engan  meta  nema 
þik  einan  í  þessu  máli,  ok  kann  veia  at  skamt 
taki  frá  borði".  Guðmundr  mælti:  „Engi  vár- 
kunn  þykki  mér  þér  þat,  at  þú  leggir  hlut  þinn 
við  mál  okkur  Þóris;  er  hann  ok  ekki  bundinn 
í  vináttu  við  þik,  enn  hann  er  flestum  mönn- 
um  óþekkr,  ok  engi  heraðsbót  at  honum".  Þá 
skildust  þeir  at  svá  búnu.  —  Enn  er  menn 
kómu  á  Vöðlaþing,  var  Guðmundr  all-fjölmennr. 
Þórir  Helgason  var  ok  fjölmennr;  enn  Einarr 
var  eigi    til   þings  kominn,    ok    var   leitat    um 


48  LJÓSVETNINGA  SAGA. 


sættir.  Enn  Guðmnndr  kvað  eigi  þat  þurfa  at 
leita  um  sættir  —  „ok  vil  ek  eigi  annat,  enn 
Þórir  sé  gerr  sekr".  Akra-Þórir  svarar:  „Viltu 
at  þit  Þórir  Helgason  gerið  um  málit"?  Guð- 
mundr  svarar:  „Eigi  ætla  ek  at  vit  verðim 
samdóma  um  málin,  enn  mér  virðist  þú  mak- 
legr  at  láta  þitt  fyrir  þung  svik  við  oss". 
Akra-Þórir  hitti  nafna  sinn,  ok  spurði  hvárt 
þar  myndi  staðar  nema,  at  hann  myndi  eigi  á 
líta  með  sér  —  „ér  hér  til  lítils  at  slægjast  ok 
sjá,  er  ávalt  ferr  einn  veg,  at  þú  lætr  þinn  hlut 
fyrir  Guðmundi".  Þórir  svarar:  „Mikill  ríkis- 
munr  er  með  okkr  Guðmundi,  ok  þó  má  hann 
mér  mart  ilt  þola".  Akra-Þórir  kvað  þá  mjök 
undir  fótum  troðna  —  „ok  væri  betr  at  menn 
tali  þat  við  Guðmund  varlega,  enn  láta  sæmd 
sína".  Ok  er  at  dómum  kom,  vildi  Þórir  Helga- 
son  eigi  af  láta  at  verja  málit;  ok  kom  málit 
í  dóm.  Þá  gekk  at  akra-Þórir,  ok  bauð  sættir 
at  nýju,  ok  kvað  sæzt  á  slík  mál.  Guðmundr 
kvaðst  engi  gjöld  vilja  —  „ok  hefir  þú,  Þórir, 
eigi  mjök  til  þessa  aftr  haldit  ójafnaðinum,  ok 
mætti  enn  svá  vera,  at  þú  sætir  hlutlauss  hjá". 
Akra-Þórir  varð  sekr,  ok  þótti  mönnum  fast 
fylgt  málinu;  grunuðu  margir,  at  annat  mundi 
ineir  búa  undir  fjandskapinum,  enn  þá  var  bert 
gert.  Þeir  sjá  nú  hvar  komit  var,  ok  fóru 
norðr  í  Húsavík  um  þingit  með  mikit  lausafé; 
enn  lönd  stóðu  eftir,  ok  of  kvikfjár    á   skulda- 

stöðum.     Þórir  fór   utan,    ok    er   hann  ór  sög- 
unni. 

Guðmundr  frétti  þat,  ok;  vissi  at  afarfé  mik- 
it  var  eftir.  Féránsdóm  átti  Þórir  Helgason 
at  nefna  eftir  þingmann  sinn,  enn  Guðmundr 
átti  at  sækja,  ok  svá  gerði  hann;  ok  var  þeim 
til  boðit,  er  héimta  áttu  at  akra-Þóri.  Nú  var 
þangat  boðit  öllu  fé,  sem  féránsdómr  átti  at 
vera.  Guðmundr  var  fjölmennr,  ok  var  engi 
mannafli  á  mót.  Hann  háði  féránsdóm  eftir 
akra-Þóri;  enn  síðan  lét  hann  safna  kvikfé 
Þóris  öllu,  ok  fekk  mann  til  at  reka  í  brott. 
Enn  er  féit  var  rekit  með  túngarðinum,  hlupu 
geldingarnir  inn  yíir  garðinn  í  tún.  Sauðamaðr 
Guðmundar  setti  eftir,  ok  elti  sauðina  eftir  tún- 
inu  ok  út  af  garðinum;  þar  stóð  sauðahús. 
Sauðamaðr  hljóp  fyrir  dyrnar;  þá  sá  hann,  at 
nær  þrjátigi  hafrar  váru  þar  inni  í  húsinu.  Þá 
mælti  sauðamaðr:  „Mörgu  ræðr  þú  nú  fénu, 
Guðmundr".  Hann  svarar:  „Fédrjúgir  verða 
þeir  nú  þingmenn  Þóris*'.  Sauðamaðr  svarar: 
,.Svá  væri,  ef  þú  hefðir  gersamlega  alt  féit". 
Guðmundr  mælti:  „Hvat  skortir"?  Sauðamaðr 
svarar:  „Eigi  mikit,  enn  sét  hefir  verit  eftir 
minna"  —  ok  segir  honum  til  hafranna.  Guð- 
mundr  mælti:  ..Verða  má  þér  þetta  at  gæfu, 
ok  munda  ek  svá  helzt  kjósa,  at  Þórir  gerði 
skóggangssök  á  hönd  sér".  Guðmundr  reið  á 
fund  Þóris,  ok  kveðst  eigi  vilja  stelast  at  hon- 

um.  Guðmundr  leit  til,  ok  mælti :  „Hús  stendr 
þar  út  við  garðinn  ok  rýkr  upp  af,  ok  mun  þar 
fé  inni".  Ok  fór  hann  nú  til  ok  hlupu  þar  út 
þrjátigi  hafrar,  ok  váru  allir  nýmarkaðir  ok 
fært  til  marks  Póris  Helgasonar.  Síðan  reið 
Guðmundr  til  Þóris,  ok  spyrr  hverju  gegndi, 
er  þar  var  fé  inni  markað.  Þórir  svarar: 
„Akra-Þórir  gaf  mér  hafra  þessa  á  vári  til  liðs 
sér,  þá  er  þú  hafðir  stefnt  honum,  enn  nú  var 
með  marki  fyrir  féránsdóma  —  ok  á  ek  hafr- 
ana".  Guðmundr  mælti:  „Myndi  sú  gjöf  nökk- 
ut  lögleg,  meðan  sakar  váru  hafðar  á  hendr 
honum,  enn  þú  vissir  at  féit  var  alt  dæmt"? 
Síðan  nefndi  Guðmundr  sér  vátta,  ok  stefndi 
Þóri  Helgasyni  um  fé  þat,  er  hann  hafði  mark- 
at  ok  vilt  á  heimildir,  er  akra-Þórir  hafði  átt, 
síðan  er  sakar  váru  hafðar  á  hendr  honum,  ok 
telr  hann  eiga  verða  sekjan  fjörbaugsmann,  ok 
stefndi  til  alþingis.  Þórirsvarar:  „Eigi  kantu 
nú  hóíi  þínu  um  áganginn".  Guðmundr  kvað 
þetta  upphaíit  mega  heita  —  „ok  er  seint  mann 
at  reyna;  ek  hugða  at  þú  myndir  hlutvandr 
maðr  vera".  Þórir  svarar:  „Geistr  ferr  þú 
nú".  Fé  þetta  var  stórlega  mikit,  er  Guð- 
mundr  fekk,  ok  tók  Einarr  Konálsson  við. 

15.  Guðmundr  ferr  nú  heim.  -  -  Ok  er  þetta 
spyrr  Einarr  Eyjólfsson,  þá  mælti  hann:  „Svá 
mæli  ek  um  at  tröll  haíi  þá  skikkju;  heíir  Guð- 
mundr  komit  á  vitsmuni  við  mik,    ok  heíir  þat 

eigi  fyrr  orðit".  Síðan  reið  Þórir  Helgason  til 
Þverár,  ok  sagði  Einari  hvar  þá  var  komit  mál- 
nm  þeira  Guðmundar,  ok  bað  hann  ásjár;  ok 
taldi  til  fornrar  vináttu.  Einarr  svarar:  „Þat 
ætla  ek,  at  Guðmundr  hyggi  at  reka  þess  fjand- 
skapar  við  þik,  er  honum  er  sagt  frá  orðum 
þínum,  meira  enn  honum  gangi  siðvandi  til  við 
heraðsbygð,  þó  at  akra-Þórir  næði  eigi  at  sitja 
hér  í  bygð  fyrir  honum;  hefir  þú  mart  satt  í 
þínu  máli;  má  ok  vera,  at  Guðmundi  þykki  ek 
eigi  torsóttlegr  eftir,  ef  hann  kvistar  af  mér 
slíka  vinina,  sem  þú  ert,  eða  aðra  þvílíka ;  ætla 
ek  þat  sannast,  at  ek  skal  aldri  bregða  okkarri 
vináttu,  raeðan  þú  vill  halda".  Síðan  reið  Þórir 
heim.  Enn  Einarr  fór  á  fund  Guðmundar,  ok 
hafði  skikkjuna  með  sér  ok  mælti:  „Ek  vil 
bjóðast  til  þess,  frændi,  at  sætta  ykkr  Þóri, 
ok  mik  til  ummæla  í  milli  ykkar,  ok  munu 
menn  þat  mæla,  at  þínu  máli  sé  framar  komit, 
þó  at  á  þetta  sé  sæzt".  Guðmundr  svarar: 
„Ek  mun  nú  ok  hafa  liðvcizlu  þína  til  mála 
okkarra  Þóris,  svá  sem  þú  hefir  áðr  heitit  mér 
at  guðs  vitni;  væri  þat  þó  en  mesta  óhæfa  at 
verða  mér  ekki  at  liði  ok  fulltingi,  þótt  frænd- 
semi  ein  væri  til  at  telja,  enn  nú  cr  þat  óger- 
anda,  með  því  at  þú  hefir  því  áðr  til  guðs  skot- 
it,  ok  þegit  af  mér  dýrgrip".  Einarr  mælti: 
„Ærnir  eru  skyldleikar  í  milli  okkar;  eigi  varð- 
vcitir  þú  þá  betr  enn  svá:   þykkist  þú  nú  hafa 


4 


52  LJÓSVETNINGA  SAGA. 


koniizt  á  spektar  mun  við  mik,  enn  ek  kalla 
þat  vélar;  ok  læt  ek  at  brugðit  sé  öllu  ummæli 
okkru,  því  at  þú  hefir  mik  at  viðsjármanni  um 
mál  þessi,  enn  til  einskis  trúnaðar;  skilr  ok 
eigi  svá  mikit  vizku  okkra,  at  eigi  sjái  ek  þau 
ráð  er  þú  gerir;  tak  nú  við  skikkju  þinni,  er 
þér  hafa  lengi  áðr  augu  til  staðit"  —  ok  kast- 
aði  Einarr  skikkjunni  til  hans.  Guðmundr 
mælti:  „Eigi  mun  ek  við  henni  taka;  selt  heíi 
ek  hana  ok  fullu  verði;  haf  þú  nú  alt  saman, 
skikkjuna  ok  andvirðit,  ok  ge^  ek  at  svá  búist 
þú  um,  at  þér  verði  at  bæði  héimska  ok  klæki- 
skapr;  nú  mun  ek  eigi  kaupa  af  þér  vandraun 
né  ófrelsi,  ok  ertu  maklegr  at  sitja  í  nökkuru 
vandkvæði".  Einarr  mælti:  „Eigi  er  nú  jafn- 
mjúklega  mælt,  ok  þá  er  þú  komst  á  fund  minn 
með  skikkjuna;  ok  væri  þat  víst  góðr  gripr,  ef 
eigi  hefði  vélar  undir  búit".  Guðmundr  mælti: 
„Kasta  niðr,  ef  þú  vill;  fyrr  skal  hon  fúna,  enn 
neinn  taki  hana  upp".  Einarr  reið  heim  með 
skikkjuna;  ok  skildu  þeir  bræðr  at  því. 

16.  Þat  er  sagt  frá  þeim  bræðrum,  þá  er 
þeir  váru  ungir,  át  Guðmundr  átti  sér  fóstra 
sköllóttan,  ok  unni  hann  honum  mikit.  Ok  einn 
dag  svaf  hann  úti  í  sólskini,  ok  settist  mv  mart 
á  skalla  honum,  enn  Guðmundr  rakaði  á  brott 
með  hendi  sinni;  ok  þótti  honum  sem'  fóstra 
sínum  myndi  mein  at  verða.  Einarr  mælti: 
„Högg  þú  til  öxi  þinni,  vinr,  í  skalla  karlsins". 

Hann  gerði  svá ;  skallinn  blæddi,  enn  mýit  hófst 
upp;  enn  karlinn  vaknaði  ok  mælti:  „Eríitter 
nú,  Guðmundr,  er  þú  vinnr  á  mér".  Hann 
svarar:  „Nú  finn  ek  í  fyrsta  sinni,  at  ráðin 
Einars  eru  eigi  af  heilu  við  mik;  iná  vera  at 
at  því  komi  oftar".  Ok  heldr  eldist  þeim  hér 
langr  óþokki  af. 

Einarr  fann  nú  Þóri  ok  segir  honum  frá 
viðskiftum  þeira  Guðmundar;  kveðst  nú  vant 
við  kominn  fyrir  frændsemis  sakir  ok  svá  fyrir 
gerðar  sakir.  —  Síðan  riðu  menn  til  þings  all- 
fjölmennir;  var  nú  um  sættir  leitat.  Þórir 
kvaðst  ætla,  at  hann  myndi  seint  bætr  fram 
leggja  fyrir  þetta  mál;  enn  Guðmundr  lét  sér 
ok  ekki  betr  falla  enn  sekt  hans;  var  Guð- 
mundr  miklu  fjölmennari.  Ok  eitt  sinn  spyrr 
Einarr  Þóri  á  þinginu,  hverja  meðferð  hann 
ætlaði  at  hafa  —  „eða  hví  ætlar  þú  at  Guð- 
mundr  þingi  svá  fast  um  þetta,  ok  kann  vera 
at  honum  þykki  þér  framarlega  talat  hafa  áðr"  ? 
Þórir  mælti:  „Eigi  heíi  ek  varorðr  verit  við 
Guðmund,  sem  margir  aðrir ;  enn  auðsætt  er  nú, 
at  hann  ætlar  at  vér  munim  engi  föng  í  móti 
hafa".  Einarr  mælti:  „Hvat  berst  þú  fyrir"? 
Þórir  mælti:  „Þat  er  ætlan  mín,  þá  er  vér 
komum  til  lögbergis,  atbjóða  honum  hólmgöngu., 
ok  mætti  þá  mýkjast  ofsi  hans".  Einarr  svar- 
ar:  „Þat  er  erendi  gott,  enn  eigi  litilinann- 
legt".  —  Þat   var    venja    þeira   bræðra,    Guð- 

mundar  ok  Einars,  er  þeir  váru  á  alþingi,  at 
þeir  gengu  til  tíða  báðir  saman,  ok  sátu  sunn- 
an  undir  kirkju;  enn  flokkr  Einars  stóð  vestr 
frá  þeim,  enn  Guðmundar  flokkr  austr;  var  svá, 
hvárt  er  var  í  millum  þeira  mart  eða  fátt. 
Þórir  Helgason  sat  næst  Einari,  enn  næst  Guð- 
mundi  sat  Vigfúss  víga-Glúmsson,  ok  váru  nökk- 
urir  félagar  hans  á  þingi.  Margir  menn  leit- 
uðu  um  sættir  með  þeim  Guðmundi  ok  Þóri; 
ok  gerði  þat  ekki,  því  at  Guðmundr  vildi  eigi 
annat  enn  sjálfdæ'mi  sitt,  enn  Þórir  vildi  eigi 
fé  bjóða.  Einn  dag  at  lögbergi,  þá  er  menn 
höfðu  lokit  þar  lögskilum  at  mæla,  þá  spurði 
Þórir  Helgason,  hvárt  Guðmundr  væri  at  lög- 
bergi.  Hann  kvaðst  þar  vera.  Þá  mælti  Þórir : 
„Vinir  várir  margir  ok  göfgir  menn  hafa  lagt 
ámæli  við  mik  um  málaferli  okkur,  ok  veita 
mér  ámæli  fyrir  þat,  at  ek  vil  eigi  fé  bjóða 
fyrir  sakar  þær,  er  þú  hefir  á  hendr  mér;  skal 
nú  eigi  lengr  svá  fram  fara;  skal  ek  nú  bjóða 
þér  þvi  betr  sem  ek  hefi  lengr  frestat  —  ok 
vil  ek  bjóða  þér  handsöl  mín  ok  gerð  Einars 
bróður  þíns".  Guðmundr  svarar:  „Engum 
manni  ann  ek  at  gera  um  þessi  mál,  nema  sjálf- 
um  mér;  ætla  ek  nú  at  þú  skulir  vita,  at  þér 
Hörgdælar  hafið  lengi  haft  tvímæli  á,  hvárr 
okkarr  væri  ríkari".  Þórir  mælti  hátt:  „Eigi 
mun  ek  enn  láta  þrjóta  boðin  við  þik,  Guð- 
mundr,  því  at  ek  veit  at  þér  þykkir  annat  miklu 

stórlegar  við  mik  enn  um  hafra-merkingina 
Þóris  akra-karls;  því  at  ek  veit  at  þú  kennir 
mér  þat  er  margir  mæla  —  ok  eru  þó  eigi 
aðrir  minna  af  valclir  —  at  ek  hafi  mælt  rag- 
lega  um  þik;  vil  ek  þat  nú  reyna,  hvárt  þetta 
eru  sannmæli  eða  eigi,  þvi  at  ek  vil  skora  á 
þik  til  hólmgöngu,  at  þú  komir  á  þriggjanátta 
fresti  í  hólm  þenna,  er  liggr  í  Öxará  ok  menn 
hafa  áðr  vanir  verit  á  hólm  at  ganga;  ok  ber- 
jumst  þar,  svá  sem  forn  lög  liggja  til;  ætla  ek, 
áðr  enn  þeim  funcli  lúki,  at  færast  skal  af  tví- 
mælit,  hvárt  sannara  er,  at  þú  sér  maðr  snjallr 
ok  vel  hugaðr,  eða  sé  hinn  veg,  sem  vér  höf- 
um  áðr  orðum  til  komit  ok  allmargir  hafa  sagt 
fyrir  oss,  at  þú  sér  eigi  snjallr".  Þávarmikit 
óp  gert  at  orðum  hans;  enn  menn  skilclu  ó- 
happalaust  í  þat  sinni  at  lögbergi. 

17.  Þeir  bræðr,  Guðmundr  ok  Einarr,  gengu 
þat  kveld  til  aftansöngs,  sem  þeir  váru  vanir; 
ok  var  Guðmundr  all-kátr.  Enn  eftir  um  nótt- 
ina,  þá  er  heldr  tók  at  morna,  vaknar  Vigfúss 
víga-Glúmsson  ok  mælti  til  Guðmundar:  „Lítt 
sefr  þú  í  nótt;  hyggr  þú  eigi  gott  til  hólmgöng- 
unnar  við  Þóri,  eða  hvern  veg  ætlar  þú  at  fara 
með  málum  þínum"  ?  Guðmundr  svarar:  „Smátt 
bregðr  slíkt  svefni  mínum,  enn  ráðit  hefi  ek 
skjótan  órskurð  um  þetta  mál  okkart  Þóris,  því 
at  hann  bauð  mér  þat,  er  ek  átta  honum  at 
bjóða;    ætla    ek    at  hamingja  ok  góð   málaefni 

muni  skifta  meö  okkr  hólnigöngunni ;  ætla  ek 
mál  vera  at  færa  af  hendi  illmælit".  Vigfúss 
mælti:  „Nú  mun  ek  þvi  við  bregða  —  er  ek 
heíi  eigi  fyrri  náð  við  þik  at  tala,  Guðmundr  — 
at  ek  mun  vera  maðr  miklu  vitrari  enn  þú, 
fyrir  því  at  ek  sé  at  þú  ert  verr  enn  dáðlauss; 
enn  ek  kann  þér  gott  ráð  hér  til,  þat  er  virð- 
ing  þín  má  vaxa  við,  enn  þú  munt  verða  í 
engri  mannhættu;  muntu  eigi  þurfa  neinu  til  at 
kosta,  enn  hafa  þó  af  málum  þat  er  þú  vill". 
Guðmundr  leit  við  honum  ok  mælti:  „Nú  er 
enn  komin  gautan  þín,  eða  hvat  þykkist  þú  sjá 
kunna  í  þessu  máli,  er  ek  sé  eigi"?  Vigfúss 
svarar:  „Ek  mun  ganga  til  lögbergis  í  dag; 
síðan  mun  ek  skora  til  hólmgöngu  Einar  bróð- 
ur  þinn,  at  hann  berist  nú  við  mik  í  dag;  skal 
ek  veita  formæli  þar  at,  miklu  freklegar  enn 
við  þik  var  mælt,  ef  Einarr  vill  eigi  berjast  við 
mik;  skortir  þar  eigi  nógar  sakar  til  minnar 
handar  við  hann,  er  þess  er  óhéfnt,  at  Einarr 
rak  oss  föður  minn  af  Þverárlandi  af  allri  mann- 
virðingu;  ok  horfir  Einari  engum  mun  betr 
hólmgangan  við  mik,  enn  þér  við  Þóri.  Nú 
látum  hann  fyrst  hafa  hvikunar  rúmit,  ef  svá 
er,  at  hann  þorir  eigi  á  hólm  at  ganga ;  enn  ef 
hann  berst  við  mik,  þá  mun  ek  drepa  hann; 
enn  höfðingjarnir  munu  leita  annars,  enn  þit 
bræðr  séð  höggnir  niðr  á  þingi  báðir".  Guð- 
mundr  mælti:     „Slíka  menn  getr  varla  til  vitr- 

leiks,  sem  þú  ert,  þótt  menn  eigi  margra  góðra 
kosti".  Vigfúss  mælti:  „Láttu  nú  eigi  finna 
á  þér  feginleikinn ;  því  at  ef  Einarr  finnr  af 
vizku  sinni,  at  skift  er  skapi  þínu,  þá  mun  hann 
hitta  bragð  til  at  þetta  ráð  komi  eigi  upp".  — 
Ok  um  daginn,  þá  er  þeir  gengu  til  tíða,  sátu 
þeir  þá  enn  í  rúnium  sínum.  Guðmundr  var 
hljóðr,  ok  mælti  ekki  orð,  ok  hafði  höfuðit  í 
feldi  sínum.  Enn  þar  varð  litill  atburðr;  barn 
eitt  hvarflaði  þar  á  hellunum  fyrir  Guðmundi 
ok  fretaði;  enn  sumir  menn  hlógu  at.  Enn  er 
Einarr  ok  Þórir  kómu  til  búðar,  þá  mælti  Ein- 
arr  við  Þóri:  „Hvern  veg  leizt  þér  á  Guð- 
mund  bróður  minn  við  kirkjuna"  ?  Hann  mælti : 
„Svá  sem  ek  vilda,  ok  þótti  mér  hann  eigi  hefja 
höfuðit  hátt;  ok  mun  hann  vera  því  hryggvari, 
er  meir  dregr  at  óvirðing  hans,  þeiri  er  hann 
á  fyrir  höndum".  Einarr  mælti:  „Eigi  sýnd- 
ist  mér  svá;  í  gær  at  aftansöng  þá  þótti  mér 
hann  láta  all-glaðlega,  enn  var  þó  hryggr  raun- 
ar;  enn  nú  sýndist  hann  hljóðr  —  enn  sáttu 
eigi  at  fellröggvarnar  hrærðust,  er  hann  hló? 
Nú  munu  þeir  hitt  hafa  ráð  nökkut,  er  oss 
mun  illu  gegna,  ef  fram  kemr,.  ok  skal  eigi 
þess  biða ;  ok  skal  nú  þegar  ganga  á  fund  Guð- 
mundar,  ok  lúka  málum  þar  sem  framast  má 
koma".  Siðan  gengu  þeir  Einarr  til  búðar 
Guðmundar,  ok  mælti  Einarr:  „Þat  er  erendi 
mitt  hingat,    sem   maklegt  er,    at    ek  vil  sætta 

ykkr  Þóri;  ok  hefi  ek  komit  honum  til  þess, 
at  hann  vill  bjóða  þér  sjálfdæmi,  svá  sem  þú 
heíir  áðr  beitt,  um  mál  ykkur  öll".  Þá  laut 
Vigfúss  at  Guðmundi  ok  mælti:  „Nú  heíir  þú 
eigi  gætt  at  bera  af  þér  feginleikinn,  ok  hefir 
Einarr  nú  fundit  af  spekt  sinni  gleði  þína;  enn 
þó  er  nú  einsætt  at  þiggja  þenna  kost,  er  svá 
er  vel  boðit".  Margir  tóku  undir  ok  fluttu 
þetta  erendi  með  Einari.  Síðan  lét  Guðmundr 
koma  til  sín  höfðingja  ok  vini  sína,  þá  er  hon- 
um  höfðu  áðr  liði  heitit;  ok  varð  til  þess  fund- 
ar  all-fjölment.  Síðan  handsalaði  Þórir  Guð- 
mundi  sjálfdæmi.  Þá  mælti  Guðmundr:  „Ek 
geri  á  hönd  Þóri  hundrað  silfrs,  ok  veit  ek  at 
þat  eru  stinn  manngjöld;  ok  kveð  ek  þessvert. 
Þú  skalt  ok  sekr,  ok  vera  utan  þrjá  vetr  svá 
sem  fjörbaugsmaðr;  enn  fyrir  hvern  vetr,  ef  þú 
ert  hér  á  landi,  skaltu  gjalda  hundrað  silfrs". 
Svá  kom  þar  orðrómr  á,  at  Guðmundr  hafi  haft 
enn  mesta  sæmdarhlut  af  málum  þessum. 

18.  Þat  sumar  fór  Þórir  Helgason  utan  í 
Skagafirði,  enn  bú  hans  stóð  eftir  á  Laugalandi. 
Hann  var  vetr  þann  í  Orkneyjum.  Enn  eftir 
um  várit  kom  hann  út  aftr  til  íslands  í  Eyja- 
firði,  er  þrjár  vikur  váru  af  sumri;  ok  reið  þá 
heim  á  Laugaland,  ok  réð  sér  hjú ;  ok  reið  eftir 
um  sumarit  til  alþingis.  Ok  svá  var  hann  á 
Vöðlaþingi,  ok  heldu  þeir  Einarr  saman  flokk- 
um  sínum.     Hann  var  heima  um  sumarit  at  bú- 

sýslu  sinni,  ok  fór  utan  um  haustit,  ok  þá  til 
Noregs,  litlu  fyrir  vetrnætr;  ok  var  þó  í  Orkn- 
eyjum  þann  vetr.  Enn  eftir  um  várit  fórhann 
til  íslands,  ok  fór  alt  á  sömu  leið  sem  et  fyrra 
sumar.  Þórir  fór  utan  um  haustit,  ok  var  í 
Noregi  þann  vetr,  ok  fekk  sér  húsaviðu;  ok 
stýrði  skipi  sínu  aftr  til  íslands,  ok  kom  í  Eyja- 
fjörð;  fór  þá  heim  til  bús  síns  á  Laugaland, 
ok  bjó  þar  til  elli  ok  þótti  skörungr  mikill. 

Á  þessum  enum  sama  tíma,  sem  nú  var  frá 
sagt,  höfðu  margir  höfðingjar  liði  heitit  Guð- 
mundi.  Ok  þegar  at  þinglausnum  dró,  gekk 
hann  í  búðir  ok  þakkar  mönnum  lið.  Hann 
gekk  í  búð  Svínfellinga ;  ok  er  Guðmundr  snýr 
utar  at  dyrunum,  þá  sá  hann  at  maðr  gekk  í 
búðina  ok  bar  inn  bagga  ok  söðulreiði.  Guð- 
mundr  leit  við  honum,  ok  snýr  at'  Vigfúsi  ok 
mælti:  „Hefir  þú  nökkurn  þann  sét,  er  síðrsé 
nókkurs  verðr  enn  þessi  maðr"?  Vigfúss  svar- 
ar:  „Eigi  veit  ek  þat  þegar".  Guðmundr 
mælti:  „Eigi  hefi  ek  sét  þann  mann,  at  betr 
sé  fallinn  til  flugumanns".  Hann  veik  at  hon- 
um  ok  mælti:  „Hvat  heitir  þú"?  „Ek  heiti 
Þorbjörn",  segir  hann,  „ok  kallaðr  rindill,  aust- 
firzkr  at  ætt".  Guðmundr  mælti:  „Viltu  kaupa 
við  mik  nökkuru"?  Hann  svarar:  „Hverr 
ertu"?  „Ek  heiti  Guðmundr  ok  er  Eyjólfsson". 
„Vel  veit  ek  nú",  kvað  hann.  „Ek  heyri  sagt, 
at  flestir  farsælist  af  þér;    enn  fátt  hefi  ek  til 

kaupa;  ek  em  félítill".  Guðmundr  mælti: 
„Fleira  kemr  mér  enn  fé;  máttu  núkomanorðr 
þangat  i  sumar  á  leið  vára,  ok  leita  þá  til 
margra  vista,  enn  ráð  þik  hvergi;  enn  ek  mun 
þá  til  koma".  Þetta  var  nú  ráðit;  ok  riðu  menn 
af  þingi;  ok  kómu  þeir  á  Eyfirðinga  leið.  Þar 
kom  Kindill,  ok  var  all-hjaldrjúgr  við  marga. 
Þá  mælti  Guðmundr:  „Hverr  er  sá  maðr,  er 
nef  hefir  i  eyra  hverjum  manni  ok  falar  til  ým- 
issa  vista,  enn  ræðr  enga"?  Hann  svarar:  „Ek 
heiti  Þorbjörn,  eða  viltu  taka  við  mér,  Guð- 
mundr"?  Hann  kvaðst  þat  gera  mundu,  ef 
hann  vildi  —  „því  at  vit  þurfum  marga  vega 
manna".  Síðan  fór  hann  þangat,  ok  var  þar 
um  hríð.  Ok  einn  dag  mælti  Guðmundr :  „Mun 
nú  eigi  ráð,  at  þú  takir  til  sýslu"?  Hann  lét 
þat  vel  fallit;  ok  var  honum  fenginn  ljár,  ok 
sló  hann.  Guðmundr  mælti:  „Eigi  muntu 
þessu  verki  vanr  vera,  eða  þykki  þér  nökkut 
hægra  at  ríða  með  til  laugar  um  daga"  ?  Hann 
kvað  þat  enn  hægra. 

Svá  fór  enn  fram,  at  eitt  sinn  mælti  Guð- 
mundr:  ,?Nú  er  á  þá  leið,  ÞorbjörD,  at  nökk- 
ut  er  á  höndum;  ek  vilda  hafa  nókkut  fyrir 
mitt,  ok  er  eigi  örvænt  at  ek  gera  þik  tignum 
mönnum  kunnan ;  ok  er  annathvárt,  at  þér  mun 
verða  at  þvi  gæfa  eða  gæfu  þrot".  Þorbjörn 
mælti:  „Þessu  muntu  fyrir  trúnaði  þínum  ráðar 
enn  hugat    mun    mér    at    gæta    lífs    mins;    ok 

treysta  vil  ek  því,  at  ek  mun  þér  trúr;  enn  ef 
hætta  er  í  sendiförum,  ok  vilir  þú  þær  fyrir 
mik  leggja,  þá  mun  ek  um  njósna,  enn  til  á- 
ræðis  em  ek  eigi  trúr".  „Þó  má  vera  at  oss 
komi  at  haldi",  segir  Guðmundr,  „ok  mun  ek 
nú  leggja  fyrir  þik  stórræði,  er  ek  berumst 
fyrir.  Maðr  er  nefndr  Þorkell  ok  er  kallaðr 
hákr,  ok  býr  norðr  í  Ljósavatnsskarði;  hann  vil 
ek  hafa  at  dauðamanni ;  þangat  vil  ek  þik  senda 
at  njósna  fyrir  mér,  því  at  ek  mun  brátt  eftir 
sækja".  Þorbjörn  svarar:  „Því  mun  ek  heita 
þér,  at  ek  mun  þér  trúr  at  njósna  slíkt  er  þú 
vill  —  enn  eigi  rétti  ek  hendr  mínar  at  vinna 
á  Þorkatli".  Guðmundr  mælti:  „Ekmunsetja 
til  ráðit.  Þú  skalt  hverfa  heðan  í  brott,  enn 
ek  mun  fá  þér  i  hendr  hesta  tvá  magra  ok 
baksára,  ok  þar  með  kláfa  á,  ok  osta  í  ok  vár- 
skinn.  Þú  skalt  fara  Hellugnúpsskarð  ok  ofan 
í  Bárðardal;  er  nú  á  hallæri,  enn  hvalreiðar-ár 
cr  mikit  norðr  um  Tjörnes,  enn  þú  ert  engum 
manni  jafnlíkr,  sem  þeim  er  komit  hafa  vestan 
ór  Hálfdanartungum,  ok  skaltu  látast  þaðan 
vera;  still  þú  svá  til,  at  þú  komir  til  Þorkels 
í  vándu  veðri:  ok  lát  vesallega,  ok  gakk  eigi 
á  brott.  Tak  steina  ór  læk,  ok  lát  vera  jafn- 
marga  sem  menn  eru  fyrir,  ok  heíi  ek  þat  til 
marks,  þvi  at  ek  ætla  mér  þangat".  Síðan  fór 
Rindill,  ok  kom  til  Öxarár  í  drápveðri  miklu. 
Þorkell  var  úti  ok  mælti:     „Hverr  er  sá  maðr- 

inn,  eða  hví  komtu  hér,  eða  hvert  skaltu  fara, 
eða  hvar  áttu  heima"?  Hann  svarar:  „Ek 
heiti  Þórhallr,  ok  bý  ek  vestr  í  Hálfdanartung- 
um,  ok  fer  ek  til  hvalkaupa;  enn  því  kom  ek 
hér,  at  mér  þótti  mál  at  hvílast;  ok  mun  ek 
deyja  undir  húsum  þinum  úti,  ef  ek  má  eigi 
inn  ganga;  ok  mun  þat  þykkja  ilt  at  vita,  svá 
mikill  garpr  sem  þú  ert".  Þorkell  svarar: 
„Lítit  er  oss  um  ókunna  menn,  þvi  at  vér  eig- 
um  lítt  vingað  við  stórhöfðingja,  enn  vitum  ó- 
gerla,  hvert  erendi  hvers  í  verðr".  Hann  svar- 
ar:  „Þykki  þér  ek  grunsamlegr  vera?  enda 
mun  ék  hér  niðr  leggjast,  ef  þú  lætr  mik  eigi 
inn".  Þorkell  svarar:  „Ek  á  sel  skamtheðan; 
vertu  þar  í  nótt''  Hann  segir:  „Eigi  geng 
ek  feti  framar'.  Hann  skalf  mjök.  Þorkell 
mælti :  „Mjök  vesallega  lætr  þú,  ok  lát  sjá  hest- 
ana".  Hann  gerði  svá,  ok  tók  ofan  kláfana; 
váru  hestarnir  baksárir  ok  fóthrumir.  Þorkell 
mælti:  „Satt  muntu  segja;  langan  veg  ertutil 
kominn,  ok  muntu  vera  kotbóndi  nökkurr,  því 
at  þesslegr  er  varningr  þinn;  ok  ber  inn  reið- 
inginn,  fretkarl".  Hann  kvaðst  þat  gjarna  vilja. 
Þorkell  var  kvángaðr  maðr.  Þorgerðr  hét  kona 
hans;  hon  tók  til  orða:  „Hvern  leiðir  þú  eftir 
þér  þar,  herjans-sonimr' ?  Hann  svarar:  „Eigi 
sýnist  mér  sjá  maðr  svá  bráðhættlegr,  enn  eigi 
nenni  ek  at  hann  deyi  undir  görðum  mínum, 
ok  sé  mér   þat   i   brigzli   fært".    Hon    svarar: 

„Gerla  skil  ek  nú  at  þú  ert  feigr;  nú  lát  hann 
orna  sér,  ok  fari  síðan  til  sels  várs".  Rindill 
svarar:  „Eigi  mun  ek  fara  at  geipun  þinni; 
hlíta  mun  ek  ok  þvi,  er  Þorkell  bauð".  Síðan 
var  hon  all-æf  í  orðum  við  hann,  enn  Rindill 
svaraði  henni  illa;  tók  nú  at  nátta.  Þá  mælti 
Þorkell:  „Sit  hér  hjá  mér,  Þórhallr;  sé  ek  at 
konur  hafa  þungan  hugtilþín".  Enn  eftirmat 
fór  gestr  at  sofa,  ok  svá  Þorkell;  ok  lá  hann 
í  lokrekkju,  enn  gestrinn  utar  frá.  Konur  fóru 
eigi  í  rekkju.  Þorkell  spurði :  „Hví  ferr  þú  eigi 
í  rekkju,  húsfreyja".  Hon  svarar:  „Ek  trúi  verr 
gestinum  enn  þú".  Þorkell  svarar:  „Þungt  er 
þér  til  hans".  Síðan  sofnaði  hann;  ok  hvíldi 
Guðrún  dóttir  hans  hjá  honum;  hon  var  fjög- 
urra  vétra.  Ok  er  myrkt  var  orðit,  reis  Rind- 
ill  upp  ok  skaut  frá  lokum;  síðan  gekk  hús- 
freyja  eftir  gólíi  ok  utar  í  öndina,  ok  mælti : 
„Varð  svá  þó"  —  ok  lét  fyrir  lokurnar.  Þor- 
kell  vaknaði  ok  mælti:  „Hvat  er  nú,  hús- 
freyja"?  „Slíkt  sem  mik  grunaðr',  segir  hon, 
„at  gestrinn  vill  svikja  þik,  ok  hefir  skotit  frá 
lokunr'.  Rindill  mælti:  „Mikinn  fjandskap 
sýnir  þú  við  mik,  hve  nær  sem  at  gjöldum  kenír". 
Þorkell  mælti:  „Eigi  mun  gát  hafa  verit  at 
setja  fyrir  lokurnar.  Siðan  sofnaði  hann.  Ok 
er  stund  leið,  skreiddist  Rindill  ór  rúmi  sínu 
ok  skaut  frá  lokunum,  ok  mælti:  „Enn  mun 
Þorkell  dyljast  við"  —  ok  gekk  í  eldhúsit;  ok 

svaf  Þorkell  þá.  Ok  þegar  jafnskjótt  sprettrEindill 
upp,  ok  heyrði  þá  hundgá  ok  at  menn  riðu  at  bæn- 
um.  Hann  hljóp  út  þegar  ok  hafði  föt  sín  í  fangi 
sér,  enn  sjálfr  var  hann  nakinn,  ok  fór  nú  í  klæðnað. 
19.  Síðan  drifu  menn  at  bænum,  ok  inn  í 
húsin;  var  þar  kominn  Guðmundr  ok  þeir  tutt- 
ugu  saman.  Ok  við  gnýinn  ok  vápnabrak  vakn- 
aði  Þorkell,  ok  varð  eigi  ráðrúm  til  at  fara  í 
brynju  sína;  enn  höggspjót  tók  hann  í  hönd 
sér,  enn  setti  hjálm  á  höfuð  sér.  Mjólkrketill 
stóð  í  húsinu  í  horninu,  ok  var  þröngt.  Þá 
mælti  Guðmundr:  ..Þat  er  nú  ráð  at  sýna  sik, 
ok  skríða  eigi  í  hreysi".  Þorkell  svarar:  „Nú 
skal  ek  víst  sýna  mik  þér,  Guðmundr,  ok  eigi 
komtu  fyrr  enn  ek  ætlaða,  eða  hverja  leið  fóru 
þér  hingat"?  Hann  svarar:  „Ek  fór  Brynju- 
brekku  ok  Hellugnúpsskarð.  Þorkell  mælti: 
..Þú  hafðir  bratta  leið  ok  eríiða;  ok  trautt  kann 
ek  at  ætla,  hversu  rassinn  mundi  sveitast  ok 
erfitt  hafa  orðit  í  þessi  ferð".  Síðan  hljóp  hann 
fram  með  brugðit  sverð,  ok  hjó  þegar  til  Guð- 
mundar;  enn  hann  hopaði  undan.  Þorkell  lét 
sem  hann  sæi  engan  nema  Guðmund  í  atsókn- 
inni.  Menn  báru  vápn  á  Þorkel;  enn  hann  varð- 
ist  hraustlega,  ok  fengu  menn  sár  af  honum. 
'Þorsteinn  hét  maðr  ok  kallaðr  enn  rammi;  hann 
gekk  mest  i  móti  Þorkatli,  ok  varð  hann  sárr 
mjök,  því  at  margir  váru  um  eiun;  ok  var  hann 
eigi  at  óákafari,    þó    at    iðrin    lægi    úti.     Guð- 

mundr  hopaði  undan,  ok  hrataði  í  mjólkrketil- 
inn;  þat  sá  Þorkell  ok  hló  at,  ok  mælti:  „Nú 
kveð  ek  at  rassinn  þinn  hafi  áðr  leitat  ílestra 
lækjanna  annarra,  enn  mjólkina  hygg  ek  hann 
eigi  fyrr  drukkit  hafa;  enda  ráðst  þú  hingat, 
Guðmundr;  úti  liggja  nú  iðrin  mín".  Síðan 
drápu  þeir  hann.  Þá  mælti  Guðmundr:  „Vill 
húsfreyja  tilbeina  várn,  at  Þorkell  sé  jarðaðr"  ? 
Hon  svarar:  „Þat  vil  ek  víst  eigi,  ok  verðið  á 
brottu  sem  fyrst;  ok  betra  þykki  mér  hjá  hön- 
um  dauðum,  enn  hjá  yðr  lífs".  Síðan  riðu  þeir 
á  brott,  ok  hittu  Einar  Konálsson.  Hann  fagn- 
aði  Guðmundi  vel,  ok  spurði  tíðenda,  Guð- 
mundr  mælti:  „Veginn  segi  ek  þér  Þorkcl 
hák".  Einarr  svarar:  „Eigi  þarf  at  sökum  at 
spyrja;  ætla  ek  nú  at  þú  munir  taka  við  fé 
þínu  ok  bjóða  Ljósvetningum  fébætr".  —  Síðan 
var  fundr  settr ;  ok  kom  þar  Guðmundr  ok  Ein- 
arr  Konálsson,  ok  þeir  synir  Þorgeirs,  Tjörvi 
ok  Höskuldr.  Einarr  mælti:  „Spurt  munuþér 
nú  hata  líflát  Þorkels,  ok  munu  þat  margir 
kalla  öigi  fyrir  sakleysi;  enn  Guðmundr  vill 
yðr  bætr  bjóða  ok  stinn  manngjöld,  enn  eigi 
er  þess  at  vænta,  at  Guðmundr  ílýi  land  sitt; 
mun  hann  ok  um  kyrt  sitja".  Höskuldr  segir: 
..Þat  er  nú  fram  komit,  er  þér  hafið  lengi  um 
setit;  ok  ótrúlegar  munu  sættir  várar  verða, 
þótt  Guðmundr  hafi  nú  ríki  mikit".  Tjörvi 
svarar:     „Eigi  mun  þat  mitt  ráð.    at   ncita  fé- 

bótunum".     Síðan  greiddi  Guðmundr  fram  féit; 
ok  váru  sáttir  at  kalla. 

20.  Eindill  fór  heim  með  Guðmundi,  ok  lét 
hann  vel  yfir  honum ;  ekki  var  hann  þó  þokk- 
aðr  af  alþýðu.  Þeir  bræðr  í  Gnúpufelli  váru 
bundnir  í  tengdum  við  Þorkel  hák.  Eilífr  átti 
Þórdísi  skáldkonu;  hann  var  maðr  mikill  ok 
sterkr,  ok  bogmaðr  góðr;  laungetinn  var  hann. 
Brúni  átti  Álfdísi  Koðránsdóttur;  ok  váru  þær 
bræðrungar  ok  Þorlaug  Atladóttir,  kona  Guð- 
mundar.  Enn  móðir  Þorkels  háks  var  Guðríðr, 
er  Þorgeirr  goði  átti,  ok  hennar  móðir  var 
dóttir  Hrólfs  Ingjaldssonar  í  Gnúpufelli;  ok  var 
frændsemi  með  þeim  Þorkatli  ok  þeim  bræðr- 
um  í  Gnúpufelli.  Hlenni  enn  spaki  bjó  þá  í 
Saurbæ;  þeir  váru  bræðra  synir  ok  Þorgeirr 
goði.  Hlenni  var  þá  blindr  ok  gamall.  —  Þar 
kom  at  um  sumarit,  at  menn  riðu  til  leiðar. 
Guðmundr  var  vanr  at  ríða  fjölmennr,  ok  fór 
út  frá  garði;  enn  þeir  er  ofan  riðu,  fóru  et 
neðra  með  ánni  ok  hittust  í  ákveðnum  stað. 
Menn  váru  þá  mettir,  ok  váru  rekin  heim  hross; 
ok  kom  eigi  hestr  Eindils.  Guðmundr  bað  leita 
hestsins.  Eindill  svarar:  „Þat  hæíir  eigi,  at 
aðrir  menn  leiti  hests  míns;  enn  ek  veit  hvar 
er,  ok  ríðið  fyrir".  Guðmundr  hafði  virðing 
mikla  á  honum  ok  helt  hann  vel,  ok  mælti: 
„Far  þú,  sem  ek  vil".  Enn  engi  vildi  sinn 
hest    láta    fyrir    honum.     Þeir    Guðmundr   riðu 

fyrir,  enn  Eindill  var  eftir  ok  maðr  einn  hjá 
honum;  ok  fóru  til  matar,  þegar  hestrinn  var 
fundinn.  Rindill  hafði  skyr,  ok  mataðist  skjótt, 
því  at  skyrit  var  þunt;  ok  riðu  síðau  út  frá 
garði,  ok  svá  í  skóginn.  Þá  hleyptu  menn  á- 
móti  þeim,  ok  var  þar  kominn  Eilífr  ok  maðr 
með  honum.  Þar  varð  fátt  af  kveðjum,  ok  setti 
Eilífr  þegar  kesjuna  á  Kindil  miðjan;  enn  skyr- 
it  sprændi  ór  honum  ok  upp  á  Eilíf.  Enn  föru- 
nautr  Eindils  sagði  Guðmundi.  Hann  varð  óðr 
við,  ok  sneru  þegar  ferðinni  eftir  þeim;  enn 
fekk  mann  til  at  helga  leið.  Þeir  Brúni  urðu 
varir  við,  ok  sneru  aftr;  enn  þeir  Eilífr  sneru 
í  Saurbæ.  Hlenni  var  úti  ok  bjó  ferð  húskarls 
síns;  enn  hann  skyldi  fara  í  Scljadal  með  kálfa. 
Þeir  sögðu  honum,  hvat  þeir  höfðu  gert,  ok 
biðja  hann  ásjár  —  „þvi  at  Guðraundr  vill  hafa 
líf  okkart,  ok  ríðr  hér  eftir  oss".  Hlenni  svar- 
ar:  „Hvat  er  til  saka,  Eilífr,  eða  heíir  þú 
skotit  Rindil"?  „Já",  segir  hann,  „ok  hefir 
Guðmundr  því  reiðst".  Hlenni  mælti:  „Lítill 
mannskaði,  enn  ek  má  lítit  traust  veita,  enn  þó 
gangit  þit  inn  ok  verist  innan".  Ok  svá  gerðu 
þeir.  Síðan  kómu  þeir  Guðmundr  í  túnit,  ok 
kvöddust  þeir  Guðmundr  ok  Hlenni.  Guðmundr 
mælti:  „Eru  þeir  hér  ódáðamennirnir  hjá  þér, 
Hlenni,  Eilífr  ok  förunautr  hans"?  „Eru  þeir 
hér",  segir  hann,  „ok  þykki  mér  engi  harmsaga, 
þótt  Rindillsé  dauðr".     Guðmundr  mælti:    „Ger 

þú  annat  hvárt,  at  þú  sel  þá  fram,  ella  munu 
vit  brenna  upp  bæinn;  engum  skal  hlýða  at 
drepa  heimamenn  inína".  Hlenni  svarar:  „Vera 
má  þat,  at  nú  megir  þú  gera  slíkt  sem  þú  vill, 
enn  verit  myndi  þat  hafa  fyrr  meir,  at  fjölrætt 
myndi  í  heraðinu,  ef  þú  gerðir  mér  óvirðing; 
enn  þann  veg  er  mér  um  gefit,  at  betra  þykki 
mér  at  þeir  sé  eigi  fyrir  augum  mér  drepnir 
nú;  ok  vil  ek  senda  þá  í  Eyrarskóg".  Guð- 
mundr  segir:  „Viltu  því  heita,  at  þeir  komi 
þar,  þá  mun  ek  þann  kost  taka,  því  at  jafnt 
þykki  mér  heit  þín  sem  handsöl  annarra  manna". 
Síðan  gekk  Hlenni  inn  okmælti:  „Nú  erGuð- 
mundr  hér  kominn,  ok  vill  hafa  líf  þitt,  enn  ek 
hefi  enga  mótstöðu".  Eilifr  svarar:  „Slíks  er 
at  ván,  ok  skal  ekút  ganga".  Þá  mælti  Hlenni: 
„Þú  skalt  eigi  hvata  at  því,  enn  lítit  mun  verða 
undanbragðit.  Nú  skulu  þit  fara  yfir  í  Eyrar- 
skóg  með  þeim  hætti,  at  í  sínu  hripi  skal  vera 
hvárr  ykkarr  ok  bera  á  ykkr  gras ;  enn  þá  skal 
liggja  kálfr  á  hvárum  ykkrum;  enn  þómávera 
at  Guðmundr  sjái  eigi  þetta  undanbragð  fyrir 
reiði  sakar.  Enn  ef  þik  berr  skjótt  fram  hjá, 
þá  kipp  þú  þegar  knappinum  ór  hrips-grindinni; 
enda  mun  þá  auðna  ráða".  Svá  var  um  búit, 
sem  Hlenni  mælti :  ok  er  húskarlinn  kom  yfir 
á  ok  í  skóginn,  þá  drifu  þeir  Guðmundr  í  móti 
þeim.  Þá  mælti  Guðmundr:  „Hví  eru  þeir 
Eilífr    svá    seinir"?     Hann    svarar:     „Ek    ætla 

at  þeim  þykki  eigi  til  öls  boðit,  eim  þó  váru 
þeir  búnir  er  ek  fór".  Ok  er  hann  kom  fram 
hjá  þeim,  þá  hljóp  hann  þegar  aftr  hjá  hestin- 
um  ok  hleypti  þéim  niðr  ór  hripunum;  enn  þeir 
hlupu  þegar  í  skóginn  ok  til  Gnúpufells.  Þá 
mælti  Guðmundr:  „Nú  eru  vér  stiltir;  þeir 
hafa  verit  í  hripunum,  ok  sé  ek  nú  eftir,  hversu 
hestrinn  sté  fast  at  grjótinu,  er  hófarnir  lögð- 
ust  fyrir;  nú  mun  Hlenni  eigi  þykkjast  logit 
hafa,  ok  er  hann  vitr  maðr  —  enda  snúum  nú 
eftir  þeim".  Síðan  kómu  þeir  i  Gnúpnfell  ok 
gengu  at  dyrum;  enn  hurðir  váru  aftr,  ok  stóð 
Eilífr  fyrir  innan  hurð  með  skeyti  sín.  Þá 
mælti  Guðmundr:  „Sel  þú  fram,  Brúni,  Eilíf 
ódáðamanninn,  ella  munu  vér  leggja  eld  at  bæn- 
um".  Hann  svarar:  „Þá  skal  hart  eftir  ganga, 
ok  kynlegt  er,  at  þér  sýnist  at  hafa  stórvirki 
á  várum  frændum  ok  leita  eftir  svá  frekt  um 
menn  slíka,  er  einskis  eru  verðir".  Guðmundr 
mælti  at  eldinn  skyldi  at  bera ;  þá  var  svá  gert. 
Þá  gekk  kona  til  hurðarinnar  ok  mælti:  „Má 
Guðmundr  heyra  mál  mitt"?  Hann  kveðst 
heyra  —  „eða  er  Þórlaug  þar,  ok  er  einsætt 
at  ganga  út"?  Hon  svarar:  „Eigi  mun  ek 
skilja  við  Álfdísi,  frændkonu  mína,  enn  hon 
mun  eigi  skilja  við  Brúna".  Guðmundr  mælti: 
„Ef  þú  vill  kjósa  heldr  at  deyja  við  skömm  hér, 
enn  lifa  með  mér  með  sæmd  ok  virðingu,  þá 
skal    þó   verkit    eigi   fyrir   farast".     Þá    gekk 

raaðr  í  dyrnar  ungr,  ok  mælti:  „Hvárt  má 
Guðmundr  heyra  mál  mitt"?  Hann  kvaðst 
heyra  —  „eða  er  Halldórr  þar  sonr  minn"? 
Hann  kvað  svá  vera.  Guðmundr  mælti:  „Gakk 
þú  út,  frændi".  Hann  svarar:  „Eigi  þarftu 
þess  mik  at  eggja,  því  at  þér  skal  engi  verri 
enn  ek,  ef  móðir  mín  brennr  hér  inni".  Síðan 
áttu  menn  hlut  at  við  Guðmund,  at  hann  gerði 
eigi  svá  mikla  óhæfu.  Ok  svá  vaið,  at  Guð- 
mundr  lét  teljast,  ok  fór  í  brottu;  síðan  varð 
aldri  vel  með  þeim.  —  Guðmundr  sat  yíir  met- 
orðum  mestum  í  heraðinu 

21.  Þat  barst  at  eitt  sinn,  at  Guðmund 
dreymdi  draum  mikinn.  Síðan  fór  hann  á  fund 
Drauma-Finna  norðr  í  Kaldakinn  undir  Fell,  ok 
mælti:  „Draum  vil  ek  segja  þér,  er  fyrir  mik 
bar".  Hann  svarar:  „Óþökk  er  mér  á  öllum 
kvámum  þínum  sakir  harma  várra".  Guð- 
mundr  mælti:  „Engi  kemr  grimd  til  þessa, 
ok  þigg  at  mér  íingrgull".  Hann  tók  við  ok 
mælti:  „Hvat  dreymdi  þik"?  Hann  svarar: 
„Ek  þóttumst  ríða  norðr  um  Ljósavatnsskarð ; 
ok  er  ek  kom  gagnvart  bænum  at  Öxará,  þá 
sýndist  mér  höfuð  Þorkels  háks  á  aðra  hönd 
hjá  mér,  þá  er  at  bænum  vissi;  ok  er  ek  reið 
norðan,  sat  höfuðit  á  annari  öxl  mér,  þeiri  er 
þá  horfði  við  bænum;  nú  stendr  mér  ótti  af 
þessu".  Finni  mælti:  „Sjá  þykkjumst  ek  fyr- 
irburð  þenna.     Þat  hygg  ek,   at  hvert  sinn,  er 

þú  ríðr  norðr  ok  norðan,  komi  þér  í  hug  víg 
Þorkels  háks;  enn  frændr  hans  sitja  hér  íhverjn 
húsi,  ok  mun  þér  ótti  af  því  standa;  enn  því 
skiftist  þat  á  öxlum  þér,  at  svá  berr  bæinn  við 
—  ok  ekki  kemr  mér  þat  á  óvart,  at  nær  stýrt 
verði  nökkurum  þínum  frændum". 

Síðan  reið  Guðmundr  á  brott  ok  norðr  í 
sveitir  til  þingmanna  sinna,  ok  gisti  á  Tjörnesi; 
ok  var  honum  skipat  í  öndvegi,  enn  innar  frá 
honum  var  skipat  Ófeigi  Járngerðarsyni.  Ok 
er  borð  kómu  fram,  þá  setti  Ófeigr  hnefann  á 
borðit  ok  mælti:  „Hversu  mikill  þykki  þér 
hnefi  sjá,  Guðmundr"?  Hann  mælti:  „Víst 
mikill".  Ófeigr  mælti:  „Þat  muntu  ætla  at 
afl.  muniivera"?  Guðmundr  mælti:  „Ek  ætla 
þat  víst".  Ófeigr  segir:  „Mikit  muntu  ætla 
at  högg  verði  af"?  Guðmundr  segir:  „Stór- 
um  mikit".  Ófeigr  segir.  „Þat  muntu  ætla 
at  saka  muni"?  Guðmundr  mælti:  „Beinbrot 
eða  bani".  Ófeigr  svarar:  „Hversu  mundi  þér 
sá  dauðdagi  þykkja"  ?  Guðmundr  mælti:  „Stór- 
illr,  ok  eigi  munda  ek  vilja  þann  fá".  Ófeigr 
mælti:  „Sittu  þá  eigi  i  rúmi  mínu".  Guð- 
mundr  segir:  „Þat  skal  ok  vera"  —  ok  sett- 
ist  öðrum  megin.  Þat  fanst  á,  at  Ófeigr  vildi 
þar  mest  vera  metinn  —  enn  skipaði  áðr  önd- 
vegit;  enn  sveifst  einskis  sjálfr,  þess  er  honum 
bjó  í  skapi. 

Kona   hét    Þórhildr    ok    var    kólluð    Vaðla- 

ekkja,  ok  bjó  at  Naustum.  Hon  var  forn  í  lund 
ok  vinr  Guðmundar  mikill.  Guðmundr  fór  á 
fund  hennar,  ok  mælti:  „Forvitni  er  mér  á 
því  mikil,  Þórhildr,  hvárt  nökkur  mannhefnd 
mun  fram  koma  fyrir  Þorkel  hák".  Hon  svar- 
ar:  „Kom  þú  í  öðru  sinni  ok  hitt  mik  eina 
saman".  Síðan  liðu  stundir. ,  Ok  einn  morgin 
reið  Guðmundr  heiman  snemma  einn  saman  til 
Vaðla;  ok  var  Þórhildr  úti  ok  gyrð  í  brækr, 
ok  hafði  hjálm  á  höfði  ok  öx  í  hendi.  Siðan 
mælti  hon:  „Far  þú  nú  með  mér,  Guðmundr". 
Hon  fór  ofan  til  fjarðarins,  ok  gerðist  heldr 
þrýstileg;  hon  óð  út  á  vaðlana,  ok  hjó  hon  fram 
öxinni  á  sjóinn;  ok  þótti  Guðmundi  þat  eDga 
skipun  taka.  Siðan  kom  hon  aftr,  ok  mælti: 
„Eigi  ætla  ek,  at  menn  verði  til  at  slá  í  mann- 
hefndir  við  þik,  ok  muntu  sitja  mega  í  sæmd 
þinni".  Guðmundr  mælti:  „Nú  vilda  ek,  at 
þú  vissir,  hvárt  synir  mínir  munu  undan  stýra". 
Síðan  óð  hon  út  á  vaðlana;  ok  enn  hjó  hon  á 
sjóinn,  ok  varð  af  brestr  mikill  ok  blóðugr  allr 
sjórinn.  Síðan  mælti  hon:  „Þat  ætla  ek,  Guð- 
mundr,  at  nær  stýrt  verði  einhverjum  syni  þín- 
um,  ok  mun  ek  þó  nú  eigi  oftar  þraut  til  gera, 
því  at  engan  veg  kostar  mik  þat  lítit;  okmunu 
hvárki  tjóa  við  ógnir  né  blíðmæli".  Guðmundr 
mælti:  „Eigi  mun  ek  oftar  þessa  þraut  fyrir 
þik  leggja".  Síðan  fór  Guðmundr  héim,  ok  sat 
í  virðingu  sinni. 

Ok  er  á  leið  æfi  hans,  þá  er  þess  getit,  at 
maðr  hét  Þórhallr,  góðr  bóndi,  ok  bjó  á  bæ 
nökkurum  í  Eyjafirði.  Hann  dreymdi  draum, 
ok  fór  norðr  á  fund  Finna.  Hann  var  i  dyr- 
um  úti.  Þórhallr  mælti:  „Draum  vilda  ek  at 
þú  réðir,  Finni,  þann  er  mik  hefir  dreymt". 
Finni  mælti:  „Far  þú  í  brottu  sem  skjótast, 
ok  vil  ek  eigi  heyra  draum  þinn"  —  ok  rak 
aftr  hurðina,  ok  mælti:  „Far  þú  ok  scg  Guö- 
mundi  á  Möðruvöllum,  elligar  skal  þik  með  vápn- 
um  brott  reka".  Síðan  fór  hann  i  brott  ok  á 
Möðruvöllu.  Enn  Guðmundr  var  riðinn  um  dag- 
inn  út  eftir  heraði,  ok  var  heim  ván  um  kveld- 
it.  Einarr  bróðir  hans  lagðist  niðr  ok  sofnaði; 
hann  dreymdi  þat,  at  oxi  gengi  upp  eftir  her- 
aðinu,  skrautlegr  ok  hyrndr  mjök;  ok  kom  á 
Möðruvöllu,  ok  gekk  til  hvers  húss,  er  var  á 
bænum,  ok  síðast  til  öndvegis;  ok  fell  þar  niðr 
dauðr.  Síðan  mælti  Einarr:  „Slíkt  mun  fyrir 
miklum  tíðendum,  ok  er  þetta  mannafylgjur". 
Þá  kom  Guðmundr  heim,  ok  var  þat  siðr  hans 
at  koma  til  hvers  húss,  er  á  bænum  var.  Ok 
er  hann  gekk  til  öndvegis,  þá  lagðist  hann  upp 
ok  talaði  við  Þórhall;  ok  sagði  hann  honum 
draum  sinn.  Ok  eftir  þat  réttist  hann  upp,  ok 
var  þá  fram  kominn  matr;  mjólk  var  heit,  ok 
váru  á  steinar.  Þá  mælti  Guðmundr:  „Ekki 
er  heitt".  Þórlaug  mælti:  „Kynlega  er  þá" 
—  ok  heitti  steinana.     Síðan   drakk  Guðmundr 

ok  mælti:  „Ekki  er  heitt".  Þórlaug  mælti: 
„Eigi  veit  ek  nú,  Guðmundr,  hvar  kemr  til 
heitfengi  þitt".  Ok  enn  drakk  hann  ok  mælti: 
„Ekki  er  heitt".  Þá  hneig  hann  á  bak  aftr 
ok  var  þá  andaðr.  Þá  mælti  Þórlaug:  „Mikil 
tíðendi,  ok  munu  víða  spyrjast;  enn  engi  maðr 
skal  taka  á  honum;  enn  grunat  hefir  Einar  oft 
minni  tíðendi".  Síðan  kom  Einarr,  ok  veitti 
honum  umbúnað.  Einarr  mælti:  „Eigi  hefir 
draumr  þinn,  Þórhallr,  lítinn  kraft ;  ok  þat  hefir 
Finni  sét  á  þér,  at  sá  væri  feigr,  er  þú  segðir 
drauminn;  enn  þess  unni  hann  Guðmundi. 
Kaldr  hefir  hann  nú  verit  innan,  erhann  kendi 
sín  eigi". 

21.  Síðan  tóku  synir  Guðmundar  ens  ríka 
fé  eftir  hann,  Eyjólfr  ok  Konrán.  Konrán  var 
manna  vænstr,  efnilegr  ok  vinsæll.  Hann  óx 
upp  með  Hlenna.  Halldórr  Guðmundarson  var 
þá  utan  farinn;  hann  fell  í  Brjánsorrostu  Ey- 
jólfr  vildi  einn  hafa  föðurleifð  sína,  ok  unni 
eigi  jafnaðar  bróður  sínum.  Eyjólfr  var  vænn 
maðr  ok  mikill.  Enn  er  Koðrán  var  fullkom- 
inn  til  aldrs,  þá  beiddist  hann  fjárskiftis  við 
Eyjólf.  Hann  svarar:  „Eigi  vil  ek  hafa  tví- 
býli  á  Möðruvöllum,  ok  eigi  rísa  upp  fyrir  þér". 
Síðan  hitti  Koðrán  Hlenna  fóstra  sinn  ok  segir 
honum  svá  búit  —  „ok  mun  eigi  sannleg  vörn- 
in,  ef  ek  skal  rænast  arfinum".  Hlenni  svarar: 
„Eigi  kemr  mér   á    óvart   ofsinn   Eyjólfs,    enn 

eigi  ræð  ek  at  þú  dæmir  þik  sjálfr  af  arfinum; 
heldr  gerir  þú  hús  út  frá  garði  áMöðruvöllum" 
—  ok  þat  ráð  var  haft.  Enn  þat  ráð  samdist 
svá  síðan,  at  Koðrán  bjó  í  Möðrufelli.  Einarr 
Arnórsson  bjó  þá  at  Hrafnagili,  vitr  maðr,  göfigr 
ok  ættstórr.  Eyjólfr  var  ríkastr  maðr  fyrir 
norðan  land.  Þorvarðr  Höskulds  son  Þorgeirs 
sonar  bjó  þá  at  Fornastöðum  í  Fnjóskadal. 
Hann  var  fyrir  þeim  Ljósvetningum.  Hann  var 
vitr  maðr  ok  stiltr  vel,  ok  nókkut  aldraðr.  Ey- 
jólfr  sendi  menn  á  fund  hans,  ok  bauð  honum 
heim  til  sín,  ok  þann  kost  tók  hann.  Eyjólfr 
tók  vel  við  honum  ok  mælti:  „Undir  þínum 
þokka  þykki  mér  mest  af  þínum  frændum;  ok 
þótt  fátt  hafi  verit  um  með  oss  af  enum  fyrr- 
um  atburðum,  þá  vil  ek  nú  vingast  við  þik,  ok 
skalt  þú  þiggja  at  mér  stóðhest  þann,  er  hér  er 
beztr  í  heraðinu'4.  Þorvarðr  svarar:  „Þiggja 
mun  ek  hestinn,  ok  haf  þökk  fyrir;  ok  hlýða 
mun  okkr,  ef  eigi  spilla  aðrir  menn  um".  Hann 
fór  heim  siðan.  Höskuldr  hét  son  Þorvarðs; 
hann  var  mikill  maðr  ok  sterkr,  ok  uppvöðslu- 
maðr  mikill.  Þorkell  hét'maðr.  Hann  bjó  at 
Veisu;  hann  var  Hallgils  son;  móðir  hans  hét 
Solveig  Þórðardóttir.  Þórðr  var  bróðir  Þor- 
geirs  at  Ljósavatni.  Með  honum  var  at  upp- 
fæðslu  Höskuldr  Þorvarðsson.  Gunnsteinn  hét 
maðr,  er  bjó  at  Ljósavatni,  Þórðarson.  Brandr 
hét  son  hans;    hann  var  jafnaldri  Höskulds,  ok 

váru  báðir  með  Þorkatli,  ok  áttu  mikit  lag  við 
Þveræinga.  Þorvarðr  Höskuldsson  var  maðr 
óafskiftinn  um  málaferli.  Hann  bauð  nær  jafn- 
aði,  enda  gekk  eigi  af,  því  at  þeir  fóstbræðr 
váru  skaplíkir,  ok  urðu  híbýlin  því  rostusöm; 
enn  fátt  var  um  með  þeim  frændum,  Þorvarði 
ok  Höskuldi,  þvi  at  þeir  váru  óskaplikir  frændr 
í  sumum  háttum. 

Maðr  hét  Isólfr  ok  bjó  norðr  á  Tjörnesi; 
hann  var  þingmaðr  Eyjólfs  Guðmundarsonar 
Friðgerðr  hét  dóttir  hans,  kona  væn  ok  ættgóð 
ok  sköruleg,  umsýslumaðr  mikill.  Grímseyingr 
éinn  ungr  ok  frálegr  gerðist  til  ok  slóst  á  tal 
við  hana;  enn  föður  hennar  gatst  eigi  at  því 
ok  hitti  hana,  ok  mælti:  „Eigi  er  mér  um 
vistir  þínar  hér  lengr,  at  i  því  aukist  vár  ó- 
sæmd;  nú  sendi  ek  þik  til  Eyjólfs  vinar  mins, 
ok  mun  hann  vel  við  þik  gera".  Hon  svarar: 
„Þat  er  vænlegt  ráð".  Síðan  fór  hon  ok  maðr 
með  henni.  Ok  er  þau  kómu  á  Fornastaði  til 
Þorvarðs,  gerði  veðráttu  illa.  Þá  mælti  Þor- 
varðr:  „Aldri  þykki  mér  óvænna  at  snúa  norðr 
aftr".  Hon  svarar:  „Þann  veg  er  mér  farit 
at  siðan  ek  fór  norðan,  at  éigi  komi  ek  þar 
svá  búit.  Þorsteinn  heitir  maðr,  ok  er  kallaðr 
draíli;  hann  býr  á  Draflastöðum;  hann  er  nú 
norðr,  ok  mun  ek  vera  þar,  meðan  óveðráttan 
batnar  eigi".  Þorvarðr  svarar:  „Ek  heíi  nú 
ok  um  rætt  slíkt,  er  mér  sýnist,  enn  eigi  kemr 

mér  á  óvart  at  þessu  sé  misráðit".  Síðan  fór 
hon  ofan  í  dalinn  ok  á  Draflastaði;  ok  var  vel 
við  henni  tekit.  Þetta  fréttist  brátt.  Veisu- 
synir  spurðu  ok  þetta,  ok  sóttu  þangat  leika, 
ok  bar  saman  tal  þeira  fóstbræðra  okFriðgerð- 
ar,  ok  fór  hún  þangat,  ok  var  þar. 

Þess  er  getit,  at  skip  kom  út  í  þetta  mund 
norðr,  ok  ætlaði  þat  át  fara  tvívegis.  Þeir 
fóstbræðr  fóru  til  skips  ok  könnuðust  við  kaup- 
menn.  Þá  mælti  Höskuldr:  „Þat  höfum  vit 
ætlat  félagar,  at  fá  yðr  tveim  mönnum  fleira 
eun  áðr".  Stýrimaðr  svarar:  „Er  eigi  þat  þá, 
Höskuldr"?  Hann  svarar:  „Þat  er  í  ætlan, 
ef  kostr  er".  Stýrimaðr  svarar:  „Þess  skal 
vist  kostr".  Þeir  tóku  sér  fari,  ok  fóru  síðan 
heim. 

Ok  er  þeir  váru  mjök  búnir,  þá  heimtu  þeir 
Þorkel  á  tal.  Þá  mælti  Höskuldr:  „Vit  fóst- 
bræðr  ætlum  utan  at  fara,  enn  vit  viljum  fá 
þér  í  hendr  sókn  ok  vörn  mála  þeira,  er  okkr 
sirerta,  ok  höfum  vátta  við".  Þorkell  svarar: 
„Fátt  hefi  ek  á  móti  ykkr  látit,  enn  varla  sýn- 
ist  mér  þetta  vandalaust,  ok  kann  mart  til 
þess  at  bera:  cnn  þó  skuluþit  ráða".  Ok  þetta 
gekk  fram,  at  þeir  fóru  utan ;  ok  váru  vel  virð- 
ir.  Enn  Friðgerðr  var  eftir,  ok  þótti  vera  kona 
sæmileg  ok  allmikill  gleðimaðr,  ok  samdi  sik 
mjök  í  hátt  með  ungum  mönnum;  hon  var  verk- 
maðr   mikill    ok    umsýslumaðr.     Hon    kom   eitt 

sinn  at  máli  við  Þorkel:  „Svá  er,  sem  þú  veizt", 
segir  hon,  „at  ek  hefi  haft  umönnun  ok  verkn- 
að  hér,  enn  nú  fellr  mér  þat  alt  þyngra,  því 
at  vöxtr  minn  er  í  þrútnan  ok  þyngist  heldr 
gangan;  enn  ek  hefi  eigi  þurft  annarra  hér  til, 
enn  nú  þykki  mér  þat  ráð  þurfa,  er  svá  berr 
til;  em  ek  nú  kona  eigi  heil".  Þorkell  svarar: 
„Hverr  veldr  því"?  Hon  kvað  Brand  valda 
því.  Þorkell  svarar:  „Þó  hefir  hann  þetta  ó- 
vinlega  gert,  ok  sagt  mér  ekki  tii ;  er  mér  þetta 
vandsét  mál.  Hefir  hér  verit  gleðivist  mikil, 
enn  þú  kona  eigi  fálynd,  ok  veit  ek  eigi,  hvárt 
hann  veldr  þessu  eða  aðrir  hleypimenn,  þó  at 
eigi  sé  jafnríflegir  sem  Brandr;  ok  þykki  mér 
þeim  ólið  veitt  fóstbræðrum,  ef  þá  skal  sanna 
gera  at  þessu".  Hon  fekk  af  þessu  niikla  ó- 
gleði,  ok  fór  til  föður  síns.  Honum  eyddist 
skjótt  féit,  ok  kvað  hon  sína  ferð  óþekkilega 
orðit  hafa,  sem  ván  var  at.  Hann  svarar: 
„Eigi  hefir  vel  orðit,  enda  var  eigi  góðu  ráði 
til  at  bregða". 

ísólfr  gerði  ferð  sína  á  fund  Þorkels,  ok 
vissi  hann  gerla,  at  hann  var  kominn  þar  til 
hreytingar,  enn  eigi  til  bótar.  Hann  brá  Þor- 
katli  þegar  á  tal,  ok  mælti :  „Þat  er  undir  för 
minni,  at  ek  vilda  at  þú  greiddir  málit  Frið- 
gerðar,  ok  sómir  yðr  þat  vel,  at  eigi  standi  hér 
ilt  af,  sem  ván  er  at  hermingar  muni  vera. 
Mæli  ek  til  þess  at  hon    sé   með  þér;   ok  mun 

ek  leggja  fé  fyrir  hana,  enn  sættast  hóglega  á 
málit  ok  vera  hægr  í  biðum,  ok  mun  ek  eigi 
mæla  til  framar,  enn  at  vér  sém  eigi  ræntir 
sannendum".  Porkell  svarar:  „Saklauss  em 
ck  um  þetta  mál;  er  dóttir  þín  kona  eigi  fá- 
lynd,  ok  eigi  einn  liklegri  enn  fleiri  til  þokka 
með  henni".  Síðan  fór  ísólfr  á  brott,  ok  reið 
leið  sína  ok  fór  á  fund  Eyjólfs  Guðmundarson- 
ar  á  Möðruvöllu,  ok  var  þar  vel  við  honum 
tekit  Hann  brá  honum  á  tal  ok  mælti :  „Ekki 
mun  þér  til  virðingar  mitt  erendi,  enn  þó  ætlu 
vér  til  þinnar  ásjár,  þingmenn  þínir;  virðum 
vér  svá,  at  gild  svivirðing  sé  í  þeira  tiltæki, 
Fnjóskdæla;  hafa  sumir  hlaupizt  á  brott  af  landi, 
énn  vér  ætlum  hlut  í  hafa  þessu  máli,  enn  þeir 
svara  engu  til,  er  nú  eru  fyrir  mál  settir.  Stóð 
svá  til  í  fyrstu,  at  ek  ætlaða  at  senda  dóttur 
mína  á  fund  yðvarn,  ok  firra  hana  ámæli  vándra 
manna;  enn  þeir  heftu  ferð  hennar,  Brandr  ok 
Höskuldr,  ok  dvöldu  hana  til  svívirðingar". 
Eyjólfr  svarar:  „Þetta  er  illa  við  komit.  Ek 
vilda  undan  eira  við  Ljósvetninga,  enn  þó  ert 
þú  illa  við  kominn.  Ætla  ek  ráð,  at  hon  fari 
hingat  til  min,  ok  má  ck  eigi  aka  undan  öll- 
um  fæti,  enn  svá  mun  þykkja,  ef  þetta  er 
kyrt".  ísólfr  svarar:  „Þann  veg  mun  virt 
vera,  at  eigi  haldi  þér  sæmdum,  ef  til  hlutast 
yðr  ótignari  menn".  „Ek  mun  við  máli  taka", 
segir  Eyjólfr,    „þótt  eigi    sé  vandalaust,  ok  lát 

fylgja  henni  til  mín,  ok  mun  ek  þó  lítilþægr  at 
yfirbót;  vænti  ek  at  Þorvarði  fari  bezt,  efhans 
ráð  eru  höfð,  enn  lítillar  sæmdar  vænti  ek  af 
öðrum  þeim,  er  hér  eigu  hlut  i".  Ok  tókust 
þeir  í  hendr,  ok  seldi  ísólfr  honum  málit. 

23.  Síðan  fór  ísólfr  heim  ok  leið  vetrinn. 
Ok  einmánað  öndverðan  var  samkoma  at  Hálsi 
í  Fnjóskadal  —  enn  nú  er  hon  í  Kaupangi. 
Eyjólfr  kom  seint,  ok  var  þar  lokit  öllum  sam- 
komumálum;  var  Þorvarðr  í  brottu  ok  bændr. 
Eyjólfr  spurði:  „Hvat  er  títt  um  ferðir  Þor- 
varðs?"  Honum  var  sagt,  at  hann  var  heim 
farinn.  Eyjólfr  segir:  „Þat  er  oss  engi  gæfa, 
eða  hvárt  er  hér  Þorkell  Hallgilsson?"  „Hér 
em  ek",  kvað  hann.  Eyjólfr  mælti:  „Vit  höf- 
um  vel  hittst  at  málum,  eða  hversu  vill  þú  svara 
málum  þeira  Friðgerðar  ok  tsólfs,  er  menn  kalla 
yðr  henda  taka  félaga?  Mér  er  sagt  at  þú  eigir 
sókn  og  vörn  niála  þeira,  er  við  eru  kendir 
Brandr  ok  Höskuldr;  nú  mun  ek  eigi  mikilþægr 
at  um  yfirbætr,  ef  vel  er  svarat".  Þorkell  svar- 
ar:  „Þetta  berr  breytilega  til,  er  þú  heíir  at 
ganga  eftir  kvittum  óvísra  manna.  Nú  mun  ek 
eigi  veita  fóstbræðrum  mínum  ólið,  cða  sanna 
þá  at  þvi  máli,  er  allir  eru  jafnlíklegir  til  sam- 
lags  við  Friðgerði.  Xú  mun  ek  eigi  sanna  betr 
enn  vita,  hver  sannendi  til  cru  af  þeini,  er  þér 
kennið  málið".  Ejjólfr  svarar:  ,.Þá  eru  vér 
tregari,  enn  vér  mundum  vilja.  enn  ek  mun  hóg- 

lega   til    mæla.    Viltu   handsala   í  lögréttu,  ok 

skíri  hon  sik,  ok  handsala  faðerni,  ef  hon  verðr 

skír?"     Þorkell  svarar:     „Þungr  verðr  hlutrinn 

várr,     ef    ek    handsala    faðerni,     enn     annarr 

verðr   sannr    at,    enn    skírslunnar  mun  ek  eigi 

varna ;  sumir  kveða  þó  langstaðit,  ok  vil  ek  hand- 

sala  rétt  presti  þeim,    er  skírslu  gerir".    Hann 

svarar:     „Þat  mun  í  lýsast,    at  ek  vil  sættast, 

ok  kýs  ek  þetta  af".     Síðan  gerði  Þorkell  svá, 

at  hann  handsalaði  presti  rétt,  ef  hon  yrði  skír, 

ok  eindaga  á  fénu.     Skírsla  skyldi  vera  í  Lauf- 

ási;  enn  sá  prestr  hét  Ketill,  er  gerði  skirsluna, 

er    kallaðr    var   Möðrvellinga-prestr.     Þá  var  í 

Skálholti  ísleifr  biskup.     Síðan  fastaðihon;  enn 

Eyjólfr  bauðst  nú  til  að  sjá  skírsluna,  ok  kvað 

auðsætt,  at  þeir  vildi  enn  tefja  málit  —  „ok  skal 

því   meiri   hug  á  leggja  eftir  at  sjá".    Þorkell 

kom,    ok  var  nú  leyst  til  handarinnar.     Prestr 

veitti  eigi  skjót  atkvæði.  ÞámæltiÞorkell:    „Hví 

er  þú  svá  mikill  verrferðungr  at  segja  eigi,  at 

hon  er  brunnin?"  —  ok  nefndi  sér  vátta  at  því. 

Prestr  mælti:     „Nú  ferr  óliðlega,  er  þitdæmið, 

ok  takið    málit  fyrir  hendr  mér  fram,   er  ek  á 

atkvæði  at  veita,  ok  skal  vera  enn  tilraun  önn- 

ur  skírari".     Eyjólfr  svarar:     „Eigi  má  skírari 

vt^ra,  enn  fyrir  fjandskap  þinn  ok  mútur,  er  þú 

hefir  til  tekit,   þá  skal  ek  heimta  sem  föðurarf 

minn".     Þorkell  svarar:     „Vitu    vér  þat,  Ljós- 

vctningar,  at  ósparir  hafi  þér  lengi  verit  við  oss 

um  fjandskapinn".  Eyjólfr  svarar :  „Þérhófuð 
fyrri  fjandskapinn,  enn  kómuð  niðr  hart  eftir 
verðleikum".  Þorkell  svarar:  „Fyrir  þessa  sök 
skal  ek  láta  annathvárt  alt  fé  mitt,  eða  ekki". 
Eyjólfr  svarar:  „Eigi  mundi  Þorvarðr  svá  svara, 
frændi  þinn".     Síðan  skildu  þeir  at  því. 

Þá  kom  skip  at  Gásum,  ok  váru  þeir  á 
fóstbræðr,  Brandr  ok  Höskuldr.  Þorkell  hitti 
þá  brátt,  ok  mælti:  „Heimil  mun  vist  með  mér 
sem  fyrri.  þó  vant  sé".  Þeir  þágu  þat,  okfóru 
til  Veisu.  Þá  mælti  Þorkell :  „Svá  er  nú  mála- 
vöxtr,  at  Eyjólfr  vill  bera  þik  sökum,  Brandr, 
með  þeim  hætti,  at  þú  haíir  legit  Friðgerði  ís- 
ólfsdóttur,  okmælt  svá  ferlega,  at  hann  mundi 
svá  heimta  rétt  hennar  sem  aríinn  eftir  Guð- 
mund  föður  sinn.  Enn  ek  ætla  at  hann  geri 
þat  lítt  eftir  sannri  raun,  því  at  skírslur  hygg 
ek  at  henni  gangi  æ  til  smánar,  ok  sá  ek  hönd 
hennar  ófegri  enn  áðr,  ok  sýndist  í  því  fjöllyndi 
hennar;  enn  Eyjólfr  vill  enn  vekja  forna  óhæfu 
við  oss  frændr".  Brandr  svarar:  „Engan  greiða 
mun  ek  á  því  gera,  at  ek  sé  þar  í  meiri  venzl- 
um,  enn  aðrirmenn".  Þorkell  mælti :  „Hverja 
meðferð  vili  þér  hafa,  því  at  frændr  várir  allir 
vilja  með  Eyjólíi  vera,  nema  Hrafn  Þorkelsson 
frá  Ljósavatni?"  —  hann  bjó  þá  at  Lundar- 
brekku  í  Bárðardal;  —  „hann  vænti  ek  at  oss 
sinni  eigi  síðr;  hann  skortir  eigi  vit" ;  —  kona 
Hrafns  var.ættuð  ór  Goðdölum;  —  „nú  vænti 

ek,  at  hann  fái  til  nökkut  ráð,  at  vér  hafim 
hærra  hlut;  ok  yrði  svá  vel,  at  Eyjólfr  réðist 
norðr  hingat,  at  hann  hafi  skapnaðar  erendi". 
Höskuldr  mælti:  „Nauðsyn  er,  at  vérstöndum 
við".  Síðan  hitta  þeir  Hrafn,  ok  bar  Höskuldr 
málit  upp,  ok  mælti:  „Spurt  munt  þú  hafa  ó- 
þyktar  svip  ísólfs  ok  Eyjólfs  til  vár  enn  at 
nýju.  Nú  vilju  vér  í  móti  rísa  með  þínu  ráði". 
Hann  svarar:  „Þú  segir  satt;  Eyjólfr  vill  nú 
ganga  yfir  alla  þjóð,  enn  þeim  þykkir  ekki  til 
vár  koma,  nema  til  Þorvarðs  eins,  ok  er  mér 
til  nökkurs;  enn  farið  nú  til  Óðslu  ok  hittið 
Ótrygg,  ok  bindið  hann  í  lið  með  yðr,  ok  til 
vina  várra  í  Fnjóskadal,  því  at  ek  kenni  ofsa 
Eyjólfs,  at  hann  mun  norðr  hingat  leita ;  verum 
þá  við  búnir  ok  leynum  Þorvarð". 

Þat  er  sagt  þat  sumar,  at  Eyjólfr  átti  sam- 
komu  í  heraði,  ok  mælti:  „Þat  munyðrkunn- 
igt,  at  ek  em  kallaðr  höfðingi  yðvarr.  Nú  þykki 
mér  sem  þat  muni  sannlegt  kaup  með  oss,  at 
hvárir  veiti  öðrum  at  réttum  málum,  ok  at  þér 
styrkið  oss  til  móts  við  mína  ágangsmenn,  enn 
ek  sé  yðvarr  liðsinnismaðr  í  yðrum  nauðsynjum". 
Mönnum  þótti  þetta  vel  sagt.  Síðan  reið  Ey- 
jólfr  til  Hrafnagils  tll  Einars  Arnórssonar.  Hann 
var  virðingamaðr  ok  vinr  Eyjólfs.  Þá  mælti 
Eyjólfr:  „Svá  er  því  máli  háttat,  er  ek  vil 
ræða  við  þik,  at  mér  er  nú  at  sækja  eindagann, 
enn  ef  ek  fer  fjölmennr,    þá  mun  ek  við  leita, 

at  þrengja  at  þeim  með  fjandskap  enn  Þor- 
varðr  einn  er  vægðar  verðr".  Hann  svarar: 
„Gamall  maðr  er  hannnú  víst,  ok  góðr  drengr 
er  hann,  því  at  hann  barðist  við  Gyrð,  þá  er 
hann  var  með  Þórólfi ;  er  honum  vel  farit ;  hann 
er  varúðigr  ok  mikill  fyrir  sér,  ok  því  at  eins 
dugir  þeim  frændum,  ef  hann  sezt  fyrir  málit. 
Er  þat  mitt  ráð,  at  þú  farir  með  átjánda  mann, 
ok    seg,  at    þú    farir    eftir    fangi  til  Flateyjar- 


Síðan  bjóst  Eyjólfr,  ok  með  honum  Þorsteinn 
enn  rammi  af  Arnarstöðum,  ok  Þórir,  son  Finn- 
boga  ens  ramma,  heimamaðr  hans.  Veðr  var 
hvast,  er  þeir  riðu  á  Vöðlaheiði.  Þeir  kómu 
á  Draflastaði  til  Atla  bóuda.  Hann  var  maðr 
auðigr,  ok  þingmaðr  Eyjólfs.  Þeir  kómu  síð, 
ok  var  vel  við  þeim  tekit.  Bóndi  spurði  um 
ferðir  Eyjólfs.  Hann  kvaðst  ætla  út  til  Flat- 
eyjardals  —  „enn  þú  skalt  vita  hvat  undirbýr. 
Ek  vil  at  þú  gerir  mann  yíir  til  Veisu,  ok  vita, 
hvar  þar  er  heima  manna".  Bóndi  var  fámál- 
igr.  Eyjólfr  mælti:  „Hví  ert  þú  svá  fálátr?" 
Atli  svarar:  „Ek  væri  glaðari,  ef  þú  værir 
með  hundrað  manns".  Eyjólfr  svarar :  „Vel  er 
þat  mælt,  eða  veiztu  nökkut  til  tíðenda  frá 
Veisu?"  Hann  svarar:  „Ekki  nema  kyrt,  enn 
eigi  er  þeim  um  þik".  Eyj(31fr  bað  hann  senda 
húskarl  sinu  til  Veisu.  ok  vita  hvat  til  tíðenda 
væri.      Hann    gerði    svá.     Húskarlinn    kom   til 

Veisu.  Höskuldr  stóð  úti  í  dyrum,  ok  mælti: 
„Snemma  ertu  á  fótum  félagi"  —  ok  brá  hon- 
um  til  glímu,  ok  kvað  hann  hafa  vanda  til  at 
glepja  konur;  ok  tók  hann  at  reika  á  fótunum. 
Hann  ætlar  þá  at  ganga  at  öðrum  dyrum,  ok 
var  Brandr  þar  fyrir  ok  mælti:  „Eigi  muntu 
hér  inn  ganga;  sofa  vill  hon".  Enn  þeir  reiddu 
hann  aftr  ok  fram  eftir  vellinum,  okrifuafhon- 
um  klæðin ;  varð  hann  því  feginn,  at  hann  komst 
á  braut.  Siðan  fór  hann  heim,  ok  spurði  Ey- 
jólfr  at  um  ferðina.  Hann  lét  hana  illa  orðna 
—  „váru  þeir  fóstbræðr  úti,  ok  ætla  ek  at  þeir 
hafi  grunat  mik,  ok  gerðu  þeir  mér  atfarar 
margar  ok  rifu  af  mér  klæðin;  ok  váru  hurðir 
aftr  fyrst,  er  ek  kom,  ok  fekk  ek  þó  sét  frá 
hurðinni,  hvat  títt  var  inni;  ok  gruna  ek,  at 
fjölmenni  muni  fyrir,  ok  at  þeir  hafi  njósn  af 
um  ferðir  þínar".  Eyjólfr  svarar:  „Eigi  er  þat 
ólíklegt".  —  Þat  var  síðan  vanr  at  mæla  Þor- 
varðr  Þorgeirsson,  þá  er  hark  var  haft :  „höfum 
nú  veisubragð".  —  Atli  mælti:  „Slíkt  grunaði 
mik".  Eyjólfr  segir:  „Eigi  er  förin  góð  svá 
búit".  Atli  svarar:  „Ek  býð  þér  tíumennvel 
búna,  ok  far  aftr  ok  legg  eigi  menn  þína  í 
hættu". 

24.  Síðan  riðu  þeir  Eyjólfr  at  ánni.  Þá  sjá 
þeir  at  menn  ríða  frá  húsunum  ok  eigi  færri 
enn  sjau  tigir,  ok  létu  þeir  þegar  drífa  at  þeim 
grjót;  ok  váru  þeir  menn  Eyjólfs  dumpaðir  illa 

um  herðarnar,  ok  sneru  þeir  aftr.  Atli  kvað 
farit  hafa  sem  hann  grunaði.  Eyjólfr  mælti: 
„Nú  skal  senda  eftir  Odda  Grímssyni  í  Höfða, 
vin  várum"  —  ok  svá  var  gert.  Menn  váru 
ok  sendir  til  fjarðarins  eftir  mönnum.  Ok  er 
þeir  Koðrán  ok  Þóroddr  heyrðu  þetta,  mælti 
Hlenni:  „Langsær  heíir  Eyjólfr  verit  nú"  — 
ok  snerust  menn  vel  við,  ok  váru  menn  meir 
valdir  at  harðfengi  enn  fjölda.  Oddi  brást  þegar 
við,  ok  fór  við  tíunda  mann,  ok  reið  Eyjólfr 
þegar  í  móti  honum.  Þá  mælti  Oddi:  „Hvárt 
gera  Ljósvetningar  þér  eigi  greiðfært  um  vöðÍD, 
eða  bver  er  ætlan  þín  um  ferð  þína,  er  svá  er 
stofnuð?"  Eyjólfr  svarar:  „Ek  ætla  at  ríða 
at  þeim  aftr  í  annat  sinn  ok  eigast  þá  við". 
Oddi  svarar:  „Mikilmannlegt  er  þat  ok  eigi 
ráðlegt;  mun  þeim  eigi  þykkja  þungt  falla  at 
svá  búnu".  Eyjólfr  mælti:  „Hvat  leggr  þú 
til?"  Oddi  mælti:  „Eíðum  hart  fram  at  ánni, 
enn  þá  skulu  vér  snúa  upp  til  Hestavaðs;  þar 
er  mikit  djúp  at  landi".  —  Þetta  var  alt  fyrri 
enn  þeir  Koðrán  kómu.  —  Ok  ríða  þeir  nú  til 
vaðsins.  Þetta  sjá  Veisumenn  ok  réðust  í  móti, 
ok  þrengdust  at  vaðinu ;  enn  þeir  sneru  þá  hest- 
unum  upp  með  ánni.  Þá  mælti  Hrafn :  „Bragð 
hitta  þeir  nú  í".  Höskuldr  svarar:  „Látum 
þat  fyrir  lítit  koma,  ok  rennum  upp  í  móti". 
Ok  svá  gerðu  þeir;  ok  snúa  Ljósvetningar  at 
ok  ríða  út  á  ána,  enn  hinir  ríða  undan.     Skauzt 

hestr  Eyjólfs  í  kaf,  enn  þeir  Þorsteinn  ok  Þór- 
ir  tóku  sínum  megin  í  brjóstgjörðina  hvárr  ok 
hófu  svá  upp  hestinn  undir  Eyjólfi,  ok  sneru 
aftr.  Þá  mælti  Oddi:  „Eigi  gengr  nú  fram, 
Eyjólfr,  oksnúum  aftr".  Eyjólfr  svarar :  „Aldri 
skulu  vér  undan  fara".  Höskuldr  sneri  at  Odda 
örðigum,  er  þeir  sneru  hestunum,  ok  nam  öxar- 
hyrnan  í  milli  herða  honum.  Þeir  kómu  aftr 
til  sama  lands.  Þá  mælti  Oddi:  „Eigi  sækist 
skjótt  reiðin".  Eyjólfr  mælti :  „Eigimunu  vér 
enn  skildir".  Þá  var  enn  mönnum  hleypt  til 
féránsdóma  á  hvern  bæ.  Síðan  báru  Ljósvetn- 
ingar  ráð  saman.  Þá  mælti  Höskuldr  til  Hrafns : 
„Hvat  leggr  þú  nú  til,  frændi,  eða  þykki  þér 
eigi  ráð,  at  vér  förum  í  móti  þeim  til  Þriðj- 
ungavaðs,  því  at  þangat  munu  þeir  leita?" 
Hrafn  svarar:  „Til  er  slíkt,  enn  þess  get  ek, 
at  nú  leiti  þeir  þangat  til,  er  þeir  hafa  meira 
traust  enn  nú.  Þat  er  nú  ráð  mitt,  at  gera 
njósnarmenn  til  Þriðjungavaðs  ok  á  Þingmanna- 
leið  at  sjá  ferðir  manna".  Höskuldr  svarar :  „Þat 
munu  vit  Brandr  gera,  fóstbræðr".  —  Enn  þá 
var  viða  skógi  vaxit.  —  Þeir  sjá  at  menn  fóru 
at  Beljárskarði,  ok  snéru  aftr  síðan  ok  sögðu 
mönnuni  sínum.  Þá  mælti  Hrafn:  „Nú  eru 
vér  farnir,  nema  Þorvarðr  ráðist  í".  Höskuldr 
mælti:  „Þat  mun  yðr  ráð  þykkja,  at  ek  fari 
á  Fornastaði  ok  biði  Þorvarð  liðs".  Hann  gerir 
nú  svá,  ok  kom  á  Fornastaði.     Hann  gekk  inn 

í  stofu;  hon  var  skipuð  öll  af  mönnum;  þat 
váru  frændr  ok  vinir  Þorvarðs.  Höskuldr  mælti: 
„Skjótt  er  mitt  erindi;  liðs  er  þörf;  vér  mun- 
um  skjótt  ofrliði  bornir  af  Eyjólfi,  nema  vér 
njótim  þín  við"  —  ok  segir  honum  hversu  far- 
it  hafi.  Þorvarðr  svarar:  „Sið  hefi  ek  at  þess- 
um  málum  kvaddr  verit,  mundi  vera  hóglegar 
at  farit,  ef  ek  réða.  Nú  fýsi  ek  eigi  mína  menn 
at  fara  í  heimsku  þessa".  Höskuldr  mælti: 
„Eigi  skal  lengi  litils  biðja  þik,  ok  mun  þú  lít- 
it  veita  ok  óhallkvæmt;  enn  aldri  skal  ek  við 
þá  skiljast".  Þá  tók  kona  Þorvarðs  til  orða: 
„Hitt  er  á  at  líta,  at  til  þín  mun  koma  þykkja, 
ef  Höskuldr  er  drepinn;  ok  er  eigi  betra  eftir 
at  mæla".  Þorvarðr  svarar:  „Veit  ek  ákafa 
kvenna,  enn  gott  mun  at  hefta  vandræðiþetta". 
Hon  svarar:  „Þú  munt  illa  mæla  eftir  hann 
dauðan,  er  þú  þorir  eigi  at  veita  honum  lifandi, 
enn  eigi  skal  ek  þá  annan  ala  son,  ef  þú  selr 
þenna  undir  vápn".  Þorvarðr  svarar :  „Er  eigi 
þat  ólíklegt,  at  illa  standist  ráð  yður  kvenna, 
enn  látit  búinn  náttverð  nökkurum  mönnum  í 
kveld"  —  ok  spratt  upp.  Hon  svarar:  „Ek 
skal  þat  annast".  Enu  Þorvarðr  een-ii  menn  á 
fund  Gunnsteins,  ok  svá  til  Otryggs,  er  átá 
Guðrúnu  dóttur  Þorkels  háks. 

Hallr  Ótryggsson  var  at  Þverá  í  Fnjóska- 
dal  með  konu  þeiri,  er  Þorgerðr  hét,  ok  gekk 
at  sauðum  þann  morgÍD,  ok  hafði  skift  verkum 

við  þann,  er  fjár  geymdi,  því  at  hann  var  oft 
á  Grýtubakka  í  Höfðahverfi  ok  hafði  þar  sláttu. 
Hann  fór  upp  í  dalinn.  ótryggr  faðir  hans 
var  þá  gamall,  ok  þó  enn  vaskasti.  Honum 
kómu  orð  Þorvarðs  at  nýju;  ok  þá  er  sendi- 
maðr  kom,  var  hann  at  höfuðþvætti,  ok  kvaðst 
eigi  búinn.  Þá  mælti  Guðrún:  „Satt  er  þat, 
at  Þorkell  hákr  var  mér  skyldr,  enn  eigi  skyldr 
þér,  enda  skal  ek  fara".  Ótryggr  svarar:  „Mér 
sómir  förin,  enda  skal  ek  ok  fara".  Fór  hann 
þá  síðan  til  Þorvarðs.  Gunnsteinn  fór  ok  til 
fundar  við  Þorvarð ;  þá  kom  at  þræll  hans,  ok 
bað  at  hann  mætti  fara.  Gunnsteinn  mælti: 
„Þú  skalt  heima  vera,  ok  halda  hibýlum  upp". 
Þrællinn  svarar:  „Hvat  sér  þú  þat  á  mér,  at 
ek  skuli  heima  vera?  nú  mun  ek  þó  fara,  ok 
hirða  ékki  um  fé  þitt".  „Svá  skal  vera",  segir 
Gunnsteinn.  Þeir  Þorvarðr  fóru  nú  með  sjau 
tigu  manna,  ok  fóru  tveim  megum  árinnar.  Nú 
er  eigi  varit  Eyfirðingum  vaðit.  Þeir  Koðrán 
kómu  þá,  ok  Þóroddr  hjálmr  ok  Einarr  Arnórs 
synir,  ok  höfðu  mikit  lið.  .  Þeir  kómu  til  hóls 
þess,  er  kallaðr  er  Kakalahóll.  Þar  var  mýrr 
blaut  ok  lækjarfall,  ok  stöðvaði  þar  fyrst  áhlaup 
manna.  Á  aðra  hönd  Eyjólfi  stóð  Oddi  Gríms- 
son;  hann  var  sköllóttr  ok  gamall.  —  Koðrán 
hafði  eiun  sér  lið.  —  Þeir  Þorsteinn  enn  rammi 
fylgdu  Eyjólfi  allra  fastast;  enn  Eyjólfr  veik 
undan  á  mýrina,  ok  lá  hestr  hans  í  feni;  hljóp 

hann  af  baki  ok  snýr  at  Þorvarði,  ok  tóku  til 
at  berjast  í  sólar  upprás.  Ótryggr  sneri  þegar 
at  fram.  Þorvarðr  virði  svá  sem  Eyjólfr  vildi 
þar  at  eins  til  snúa,  scm  honum  þætti  næst 
standa  hefndinni;  Eyjólfr  íhugaði,  at  Þorvarðr 
hefði  vitat  óþokkann  þeira  í  milli.  Þá  mælti 
Ótryggr:  „Hjálmr  enn  ungi;  hverr  skal  hér  i 
dag  fyrstr  víg  vekja"?  „Hverr  nema  þú,  Háks 
mágr"?  segir  hann.  Síðan  tókust  áhlaup  mikil. 
Ótryggr  lét  sem  hann  sæi  engan  mann  nema 
Eyjólf.  Þorvarðr  var  eigi  í  fyrstu  bráðorðr. 
Ótryggr  lagði  spjóti  til  Eyjólfs,  enn  Eyjólfr  var 
í  skallatskyrtli  rauðum  ok  hafði  drepit  upp 
skautunum,  enn  Ótryggr  lagði  í  felina;  enn 
Þorsteinn  enn  rammi  laust  ofan  á  öxarhamrin- 
um  svá  hart,  at  fal  eggina  spjótsins.  Ótryggr 
laut  eftir;  enn  er  Ejgólfr  sá  þat,  þá  lagði  hann 
Ótrygg  í  gegnum  með  spjóti;  hann  snaraðist 
við,  ok  fell  í  lækinn  ok  dó  þar.  Þá  frýðu 
menn  eigi  Þorvarði  fram.  Starri  hét  maðr,  er 
var  með  Þorvarði.  Hann  átti  Herdísi,  dóttur 
Halldórs  Guðmundarsonar,  bróður  Eyjólfs.  Hann 
var  son  Þorgerðar  Tjörva  dóttur,  ok  var  hann 
beggja  vinr.  Þorvarðr  gekk  hart  fram,  ok  bar 
hann  yfir  ótrygg.  Þá  rann  Starri  á  hann,  ok 
helt  honum;  ok  í  því  hjó  Eyjólfr  á  þumaliingr- 
inn  á  honum,  ok  loddi  köggullinn  á  sinunum. 
Þá  mælti  Þorvarðr  til  Odda  frá  Mývatni,  at 
hann  veitti  honum;  hann  var  sonr  Þorgeirs  öx- 

arstafs  Grenjaðarsonar,  ok  kominn  frá  Fjalla- 
Oddi.  Hann  átti  Vigdísi  systur  Þorvarðs.  Síð- 
an  hljóp  Oddi  at  Starra  ok  gaf  honum  öxar- 
hamars-högg,  svá  at  fætrnir  horfðu  upp.  Þor- 
varði  hrumdi  sárit,  ok  vildi  snara  af  sér  fingr- 
inn.  Þá  mælti  Oddi:  „Lát  lafa;  muna  þeir 
er  mein  þiggja"  —  ok  svá  gerði  hann.  Hösk- 
uldr  Þorvarðarson  gekk  i  móti  Odda  frá  Höfða, 
ok  áttust  þeir  við.  Þá  mælti  Gunnsteinn: 
„Frémstr  vill  Höskuldr  frændi  várr  vera,  ok 
er  því  ráð  at  fylgja  honum  vel,  er  þó  er  margr 
um  einn".  Þá  mælti  Þorsteinn,  heimamaðr 
Gunnsteins:  „Eigi  er  í  hættlegra  lagi  hjá  þér 
í  dag,  bóndi,  er  þú  berst  við  hann  Þveræing, 
Einar  Járnskeggjason.  Nú  mun  ek  ráðast  fyrst 
á  brott".  Síðan  snýr  hann  at  með  húskarla 
fjóra,  ok  setr  öxarhamarinn  í  höfuð  Odda,  ok 
var  þat  svöðusár  í  enninu,  ok  blæddi  mikit;  þá 
spratt  hann  upp  ok  mælti:  „Búinn  em  ek  at 
berjast".  Þá  mælti  Þorsteinn  skuldarmaðr: 
„Nú  mun  ek  í  brott,  Höskuldr,  ver  nú  hendr 
þínar,  ok  þit  fjórir,  heðan  í  frá".  Brandr  gekk 
ok  vel  fram  Gunnsteinsson. 

Nú  er  at  segja  frá  Halli  Ótryggssyni.  Hann 
kom  til  Ness,  ok  var  jökulbarinn.  Hann  spurði, 
hvárt  sauðamaðr  væri  heima.  Konur  svöruðu: 
„Hvat  mun  þér  undir  um  smalamann,  viltu  eigi 
ráðast  til,  er  frændr  þínir  berjast,  ef  þú  þorir"  ? 
Hallr    mælti    hratt:      „Fáið    mér    heldr    vápn 

nökkur".  Síðan  tóku  þær  viðaröxi  eina  ok 
fengu  honum.  Ok  er  hann  kom  til  orrostunn- 
ar,  stóð  hann  við  ok  mælti:  „Hvat  er  hér  tíð- 
enda"?  Maðr  svarar:  „Sér  þú  eigi,  at  faðir 
þinn  er  veginn  ok  liggr  hér  fyrir  fótum  þér; 
Eyjólfr  Guðmundarson  vá  hann".  Síðan  gekk 
Hallr  fram ;  enn  Koðrán  gekk  í  kvína,  ok  skildi 
menn ;  ok  var  þá  svá  komit,  at  tveir  einir  menn 
börðust,  er  sakar  áttust  við  —  ok  stóðu  vel 
flestir  kyrrir  —  ok  þurfti  engi  maðr  at  skilja 
þá;  enn  Koðrán  tók  sinni  hendi  hvárn  þeira, 
ok  skaut  þeim  svá  tveggja  vega  frá  sér.  1  því 
hjó  Hallr  í  höfuð  honum.  Þá  kallaði  maðr: 
„Þar  fór  nú  einn  bezti  maðr  ór  Eyjafirði",  seg- 
ir  hann.  Hann  mælti:  „Ok  var  Guðmundar- 
son,  þó  at  góðr  væri".  Koðrán  var  þá  borinn 
í  brott  á  skildi,  ok  bundin  sár  hans.  Þeir  Ljós- 
vetningar  váru  við  skóg  nökkurn.  Eyjólfr  egg- 
jaði  nú  fast,  at  hverr  dygði  sem  mætti.  Þá 
svarar  Þóroddr  hjálmr:  „Þat  hugsar  þú  nú, 
Eyjólfr,  hvat  gert  er,  enn  miðr  hyggr  þú  at 
vægja  bróður  þínum;  er  nú  ok  veginn  húskarl 
Einars  at  Þverá".  Eyjólfr  svarar:  „Tjaldit 
um  Koðrán;  eigi  nénni  ek  at  leita  honum  hér 
lækningar,  ok  skal  færa  hann  til  Svalbarðs  til 
Þorvarðs  læknis".  Þat  sögðu  menn,  at  Hrafn 
gætti  eigi  miðr  skógarins  enn  fundarins,  ok 
mælti  Hrafn:  „Þat  er  ráð,  at  fela  sik  í  skóg- 
inum,  ok  þat  annat,  at  segja  Þorvarð  sáran  til 

ólífis".  Þá  svarar  Höskuldr:  „Pat  er  öruggt 
ráð,  ok  þó  fjarri  skapi  föður  míns,  enn  ræða  má 
ek  þetta  við  hann"  —  ok  svá  gerði  hann.  Þor- 
varðr  svarar:  „Seg  þú  honum  þau  mín  orð,  at 
hann  segi  sik  svá  veslan,  sem  hann  vill,  enn 
ljúgi  ekki  á  mik;  ok  þar  liggr  á  mín  reiði". 
Nú  var  framorðit  dagsins.  Eyjólfr  eggjaði  at- 
göngu.  Hrafn  hafði  verit  um  nóttina  á  Hálsi, 
ok  kom  utan  ór  Flateyjardal,  ok  var  þat  meir 
af  atburð,  enn  at  honum  þætti  þat  allgott. 
Hrafn  fann  Eyjólf  ok  mælti:  „Sá  fundr  hefir 
harðr  verit;  Koðrán  sárr  mjök,  enn  Þorvarðr 
óvígr,  ok  er  einsætt  at  hætta".  Þá  mælti  Koð- 
rán:  „Já,  skilið  dú;  ekki  mun  mik  saka". 
Síðan  skildu  þeir.  Eyjólfr  vissi  eigi,  hversu 
mjök  Koðrán  var  sán\  Ok  er  Þorvarðr  spyrr 
þetta,  mælti  hann:  „Heyr  á  endemi,  at  ljúga 
til  sára  manna;  verði  fundr  sá  sem  auðnar; 
eru  vér  seinir  til  óhæfu,  enn  skiljum  eigi  nú 
fyrr,  enn  öðrum  þykkir  mál".  Eigi  urðu  menn 
til  þess  at  segja  Eyjólíi  þessi  orð.  Enn  þeir 
Eyjólfr  fóru  til  Svalbarðs,  ok  fundu  Þorvarð 
lækni,  ok  leysti  hann  til  sársins.  Eyjólfr  spyrr 
hversu  honum  segði  hugr  um.  Hann  svarar: 
„Ef  Koðrán  hefði  kyrr  verit,  þá  væri  ván  í, 
enn  nú  er  engi".  E^'ólfr  svarar,  at  honum 
mætti  á  einum  fingri  dreyra  vekja.  Síðan  var 
eldr  gerr  ok  afklæddust  þeir  við.  Eyjólfr  mátti 
eigi  koniast  af  kyrtli  þeim,  er  hann  var  í;   svá 

var  hann  þrútinn;  enn  Koðrán  andaðist  um  nótt- 
ina,  ok  hörmuðu  menn  þat  mjök.  Hann  var 
færðr  inn  til  Eyjafjarðar  ok  búit  vel  um  hans 
líkama. 

25.  Síðan  er  sagt  frá  Ljósvetningum,  at 
Þorkell  Hallgilsson  mælti:  „Bjóða  vil  ek  öll- 
um  mönnum  til  mín,  þeim  sem  hér  hafa  verit 
við  staddir,  nema  Halli  Ótryggssyni".  Gunn- 
steinn  mælti:  „Slíkum  orðum  vil  ek  mæla". 
Þá  mælti  Þorvarðr:  „Ek  vil  bjóða  öllum  til 
mín  í  kveld,  ok  fyrstum  Halli  Ótryggssyni,  er 
skömm  hefir  af  oss  fengit  ok  höggit;  ok  skal 
eitt  yfir  oss  ganga".  Síðan  fór  Þorvarðr  heim 
með  allan  flokkinn  á  Fornastaði,  ok  mælti: 
„Hitt  er  nú,  húsfreyja,  at  leysa  beinann  af 
hendi".  Hon  svarar:  „Eigi  mun  skorta  bein- 
ann  í  kveld".  Höskuldr  Þorvarðsson  var  kátr 
ok  veitti  mönnum  beina,  ok  mælti:  „Faðir, 
hvárt  skal  skipa  mönnum  at  mannvirðingu,  eða 
eftir  framgöngu"?  Hann  svarar:  „Hrafn  skal 
mér  næstr  sitja".  Hallr  hvarf  í  eldhússdyrum, 
ok  vissu  menn  eigi  um  vetrinn,  hvat  af  honum 
mundi  orðit;  enn  hann  var  þá  i  eldhússkoti  at 
baki  Þorvarði.  Síðan  sendi  hann  orð  þingmönn- 
um,  ok  mælti,  er  þeir  kómu:  „Nú  höfu  vér 
hitt  í  stór  vandræði  ok  munu  vér  nú  ráða  við 
þurfa;  skal  ek  nú  senda  fyrst  menn  til  Ejja- 
fjarðar  með  boðum  til  Eyjólfs".  Hann  gerði  nú 
svá.     Þeir    sögðu    Eyjólfi,    at    hann   vill  gjalda 

tvau  hundruð  silfrs  fyrir  Koðrán  ok  utanferð 
Halls,  ok  kæmi  hann  aldri  út.  Eyjólfr  svarar: 
„Eigi  ætla  ek  at  hafa  þenna  dóminn  Þorvarðs 
í  bróðurbætr,  ok  neita  ek  þessu".  Sendimenn 
fóru  aftr.  Eyjólfr  sendi  menn  til  allra  höfð- 
ingja,  at  biðja  þá  liðveizlu,  ok  svá  vestr  til 
Gellis  vinar  síns,  at  hann  ijölmenti  til  Hegra- 
nessþings.  Gellir  var  góðr  drengr.  Eyjólfr 
bauð  eyri  silfrs  fyrir  nef  hvert,  ok  hverjum 
höfðingja,  þeim  er  til  þings  riði,  hálfa  mörk. 
Hann  sendi  menn  til  sona  Eiðs  í  Ás  í  Borgar- 
fjórð,  ok  bauð  þeim  fé  til  liðveizlu,  ok  svá  Goð- 
dælum.  Þá  var  umræða  á,  at  Hrafn  myndi  eigi 
fyrir  sökum  hafðr,  því  at  hann  þótti  eigi  mann- 
hættlegr  verit  hafa  á  fundínum.  Vel  flestir 
höfðingjar  hétu  Eyjólfi  liði. 

Hárekr  hét  maðr,  er  bjó  at  Ási  í  Kelduhverfi. 
Hann  átti  Þorgerði,  dóttur  Þorvarðs;  hann  var 
þingmaðr  skegg-Brodda.  Þorvarðr  sendi  hann 
austr  til  skegg-Brodda  at  biðja  hann  liðs  - 
„ok  vil  ek  gefa  honum  gullhring".  Skegg- 
Broddi  átti  Guðrúnu,  Þórarins  dóttur  sælings 
ok  Halldóru,  dóttur  Einars  at  Þverá.  Eyjólfr 
sendi  menn  þangat  —  ok  gista  at  Hrafns  at 
Lundarbrékku  —  ok  mælti  til  vináttu  við  hann, 
ok  kunni  hann  eigi  um  sakar,  ef  hann  skildist 
við  ok  væri  í  engri  ráðagerð  með  Þorvarði;  ok 
sendi  Hrafni  hálfs  eyris  gull.  Ok  er  sendimenn 
kómu,    tók   hann    þenna    kost.     Ok  síðan  hittu 

þeir  skegg-Brodda,  ok  báru  fyrir  hann  málit. 
Hann  svarar:  „Eigi  veit  ek  um  liðveizlu  þá; 
lítinn  sóma  hafa  þeir  gert  frændkonu  sinnar, 
Möðrvellingar,  enda  munu  þeir  eigi  þurfalið  ór 
Austfirðinga  fjórðungi;  enn  koma  mun  ek  til 
þings,  enn  liðinu  heit  ek  engu".  Þeir  fóru  aftr, 
er  sendir  váru. 

26.  Síðan  kom  Hárekr  austr  til  skegg- 
Brodda,  ok  bar  honum  kveðju  Þorvarðs  ok 
sýndi  honum  hringinn.  Hann  svarar:  „Spurt 
hefi  ek  málaferli  þeira,  enn-þat  hefi  ek  mælt, 
at  ek  mun  þeim  veita,  sem  færi  eru ;  enn  hringr- 
inn  mun  dveljast  eftir".  Síðan  kómu  þau  í 
rekkju  hjón;  þá  mælti  hann:  „Gesti  eigu  vit, 
Guðrún".  Honsvarar:  „Hvert  er  erendi  þeira"? 
Hann  svarar:  „Þorvarðr  sendir  þér  hring 
þenna,  at  þú  værir  eigi  í  móti  honum".  Hon 
svarar:  „Eigi  virði  ek  hringinn  svá  mikils,  at 
ek  virða  þik  eigi  meira,  ok  veit  ek  at  þér  er 
sendr  hringrinn  til  liðveizlu".  Hann  svarar: 
„Koma  mun  ek  til  þings".  Nú  fóru  sendimenn 
á  brott. 

Eyjólfr  átti  sér  fóstra.  Eyjólfr  var  hljóðr 
mjök  um  vetrinn  ok  áhyggjusamr;  ok  einn 
morgin  kom  hann  i  stofu,  ok  mælti:  „Dreymt 
hefir  mik  í  nótt.  Ek  þóttumst  ríða  norðr  háls, 
ok  sá  ek  nautaflokk  koma  í  móti  mér;  þar  var 
i  oxi  einn  mikill,  rauðr ;  hann  vildi  illa  við  mik 
gera;    þar   var  ok  graðungr  mannýgr  ok    mart 

smáneyti.  Þá  kom  yfir  mik  þoka  mikil,  ok  sá 
ek  eigi  nautin".  Fóstri  hans  svarar:  „Þat  eru 
manna  fylgjur,  óvina  þinna,  ok  oxi  fylgir  Þor- 
varði,  enn  graðungr  Halli;  enn  þat  er  myrkr 
kom  yíir  þik,  sé  ek  eigi  fyrir  annan  enda  um 
mál  yður".  Eyjólfr  bjó  mál  til,  ok  bannaðiþat 
engi  maðr.  Þá  riðu  þeir;  ok  var  illfært  um 
fjöll,  ok  var  fjárfellir  mikill.  Þorvarðr  hitti 
vini  sína,  ok  mælti:  „Mun  eigi  þat  ráð,  at 
snerpast  við  um  þingförina,  ef  þér  vilið  mérlið 
veita?  þá  sé  ek  ekki  til  vænna,  enn  at  menn 
fari  ok  hafi  tveir  saman  hest,  því  at  ek  veit  at 
Eyjólfr  mun  fjölmennr".  Menn  urðu  vel  við, 
ok  fekk  hann  víglegt  hundrað  manna.  Þeir 
fóru  degi  fyrr  enn  Eyjólfr,  ok  fóru  Öxnadals- 
heiði  ok  ofan  Norðrárdal,  ok  áðu  í  Svínanesi. 
Eyjólfr  hafði  nær  þrjú  hundruð  manna.  Þar 
váru  í  för  Þóroddr  hjálmr  ok  Einarr  Þveræ- 
ingr;  ok  er  hinir  riðu  ór  Svinanesi,  riðu  þeir 
Eyjólfr  í  nesit.  Þá  varð  þeim  Þorvarði  farar- 
tálmi,  at  klyfbera-band  brast  í  sundr,  ok  fóru 
ofan  klyfjar.  Þorvarðr  mælti:  „Hvat  er  nú 
til  ráða,  Hrafn  frændi"?  Hann  svarar:  „Ekki 
sé  ek  annat  til  enn  hafa  sik  undan".  Þorvarðr 
svarar:  „Eigi  er4  þá  drengilega  skilizt  við  menn 
sína,  ok  er  nú  verra  enn  fyrr,  at  hitta  Eyjólf; 
ok  þótt  þá  væri  hlýtt  ráðum  þínum,  þá  mun 
ck  nú  eigi  hlýða  þeim".  Ok  váru  hinirþá  eigi 
búnir.     Einarr    sá   þá    ok  þótti  búit    til  mikils 

váða,  ok  leitaði  sér  fangaráðs  ok  reið  fram  hjá 
Eyjólfi  ok  mælti:  „Sjái  þér  fiokkinn  þeira  Þor- 
varðs"  ?  Hann  kvaðst  sjá  —  „ok  sýnist  mér, 
sem  skamt  muni  verðatil  fundar  várs".  Einarr 
svarar:  „Hvar  kemr  fé  þat  þá,  er  þú  hefir 
heitit  höfðingjum  til  liðs  þér"  ?  Eyjólfr  svarar : 
„Eigi  mun  nú  illa  fallit,  at  vér  reynim  með 
oss"  —  ok  vill  fram  ríða.  Þá  brá  Einarr  öxi 
á  söðulgjörðina,  ok  gekk  Eyjólfr  af  baki;  ok 
varð  þá  dvöl  á  eftirreiðinni,  enn  þeir  Þorvarðr 
riðu  undan.  Þeir  Eyjólfr  riðu  á  Silfrastaði, 
enn  Þorvarðr  reið  ofan  eftir  heraðinu  á  Mikla- 
bæ.  Þá  reið  maðr  í  móti  honum.  Þorvarðr 
mælti:  „Sjá  stefnir  til  vár".  Sámælti:  „Hvar 
er  Þorvarðr"?  sagði  hann.  „Þorgerðr  hús- 
freyja  bauð  þér  heim".  Hann  svarar:  „Hafa 
munu  vér  þar  náttverð,  ok  ríða  síðan  til  Valla- 
laugar,  syá  at  vér  komim  til  þingstaðar  fyrri". 
Þorgerðr  var  ekkja,  ok  hafði  hana  átt  Hall- 
dórr,  bróðir  Þorvarðs.  Þá  mælti  húsfreyja: 
„Nú  hafi  þér  vel  gert,  ok  sét  híbýli  min;  nú  vil 
ek  fá  yðr  tjöld  ok  viðu,  ok  þrjátigi  manna  vist". 
Hann  svarar:  „Sýnir  þú  stórmensku  þína,  enn 
ekki  eru  gistingarlaunin.  Enn*eigi  skulu  þeir 
fara,  ok  ieggja  þat  í  hættu,  enn  annan  beina 
munu  vér  þiggja".  Svá  var  gert.  Þeir  tjöld- 
uðu  ágætt  herbergi  við  þinghelgi  til  vægðar  við 
Eyjólf. 

27.     Eyjólfr  kom  á  þing  méð  miklu  fjölmenni, 

ok  átti  öllum  mönnum  búðarrúm  at  fá;  ok  var 
þar  mikill  mannfjöldi.  Gellir  kom  at  vestan 
með  tvau  hundruð  manna,  ok  er  þeir  riðu  á 
þingit,  þá  skipuðu  þeir  svá  liðinu,  at  hverr 
rann  eftir  öðrum,  ok  þótti  mónnum  þat  frá- 
gerðarlið,  til  at  sjá,  ok  störðu  menn  á;  enn  einn 
var  sá  maðr,  ér  þeim  fanst  einna  mest  um,  er 
á  baki  var.  Þat  þótti  mönnum  lýtit  á,  at  þeim 
sýndist  hann  ríða  folaldi.  Ok  er  þeir  stigu  af 
baki  ok  hestar  váru  lausir  látnir,  þá  þótti  sá 
hestr  miklu  mestr,  er  sá  maðr  hafði  riðit,  er 
þar  var  kominn,  enn  þat  var  Skeggi  enn  rammi, 
bróðir  Álfs  ór  Dölum.  Ok  er  menn  höfðu  eina 
nótt  á  þingi  verit,  þá  sá  þeir  ferju  á  firðinum, 
ok  tólf  menn  á,  ok  einn  í  vararskinnsólpu,  ok 
um  utan  í  blári  kápu;  ok  hafði  verit  hvast 
veðr.  Þeir  váru  afburðarmenn  á  at  líta,  ok 
bar  þó  höfðinginn  af  öllum.  Þeir  Eyjólfr  gengu 
upp  í  mót  þeim  í  lendingu,  enn  þeir  Þorvarðr 
gengu  þar  í  móti  þeim,  er  verra  var  upp  at 
ganga.  Ok  er  þeir  höfðu  hlaðit  seglinu,  leit 
skegg-Broddi  á  liðit  ok  mælti:  „Hingat  munu 
vér  fara  í  lið  þessarra".  Þorvarðr  mælti:  „Kom 
þú  nú  heill,  ok  kunnu  vér  allir  þökk  á,  at 
þú  farir  til  búðar  með  oss".  Þeir  gera  nú  svá, 
ok  var  þar  rætt  um  við  Skeggja,  hversu  fúss 
hann  mundi  at  ganga  í  móti  skegg-Brodda,  ef 
saman  lysti  liðinu.  „Þat  ætla  ek",  segir  Skeggi, 
„at  meir  endist  mér   aíl   við   skegg-Brodda  eða 


100  LJÓSVETNINOA   SAGA. 


þó  hugr,  enn  hamingju  uggir  mik  at  ek  haíi 
eigi  við  hann".  Síðan  var  rætt  við  skegg- 
Brodda  þetta  sama  mál.  Hann  svarar:  „Mikil 
ván  er  mér  á,  at  Skeggja  skorti  eigi  afl,  enn 
þat  ætla  ek  þó,  ef  svá  væri  til  skipat  í  váru 
liði,  sem  hér  er,  at  Þorvarðr  yrði  eigi  aílvani". 
Morguninn  eftir  gekk  skegg-Broddi  til  búðar 
Eyjólfs,  ok  var  engi  blíða  við  hann  af  Eyjólfi. 
Skegg-Broddi  mælti:  „Er  eigi  þat  vænst  at 
sættast,  Eyjólfr"?  Hann  mælti:  „Másemvill". 
Skegg-Broddi  svarar:  „Fast  er  nú  fyrir"  — 
ok  gengr  'til  ok  hittir  Gelli,  vin  sinn.  Þá  mælti 
skegg-Broddi :  „Fastlega  horfir  ræða  Eyjólfs". 
Gellir  mælti:  „Gera  vil  ek  at  mínum  hluta". 
Skegg-Broddi  svarar:  „Þat  samir  vel,  enda 
væri  þá  nökkurs  staðar;  eru  með  okkr  þeir 
menn,  er  eigu  hér  í  hlut,  at  aukast  munu  vand- 
ræði,  ef  þeir  verða  sekir,  ok  mun  þá  meiri 
vandræði  um  at  tala,  enn  fyrrum.  Sækjum  nú 
báðir  eitt  ráð,  ok  firrum  mennina  óhöppum". 
Gellir  svarar:  „Ek  veit  vilja  Eyjólfs,  at  hann 
vill  sjálfr  ákveða  ok  fjársektum  ráða;  vill  hann 
eigi  sættast,  nema  Þorvarðr  ok  Brandr  ok  Hösk- 
uldr,  Þorkell  ok  Hallr  fari  utan  ok  sé  skógar- 
menn  óferjandi".  Skegg-Broddi  svarar:  „Ek 
veit  ok  vilja  Þorvarðs,  at  hann  vill  at  hann 
geri  einn  um  fjársekt  milli  þeira,  ok  eigi  þeir 
útkvæmt,  nemá  Hallr;  ok  vilda  ek  at  sá  ór- 
skurðr  væri  lagðr  fyrir  okkr,  at  ákveða  mann- 

sektir".  Gellir  mælti:  „Mun  þú  fyrst  hvat 
fyrir  komi".  Síðan  hittu  þeir  Eyjólf,  ok  mælti 
skegg-Broddi :  „Óráðlegt  er  enn  at  vilja  eigi 
sættast,  því  at  eigi  munu  allir  í  mót  Þorvarði 
ganga;  láttu  mæla  um  Gelli  við  sannvini  hans". 
Eyjólfr  svarar:  „Eigi  sé  ek  þat,  at  ek  muni 
skyldr  til  vera  at  virða  þinn  vilja".  Skegg- 
Broddi  svarar:  „Svá  lítit  er  mitt  traust,  at  nú 
héfi  ek  ekki  vigsgengi  at  veita  mínum  mönn- 
um,  enn  þó  skulu  nökkurir  tannsárir  verða, 
áðr  enn  Þorvarðr  er  drepinn".  Þá  svarar  Gell- 
ir:  „Þá  ferr  illa  málahlutrinn  várr,  ef  vand- 
ræðin  aukast,  ok  þó  at  skegg-Broddi  hafi  núfá 
menn,  þá  samir  eigi  at  fyrirlita  hann".  Eyjólfr 
svarar:  „Eigi  horfir  Þorvarði  vænlega  dómr- 
inn".  Þá  var  um  rætt,  at  dómar  myndi  út 
fara,  ok  treysti  Eyjólfr  fjölmenni  sinu,  ok  bað 
fylkja  við  dóminn,  meðan  þeir  hefði  fram  mál 
sín  —  „enn  ætlum  þeim  í  kvíarnar  at  ganga, 
ef  þeir  vilja".  Ok  er  Þorvarðr  spurði  þetta, 
mælti  hann:  „Hvat  liggr  nú  til,  mun  eigi  þat 
betra  ráð,  at  vit  berjumst  áðr  enn  vér  erum 
sektaðir?  Tökum  til  vápna,  enn  sumir  færi 
heim  hesta  vára,  þvi  at  fundr  sá  mun  verða, 
at  i  brott  munu  komast  nökkurir".  Svá  gerðu 
þeir,  ok  sneru  at  hart.  Dagr  hét  maðr,  er  var 
með  Þorvarði,  ok  átti  Sigriði  dóttur  Þorgeirs 
goða.  Hann  gekk  fyrstr,  enn  þá  fimm  saman, 
ok  þá  tíu,  ok  skipuðu  liði  sínu  öllu,  því  at  fám 

var  þekt  í  þeira  liði  at  fara  seint.  Þá  mælti 
skegg-Broddi  til  Gellis:  „Hér  kemr  illa  í  hald, 
at  góðir  menn  margir  eru  hér  við  staddir.  Þú 
ert  fjölmennr  mjök,  Gellir,  ok  vel  vingaðr  við 
dæli;  snú  svá  til  fjölmennu  þínu,  at  þú  verðir 
betri  drengr  af,  ok  fylluni  báðir  einn  flokk  ok 
göngum  í  milli  þeira;  snúumst  at  með  þeim,  er 
okkur  orð  vilja  virða".  Gellir  svarar :  „Nú  er 
vel  skift  með  okkr;  þú  hefir  drengskapinn,  enn 
ek  féit".  Síðan  gengu  þeir  at  dómum  með  liði 
sínu,  áðr  enn  málafcrli  færi  fram;  enn  þá  var 
svá  komit,  at  hvárirtveggju  váru  búnir  at  ber- 
jast.  Þá  mælti  skegg-Broddi :  „Má  Eyjólfr 
heyra  mál  mitt"?  „Heyri  ek",  segir  hann. 
Skegg-Broddi  mælti :  „Hér  horíir  óvænt,  at  menn 
skulu  hér  berjast  fyrir  þitt  tilstilli;  kalla  ek  þat 
heldr  bezt  ráð,  at  hvárr  sætti  sína  menn".  Gell- 
ir  segir:  „Öllum  er  þat  auðsætt,  at  sjá  er 
verstr  hlutrinn  at  berjast,  ok  mun  ek  bjóðast 
til  at  gera  um  málin".  Eyjólfr  svarar:  „Mun 
eigi  þeim  at  duga,  er  drengrinn  er  beztr?  — 
ok  gef  ek  þér  eigi  fé  til  afarkosta".  Gellir 
mælti  þá:  „At  þessu  er  mjök  ráð  vandanda, 
er  þú  verst  nú  fyrir  ok  snýst  í  mót  Þorvarði". 
Þorvarðr  mælti:  „Hvat  vili  þérnú  gera?  geist- 
ir  fari  þér  nú  mjök,  enn  friðarmenn  skulu  vér". 
Gellir  mælti  þá:  „Meir  hyggr  þú  nú  at  ofr- 
kappi  enn  forsjá,  er  þú  gengr  at,  slíkt  ofrefli 
sem  fyrir  er;    gangið  eigi  at  dóminum,    svá   at 

þrengt  verði  at  yðr".  Þorvarðr  svarar:  „Þat 
er  eigi  örvænt,  at  þeir  unni  oss  eigi  jafnaðar 
nm  höggit,  enn  verra  er  þó,  at  vér  sém  fyrr 
sakteknir,  enn  síðan  drepnir".  Skegg-Broddi 
svarar:  „Mnn  eigi  annat  ráðlegra,  enn  færa 
menn  í  slík  vandræði  —  ok  sættizt  heldr"? 
Þorvarðr  svarar:  „Óvanr  em  ek  at  láta  draga 
alla  sæmd  úr  hendi  mér".  Skegg-Broddi  mælti: 
„Hyggr  þú  nökkut  at  þessu,  hvat  at  er?  þótt 
ek  veita  þér  lið,  þá  eru  þó  margir  í  móti;  sýn- 
ist  mér  sá  beztr,  at  þú  játir  várum  ummælum". 
Hann  svarar:  „Ek  skal  játa".  Síðan  stöðvað- 
ist  liðit,  ok  var  þá  fram  gengit;  tókust  þeir 
þar  tali  við.  Þá  mælti  Eyjólfr:  „Hví  mun  nú  eigi 
ráð  at  snúa  til  lykta  máli  váru"?  Skegg- 
Broddi  svarar:  „Þat  er  einsætt,  at  láta  Gelli 
fyrir  sjá  um  sinn,  er  þér  mun  eigi  gera  at  meira 
mein".  Eyjólfr  svarar:  „Hví  mun  hann  meir 
kunna,  enn  allir  aðrir"?  Er  þetta  mál  um  síð- 
ir  lagt  undir  Gelli,  ok  skyldi  hann  kveða  á 
mannsektir;  enn  þeir  sögðu  þat  upp,  at  allir 
menn  skyldi  eiga  aftrkvæmt,  nema  Hallr.  Þat 
líkaði  Eyjólíi  illa.  Gellir  gerði  átta  hundruð 
silfrs  fyrir  Koðrán,  enn  þat  stóðst  á,  víg  Ó- 
tryggs  ok  atfarar  þeira  Höskulds  í  fyrstu  við 
Eyjólf.  Áverkar  Þorvarðs  ok  Odda  váru  líkir 
kallaðir.  Víg  húskarls  Einars  Járnskeggjason- 
ar  var  bætt  fé.  Þorvarðr  skyldi  vera  utan  þrjá 
vetr,  ok  Þorkell  ok  Brandr   ok  Hóskuldr,   enn 

Hallr  eiga  eigi  utan  ván.  Síðan  var  mælt  fyrir 
trygðum,  ok  fé  upp  goldit.  Eyjólfi  þótti  sinn 
hluti  til  lágr,  ok  stóð  þat  meir  af  kappi;  ok 
drap  ókæti  fyrir  honum  mest. 

28.  Skip  stóð  uppi  i  Svarfaðardalsárósi,  er 
átti  Kálfr  enn  kristni.  Þorvarðr  ætlaði  sér  eigi 
heim,  ok  fór  til  skips;  enn  þeir  frændr  skildu 
eigi,  sem  fyrr  váru  nefndir,  ok  höfðu  tjald  á 
landi,  Þorvarðr  skoraði  á  Kálf  um  skipkaup. 
Hanu  mælti :  „Eigi  er  um  skipkaup  fyrr  ráðit, 
enn  þú  skipir  at  helmingi,  því  at  þér  mun  þat 
bezt  líka".  Þorvarðr  kvað  svá  vera  skyldu. 
Hrafn  þorði  eigi  eftir  at  vera,  ok  vildi  hann 
fara  með  Þorvarði.  Eyjólfr  spurði  þetta,  ok  í- 
hugaði  hvat  látit  var,  ok  reið  í  Hlið  til  Þor- 
kels  vinar  síns,  ok  sagði  honum,  at  hann  ætl- 
aði  at  Þorvarði  ok  drepa  hann.  Hann  lét  illa 
yfir  því  at  ganga  á  sættir,  ok  latti  mjök,  ok 
sagði  at  þeir  hefði  tjald  á  skipi.  Eyjólfr  kvaðst 
fara  mundu,  ok  kvaðst  eigi  nenna,  at  eugi  kæmi 
mannhefnd  fyrir  bróður  sinn.  Enn  er  menn 
kómu  í  rekkju,  þá  var  barit  á  hurð  ok  gekk 
bóndi  út,  ok  kom  inn  aftr.  Eyjólfr  spurði,  hverr 
kominn  væri.  Bóndi  segir,  at  sá  var  utan  ór 
dalnum.  Eyjólfr  mælti:  „Hvat  mun  títt  um 
austmennina"  ?  Bóndi  segir  þá  hafa  utan  látit 
Eyjólfr  kvað  þá  eigi  orðið  hafa,  sem  hann  vildi, 
ok  reið  heim.  Ok  tveim  nóttum  síðar  spurði 
hann  at  þeir  höfðu  eigi  út  látit;  ok  sagði  reiði 

á  bónda,  ok  kvað  hann  rangt  hafa  við  sik  gert. 
Ok  er  Þorvarðr  spurði  þetta,  sendi  hann  hon- 
um  tuttugu  skjólna  ketil  ok  stóðhross  af  Forna- 
stöðum.  Síðan  lögðu  þeir  Porvarðr  skipinu  út 
undir  Hrísey.  Byrr  var  engi,  enn  bátrinn  lauss; 
bátr  fór  þá  innan  frá  landi;  þar  var  rekkju- 
maðr  í  skut.  Þá  stóð  maðr  upp  ok  mælti: 
„Hvárt  er  sá  maðr  á  skipi,  er  Már  heitir,  ok 
hefir  sér  far  tekit"?  Hann  kvaðst  þar  vera. 
Þá  mælti  maðrinn:  „Tak  þú  við  Þorvaldi  en- 
um  likþrá,  frænda  þínum,  eða  vér  munum  banna 
þér  far".  Síðan  tók  hann  við  honum.  „Ek  á 
fé  á  landi  enn  hjá  mönnum",  segir  hann,  „ok 
skal  ek  þangat  fara  með  hann".  Síðan  kom 
hann  aftr,  ok  kvaðst  sét  hafa  ráðstafa  fyrir 
honum.  Síðan  haustaði,  ok  gaf  þeim  eigi  byr. 
Austmenn  báru  ráð  sín  saman,  ok  kváðust  mundu 
rýma  skip,  eða  láta  Hall  af  skipi.  Þorvarðr 
svarar:  „Tökum  annat  ráð;  föstum  þrjá  daga, 
ok  vitum  hvárt  guð  sýnir  eigi  hvat  veldr;  ok 
fari  hlutr  í  sveitir,  ok  dæmum  þann  af  skipi, 
er  hlýtr,  hvárt  sem  er  yðvarr  maðr  eða  várr". 
Hlutir  váru  vígðir,  ok  kom  upp  hlutr  þeira 
Kálfs;  enn  Már  var  þar  i  sveit,  ok  kom  hans 
hlutr  upp.  Siðan  stefndu  þeir  honum  á  land, 
ok  kváðu  honum  illa  mundu  farit  hafa  við 
frænda  sinn.  Honuni  fanst  fátt  um;  enn  þar 
váru  þau  efni  til,  at  hann  hafði  myrt  hann. 
Siðan  vildu  þeir  drepa  hann;    enn    þat   var  þó 


106  LJÓSVETNINGA  SAGAl 

ráðs  tekit,  at  hann  iðraðist,  ok  gaf  hálfan  hluta 
eigu  sinnar  fátækjum  mönnum,  enn  annan  helm- 
ing  frændum  mannsins.  Síðan  heldu  þeir  und- 
an  Hrísey,  ok  kom  þá  skip  af  hafi;  þat  átti 
Eldjárn  Arnórs  son  kerlingarnefs  ok  Þórlaugar 
víga-Glúmsdóttur.  Þá  mælti  Eldjárn  til  Þor- 
varðs:  „Hafið  eigi  Hall  í  gegnum  haf;  full- 
boðit  er  oss  þó".  Þorvarðr  svarar:  „Hvat  er 
annat  sæmilegra,  enn  at  hann  fari  með  oss 
frændum  sínum"? 

Síðan  gerði  útnyrðing  ok  kalt  veðr,  ok 
heimtu  þeir  Þorvarðr  upp  akkeri  sín,  ok  brast 
hnakkbandit.  Þorvarðr  bað  nökkurn  sýna  at- 
gervi  sína  —  „ok  fari  til  austmenn",  segir 
hann.  Þeir  urðu  eigi  til  búnir.  Hallr  svarar: 
„Ek  em  eigi  sparandi  til,  ok  fáið  mér  snærit". 
Síðan  fór  hann  af  stakki  sínum  ok  kafaði  niðr; 
ok  kom  snærinu  í  akkeris  hringinn  —  okfekk 
hann  af  þessu  gott  orð. 

29.  Síðan  fluttust  þeir  út  hjá  þeim  Eldjárni, 
ok  var  akkerit  á  strenginum;  ok  hafði  Hallr 
vöttu  á  höndum,  er  hann  dró  akkerit.  Þá  mælti 
maðr  einn  til  hans:  „Óhræddr  mun  ek  fyrir 
þér,  Hallr  félagi,  er  þú  vattar  streng".  Síðan 
lögðu  þeir  margir  gott  til  Halls,  er  áðr  höfðu 
óþokkazt  við  hann.  Síðan  létu  þeir  í  haf.  Hallr 
var  knár  maðr  ok  liðgóðr.  Þá  bar  norðr  'at 
Noregi,  ok  sigldu  suðr  síðan,  ok  höfðu  byr 
hvassan;    ok    sá    við  sker  nökkur  bát  einn,  ok 

váru  á  sveinar  tveir,  ok  helt  annarr  skipinn, 
enn  annarr  jós.  Þá  mælti  Þorvarðr:  „Hjálp- 
nm  mönnum  þessum,  er  at  dauða  eru  komnir, 
ok  er  skip  þeira  fult".  Kálfr  svarar:  „Þú 
leggr  oss  í  hættu  ok  várt  fé".  Hann  svarar: 
„Ek  skal  skip  ábyrgjast;  eigi  áttu  betra  til  at 
láta  fé,  enn  ek".  Kálfr  svarar:  „Góð  þykkja 
mér  þín  ráð".  Síðan  skutu  þeir  báti,  Þorvarðr 
ok  Hallr,  ok  hlupu  þar  á,  ok  var  þá  skip 
sveinanna  fult.  Hundar  tveir  váru  bundnir  í 
skipinu  ok  fjötraðir  við  innviðu.  Þorvarðr 
greip  þann  svein,  er  við  árarnar  sat,  enn  Hallr 
annan.  ok  helt  á  hundunum,  ok  brá  þeim  á 
knörrinn,  ok  beitti  at  eynni.  Þorvarðr  spurði 
hverir  þeir  væri.  Þeir  sögðu  at  annarr  héti 
Óspakr,  enn  annarr  Ósvífr  —  „enn  vit  erum 
hundasveinar  Úlfs  stallara,  ok  höfum  vit  þetta 
af  hundunum  hlotit,  ok  tjáði  okkr  eigi  at  bíða, 
enn  þá  er  vit  kómum,  váru  þeir  þá  í  brott,  ok 
erum  vit  systnrsynir  hans,  ok  ætluðum  heim 
eftirþeim".  Þorvarðr  mælti:  „Hvat  er  íslenzkra 
manna  með  konungi  i  mestum  virðingum"  ?  Þeir 
svara:  „Úlfr  er  þar  mest  virðr,  enn  þá  er  ann- 
arr  maðr,  ok  heitir  járn-Skeggi".  Síðan  gaf 
Þorvarðr  þeim  feldi  tvá  ok  vápn.  Síðan  skildu 
þeir,  ok  heldu  þeir  eftir  þeim  konungi;  ok 
spurðu  þeir  hvar  hann  drakk,  ok  kómu  þar. 
Úlfr  fagnar  þeim  vel  ok  spurði  um  ferðir  þeira. 
Þeir  kváðust  komit  hafa    á   skipi    einu   á  vág- 

inn,  —  „ok  eru  á  góðir  drengir  ok  líf'gjafar 
várir".  Úlfr  mælti:  „Hverir  eru  þeir"?  „Þor- 
varðr  heitir  einn,  ok  er  Ljósvetningr,  Höskulds 
son,  ok  annarr  Hallr,  ok  er  Ótryggs  son,  af- 
rendr  maðr".  Þá  mæltu  menn:  „Ykkr  myndi 
eigi  nær  fallit,  er  íslendingar  dugðu".  Úlfr 
mælti:  „Gerið  eigi  mikit  um  þetta".  Skeggi 
heyrði  þetta,  ok  hitti  konung  ok  mælti:  „Ek 
vilda  at  þú  veittir  mér  lið  at  drepa  menn  þessa, 
er  sakaðir  eru  við  oss"  —  „ok  sagði  honum 
allan  málavöxt.  Konungr  mælti:  „Þat  er  eigi 
mitt,  at  láta  drepa  mína  þegna,  enn  þótt  nökk- 
urr  gérist  til,  þá  mun  yðr  á  því  umbun  verða". 
Hann  hitti  marga  menn  konungs,  ok  gaf  þeim 
fé  til  fylgis  sér.  Þá  mælti  sveioninn  Ósvífr: 
„Hví  lætr  þú  svá,  járn-Skeggi"  ?  Úlfr  segir: 
„Hann  ásakar  menn  þá,  er  ykkr  hafa  lið  veitt". 
Sveinninn  svarar:  „Skaltu  ekki  at  hafast,  eða 
þverr  nú  drengskaprinn  þinn"?  Hann  svarar: 
„Eigi  mun  ek  þeira  mun  gera".  Sveinninn 
svarar:  „Ht  eigu  vér  at  þjóna  yðr;  mundum 
vér  nú  dauðir,  ef  þeir  hefði  eigi  hjálpat  oss". 
Úlfr  svarar:  „Þettafær  ykkr  niikils".  Sveinn- 
inn  svarar:  „Litit  megu  vit,  enn  með  Þorvarði 
skulu  vit  vera"  —  ok  hlupu  til  strandar,  ok 
sögðu  Þorvarði  hvat  titt  var.  Þorvarðr  niælti: 
„Enn  er  vandræði  um  at  vera,  Kálfr;  nú  vil 
ek  kaupa  af  þér  skipit,  enn  þér  gangið  af,  ok 
gjaldi    vár    eigi    aðrir    menn,    enn   vér  munum 

ítytja  út  grjót".  Kálfr  svarar:  „Eigi  skal  svá 
vera;  eigi  munum  vér  við  þik  skilja".  Allir 
vildu  þeir  honum  fylgja. 

Skeggi  hafði  fengit  til  skip,  ok  hitti  kon- 
ung  ok  mælti :  „Nú  er  liðit  fengit,  herra"  Kon- 
ungr  mælti:  „Hefir  þú  fundit  Úlf,  eða  heíir 
þú  haft  hans  fulltingi  við?  þá  eru  vit  sáttir". 
Síðan  hitti  Skeggi  Úlf,  ok  segir  honum  nauðsyn 
sína.  Úlfr  svarar:  „Vel  hefir  oss  við  þik  líkat, 
ok  munu  vér  þar  fyrir  veita  þér  þat  er  þú 
biðr".  Síðan  kemr  Skeggi  fyrir  konung,  ok 
segir  honum  þessi  orð  Úlfs.  Konungr  mælti: 
„Þá  hefir  hann  vel  við  orðit,  enn  undir  væri 
þér,  hváru  megin  hann  sneri  at".  —  Nú  er  þar 
frá  at  segja,  at  Þorvarðr  mælti  til  sveinanna: 
„Farið  til  Úlfs;  endast  skal  oss  nú".  „Skilr 
þá  drengskap  várn",  segja  þeir,  „ok  munu  vér 
eigi  við  þik  skiljast".  Nú  fara  skip  á  váginn, 
ok  er  þar  Úlfr.  „Hvert  mun  hans  erendi"? 
segir  Þorvarðr.  Ósvífrmælti:  „Hartmunhann 
at  róa,  ef  hann  vill  illa".  Síðan  kómu  þeir  at 
kaupskipinu  ok  reru  kyrt,  ok  lögðu  skip  sín  á 
sitt  borð  hvárt.  Þorvarðr  spurði,  hverr  fyrir 
skipum  ætti  at  ráða.  TJlfr  mælti:  „Friðmenn, 
ok  hafi  þér  til  þess  unnit".  Síðan  gekk  kon- 
ungr  út,  ok  sá  hvat  títt  var,  ok  mælti :  „Skeggi 
félagi,  lát  kyrt  vera,  ok  leyfi  ek  engum  manni 
at  berjast  við  Úlf,  enn  mínir  menn  leggist  hendr 
á,    Hefir  þú  hugat  þá  menn  sektalausa,   ok  er 

svá  fyrir  mik  komit".  Ok  er  nú  eftir  vitnum 
leitat,  ok  gengr  Þorvarði  vel.  Skeggi  kvað  þá 
eigi  við  sik  sátta.  Konungr  mælti:  „Ek  hefi 
athugat  málit,  ok  sýnist  mér  sem  eigi  hæfi  á- 
gangr  við  þá,  sem  goldit  hafa  of  fjár  ok  flýit 
land  sitt".  Ok  lætr  konungr  þá  í  friði  fara. 
Síðan  heldu  þeir  til  Danmerkr,  ok  fóru  austr 
til  Víkr;  þar  hitti  Þorvarðr  góðan  dreng,  er 
Bárðr  hét,  ok  vingaðist  við  hann,  ok  fekk  hon- 
um  í  hendr  Hall  Ótryggsson.  Enn  Þorvarðr 
bjóst  til  Róms.  Enn  Bárðr  helt  skipi  sinu  í 
Austrveg,  ok  kómu  at  þeim  víkingar  ok  -  buðu 
þeim  kost,  hvárt  þeir  vildi  heldr  berjast  eða 
upp  gefast  ok  halda  lífinu,  ef  þeir  veitti  féit, 
Enn  Bárðr  kvað  þat  mundu  sitt  kjör  at  ber- 
jast  eigi;  ok  þvi  tóku  flestir  skipverjar.  Hallr 
svarar:  „Eigi  mun  ek  þrautarlaust  upp  gefast". 
Bárðr  mælti:  „Hættum  vit  eigi  á  vald  vík- 
inga".  Hallr  svarar:  „Versnar  nú  skylduneyti 
mitt  við  stórvirkjum,  ok  bið  þú  eigi  þess,  ok 
mun  ek  gera  þat,  er  ek  em  fúsari  til"  —  ok  tók 
beitiás  einn  ok  varði  öðrum  megin  borðit,  ok 
barði  á  tvær  hendr  ok  örkumlaði  menn.  Ok 
er  þat  sá  skipverjar  hans,  tóku  þeir  til  ok  vörðu 
öðrum  megin  borðit;  ok  höfðu  þeir  sigr  kaup- 
menn.  Þorkell  ok  Brandr  ok  Höskuldr  fóru 
til  Róms  með  Þorvarði  frænda  sínum. 

30.     Nú  er  at  segja  frá  Eyjólfi   Guðmundar- 
syni,    at   hann    undi    svá    illa    við  þat,   at  eigi 

kómu  raannhefndir  fyrir  víg  Koðráns,  at  hann 
gerði  heiman  för  sína,  ok  váru  saman  fjórir 
tigir  manna;  ok  fóru  norðr  i  Flateyjardal  á 
Brettingsstaði.  Þar  bjó  Þórarinn  Hóskuldsson, 
bróðir  Þorvarðs.  Þar  var  Einarr  Arnórsson  í 
tör  með  honum  ok  Einarr  járn-Skeggjason. 

Forni  hét  maðr,  er  farinn  var  til  rétta  — 
enn  sá  maðr  var  fyrir  búi  hans,  er  Þorgeirr 
hét  —  er  bjó  at  Þverá  í  Fnjóskadal.  Enn  Ket- 
ill  hét  sá  maðr,  er  farinn  var  ok  til  rétta,  ok 
gistu  þeir  þar  Eyjólfr,  ok  höfðu  þar  góðan 
beina.  Þá  mælti  bóndi:  „Hvert  er  ætluð  för- 
in"?  Eyjólfr  svarar:  „Frek  gerast  nú  boðin 
vár  Eyíirðinga,  ok  þarf  tilfanga,  ok  ætla  ek  til 
Flateyjardals  eftir  fangi".  Bóndi  svarar:  „Þó 
skal  nú  mjök  skipa  virðingarmönnum  í  för 
þessa".  Eyjólfr  svarar:  „Viðrkvæmilegt  er,  at 
vér  farim  allir  frændr".  Engan  höfðu  menn 
grun  á  um  ferð  hans,  frá  þvi  er  allir  váru  sátt- 
ir.  Eyjólfr  fór  nú;  ok  kómu  þeir  til  Þórarins, 
ok  gengu  þar  inn  í  hús,  ok  báru  þegar  vápn  á 
hann  ok  vógu  hann,  ok  tvá  menn  aðra.  Ok  er 
þeir  riðu  ofan  yíir  Vöðlaheiði  frá  víginu,  þá 
ræddu  þeir  um  atburðinn ;  ok  hrapaði  hestr  und- 
ir  Eyjólfi,  okfell  hann  af  baki;  okerhann  vildi 
upp  standa,  þá  var  honum  stirðr  fótrinn,  ok 
gekk  hann  haltr.  Ok  er  menn  riðu  til  alþingis, 
þá  bauð  hann  engar  sættir;  enn  svá  var  hon- 
um  fótrinn  stirðr,  at  hann  mátti  eigi  ganga,  ok 

reið  hann  í  milli  búða.  Þeir  fundust,  Finniok 
Eyjólfr.  Finni  spurði,  hversu  hann  hefði  fengit 
meinit.  Hann  segir  honum  þat.  Finni  mælti: 
„Þess  munda  ek  geta,  at  þar  mundir  þú  eigi 
hafa  staðizt  fylgjur  þeira  Þorvarðs  ok  frænda 
hans,  er  fjandskap  leggja  á  þik".  Eyjólfr 
mælti:  „Ætlar  þú,  at  þeira  fylgjur  sé  meiri 
fyrir  sér,  enn  mínar  ok  minna  frænda"  ?  Finni 
mælti:  „Ekki  kveð  ek  at  því;  þó  er  þatreynt, 
ef  vér  spyrjum  um  för  Þorvarðs". 

Hrólfr  hét  son  Þorkels  Tjörva  sonar  Þor- 
geirs  sonar  frá  Ljósavatni.  Hann  fór  með  Ljós- 
vetninga  goðorð  á  þinginu;  ok  var  leitat  um 
sættir.  Eyjólfr  kvaðst  óráðinn  til  at  bæta  fé. 
Enn  þeir  höfðu  búit  mál  til  á  hendr  Eyjólíi  með 
hálfan  fimta  tug  manna.  Hrólfr  bað  sér  liðs, 
ok  er  hann  fann  Þorkel  Geitisson,  mælti  hann 
slíkum  málum  við  hann.  Hann  svarar:  „Þú 
mælir  sannara,  enn  eigi  nenni  ek  at  ganga  í 
mót  Eyjólíi".  Síðan  hitti  Hrólfr  skegg-Brodda 
ok  mælti:  „Flestum  mönnum  mun  nú  kunnigt 
mál  mitt,  enn  hér  virða  menn  meir  afla  Eyjólfs 
enn  sannsýni;  verðr  mér  nú  reikult  um  þing- 
völlinn,  enn  fæstir  líta  á  mína  nauðsyn".  Hann 
svarar:  „Ek  ætla  þik  ganga  at  liðsbón,  enn 
hafa  lítit  at  sök,  ok  engan  tek  ek  af  um  lið- 
veizlu  við  þik,  enn  halda  mun  ek  réttindi  þeim. 
er  menn  virðast  hér  at;  enn  ef  Eyjólfr  vill 
engu  bæta,  enda  fáir    þú    engnm    málum   fram 


LJÓSVETNINGA  SAGA.  113 

komit,  þá  er  laust".  Hrólfr  svarar:  „Eigi 
mun  ek  þik  lengi  þæfa  um  liðsbeina,  enn  se*gja 
mun  ek  þér  ætlan  mína.  Ef  ek  má  eigi  mál 
fram  hafa  fyrir  fjölmenni  Eyjólfs,  mun  ek  bjóða 
honum  hólmgöngu,  hvárt  hann  vill  við  fjórða 
mann,  eða  vit  eigumst  við  tveir.  Vilda  ek  þá 
til  kjósa  Einarana  tvá  ok  Þórodd  hjálm,  er  mér 
eru  falastir  til  þungs  hlutar,  enn  ek  ætla  í  mót 
starfsmenn  ok  ræningja".  Skegg-Broddi  mælti: 
„Þú  ert  hetja  mikil,  ok  er  þú  eigi  ráðlauss,  ok 
haltu  þessu  fram;  enn  ek  skal  til  sjá  með  þér, 
ok  munu  menn  ráðast  í  mót  þeim  nöfnum,  ef 
þarf,  ok  má  þat  verða,  at  þú  skilir  eigi  við 
með  óvirðingu".  Síðan  hitti  skegg-Broddi  Gelli  vin 
sinn,  ok  segir  honum  þetta.  Hann  svarar: 
„Illa  læt  ek  yíir  því,  er  hólmgöngur  haldast 
uppi,  ok  er  þat  heiðinna  manna".  Skegg- 
Broddi  mælti:  „Hvers  var  at  ván  annars,  ef 
maðr  býr  allilla  til  sitt  mál,  enn  at  menn  muni 
þat  illu  gjalda  —  ok  drepr  saklausa  mcnn  á 
.gervar  sættir"?  Þetta  var  sagt  Eyjólfi.  Hann 
svarar:  „Fjandmaðr  várr  gerist  þú  nú,  skeg°- 
Broddi;  hefir  þúnútveim  sinnum  brugðizt  mér". 
Skegg-Broddi  svarar:  „Ek  firrða  þik  ok  næst 
á  Hegranessþingi  vandræðum,  sem  ván  var  at 
verða  mundi,  ef  þú  sektir  Þorvarð  ok  frændr 
hans;  þá  draptu  bróður  hans,  ok  viltu  þat  nú 
engu  bæta  -  eða  hvar  ætlar  þú  til?  Eru  nú 
tveir  kostir  fyrir  höndum,  láta  okkr  Gelli  ráía 

ok  dæma,  eða  hólmgöngur  munu  fram  fara". 
Eyjólfr  kvaðst  ætla,  at  betra  muni  at  bæta. 
Þá  áttu  margir  hlut  í,  ok  kom  þar,  at  mann- 
gjöld  skyldi  lúka,  ok  galzt  þat  fé  alt. 

Ok  er  Þorvarðr  kom  sunnan  frá  Eóm  ok  í 
Saxland,  þá  hittu  þeir  Norðmenn,  ok  sögðu  þeir 
víg  Þórarins,  er  orðit  hafði  um  haustit.  Þor- 
varðr  mælti:  „Langt  er  nú  öxanna  várra  í 
milli  ok  þeira  Möðrvellinga,  ok  þat  vilja  þeir 
enn,  at  þær  takist  til,  ef  ek  kem  til  íslands  — 
ok  verði  nú  sem  Pétr  postoli  vill;  ok  þó  ætla 
ek  at  betra  væri,  at  ek  kæmi  eigi  út  aftr". 
Ok  þat  segja  menn,  at  fáar  mílur  gekk  hann 
þaðan  frá,  áðr  hann  misti  auga  síns  af  verk, 
enn  andaðist  síðan.  —  Brandr  fór  síðan  til  Har- 
alds  konungs  Sigurðarsonar,  ok  var  með  hon- 
um;  ok  svá  Hallr  Ótryggsson.  Hann  var  með 
honum  austr  í  Gautlandi,  er  Haraldr  konungr 
barðist  við  Hákon  jarl  Ivarssou.  Ok  er  Har- 
aldr  vildi  á  brott,  þá  fraus  skip  hans  inni.  Þá 
hjoggu  menn  ísinn  í  milli  skipanna,  Þá  mælti 
Haraldr  konungr:  „Engi  höggr  sterklegar  ís- 
inn,  enn  hann  Koðránsbani".  —  Maðr  er  nefndr 
Þormóðr,  ok  var  Ásgeirsson,  frændi  Möðrvell- 
inga.  Hann  var  á  skipi  Magnúss  konungs  son- 
ar,  ok  kom  þá  af  íslandi,  ok  sat  um  hann.  Ok 
i  því  er  konungr  nefndi  Koðránsbana,  þá  hljóp 
Þormóðr  at  honum,  ok  hjó  hann  banahögg;  ok 
hljóp  síðan  á  skip  konungssonar.     Haraldr  kon- 

ungr  var  reiðr  mjök,  ok  bað  leggja  at  þeim; 
ok  er  þeir  þrengdust  at  honum,  þá  brast  ísinn, 
ok  druknuðu  margir;  enn  Magnús  konungsson 
komst  á  brott,  enn  Þormóði  kom  hann  af  landi, 
ok  létti  hann  eigi  fyrr,  enn  hann  kom  út  til 
Miklagarðs,  ok  gekk  þar  á  mála.  Enn  þeir 
konungr  ok  sonr  hans  sættust  síðan. 

31.  Brandr  fór  vestr  með  Haraldi  konungi 
til  Englands.  Ok  er  þeir  gengu  upp  í  seinasta 
sinni,  þá  hafði  Brandr  einn  brynstakk,  enn  alt 
annat  lið  konungs  hafði  eftir  látit  brynjur  at 
skipum.  Konungr  átti  brynju  þá,  er  Emma 
hét,  ok  tók  á  mitt  bein,  ok  var  svá  sterk,  at 
aldri  festi  vápn  á.  Brandr  bauð  konungi  bryn- 
stakk  sinn.  Konungr  svarar:  „Víst  ertu  góðr 
drengr,  enn  hafþúsjálfr  brynstakk  þinn".  Þar 
fell  Brandr  með  konungi.  —  Menn  Höskulds 
kómu  út  á  Eyrum  ok  Hárékr,  ok  fóru  þaðan 
norðr  á  fjall  um  Kjöl;  enn  flokkr  Eyjólfs  Guð- 
mundarsonar  var  fyrir  á  leiðinni;  ok  sat  Ey- 
jólfr  þar.  Höskuldr  mælti:  „Nú  er  færi  á  at 
drepa  fjandann"  —  ok  snýr  á  rás.  Hárekr 
hleypr  eftir  honum,  ok  grípr  hann  í  fang  sér 
ok  mælti:  „Still  þik,  vinr,  þetta  er  ekki  færi". 
Menn  Eyjólfs  mæltu:  „Yerit  hefir  þú  stundum 
snertibráðari,  ok  ríðum  nú  eftir  þeim".  Eyjólfr 
niælti:  „Eigi  skal  nú  launa  svá  guði  ok  góð- 
um  niönnum,  er  hafa  á  sæzt  vandræði  vár". 
Ok  skildu  þeir  við  þat.  —  Oddi  Grímsson  gekk 

utan,  ok  fór  suðr ;  ok  kom  sunnan  félauss  á  fund 
Knúts  konungs  ens  ríka;  ok  gekk  fyrir  hann, 
ok  kvaddi  hann  ok  mælti:  „Féþurfi  eru  vér, 
herra".  Konungr  mælti :  „Gef  þeim  þrjár  merkr 
silfrs".  Oddi  mælti:  „Eigi  höfum  vérfyrrsvá 
ríkan  mann  heim  sótt,  ok  hæíir  oss  eigi  at  sjá 
eigi  í  mót  þessarri  gjöf,  ok  vil  ek  gefaþérfé". 
Konungr  mælti:  „Þykki  þér  litit  féit"?  Oddi 
svarar:  „Herra,  einum  þætti  mérvelgefit,  enn 
vér  erum  tólf".  „Svá  mun  satt  vera",  sagði 
konungr,  „ok  gefið  þrjár  merkr  hverjum  þeira". 
Þá  mælti  konungr:  „Hvárt  barðist  þessi  Odd- 
inn  við  frændr  sína  á  íslandi"?  Oddi  svarar: 
„Þar  váru  þeir  menn,  er  mér  váru  skyldir,  enn 
ek  væra  í  móti".  Hann  fór  út  síðan,  ok  þótti 
ræsimaðr  hvar  sem  hann  var.  Hann  var  faðir 
Guðmundar,  er  augat  stakk  ór  Katli  byskupi; 
enn  svá  barst  at  því,  at  óvinir  Guðmundar 
báru  þat  í  eyru  Katli,  þá  er  hann  bjó  á  Möðru- 
völlum,  at  hann  fifldi  konu  hans,  dóttur  Gizur- 
ar  byskups:  ok  fundust  þeir  á  förnum  vegi, 
ok  veitir  Ketill  honum  tilræði;  ok  varð  þó  sá 
munr.  at  Guðmundr  varð  efri,  ok  stakk  ór  hon- 
um  augat.  Ok  síðan  vildi  Ketill  fram  færa 
mál  á  hendr  honum,  enn  síðan  urðu  nökkurir 
til  at  lemja  því  niðr,  ok  jókst  af  því  óvirðing. 
Enn  síðan  er  Guðmundr  var  félauss  ok  þurfti 
annarra,  þá  bauð  Ketill  honum  til  sín,  ok  veitti 
honum.    meðan    hann    lifði.      Ok    snerist    Katli 

síðan  hverr  hlutr  til  sóma;  enn  at  lyktum  var 
hann  til  byskups  kjörinn,  ok  gafst  honum  svá 
sitt  góðræði. 

Enn  er  Þorsteinn,  skuldarmaðr  Gunnsteins, 
sem  fyrr  gátum  vér  í  sögunni,  varð  félauss,  fór 
hann  til  Odda  Grímssonar.  Oddi  mælti:  „Mikit 
er  þat  um  góðan  dreng,  at  engi  forlög  verða; 
ok  þó  at  þú  værir  nökkut  mótsnúinn  mér,  ok 
litaðir  á  mér  skallann,  þá  mun  ek  til  leggja 
með  þér".  Síðan  fekk  hann  honum  bústað,  ok 
þat  með,  er  hann  þurfti;  ok  sýndist  þatí  þessu, 
hverr  drengr  hann  var.  —  Enn  þat  er  at  segja 
frá  Háreki,  at  hann  fór  at  finna  skegg-Brodda, 
ok  mælti:  „Forvitni  er  mér  á  um,  hversu 
sterkr  þú  ert,  því  at  mikit  er  af  því  sagt ;  enn 
ek  em  kallaðr  aflmaðr,  enn  þó  mun  ek  eigi 
við  þér  hafa  —  enn  vit  þú  fyrst,  hvárt  þú 
kemr  höndum  ór  höfði  mér".  Skegg-Broddi 
svarar:  „Óskylt  ætla  ek  þat"  —  ok  tók  þó  til, 
ok  sviftir  þegar  í  brott  höndum  hans.  Enn  er 
hann  gekk  at  skegg-Brodda,  þá  stóð  hann  fyr- 
ir,  ok  hafði  hendr  í  höfði  sér;  þá  kom  hinn  at, 
ok  kom  hann  þeim  hvergi  í  brott,  ok  mátti  á 
þvi  sjá,  hvárr  þeira  var  meirí.  Þá  mælti  skegg- 
Broddi :  „Eigi  þykki  mér  þú  sterkr,  enn  drengr 
ertu  góðr". 

32.  Þórarinn  hét  maðr,  er  kallaðr  var  ofsi. 
Hann  bjó  at  Stokkahlöðum  í  Eyjafirði,  ofláti 
mikill  ok  afbragðsmaðr.     Hann  var  son  Þórðan 

er  mjök  verðr  getit  við  Esphælinga  sögu,  enn 
Hildr  var  móðir  hans,  dóttir  Gauta  Ármóðsson- 
ar.  Þórarinn  var  farmaðr  mikill.  Þat  var  eitt 
sinn,  at  Þórarinn  kom  skipi  sínu  í  Hrútafjörð, 
ok  hafði  sótt  sér  húsavið.  Þar  lá  fyrir  skip 
Þorgeirs  Hávarssonar,  ok  hafði  hann  sekr  orðit 
um  sumarit  um  víg  Þorgils,  frænda  Grettis 
Ásmundarsonar,  ok  um  launvígsmál  Þóris  at 
Hrófá.  Þórarinn  kallaði  saman  menn  sína,  ok 
mælti:  „Svá  er  við  látit,  at  hér  liggja  þeir 
menn,  sem  fyrir  mörgum  eru  kunnir  at  óspekt, 
ok  hafa  þeir  drepit  frændr  vára;  ok  er  nú  mál 
eftirsjá  at  veita,  ok  er  Þorgeirr  enn  vérsti 
maðr".  Síðan  bjoggust  þeir  til  at  vinna  knörr- 
inn.  ívarr  hét  maðr,  enn  annarr  Þórir,  er 
váru  með  honum.  Enn  er  Þorgeirr  vissi  þetta, 
þá  bað  hann  menn  sína  sýna  drengskap  ok  verja 
sik.  Síðan  gerðist  orrosta  mikil,  ok  sóttu  at 
fjórir  tigir  manna,  ok  var  allmikill  liðsmunr. 
Þorgeirr  varði  stafninn  alldrengilega ;  enn  er 
þyntist  skipanin  með  borðunum,  þá  óx  atsóknin 
um  stafninn;  ok  í  þeiri  svipan  feldi  Þorgeirr 
þá  ívar  ok  Þóri,  ok  tvá  menn  aðra,  ok  fell  þar 
sjálfr.  Þá  hafði  hann  alls  vegit  fjórtán  menn. 
Þórarinn  feldi  þar  sjau  menn,  ok  hjó  hann  af 
Þorgeiri  höfuð,  ok  hafði  með  sér  til  Eyjafjarð- 
ar:  ok  lagði  í  salt,  er  hann  kom  heim.  Þessi 
tíðendi  spurðust  víða.  Þetta  verk  lofuðu  menn 
mjök,  ok  þótti  et  mesta  snarræði    í    vera;    enn 

Eyjólfr  kvað  hinn  veginn  oftast  farit  hafa,  at 
húskarlar  Óláfs  konungs  hafi  fáir  óbættir  drepn- 
ir  verit  —  „enn  þó  er  enn  eigi  víst,  hversu 
lengi  þeir  eigu  allir  sigri  at  hrósa.  Heíir  mér 
ok  svá  til  spurzt,  sem  Þorgeirr  hafi  átt  við  liðs- 
mun  at  etja,  ok  þótt  hann  væri  óvinsæll,  þá 
var  hann  þó  kærr  konungi".  Eyjólfr  var  hirð- 
maðr  Óláfs  konungs,  sem  Guðmundr  faðir  hans. 
Enn  er  menn  búast  til  alþingis,  þá  lét  Þór- 
arinn  taka  höfuðit,  ok  kvað  þá  hafa  skyldu  þat 
með  sér,  ok  sýna  hvat  þeir  höfðu  unnit.  Enn 
er  Þórarinn  kom  til  lögbergis,  var  þar  sem 
mest  fjölmenni.  Tók  hann  þá  til  orða :  „Kunn- 
igt  mun  hér  öllum  mönnum  vera  um  atburð 
þann,  er  gerðist  et  fyrra  haust  í  lífláti  Þor- 
geirs.  Enn  þeir  menn,  er  fé  hafa  gefit  til  höf- 
uðs  honum  ok  harmsakar  áttu  at  reka,  þá  ætla 
ek  at  mér  muni  berast  vitni  um,  at  ek  veld 
því  verki;  þykkjumst  ek  þess  fjár  eigandi  orð- 
inn,  er  menn  lögðu  til,  at  þetta  verk  væri  unn- 
it ;  ok  ef  nökkurr  grunar  sögu  mína,  þá  má  hér 
nú  líta  höfuð  af  honum"  —  ok  lét  þá  upp 
halda.  Þá  mælti  Eyjólfr  Guðmundarson :  „Þat 
ætla  ek,  at  Þorgeirr  muni  mjök  harmdauði  vera, 
ef  ek  sést  vel  um  i  alla  staði,  því  at  vér  vit- 
um,  at  Óláfr  konungr  var  vinr  hans,  ok  hirð- 
maðr  hans  var  Þorgeirr;  enn  þú  ferr  at  þessu 
með  ofrkappi  miklu  —  enn  ,mikil  er  alvalds 
raun',  ok  ,mörg  konungs  ráð'".     Síðan  skilja  þeir 

ok  hafði  Þórarinn  norðr  með  sér  höfuð  Þor- 
geirs.  Þá  mælti  Þórarinn:  „Þá  mun  ílestum 
mönnum  í  hug  koma  dráp  Þorgeirs,  ef  vér 
leggjum  í  haug  höfuð  hans  hjá  Vaðilshorni"  — 
ok  svá  var  gert.  Enn  er  skip  gengu  milli 
landa,  þá  kómu  þeir  á  milli,  sem  þessa  sögu 
báru  fyrir  Óláf  konung  um  líflát  Þorgeirs  ok 
förunauta  hans.  Konungr  spurði  hverr  því  olli, 
enn  þeir  segja,  at  Þórarinn  heíir  gert,  ok  hversu 
ferlega  hann  haíi  með  farit,  saltat  höfuðit  um 
vetrinn,  enn  flutt  til  alþingis  um  sumarit;  ok 
varð  konungr  ákaflega  reiðr,  ok  mælti:  „Oft 
hafa  menn  drepnir  verit,  enn  þess  veit  ek  eigi 
dæmi,  at  svá  hafi  menn  með  farit,  enn  víst  vil 
ek,  at  hann  haíi  feigum  höndum  gert". 

í  þann  tíma  var  Þormóðr  Kolbrúnarskáld 
farinn  at  drepa  Þorgrím  trölla  til  Grænlands, 
enn  hefna  Þorgeirs  Hávarssonar.  Hann  orti  ok 
erfidrápu,  ermun  sanna  þann  atburð.  Konungr 
heimti  á  tal  við  sik  þann  mann,  er  Sigurðr  hét. 
Hann  var  þá  búinn  til  íslands.  Konungr  mælti : 
„Þá  er  þú  kemr  til  íslands,  þá  far  þú  á  fund 
Eyjólfs  Guðmundarsonar,  vinar  mins  ok  hirð- 
manns,  ok  fá  honum  þetta  fé;  þat  eru  átta 
merkr  vegnar.  Vil  ek  gefa  honum  féit  ok  þar 
með  vingan  mína,  enn  ek  vil  þat  í  móti  hafa, 
at  hann  ráði  af  Þórarin  ofsa".  Sigurðr  tók 
við  fénu,  ok  fór  leiðar  sinnar,  ok  kom  til  Ey- 
jafjarðar  skipi  sínu;  ok  tekst  brátt   kaupstefna 

með  mönnum.  Eyjólfr  reið  til  skips,  ok  hitti 
stýrimann  Þeir  töluðust  við  um  vistir  ok  kaup, 
ok  bauð  Eyjólfr  honum  til  sín;  enn  hásetar 
vistuðust  um  Eyjafjörð.  Sigurðr  kom  heim  á 
Möðruvöllu;  hann  segir  Eyjólfi  orðsending  kon- 
ungs,  ok  bar  fram  fé  —  „enn  hér  í  mót  vill 
hann,  at  þú  drepir  Þórarin  ofsa  fyrir  víg  Þor- 
geirs".  Eyjólfr  þakkaði  konungi  fyrir  gjafar 
sínar  ok  vinmæli  —  „enn  þat  álag,  er  hann 
vill  at  ek  gera,  þá  mun  ek  til  stýra  með  kon- 
ungs  hamingju".  Enn  um  haustit,  ermennriðu 
til  leiðar,  reið  Eyjólfr  með  ílokk  sinn.  Þórar- 
inn  ofsi  reið  ok  með  mikla  sveit,  ok  þræll  hans 
er  Greipr  hét,  mikill  ok  sterkr.  Menn  riðu 
hart  um  daginn,  ok  hleypti  þrællinn  hjá  Þór- 
arni,  svá  at  klæði  hans  verguðust.  Þórarinn 
mælti:  „Ver  þú  alla  þræla  armastr,  gerandi 
mér  slíkt"  —  ok  lýstr  hann  á  hrygginn  með 
sverðshjöltum ;  enn  þrællinn  snýst  við,  ok  spyrr/ 
ef  hann  vill  nökkut  leggja  til  bóta  [fyrir  höggit. 
Þórarinn  brást  við  reiðr  ok  mælti:  „Heyr  hér 
á  endemi;  þetta  skal  skapa  þér  bœtrnar"  —  ok 
lystr  hann  annat  sinn  sverðshjöltunum  synu 
meira  högg  ennhit  fyrra.  Ok  er  þrællinn  kendi 
höggsins,  mælti  hann:  „Nú  áttu  at  gjalda  mér 
tvennar  bœtr,  enn  eigi  mun  ek  beiða  hinna 
þriðju  þess  kynsu .  Þörarni  þykir  þrællinn  ger- 
ast  firna  djarfr  ok  þrálátr  á  máli  sínu;  hafði 
hann  þat  í  hug  sér,  at    leiða   honum   bbtabeiðsl- 

una,  ok  œtlaði  at  bregða  sverðinu;  enn  er  þræll- 
inn  sá  þat,  verðr  hann  skjbtari  at  bragði,  ok 
hjó  Þórarin  banahögg.  —  Nú  er  frá  því  at 
segja,  at  þessu  næst  er  skip  gengu  heðan  til 
Noregs,  spurði  Oláfr  konungr  at  hefnd  var 
fram  komin  fyrir  víg  Þorgeirs  Hávarssonar, 
hirðmanns  hans,  með  þeim  atburði,  at  þrœll 
Þbrarins  ofsa  varð  honum  at  bana  fyrir  til- 
stuðlan  Eyjölfs  á  Möðruvöllum.  Konungr  lét 
vel  yfir  því  —  -  „ok  sé  eku ,  sagðihann,  „atvinr 
minn  Eyjölfr  hefir  svá  til  œtlazt  um  hefndina, 
at  ,firn  skyldi  fádœmum  mœtaUÍ .  Fanst  þat  á 
bílu,  at  konungi  þbtti  þat  vel  orðit  er  var'.  Enn 
bvildarmenn  Eyjblfs  kölluðu  þat  lysa  ekki  all- 
mikilli  framsyni,  ef  höfðingjar,  sem  þess  œttu 
at  geyma,  at  heraðsstjbrn  færi  sem  bezt  fram, 
gerðust  til  þess  með  fégjöfum,  at  hleypa  upp 
þrælum  í  höfuð  drotna  þeira.  Eyjblfr  lét  hvern 
rœða  hér  um  slíkt  er  vildi;  gerði  hann  hvárki 
at  synja  né  sanna.  Eigi  er  þess  getit,  at  Ey- 
jblfr  hinn  síðara  hlut  æfi  sinnar  œtti  í  víga- 
ferlum  eða  stbrmálum,  eftir  er  hann  hafði  komit 
fram  mannhefndum  fyrir  víg  Koðráns  ok  sætt- 
um  varð  fyrir  beztu  manna  milligöngu  á  komit 
með  því  mbti,  at  Eyjblfr  varð  at  bæta  fyrir  víg 
Þbrarins  á  Brettingsstöðum.  Þat  þykir  hafa 
komit  fram  á  Koðráni,  er  Þbrhildr  Vaðlaekkja 
spáði,  at  nærri  mundi  styrt  verða  einhverjum 
sona  Guðmundar    ens    ríka,  þá    er  hann  frétti 

hana  eftir,  hvárt  nokkrar  mannhefndir  eftir 
Þorkel  hak  mundu  koma  niðr  á  sonum  hans. 
Þessi  vóru  börn  Eyjblfs  ok  Ingvildar,  dbttur 
Halls  á  Síðu,  konu  hans,  er  vér  hbfum  heyrt  um 
getit:  synir  tvéir,  Þorsteinn  ok  Guðmundr,  ok 
dætr  tvær ;  ok  hét  'ónnur  þeira  Þbrey,  mbðir 
Sæmundar  prests  hins  frbða,  enn  um  heiti  hinn- 
ar  dbtturinnar  greinast  menn  mjök;  kalla  sumir 
hana  Hallfríði  eða  Vilfríði,  ók  enn  aðrir  TJlf- 
hildi.  Ingvildr,  kona  Eyjblfs,  giftist  eftir  mann 
sinn  andaðan  Þbrarni  Dagssyni,  er  kominn 
var  frá  Þorkeli  háva  Grænvetningi.  —  Ok  lykr 
hér  at  segja  frá  viðskiftum  Eyjblfs  á  Möðru- 
völlum  ok  Ljbsvetninga] . 


Yiðauki. 

I. 

Brot  af  A.  M.  561,  4to. 


eigi  sakvarir.    Enn  lát  þat  fé  alt 

koma  í  hendr  mér,  ok  ekki  mun  þat  týnast  ok 
mætti  þar  koma  um  síðir,  at  þú  þyrftir  eigi 
meira  fé  at  bæta  Þorkel  hák,  ok  væri  þat  mak- 
legt,  at  þeir  bætti  sjálfir  slíku  mál  sín.  Guð- 
mundr  mælti:  „Vitrlega  sýnist  mér  þetta  ráð- 
it".  Einarr  segir:  „Trú  þú  þér  einum  til  at 
vita  þéssi  ráð".  Guðmundr  fór  heim  ok  grófst 
eftir  um  sakir  við  þingmenn  Þóris,  legorðs  sak- 
ir  ok  hrossreiðir,  ok  hverja  er  hann  mátti  til 
fá,  ok  tók  fé  af  hverjum  þeira,  ok  fór  svá  fram 
nökkura  hríð.  Nú  er  ok  öllum  kunnigt,  hvé 
mjök  Þórir  lætr  sína  sæmd,  er  hann  mátti  ekki 
þingmenn  sína  halda,  ok  fekk  hann  af  því  ó- 
virðing  mikla,  er  hann  helt  eigi  sína  þing- 
menn. 

Iagjaldr  hét  maðr.  Hann  var  farmaðr.  Hann 
kom    skipi    sínu    í    Eyjafjörð.     Enn    Guðmundr 

var  vanr  at  koma  f yrstr  allra  manna  til  skips.  Hann 
var  auðigr  maðr.  Guðmundr  var  vanr  at  ráða 
kaupum  ok  bjóða  mönnum  til  sín,  ok  enn  var 
svá,  ok  fór  Ingjaldr  til  Guðmundar  ok  var  með 
honum  um  vetrinn,  ok  var  þá  kyrt  þann  vetr. 
Enn  um  várit  skildust  þeir  vinir,  ok  fór  hann 
til  skips.  Hann  var  auðigr  maðr  ok  drengr 
góðr.  Hann  bjó  skip  sitt.  Þorgils  hét  maðr. 
Hann  var  þingmaðr  Þóris.  Hann  bjó  at  Ökr- 
um  i  Hörgárdal  ok  kallaðr  akra-karl,  ekki  mjök 
vinsæll  né  trúr  í  kaupum.  Hann  fór  til  skips 
um  dag  einn  með  föggur,  ok  var  þat  ull  ok 
klippingar,  ok  lét  falt  víð  Ingjald.  Honum 
var  annsamt.  Ingjaldr  fór  til  at  vega  ull  ok 
klippinga,  ok  hugði  ckki  at,  hvernig  var,  ok 
fekk  honum  lereft,  ok  fekk  slíkt  sem  þeir  urðu 
á  sáttir,  ok  fór  Þorgils  i  brott.  Ok  er  aust- 
maðrinn  hugði  at  varninginum,  var  fúit  bæði  ull 
ok  klippingár.  Honum  líkar  illa,  ok  ferr  á  fund 
Guðmundar  ok  segir  honum.  Guðmundr  mælti : 
,.Marga  velgerð  heíir  þú  mér  gert,  enn  öngva 
meiri  enn  þessa.  Seldu  mér  málit,  enn  ek  mun 
gjalda  þér  slíkt  fé,  sem  þú  átt  at  honum".  Nú 
tókhann  við  málinu,  enn  gaf  honum  gjafir,  ok 
skildust  vinir.  Fór  austmaðrinn  utan,  ok  er 
hann  ór  sögunni.  Ok  er  stefnu  dagar  kómu, 
reið  Guðmundr  með  þrjá  tigu  manna,  ok  stefndi 
Þorgilsi  um  bekráð.  Þorgils  segir:  "Ek  vil 
bjóða  lyrir  þetta,  at   leggja    undir    gerð  ykkra 

Þóris,  ok  hefi  ek  eigi  vitat,  at  ull  væri  ónýt 
né  klippingar".  Guðmundr  segir:  „Lítt  ætla 
ek  at  vit  Þórir  gerum  um  málin,  ef  vit  einir 
erum  at,  enn  lét  Þorgils  maklegan  at  láta  sitt 
fyrir  svik  sín,  ok  stefndi  honum  til  alþingis". 
Guðmundr  ríðr  heim  eftir  þat.  Enn  Þorgils  fór 
á  fund  Þóris,  ok  segir,  at  honum  var  stefnt, 
ok  sagði  at  honum  þótti  hann  mjök  láta  hlut 
sinn  fyrir  Guðmundi.  Þórir  mælti:  „Má  mér 
þat  ér  yfir  margan  gengr".     Þorgils    fór  heim. 

Nú  ríðr  Guðmundr  til  þings,  ok  svá  aðrir 
menn,  ok  hefir  Guðmundr  fram  mál  á  hönd 
Þorgilsi,  ok  þá  er  kemr  at  dómum,  þá  gengr 
Þórir  til,  ok  býðr  boð  fyrir  Þorgils,  ok  sagði 
at  menn  sættist  á  slik  mál.  Guðmundr  segir, 
at  hann  vill  engi  boð  af  honum  þiggja.  Þórir 
kvað  honum  lítt  aftr  fara  at  ósæmd  við  þá, 
enn  Guðmundr  lét  honum  enn  eigi  mega  svá 
þykja,  meðan  hann  væri  eigi  fyrir  sökum  hafðr; 
málit  horfir  óvænt  ok  hafði  Þórir  ekki  afl  nióti 
at  rísa,  ok  varð  Þorgils  sekr.  Óvirðing  fell  á 
mál  Þóris.  Enn  frá  Þorgilsi  er  þat  at  segja. 
at  hann  þóttist  sjá,  hversu  fara  mundi,  ok  fór 
hann  norðr  í  Húsavík  um  þingit  með  lausafé 
sitt,  enn  lönd  stóðu  eftir  ok  kvikfé,  enn  hann 
fór  utan,  ok  er  hann  ór  sögunni. 

Nú  ríða  menn  heim  af  þinginu,  ok  spurði 
Guðmundr,  at  Þorgils  var  i  brottu  farinn,  enn 
vissi  þó  at  mikit   fé    var    eftir.     Þórir    átti   at 

nefna  féránsdóm  eftir  þingmann  sinn,  enn  Guð- 
muDdr  til  at  koma.  Nú  ríðr  Guðmundr  heiman. 
Þórir  bauð  þeini  öllum  þangat,  er  fé  áttu  at 
heimta  at  Þorgilsi.  Ok  þangat  var  boðað  fé 
því  öllu,  er  hann  hafði  átt.  Land  hafði  hann 
átt  á  Steðja  ok  hafra  tíu,  er  Þórir  varðveitti, 
ok'ætlaði  hann  þá  ok  til  (at)  reka  fundarins. 
Fjárhlutr  var  mikill  eftir  i  geldfé,  ok  treystust 
menn  eigi  at  kaupa  án  loíi  Guðraundar.  Guð- 
raundr  reið  fjölmennr  til  féránsdóma,  ok  varð 
þar  ekki  til  tíðenda.  Ok  er  hann  riðr  á  brott 
með  fénu  —  á  Skútum  heitir  bær  fyrir  ofan 
Laugaland  —  þeir  koma  þar,  ok  hittir  Guð- 
mundr  sauðamann  Þóris,  er  Oddr  hét.  Hann 
mælti  ok  tók  svá  til  orða:  „Drjúgir  verða  þér. 
Guðmundr,  þingmenn  Þóris  til  fjársins,  ok  mundi 
mikít  um  vert,  ef  þú  hefðir  feugit  alt  fé  af 
Þóri".  Guðmuudr  segir:  „Hvárt  skortir  at"? 
Oddr  mælti:  „Hafrar  þeir  tíu,  er  íddí  standa 
at  Þóris".  GuðmuDdr  mælti:  „Þat  muuda  ek 
helzt  kjósa,  at  Þórir  gerði  skóggangs  sök  á 
heDdr  sér.  Edd  þér,  Oddr,  muu  verða  annat 
hvárt  at  þessu  gifta  eðr  ógæfa"  —  ok  suúa 
þeir  hestunum  ok  riða  á  Laugaland,  ok  koma 
at  húsinu,  þar  Oddr  sagði  hafrana  inni  vera. 
Hafrar  hlaupa  út,  þegar  þeir  láta  upp  hurðina. 
Guðuiundr  mælti:  „Fjár  mun  þetta  vert"  — 
ok  ríða  nú  heim  á  bæÍDD,  ok  var  Þórir  úti. 
Guðmundi*  mælti:     „SeÍDt    er   slíka  at  tryggja. 

Ek  hugða,  Þórir,  at  þú  værir  heiðvirðr  maðr". 
Þórir  segir:  „Eigi  vissa  ek  þetta;  enn  nú  er 
ok  bæði,  at  þú  ferr  at  geystr,  enda  má  vera  at 
eigi  hafi  vel  verit  til  gert".  Guðmundr  mælti: 
„Svá  verðr  nú  at  vera,  sem  þú  haíir  vitat"  — 
ok  nefnir  sér  vátta,  at  honum  væri  féit  óheim- 
ilt,  ok  skildu  at  því. 

Nú  er  kyrt  um  sumarit.  Ok  einn  morgun 
var  Guðmundr  snemma  á  fótum.  Hann  mælti 
við  smalamann,  at  hann  skyldi  taka  hest  hans. 
Hann  gerir  svá,  ok  er  hestr  er  búinn,  stígr 
Guðmundr  á  bak,  ok  riðr  á  brott  einn  saman, 
ok  hafði  með  sér  skikkju  þá,  er  Ingjaldr  aust- 
maðr  hafði  geíit  honum.  Hann  ríðr  til  Þverár 
at  finna  Einar  bróður  sinn.  Enn  þar  var  jafn- 
an  ekki  mikit  með  þeim  bræðrum.  Enn  Þórir 
var  mikill  vin  Einars.  Nú  kemr  Guðmundr  til 
Þverár,  ok  drepr  á  dyrr.  Smalamaðr  kemr  út, 
ok  heilsar  Guðmundi.  Guðmundr  spurði,  hvárt 
Einarr  bróðir  hans  væri  upp  risinn.  Hann 
segir:  ,.Eigi  er  þat".  Guðmundr  mælti:  „Bið 
hann  upp  standa,  ok  seg  at  Guðmundr  bródir 
hans  er  kominn  ok  vill  íinna  hann".  Hann  ferr 
inn  ok  vekr  Einar,  ok  segir  honum,  at  Guð- 
mundr  bróðir  hans  er  kominn,  ok  vill  finna 
hann.  Einarr  stendr  upp,  ok  gengr  út,  ok 
fagnar  vel  bróður  sínum.  Guðmundr  tók  því 
vel,  ok  var  allkátr.  Guðmundr  mælti:  „Iila 
þykki    mér  þat,    er  með  okkr  er  svá  fátt.     Ok 


L.TÓSVETNINGA  SAGA.  129 

er  ek  nú  til  þess  kominn,    at   ek  vilda  at  betr 

væri  i  okkarri  frændsemi  heðan  frá,  enn  hér  til 

heíir  verit,  ok  þætti  mér  okkr   þat  betr  sama, 

frændi,  at  vit  værim  jafnan  báðir  at  einn  máli". 

Einarr  mælti:     „Víst  væri  þessa   vel   leitat,  ef 

þat  væri  ráðit,  at  hugr  fylgdimáli".     Guðmundr 

mælti:     „Þat    mun    ek    sýna,    at    mér    þykkir 

mikit   undir  at  okkart  vinfengi  sé  gott"  —  ok 

tekr  nú  skikkjuna,  ok  sýnir  honum,  ok  mælti: 

„Þat  vil  ek,  at  þú  haíir  hana  at  gjöf  af  mér". 

Einarr  mælti:     „Þat    vilda   ek,   at  vit  byndim 

þetta  með  fastmælum  með    okkr,    enn  þetta  er 

góðr  gripr,  ok    at   vísu   vil   ek  þiggja".     „Þat 

vilda  ek",  segir  Guðmundr,  „at  nú  gerðu  vér  af 

nýju  okkarn  félagsskap".     Einarr  segir:     „Ekki 

þykki  mér  vit  þess   þurfa,    at    binda    okkar   á 

meðal,  þótt  vinfengi  sé  með  okkr".     Guðmundr 

mælti:     „Víst    er   þat  liklegt,    at  þat  muni  alt 

vel    endast,    er   þú   heitr,    enn    ekki  mun    þat 

spilla  til",  segir  Guðmundr.    Einarr  segir:    „Eigi 

mun  þat  of  mikit  þykkja  koma    í    mót  skikkju 

gjöfinni,  þótt  þú  ráðir  þessu".     Guðmundr  mælti: 

„Ekki  munu  vit  strit  fyrir  hafa,   at  kalla  aðra 

menn  at  þessu,  ok  munu  vit  takast  í  hendr,  ok 

nefna  guð  í  vitni,  at  vit  skulum    at   einu   máli 

vera  báðir  heðan  í  frá"  —  ok  svá  gerðu   þeir, 

ok  vissi    þetta    engi   maðr,    nema    þeir    einir. 

Xú    ríðr   Guðmundr    heim,    enn   Einarr    gengr 

inn. 

Þat  er  nú  at  segja,  hvat  er  til  hafði  orðit 
með  (þeim)  bræðrum,  þá  er  þeir  váru  ungir 
sveinar,  at  Guðmundr  átti  sér  fóstra,  ok  unni 
hann  honum  mikit.  Ok  einn  dag  svaf  hann 
úti  í  skini,  enn  sveinninn  sat  undir  höfði  hon- 
um,  enn  mý  settist  á  skalla  honum.  Enn  Guð- 
mundr  sópaði  af  með  hendi  sinni,  ok  þótti  hon- 
um,  sem  fóstra  hans  mundi  mein  at  vera. 
Enn  Einarr  gekk  hjá  ok  mælti:  „Sér  þú  eigi, 
bróðir,  at  þér  vinnr  þetta  ekki,  þvi  at  |^at  sezt 
jafnskjótt  aftr  á,  ok  skara  heldr  til  öxarhyrn- 
unni,  er  þú  heíir  hjá  þér".  Hann  gerir  svá,  ok 
veik  til  öxarhyrnunni  í  höfuð  honum,  fóstra 
sínum,  enn  mýit  lyftist  á  brott,  enn  skallinn 
blæddi.  Karl  vaknaði  ok  mælti:  „Ertu  ærr, 
er  þú  vinnr  á  mér".  Guðmundr  mælti:  „Nú 
et  fyrsta  finn  ek  þat,  at  eigi  eru  ráðin  Einars 
bróður  míns  heil  við  mik"  —  ok  af  þessu  eldi 
lengi  siðan. 

Nú  er  kyrt  um  öndvert  sumarit.  Enn  er  á 
leið,  ríðr  Guðmundr  með  tuttugasta  mann  út  á 
Laugaland,  at  stefna  Þóri  um  sauða  launin. 
Nú  var  leitat  um  sættir.  Guðmundr  vill  ekki 
sættast,  ok  lézt  nú  reyna  skyldu,  hvárr  þeira 
röskvari  væri.-  Hann  ríðr  nú  heim  á  leið.  Þetta 
var  snemma  morgins.  Einarr  bróðir  hans  var 
því  vanr,  at  rísa  upp  snemma,  ok  hitta  sauða- 
niann  sinn.  Þetta  var  enn  í  þat  mund,  er  Guð- 
mundr   hafði    heiman    farit.     Einarr   mælti,   at 

hann  skyldi  víss  verða  þess,    er  þeir  færi  heim 

aftr.     Enn  er  á  líðr  daginn,  kom  sauðamaðr  ok 

sagði  Einari,  at  þá  vóru  þeir  utan  á  leið.    Ein- 

arr  mælti,  at  hann  skyldi   taka    hest   hans,  ok 

leggja   á    söðul,    ok    svá    gerir    hann.    Einarr 

stígr  á  bak  ok  ríðr  fyrir  þá,  ok  hittir  þá  fyrir 

ofan  Hrafnagil.    Guðmundr  fagnar   vel   bróður 

sínum.    Hann  tók  því  vel.  Einarr  spurði :  „Hvert 

hafi  þér  riðit  í  morgun,    Guðmundr    frændi,    er 

þú   hefir   svá    snemma    at   verit"?     Guðmundr 

svarar:     „Mórg  eru  erendi  mín  hérna  um  bygð". 

Einarr   mælti:     „Ekki    ertu    vanr    at    ríða  svá 

fjölmennr  hér  um  bygðir,    ef  lítil    erendi  væri, 

ok  seg  mér,  hvert   þú   hefir  riðit".     Guðmundr 

mælti:     „Ek  reið    út    á   Laugaland,    at   stefna 

Þóri  um  hafra  launin,  þeim   er  hann  leyndi  af 

fé  Þorgils,  enn  ek  átta  sektarfé    at   taka   eftir 

hann".     Einarr  segir:     „Þó  hefir  þetta  leynilega 

farit".     Guðmundr  mælti:     „Ekki  hefir  þú    tíð- 

mda   fróðr   verit.    Enn  þess  vil    ek   biðja  þik, 

at  þú  veitir    mér    at    þessum   málum".     Einarr 

mælti :     „(At)  því  vil  ek  hlut  eiga,  at  þit  sættizt". 

Guðmundr  mælti:     „Þat  ætlaða  ek,  at  nú  skyldi 

vér  reyna  með  okkr,  hvárr  ríkari  væri".     Þeir 

bræðr  skildu  nú  at  þessu,  ok  fór  Einarr  heim 

til  Þverár.     Guðmundr  reið  ok  heim    með   sína 

menn.     Enn  nökkuru  siðar    fór    Þórir    at  finna 

Einar,    ok    sagði  honnm,    hvar    komit    var    um 

mál  þeira  Guðmundar,  ok  bað  Þórir  Einar  ásjá 

9* 

ok  liðveizlu.  Einarr  segir:  „Mér  er  vant  við 
Guðmund  bróður  minn  fyrir  frændsemi  sakir, 
ok  svá  þess,  at  vit  höfum  bundit  fastmælum  með 
okkr,  at  hvárgi  okkarr  skyldi  í  mót  öðrum  vera". 
Þórir  mælti:  „Sjá  máttu  þó,  at  hann  vill  einn 
y íir  öllum  sæmdum  sitj  a  " .  Einarr  mælti :  „  Miki t 
er  til  þess  haft,  at  einn  vill  hann  öllu  ráða, 
ok  einkis  vill  hann  virða  orð  manna,  þegar  ef 
honum  líkar  annan  veg  betr.  Enn  leita  mun 
ek  um  sættir  með  ykkr,  enn  ef  þat  stoðar  ekki, 
ok  vill  hann  einkis  virða  mín  orð,  þá  mun  ek 
ok  ekki  hirða  um  hans  þokka,  ok  munu  vit  þá 
báðir  saman  til  þings  riða".  Þórir  ríðr  heim,  ok 
er  nú  kyrt  um  hríð.  Eitt  hvert  sinn  bað  Ein- 
arr  taka  hest  sinn,  ok  kveðst  vilja  ríða  upp  á 
Möðruvöllu,  at  íinna  Guðmund  bróður  sinn,  ok 
er  hann  kemr,  ríðr  hann  upp  at  dyrrunum  ok 
drepr  á  dyrrnar.  Þar  gengr  út  maðr.  Einarr 
mælti,  at  hann  skyldi  kalla  áGuðmund,—  „ok  seg 
atekvil  ílnna  hann".  Hann  ferr  ok  segir  Guð- 
mundi,  at  Einarr  var  kominn,  ok  vill  íinna 
hann.  Guðmundr  gengr  út  í  dyrr,  ok  heilsar 
Einari  bróður  sínum.  Hann  tók  því  vel.  Ein- 
arr  vildi  ekki  af  baki  stiga,  enn  Guðmundr 
gekk  eigi  út  ór  dyrrunum,  ok  töluðust  þeir  svá 
við.  Einarr  tók  til  orða,  ok  spurði,  hvárt  nökk- 
ut  skyldi  stoða  at  leita  um  sættir  með  þeim 
Þóri.  Guðmundr  segir,  at  þeir  mundi  ekki 
sættast,  nema  Þórir  legði  alt  á  hans  vald,  —  .,ok 

er  honum  þat  þó  fullgott".  Einarr  segir,  at  hann 
vildi  þessu  máli  mjök  [til  kapps  halda,  —  „ók 
muntu  lítils  virða  orð  mínu.  „Fyrir  mun  þat 
ganga",  segir  Guðmundr,  „ok  vil  ek  einn  ráðau. 
Einarr  mœlti:  „Þá  ætla  ek  (at)  mér  sé  ekki 
meiri  vandi  við  þik,  ef  þú  vilt  eigi  minn  vilja 
gerau.  Guðmundr  mœlti:  „Gera  mun  ek  þinn 
vilja  um  önnur  mál,  enn  sjálfr  mun  ek  þessu 
einn  'ráðau .  Einarr  mælti:  „Þá  vil  ek  aftr 
(gefa)  skikkjuna,  ok  eigi  munum  (vit)  oftar  gjöf- 
um  við  skiftast" .  Guðmundr  mælti :  „Þumunt 
því  ráðau .  Einarr  kastar  þá  niðr  skikkjunni. 
Guðmundr  svarar:  „Engi  skal  hana  hér  upp 
taka  minna  manna,  ok  missir  þú  bœði  dreng- 
skapar  míns  ok  skikkjunnaru .  Ok  fbr  oft  heldr 
lítt  með  þeim  bræðrum.  Enn  um  sumarit  riðu 
menn  til  þings,  ok  fjölmentu  hvárirtveggju ;  ok 
var  Guðmundr  fjölmennari.  Þorkell  Geitisson 
var  þar,  ok  leitaði  um  sættir  með  þeim,  enn  Guð- 
mundr  vill  eigi  sœttast.  Eitt  sinn  mœlti  Ein- 
arr  við  Þbri,  ók  frétti  (hversu)  hann  vildi  með 
fara  við  Guðmund.  Þbrir  svarar:  „Þat  hefi 
ek  hngat,  at  ek  muni  skora  Guðmundi  brbður 
þínum  á  hblm".  Einarr  mœlti:  „Mikit  rað  er 
þat.  Nœr  œtlar  þú  þetta  upp  at  bera"  ?  Þbrir 
mœlti:  „Eigi  er  mik  at  þessu  (at)  spyrja,  fyrr 
enn  fram  Jcemr" .  Nú  ríða  menn  heim  af  þing- 
inu,  ok  váru  eigi  sáttir  at  því  sinni.  Þbttist 
Guðmundr   hafa]    afráð    goldit    sinna    orða,  ok 

kom  nú  í  hug,  at  nú  mundi  fé  ærit  at  bæta 
einhvern  mann.  Ok  at  þinglausnum  kom  einn 
maðr  at  Guðmundi,  er  Þorsteinn  nefndist,  ok 
var  kallaðr  rindill.  Hann  skoraði  á  Guðmund 
til  vistar.  Guðmundr  spurði,  hvar  hann  var 
sveitamaðr.  Hann  kveðst  vera  sunnlenzkr  maðr. 
Guðmundr  mælti :  „Hví  er  þér  betra  í  ókunnri 
sveit,  enn  kunnigri"?  Hann  kveðst  vera  sekr 
maðr.  Guðmundr  mælti:  „Ertu  nökkur  verk- 
maðr"  ?  Hann  kvað  þat  satt  vera,  —  „ok  til  margs 
vel  fallinn".  Guðmundr  mælti:  „Eigi  værir 
þú  allóskotbragðlegr ;  eða  hví  munda  ek  eigi 
við  þér  taka".  Ok  fór  hann  með  Guðmundi  af 
þinginu. 

Nú  er  at  segja  frá  Þóri,  at  (hann)  fór  utan 
um  sumarit  er  á  leið,  ok  var  hann  á  Hjalt- 
landi  þann  vetr.  Enn  um  várit  fór  hann  út, 
ok  hafði  góða  kaupferð,  ok  réð  sér  hjón,  ok  var 
heima  um  sumarit;  enn  um  haustit  fór  hann 
utan,  ok  var  í  Orkneyjum  um  vetrinn.  Enn 
um  várit  fór  hann  út,  ok  hafði  bæði  mjöl  ok 
annan  varning,  ok  er  hann  kemr  heim,  réð 
hann  sér  hjón,  ok  var  heima  um  sumarit,  ok 
annaðist  um  bú  sitt;  enn  um  haustit  fór  hann 
utan,  ok  var  þá  í  Noregi  þann  vetr.  Þá  var 
Óláfr  konungr  Haraldsson  konungr  yfir  Noregi. 
Enn  um  várit  fór  hann  utan,  ok  átti  inikit  í 
skipi,  ok  hafði  þá  mikit  fé,  ok  þótti  hann  sköru- 

lega  farit  hafa,  ok  sezt  hann  nú  í  bú  sitt.    Ok 
lýkr  þar  nú  frá  honnm  at  segja. 

(Guomundr  sendi  Rindil  til  Þorkels).  Þat  var  um  sum- 
arit,  at  Guðmundr  vildi  láta  slá  í  túni  sínu. 
Þá  mælti  hann  við  Rindil,  at  hann  mundi  til 
taka,  at  slá  um  hús,  ok  fekk  honum  ljá  í  hönd. 
Hanri  tók  til  ok  sló,  enn  Guðmundr  stóð  hjá, 
ok  mælti:  „Ófimlega  ferr  þú  at  þessu  verki, 
ok  mun  þér  annat  betr  hént.  Er  þér  vildara, 
at  ríða  með  mér  um  daga  til  laugar,  ok  vinna 
ekki"?  Hann  kvað  sér  þat  betr  fallit.  Guð- 
mundr  kvað  honum  mundu  betr  hentar  sendi- 
ferðir,  —  „ok  má  þó  vera,  at  þú  metist  eigi 
til  ómaga".  Enn  um,  morguninn  riðu  þeir  til 
laugar,  ok  töluðu  mart.  Guðmundr  mælti :  „Nú 
mun  ek  trúa  þér  vel,  ok  mun  ek  segja  þér  þá 
hluti,  er  stórræði  fylgja,  ok  mun  þér  verða  at 
því  annathvárt  gæfa  eðr  höfuðbrot,  ok  hafa 
vil  ek  nökkut  fyrir  gott  yfirlæti".  Þorsteinn 
mælti:  „Trúr  mun  ek  þér  vera  í  orðum  ok 
sendiferðum,  enn  eigi  er  ek  öruggr  til  áræðis". 
Guðmundr  mælti:  „Þó  mun  at  gagni  koma, 
ok  nú  mun  ek  segja  þér  trúnað  minn".  Þor- 
steinn  mælti:  „Ek  mun  eiga  traust  ok  hop 
undir  þér,  enn  send  mik  hvert  er  þú  vill". 
Guðmundr  mælti:  „Ek  hefir  fjandskap  lagit  á 
Þorkel  hák.  Nú  vilda  ek  þik  þangat  senda  at 
skynja  hans  háttu  með  mínu  umstilli".  Eindill 
mælti:     „Legg    til    ráðit,    enn    ek    mun    fram 

fylgja".  Guðmundr  mælti:  „Á  þessu  hausti 
ætla  ek  at  sækja  heim  Þorkel  hák.  Nú  máttn 
mér  meira  at  veita  í  slægð,  enn  áræði,  enn  líf 
þitt  er  í  veði,  ef  þú  bregðr  af".  Þorsteinn 
mælti:  „Lifi  ek  fyrir  þá  sök".  Guðmundr 
mælti:  „Nú  er  á  hallæri,  enn  hvalrekstr  norðr 
á  Tjörnesi,  ok  sækja  þangat  margir  vestan  heð- 
an  ór  sveitum.  Þú  skalt  fara  norðr  Vöðlaheiði, 
ok  fara  með  hesta  tvá  óvandaða,  ok  látst  vera 
vestan  ór  Hálfdanartungu,  því  at  þeim  ertu  lík- 
astr,  er  þaðan  koma,  ok  lát  sem  þú  farir  þang- 
at  at  hvalkaupum,  ok  haf  kláfa  á  hrossinu,  ok 
far  upp  ór  Kaupangi  ok  Eeykjaskarð,  ok  svá 
Hellugnúpsskarð  til  Bárðardals  austan  ok  síðan 
til  Þorkels  háks;  enn  haf  því  buginn,  at  bær 
Þorkels  verði  á  leið  þinni,  enn  hitt  er  alþýðu- 
vegrinn,  at  fara  Ljósavatnsskarð  til  Tjarna,  enn 
Þorkell  er  illr  viðtakna,  ok  ekki  samþykkr  við 
aðra  menn.  Get  ek,  at  einn  maðr  sé  úti,  er 
þú  kemr  þar,  ok  ver  framfærinn,  ok  tak  af 
hestum  þínum,  at  eigi  reki  hann  þik  í  brott, 
ok  hafst  þar  við.  Enn  vörnuð  býð  ek  á  brott- 
för  þinni,  ok  éf  þú  náir  þar  vist,  þá  lúk  upp 
hurðina  um  nóttina,  ok  tak  steina  jafnmarga. 
ok  legg  á  vegginn,  sem  menn  eru  inni,  ok  höf- 
um  vér  þat  til  marks".  Nú  er  þat  sumar  kyrt, 
ok  ríðr  Þorsteinn  með  Guðmundi  oft  til  laug- 
arinnar,  ok  fanst  mönnum  mjök  orð  um  þat, 
ok  þóttust    vita,  at    nökkut    mundi   undir   búa. 

Enn  um  sjauvikna  skeið  hvarf  Eindill  í  brott, 
ok  fór  norðr,  sem  ráð  var  til  sett.  Enn  Þor- 
kell  hafði  fátt  hjóna,  ok  einn  húskarl,  ok  var 
hann  brautu  til  vers.  Eindill  kom  til  húss  í 
vásviðri  miklu,  tók  af  hestum,  ok  færði  þá  í 
Öxarárgil,  ok  er  hann  kom  heim,  gó  hundr  at 
honum,  ok  gekk  út  kona,  ok  hvarf  inn  aftr,  ok 
sagði  Þorkatli,  at  maðr  var  kominn  úti,  ok 
hafði  tekit  af  hestunum,  ok  fært  þá.  Þorkell 
spratt  upp,  ok  kvað  hann  furðu  djarfan,  ok  í 
því  bili  kom  Eindill  inn,  ok  rann  ór  hverju 
hans  klæði,  er  hann  var  í.  Þorkell  spyrr, 
hverr  hann  sé  —  „eða  hví  komtu  hér"  ?  Eind- 
ill  mælti:  „Mér  þótti  mál  at  hvílast".  Þor- 
kell  mælti:  „ókunnr  ertu  mér,  ok  heldr  ertu 
ósællegr".  Eindill  mælti:  „Ekki  hagar  nú  svá 
til,  at  maðr  sé  svá  kurteiss,  eða  hvárt  viltu  veita 
mér  húsin  eða  eigi".  Þorkell  mælti:  „Sjá  vil 
ek  fargagn  þitt".  „Já",  segir  Eindill,  „þatmá 
vel".  Þorkell  sá  þar  ull  ok  várgærur  ok  smá 
osthleifa,  ok  sér  at  hestarnir  eru  mjök  fótsárir 
ok  bakvana.  „Satt  muntu  segja",  segir  Þor- 
kell,  „okfarinn".  Enn  eldr  var  á  arni,  ok  sat 
húsfreyja  við  eld,  ok  mælti:  „Hvern  leiðir  þú 
þar  eftir,  eða  hvárt  er  þér  á  honum  nökkurr 
vandi"?  Eann  segir:  „Ókunnr  maðr  er  mér 
hann,  enn  ósællegr  þótti  mér  (hann)  vera,  ok 
vísaða  ek  honum  því  eigi  á  brott".  Honmælti: 
„Ilt  varð  mér  við,    er   ek    sá   hann".    Þorkell 

mælti:  „Eigi  veitek,  hversu  þat  gegnir".  Hon 
segir:  „Síðar  veiztu  þat  gerr".  Eindill  mælti: 
„Hvárt  þykist  þú  framvís,  eða  hví  munda  ek 
eigi  hlíta  lóð  bónda,  Þorkels  Þorgeirs  sonar 
lögsögumanns,  er  réttr  forstjóri  má  heita  bús 
síns,  ok  mun  ek  þat  at  öngu  hafa,  sem  kona 
sjá  geipar".  Enn  Þorkell  lætr  eigi  sem  hann 
heyri  viðræðu  þeira.  Þorkell  var  beinn  við 
hann,  enn  húskarl  Þorkels  vann  þar  sem  heitir 
at  Landamóti  at  heyverki.  Enn  um  aftaninn, 
er  borð  váru  upp  tekin,  mælti  Þorkell  við 
Rindil:  „Sit  hér,  armi",  segir  hann.  Rindill 
sat  þar,  ok  hirti  ekki,  þótt  konur  væri  eigi 
beinar.  Enn  Þorkell  hvíldi  í  lokrekkju,  enn 
Rindill  instr  í  seti.  Þorkell  sofnaði  brátt,  enn 
slagbrandr  var  settr  innan  við  hurðina.  Rindill 
stóð  upp,  ok  gekk  út.  Hann  tók  steina  tvá  ok 
lagði  upp  á  vegginn,  ok  lét  lokur  frá  hurðum. 
Enn  ekki  þótti  honum  gagn  í,  er  konurnar  váru 
á  gangi,  ef  þeir  Guðmundr  kæmi.  Enn  Þor- 
kell  hafði  lokit  aftr  lokrekkjuna.  Síðan  sofnaði 
Þorkell.  Húsfreyja  gekk  eftir  gólíi  utar  í  önd- 
ina,  ok  mælti:  „Var  svá  þó",  ok  lét  fyrir  lok- 
urnar;  ok  vaknaði  Þorkell  við,  ok  mælti: 
„Hvat  er  nú  húsfreyja"?  „Slíkt  sem  (mik) 
grunaði,  at  gestrinn  vill  svíkja  þik,  ok  hefir 
látit  frá  lokur".  Rindill  mælti:  „Mikinn  fjand- 
skap  sýnir  þú  við  mik,  nær  sem  at  gjöldum 
kemr".     Þorkell  mælti:     „Eigi    mun    gáð    hafa 

verit  at  setja  fyrir  lokurnar".  Síðan  sofnaði 
hann,  ok  er  stund  leið,  þá  skreiðist  Rindill  ór 
rúmi  sínu,  ok  skaut  frá  lokum,  ok  heyrði  þá 
hundgá,  ok  at  menn  riðu  at  bænum.  Hann 
hljóp  út  þegar  ok  hafði  klæði  sín  í  fangi  sér, 
enn  sjálfr  var  hann  nökkviðr,  ok  fór  úti  í 
klæðin. 


II. 

Endir  Guðmundar  sögu  eftir  A.  M.  514,  4to. 


Synir  Guðmundar,  Eyjólfr  ok  Koðrán,  tóku 
fé  eftir  hann;  vildi  Eyjólfr  eigi  unna  bróður 
sínum  jafnaðar,  ok  eigi  vildi  hann,  at  Koðrán 
bjó  í  Möðrufelli;  hann  var  efnilegr  maðr  ok  vin- 
sæll.  Eyjólfr  var  ríkastr  maðr  fyrir  norðan 
land. 

Þorvarðr  Höskuldsson,  Þorgeirs  sonar  goða, 
bjó  þá  á  Fornastöðum,  vitr  maðr  ok  stiltr. 
Höskuldr  hét  son  hans,  uppivöðslumaðr  mikill. 
Þorkell  hét  maðr,  Hallgilsson ;  hann  bjó  á  Veisu. 
Móðir  hans  hét  Sólveig,  Þórðardóttir.  Þórðr 
var  bróðir  Þorgeirs  goða.  Hrafn,  Þorkels  son 
háks,  bjó  þá  at  Lunda(r)brekku ;  —  þessir  váru 
Ljósvetningar  kallaðir.     Deilur  hófust  með  þeim 

Eyjólfi  ok  Ljósvetningum ;  ok  þar  kom  um  síð- 
ir,  at  þeir  réðu  til  bardaga  við  Eyjólf,  eitt  sinn 
er  hann  reið  norðr,  þannig.  Höskuldr  Þorgeirs- 
son  ok  Hrafn  Þorkelsson  váru  mjök  fýsandi 
fundarins;  enn  Þorvarðr  var  eigi  við  í  fyrstu, 
því  at  vináttumál  höfðu  farit  áðr  í  milli  Ey- 
jólfs  ok  hans.  Þó  fór  svá,  at  Þorvarðr  kom  til 
fundarins  ok  veitti  Ljósvetningum.  Honum 
fylgdi  Hallr  Ótryggsson,  dótturson  Þorkels  háks. 
Fundr  þessi  var  við  hól  þann,  er  nefnist  Kakala- 
hóll.  Koðrán  Guðmundarson  kom  til  liðs  við 
Eyjólf  bróður  sinn;  ok  var  þá  hvíld  orðin  á 
bardaganum,  svá  at  eigi  börðust  aðrir  enn  þeir 
sem  sakar  áttust  við.  Koðrán  gekk  í  milli  ok 
skildi  menn;  þá  hljóp  at  Hallr  Ótryggsson  ok 
hjó  í  hófuð  honum;  ok  var  þat  banasár.  Ó- 
tryggr  faðir  hans  var  þá  veginn.  Sæzt  var  á 
vig  Koðráns  á  Hegranessþingi  fyrir  meðalgöngu 
skegg-Brodda  ok  Gellis ;  váru  gerð  átta  hundruð 
silfrs  fyrir  víg  Koðráns,  ok  skyldi  Hallr  utan 
fara  ok  eiga  eigi  aftrkvæmt.  Þorvarðr,  Þor- 
kell  ok  Höskuldr  skyldu  utan  vera  þrjá  vetr. 
Þorvarðr  gekk  suðr.  Ok  á  meðan  hann  var 
utan,  drap  Eyjólfr  Þórarin  Höskuldsson  á 
Brettingsstöðum,  bróður  Þorvarðs,  því  at  hann 
undi  illa  við,  at  eigi  skyldi  mannhefndir  koma 
eftir  Koðrán.  Þorvarðr  frétti  víg  bróður  síns,. 
þá  er  hann  kom  sunnan  frá  Kóm,  í  Saxlandi. 
Hann    mælti   þá:     „Langt   er   nú    öxa   várra  í 

milli,  ok  þat  vilja  þeir  Möðrvellingar,  at  þær 
tæki  enn  saman,  ef  ek  kem  til  íslands  —  ok 
verði  nú  sem  Pétr  postuli  vill".  Skömmu  þar 
eftir  andaðist  Þorvarðr.  Eyjólfr  bætti  víg  Þór- 
arins  stinnum  manngjöldum.  Hallr  Ótryggsson 
var  með  Haraldi  konungi  Sigurðarsyni,  er  hann 
barðist  við  Hákon  jarl  Ivarsson;  ok  er  Hallr 
hjó  ísinn,  hljóp  at  honum  Þormóðr  Ásgeirsson, 
frændi  Möðrvellinga,  ok  veitti  honum  bana, 
sem  segir  í  sögu  Haralds  konungs.  —  Deilur 
Eyjólfs  ok  Ljósvetninga  hófust  af  því,  at  Brandr 
Gunnsteinsson  á  Ljósavatni  barnaði  Friðgerði 
dóttur  Friðgeirs  bónda,  þingmanns  Eyjólfs,  ok 
vildi  síðan  eigi  undir  ganga.  Brandr  var  fóst- 
bróðir  Höskulds  Þorvarðssonar,  ok  fell  á  Eng- 
landi  með  Haraldi  Sigurðarsyni.  —  Ok  lýkst 
hér  svá  þessi  saga. 


^-^jjgj^-'- 


Nöfn 


Akrar,    bær    í    Hörgárdal 

125. 
Akra-Þórir  (  =  Þórir  akra- 

karl  42,  43,   46,  48—51. 
Akreyrr  í  Fnjóskadal  29. 
Arnarstaðir,  bær  í  Eyjafirði 

84. 
Arnórr  kerlingarnef  Bjarn- 

arson  106. 
Arnórr    Þorgrímsson     í 

Reykjahlíð  1,  3—6,  9,  11. 
Amsteinn  á  Ærlæk  í  Öxar- 

firði  8,  9,  11. 
Atli  bóndi   á   Draflastöðum 

84-86. 
Atli    hinn   rammi  Eilífsson 

36. 
Austfirðingadómr  36. 
AuBtfirðingafjórðungr  96. 
Austfirðingar  33. 
Austmenn  3,  22,  236. 
Austrvegr  110. 
Álfdís  Koðránsdóttir  66,  69. 


Álfr  ór  Dölum  99. 
Álftafjörðr  á  Austrlandi  29. 
Arnarstaðir,    bær    í    Eyja- 

firði  84. 
Ább,  bær   í   Borgarfirði  95. 
Áss,    bær  i  Kelduhverfi  95. 

Bárðardalr  61,  82. 

Bárðr  í  Vik  í  Noregi  110. 

Beljárskarð  =  Bíldsárskarð 

á  Vöðlaheiði  87. 
Bjarni   brodd-Helgason    29, 

31,  35,  36. 
Bleiksmýrardalr   í    Þingey- 

jarsýslu  29. 
Borgarfjörðr,    sunnanlands 

95. 
Brandr     Gunnsteinsson    75, 

78,    80,    82,    85,    87,  91, 

100,  103,  110. 
Brandr  Þorkelsson    á   Mýri 

(Laxamýri)    =    Vöðu- 

Brandr)  21—29,  36. 

Brettingsstaðir,  bær  í  Flat- 

eyjardal  í  Þingeyjarsýslu 

111. 
Brjánn  konungr  74. 
Brodd-Helgi  Þorgilsson  12, 

14. 
Broddi  Sórlason  15. 
Brúni  í  Gnúpufelli  37,  66, 

67,  69. 
Brynjubrekka  í   Pnjóskadal 

64. 
Bægisá,  bær  á  Þelamörk  i 

Eyjafjarðarsýslu   37,    38. 

Dagr,  tengdasonr  Þorgeirs 

goða  101. 
Dalir  =  Breiðafjarðardalir 

99. 
Danmörk  110. 
Draflastaðir,  bær  í  Fnjóska- 

dal  76,  84. 
Drauma-Finni  =  Finni. 

Eiðr  Skeggjason  í  Ási  95. 

Eilífr  skyti  37,  66—69. 

Einarr,  vistarmaðr  Þorkels 
Geitissonar. 

Einarr  Arnórsson  á  Hrafna- 
gili  75,  83,  89.  111,  113. 

Einarr  Þveræingr  Eyjólfs- 
son  12,  13,  15,  16—20, 
32—35,  37,  44—47,  50 
—58,  73—74,  95,  97,  98, 
124,  128—133. 


Einarr  járn-Skeggjason   91, 

103,  111,  113. 
Einarr    Konálsson    41,    50, 

65. 
Einarr  Sörlason  15. 
Eldjárn  Arnórs  son  kerling- 

arnefs  106. 
Emma,  brynja,  115. 
England  115,  141. 
Esphælingasaga  118. 
Eyfirðingaleið   (leiðarþing) 

5,  60. 
Eyfirðingar  21,  89,  111. 
Eyjafjarðará  45. 
Eyjafjörðr  16,   23,    42,   58, 

59,    92—94,    117,    118, 

120,  121,  124. 
Eyjólfr    hinn   halti,    Guð- 

muudar    son     hins    rika 

74—76,  79—90,  92—104, 

110—113,  115,  119—122, 

131,  141. 
Eyjólfr  Viðarsson   á    Gnúp- 

um  1. 
Eyrar  s  Eyrarbakki   í  Ár- 

uessýslu  115. 
Eyrarskógr   í  Eyjafirði   68. 

Fangabrekka  á  alþingi  32. 
Fell,  bær  í  Kaldakinn  70. 
Finnbogi  hinn  rammi  84. 
Finni  =  Drauma-Finni  Þor- 

geirs  son  goða  5—6,  70, 

73,  74,  112. 
Fjalla-Oddi  91. 

Fjósatunga,  bær  í  Fnjóska- 

dal  11. 
Fiateyjardalr  84,  93,  111. 
Fljótshverfi  í  V.-Skaftafells- 

sýslu  16. 
Fnjóskadalr  =  Hnjóskadalr 

17,  22,    29,    75,    80,    83, 

88,  111. 
Fnjóská  86. 
Fnjóskdælir  75. 
Fornastaðir,  bær  í  Fnjóska- 

dal  75,  76,  87,    94,    105, 

139. 
Forni  í  Haga   í  pReykjadal 

1,  3. 
Forni  á  Þverá   í   Fnjóska- 

dal  111. 
Friðgeirr  bóndi    (  =  ísólfr) 

141. 
Friðgerðr   ísólfsdóttir  76— 

78,  80,  82, 141  (Friðgeirs- 

dóttir). 

Gauti  Ármóðsson  118. 
Gautland  114. 
Gásir  (við  Eyjafjörð)  82. 
Geirlaug  kona  Þóris  Helga- 

sonar  37—39. 
Gellir   Þorkelsson   95,   99, 

100—103,  113,  140. 
Gizurr   ísleifsson,  biskup 

116. 
Gnúpar,  bær  í  Fljótshverfi  1. 
Gnúpufell,    bær   í   Eyjafirði 

37,  66,  69. 


Goðdalir,    bær   i   Skagaflrði 

8,  82. 
Goðdælir  95,  102. 
Greipr  þræll  121. 
Grettir  hinn  sterki  Ásrnund- 

arson  1,  118. 
Grímseyingar  76. 
Grýtubakki   í   Höfðahverfi 

89. 
Grænland  120. 
Guðmundr    hinn    riki     Ey- 

jóifsson  4—21,  28—38,  40 

—61,    64—74,    119,    124 

—136,  138-139. 
Guðmundr  Oddason  116. 
Guðríðr  Sörlad6ttir  15. 
Guðríðr   Þorkelsdóttir   hins 

svarta  66. 
Guðrún  á  Bægiaá  37,  38. 
Guðrún    Kolbeinsdóttir    15. 
Guðrún  Þórarinsdóttir  sæl- 

ings  95,  96. 
Guðrún  Þorkels  dóttir  háks 

63,  88. 
Gunnsteinn    Þórðarson  á 

Ljósavatni  75,  88,  89,  91, 

94,  117. 
Gyrðr  84. 

Hagi,  bær  í  Reykjadal  1,  3. 
Halldóra  Einars  dóttir  Þver- 

æings  95. 
Halldórr  Guðmundarson  hins 

ríka  70,  74,  90. 
Halldórr  Höskuldsson  98. 

Hallr   Ótryggsson,   88,  91, 

95,  97,  100,    103,    105— 

108,  110,  140,  141. 
Hallvarðr  Arnórsson  í  Húsa- 

vík  3. 
Haraldr  konungr  Sigurðar- 

son  108,   114,    115,   141. 
Hákon  jarl   ívarsson    114, 

141. 
Hákon  Hlaða-jarl  Sigurðar- 

son  4. 
Hákr  (  =  Þorkeil  hákr)  90. 
Hálfdanartunga  (-ur),  bær  í 

Skagafirði  61,  62,  136. 
Háls,  bær  í  Fnjóskadal  80, 

93. 
Hárekr,   norrænn   maðr  24, 

25. 
Hárekr   í   Ási  95,  96,  115, 

117. 

Hegranessþing  95,  113,  140. 
Helgi    Arnsteinsson,     aust- 

maðr  42,  44,  46. 
Helgi   Eyvindarson   hinn 

magri  36. 
Hellugnúpsskarð      (milli 

Hnjöskadals   og    Bárðar- 

dals)  61,  64,  136. 
Herdís  Halldórsdóttir  90. 
Herdis  Þórðardóttir  36. 
Hestavað  (áHnjóská)  86. 
Hildr  Gautadóttir  118. 
Hjaltland  134. 
Hjálmr  hinn  ungi  (  =  Þ6r- 

oddr  hjálmr)  90. 


Hlenni  hinn  gamli  Örnólfe- 

son  66—69,  74,  86. 
Hlíð  (=  Lögmannshlið)  bær 

í  Eyjafjarðars.  104. 
Hlíð  ( =  Reykjahlíð),  bær  i 

Þingeyjarsýslu  6. 
Hliðarmenn  11. 
Hrafn  Þorkels  son  háks  82, 

86,   87,    92,    93,    95,  97, 

139,  140. 
Hrafnagil,  bær  i  Eyjafjarð- 

arsýslu  75,  83,  131. 
Hrísey  á  Eyjafirði  43,  105, 

106. 
Hrófá  (Hrossá)  i  Steingrims- 

firði  251. 
Hrólfr  Helga  son  hins  magra 

16. 
Hrólfr  Ingjaldsson  i  Gnúpu- 

felli  66. 
Hrólfr  Þorkelsson  112, 113. 
Hrútafjörðr  118. 
Húsavík,  bær  (nú  verzlun- 

arstaðr)  i  Þingeyjarsýslu 

3,  48,  126. 
Höfðahverfi,  sveit  i  S.-Þing- 

eyjarsýslu  89. 
Höfði,  bær  i  Höfðahverfi 

86,  91. 
Hörgárdalr  36,  35,  46, 125. 
Hörgdælar  54. 
Höskuldr  Þorgeirs  son  goða 

5—11,  65,  75. 
Höskuldr  Þorvarðsson  75— 

77,  79,  80,  82,   83,  85— 
10 

88,  91,  93,  94,  100,  110, 

115,  139—141. 

Illugastaðir,  bær  í  Hnjóska- 

dal  11. 
Ingjaldr  (farmaðr)  124,  125, 

128. 
ísland  25,  34,  42,  59,  114, 

116,  120,  141. 

ísleifr  biskup  Gizurarson  81. 
íslendingar  24,  108. 
ísðlfr  á  Tjörnesi  76,    78— 

80,  83. 
ívarr  ( =  Már,    maðr    Þðr- 

arins  ofsa)  118. 

Járn-Skeggi  107-110. 
Jórunn  Einars  dóttir  Þver- 

æings  32—34,  36. 
Jökulsá  (á  Fjöllum)  29. 

Kakalahóll   (í  Hnjðskadal) 

89,  140. 

Kaldakinn,  sveit  í  S.-Þing- 

eyjarsýslu  70. 
Kaupangr,  bær   i  Eyjafirði 

80,  136. 
Kálfr  hinn  kristni  104,  105, 

107—109. 
Kelduhverfi,  sveit  i  N.-Þing- 

eyjarsýslu  95. 
Ketill,  bóndi  111. 
Ketill,  prestr   Möðrvellinga 

81. 


Ketill    biskup  Þorsteinsson 

116. 
Kjölr,  fjallvegr  milliÁrnes- 

sýslu    og    Skagafjarðars. 

115. 
Knútr    konungr    hinn    riki 

116. 
Koðrán    Guðmundar  son 

hins  rika  74,  75,  86,  89, 

92—94,    103,    111,    114, 

139,  140. 
Kolbeinn  Flosason  15. 
Krossavik,  bær  iVopnafirði 

25,  26,  36. 
Krðksdalr  upp  af  Bárðardal 

i  S.-Þingeyjars.  29. 

Landamót,  bær  í  Ljósavatns- 

skarði  i  S.-Þingeyjarsýslu 

138. 
Laufáss,  bær  og  kirkjustaðr 

i  S.-Þingeyjars.  81. 
Laugaland,  bær   i   Hörgár- 

dal  36,  40,  58,   59,    127, 

130,  131. 
Laxamýrr  ( =  Mýrr),  bær  i 

S.-Þingeyjars.  21. 
Ljósavatn,  bær  i  S.-Þing- 

eyjars.  1,  17,  75. 
Ljósavatnsskarð  37,  61,  70, 

136. 
Ljósvetningaleið  5. 
Ljósvetningar   65,    75,   79, 

81,  86,  87,  94,  112,  139, 

141. 

Lundarbrekka,  bær  í  Bárð- 
ardal  82,  95,  139. 

Magnús  konungr  Haralds- 

son  114. 
Már,  skipveri  Kálfs  105. 
Miklibær,  bær  í  Blönduhlíð 

í  Skagafirði  98. 
Mikligarðr  ( =  Constantino- 

pel)  115. 
Mýrr  ( =  Laxamýrr),  bær  í 

Aðaldal  í  S.-Þingeyjars.  21. 
Mývatn  29,  90. 
Möðrufell,    bær   í   Eyjafirði 

75,  139. 
Möðruvellir,  bær  í  Eyjafirði 

16,  18,    19,    42,    73—75, 

79,  116,  121,  132. 
Möðrvellingar  81,  96,   114, 

141. 

Naust,   bær  í  Eyjafirði  72. 
Nes,   bær  í  Hnjóskadal  91. 
Norðlendingadómr  31. 
Norðlendingafjórðungr  31. 
Norðmenn  114. 
Norðrárdalr  í  Skagafirði  97. 
Noregr  4,  59,  106,  134. 

Oddeyrr  í  Hörgárdal  38. 
Oddi  Grímsson  í  Höfða  86, 

87,    89,    91,    103,    115— 

117. 
Oddi  Þorgeirs  son  öxarstafs 

90,  91. 


Oddr,    sauðamaðr    Þóris 

Helgasonar  127. 
Orkneyjar  58,  134. 
Óðsla,  bær(Oðsla,  Óðstaðir) 

í  S.-Þingeyjarsýslu,  nú 

ókunnr  83. 
Ófeigr   Járngerðarson  (og 

Önundar)  í  Skörðum  1 — 

3,  7,  8,  10,    16—21,    28, 

30,  32—35,  71. 
Óláfr    helgi    Haraldsson, 

konungr  119,  120. 
Óspakr  (hundasveinn   Úlfs 

stallara)  107. 
Ósvífr    (hundasveinn    Úlfs 

stallara)  107. 
Ótryggr  í  Óðslu  83,  88,  90, 

103. 

Pétr  postoli  114,  141. 

Rauðilækr,  bær  í  Öræfum. 
Reyðarfjörðr  25. 
Reykdælaleið  5. 
Reykdælir  18,  21. 
Reykir,  bær  í  Reykjahverfi  1, 

16,  28. 
Reykjardalr  1,  17,  41. 
Reykjahlíð,  bær   í  S.-Þing- 

eyjars.  1,  4,  5,  6. 
Reykjahverfi  1,  28. 
Reykjaskarð  136. 
Róm  110,  114,  140. 

NOFN. 


Saurbær,   bær    í    Eyjafirði 

66,  77. 
Saxland  114,  140. 
Sígríðr  Þorgeirs  dóttir  goða 

101. 
Sigurður  farmaðr  120. 
Sigurðr  austmaðr  3. 
Sigurðr,  þrænzkr  maðr  22, 

25. 
Silfrastaðir,    bær   í    Skaga- 

firði  98. 
Skagafjörðr  58. 
Skálaholt,    bær   og   ryrrum 

biskupssetr  81. 
Skegg-Broddi  Bjarnason  95, 

96,    99—103,    112,    113, 

117,  140. 
Skeggi  hinn  rammi,  ór  Döl- 

um,  99. 
Skútar,  bær  í  Eyjafirði  127. 
Skörð   í   Reykjahverfi  1,  2, 

16,  17,  21,  28. 
Snorri  Hlíðarmannagoði  11. 
Sólveig  Þórðardóttir  75, 

139. 
Starri  Þorgerðarson  90,  91. 
Steði,    bær   í    Eyjafjarðars. 

127. 
Stokkahlaðir,   bær   í   Eyja- 

firði  117. 
Svalbarð,  bær  á   Svalbarðs- 

strönd    í    Þingeyjarsýslu 

92,  "93. 


Svarfaðardalsáróss  104. 
Svínanes  í  Skagafirði  97. 
Svínfellingar  59. 
Syrpuþingslög  26. 
Sæmundr    hinn    fróði    Sig- 

fússon  15. 
Sölmundr  Viðarsson  á  Gnúp- 

um  1—3,  6—8,  11. 
Sörli    brodd-Helgason    12, 

13,  15. 
Söxólfr  Viðarsson  á    Gnúp- 

um  1,  3. 

Tjörnes    21,    61,   71,    76, 

136. 
Tjörvi  Þorgeirs   son  goða 

5,  8—10,  65. 

Úlfr  stallari  107,  109. 

Vaðilshorn  í  Eyjafirði  120. 
Vaðlar  í  Eyjafirði  72. 
Vaglar,    bær   í   Hnjóskadal 

5. 
Vallalaug   i    Skagafirði  98. 
Vápnafjörðr  25. 
Veisa,    bær    í    Hnjóskadal 

75,  82,  84,  139. 
Veisumenn  86. 
Viðarssynir  1,  2. 
Vígdís  Höskuldsdóttir  91. 
Vigfúss    víga-Glúmsson  54, 

55,  57,  59. 
Vík  i  Noregi  110, 


NOFN. 

Vöðlaheiðr  í    S.-Þingeyjar- 
sýslu  17,  84,  111,  136. 

Vöðlaþing  29,  47,  58. 

Vöðu-Brandr    Þorkelaaon 
( =  Brandr)  21,   24,   29, 
36. 

Pingmannaleið  (=  þing- 

mannavegr)  87. 
Þórarinn  Höskuldson  111, 

114,  140,  141. 
Þórarinn    tóki    Nefjólfsson 

13—15. 
Þórarinn  ofsi  Þórðarson  (eða 

Þorvaldsson)  117—122. 
Þorbjörn   at  Reykjum  16, 

17,  28. 
Þorbjörn  =  Þorsteinn  rind- 

ill  59—61,    63,    64,    66, 

67,  134—139. 
Þórðr,  þrænzkr  maðr  21. 
Þórðr  Þorkelsson  5,  6,   75, 

139. 
Þórdís  skáldkona  66. 
Þórdís    Guðmundar    dóttir 

hins  rika  12—15. 
Þorfinnr  Arnórsson  ór  Húsa- 

vík  1,  5. 
Þorgeirr  á  Þverá  í  Hnjóska- 

dal  111. 
Þorgeirr  Hávarðsson  118 — 

120. 
Þorgeirr  Ljósvetningagoði 

Þorkelsson  1,  4—11,  37, 

65,  66,  75,  101,  138,  139. 


Þorgeirssynir  6. 

Þorgeirr  öxarstafr  Grenjað- 

arson  90. 
Þorgerðr  húsfreyja  á  Mikla- 

bæ  98. 
Þorgerðr  húsfreyja  Þorkele 

háks  62. 
Þorgerðr  húsfreyja  áÞverá 
.   88. 

Þorgerðr  Tjörvadóttir  90. 
Þorgerðr  Þorvarðsson  95. 
Þorgils  Hölluson  118. 
Þorgrímr  trölli  120. 
Þórhallr  Eyfirðingr  73,  74. 
Þórhildr  Vaðlaekkja  71,  72, 

122. 
Þórir,    maðr   Þórarins  ofsa 

118. 
Þórir  á  Hrófá  118. 
Þórir  akrakarl  (akraskeggr) 

42,  43,  46—49,  54. 
Þórir  Finnboga  son  hins 

ramma  84,  87. 
Þórir    Helgason    á   Lauga- 

landi  36,  37,  41,  46—51, 

53—58,    124,    126—128, 

131=134. 
Þorkell  i  Hlið  104. 
Þorkell    á   Laxamýri   21 — 

23,  28. 
Þorkell  Geitisson  í  Krossa- 

vík  25—34,  122,  133. 
Þorkell  Hallgilsson  í  Veisu 

75,  77,  80—82,    94,   100, 

110,  139. 

Þorkell  Tjörvason  112. 
Þorkell  Þorgeirsson  hákr  5, 

37,  39,  41,  61,  66,    70— 
72,  88,  124,  135—140. 

Þórlaug    Atla  dóttir  hins 

ramma  36,   38—40,   66, 

69,  73. 
Þórlaug  víga-Glúmsdóttir 

106. 
Þormóðr  Ásgeirsson  114. 
Þormóðr    Kolbrúnarskáld 

Bersason  120. 
Þóroddr    hjálmr   Arnórsson 

86,  89,  90,  92,    97,    113. 
Þórólfr  Loftsson    á   Eyrum 

84. 
Þorsteinn    drafli,    bóndi    á 

Draflastöðum  76. 
Þorsteinn  hinn  rammi  á 

Arnarstöðum  64,  84,  87, 

89,  90. 
Þorsteinn  =  Þorbjörn  rind- 

01  134—139. 
Þorsteinn    skuldarmaðr, 

heimamaðr   Gunnsteins 

91,  117. 
Þorsteinn,    verkstjóri    Guð- 

mundar   hins   ríka    36— 

38,  40. 


Þorsteinn  Bíðu-Hallsson  29, 

30,  32—34. 
Þorvaldr  hinn  líkþrái    105. 
Þorvarðr   læknir   á    Sval- 

barði  92,  93. 
Þorvarðr    Höskuldsson    75, 

76,  80,  82,  83,  87,   88— 

114,  139—141. 
Þorvarðr  Þorgeirsson  85. 
Þrándheimr  23. 
Þriðjungavað  á  Hnjóská  í 

Hnjóskadal  87. 
Þverá  hin   efri   í   Eyjafirði 

(  =  Munka-Þverá)  12,  16, 

17,  20,  32,  34,  44,  51, 

56,  92,  95,  128,  131. 
Þverá,  bær  i  Hnjóskadal 

88. 
Þveræingar  76. 

Ærlækr,  bær  í  Öxarfirði  8. 

Ölvér,  bóndi  á  Reykjum 

1—3. 
Öxará,  bær  í  Bárðardal  37, 

61,  70. 
Öxarárgil  í  Bárðardal  137. 
Öxará  á  Þingvelli  55. 
Öxarfjörðr  8. 
Öxnadalsheiðr  97. 


Leiðréttingar* 

BU.  74i«:    Konrán  á  að  vera  Koðrán. 
Bls.  88is:    lifandi  á  að  vera  lifanda. 

BÚIÐ  HEFIR  TIL  PRENTUNÁR 

VALD.   ÁSMUNDARSON 

REYKJAVÍK. 

KOSTNAÐARMAÐUR :    SIQ URÐVB  RRVSTJÁmSON. 
1896. 


FÉLAGSPRENTSMIÐJAN. 


FORMÁLI. 


Hávarðs  saga  ísfirðings  er  hér  gefin  út  eftir 
útgáfu  hins  norræna  bókmentafélags  (det  nordiske  Litera- 
tur  Samf.),  Khöfn  1860,  sem  Gunnlaugr  Þórðarson  hefir 
búið  til  prentunar,  að  öðru  enn  því,  að  Gisli  Brynjólfs- 
son  hefir  lagfært  visurnar  og  skýrt  þær.  Annars  eru  til 
tvær  aðrar  útgáfur  af  sögunni,  báðar  óvandaðar;  er  önn- 
ur  þeirra  i  sögubók,  sem  prentuð  er  á  Hólum  1756  og 
heitir:  „Nockrer  marg-frooder  Sögu-þætter  Islendinga", 
en  hin  er  prentuð  á  ísafirði  fyrir  skömmu. 

Saga  þessi  er  að  eins  til  í  pappirshandritum,  sem  er 
að  finna  í  safni  Árna  Magnússonar  og  viðar.  í  Kaup- 
mannahafnar  útgáfunni,  sem  hér  er  fylgt,  ersagan  gefin  út 
eftir  handr.  160  fol.  A.  M.,  sem  er  frá  17.  öld,  skrifað 
af  séra  Jóni  Erlendssyni  í  Villingaholti. 

Sjálf  er  sagan  auðsjáanlega  mjög  úr  lagi  færð  frá  þvi 
sem  hún  hefir  verið  upphaflega,  og  vísurnar  enn  meira. 
Þetta  sést  meðal  annars,  ef  Landnáma  og  Hávarðs  saga 
eru  bornar  saman.  Þannig  er  það  t.  d.  alveg  rangt,  sem 
segir  um  Sturlu  Þjóðreksson  (Víga-Sturlu)    og   víg   hans. 


IV 

Hann  bygði  fyrstr  bæinn  að  Staðarhóli  og  bjó  þar  siðan. 
Það  sem  segir  um  Hólmgöngu-Ljót  (Ljót  spaka),  sem  bjó 
á  Ingjaldasandi  (sagan  lætr  hann  hafa  búið  á  Rauða- 
sandi),  er  mjög  blandað  málum,  því  að  Ljótr  var  spakr 
maðr  og  góðr.  Þorbjörn  á  Laugabóli  átti  systur  hans, 
eins  og  segir  i  sögunni  í  14.  kap.  (og  í  viðaukanum  bls. 
70),  enn  ekki  systur  Gests  Oddleifssonar,  eins  og  stendr 
í  4.  kap.,  og  alt  það  sem  segir  af  Gesti  í  sögunni,  mun 
eiga  við  Ljót,  eins  og  dr.  Guðbr.  Vigfússon  hefir  tekið 
fram  í  Safni  I,  365.  Synir  Gríms  kögurs,  Sigurðr  og 
Þorkell,  drápu  Ljót  hið  sama  vor,  sem  Þorbjörn  á  Lauga- 
bóli  hafði  verið  drepinn  haustið  áðr.  Þessi  víg  hafa  og 
orðið  seinna  enn  í  sögunni  segir.  Ekki  getr  það  heldr 
verið  rétt,  að  Steinþórr  á  Eyri  komi  við  þessa  sögu,  heldr 
er  það  samkvæmt  Landnámu  Eyjólfr  hinn  grái  i  Otra- 
dal  og  Steingrímr  sonr  hans,  sem  veittu  Hávarði  eftir 
vígin. 

Af  vísunum  i  sögunni  má  ráða,  að  þær  eru  eldri  enn 
sagan,  enda  koma  þar  fyrir  mannanöfn,  sem  ekki  getr  í 
sögunni.  Þannig  nafnið  Geirdís  í  vísunni  á  bls.  40,  sem 
ætla  mætti  ef  til  vill  að  væri  móðir  Hávarðs.  I  sömu 
vísu  heíir  Gísli  Brynjólfsson  getið  til,  að  lesa  ætti  Knöttr 
i  3.  vísuorði,  því  að  Knöttr  hét  einn  af  Þjóðrekasonum, 
og  kemr  það  vel  heim  við  rímið. 

Vísurnar  í  Hávarðs  sögu  eru  svo  afbakaðar,  að  engi 
líkindi  eru  til,  að  þær  verði  lagaðar  svo  að  þær  verði 
einu  sinni  líkar  því,  sem  þær  hafa  verið  uppbaflega. 
Vísan  á  bls.  31  er  og  ranglega  eignuð  Hávarði,  sbr.  Land- 
námu  II,  33.  kap. 


Gísli  Brynjólfsson  hefir  reynt  að  lagfæra  vísurnar  í 
Hávarðs  sögu,  og  má  kalla  að  bann  hafi  ort  þær  upp 
aftr.  Eru  þær  hér  prentaðar  að  mestu  leyti  eins  og  hann 
'hefir  frá  þeim  gengið,  en  jafnframt  hefir  þótt  rétt  að 
prenta  þær  eins  og  þær  líta  út  í  handriti  því,  sem  lagt 
var  til  grundvallar  við  útgáfu  sögunnar,  með  því  að  hér 
er  um  svo  mikinn  mismun  að  ræða.  Getr  verið  að  hægt 
væri  að  lagfæra  þær  betr  með  samanburði  handrita,  þótt 
fá  séu,  eða  komast  nær  því,  sem  þær  hafa  verið  upphaf- 
lega  enn  Gísla  Brynjólfssyni  hefir  tekizt. 

í  staðlegu  tilliti  er  Hávarðs  saga  allónákvæm,  enn  sú 
ónákvæmni  virðist  þó  að  mestu  stafa  af  róngum  afskrift- 
um.  Þannig  er  t.  d.  um  ^Kauðasand'  fyrir  Jngjaldssand'. 
Mánáberg  er  nú  ekki  bæjarnafn,  enn  svo  er  klettabelti 
eitt  nefnt  i  eynni  Vigr.  Þar  mun  þð  ekki  verið  hafa  bær 
Ljóts  heldr  á  meginlandi,  enda  er  það  eyðibýli  nefnt  í 
jarðabók  Árna  Magnússonar.  Valbrandsstaðir,  Þorbrauds- 
staðir  og  Asbrandsstaðir  eru  nú  ekki  bæjanöfn  við  ísa- 
fjarðardjúp.  Enn  getið  er  til,  að  þessir  bæir  hafi  verið  á 
Langadalsströndinni,  og  að  Valbrandsstaðir  hafi  verið  þar 
sem  nú  heitir  Melgraseyri.  Að  bæir  þessir  hafi  heitið  svo 
að  fornu  er  þó  ólíklegt  mjög,  og  mun  söguritarinn  hafa 
búið  þau  til,  af  þvi  að  hann  hefir  ekki  vitað,  hvar  þeir 
menn  hafa  búið,  sem  hann  kennir  bæina  við. 

Þessi  staðlega  ónákvæmni  og  ruglingr  á  sumum  per- 
sónum  sögunnar  bendir  á,  að  sagan  Bé  miklu  siðar  í  letr 
færð,  enn  hún  hefir  gerzt,  eða  að  hún  hafi  aflagazt  injög 
í  meðfórum  ritaranna. 


VI 

Að  frásögninni  til  er  Hávarðs  saga  liprlega  rituð  og 
skemtileg. 

Vísurnar  virðast  og  hafa  verið  vel  ortar,  og  munu 
vera  upphaflegar,  og  eldri  enn  sagan,  eins  og  áðr  er  sagt. 
Þær  cru  þannig  vitni  um  áreiðanleik  sögunnar  að  því 
er  þær  ná  til. 


TÍMATAL 


Víg  Óláfs  Hávarðssonar    .     .     .     .    um     1000. 
Víg   Þorbjarnar   Þjóðrekssonar  og 

Ljóts um  1002—1003. 


srv-^ki— ^J^-  *4^  ■•sl^ 

Hávarðs  saga  ísfirðíngs. 


JPat    er    upphaf   þessarrar  sögu,    at    Þorbjörn 

hét  maðr;    hann    var    Þjóðreksson.      Hann    bjó 

í  ísafirði  á  þeim   bæ,    er   heitir   at  Laugabóli; 

hann  hafði  goðorð  um  ísafjörð.     Hann  var  stór- 

ættaðr  maðr  ok  höfðingi  mikill   ok    hinn   mesti 

ójafnaðarmaðr,  svá  at  engir  menn  þar  um    ísa- 

fjörð  báru  styrk  til  neitt  í  móti  honum  at  mæla. 

Hann  tók  dætr  manna  eða  frændkonur  ok  hafði 

við  hönd    sér   nökkura    stund,    ok    sendi   síðan 

heim;  fyrir  sumum  tók  hann    bú    upp    eða  rak 

brott    af   eignum    sínum.     Þorbjörn   hafði  tekit 

þá  konu  fyrir  bú  sitt,  er  Sigríðr  hét;    hon   var 

ung  kona  ok  stórrar  ættar.     Hon  átti  fé  mikit, 

ok  skyldi  þat  standa  fyrir  henni,'  ok  eigi  fram 

ganga  meðan  hon  væri  með  Þorbirni.     Hávarðr 

var  maðr  nefnclr;    hann    bjó    þar    sem  heitir  á 

Blámýri.     Hann  var  ættstórr  maðr,    ok  var  þá 

hniginn  á  hinn  efra  aldr.  Hann  hafði  verit 
vikingr  mikill  hinn  fyrra  hlut  æfi  sinnar  ok 
hinn  mesti  kappi,  ok  í  einhverjum  bardaga  hafði 
hann  orðit  sárr  mjök,  ok  fengit  eitt  sár  undir 
knéskelina,  ok  þaðan  af  gekk  hann  jafnan  haltr 
siðan.  Hávarðr  var  kvángaðr,  ok  hét  Bjargey 
kona  hans;  hon  var  af  góðum  ættum  ok  hinn 
mesti  skörungr.  Þau  áttu  son  einn,  er  óláfr 
hét;  hann  var  á  unguni  aldri,  manna  gervileg- 
astr;  hann  var  mikill  vexti,  fríðr  sýnum.  Þau 
Hávarðr  ok  Bjargey  unnu  Óláfi  mikit;  hann 
var  þeim  ok  hlýðinn  ok  auðráðr.  Þormóðr  hét 
maðr;  hann  bjó  á  þeim  bæ,  er  heitir  á  Bakka; 
Þorgerðr  hét  kona  hans.  Þormóðr  var  lítt  við 
alþýðu  skap  manna;  hann  var  þá  hniginn  nökkut 
á  hinn  efra  aldr.  Var  þat  kallat,  at  hann  væri 
eigi  einhamr;  þótti  hvcrjum  þeira  ok  verst  við 
hann  at  eiga.  Ljótr  hét  maðr,  er  bjó  á  Mána- 
bergi  í  Isafirði.  Ljótr  var  mikill  maor  ok  sterkr; 
hann  var  bróðir  Þorbjarnar,  ok  honum  líkastr 
um  alla  hluti.  Þorkell  hét  maðr,  er  bjó  i  cy 
þeiri,  er  Æðey  heitir;  hann  var  vitr  maðr,  ok 
þó  litilmenni,  enn  þó  af  góðum  ættum  ok  manna 
óeinarðastr.  Þorkell  vsjk  löginaðr  þeira  Isfirð- 
inganna.  Tveir  menn  eru  nefndir  til  sögunnar: 
annarr  hét  Brandr,  enn  annarr  Vakr ;  þeir  váru 
heimamenn  Þorbjarnar  á  Laugabúli.  Brandr 
var  mikill  vexti  ok  rammr  at  afli.  Þat  var 
iðja  Brands,  at  hann  hafði  ferðir  á  sunirum  ok 

flutti  at  búi  þat  er  þurfti;  enn  á  vetrum  gætti 

hann  gamals  fjár;  var  hann  vinsæll    ok   óáleit- 

inn.     Vakr  var  systursonr  Þorbjarnar;  var  hann 

maðr    lítill    ok    smáskytligr,    vígmáligr  ok    ill- 

máligr;  fýsti  Þorbjörn  frænda  sinn  jafnanþéss, 

er  þá  var  verr  enn  áðr;    varð    hann  af   því  ó- 

vinsæll,  ok  unnu  menn  honum  sannmælis.    Hann 

vann  ekki  annat  enn  gekk  með  Þorbirni  út  ok 

inn,  eða  fór  sendiferðir  hans,  ok  þá  hann  vildi 

ill  verk  gera  láta.     Þórdís  hét  kona,    er  bjó  á 

Hváli  í  ísaíirði;  hon  var  systir  Þorbjarnar,  enn 

móðir  Vakrs.     Hon  átti  ok  annan  son,  er  Skarfr 

hét.     Hann  var  bæði  mikill  ok  sterkr ;  var  hann 

með  móður  sinni,  ok  sá  um  bú   þeira.     Þórálfr 

hét  maðr,    er   bjó    þar    sem    heitir  á  Lónseyri; 

hann    var   vinsæll    maðr,    ok    eigi    mikilmenni. 

Hann  var  mjök  skyldr  bústýru  Þorbjarnar.    Þór- 

álfr  hafði  boðizt  til  at  taka    við    Sigríði   ok   á- 

vaxta  fé  hennar,    enn    Þorbjörn   vildi   þat  eigi, 

ok  sýndi  þar  um  enn  ójafnað  sinn,  ok  bað  hann 

ekki  orð  til  leggja. 

2.     Þar  er  nú  til  máls  at  taka,  at  Óláfr  vex 

upp  á  Blámýri;  hann  gerist  efnilegr  maðr.    Svá 

segja    menn,    at    Óláfr    Hávarðsson    hafi     haft 

bjarnyl,  því  at  aldri    var    þat    frost    eða  kuldi, 

at  Óláfr  færi  í  fleiri  klæði  enn    eina    brók,    ok 

skyrtu  gyrða  í  brækr.     Aldri    fór   hann  svá  af 

bæ  á  brott,    at    hann    hefði    fleiri   klæði.     Þór- 

hallr  hét  maðr;  hann  var  frændi  þeira  Hávar^s, 

ok  heimamaðr,  ungr  maðr  ok  hinn  fráleg- 
sti;  hafði  atdrátt  at  búi  þeira.  Þat  var  eitt- 
hvert  haust,  at  ísfirðingar  gengu  afréttir  sínar, 
ok  heimtu  menn  lítt.  Þorbirni  á  Laugabóli  var 
vant  60  geldinga.  Liðu  vetrnætr  ok  fanst  eigi. 
Nökkuru  fyrir  vetr  ferr  óláfr  Hávarðsson 
heiman  ok  gengr  afréttir  ok  öll  fjöll,  leitar  fjár 
manna  ok  finnr  fjólda  fjár,  bæði  þat  (er)  Þorbjörn 
átti  ok  þeir  feðgar  ok  svá  aðrir  menn,  rekr 
síðan  heim  fénaðinn  ok  færði  hverjum  þat  er 
átti.  Varð  Óláfr  af  þessu  vinsæll,  svá  at  hverr 
bað  honum  góðs.  Einn  dag  snemma  rekr  Ó- 
láfr  geldinga  Þorbjarnar  ofan  á  Laugaból. 
Hann  kom  í  þann  tíma,  er  menn  sátu  yfir 
borðum,  ok  váru  engir  menn  úti.  Óláfr  drepr 
á  dyrrnar  ok  gekk  kona  ein  til  dyrranna;  þat 
var  Sigríðr  bústýra  Þorbjarnar,  ok  heilsaði  hon 
honura  vel.  Hon  spurði,  hvat  hann  vildi.  ó- 
láfr  svarar:  „Ek  hefi  rekit  hingat  geldinga 
Þorbjarnar.  er  honum  var  vant  i  haust".  Ok 
er  Þorbjörn  heyrði,  at  á  dyrrnar  var  drepit,  bað 
hann  Vakr  forvitnast  hvat  komit  væri.  Hann 
gerði  svá  ok  gekk  at  skellihurðinni.  Hann  sá 
þá.  at  þau  Sigríðr  töluðust  viö.  Hann  hljóp  þá 
upp  á  okann  ok  stóð  þar  meðan  þau  töluðu. 
Þá  mælti  óláfr:  „Nú  þarf  ek  eigi  at  fara 
lengra;  skaltu  nú,  Sigríðr,  segja  til  geldinganna" 
Hon  sagði  at  svá  sk}Tldi  vera,  ok  bað  hann  vel 
fara.     Vakr  hljóp  inn    í    stofuna  æpandi.     Þor- 

björn  spyrr,  hví  hann  léti  svá,  eða  hvat  komit 
hefði.  „Þat  ætla  ek",  segir  hann,  „at  Óláfr  glópr- 
inn  af  Blámýri,  son  Hávarðs,  kæmi;  heíir  hann 
rekit  hingat  geldinga  þína  þá  er  vant  var  í 
haust".  „Þat  er  vel  gert",  segir  Þorbjörn.  „Annat 
ætlaekverit  hafa  eigi  siðr  undir  ferðinni",  seg- 
ir  Vakr,  „því  at  þau  Sigríðr  hafa  talat  í  allan 
morgin;  sá  ek,  at  henni  þótti  allgott  at  leggja 
hendr  sínar  um  háls  honum".  Þorbjörn  mælti: 
„Þó  at  Óláfr  sé  hraustr  maðr,  þá  er  honum 
þat  ofdirfð  at  fara  óþokkaferð  til  vár".  Óláfr 
ferr  heim.  Líða  þau  misseri,  ok  er  svá  sagt, 
at  Óláfr  kemr  jafnan  á  Laugaból  ok  fann  Sig- 
ríði,  ok  gerðist  vel  með  þeim.  Var  þetta  brátt 
orðat,  at  Óláfr  fífldi  Sigríði.  Ok  annat  haust 
gengu  menn  enn  afréttir  sínar,  ok  heimta  lítt. 
Varð  Þorbirni  enn  flest  vant.  Ok  er  lokit  var 
réttunum,  ferr  Óláfr  heiman  einn  saman  ok 
gengr  afréttir  viða  um  fjöll  ok  heiðar,  finnr 
cnn  fjölda  fjár  ok  rekr  í  bygðina;  færir  enn 
hverjum  þat  er  á.  Gerðist  hann  nú  svá  vin- 
sæll  af  bygðarmönnum,  at  allir  biðja  honum 
góðs,  utan  Þorbjörn ;  hann  grimmast  við  hann 
fyrir  alt  saman,  þat  er  aðrir  lofa  hann,  ok  þat 
er  hann  heyrir  talat  um  bygðina  um  þangat- 
kvámur  hans  til  fundar  við  Sigríði.  Vakr  spar- 
ir  nú  eigi  af  at  rægja  þau  við  Þorbjórn.  Nú 
er  enn  svá  komit,  at  Óláfr  er  kominn  á  Lauga- 
ból  með  geldingana  svá  marga  sem  fyrr;  ok  er 


HÁVARÐS  SAGA  ÍSFIRÐIXGS. 


hann  kom,  váru  engir  menn  úti.  Gengr  hann 
nú  inn  ok  til  stofu.  Var  þar  Þorbjörn  bóndi 
ok  frændi  hans,  Vakr,  ok  mart  heimamanna. 
Óláfr  gengr  innar  mjök  at  pallinum;  stingr 
hann  niðr  öxarskaftinu  ok  styðst  á,  enn  enginn 
heilsaði  honum,  ok  þögðu  allir.  Ok  er  hann 
sér  at  engi  æmti  honum,   þá    kveðr  hann  vísu: 

(1)  Þat  réðk  fyrst  at  fregaa 
fámálgaeta  þegna: 
hví  þegja  hér  allir 
hjörþings  viðir  snjallir? 
Metorð  leggjum  engi 
á  mállauöa  drengi; 
hefk  staðit  hér  lengi 
svá,  mik  kvaddi  alls  engi. 

Þá  mælti  Óláfr:  „Þat  er  mitt  erendi  hingat, 
Þorbjörn  bóndi,  at  ek  hefi  rekit  hingat  geld- 
ingaþína".  Þáinælti  Vakr:  „Kunnigt  er  mönn- 
um  þat  nú,  Óláfr,  at  þú  gerist  sauðreki  um 
Isafjörð ;  vitu  vær  ok  erendi  þitt  hingat,  þat  at 
þú  ferr  at  heimta  hlut  af  sauðunum;  er  þat  ok 
stafkarla  háttr,  ok  er  einsætt,  at  minnast  hans 
þó  at  lítit  sé".  Óláfr  svaraði:  „Eigi  er  þat 
mitt  erendi,  mun  ek  ok  eigi  reka  hit  þriðja 
sinn".  Snýr  hann  þá  i  brott;  enn  Vakr  hleypr 
upp  ok  æpir  at  honum.  Óláfr  gaf  engan  gaum 
at  því,  ok  gekk  hciin,  ok  líða  þau  misseri.  Ok 
um  haustit  heimta  menn  vel,  utan  Þorbjörn; 
honum  var  vant  60  geldinga,  ok  fundust  eigi. 
Létu    þeir   frændr    þau    orð  um  fara,   at   Óláfr 

mundi  enn  ætla  at  heimta  til  hlutar  eða  stela 
ella.  Þat  var  eitt  kveld,  er  þeir  feðgar  sátn 
yfir  borðum,  at  á  diskinum  fyrir  þeim  lá  lang- 
leggjarstykki.  Óláfr  tók  upp  ok  mælti:  „Þetta 
er  furðu  mikill  leggr  pk  digr.  Hávarðr  mælti: 
„Þat  ætla  ek  þó,  frændi,  at  hann  sé  af  okkr- 
um  sauðum,  enn  eigi  Þorbjarnar  bónda,  ok 
mikit  er  at  þola  slíkan  ójafnað".  óláfr  leggr 
niðr  legginn  á  borðit,  ok  roðnaði  við,  ok  þótti 
þeim,  sem  hjá  sátu,  sem  hann  þrýsti  við  borð- 
inu,  enn  þó  brast  sundr  leggrinn,  ok  svá  snart, 
at  annarr  hlutrinn  stökk  út  í  bjórinn  svá  at  þar 
varð  fastr.  Hávarðr  leit  upp  ok  mælti  eigi,  ok 
brosti  þó  at,  enn  í  því  gekk  kona  í  stofuna, 
ok  var  þar  komin  Þorgerðr  af  Bakka.  Há- 
varðr  fagnaði  henni  vel  ok  spurði  tíðenda.  Hon 
sagði  andlát  Þormóðar  bónda  síns.  „Erum  vér 
þó  eigi  vel  við  komin,  því  at  hann  vitjar  hverja 
nátt  sængr  sinnar.  Nú  vilda  ek  þiggja,  bóndi, 
at  þér  veittut  mér  nökkut  lið,  því  at  fólki  mínu 
þótti  ódælt  við  Þorinóð,  enn  nú  er  svá  komit, 
at  þat  ætlar  alt  í  brott".  Hávarðr  svaraði: 
„Ek  em  nú  af  léttasta  skeiði,  ok  eigi  til  slíks 
færr;  eða  hví  ferr  þú  eigi  á  Laugaból?  Er 
þess  ván  um  höfðingja,  at  þeir  láti  skjótt  til 
slíkrar  héraðsstjórnar  koma  sitt  sveitargengi". 
Hon  svarar:  „Einskis  góðs  vænti  ek  þangat; 
læt  ek  vel  yfir,  ef  hann  gerir  mér  ekki  ilt". 
Þá  mælti  Hávarðr:     „Þat    er    mitt  ráð,   at  þú 

biðir  Óláf  son  minn,  ok  væri  þat  ungra  manna, 
at  reyna  sik  svá  at  karlmensku;  mundi  oss 
forðum  slíkt  gaman  hafa  þótt".  Hon  gerir  nú 
svá.  Óláfr  hét  ferðinni,  ok  bað  hana  þar  vera 
um  nóttina;  enn  um  daginn  eftir  fór  Óláfr  heim 
með  Þorgerði.  Var  þar  alt  fólk  ókátt;  enn 
um  kveldit  fóru  menn  at  sofa.  Óláfr  lá  i  stafn- 
rekkju  utar  við  dyr:  ljós  brann  i  skálanum; 
var  ljóst  hit  efra,  enn  dimt  hit  néðra.  Óláfr 
lagðist  niðr  í  skyrtu  ok  brókum,  því  at  hann 
hafði  aldri  íleiri  klæði,  enn  kastaði  á  sik  feldi 
einum.  Ok  er  dagsett  var,  gekk  Þormóðr  inn 
í  skálann  ok  lét  róa  tinglit;  hann  sá  at  rekkja 
var  skipuð,  er  eigi  var  vani  á;  var  hann  eigi 
allgestrisinn;  snýr  hann  þangat  ok  þrífr  i  feld- 
inn.  Óláfr  vill  eigi  laust  láta  ok  heldr  þar  til 
at  þeir  skifta  feldinum  með  sér.  Ok  er  Þor- 
móðr  íinnr  at  an  er  í  þeim,  er  fyrir  er,  hleypr 
hann  upp  í  sætit  at  rúminu.  Óláfr  hljóp  upp 
ok  þreif  til  axarinnar,  ok  hafði  ætlat  at  slá 
hann ;  enn  bráðara  bar  at,  því  at  Þormóðr  hljóp 
undir  hendr  honum.  Varð  Óláfr  þá  við  at  taka; 
tókst  þar  hinn  harðasti  atgangr.  Varð  Þor- 
móðr  harðtækr,  svá  at  alt  hljóp  hold  undan 
þar  sem  hann  þreif  til;  ílest  gekk  ok  upp  þat 
sem  fyrir  þeim  varð;  ok  í  því  bili  sloknaði 
ljósit.  Þótti  Óláfi  þá  eigi  um  batna.  Þormóðr 
sótti  þá  í  ákafa,  ok  þar  kemr  at  lyktum,  at 
þeir  hörfa  út.     í   túninu    lá    rekatré    mikit,  ok 


TTÁVARÐS  SAGA  Í<FIRÐINGS 


svá  bar  til,  at  Þormóðr  rekr  hælana  báða  í 
tréit  ok  fellr  á  bak  aftr.  Óláfr  lætr  þá  kné 
fylgja  kviði;  léikr  þar  til  við  Þormóð,  er  hann 
sér  fyrir  honum  slík  ráð,  er  honum  sýndist. 
Fólkit  þagði  alt,  er  Óiáfr  gekk  inn.  Ok  er 
hann  lét  heyra  til  sín,  var  alt  senn,  at  fólkit 
var  uppi  ok  ljósit,  ok  strauk  hann  uppi  ok 
niðri;  var  hann  hvervetna  meiddr  af  atgangi 
Þormóðar.  Þakkaði  hvert  mannsbarn  honum, 
þat  er  mæla  kunni.  Hann  kveðst  ætla,  at  þeim 
mundi  eigi  mein  at  honum  verða.  Óláfr  dvald- 
ist  þar  nökkurar  nætr,  fór  síðan  heim  á  Blá- 
mýri;  varð  hann  víðfrægr  af  þessu  verki  um 
ísafjörð  ok  alla  landsfjórðunga,  ok  af  þessu  öllu 
vóx  mjök  óþokki  milli  þeira  Þorbjarnar. 

3.  Þat  er  þessu  næst  at  segja,  at  hvalr 
kemr  í  Isafjörð.  Þeir  Þorbjörn  ok  Hávarðr 
áttu  reka  at  tveini  megin.  Var  sú  sögn  þegar, 
at  Hávarðr  mundi  eiga.  Var  þat  hin  bezta 
reyðr.  Hvárirtveggju  fóru  til  ok  ætluðu  at  hafa 
lögmanns  órskurð  á.  Kom  þar  fjölmenni  manns 
saman.  Þótti  öllum  sýut,  at  Hávarðr  mundi 
hvalinn  eiga.  Þorkell  lögmaðr  var  þar  kominn, 
ok  var  hann  þá  at  spurðr,  hverr  ætti.  Þor- 
kell  svarar,  ok  heldr  lágt:  „Þeir  eiga  hval 
víst",  sagði  hann.  Þorbjörn  gekk  þá  at  hon- 
um  með  brugðit  sverðit  ok  mælti:  „Hverirþá, 
armr'?  segir  hann.  Þorkell  svarar  skjótt,  ok 
drap  niðr  höfðinu :     „Þér,  þér,  víst",  segir  hann. 

Þorbjörn  gekk  þá  at  með  ójafnað  sinn  ok  tók 
upp  hvalinn  allan.  Fór  þá  Hávarðr  heim,  ok 
undi  illa  við  sinn  hlut.  Þótti  öllum  mönnum 
Þorbjörn  enn  nú  hafa  auðsýndan  ójafnað  sinn 
ok  fullkominn  ódrengskap.  Þat  var  einn  dag, 
at  Óláfr  gengr  til  fjárhúsa  sinna,  því  at  veðr- 
átta  var  hörð  um  vetrinn,  ok  þurftu  menn  mjök 
at  fylgja  fénaði  sinum;  hafði  veðr  verit  hart 
um  náttina.  Ok  er  hann  ætlaði  brott  at  ganga, 
sér  hann  at  maðr  gengr  at  húsinu;  er  þar  kom- 
inn  Brandr  hinn  sterki.  óláfr  tók  honum  vel. 
Brandr  tók  vel  kveðju  hans.  Óláfr  spurði,  hví 
hann  færi  svá  síð.  Hann  svarar:  „Eigiersvá 
frásögulegt;  ek  gekk  til  fjár  míns  snemma  í 
dag,  enn  þat  hafði  rekast  látit  ofan  í  fjöruna; 
má  þar  ok  í  tveim  stöðum  upp  reka,  enn  jafn- 
an  þar  sem  ek  leitaði  til,  þá  stóð  þar  maðr 
fyrir  ok  bandaði  í  móti  fénu,  svá  at  þat  hljóp 
aftr  í  fang  mér,  ok  heíir  svá  farit  í  allan  dag 
alt  hér  til.  Nú  vilda  ek  gjarna,  at  vit  færim 
til  báðir  saman".  Brandr  svarar :  „Þat  vil  ek  gera 
tyrir  þína  bæn".  Ganga  siðan  báðir  saman  ofan 
í  fjöruna.  Ok  þegar  þeir  vilja  féit  upp  reka, 
sá  þeir,  at  Þormóðr  er  þar  fyrir,  glímufélagi 
hans,  ok  bandar  í  móti  fénu,  svá  at  þat  hleypr 
aftr  í  fang  þeim.  Þá  mælti  Óláfr:  „Hvárt 
viltu  heldr,  Brandr,  reka  féit,  eða  ráðast  í  móti 
Þormóði"?  Brandr  svarar:  „Þat  mun  ek  kjósa, 
hit  auðveldara,    at  reka  féit".     Óláfr  gengr  at 

þar  er  Þormóðr  stóð  gegnt  á  uppi;  þar  var 
laginn  snjór  mikill  framan  á  bakkann.  Óláfr 
rann  þegar  upp  á  bakkann  at  Þormóði,  enn 
hann  gefr  honum  rúm.  Ok  cr  Óláfr  kemr  á 
upp,  rennr  Þormóðr  þegar  undir  hendr  honum. 
Óláfr  tekr  ok  við  eftir  megni.  Gangast  þeir  at 
lengi.  Þykir  Óláíi  hann  eigi  raknat  hafa  eftir 
hnyskingina.  Þar  kemr  at  þeir  falla  báðir 
senn  fram  á  bakkann,  ok  er  svá  er  komit, 
veltir  hvárr  öðrum  þar  til  er  þeir  tumba  báðir 
ofan  fyrir  fönnina;  eru  þá  ýmsir  undir,  þar  til 
er  þeir  koma  í  fjöruna,  þá  bar  svá  til,  at  Þor- 
móðr  varð  neðri ;  neytir  Óláfr  þá  þess,  ok  braut 
í  sundr  hrygginn  í  honum;  bjó  þá  um  sem  hon- 
um  likaði,  ok  lagðist  út  á  sjóinn  með  hann 
langt  frá  landi,  ok  sökti  niðr  i  djúp.  Þykir 
þar  jafnan  óhreint  siðan,  ef  menn  sigla  í  nándir. 
Óláfr  lagðist  til  lands.  Hafði  Brandr  þá  upp 
komit  fénu  öllu,  ok  fagnaði  vel  Óláfi;  gengu 
þeir  þá  heim  báðir.  Ok  er  Brandr  kom  heim, 
var  mikit  af  nátt.  Þorbjörn  spurði,  hvat  hann 
hefði  dvalit.  Brandr  segir  svá  sem  farit  hafði, 
ok  svá  hversu  Óláfr  hafði  honum  til  staðit. 
Þá  mælti  Vakr:  „Hræddr  hefir  þú  orðit,  er 
þú  lofar  glóp  þenna ;  mun  þat  hans  fremd  mest, 
at  fást  við  aftrgöngumenn".  Brandr  svarar: 
„Hræddari  mundir  þú  hafa  verit,  því  at  þú  ert 
mestr  í  málinu,  sem  refarnir  í  hölunum ;  muntu 
í  engum  hlut  mega  jafnast  við   hann".    Töluðu 

þeir  þar  til  er  hvárumtveggju  mislíkaði.  Þor- 
björn  bað  Brand  eigi  kapp  á  leggja  með  Óláfi: 
„Skal  þér  eigi  duga,  ok  engum  öðrum,  at  láta 
óláf  framar  enn  mik  eða  frændr  mína".  Líðr 
nú  af  vetrinn.  Ok  er  várar,  talast  þeir  við  feðg- 
ar,  Óláfr  ok  Hávarðr.  Hávarðr  mælti:  „Svá 
er  komit,  frændi,  at  ek  hefi  eigi  skaplyndi  til 
lengr  at  búa  svá  nærri  Þorbirni,  með  því  vit 
höfum  engan  afla  at  halda  okkr  til  jafns  við 
hann".  Óláfr  svarar:  „Lítit  er  mér  um  at 
hafa  þat  í  yfirbætr  at  íiýja  fyrir  Þorbirni,  enn 
þó  vil  ek  at  þú  ráðir;  eða  hvert  viltu  þá 
leita"?  Hávarðr  svarar:  „Út  með  firðinum 
hinum  megin  eru  víða  tóftir  ok  vítt  land,  þat 
er  engi  maðr  á;  þar  vil  ek,  at  vit  reisum  okkr 
bústað,  ok  erum  vit  þá  nær  frændum  okkrum 
ok  vinum".  Þetta  taka  þeir  til  ráðs,  flytja 
þangat  fé  sitt  alt  ok  þat  góðs  er  þeir  eiga  ok 
gera  þar  hinn  bezta  bústað;  heitir  þar  síðan  á 
Hávarðsstöðum.  Váru  þeir  einir  bændr  i  þenna 
tíma  í  Isafirði,  er  landnámamenn  váru. 

4.  Þorbjörn  Þjóðreksson  reið  hvert  sumar 
til  þings  með  menn  sína;  var  hann  höfðingi 
mikill,  ættstórr  ok  frændmargr.  í  þann  tíma 
bjó  Gestr  Oddleifsson  í  Haga  á  Barðaströnd; 
var  hann  spekingr  mikill,  vitr  ok  vinsæll  ok 
manna  framsýnastr,  ok  hafði  margt  mannafor- 
ráð.  Þetta  hit  sama  sumar,  er  þeir  feðgar  færðu 
bústað  sinn,  reið  Þorbjörn  til  þings,  ok  hóf  bón- 


HÁVARÐS  SAGA  ÍSFIRÐINGS.  13 

orð  sitt  ok  bað  systur  Gests  Oddleifssonar. 
Gestr  tók  þessu  máli  seinlega,  ok  sagði  sér 
lítit  um  Þorbjörn  fyrir  ójöfnuð  hans  ok  ofbeldi; 
enn  með  því  at  margir  váru  veitendr  at  mál- 
inu  með  Þorbirni,  þá  gerði  Gestr  kost  á,  at 
þessi  ráð  skyldu  takast,  ef  Þorbjörn  héti  því 
með  handtaki  at  láta  af  ójöfnuði  ok  rangind- 
um,  bjóða  hverjum  manni  þat  er  á  ok  halda 
lög  ok  rétt;  enn  ef  hann  vildi  eigi  ganga  at 
þessu,  þá  skyldi  Gestr  brigða  bónorðit  ok  gera 
skilnað.  Þessu  játar  Þorbjörn,  ok  kaupa  at 
svá  mæltu.  Þá  reið  Þorbjörn  með  Gesti  heim 
af  þinginu  á  Barðastrónd,  ok  tókust  þar  þessi 
ráð  um  sumarit;  var  þar  hin  bezta  veizla.  Ok 
er  þessi  tíðendi  spurðust  til  Ísafjarðar,  þá  tekr 
Sigríðr  ok  Þórálfr  frændi  hennar  þat  ráð,  at 
kveðja  til  bændr  ok  láta  virða  Sigríði  alt  sitt 
fé  af  Laugabóli,  ok  fór  hon  til  Þórálfs  á  Lóns- 
eyri.  Ok  er  Þorbjörn  kom  heim  á  Laugaból, 
varð  hann  stórlcga  reiðr.  at  Sigríðr  var  í  brott, 
hét  þeim  afarkostum  ok  reiði  bændunum,  er 
þeir  höfðu  virt  féit,  gerðist  þá  þegar  hinn  harð- 
asti,  ok  þykist  nú  enn  vaxit  hafa  af  þessum 
mægðum.  Kvikfé  Hávarðs  bónda  var  mjök  ó- 
spakt  um  sumarit,  ok  einn  morgun  snemma  kom 
smalamaðr  heim,  ok  spurði  Óláfr,  hversu  at 
færi.  ,.Svá  ferr  at",  segir  hann,  „at  vantar  fjölda 
fjár:  get  ek  eigi  hvárttveggja  gert,  at  leita 
þcss  cr  vantar,    enda  gæta  hins  er   fundið  er". 

óláfr  svarar:  „Vertu  kátr,  félagi,  geym  þess 
er  fundit  er,  enn  ek  skal  leita  þess  er  vantar". 
Hann  gerist  þá  hinn  efnilegasti  maðr  ok  hinn 
fríðasti  sýnum,  mikill  ok  sterkr;  hann  var  þá 
átján  vetra  gamall.  Hann  tekr  nú  öxi  í  höndsér, 
gengr  síðan  út  með  firðinum  alt  þar  til  er  hann 
kemr  á  Lónseyri.  Hann  sér  hvar  féit  er  alt 
komit,  þar  sem  þat  var  á  land  flutt.  Óláfr  SDýr 
þá  til  bæjarins;  varþatsnemma  morguns;  hann 
barði  á  dyrrnar.  Þá  gekk  Sigríðr  til  duranna 
ok  fagnaði  vel  Óláíi.  Hann  tók  vel  kvcðju 
hennar.  Ok  sem  þau  höfðu  stund  skrafat,  þá 
mælti  Sigríðr:  „Skip  ferr  þar  handan  yfir  fjörð- 
inn.  ok  sé  ek  gerla,  at  þar  er  Þorbjörn  Þjóð- 
reksson  ok  Vakr  frændi  hans;  ek  sé  at  vápn 
þeira  liggja  í  stafni  fram;  þar  er  ok  Gunnlogi, 
sverð  Þorbjarnar,  ok  er  annat  hvárt,  at  hann 
hefir  ilt  gert  eða  ætlar  hann,  ok  vil  ek,  Óláfr, 
at  þú  finnir  eigi  Þorbjörn;  hefir  lengi  fátt  verit 
með  ykkr,  enn  þó  ætla  ek  nú  eigi  hafa  um 
batnat,  er  þér  virðut  mér  féit  á  Laugabóli". 
óláfr  mælti:  „Eigi  óttumst  ek  Þorbjörn  á 
meðan  ek  hefi  ekki  gert  til  saka  við  hann; 
mun  ek  ok  skamt  renna  fyrir  honum  einum". 
Hon  svarar:  „Þetta  er  hraustlega  mælt,  at  þú 
átján  vetra  mundir  eigi  undan  leita  þeim  manni, 
er  jafnvígr  er  hverjum  manni;  hann  hefir  ok 
þat  sverð,  er  hvergi  nemr  í  höggi  stað;  ætla  ek 
ok  þat,  ef  þeir  vilja  þik  finna,    sem  mér  segir 

hugr  um  at  sé,  at  Vakr,  illmennit,  mun  eigi 
sitja  hjá,  ef  þit  berist".  Óláfr  svarar:  „Ek  á 
ekki  erendi  við  Þorbjörn;  mun  ek  eigi  finna 
þá,  enn  ef  vér  finnumst,  skaltu  nökkut  hraust- 
legt  til  eiga  at  spyrja,  ef  þess  þarf".  Sigríðr 
svarar,  ok  kvaðst  eigi  mundu  at  spyrja.  Óláfr 
spratt  upp  skjótt,  ok  bað  hana  vel  lifa,  enn 
hon  bað  hann  vel  fara.  Hann  gekk  þá  ofan  á 
eyrina,  því  at  þar  lá  féit.  Þeir  Þorbjörn  váru 
þá  at  landi  komnir  þar  gegnt.  Gekk  hann  þá 
ofan  at  skipinu  ok  tók  í  móti  ok  kipti  upp 
undir  þeim  á  eyrina.  Þorbjörn  fagnaði  þá  vel 
Óláfi.  Tók  óláfr  kveðju  hans  ok  spurði,  hvert 
hann  ætlaði.  Hann  kvaðst  ætla  at  finna  syst- 
ur  sína,  Þórdísi ;  ok  munum  vér  fara  allir  sam- 
an.  Óláfr  svarar:  ,.Eigi  er  þat  samfært,  af 
því  at  ek  verð  at  reka  heim  fé  mitt;  væri  þat 
sanntalat,  at  þá  stækkist  sauðrekarnir  um  ísa- 
fjörð,  cf  þú  lægðir  þik  svá".  ,.Eigi  ferr  ek  at 
því",  segir  Þorbjörn.  Var  viðarbulungr  mikill 
á  eyrinni,  ok  þar  á  ofan  lá  forkr  einn  mikill, 
ok  var  brotit  af  endanum.  Óláfr  tók  upp  fork- 
inn  ok  hafði  í  hendi  sér,  stökkr  nú  fénu  fyrir 
sér ;  gengu  nú  allir  saman.  Talar  Þorbjörn  við 
Oláf,  ok  var  hinn  kátasti.  Hann  fann,  at  þoir 
vildu  jafnan  ganga  síðar,  enn  hann  sá  við  því, 
ok  fóru  jafnan  fram  allir,  ok  alt  fram  fyrir 
hólinn;  skildust  þar  vegírnir.  Þorbjörn  snerist 
þá  við  ok  mælti:     „Vakr   frændi,    eigi  þarf  at 

seinka  því  er  ætlat  er".  Óláfr  sér  þá  hvat 
þeir  ætla;  snýr  hann  þá  upp  í  brekkuna;  enn 
þeir  sækja  at  neðan.  óláfr  verst  með  forkin- 
um,  enn  Þorbjörn  höggr  hart  ok  tíðum  með  sverð- 
inu  Gunnloga,  ok  skífði  svá  forkinn  sem  hvann- 
ir;  fengu  þeir  þó  stór  högg  af  forkinum  meðan 
til  vanst.  Ok  er  hann  var  sundr  sniðinn,  tók 
Óláfr  öxi  sína,  ok  varðist  þá  svá  vel,  at  þeim 
þótti  ósýnt,  hversu  fara  mundi  með  þeim;  urðu 
þeir  ok  allir  sárir.  Þórdís  systir  Þorbjarnar 
gekk  út  þenna  morgin,  er  þeir  börðust,  ok  heyrði 
til,  enn  mátti  eigi  sjá.  Hon  sendi  skósvein  sinn 
at  forvitnast  til.  Hann  gerði  svá,  ok  sagði 
Þórdísi,  at  þeir  berðist  Þorbjörn  bróðir  hennar, 
Vakr  sonr  hennar  ok  Óláfr  Hávarðsson.  Hon 
snýr  þá  inn  ok  fann  Skarf  son  sinn,  ok  sagði 
honum  þessi  tíðendi,  ok  bað  hann  til  fara  ok 
veita  frændum  sínum.  Hann  mælti:  „Ek  er 
ráðinn  at  berjast  með  Óláfi,  ok  í'mót  þeim; 
þykir  mér  ok  skömm,  at  þrír  ganga  at  einum 
manni,  með  því  at  þeira  er  eigi  óvænna,  enn 
fjogurra  annarra;  mun  ek  hvergi  fara".  Þór- 
dís  svarar:  „Þat  ætlaða  ek,  at  ek  munda  eiga 
tvá  sonu  vel  hugaða;  er  þat  satt,  at  mælt  er, 
at  ^margt  leynist  lengi';  nú  veit  ek,  at  þú  ert 
dóttir  heldr  enn  sonr,  er.þú  þorir  eigi  at  verja 
frændr  þína;  skal  nú  ok  raun  til  gera,  at  ek 
em  vaskari  dóttir,  enn  þú  sonr".  Hon  gekk 
þá  brott,  enn  hann  reiddist  ákaflega    ok   spratt 

upp  ok  þreif  öxi  sína.     Hann  hljóp  út  ok  ofan 

fyrir  brekkuna  ok  þar  til,  er  þeir  börðust.    Þor- 

björn  sá  hann,    ok    sótti  í  ákafa,    enn  Óláfr  sá 

hann  eigi.     Ok  þegar  er  Skarfr  kemr   í  högg- 

færi  við  Óláf,  þá  hjó  hann  tveim  höndum  milli 

herða  honum,  svá  at  þegar  stóð   á  kafi.     Óláfr 

hafði  ætlat   at   höggva   til  Þorbjarnar.     Ok  er 

Öláfr  fekk  höggit,  snarast  hann  við ;  Skarfi  varð 

laus    öxin,    enn    Óláfr   hafði   reidda    öxina,  ok 

hjó  hann    í  höfuð  Skarfi,    svá    at  þegar   stóð  í 

heilanum,    ok   i    því  var  Þorbjörn  upp  kominn 

hjá  honum,  ok  hjó  í  fang  Óláfi;  var  þatoknóg 

banasár,  ok  falla  þeir  báðir.     Þorbjörn  gekk  þá 

at  Óláfi,  ok  höggr  um  þvert  andlitit,  svá  at  ór 

stukku    tennrnar  ok  jaxlarnir.      Vakr    spurði: 

„Hví  gerir  þú  þetta  við  dauðan  mann"?     Hann 

kvað  enn  þat  mundu  koma   til  nökkurs.     Þor- 

björn  tók  þá  skauta  einn  6k  knýtti  þar  í  tennrn- 

ar  ok  varðveitti.     Eftir  þat  gengu  þeir  upp  til 

bæjarins  ok  sögðu  Þórdísi  tíðendin.    Váru  þeir 

báðir  stórmjök    sárir.     Hon    varð   nú    stórlega 

hrygg  við  þessa  sögu  ok  harmaði,  er  hon  hafði 

eggjat  son  sinn  svá  mjök.     Veitti   þeim   nú  þó 

beina  ok  hjúkrun.     Spyrjast  nú  þessi  tíðendi  um 

allan  ísafjórð,  ok  þótti  öllum  hinn   mesti   skaði 

at  Oláfi,  með  þeiri  vörn,  er  menn  heyrðu  hann 

haft  hafa;  fór  Þorbirni  ok  vel,    at    hann   sagði 

jafnt  frá  ok  farið  hafði,  ok  bar  vel    Óláfi   sög- 

una.    Þeir   fóru   heim   þegar    er    þeir    þóttust 

2 

mega,  ok  mæði  rann  af  þeim.  Þorbjörn  kom 
á  Lónseyri  ok  spurði  at  Sigríði.  Honum  var 
sagt,  at  hon  hefði  eigi  fundizt  siðan  hon  gekk 
brott  með  Óláíi  um  morguninn  hinn ;  var  henn- 
ar  þar  víða  leitat,  ok  er  svá  sagt,  at  aldri  fanst 
hon  síðan.  Fór  Þorbjörn  þá  heim  ok  settist  um 
kyrt  í  búi  sínu. 

5.  Þar  er  nú  til  máls  at  taka,  at  þau  Há- 
varðr  ok  Bjargey  spyrja  þessi  tíðendi,  fall  Ó- 
láfs  sonar  síns.  Hávarðr  karl  blés  við  mjök  ok 
gekk  til  sængr  sinnar;  var  ok  svá  sagt,  at  alla 
þá  tólf  mánaði  næstu  lá  hann  í  rekkju  ok  reis 
aldri  ór,  enn  Bjargey  tók  þat  ráð,  at  hon  reri 
á  sjó  hvern  dag  með  Þórhalli,  enn  hon  vann 
um  nætr  þat  er  hon  þurfti;  fór  nú  svá  fram 
þau  misseri,  ok  er  kyrt  alt.  Verðr  eigi  eftir- 
mál  um  Óláf;  þótti  mönnum  ok  eigi  líklegt,  at 
nökkur  rétting  mundi  frændum  hans  koma.  þvi 
at  Hávarðr  þótti  þá  til  einskis  færr,  enn  við 
slíka  stóreflismenn  sem  eiga  er,  ok  eigi  mjök 
væna  til  jafnaðar,  ok  liðu  þau  misseri.  Var 
þat  einn  morgun,  at  Bjargey  gekk  til  fundar 
við  Hávarð  karl  ok  spurði  hann,  hvárt  hann 
vekti,  enn  hann  kvaðst  vaka  ok  spurði,  hvat 
hon  vildi.  „Þat  vil  ek",  segir  hon,  „at  þú 
standir  upp  ok  farir  á  Laugaból  ok  finnir  Þor- 
björn  ok  beiðir  hann  bóta  eftir  Óláf  son  þinn; 
þat  er  karlmannlegt  mál,  at  sá  er  til  engra 
harðræðanna  er  færr,  at  spara  þá  eigi  tunguna 

at  tala  þat  er  honum  mætti  gagn  at  verða; 
muntu  vera  at  eigi  mikilþægr,  ef  honum  ferr 
vel".  Hann  svaraði:  „Eigi  hygg  ek  gott  til 
þess,  enn  þó  skaltu  ráða".  Eftir  þat  býst  Há- 
varðr  karl  ok  ferr  þar  til  er  hann  kemr  á 
Laugaból.  Þorbjórn  fagnaði  honum  vel.  Há- 
varðr  tók  kveðju  hans.  Síðan  mælti  Hávarðr 
karl:  „Svá  er  mál  með  vexti,  Þorbjörn,  at  ek 
em  kominn  at  heimta  bætr  fyrir  Óláf  son  minny 
er  þú  drapt  saklausan".  Þorbjörn  svaraði: 
„Kunnigt  er  þat,  Hávarðr,  at  ek  heíi  margan 
mann  drepit;  þótt  menn  hafi  saklausa  kallat, 
þá  hefi  ek  engan  fé  bættan,  enn  með  því  atþú 
áttir  vaskan  son,  ok  þér  fellr  svá  nær,  þáætlá 
ek  betr  gert  at  minnast  þín  í  nökkuru,  þó  at 
lítit  sé;  er  hér  hestr  fyrir  ofan  garð,  er  þeir 
sveinarnir  kalla  Dott;  hann  er  grár  at  lit,  af- 
gamall  ok  baksárr,  okhefir  jafnan  legit  afvelta 
hingat  til,  enn  nú  hefir  hann  verit  á  moðum 
nökkura  daga,  ok  ætla  ek  hann  batnat  hafa; 
far  þú  heim  með  hestinn  ef  þú  vilt  ok  eig". 
Hávarðr  roðnaði  ok  mátti  engu  svara;  fórhann 
þegar  í  brott  ok  var  stórlega  reiðr,  enn  Vakr 
æpti  at  honum  er  hann  gekk  ofan  til  báts  síns, 
ok  fór  allbjúgr,  enn  Þórhallr  hafði  þar  beðit  á 
meðan.  Síðan  reru  þeir  heim.  Gekk  Hávarðr 
þegar  til  hvílu  sinnar  ok  lagðist  niðr  ok  stóð 
aldri  upp  á  hinum  næstum  tólf  mánuðum.  Spurð- 
ist  þetta  nú,  ok  þótti  Þorbjörn    enn    sýnt  hafa 

ójöfnuð  ok  ilsku  í  þessum  svörum.    Líða  nú  þau 
misseri. 

6.  Enn  um  sumarit  ríðr  Þorbjörn  til  þings 
með  menD  sína  ór  ísafirði.  Þat  er  þá  enn  einn 
dag,  at  Bjargey  géngr  til  máls  við  Hávarð. 
Hann  spurði  þá,  hvat  hon  vildi.  Hon  svaraði: 
„Nú  ætla  ek  at  þú  skulir  ríða  til  þings  ok  vita. 
ef  nökkut  skipast  um  mál  þitt".  Hann  svaraði: 
„Þetta  er  mér  mjók  í  móti  skapi;  eða  þykkir 
þér  ek  helzti  lítt  hraktr  af  Þorbirni  sonarbana 
mínum,  þó  at  eigi  hrekti  hann  mik  meir  þar 
sem  allir  höfðingjar  koma  saman".  „Eigi  man 
svá  fara",  sagði  hon;  „þess  get  ek,  at  núverði 
nökkur  veitandi  at  þínu  máli,  ok  mun  þat  gera 
Gestr  Oddleifsson,  ok  ef  svá  ferr,  sem  ek  get, 
at  hann  komi  sættum  á  með  ykkr  Þorbirni,  ok 
hljóti  hann  at  gjalda  þér  fé  mikit,  þá  get  ek, 
at  hann  láti  margt  manna  hjá  vera,  ok  mun 
hringr  sleginn  um  yðr  ok  munu  þér  þá  vera 
innan  í  hringnum,  þá  er  Þorbjörn  greiðir  féit. 
Ok  ef  svá  berr  til,  áðr  greitt  er  féit,  at  Þor- 
björn  gerir  þat  nökkut  er  þér  er  móti  skapi 
eða  raun  at,  þá  skaltu  skynda  í  brott  sem  mest 
máttu,  ok  ef  þér  verðr  þá  léttara,  enn  þérþætti 
ván,  þá  skaltu  eigi  sættast  á  þetta  mál,  því  at 
þá  er  ván,  þó  at  ólíklegt  se,  at  hefnt  verði  Ó- 
láfs  sonar  okkar;  enn  ef  þér  léttist  þá  eigi,  þá 
skaltu  eigi  ósáttr  fara  af  þinginu,  því  at  þá  mun 
eigi  hefndin  verða".     Hann  kvaðst  eigi  vita  til 

hvers  þetta  kæmi,  —  „enn  ef  ek  vissa,  at  hefndin 
mætti  verða  eftir  Oláf  son  minn,  þá  hirta  ek 
aldri  hvat  ek  ynna  þar  til". 

7.  Eftir  þat  býr  hon  ferð  hans,  ok  ríðr  hann 
leið  sína;  var  karl  heldr  bjúgr,  ok  kemr  hann 
á  þing.  Várn  þá  tjaldaðar  búðir  ok  menn  allir 
komnir.  Hann  reið  at  einni  mikilli  búð,  enn 
þá  búð  átti  Steinþórr  af  Eyri,  ríkr  maðr  ok 
höfðingi  mikill  ok  hinn  mesti  garpr  ok  fullhugi. 
Hann  stígr  af  baki  ok  gengr  inn  í  búðina,  Sat 
Steinþórr  ok  menn  hans  hjá  honum  þar.  Há- 
varðr  gekk  fyrir  hann  ok  kvaddi  hann  vel. 
Hann  tók  vel  kveðju  hans  ok  spurði,  hverr  hann 
væri.  Hávarðr  sagði  til  sín.  Steinþórr  mælti: 
„Ertu  sá,  sem  frægstan  áttir  son,  þann  er  Þor- 
björn  drap,  ok  menn  ágættu  mest  vörn  hans"? 
Hann  segir,  at  sá  er  hinn  sami,  —  „ok  vilda  ekr 
bóndi,  at  þú  leyfðir  mér  at  vera  í  búð  þinni 
um  þingit".  Hann  svaraði:  „Þat  lofa  ek  víst; 
ok  ver  hljóðr  ok  fáskiftinn;  eru  þeir  sveinarnir 
jafnan  glensmiklir,  ok  þér  harmr  mjök  í  hug; 
ertu  lítt  við  kominn,  gamallok  tileinskisfærr". 
Þat  er  sagt,  at  Hávarðr  karl  tekr  sér  rúm  ein- 
hverstaðar  í  búðinni,  legst  þar  niðr  ok  gengr 
aldri  ór  rúmi  sínu;  aldri  kemr  hann  á  mál  sitt 
við  nökkurn  mann,  ok  líðr  mjök  á  þingit.  Þat 
var  einhvern  morgun,  at  Steinþórr  gekk  at  Hávarði 
ok  mælti :  „Hví  fórtu  hingat,  þar  sem  þú  liggr 
hér  sem   arftökukarl,    ófærr    maðr".      Hávarðr 

svaraði:  ,,Hitt  hafða  ek  ætlat,  at  leita  bóta  eft- 
ir  Óláf  son  minn,  enn  ek  em  ófúss  til  mjök ;  er 
Þorbjörn  ósparr  til  illyrða  ok  ódrengskapar". 
Steinþórr  mælti:  „Haf  ráð  mitt;  gakk  til  fund- 
ar  við  Þorbjörn  ok  kær  mál  þitt;  vænti  ek, 
ef  Gestr  ferr  með  þér,  at  þú  fáir  rétt  af  Þor- 
birni;í.  Hávarðr  stóð  þá  upp  ok  gekk  út  mjók 
bjúgr;  fór  hann  til  búðar  þeira  Gests  ok  Þor- 
bjarnar  ok  inn  í  búðina.  Var  Þorbjörn  þar,  enn 
eigi  Gestr.  Þorbjörn  heilsaði  Hávarði  ok  spurði, 
hví  hann  væri  þar  kominn.  Hannsvaraði:  „Svá 
verðr  mér  minnisamt  dráp  Óláfs  sonar  míns,  at 
mér  þykkir  sem  nýtt  sé,  ok  er  þat  erendi  mitt 
at  beiða  þik  bóta  fyrir  vígit".  Þorbjörn  svar- 
aði:  „Hér  kann  ek  gott  ráð  til;  kom  til  mín 
heim  í  heraði,  mun  ek  þá  hugga  þik  at  nökk- 
uru,  enn  ek  á  nú  margt  at  annast,  ok  vil  ek, 
at  þú  klymtir  nú  eigiámóti  mér".  Hann  svar- 
aði:  „Ef  þú  gerir  nú  engan  veg  á,  þá  heíi  ek 
reynt,  at  eigi  gerir  þú  heldr  heima  í  heraði; 
hafða  ek  ætlat,  at  nökkurr  mundi  styrkja  mál 
mitt".  Þorbjörn  mælti:  „Heyrit  fádænii",  seg- 
ir  hann,  „hann  ætlar  at  koma  mönnum  á  hendr 
mér.  Ver  á  brott,  ok  kom  eigi  á  þetta  mál 
við  mik  síðan,  ef  þú  vilt  ómeiddr  vera".  Há- 
varðr  reiddist  þá  mjök,  ok  sneri  út  ór  búðinni 
ok  mælti:  „Urðum  til  gamlir,  ok  verit  hefði 
þeir  minir  dagar,  at  mér  hefði  ólíklegt  þótt,  at 
,ek  munda    þola    slíkan  ójafnað".     Ok    er  hann 

gengr  brott,  þá  gengu  menn  í  móti  honuni;  var 
þar  Gestr  Oddleifsson  ok  fylgdarmenn  hans. 
Hávarðr  var  svá  reiðr,  at  hann  hugði  varla  at 
hvar  hann  fór;  hann  vildi  ok  eigi  íinna  menn- 
ina.  Gekk  hann  heim  til  búðar.  Gestr  leit  til 
mannsins,  er  gekk  hjá  honum.  Hávarðr  gekk 
til  rúms  síns  ok  lagðist  niðr  ok  blés  við,  enn 
Steinþórr  spurði,  hversu  farit  hefði.  Hann  seg- 
ir  sem  fór.  Steinþórr  svaraði:  „Slíkt  eróheyri- 
legr  ójafnaðr  ok  vænn  til  mikillar  sneipu  nær 
sem  fram  kemr".  Enn  er  Gestr  kominníbúð- 
ina,  fagnaði  Þorbjörn  honum  vel.  Þá  mælti 
Gestr:  „Hverr  gekk  maðr  ór  búðinni  fyrir 
litlu"?  Þorbjörn  svaraði:  „Hvi  spyrr  þú  svá 
undarlega,  vitr  maðr ;  ganga  hér  miklu  fleiri  út 
ok  inn,  enn  vér  megim  greina".  Gestr  svaraði: 
„Þessi  maðr  var  ólíkr  öðrum  mönnum;  hann 
var  mikill  vexti  ok  nökkut  við  aldr,  ok  skauzt 
á  fótum,  ok  þó  hinn  karlmannlegsti,  ok  svá  leizt 
mér  sem  fullr  væri  upp  harms  ok  óyndis  ok 
skaprauna,  ok  svá  var  hann  reiðr,  at  hann  gáði 
eigi,  hvar  hann  fór;  mér  leizt  ok  maðrinn  giftu- 
samlegr  ok  eigi  allra  færi  við  at  eiga".  Þor- 
björn  svaraði:  „Þar  mun  verit  hafa  Hávarðr 
karl,  þingmaðr  minn".  Gestr  spurði:  „Var  sá 
eigi  hans  son,  er  þú  drapt  saklausan"?  „Þat 
ætla  ek  víst",  sagði  hann.  Gestr  mælti:  „Hversu 
þykkist  þú  hafa  efnt  þat  er  þú  lofaðir  mér,  þá 
er  ek  gifta  þér  systur  mína"      Þorgils  hét  maðr, 

ok  var  kendr  við  móður  sína  ok  kallaðr  Höllu- 
son;  hann  var  hinn  mesti  ágætismaðr  ok  full- 
hugi;  var  hann  þá  með  Gesti  frænda  sínum  ok 
þá  sem  mestr  uppgangr  hans;  Gestr  bað  Þor- 
gils  ganga  eftir  Hávarði  ok  biðja  hann  þangat 
koma.  Þorgils  gekk  til  búðar  Hávarðs  ok 
sagði  honum,  at  Gestr  vill  finna  hann.  Hávarðr 
svaraði :  „ófúss  er  ek  at  fara  ok  verða  at  þola 
Þorbirni  ójafnað  ok  skemmileg  orð".  Þorgils 
bað  hann  fara.  „Mun  Gestr  styðja  þitt  mál". 
Hann  fór  ok  er  þó  tregr  til.  Koma  þeir  til 
Gests.  Hann  stendr  upp  í  móti  honum,  ok 
fagnaði  honum;  setr  hann  niðr  hjá  sér.  Þá 
mælti  Gestr:  „Nú  skaltu,  Hávarðr,  taka  til  at 
upphaíi  ok  segja  frá  skiftum  yðrum  Þorbjarn- 
ar".  Hann  gerði  nú  svá.  Ok  er  hann  hafði 
sagt,  gpurði  Gestr  Þorbjörn,  hvárt  nökkut  væri 
svá.  Þorbjörn  kvað  eigi  hégómat  frá.  Gestr 
mælti:  „Hefir  nökkurr  heyrt  slikan  ójafnað. 
Eru  hér  tveir  kostir  til:  sá  annarr,  at  ek  rýf 
óll  kaup  okkar,  ella  lát  mik  einn  skera  ok  skifta 
um  ykkar  mál".  Þorbjörn  játar  þvi.  Þeir 
gengu  þá  út  ór  búðinni.  Kallaði  Gestr  til  sin 
fjólda  manna,  ok  stóðu  menn  í  hring,  enn  þar 
stóðu  i  hringnum  nökkurir  menn  saman  komn- 
ir  ok  töluðu  málit.  Þá  mælti  Gestr:  „Eigi 
kann  ek,  Þorbjörn,  at  gera  svá  mikit  fé  sem 
vert  væri,  fyrir  því  at  þú  hefir  eigi  til;  vil  ek 
gera  fyrir  víg  Óláfs  þrenn  manngjöld,  enn  fyrir 

annan  ójafnað  þann  sem  þú  hefir  gert  Hávarði, 
þá  vil  ek  gera  þér,  Þorbjörn,  haust  ok  vár,  at 
þú  komir  til  min  ok  skal  ek  sæma  þik  gjöfum 
ok  því  heita  þér,  at  gera  aldri  forverkum  við 
þik  meðan  vit  lifum  báðir".  Þá  mælti  Þor- 
björn:  „Þessu  vil  ek  játa  ok  gjalda  hæglega 
heima  í  heraði".  Gestr  svaraði:  „Nú  skal 
gjalda  alt  féit  hér  á  þinginu,  ok  gjalda  vel  ok 
skörulega;  mun  ek  svá  leggja  til  ein  mann- 
gjöld".  Lét  hann  ok  þegar  þat  fram  alt  vel 
goldit.  Settist  Hávarðr  þá  niðr  ok  helti  í  kápu- 
skaut  sitt.  Þorbjörn  gekk  þá  at  ok  galt  smám 
ok  smám,  ok  gat  goldit  ein  manngjöld,  ok  kvað 
þá  lokit  því  er  hann  hefði  til.  Gestr  bað  hann 
þá  eigi  undan  draga.  Þorbjörn  tekr  þá  einn 
knýtiskauta  ok  leysir  til  ok  niælti:  „Þat  mun 
víst,  at  þá  mun  honum  eigi  vangoldit  þykkja, 
ef  þetta  fær  til".  Slær  síðan  á  nasir  Hávarði, 
svá  at  þegar  fell  blóð  um  hann.  „Eru  þar  nú 
tennr  ok  jaxlar",  segir  Þorbjörn,  „ór  Óláíi  syni 
þinum".  Hávarðr  sér  nú,  at  þat  hrynr  ofan  á 
kápuskautit;  sprettr  hann  upp  ákafareiðr,  svá 
at  sinn  veg  hrýtr  hverr  penningrinn ;  hann  hafði 
staf  i  hendi  ok  hleypr  at  mannhringnum,  ok 
setr  stafinn  fyrir  brjóst  einum  manni  svá  at  þeg- 
ar  fellr  hann  á  bak  aftr  svá  at  hann  lá  lengi 
í  óviti.  Hávarðr  stökk  út  yfir  mannhringinn 
ok  kom  hvergi  við  ok  kom  hvar  fjarri  niðr.  ok 
svá  heim  til  búðar,  sem  ungr  maðr.     Ok  er  hann 

kom  heim  í  búðina,  mátti  hann  við  engan  mann 
mæla,  ok  kastaði  sér  niðr  ok  lá  sem  sjúkr  væri. 
Eftir  þetta  mælti  Gestr  við  Þorbjörn:  „Eng- 
um  manni  ertn  líkr  at  illmensku  ok  ójafnaði; 
kann  ek  ok  eigi  at  sjá  á  manni,  ef  eigi  iðrast 
þú  þessa  nökkurt  sinn,  eða  þínir  frændr". 
Gestr  var  þá  svá  reiðr  ok  óðr,  at  þegar  ríðr 
hann  af  þinginu  til  ísafjarðar  ok  gerir  skilnað 
þeira  Þorbjarnar  ok  Þorgerðar.  Þykkir  Þor- 
birni  nú  hin  mesta  smán,  ok  öllum  frændum 
hans,  enn  geta  þó  ekki  at  gert.  Sagði  Gestr, 
at  svá  muni  hann  annarra  skamma  verri  bíða 
ok  sér  maklegri.  Eíðr  Gestr  á  Barðaströnd  með 
frændkonu  sína  ok  of  fjár.  Svá  er  sagt,  at  eft- 
ir  þingit  býst  Hávarðr  karl  heim;  var  hann  þá 
allstirðr.  Þá  mælti  Steinþórr:  „Ef  þú  þarft, 
Hávarðr,  lítillar  liðveizlu  við,  þá  kom  til  mín" 
Hann  þakkaði  honum.  Reið  síðan  heim,  ok  lagð- 
ist  niðr  í  sæng  sína  ok  lá  þar  hina  þriðju  tólf 
mánaði.  Var  hann  þá  miklu  stirðastr.  Bjargey 
helt  hinu  sama  fram  um  alhöfn  sína,  athonreri 
á  sjó  hvern  dag  með  Þórhalli. 

8.  Þat  var  einn  dag  um  sumarit,  er  þau 
reru  á  sjó,  at  þau  sá  skip  fara  inn  eftir  frrð- 
inum;  kendu  þau  ok,  at  þar  var  Þorbjörn  ok 
heimamenn  hans.  ÞámæltiBjargey:  „Nú  skulu 
vit  hafa  uppi  færi  okkur  ok  róaímóti  Þorbirni; 
vil  ek  íinna  hann.  Skaltu  róa  framan  at  borði 
skútunnar,  enn  ek  skal  tala  við  Þorbjörn  nökk- 

ut,  enn  þú  skalt  róa  í  hring  um  skútuna  á  með- 
an".  Þau  gera  nú  svá,  róa  at  skútunni.  Bjarg- 
ey  kastar  nú  orðum  á  Þorbjörn,  heilsar  hon 
honum  ok  spyrr,  hvert  hann  ætli  at  fara.  Hann 
kvaðst  skyldu  fara  vestr  í  Vaðil,  —  „er  þar  kom- 
inn  út  Sturla  bróðir  minn  ok  Þjóðrekr  son  hans; 
skal  ek  flytja  þá  hiugat  til  mín".  Hon  spurði: 
„Hversu  lengi  muntu  vera  á  brott,  bóndi",  seg- 
ir  hon?  „Nær  viku",  segir  hann.  Þórhallr 
hafði  þá  róit  umhverfis  skútuna.  Ok  er  hon 
hefir  at  gert  slíkt  er  hon  vildi,  þá  fleyta  þau  í 
árum  ok  róa  í  brott  slikt  er  þau  mega.  Þá 
mælti  Þorbjörn:  „Kvenna  örmust  farandi.  Ok 
skulum  vit  þegar  róa  eftir  þeim  ok  drepa  hann, 
enn  meiða  hana".  Þá  mælti  Brandr:  „Nú 
sannar  þú  enn,  þat  er  mælt  er  til  þín,  at  þú 
munir  eigi  spara  flest  ilt  at  gera,  enda  skal  ek 
veita  þeim  er  ek  má;  skaltu  þá  at  keyptu  kom- 
ast".  Enn  við  umtölur  Brands,  ok  þat  er  þau 
váru  langt  undan  komin,  þá  lét  Þorbjörn  vera 
kyrt,  ok  fór  leið  sína.  Þá  mælti  Bjargey: 
„Eigi  er  þat  líklegt,  enn  er  þat  þó  ætlan  mín, 
at  hefnt  muni  verða  Óláfs  sonar  míns;  skulu 
vit  eigi  heim".  „Hvert  viltu  þá"?  segir  Þór- 
hallr.  „Nú  skal  fara",  segir  hon,  „ok  finna 
Valbrand  bróður  minn.  Hann  bjó  á  Valbrands- 
stöðum;  var  hann  gamall  maðr  mjök,  enn  hafði 
verit  hinn  ágætasti  maðr.  Hann  átti  tvá  sonu, 
hina  vænlegstu  menn ;  hét  annarr  Torfi,  enn  ann- 

arr  Eyjólfr;  Váru  þeir  þá  á  ungum  aldri.  Þau 
létta  eigi  fyrr  enn  þau  koma  þangat.  Valbrandr 
var  úti  á  töðuvelli  ok  niargt  manna  með  hon- 
um.  Hann  gekk  þá  í  móti  systur  sinni  ok  fagn- 
aði  henni  vel  ok  bauð  henni  þar  at  véra;  enn 
hon  kvað  sér  þat  eigi  gegna,  —  „verð  ek  heim  í 
kveld".  Hannspurði:  „Hvat  viltu  þá  systir"? 
„Ek  vilda,  at  þú  léðir  mér  nætr  þínar". 
Hann  svaraði :  „Hér  eru  þrjár  nætr,  ok  er  ein 
forn  mjök  ok  nú  eigi  trúleg,  enn  hefir  verit  ör- 
ugg;  enn  tvær  eru  nýjar  ok  óreyndar.  Haf  þú 
hvárt  erþúvilt  tvær  eða  þrjár".  Hon  svaraði: 
„Þær  vil  ek  hafa  hinar  nýju,  enn  ek  vil  eigi 
hætta  til  at  hafa  hina  fornu,  enn  lát  þú  búnar 
þessar,  nær  ek  læt  eftir  koma".  Hann  kvað 
svá  vera  skyldu.  Eftir  þat  fóru  þau  á  brott. 
Þá  mælti  Þórhallr:  „Hvert  skulum  vér  nú 
fara"?  Hon  svarar:  „Nú  skal  fara  ok  finna 
Þorbrand  bróður  minn".  Hann  bjó  á  Þorbrands- 
stöðum ;  hann  var  þá  gamall  mjök.  Hann  átti  tvá 
sonu  unga;  hét  annarr  Oddr,  enn  annarr  Þórir; 
váru  þéir  vænlegir  menn.  Ok  er  þau  kómu 
þar,  fagnaði  Þorbrandr  þeim  vel  ok  bauð  þeim 
þar  at  vera.  Hon  kvaðst  þat  eigi  mega.  „Hvat 
viltu  þá,  systir"?  segir  hann.  „Ek  vilda",  seg- 
ir  hon,  „at  þú  léðir  mér  net  þín".  Hann  svar- 
aði:  „Ek  hefi  þrjú  til,  ok  er  eitt  fornt  mjök, 
enn  tvau  eru  ný  ok  hafa  éigi  höfð  verit;  haf 
hvárt   er   þú   vilt  tvau  eða  þrjú".    Hon  kvaðst 


HÁVARÐS  SAGA   ÍSFTRÐINGS.  29 

þau  nýju  hafa  vilja;  ok  skildu  at  því.  Síðan 
fara  þau  í  brott.  Þórhallr  spurði:  „Hvert 
skulum  vit  nú  fara"?  „Nú  skal",  segir  hon, 
„finna  Ásbrand  karl,  bróður  minn".  Hann  bjó 
á  Ásbrandsstöðum ;  hann  var  þeira  bræðra  elztr; 
hann  átti  systur  Hávarðs  karls.  Hann  átti 
son,  er  Hallgrímr  hét;  hann  var  ungr  at  aldri, 
enn  bæði  mikill  ok  sterkr,  ófríðr  sýnum,  enn 
þó  karlmannlegr.  Ok  er  Bjargey  kemr  þar, 
fagnar  Ásbrandr  henni  vel  ok  bað  hana  þar 
vera.  Hon  kvaðst  skyldu  heim  um  kveldit. 
Hann  spurði :  „Hvat  viltu  þá?  ok  kemr  þú 
þó  sjaldan  at  finna  frændr  þína".  „Lítit  er  er- 
endit",  segir  hon,  „vér  erum  svá  óbirg  um 
toríFæri,  ok  vilda  ek  gjarna,  at  þú  léðir  mér 
torföxi  þína"?  Hann  svarar  brosandi:  „Hér 
eru  tvær  til,  ok  önnur  ryðfrakka  mikil,  forn  ok 
skörðótt,  ok  þykkir  nú  til  einkis  fær;  önnur  er 
ný  ok  mikil,  ok  hefir  til  einkis  höfð  verit".  Enn 
hon  kvaðst  hafa  vilja  þá  hinu  nýju,  —  „þá  er  ek 
læt  vitja".  Hann  svaraði,  at  hon  skal  ráða. 
Síðan  fara  þau  heim  á  Hávarðsstaði  um 
kveldit. 

9.  Líða  nökkurir  dagar  þar  til  er  henni  þótti 
ván  sem  Þorbjörn  mundi  vestan  koma.  Ok  einn 
dag  gekk  hon  at  sæng  Hávarðs  ok  spurði, 
hvárt  hann  svæfi.  Hann  settist  upp  við,  ok 
kvað  vísu: 

(2)  Eigi  hefir  á  augu 
unnskíðs  komit  síðau 
byggvi  svá  öfund  eggjar 
oddstefnu  mér  svefna, 
síz  hræstorðar  harðan 
hjörs  gerðu  styr  Börvar, 
6tt  þeirs  Óláf  létu 
allsaklausan  falla. 

„Þat  er  víst",  segir  hon,  „at  þetta  er  all- 
mikil  lygi,  at  þú  haíir  aldri  soíit  á  þrim  árum, 
enn  þó  er  nú  upp  at  standa  ok  gera  sik  sem 
vaskastan,  ef  þú  vilt  hefna  Óláfs  sonar  þíns, 
því  at  eigi  verðr  hans  hefnt  um  aldr  þinn,  ef 
eigi  verðr  á  þessarri  nátt".  Enn  er  hann  heyrði 
ummæli  hennar,  spratt  hann  upp  ór  sænginni 
ok  fram  á  gólfit,  ok  kvað  þá  vísu: 

(3)  Ákat  ek  hógt,  af  hoegu 
hljóð  veiti  mér  sveitir 
enn  í  elli  minni, 
í-vegstafi  segja, 

síz  vel  hressan  vissak 
vápna  Njörð  at  jórðu, 
minn  var  sonr  at  sönnu 
snjallr  aflstuðill,  fallinn. 

Hávarðr  var  þá  hinn  sprækasti  ok  skorti 
eigi  göngu.  Hann  gekk  til  kistu  einnar,  mik- 
illar,  hon  var  full  af  vápnum,  ok  lauk  henni 
upp,  tók  hjálm  á  höfuð  sér  ok  fór  í  sterka 
brjmju.  Hann  leit  þá  upp  ok  sá,  at  már  einn 
fló  yfir  glugginn.     Hann  kvað  vísu: 

(3)  Hlakkar  hagli  Btokkinn 
hræs  es  kemr  at  sævi 
—  móðr  krefr  morginbráðar  — 
már  valkastar  báru. 
Svá  gól  fyrr  þás  feigir 
folknárungar  váru 
gunnar  haukr,  es  gaukar 
Gauts  bragða  spá  sagðu. 

Hann  vápnaðist  skjótt  ok  íimlega;  hann  bjó 
ok  Þórhall  með  góðum  vápnum.  Ok  er  þeir 
váru  búnir,  sneri  hann  at  Bjargeyju  ok  mint- 
ist  við  hana;  kvað  þá  eigi  sýnt  vera,  nær  þau 
fyndist.  Hon  bað  hann  vel  fara.  „Þarf  ek  eigi 
at  hafa  eggjunarorð  við  þik  um  hefnd  eftir  Ó- 
láf  son  okkarn,  með  því  at  ek  veit,  at  þar  fylg- 
ir  kapp  hreysti  er  þú  ert".  Eftir  þat  skildu 
þau.  Gengu  þeir  ofan  til  sjávar,  hrundu  fram 
sexærum  bát  ok  tóku  til  ára;  léttu  eigi  fyrr 
enn  þeir  kómu  fyrir  bæ  Valbrands.  Þar  var 
eyrartangi  langr,  er  gekk  út  í  sjóinn;  lögðu 
þeir  þar  at  bátiun.  Bað  Hávarðr  Þórhall  at 
gæta  bátsins,  enn  hann  gekk  upp  til  bæjarins; 
hann  hafði  spjót  i  hendi;  var  þat  ágætt  vápn. 
Ok  er  hann  kom  upp  á  vóllinn,  váru  þeir  þar 
feðgar.  Þeir  bræðr  váru  af  klæðunum,  ok  rök- 
uðu  upp  töðuna;  þeir  höfðu  tekit  af  sér  skóna 
ok  sett  á  vóllinn  hjá  sér;  váru  þat  upphávir 
skór.  Valbrandr  gekk  í  móti  Hávarði  okfagn- 
aði  honum  vel,  ök  bauð  honum  þar  at  vera.  Hann 
kvaðst  eigi  þar  yera  mega,  —  „cni  ek  kominn   at 

vitja  nóta  þinna,  er  þú  léðir  systur  þinni".  Hann 
gekk  at  sonum  sínum  ok  mælti:  „Hérerkom- 
inn  Hávarðr  mágr  ykkarr,  ok  er  þann  veg  bú- 
inn  sem  þá  ér  hann  mundi  ætla  til  stórræða 
nökkurra".  Ok  er  þeir  heyra  þetta,  kasta 
þeir  hrífunum  ok  hlaupa  til  klæða  sinna.  Ok 
er  þeir  skyldu  taka  skóna,  höfðu  þeir  skorpnat 
í  skininu.  Þeir  stigu  í  ofan  sem  skjótast,  svá 
at  þegar  gekk  skinnit  af  hælunum,  ok  er  þeir 
kómu  heim,  váru  skórnir  fullir  af  blóði.  Val- 
brandr  fekk  sonum  sínum  góð  vápn,  ok  mælti: 
„Veitið  Hávarði  góða  fylgd,  hyggið  meir  á  hefnd, 
enn  hvat  eftir  kemr".  Eftir  þat  fóru  þeir  á 
Þorbrandsstaði ;  váru  þeir  ok  skjótt  búnir  Oddr 
ok  Þórir.  Fóru  nú  þar  til  ér  þeir  kómu  á  Ás- 
brandsstaði.  Krafði  Hávarðr  þar  torföxarinnar. 
Bjóst  Hallgrímr  frændi  hans  þá  til  ferðar  með 
honum.  Ánn  er  maðr  nefndr;  hann  var  heima- 
maðr  Ásbrands ;  hafði  hann  húskarls  verk.  Hann 
var  fóstri  Hallgríms,  ok  bjóst  til  ferðar  með 
þeim.  Ok  er  þeir  váru  búnir,  fara  þeir  þar  til 
er  bátrinn  var;  fagnaði  Þórhallr  þeim  vel.  Váru 
þeir  þá  átta  saman,  ok  hverr  öðrum  víglegri. 
Þá  mælti  Hallgrímr  við  Hávarð  frænda  sinn: 
„Hví  fórtu  svá  heiman,  frændi,  at  þú  hafðir 
hvárki  sverð  né  öxi"?  Hann  svaraði:  „Verði 
svá  vel,  at  vér  finnum  Þorbjörn  Þjóðreksson, 
eftir  várn  skilnað  skaltu  annat  mæla,  því  at 
mér  ætla  ek  sverðit  Gunnloga,  er  bezt  vápn  er". 

Þeir  báðu  hann  lúka  heilum  munni  sundr.  „  Væri 
oss  nú  mikit  undir,  at  oss  tækist  karlmannlega 
til  handa".  Þat  var  mjök  at  áliðnum  degi.  Þeir 
hrinda  þá  fram  bátnum  ok  stigu  þar  á  ok  tóku 
til  ára.  Þeir  sá,  at  hrafnaflokkr  mikill  fló  fyrir 
þeim  ok  yfir  eyrartangann,  er  fyrir  þeim  var. 
Hávarðr  kvað  þá  vísu: 

(5)  Efna  hygg  þat,  Yggjar 
ek  hef  heitit  ma  beitu 

—  sundlíri  flýgr  sára 
svangr  fyrir  eyrar  tanga.  — 
Veitk  at  vér  munum  hljóta 

—  vel  er  fallit  þat,  —  allir, 

—  hljómr  er  af  hildar  glaumi  — 
Hallgrímr,  farar  tíma. 

Þeir  fóru  yfir  sundit,  ok  var  hvast  mjök  á  firð- 
inum.  ok  fengu  mjök  framanvátt;  sóttu  þeir 
drengilega,  ok  léttu  eigi  fyrr  enn  þeir  kómu 
fyrir  Laugaból.  Var  þar  gott  at  at  leggja,  fyr- 
ir  því  at  Þorbjörn  hafði  látit  gera  þar  höfn 
góða;  hann  hafði  látit  ryðja  ok  hreinsa  alt  inn 
at  landi.  Var  þar  atdjúp  mikit;  mátti  þar  fljóta 
skúta  eða  stærri  skip  þó  at  vildi.  Þar  váru  ok 
grafin  niðr  rif  stór  fyrir  hlunna  ok  festir  end- 
arnir  grjóti;  þurfti  þar  engi  maðr  vátr  at  verða, 
þó  at  af  skipi  stigi  eða  á  skip,  hvárt  er  var 
meira  skip  eða  minna,  enn  uppi  yfir  varmalar- 
kampr  hár;  fyrir  ofan  kampinn  stóð  hurðanaust 
mikit,  ok  var  vel  um  horfit ;  til  annarrar  hand- 
ar  var  lón  mikit  fyrir  ofan  kampinn.     Frá  naust- 

inu  sá  engi  í  fjöruna,  enn  af  malarkampinum 
mátti  bæði  sjá  til  naustsins  ok  í  fjöruna.  Ok 
er  þeir  koma  at  landi,  hlaupa  þeir  af  bátinum. 
Þá  mælti  Hávarðr:  „Nú  skulum  vér  bera  bát- 
inn  upp  yfir  kampinn  á  lónit;  vér  skulum  ok 
vera  fyrir  ofan  kampinn,  svá  at  þeir  megi  eigi 
þegar  sjá  oss;  verum  ok  eigi  of  veiðibráðir; 
hlaupi  engi  fyrr  upp  enn  ek  segi  f}TÍr".  Var 
þá  mjök  dimmat. 

10.  Þar  er  nú  til  máls  at  taka,  at  Þorbjörn 
ok  þeir  félagar  fóru  vestan  tíu  saman  á  skút- 
unni.  Var  Sturla  þar  ok  Þjóðrekr  son  hans, 
Þorbjörn  ok  Vakr,  Brandr  hinn  sterki  ok  tveir 
húskarlar;  höfðu  þeir  hlaðit  mjök  skútuna.  Enn 
þetta  sama  kveld  koma  þeir  við  Laugaból  fyrir 
myrkr.  Þá  mælti  Þorbjörn:  „Vér  skulum  fara 
at  engu  ótt,  ok  skulum  vér  láta  fljóta  skútuna 
hér  í  nátt  ok  eigi  af  bera  nema  vápn  vár  ok 
klæði;  er  nú  veðr  gott  ok  þurlegt.  Skaltu 
Vakr  bera  upp  vápn  vár".  Hann  tók  fyrst  sverð 
þeira  ok  spjót  ok  bar  upp  at  naustinu.  Þá 
mælti  Torfi:  „Tökum  fyrst  sverð  þeiraokþann 
sem  fylgir".  „Látum  vera  enn",  segir  Hávarðr. 
Hann  bað  Hallgrím  fara  ok  taka  sverðit  Gunn- 
loga  ok  færa  sér.  Ok  er  Vakr  gekk  ofan, 
hljóp  Hallgrímr  ok  tók  sverðit  ok  færði  Há- 
varði.  Hann  brá  á  loft  við,  ok  skók  meðal- 
kaíiann.  Vakr  gekk  upp  í  annat  sinn,  ok  hafði 
hlaðit  á  bak  sér  skjöldum,  enn  stálhúfum  hafði 

hann  hlaðit  á  handlegg  sér;  hann  hafði  hjálm  á 
höfði.  Ok  er  hann  var  kominn  upp  með  lón- 
inu,  þá  hlupu  þeir  upp  ok  ætluðu  at  taka  hann. 
Ok  er  hann  heyrir  harkit  til  þeira,  þóttist  hann 
vita,  atófriðr  mundi  vera;  ætlaði  hann  at  skunda 
til  þeira  með  vápnin.  Ok  er  hann  bregðr  við 
hart,  skruppu  honum  fætrnir  við  lónit,  svá  at 
höfuðit  kemr  fyrst  niðr  á  honum.  Var  þar  blautt 
mjök,  enn  vatnit  grunt,  enn  maðrinn  þungr  á 
sér  með  vápnum  öllum;  getr  hann  ok  eigi  upp 
staðit,  enn  engi  þeira  vildi  duga  honum,  ok  lýkr 
svá  æfi  Vakrs,  at  hann  deyr  þar.  Ok  er  þeir 
sá  þat,  hlaupa  þeir  ofan  á  malarkampinn.  Ok 
er  þetta  sér  Þorbjörn,  kastar  hann  sér  þegar 
á  sund  ok  legst  frá  landi.  Þetta  sér  fyrst 
Hávarðr  karl,  skundar  þegar  ok  kastar  sér  á 
sund  eftir  Þorbirni.  Svá  er  sagt  um  Brand 
hinn  sterka,  at  hann  hleypr  at  ok  rífr  upp  einn 
hlunn,  þat  var  hvalrif  mikit,  ok  rekr  í  höfuð 
fóstra  Hallgríms.  Hallgrimr  var  þá  ofan  kom- 
inn  af  mólinni  ok  sá,  at  Ánn  fell.  Hann  hljóp 
at  með  reidda  öxina  ok  hjó  í  höfuð  Brandi  ok 
klauf  hann  i  herðar  niðr,  ok  í  þessarri  svipan 
hlupu  þeir  á  sund  Þorbjörn  ok  Hávarðr.  Ok 
er  hann  sér  þat,  hleypr  hann  þegar  eftir  þeim. 
Toríi  Valbrandsson  hleypr  í  móti  Sturlu;  var 
hann  bæði  mikill  ok  sterkr  ok  hverjum  manni 
betr  vígr;  hann  var  ok  með  vápnum  sínum  öll- 
um.     Þeir  börðust  bæði  lengi  ok  drengilega. 

11.  Nú  verðr  þar  til  at  taka,  er  þeir  Þor- 
björn  eru  ok  Hávarðr;  þeir  leggja  frá  landi; 
var  þat  langt  sund,  þar  til  Þorbjöra  kom  í  eitt 
sker,  er  þar  liggr  frammi  fyrir.  Ok  er  hann 
kemr  í  skerit,  þá  kom  Hávarðr  at  framan.  Ok 
er  Þorbjörn  sér  þat,  var  hann  vápnlauss  fyrir; 
þrífr  þá  upp  stein  mikinn  ok  ætlaði  at  keyra  í 
höfuð  honum.  Ok  er  Hávarðr  sér  þat,  kom 
honum  í  hug,  at  hann  hafði  heyrt  sagt  utan  ór 
löndum,  at  þar  var  annarr  siðr  boðaðr,  enn 
norðr  í  lönd,  ok  með  þvi  ef  nökkur  kynni  hon- 
um  þat  at  segja,  at  sú  trúa  væri  betri  ok  fegri, 
þá  skyldi  hann  því  trúa,  ef  hann  sigraði  Þor- 
björn.  Ok  eftir  þat  lagði  hann  sem  harðast  at 
skerinu.  Ok  er  Þorbjörn  ætlaði  at  kasta  stein- 
inum,  skruppu  honum  fætrnir  ok  varð  honum 
hált  á  grjótiim,  svá  at  hann  fell  á  bak  aftr, 
enn  steinninn  fellr  ofan  á  bringspalir  honum, 
ok  verðr  honum  ósvipt  við;  ok  i  þvi  kom  Há- 
varðr  í  skerit,  ok  lagði  hann  þegar  í  gegnum 
með  sverðinu  Gunnloga.  Hallgrímr  var  þá  upp 
kominn  í  skerit.  Hávarðr  hjó  þá  um  þvert  and- 
litit  ok  klauf  tennr  ok  jaxla,  ok  þar  niðr  i  gegn- 
um.  Hallgrímr  spurði,  hví  hann  gerði  svá  við 
dauðan  mann.  Hávarðr  svaraði:  „Þat  var  mér 
þá  í  hug,  er  Þorbjörn  rak  knýtilskautann  á  nas- 
ir  mér;  hrundu  þar  ór  tenn  ok  jaxlar,  er  hann 
hafði  höggvit  ór  Óláfi  syni  mínum  með  énu 
sama    sverði".     Síðan    lögðust    þeir    til    lands. 

Þótti  möimum  síðan,  þeim  sem  um  töluðu,  Há- 
varði  hraustlega  farit  hafa,  er  hann  lagðist  út 
á  fjórðinn,  enn  vissi  eig-i  til  at  skerit  væri  út 
undan ;  var  þat  þó  all-langt  sund.  Ok  er  þeir 
kómu  upp  at  mölinni,  hljóp  maðr  mót  þeim  með 
reidda  öxi;  sá  var  í  blám  stakki  ok  gyrðr  í 
brækr.  Þeir  snúa  í  mót  honum;  ok  er  þeir 
fundust,  kenna  þeir  þar  Torfa  Valbrandsson, 
ok  fögnuðu  þeir  honum  vel.  Spurði  Torfi, 
hvárt  Þorbjörn  væri  dauðr.    Hávarðr  kvað  vísu: 

(6)  Mótreyni  klaufk  mána 
malma  brags  í  jagsla; 
eegg  létk  alms  í  augum 
eitrdögg  staðar  leita; 
sákatk  hitt  at  hrykki 
hringmerkðr  fetilstingi, 
þás  gunnloga  grenni 
gallharðan  sák  falla. 

Hávarðr  spurði,  hvat  þeir  hefði  at  gert.  Torfi 
sagði,  at  Sturla  væri  fallinn  ok  húskarlarnir,  — 

„enda  er  Ánn  dauðr".     Hávarðr  kvað  vísu: 

(7)  Vér  höt'um  felda  íjóra, 
feng  telk  í  því  drengjum, 
brátt,  þeims  blóðgan  létu 
Bjargeyjar  son  deyja; 
enn  af  órum  mönnum 
einn,  hversollins  gera 
Ánn  vas  hœfðr  með  hlunni, 
Hallgrímr  kveðr  nú  fallinn. 

Þeir  gengu  þá  upp  at  naustinu;  váru  þeir  þar 
fyrir  félagar,  ok  fögnuðu  þeim  vel.  Þá  spyrr 
Eyjólfr  Valbrandsson,    hvárt    eigi   skyldi   drepa 

þrælana.  Hávarðr  kvað  eigi  at  hefndara  Óláfs 
sonar  síns,  þó  at  þeir  dræpi  þrælana,  —  „veri  þeir 
hér  í  nátt,  ok  geymi  svá  at  engir  steli  af  rek- 
unum".  Þá  spurði  Hallgrímr,  hvat  þeir  skyldi 
þá  at  hafast.  Hávarðr  svaraði:  „Vér  skulum 
taka  skútuna,  ok  alt  þat  oss  þykir  slægr  til,  ok 
halda  undir  Mánaberg  ok  íinna  Ljót  kappann; 
væri  heldr  hefnd  í  slíkum  manni,  sem  hann  er, 
ef  svá  vildi  verða.  Þeir  taka  nú  skútuna  ok 
marga  gripi,  þá  er  þeir  frændr  höfðu  átt,  ok 
róa  út  eftir  firði  ok  framan  at  Mánabergi.  Þá 
mælti  Hávarðr:  „Nú  munum  vér  verða  með  ráð- 
um  at  at  fara;  er  Ljótr  varr  um  sik;  á  hann 
jafnan  sökótt  Hann  lætr  vaka  yfir  sér  hverja 
nátt;  hann  liggr  í  lokrekkju  læstri  hverja  nátt; 
jarðhús  er  í  hvílugólfinu,  ok  er  annarr  jarðhúss- 
munninn  á  baki  húsunum;  hefir  hann  ok  mart 
mannameð  sér".  Þá  mælti  Torfi  Valbrandsson : 
„Þat  er  mitt  ráð,  at  vér  berim  eld  at  bænum, 
ok  brennum  inni  hvert  mannsbarn".  Hávarðr 
sagði,  at  eigi  skyldi  svá  vera,  —  „skulu  þit 
Hallgrímr  frændi  vera  uppi  á  húsunum  ok  gæta 
þess  jarðhússmunnans,  er  út  má  ganga,  trúi  ek 
ykkr  bezt  til ;  hér  eru  ok  tvennar  dyrr  framan  á 
bænum;  á  skálanum  eru  ok  tvennar  dyrr;  nú 
skulu  vit  Eyjólfr  ganga  inn  aðrar,  enn  þeir  bræðr 
Oddr  ok  Þórir  aðrar  ok  svá  í  skálann,  enn  þú 
Þórhallr  skalt  gæta  hér  skútunnar  ok  verja  með 
karlmensku,  þó  at  þess  þurfi  með".     Ok  er  hann 


i 


HÁVARÐS  SAGA  ÍSFIRÐINGS.  39 

heíir  til  skipat,  svá  sem  hann  vill,  þá  ganga 
þeir  héim  at  bænum.  Útibúr  mikit  stóð  í  tími, 
ok  maðr  einn  sat  undir  veggnum  með  vápnum. 
Ok  er  þeir  koma  mjök  svá  at  upp,  sér  hann 
ménnina  ok  sprettr  upp  ok  hleypr  ok  ætlar  at 
gera  vart  við  komu  þeira.  Hallgrímr  gekk 
fyrstr  þeira  félaga;  hann  skaut  spjóti  eftir  hon- 
um,  ok  rak  í  gegnum  hann  við  vegginn.  Dó 
hann  þegar  þar  á  spjótinu.  Eftir  þat  gengu 
þeir  þangat  sem  ætlat  var;  þeir  Torfi  ok  Hall- 
grímr  þangat  sem  útganga  var  á  bænum. 

12.  Svá  er  sagt,  at  Hávarðr  snarar  inn  í 
skálann;  brann  þar  ljós  hit  efra,  enn  dimt  hit 
neðra;  hann  gekk  þar  at  hvílugólfinu.  Bar  þá 
svá  til,  at  húsfreyja  var  eigi  í  sæng  komin; 
var  hon  í  stofu  ok  konur  hjá  henni;  var  þá 
eigi  læst  hvílugólfit.  Hávarðr  slær  flötu  sverð- 
inu  á  hurðina.  Ljótr  vaknaði  við  ok  spurði, 
hverr  harkaðist.  Hávarðr  karl  segir  til  sín. 
Ljótr  mælti  þá:  „Hví  ertu  hér,  Hávarðr  karl? 
Var  oss  sagt  í  fyrra  dag,  at  þú  værir  at  dauða 
kominn".  Hávarðr  svaraði:  „Annars  dauða 
máttu  fyrr  spyrja;  kann  ek  at  segja  þér  víg 
bræðra  þinna,  Porbjarnar  ok  Sturlu".  Ok  er 
hann  heyrir  þetta,  hljóp  hann  upp  i  rúminu  ok 
grípr  ofan  sverð,  er  hekk  yfir  honum.  Ljótr 
bað  menn  upp  standa  í  skálanum  ok  taka  til 
vápna.  Hávarðr  hljóp  þá  upp  í  hvílugólfit  ok 
hjó  til  Ljóts  á  öxlina  vinstri;    enn    Ljótr  brást 


40  HÁVARÐS  SAGA  ÍSFIRÐINGS. 

við  hart,  ok  berr  sverðit  út  af  öxlinni  ok  flusti 
ofan  handlegginn  ok  af  höndina  í  ölnbogabót. 
Ljótr  hljóp  fram  ór  rúminu  með  brugðit  sverðit, 
ok  ætlaði  at  höggva  til  Hávarðs.  Þá  var  Ey- 
jólfr  upp  kominn,  ok  hjó  á  öxlina  hægri  ok  af 
höndina,  ok  feldu  þeir  þar  Ljót.  Þá  var  yss 
mikill  í  skálanum.  Vildu  húskarlar  Ljóts  þá 
upp  standa  ok  taka  til  vápna.  Váru  Þorbrands 
synir  þá  inn  komnir.  Fengu  menn  þá  einstaka 
slög  ok  skeinur.  Þá  mælti  Hávarðr,  bað 
menn  vera  sem  kyrrasta,  ok  sýna  ekki  ilt  af 
sér,  —  „ella  drepum  vér  hvert  mannsbarn  á  fætr 
öðru".  Þykkir  þeimþábetr  at  liggja  sem  kyrr- 
astir.  Var  Ljótr  fám  harmdauði,  þó  at  þeir 
hefði  verit  með  honum.  Eftir  þat  snúa  þeir 
út;  vildi  Hávarðr  þar  eigi  at  gera  fleira.  Þá 
kómu  þeir  á  móti  þeim  Torfi  ok  Hallgrímr; 
höfðu  þeir  þá  ætlat  til  inngöngu,  ok  spurðu,  hvat 
at  hefði  gerzt.  Hávarðr  kvað  þá  vísu: 
(8)  Brátt  gekk  sonr,  þássótti 

sunnu  bekks  at  runni, 

Knöttr  sák  hvar  brá  bitrum 

blóðísi,  Geirdísar; 

enn  réð  Eyjólfr  minnask 

eggleiks  við  kyn  seggja 

geymibaldri  at  gjalda 

gunnbliks  fúra  kunnum. 

Siðan  gengu  þeir  ofan  til  skútunnar,  ok  heils- 
aði  Þórhallr  þeim  vel.  Þá  spurði  Toríi  Val- 
brandsson,  hvat  nú  skyldi  at  hafast.     ,.Nú  skal 

leita  til  trausts  nökkurs ;  þó  at  eigi  verði  hefnd- 
in  jafnmikil  sem  ek  vilda,  þá  munnm  vér  þó 
eigi  einhlítir  til  at  halda  oss  eftir  þessi  verk; 
eru  enn  margir  frændr  Þorbjarnar  þeir  er  mik- 
ils  eru  verðir;  þykkir  mér  likast  at  leita  til  Stein- 
þórs  á  Eyri;  heíir  hann  helzt  haft  tilmæli  við 
mik,  ef  ek  þyrfta  nökkurs  við".  Allir  þeir  báðu 
hann  fyrir  sjá,  ok  sögðust  þat  vilja  gera  sem 
hann  vildi,  ok  eigi  fyrr  við  skiljast,  enn  hann 
sæi  ráð  fyrir.  Eftir  þat  halda  þeir  út  á  fjörð- 
inn.  Tóku  þeir  at  spenna  árarnar,  enn  Há- 
varðr  settist  við  stjórn.  Þá  mælti  Hallgrímr, 
ok  bað  Hávarð  kveða  visu  nökkura.  Hávarðr 
kvað  þá  vísu: 

(9)  Heldr  höfum  heiftir  goldit, 
Hallgrímr,  saman  allir 

—  vígs  iðrumst  þess  þeygi  — 
Þjóðreks  sonum  stórar. 

Urðu  œ3ki-Nirðir 
oddregns  of  sök  vegnir, 

—  örþjóða  veitk  eyða 
ímgjarna,  —  Þorbjarnar. 

13.  Nú  er  ekki  at  segja  frá  þeira  ferð  fyrr 
enn  þeir  koma  á  Eyri ;  var  þat  þaun  tíma  dags, 
er  Steinþórr  sat  at  borðum  með  menn  sína. 
Þeir  ganga  í  stofuna  fjórir  saman  með  vápn- 
um;  gekk  Hávarðr  fyrir  Steinþór,  ok  kvaddi 
hann.  Steinþórr  tók  kveðju  hans  ok  spurði, 
hverr  hann  væri.  Hann  kvaðst  Hávarðr  heita. 
„Yartu  i  búð  várri  í  fyrra  sumar?"     Hann  kvað 

svá  verit  hafa.  Steinþórr  mælti:  „Hafi  þér 
sét  ólíkara  mann,  piltar,  sjálfum  sér,  er  hann  er 
nú,  eða  þá  var  hann;  sýndist  mér  sem  hann 
gæti  varla  gengit  staflauss  á  milli  búða,  ok  oss 
þótti  liklegr  til  kararmanns,  með  því  at  honum 
skapraunaði  mjök;  enn  nú  sýnist  mér  maðrinn 
hinn  gervilegasti  undir  vápnum;  eða  segi  þér 
nökkut  tíðenda"  ?  Hávarðr  svaraði :  „Vér  seg- 
jum  víg  Þorbjarnar  Þjóðrekssonar  ok  bræðra 
hans  Ljóts  ok  Sturlu  Þjóðrekssona,  Brandshins 
sterka  ok  þeira  sjau  saman".  Steinþórr  svaraði : 
„Þetta  eru  mikil  tíðendi;  eða  hverir  hafa  þetta 
gert,  er  drepit  hafa  niðr  kappa  hina  mestu  ok 
stóreflismenn"?  Hávarðr  mælti  ok  segir,  at 
þeir  frændr  haíi  þat  gert.  Steinþórr  mælti  ok 
spurði,  hvert  Hávarðr  ætlaði  at  leita  trausts 
eftir  slíkt  stórvirki.  Hávarðr  svaraði:  „Þat 
hefi  ek  ætlat,  sem  nú  er  orðit,  at  leita  til  þín; 
þótti  mér  þú  þat  mæla  í  fyrra  sumar  á  þingi, 
ef  ek  þyrfta  litillar  liðveizlu,  at  ek  munda  eigi 
síðr  koma  til  þíu,  enn  til  annarra  höfðingja". 
Steinþórr  svaraði :  „Eigi  veit  ek  nær  þú  þykk- 
ist  mikillar  þurfa,  ef  nú  þarftu  lítillar;  enn  þat 
máttu  hugsa,  at  eigi  munda  ek  þá  góðr  við- 
takna,  ef  nökkurs  þyrfti  við,  er  nú  læt  ek  seint 
við;  skal  ok  eigi  svá  vera;  vil  ek  bjóða  þér, 
Hávarðr,  hér  at  sitja  með  félögum  þínum  þar 
til  er  þessi  mál  koma  til  vegar;  vil  ek  ok  því 
heita,    at    rétta    yður  mál,  því   mér    lízt   svá  á 

yður,  at  sá  mun  betr  hafa,  er  við  yðr  tekr,  ok 
er  eigi  víst  at  jafnröskva  menn  fái  sem  þér 
eruð;  hefir  þetta  meir  gengit  eftir  málefnum, 
enn  líkindum".    Hávarðr  kvað  þá  vísu: 

(10)  Nús  jafnöndura  efni 
angraólar  fram  ganga 
várar  elds  þeims  vilja 
vígstemjendr  fremja; 

vera  kveða  högg  enn  höggvit 
hjörs  saklausra  Börva, 
ísfirðinga  orðit  < 

eirlaust,  farit  trauati. 

Þeir  þökkuðu  Steinþóri  mikilmannlegt  boð.  Hann 
bað  taka  við  klæðum  þeira  ok  vápnum  ok  fá 
þeim  þur  klæði.  Ok  er  Hávarðr  tók  af  sér 
hjálminn  ok  steypir  af  sér  brynjunni,  þá  kvað 
hann: 

(11)  Hlógu  hirðidraugar 
hvinnis  um  sök  minni 
sónar,  þás  syni  minum 
svells,  nam  ísarn  bella: 
nú  tér,  síz  vegnir  váru 
viðmiðjungar  Þriðja, 
börgs  í  hverju  bjargi 
blóts  annan  veg  þjóta. 

Steinþórr  bað  Hávarð  at  ganga  til  bekkjar  ok 
sitja  gegnt  sér,  ok  skipa  þar  félögum  sínum  hjá 
sér.  Hávarðr  gerði  ok  svá;  skipar  Hallgrími 
frænda  sínum  innar  frá  sér,  enn  innar  frá  hon- 
um  sitja  þeir  Þórir  ok  Oddr  Þorbrandssynir, 
enn  utar  frá  Hávarði  sátu  þeir  Torfi  ok  Eyjólfr 

Valbrandssynir,  þá  Þórhallr,  þá  heimamenn  þeir 
sem  áðr  sátu.  Ok  er  þeir  setjast  niðr,  kvað 
Hávarðr  vísu: 

(12)  Hallgrímr  skulum  heiraan, 
hlít  es  vættugi  níta, 
uggi  ek  ógnir  seggja, 
oddhríð,  6r  stað  híða: 
enn  víg  þau  es  vér  vágum, 
vilda  ek  aldrigi  gjalda 
geira  gæti-áru, 
gjörvall  í  strá  falli. 

Þá  mælti  Steinþórr:  „Auðheyrt  er  þat  nú,  Há- 
varðr,  at  þér  gengr  nú  flest  eftir  vilja,  enda 
væri  þá  svá  ok,  ef  ekki  eftirmál  mundi  verða 
eftir  jafnhrausta  menn  ok  ríka,  sem  þeir  váru 
allir  frændr,  ok  svá  miklir  menn,  sem  enn  eru 
til  eftirmálsins".  Hávarðr  kveðst  aldri  hugsa 
um  eftirmál;  kvað  lokit  því  heðan  af,  at  hann 
mundi  hafa  nökkura  sorg  eða  angr  í  sínu  hjartar 
ok  þykkja  eigi  þann  veg  vel,  sem  af  reiddi 
hans  mál.  Var  hann  ok  svá  kátr  ok  glaðr  við 
hvert  mannsbarn  sem  ungr  væri.  Spyrjast  nú 
þessi  tíðendi  víða,  ok  þótti  með  mestum  ólík- 
endum  verða.  Sátu  þeir  nú  á  Eyri  með  Stein- 
þóri  bónda.  Skorti  þar  eigi  fjölmenni  mikit  ok 
hinn  mesta  fagnað ;  þar  var  eigi  færa  enn  sex 
tigir  vígra  manna.  Hverfum  nú  frá  er  þeir  sitja 
á  Eyri  með  Steinþóri  bónda  í  góðam  fagnaði  ok 
með  miklum  kostnaði. 

14.     Ljótr  hét  maðr;  hann  bjó  á  Rauðasandi; 

hann  var  kallaðr  hólmgöngu-Ljótr.  Var  hann 
bæði  mikill  ok  sterkrokhinn  mesti  hólmgöngu- 
maðr.  Systur  hans  hafði  átta  Þorbjörn  Þjóð- 
reksson.  Er  svá  sagt,  at  Ljótr  var  hinn  mesti 
ójafnaðarmaðr,  ok  hafði  öxi  í  höfði  hverjum 
manni,  er  eigi  vildi  laust  láta  fyrir  honum  þat 
er  hann  vildi,  ok  báru  engir  menn  frjálst  höfuð 
fyrir  honum  þar  um  Eauðasand  ok  víðar  ann- 
arsstaðar.  Þorbjórn  hét  maðr;  hann  bjó  þar  sem 
heitir  á  Eyri;  hann  var  auðigr  maðr  at  fé,  ok 
kominn  mjök  á  hinn  efra  aldr,  ok  eigi  mikil- 
menni  at  skapi.  Hann  átti  tvá  sonu;  hét  ann- 
arr  Grímr,  enn  annarr  Þorsteinn.  Svá  er  sagt, 
at  þeir  Ljótr  ok  Þorbjörn  áttu  eitt  veitiengi 
báðir  saman;  var  þat  hit  mesta  gersimi.  Var 
svá  skilit,  at  sitt  sumar  skyldu  hafa  hvárir,  enn 
sá  lækr  fell  fyrir  neðan  bæ  Ljóts,  er  hljóp  á 
engit  á  várit.  Váru  þar  í  stíflur  ok  vel  um 
búit.  Fór  svá  jafnan,  þá  er  Þorbjörn  átti  at 
hafa  engit,  at  hann  náði  aldri  læknum,  ok  fór 
svá,  at  Ljótr  lét  næsta  þau  orð  um  fara,  at  Þor- 
björn  ætti  eigi  engit,  ok  skyldi  hann  eigi  þora 
at  eigna  sér.  Ok  er  Þorbjörn  heyrði  þetta, 
þykkist  hann  vita,  at  Ljótr  mun  þat  efna,  sem 
hann  hefir  heitit.  Var  skamt  milli  bæja  þeira. 
Ok  einn  dag  fundust  þeir;  spurði  Þorbjörn, 
hvárt  Ljótr  ætlaði  at  taka  af  honum  engit. 
Ljótr  svaraði,  ok  bað  hann  ekki  orð  til  leggja,  — 
,;skal  þér  eigi  duga  heldr  enn  öðrum  atkvarta 

um  þat,  er  ek  vil  vera  láta;  ger  annat  hvárt, 
at  þú  lát  þér  vel  líka  þat  er  ek  vil  gera,  ellig- 
ar  rek  ek  þik  brott  af  eignum  þínum;  skaltu 
hvárki  hafa  engit  né  annat".  Ok  er  Þorbjórn 
vissi  ójafnað  Ljóts,  enn  hann  hafði  of  fjár,  þá 
kaupir  hann  engit  eftir  því  sem  Ljótr  kvað  á, 
ok  gaf  fyrir  sextigu  hundruð  þegar  í  stað,  ok 
skilja  at  því.  Ok  er  sveinarnir  spyrja  þetta, 
verða  þéir  stórilla  við  ok  kalla  þetta  hið  mesta 
arfrán,  at  kaupa  þat,  er  hann  átti  áðr.  Spyrst 
þetta  nú  víða.  Þeir  bræðr  gættu  fjár  föður 
síns;  var  Þorsteinn  tólf  vetra,  enn  Grímr  tíu. 
Þat  var  einn  dag  á  öndverðum  vetri,  at  þeir 
bræðr  gengu  til  fjárhúsa;  hafði  veðr  komit  mik- 
it,  ok  ætluðu  at  vita,  hvárt  heim  væri  koniinn 
allr  fénaðrinn.  Þat  bar  saman,  at  Ljótr  hafði 
gengit  um  morguninn  til  reka  sinna.  Hann 
var  umsvifsmaðr  mikill  um  bú  sitt.  Þat  var 
í  þann  tíma,  er  sveinarnir  váru  komnir  at  fjár- 
húsum,  þá  sjá  þeir,  at  Ljótr  gengr  neðan  frá 
sjónum.  Þá  mælti  Grímr  við  Þorstein  bróður 
sinn:  „Sér  þú  hólmgöngu-Ljót,  þar  sem  hann 
gengr  neðan  frá  sjónum"?  „Hví  mun  ek  eigi 
sjá  hann"?  segir  Grímr.  Þá  mælti  Þorsteimi: 
„Mikinn  ójöfnuð  gerir  Ljótr  þessi  oss  ok  öðr- 
um  mönnum,  ok  er  mér  þat  í  skapi  at  hefna, 
ef  ek  gæti".  Grímr  mælti:  „Þetta  er  óvitr- 
lega  mælt,  at  þú  mundir  sýna  nökkura  óvísu 
af  þér  við  slíkan  kappa  sem  Ljótr  er,   ok  gild- 

ari  enn  fjórir  eða  fimm  menn  aðrir,  þó  at  mjök 
sé  vaxnir,  ok  er  hann  eigi  barna  færi".  Þor- 
steinn  svaraði:  „Eigi  gerir  at  letja  mik;  skal 
ek  til  ráða  alt  at  einu,  enn  þú  munt  líkjast 
föður  þínum  ok  vilja  vera  ræningi  Ljóts  sem 
margir  aðrir".  Grímr  svaraði:  „Meðþvíþérer 
þetta  í  hug,  frændi,  þá  mun  þér  verða  of  lítit 
gagn  at  mér,  enn  slíkt  sem  er,  þá  ínun  ek  veita 
þér  eftir  megni".  „Þá  ferrþérvei",  segir  Þor- 
steinn,  „ok  má  vera  at  gangi  eftir  málaefnum". 
Þeir  höfðu  handöxar  i  hendi,  ok  váru  þær  litl- 
ar  ok  bitrlegar.  Standa  þeir  nú  ok  biða  til 
þesá  er  Ljót  berr  at  húsinu.  Hann  snarast 
fram  hjá  þeim;  hafði  Ljótr  bolöxi  i  hendi.  Hann 
gengr  leið  sina  ok  lætr  sem  hann  sjái  eigi  svein- 
ana.  Ok  er  hann  berr  fram  hjá  þeim,  þá  höggr 
Þorsteinn  á  öxlina  á  Ljóti;  öxin  beit  eigi,  enn 
þó  varð  höggit  svá  mikit,  at  höndin  gekk  ór 
axlarliðnum.  Enn  er  Ljótr  sá,  at  sveinarnir 
vildu  glettast  við  hann,  snarast  hann  við  ok 
hóf  upp  öxina  ok  ætlaði  að  slá  Þorstein  með 
öxinni;  ok  í  því  er  hann  reiðir  upp  öxina, 
hleypr  Grímr  at,  ok  höggr  af  Ljóti  höndina 
fyrir  ofan  úlflið;  fellr  þá  niðr  höndin  með  öx- 
inni.  Láta  þeir  þá  skanit  höggva  i  milli,  ok  er 
eigi  sagt  líklegra  enn  svá,  at  þeir  fella  þar 
hólmgöngu-Ljót,  enn  verða  eigisárir;  grafa  þeir 
hann  niðr  í  fönnina  ok  gengu  þar  frá.  Ok  er 
þeir  koma  heim,  var  faðir  þeira  í  durum  úti  ok 

spurði,  hví  þeim  hefði  svá  seint  orðit,  eða  hví 
blóðug  væri  klæði  þeira.  Þeir  segja  víg  Ljóts- 
Hann  spyrr,  hvárt  þeir  heíði  drepithann.  Þeir 
segja  at  svá  var.  Þá  mælti  hann:  „Verðit  í 
brott,  vándir  óhappamenn;  hafi  þit  unnit  hit 
mesta  óhappaverk,  ok  drepit  hinn  mesta  höfð- 
ingja  ok  várn  formann.  Munu  þit  þat  hafa  at 
gert,  at  ek  mun  gerr  af  eignum  mínum,  ok  öllu 
því  er  ek  á,  enn  þit  munut  drepnir,  ok  er  þat 
allvel".  Þorbjörn  hljóp  þá  brottokút  frá  bæn- 
um.  Grímr  mælti:  „Fáumst  vit  aldri  við 
skrattakarl  þenna,  er  svá  lætr  leiðinlega,  ok  er 
þetta  eigi  meðalvesalingr,  hversu  sér  lætr". 
Þorsteinn  svaraði:  „Finnum  vér  hann,  því  at 
þat  grunar  mik,  at  hann  sé  eigi  jafnreiðr  sem 
hann  lætr  til  reiðulega".  Eftir  þat  ganga  þeir 
at  honum.  Þorbjörn  mælti  glaðlega  við  þá  ok 
bað  þá  bíða  sín  þar.  Hann  gekk  þá  heim,  ok 
var  litla  stundábrott;  hann  kom  aftrmeðhesta 
tvá  vel  búna.  Þá  mælti  Þorbjörn,  at  þeir  skyldi 
stíga  á  bak,  —  „vil  ek  senda  ykkr  á  Eyri  til 
Steinþórs  vinar  míns;  biðit  hann  taka  við  ykkr; 
er  hér  gullhringr,  mikil  gersemi,  er  þit  skulut 
gefa  honum;  hefir  hann  oft  til  mælt,  ok  fengit 
aldri,  enn  nú  skal  lausan  láta  fyrir  ykkra  nauð- 
syn".  Eftir  þat  minnist  karl  við  sonu  sína,  ok 
bað  þá  vel  fara  ok  heila  hittast.  Er  nú  eigi 
sagt  frá  þeira  ferð,  fyrr  enn  þeir  koma  á  Eyri; 
var  þat  snemma  dags.     Ganga  þeir  til  stofunn- 

ar,  ok  var  hon  altjölduð  ok  skipuð  á  báða 
bekki;  skorti  þar  eigi  glaum  né  gleði.  Þeir 
ganga  fyrir  Steinþór  ok  kveðja  hann  vel.  Hann 
tók  vel  kveðju  þeira.  Hann  spurði,  hverir  þeir 
væri.  Þeir  sögðu  nöfn  sín  ok  föður  síns.  Þá 
mælti  Þorsteinn:  „Hér  er  hringr,  erfaðirminn 
sendi  þér,  ok  með  kveðju  sína  ok  bað  þess,  at 
þú  veitir  okkr  vetrvist  í  vetr,  eða  lengr  þó  at 
vit  þyrftim".  Steinþórr  tók  við  bringnum  ok 
mælti:  „Segi  þit  nökkur  tíðendi"?  Þeir  segja 
þá  víg  Ljóts  ok  svá  þat,  at  þeir  hefði  drepit 
hann.  Steinþórr  svaraði:  „Þetta  er  enn  orðit 
undarlega,  at  tvau  ungmenni  hafa  orðit  at  skaða 
þvílikum  kappa  sem  Ljótr  var;  eða  hvatvartil 
saka"?  Þeir  sögðu  slíkt  sem  þeim  þótti  vera. 
Steinþórr  mælti:  „Þat  er  ráð  mitt,  atþit  gang- 
ið  yfir  fyrir  hann  Hávarð  hærukarlinn,  er  sitr 
gegnt  mér;  spyrið  hann  eftir,  hvárt  hann  vill 
taka  við  ykkr  eða  eigi  í  sveit  með  sér".  Þeir 
gera  nú  svá;  ganga  fyrir  Hávarð.  Hann  fagn- 
ar  þeim  vel  ok  spurði  tíðenda,  ok  lét  sem  hann 
hefbi  ekki  heyrt,  enn  þeir  sögðu  honum  frá  sem 
innilegast.  Ok  er  lokit  var  ræðu  þeira,  sprettr 
Hávarðr  upp  í  móti  þeim  ok  kvað  vísu: 
(13)  Þökk  eigu  vér  víga, 

váruð  hollir  mér,  þollum, 

ann  ek  æskirunnum 

ógólegum,  sólar: 

þann  vissak  mér  manna 

mest  alls  at  hlít  fallinn, 

4 

orðin  spyri  fárleg  fyrðar 
flest  andskotum  vestan. 

Hávarðr  skipar  þeim  bræðrum  utar  frá  sér. 
Sátu  þeir  þar  glaðir  ok  kátir.  Spyrjast  nú  þessi 
tíðendi  um  allan  Rauðasand  ok  víða  annarsstað- 
ar.  Finst  Ljótr  þar  dauðr  undir  veggnum.  Var 
þá  farit  til  Þorbjarnar,  ok  hann  at  spurðr. 
Þrætti  Þorbjörn  eigi,  at  synir  hans  hefðidrepit 
hann.  Ok  með  því  at  Ljótr  var  óvinsæll  um 
Eauðasand,  ok  Þorbjörn  kvaðst  hafa  illa  við 
orðit  ok  rekit  þá  á  brott,  ok  þat  bera  heima- 
menn  með  honum,  þá  verðr  þar  eigi  eftirmál 
at  sinni.  Sezt  Þorbjörn  um  kyrt  i  búi  sínu. 
15.  Nú  er  þar  til  at  taka,  at  þeir  sitja  á 
Eyri  allir  saman  vel  haldDÍr.  Verðr  Steinþóri 
kostnaðarsamt,  svá  mart  fjölmenni  sem  hann 
hafði,  ok  þurfti  stóran  kostnað  til  at  leggja, 
svá  mikla  rausn  sem  hann  helt.  Atli  hét  maðr, 
er  bjó  í  Otradal,  ok  átti  systur  Steinþórs  á 
Eyri,  er  Þórdís  hét.  Atli  var  manna  minstr 
ok  vesallegstr,  ok  svá  er  sagt,  at  þar  eftir  væri 
skaplyndi  hans,  at  hann  væri  hinn  mesti  vesal- 
ingr,  ok  var  þó  stórra  manna,  ok  svá  auðigr, 
at  hann  vissi  varla  aura  sinna  tal;  hafði  Þór- 
dís  verit  gift  Atla  til  fjár.  Svá  er  sagt,  at 
bærinn  í  Otradal  væri  mjök  af  almannaveg; 
þat  var  út  öðrum  megin  fjarðarins  gegnt  Eyri. 
Atli  tímdi  eigi  at  halda  vinnumenn;  vann  hann 
bæði  nátt  ok  dag  slíkt    er    hann    mátti.     Hann 


HÁVARÐS  SAGA  ÍSFIRÐINGS.  51 

var  ok  svá  einþykkr,  at  hann  vildi  ekki  eiga 
við  aðra  menn,  hvárki  gott  né  ilt.  Hann  var 
hinn  mesti  búmaðr ;  hann  átti  útibúr  mikit ;  váru 
þar  í  alls  konar  gæði;  þar  váru  inni  hlaðar 
stórir  ok  alls  konar  slátr,  skreið  ok  ostar  ok 
alt  þat  er  hafa  þurfti.  Atli  hafði  þar  gert  sæng 
sína,  ok  lágu  þau  þar  Jhverja  nátt.  Svá  er  sagt, 
at  einn  morgin  var  Steinþórr  snemma  á  fótum; 
hann  gekk  at  sæng  Hávarðar  ok  tók  á  fótum 
hans  ok  bað  hann  upp  standa.  Hávarðr  spratt 
upp  skjótt  ok  fram  á  gólíit.  Ok  er  hann  stóð 
upp,  þá  stóð  upp  hverr  at  öðrum  þeira  félaga, 
því  at  þat  var  vandi  þeira,  at  allir  gengu  hvert 
er  einn  þurfti  at  fara.  Ok  er  þeir  váru  allir 
búnir,  gengu  þeir  út  í  túnit.  Steinþórr  var  þar 
fyrir  með  nökkura  menn.  Þá  mælti  Hávarðr: 
„Búnir  erum  vér,  bóndi,  at  fara  hvert  er  þér 
vilið  láta  fara;  viljum  vér  gjarna  þér  fylgja 
hvárt  sem  er  rííiegt  eða  óríílegt,  enn  þat  er  eft- 
ir  metnaðar  míns,  at  ek  vil  eigi  vera  í  þeiri 
ferð,  er  ek  veit  eigi,  hvert  ek  skal  fara".  Stein- 
þórr  mælti:  ,,Ek  ætla  at  fara  til  Atla  mágs 
míns,  ok  vil  ek,  at  þér  veitið  mér  brautargengi"- 
Þeir  gengu  ofan  til  sjóvar;  var  þar  skúta,  sú 
er  þeir  höfðu  tekit  af  Þorbirni.  Þeir  hrundu 
fram  skútunni  ok  tóku  til  ára,  ok  reru  yíir  á 
fjörðinn.  Þótti  Steinþóri  þeir  félagar  til  alls  harð- 
fengilega  taka.  Þenna  inorgin  stóð  Atli  bóndi 
snimma   upp  ok  gekk  af  sæng  sinni.     Atli   var 

svá  búinn,  at  hann  var  í  hvítum  stakki,  stutt- 
um  ok  þröngum;  var  maðrinn  eigi  skjótlegr  á 
fæti;  var  hann  bæði  vesalmannlegr  ok  ljótr  at 
sjá,  sköllóttr  ok  inneygr.  Hann  gekk  út  ok  sá 
til  veðrs.  Veðr  var  kalt  ok  frost  mikit.  Hann 
sá  at  skip  fór  handan  yfir  fjörðinn,  ok  komit 
mjök  at  landi,  ok  kendi  þar  Steinþór  bónda 
mág  sinn,  ok  varð  éigi  gott  við.  Garðr  stóð  i 
túninu  ok  meir  út  á  völlinn;  stóð  þar  í  hey- 
kleggi,  ok  dregit  af  öllum  megin.  Þat  var 
bragð  Atla,  at  hann  hljóp  í  garðinn  ok  velti 
kleggjanum  ofan  á  sik,  ok  lá  Atli  þar  undir. 
Nú  er  at  segja  frá  Steinþóri  ok  þeim  öllum 
saman,  at  þeir  koma  at  landi  ok  ganga  upp  til 
bæjar,  ok  er  þeir  koma  í  útibúrit,  þá  spratt 
Þórdís  upp  ok  fagnaði  vel  bróður  sínum  ok  öll- 
um  þeim,  ok  kvað  hann  sjaldsénan  þar.  Stein- 
þórr  spyrr,  hvar  Atli  mágr  hans  var.  Hon 
kvað  hann  fyrir  litlu  út  genginn.  Steinþórr 
bað  þá  leita  hans.  Þeir  leituðu  hans  um  bæ- 
inn,  ok  fundu  eigi,  ok  segja  síðan  Steinþóri. 
Þá  mælti  Þórdís:  „Hvat  viltu  frændi  til  vár"  ? 
Hann  svarar:  „Þat  hafða  ek  ætlat,  at  Atli 
skyldi  hafa  gefit  mér  eða  selt  mér  föng  nökkur". 
Hon  svaraði:  „Eigi  þykkist  ek  síðr  ráða  eiga, 
enn  Atli;  vil  ek  at  þú  hafir  slíkt  er  þú  vilt". 
Hann  kvaðst  þat  gjarna  vilja.  Kyðja  þeir  búr- 
it,  ok  bera  ofan  á  skútuna  til  þess  at  hon  var 
hlaðin;    váru    þat    alls    konar   föng.     Þá  mælti 

Steinþórr:  „Nú  skulu  þér  fara  heim  á  skút- 
unni,  enn  ek  skal  hér  eftir  vera  hjá  systur 
minni;  er  mér  forvitni  á  at  vita,  hversu  Atli 
mágrminnlætr  sérþáerhann  kemr  aftr".  Hon 
svaraði:  „Þarfleysu  eina  ætla  ek  þétta  veray 
frændi  minn",  sagði  Þórdís;  „mun  þér  eigi 
þykkja  gaman  í  at  heyra  til  hans,  enn  þó  skalíu 
ráða;  eða  þvi  skaltu  heita  mér,  at  vera  eigi 
verri  vin  Atla  enn  áðr,  hvat  sem  hann  mælir 
eða  gerir".  Steinþórr  játaði  þessu.  Hon  lét 
hann  vera  undir  fortjaldi  nökkuru  þar  sem  eng- 
inn  mátti  sjá  hann;  enn  þeir  halda  heim  aftr 
á  skútunni.  Þeir  höfðu  hvast  mjók  á  fjórð- 
inn,  ok  fengu  mjök  innanvátt  áðr  þeir  kómu  at 
landi. 

16.  Nú  er  þar  til  at  taka,  at  Atli  liggr  und- 
ir  kleggjanum,  ok  er  hann  sér,  at  þeir  eru  und- 
an  landi,  skríðr  hann  undan  kleggjanum,  ok  er 
hann  svá  stirðr,  at  hann  má  varla  upp  standa; 
dragnar  síðan  heim  at  búrinu;  glamrar  í  honum 
hver  tönn  ok  gnötrar.  Hann  rekr  upp  sjónirn- 
ar,  ok  sér  at  rutt  er  búrit.  Hann  mælti  þá: 
„Hvaða  ránsmenn  hafa  hér  komit"?  Þórdís 
svaraði:  „Engir  hafa  hér  rænt,  enn  þó  kom 
hér  Steinþórr  bróðir  minn  með  menn  sina,  ok 
gaf  ek  honum  þat  er  þú  kallar  rænt".  Atli 
svaraði:  „Þess  mun  ek  mest  iðrast,  er  ek  hefi 
þik  fengit,  ok  er  ek  vesall  eigu;  veit  ek  eigi 
hverr  verri  maðr  er,  enn  Steinþórr  bróðir  þinn, 

eða  hverir  meiri  ránsmenn  eru,  enn  þeir  sem 
með  honum  eru,  enn  tekit  nú  frá  mér  ok  stolit 
ok  rænt  hér  öllu,  svá  at  vit  munum  brátt  á 
húsgang".  Þá  mælti  Þórdís:  „Aldri  mun  okkr 
fé  skorta;  ok  farísæng  þína,  ok  lát  mik  verma 
þik  nökkut,  þykkir  mér  sem  þú  sért  stórlega 
kalinn".  Ok  þat  verðr,  at  hann  hokrar  undir 
klæðin  hjá  henni.  Þykkir  Steinþóri  mágr  sinn 
all-lítilfjörlegr  vera;  hefir  ekki  á  fótum,  enn 
steypt  stakki  á  höfuð  sér,  ok  tók  hvergi  ofan. 
Atli  smýgr  þá  undir  klæðin  hjá  henni  ok  er  mál- 
óði;  ámælir  jafnan  Steinþóri  ok  kallar  ráns- 
mann.  Eftir  þat  þagnar  hann  nökkura  stund. 
Ok  er  honum  hitnar,  þá  mælti  hann:  „Þat  er 
þó  at  segja,  at  mikla  gersimi  á  ek  þar  sem  þú 
ert;  er  þat  ok  satt  at  segja,  at  slíkr  rausnar- 
maðr  mun  eigi  finnast  sem  Steinþórr  mágr  minn 
er;  er  þat  ok  vel  sem  hann  hefir  haft;  er  þat 
sem  ek  varðveitti".  Gengr  þetta  nú  lengi,  at 
hann  lofar  Steinþór.  Steinþórr  gengr  þá  fram 
at  sænginni,  ok  er  Atli  sér  hann,  stendr  hann 
upp  ok  fagnar  honum.  Þá  mælti  Steinþórr: 
„Hvárt  þykkir  þér,  Atli  mágr,  ruzt  hafa  búrit"  ? 
Atli  svarar:  „Þat  er  nú  sannast,  at  mér  þykk- 
ir  þat  alt  bezt  komit,  er  þú  hefir;  vil  ek  ok 
þat  bjóða  þér,  at  þú  hafir  þat  alt  af  mínu  gózi, 
sem  þú  vilt,  því  at  ekki  skortir  til;  hefir  þú 
hit  höfðinglegasta  ráð  upp  tekit;  tekit  við  þeim 
mönnum,  er  rekit  hafa  harma  sinna;  muntu  þá 

ætla  út  at  leysa  stórmannlega".  Þá  mælti  Stein- 
þórr:  „Þess  vil  ek  biðja  þik,  Atli  mágr,  at  þú 
gerir  þik  eigi  jafnvesalan  sem  þú  heíir  gert  þik 
áðr;  tak  þik  upp  vel  ok  haf  vinnumenn  fyrir 
þik  ok  ver  siðblandinn  við  aðra  menn;  veit  ek 
at  þú  ert  eigi  lítilmenni,  þó  at  þú  gerir  þik 
svá  fyrir  skaplyndar  sakir".  Atli  hét  nú  þessu. 
Ferr  Steinþórr  heim  um  daginn.  Skilja  þeir 
mágar  með  mikilli  blíðu,  ok  kemr  svá  heim  á 
Eyri,  ok  þykkist  vel  farit  hafa.  Sitja  bú  heima, 
ok  leið  á  vetrinn.  Váru  þar  skinnleikar  knáir 
ok  knattleikar. 

17.  Svartr  hét  maðr;  hann  var  þræll  þar  á 
Eyri,  mikill  ok  sterkr,  svá  hann  hafði  fjogurra 
manna  megin;  var  hann  þarfr  búi;  vann  hann 
mikit.  Þat  var  einn  dag,  at  Steinþórr  lét  kalla 
til  sín  þrælinn,  ok  mælti  við  hann:  „Þeir  vilja, 
at  þú  værir  í  leik  með  oss  í  dag,  því  at  oss 
vantar  einnmann".  Svartr  svaraði:  „Eigi  þarf 
at  biðja  mik  til  þess,  því  at  ek  á  mart  at  vinna; 
get  ek  ok,  at  kappar  þínir  vili  eigi  vinna  fyrir 
mik;  enn  þó  skalekþetta  veita  þér  efþúvilt". 
Svá  er  frá  sagt,  at  Hallgrímr  skyldi  í  mót 
Svarti;  er  þar  ok  bezt  frá  at  segja,  at  í  hvert 
sinn,  er  þeir  takast  á,  þá  fellr  Svartr,  ok  eftir 
hvert  fall  þá  fara  af  honum  skórnir,  ok  tefst 
hann  þar  af  löngum  at  binda  á  sik  skóna.  Ferr 
svá  lengi  dags,  ok  gerðu  menn  hér  at  mikit  óp 
ok  hlátr,  enn  Hávarðr  kvað  vísu: 

(14)  Varð-at  viggja  Njörðum, 
Valbrands  sonum,  handan, 
þess  mun  minnst  um,  Þvinnils, 
þvengr  vanbundinn,  lengi: 
þás  skerfoldar,  skyldi, 
skjalda  hlums,  á  sumri 
garðr  svall  Gylfa  jarðar, 
Gefn,  míns  sonar  hefna. 

Leikrinn  var  hinn  bezti.  Var  Hallgrímr  þá 
átján  vetra  gamall,  ok  þótti  líklegr  til  afreks- 
manns  þá  er  væri  fullþroskaðr.  Svá  er  sagt, 
at  af  leið  vetrinn  ok  varð  ekki  til  tíðenda,  ok 
alt  þar  til  er  þeir  bjoggust  til  þings.  Steinþórr 
lézt  eigi  vita,  hvért  ráð  hann  skyldi  sjá  fyrir 
þeim  félögum;  vildi  hann  eigi  hafa  þá  til  þings 
með  sér,  enn  þótti  eigi  gott  at  láta  þá  vera 
heima  um  þingit;  ok  fám  dögum  fyrir  þingit 
fundust  þeir  Atli.  Atli  spurði,  hvat  hann  mundi 
sjá  fyrir  vistarmönnum  sínum  um  þingit.  Stein- 
þórr  kvaðst  eigi  víst  vita,  hvar  hann  mundi 
þeim  svá  koma,  at  hann  væri  óhræddr  um  þá,  — 
„nemaþú  takir  þá".  Atlimælti:  „Bindast  mun 
ek  í  at  taka  við  þessum  mönnum".  „Þá  gerir  þú 
vel",  sagði  Steinþórr.  Atli  mælti:  „Eftir  megni 
mun  ek  veita  þér  þat  er  þú  vilt".  Steinþórr 
mælti:     „Þar  treysti  ek  þér  allvel  til". 

18.  Eftir  þetta  ferr  Hávarðr  brott  með  Atla, 
ok  hans  félagar.  Koma  þeir  í  Otradal.  Tekr 
hann  við  Hávarði  báðum  höndum.  Skorti  þar 
ekki    þat  er  hafa  þurfti;  gerði  hann  þeim  hina 

beztu  veizlu.  Váru  þar  tíu  karlar  vígir.  Lét 
Atli  ryðja  búrit  ok  gerði  þar  sængr  þeira,  ok 
festi  þar  upp  vápn  þeira,  ok  var  þar  búit  um 
hit  bezta.  Enn  Steinþórr  boðar  at  sér  mönn- 
um;  skorti  þar  eigi  vini  né  frændr;  var  hann 
ok  mægðr  við  höfðingja.  Eeið  hann  á  þing  við 
þrjú  hundruð  manna;  váru  þat  alt  hans  þing- 
menn,  vinir,  frændr  ok  mágar. 

19.  Þórarinn  hét  maðr;  hann  var  goðorðs- 
maðr  vestr  um  Dýrafjörð,  höfðingi  mikill  ok 
nökkut  við  aldr;  hann  var  bróðir  þeira  Pjóð- 
reks  sona;  var  hann  miklu  hygnastr  ok  spak- 
astr.  Hann  hafði  spurt  þessi  tíðendi,  ok  víg 
bræðra  sinna  ok  frænda,  ok  þótti  sér  nær  höggvit 
vera,  ok  þóttist  eigi  sitja  mega  hjá  málum  þar 
sem  mest  kom  til  hans  eftirmálit.  Ok  áðr  til 
þings  væri  riðit,  stefnir  hann  at  sér  mönnum 
um  Dýrafjórð,  ok  þar  sem  váru  vinir  ok  frændr. 
Dýri  hét  maðr,  er  þar  var  annarr  mestr  höfð- 
ingi ;  hann  var  vinr  mikill  Þórarins  goða.  Þor- 
grímr  hét  son  hans;  var  hann  fullþroska  maðr 
þá  er  þetta  var  tíðenda.  Svá  er  frá  honum 
sagt,  at  hann  var  mikill  ok  sterkr,  fjölkunnigr 
ok  hinn  margvísasti,  ok  gerði  mart  með  göldr- 
um.  Bar  Þórarinn  þetta  mál  upp  fyrir  vini 
sína,  ok  var  þat  ráð  þeira  allra  saman  at  þessu, 
at  Þórarinn  ok  Dýri  ríða  á  þing  við  tvau  hund- 
ruð  manna,  enn  Þorgrímr  Dýrason  bauzt  til  at 
drepa  Hávarð  ok  þá  alla  saman  frændr  ok  fé- 

laga.  Kveðst  spurt  hafa,  at  Steinþórr  á  Eyri 
hefði  haldit  þá  um  vetriim,  ok  heitit  at  halda 
þeira  málum  til  fullra  laga  við  þá  sem  eftir- 
málsmenn  væri  við  þá  frændr.  Kveðst  Þor- 
grímr  vita,  at  Steinþórr  væri  heiman  riðinn  með 
mikit  fjölmenni,  enn  þeir  frændr  ok  félagar 
væri  komnir  í  Otradal  til  Atla  veslingsins, 
mágs  Steinþórs,  —  „ok  mun  ekki  fyrir  verða,  at 
drepa  hvern  á  fætr  öðrum".  Var  þetta  ráð  tekit, 
at  Þorgrímr  ríðr  heiman  við  átjánda  mann.  Er 
ekki  sagt  frá  þeira  ferð,  fyrr  enn  þeir  koma  til 
bæjar  Atla  í  Otradal;  var  þat  einn  morgin 
snemma,  ok  ríða  í  dalverpi,  þat  er  eigi  mátti 
sjá  frá  bænum.  Bað  Þorgrímr  þá  stíga  afbaki; 
kvað  sik  svá  syfja,  at  hann  mátti  engan  veg 
upp  sitja.  Þeir  gera  nú  svá;  létu  hestana  bíta, 
enn  Þorgrímr  sofnaði  ok  breiddi  feld  á  hófuð 
sér  ok  lét  illa  í  svefni. 

20.  Nú  er  þar  til  máls  at  taka,  hvat  þeir 
hafast  at  heima  í  Otradal.  Þeir  sofa  í  úti- 
búrinu  um  náttina,  sem  þeir  áttu  vanda  til. 
Um  morgininn  vakna  þeir  við  þat,  at  Atli  lét 
illa  í  svefni,  svá  at  engi  þeira  mátti  fyrir  sofa, 
því  at  hann  brauzt  um  ok  blés  ok  barði  bæði 
höndum  ok  fótum  í  sænginni,  þar  til  er  Toríi 
Yalbrandsson  hljóp  upp  ok  vakti  hann  ok  sagði, 
at  engi  mátti  sofa  fyrir  honum  ok  látum  hans. 
Atli  sezt  upp,  ok  strauk  um  skallann.  Hávarðr 
spyrr,  hvárt  nökkut  hefði  borit  fyrir  hann.    Hann 

kvað  heldr  þat  vera,  —  „ek  þóttumk  ganga  út  ór 
útibúrinu,  ok  sá  ek  at  vargar  runnu  sunnan  á 
völlinn  átján  saman,  enn  fyrir  vörgunum  rann 
refkeila  ein;  þat  var  svá  slæglegt  kvikindi,  at 
slíkt  heíi  ek  aldri  sét  fyrri;  þat  var  ógurlegt 
mjök  ok  illilegt;  þat  skygndist  víða  ok  á  öllu 
vildi  þat  auga  hafa,  ok  öll  sýndust  mér  dýrin 
grimmleg.  Enn  er  þau  váru  komin  heim  at 
bænum,  þá  vakti  Torfi  mik,  ok  veit  ek  víst,  at 
þat  er  manna  hugir;  skulum  vit  þegar  upp 
standa".  Atli  hafnaði  eigi  vanda  sinum;  sprettr 
upp,  ok  steypir  á  sik  stakki  sínuin,  ok  svá  út 
sem  kólfi  skyti ;  enn  þeir  taka  vápn  sín  ok  klæði 
ok  búast  sem  skörulegast.  Ok  er  þeir  váru 
mjök  búnir,  kom  Atli  inn  aftr  ok  var  þá  kom- 
inn  í  sterka  brynju  ok  brugðit  sverð  í  hendi. 
Þá  mælti  Atli:  „Þat  er  líkast,  at  þetta  fari 
svá  sem  margr  hefir  getit  til,  at  Steinþóri  mági 
mínura  mundi  þat  eigi  vel  duga  at  láta  yðr  hér 
niðr  koma;  nú  beiðumk  ek  þess,  at  þér  látít 
mik  ráða  tilskipun  fyrir  oss;  er  fyrst  mitt  ráð, 
at  vér  gangim  út  undir  hússvegginn  ok  látum 
eigi  stanga  oss  inni,  get  ek  ok  yðr  þat  í  hug 
at  flýja  eigi,  hvat  sem  at  höndum  kemr".  Þeir 
segja  svá  vera. 

21.  Þar  er  nú  til  at  taka,  at  Þorgrímr  vakn- 
ar;  var  honum  orðit  heitt.  Hann  mælti  þá: 
„Heima  hefi  ek  verit  um  hríð  á  bænum,  ok  er 
svá  vilt  fyrir  mér,    at   ek   veit    ekki    frá  mér, 

enn  þó  munum  vér  heim  ganga  at  bænum. 
Ætla  ek,  at  vér  skulum  brenna  þá  inni;  þykk- 
ir  mér  þat  skjótast  mega  yfir  taka".  Taka  þeir 
nú  vápn  sín  ok  ganga  heim  á  völlinn.  Ok  er 
þeir  Atli  sjá  mennina,  mælti  Atli:  „Þaterætl- 
an  mín,  at  þeir  sé  hér  komnir  Dýrfirðingarnir, 
ok  sé  fyrir  þeim  Þorgrímr  Dýrason,  er  verstr 
maðr  er  í  óllum  Dýrafirði  ok  fjölkunnugastr. 
Eru  þeir  hinir  mestu  vinir  Þórarinn,  er  eftir- 
mál  á  um  bræðr  sína.  Ætla  ek  mér,  þó  at  ó- 
líklegt  sé,  at  ganga  á  móti  Þorgrími,  enn  þér, 
Hávarðr,  ætla  ek  at  ganga  í  móti  tveimr,  ertu 
reyndr  ok  kappi  mikill;  Hallgrími  frænda  þín- 
um  ætla  ek  tvá  þá  sem  gildastir  eru,  Valbrands- 
sonum,  Torfa  ok  Eyjólfi  ætla  ek  fjóra,  ok  þeim 
Þorbrandssonum,  Oddi  ok  Þóri  ætla  ek  ok  fjóra, 
Þorbjarnarsonum,  Grími  ok  Þorsteini,  ætla  ek 
þrjá,  enn  þá  ætla  ek  sinn  mann  hverjum  þeira 
Þórhalli  ok  hússkarli  mínum".  Ok  er  Atli  hafði 
til  skipat  sem  hann  vildi,  þá  ganga  þeir  Þor- 
grímr  sunnan  at  húsum.  Sjá  nú  at  þar  er  öðru- 
víss  fyrir  búit,  enn  þeir  ætluðu;  standa  þar 
menn  með  vápnum  ok  búnir  til  viðtöku.  Þá 
mælti  Þorgrímr.  „Hverr  veit,  nema  Atli  enn 
ragi  sé  brögðóttari,  enn  vér  ætlum,  enn  þó  skul- 
um  vér  á  móti  þeim  alt  at  einu".  Hlaupast 
menn  nú  at  svá  scm  ætlat  var.  Þat  var  hit 
fyrsta  athlaup,  at  Atli  hinn  litli  hljóp  at  Þor- 
grími  ok  hjó  til  hans  tveim  höndum  með  sverð- 

inu,  ok  beit  eigi  á.    Þeir  hjuggust   á   nökkura 

stund,  ok  beit  eigi  á  Þorgrím.    Þá  mælti  Atli: 

„Trölli  líkr  ertu,  Þorgrímr,  enn  eigi  manni,  er 

þik  bíta  engi  járn".     Þorgrímr   svaraði:      „Hví 

diríist  þú  at  tala   um   slíkt,    því   at   ek  hjó  til 

þín  áðan  svá  sem  mér  var  hægast,  ok  beit  eigi 

á  þinn  vánda  skalla".    Atli   sér    at   eigi   muni 

svá  búit  hlýða ;  kastar  síðan  sverðinu,  ok  hleypr 

undir  Þorgrím  ok  rekr  hann   niðr   við    völlinn. 

Nú  er  eigi  vápnit   hjá   honum,    enn   hann  veit 

at  liðsmunr  er  mikill;   verðr   honum   þat  fyrir, 

at  hann  greyfist  niðr  at  honum  ok  bítr  sundr  í 

honum  barkann,    dregr   hann    síðan   þangat  til 

er  sverð  hans  var   ok   sníðr  af  honum  höfuðit. 

Eftir  þat  rekr   hann   upp    skygnurnar   ok   sér, 

at  Hávarðr  hefir  felt  annan  þeira,  er  hann  átti 

við.    Hleypr  Atli   þar   fyrst  at,    ok  skifta  þeir 

eigi   lengi   höggum   við    hann    áðr   hann    fellr. 

Hallgrímr   hafði   drepit  báða  þá,    er   hann   átti 

við,  ok  svá  Torfi,    Eyjólfr   hafði    drepit   annan 

þann  er  hann    átti    við,    Þórir    ok    Oddr  höfðu 

drepit  þrjá,    enn   eftir   var  einn;    Þorsteinn  ok 

Grímr  höfðu  felda  tvá,  enn  einn  var  eftir;  Þór- 

hallr  hafði  drepit  þann    er   hann  átti  við;   hús- 

karl  hafði  eigi  drepit  þann    er   hann    átti   við. 

Hávarðr  bað    at  hætta  skyldi.    Þá  mælti  Þor- 

steinn    Þorbjarnarson:     „Eigi    skal    faðir  minn 

þat   spyrja    vestr    á   Eauðasand,    at   vit  bræðr 

vinnim  eigi  hlutverkum  okkrum  sem  aðrir  menn". 

Hann  hleypr  at  einum  þeira  með  reidda  öxi  ok 
rekr  í  höfuð  honum,  svá  at  þegar  fekk  hann 
bana.  Atli  spurði,  hví  hann  skyldi  eigi  alla 
drepa.  Hávarðr  kvað  þat  til  einkis  vera.  Atli 
settist  niðr  ok  bað  þá  leiða  fyrir  sik.  Hann 
rakar  af  þeim  hárit  ok  gerði  þeim  koll  ok  bar 
í  tjöru  eftir;  síðan  tók  hann  kníf  sinn  ór  skeið- 
um  ok  rak  af  þeim  öllum  eyrun  ok  bað  þá 
svá  markaða  fara  á  fund  Dýra  ok  Þórarins; 
kvað  þá  heldr  muna  mega,  at  þeir  hefði  fundit 
Atla  hinn  litla.  Eftir  þat  fara  þeir  þaðan  þrír, 
enn  kómu  átján  saman  allir  frækilegir  ok  vel 
búnir.     Hávarðr  kvað  þá  vísu: 

(15)  Þat  mun  vestr  ok  vestan, 
varð  ár  roðin  sára, 
orð  til  ísafjarðar 
oddregns  koma  þegna: 
at  til  geira  glettu 
gunnæringar  færi, 
vægr  er  vöxtr  í  augum 
Valbrandssonum,  handan. 

Eftir  þat  snúa  þeir  áleiðis  ok  jarða  þá  er  drepn- 
ir  váru,  taka  síðan  á  sik  náðir  ok  frelsi  slikt 
er  þurfti. 

22.  Nú  er  þar  til  at  taka,  er  menn  kómu  til 
þings ;  var  þar  f jölmenni  mikit.  Váru  þar  höfð- 
ingjar  margir  ok  mikils  virðir;  þar  var  Gestr 
Oddleifsson,  Steinþórr  af  Eyri  ok  þéir  Dýri  ok 
Þórarinn.  Yar  þá  talat  um  mál  þeira  öll  sam- 
an;    var    Steinþórr  fyrir   hönd    Hávarðs.     Bauð 

hann  sættir  fyrir  þá  ok  gérð  Gests  Oddleifsson- 
ar;  kvað  honum  kunnugast  um  málit.  Ok  með 
því  at  þeir  vissu  áðr,  hversu  þeir  höíðu  undir 
búit,  þá  gengu  þeir  at  þessu  allglaðlega.  Þá 
mælti  Gestr:  „Með  því  at  þat  er  vili  hvárra- 
tveggja,  at  ekgeri  hér  nökkut  at,  þá  skal  eigi 
seint  til  láta;  mun  ek  þar  fyrst  til  taka,  er  hit 
fyrra  sumar  var  talat  um  víg  Óláfs  Hávarðs- 
sonar,  at  ek  geri  þat  þrjú  manngjöld;  skulu  þar 
niðr  falla  víg  Sturlu  ok  Þjóðreks  ok  Ljóts,  er 
mjök  váru  saklausir  drepnir,  enn  Þorbjörn  Þjóð- 
reksson  skal  hafa  fallit  ógildr  fyrir  ójafnað  sinn 
ok  fyrir  marga  óheyrilega  tiltekt,  þá  er  hann 
heíir  haft  við  Hávarð  ok  marga  aðra,  svá  þeir 
Vakr  ok  Skarfr  bræðrungar  skulu  hafa  fallit 
óhelgir,  enn  víg  þeira  skulu  jöfn  vera  Brands 
hins  sterka  ok  Áns  fóstra  Hallgrims,  gjalda  ein 
manngjöld  fyrir  fylgdarmann  Ljóts  at  Mána- 
bergi,  er  þeir  Hávarðr  höfðu  drepit.  Svá  er  um 
víg  Ljóts;  kann  ek  eigi  fé  at  gera;  er  þat  öll- 
um  auðsætt,  ójafnaðr  sá,  er  Ljótr  hefir  haft  við 
Þorbjörn  ok  alla  aðra  þá  er  hann  hefir  mátt; 
gekk  þar  eftir  málefnum,  at  tvau  börn  skyldu 
drepa  þvilikan  kappa  sem  Ljótr  var;  skal  ok 
Þorbjörn  hafa  engi  þat  alt  frjálslega,  er  þeir 
áttu  báðir  saman  áðr;  enn  til  huggunar  Við 
Þórarin,  þá  skulu  þessir  menn  fara  utan: 
Hallgrímr  Ásbrandsson,  Torfi  ok  Eyjólfr  Val- 
brandssynir,     Þórir     ok    Oddr    Þorbrandssynir, 

Þorsteinn  ok  Grímr  Þorbjarnarsynir ;  með  því 
at  þú  er  gamlaðr  mjök,  þá  sknln  þeir  eigi  koma 
út  fyrr  enn  þeir  spyrja  at  þú  ert  allr ;  enn  Há- 
varðr  skal  færa  bústað  sinn,  ok  vera  eigi  í  þess- 
um  landsfjórðungi,  ok  svá  Þórhallr  trændi  hans. 
Vil  ek,  at  þér  sættist  heilum  sáttum,  ok  sé  þetta 
prettalaust  af  hvárumtveggjum".  Eftirþat  gengr 
Steinþórr  at,  ok  tekr  sætt  fyrir  Hávarð  ok  alla 
félaga,  með  því  skilorði,  sem  Gestr  hafði  fyrir 
sagt.  Steinþórr  geldr  ok  hundrað  silfrs  þat  er 
gjalda  átti.  Gengu  þeir  Þórarinn  ok  Dýri  at 
öllu  drengilega  ok  létu  sér  vel  líka  þat  ergert 
var.  Ok  er  þessum  málum  var  lokit,  þá  kómu 
þar  þeir  afeyringar  á  þingit  ok  segja  þessi  tið- 
endi  at  öllum  áheyröndum,  sem  gerzt  höfðu  í 
ferð  þeira.  Þótti  öllum  þetta  mikil  tíðendi,  ok 
þó  farit  maklega.  Þótti  mönnum  Þorgrímr  hafa 
dregizt  til  fjandsbapar  við  þá,  enn  vorðin  um- 
skifti  jafnleg.  Þá  mælti  Gestr:  „Þat  er  þó 
sannast  at  segja,  at  þér  frændr  eruð  ólikir  öðr- 
um  mönnum  at  ilsku  ok  ódrengskap;  eða  hví 
varð  þér  þetta  fyrir,  Þórarinn,  at  láta  sem  þú 
skyldir  sættast,  enn  fara  með  slika  prettvísi? 
Nú  með  því  at  ek  hefi  hér  nökkut  um  talat 
áðr,  þat  er  til  vægðar  mætti  komast  þitt  mál, 
þá  læt  ek  nú  þó  standa  svá,  eftir  því  sem  áðr 
var  gert  ok  talat,  enn  hins  væri  þit  verðir, 
Þórarinn  ok  Dýri,  at  ykkur  mál  væri  mjök 
spjölluð  fyrir  ykkra  undirhyggju,  enn   þat  skal 

þar  fyrir  koma,  at  ek  skal  aldri  at  ykkar  mál- 
um  veita.  Enn  þú,  Steinþórr,  lát  þér  þetta  vel 
líka,  fyrir  því,  at  heðan  af  skal  ek  veita  þér 
at  málum  þínum  við  hvern  sem  þú  átt  um; 
hefir  þér  þetta  vel  farit  ok  drengilega".  Stein- 
þórr  sagði,  at  Gestr  skyldi  þá  mestu  um  ráða,  — 
„þykkir  mér  þeir  nú  hafa  af  hinn  versta;  látit 
menn  sína  marga  ok  þar  með  drengskap  sinn". 
Eftir  þetta  slíta  þeir  þingit.  Skilja  þeir 
Gestr  ok  Steinþórr  með  mikilli  vináttu,  enn 
þeir  Þórarinn  ok  Dýri  undu  við  stórilla.  Ok  ér 
Steinþórr  kom  heim  á  Eyri,  sendir  hann  eftir 
þeim  i  Otradal.  Ok  er  þeir  finnast,  segja  hvár- 
ir  öðrum  sem  farit  hafði.  Þótti  þeim  allvel  farit 
hafa  ór  því  sem  ráða  var.  Þökkuðu  þeir  Stein- 
þóri  fyrir  forganginn,  sögðu  ok  at  Atli  mágr 
hans  hefði  vel  við  þá  gert,  enda  hversu  hraust- 
lega  hann  hefði  fram  gengit,  ok  sögðu  hann 
hinn  hraustlegasta  dreng.  Gerðist  þá  hin  bezta 
vinátta  með  þeim  mágum;  var  Atli  þaðan  af 
haldinn  hinn  bezti  drengr,  hvar  sem  hann  kom. 
23.  Eftir  þat  ferr  Hávarðr  ok  þeir  allir  sam- 
an  heim  til  ísafjarðar;  verðr  Bjargey  honum 
stórlega  fegin,  ok  svá  feðr  þeira  bræðra,  ok 
þykkjast  nú  ungir  orðnir  í  annan  tíma.  Nu 
tekr  Hávarðr  þat  til  ráðs,  at  hann  býr  til  veizlu 
mikillar;  var  þar  bær  mikill  ok  stórmannlegr ; 
skorti  þar  engan  hlut.  Býðr  hann  Steinþóri  af 
Eyri  ok  Atla  mági  hans,  Gesti  Oddleifss^mi  ok 

öllum  mágum  sínum  ok  frændum.  Verðr  þar 
fjölmenni  mikit,  ok  hin  vænsta  veizla.  Sitja 
þar  viku  allir  saman  glaðir  ok  kátir.  Hávarðr 
var  stórauðigr  maðr  at  alls  konar  fé,  ok  at 
lyktum  veizlunnar  gefr  Hávarðr  Steinþóri  þrjá 
tigi  geldinga  ok  fimm  yxn,  skjöld  ok  sverð  ok 
gullhring,  hina  beztu  gersemi.  Gesti  Oddleifs- 
syni  gaf  hann  tvá  gullhringa  ok  níu  yxn.  Atla 
bónda  gaf  hann  ok  góðar  gjafir,  Valbrandsson- 
um  ok  Þorbrandssonum  ok  Þorbjarnarsonum  gaf 
hann  ok  óllum  hinar  beztu  gjafir,  sumum  vápn 
góð  ok  aðra  hluti.  Hallgrími  frænda  sínum  gaf 
hann  sverðit  Gunnloga  ok  þar  með  öll  hervápn 
harðla  góð.  Þakkaði  þeim  öllum  góða  fylgd  ok 
drengilega  framgöngu.  Öllum  gaf  hann  góðar 
gjafir,  þeim  sem  hann  hafði  þangat  boðit,  því 
at  hvárki  skorti  til  gull  né  silfr.  Ok  eftir  þessa 
veizlu  ríðr  Steinþórr  heim  á  Eyri,  enn  Gestr  á 
Barðaströnd,  Atli  í  Otradal.  Skilja  nú  allir 
með  hinum  mestu  kærleikum.  Enn  þeir  er  ut- 
an  skyldu,  fara  vestr  í  Vaðil,  ok  þar  utan  um 
sumarit;  geff  þeim  vel,  koma  við  Noreg.  Réð 
þá  Hákon  jarl  fyrir  Noregi.  Váru  þeir  þar  um 
vetrinn,  enn  um  várit  fá  þeir  sér  skip,  ok  leggja 
í  hernað  ok  verða  hinir  frægustu  menn.  Hafa 
þeir  þá  iðju  nökkur  misseri.  Fara  þeir  nú  út 
hingat,  ok  var  Þórarinn  þá  dauðr.  Urðu  þeir 
ágætir  menn;    eru  af  þeim  miklar  sögur  hér  á 

landi  ok  víðar  annarsstaðar.     Lýkr   hér  nú  frá 
þeim  at  segja. 

24.  Svá  er  sagt  frá  Hávarði,  at  hann  seldi 
eignir  sínar,  enn  þau  ráðast  norðr  til  Svarfað- 
ardals,  ok  upp  í  dal  þann,  er  Oxadalr  heitir, 
ok  reisir  þar  bústað  sinn,  ok  bjuggu  þar  nökk- 
ura  vetr,  ok  kallaði  Hávarðr  þenna  bæ  á  Há- 
varðsstöðum.  Ok  nökkurum  vetrum  síðar  spurði 
Hávarðr  þau  tíðendi,  at  Hákon  jarl  var  dauðr, 
enn  kominn  í  land  Óláfr  konungr  Tryggvason, 
ok  væri  hann  orðinn  einvaldskonungr  yfir  Nor- 
egi,  ok  boðaði  aðra  trú  sanna.  Ok  er  þetta 
spyrr  Hávarðr,  bregðr  hann  búinu  ok  ferr  ut- 
an  ok  Bjargey  með  honum  ok  Þórhallr  frændi 
hans.  Koma  þau  á  fund  Óláfs  konungs  ok  tók 
hanu  vel  við  þeim.  Var  Hávarðr  þá  skírðr  ok 
öll  þau,  ok  váru.þau  þar  um  vetrinn  í  góðu 
*  yfirlæti  með  Óláfi  konungi.  Þann  sama  vetr 
andaðist  Bjargey;  enn  Hávarðr  ok  frændi  hans 
Þórhallr  fóru  út  til  íslands  um  sumarit.  Há- 
varðr  hafði  út  með  sér  kirkjuvið  harðla  mikinn. 
Hann  setti  bústað  sinn  í  neðanverðum  Þórhalls- 
dal,  ok  býr  þar  eigi  lengi  áðr  hann  tekr  sótt. 
Kallar  þá  á  Þórhall  frænda  sinn  ok  mælti: 
„Svá  er  mál  með  vexti,  at  ek  hefi  sótt  fengit, 
þá  er  mik  mun  til  bana  leiða ;  vil  ek  at  þú  tak- 
ir  fé  eftir  mik;  ann  ek  þér  vel  at  njóta;  hefir 
þú  mér    vel   þjónat    ok   veitt    mér   góða  fylgd. 

ISkaltu  færa  bústað  þinn  í  ofanverðum  Þórhalls- 
5* 

dal,  skaltu  láta  þar  kirkju  gera,  ok  vil  ek  at 
þeiri  mik  grafa  láta".  Ok  er  hann  hefir  fyrir 
sagt  slíkt  er  hann  vildi,  þá  deyr  hann  litlu  síð- 
ar.  Þórhallr  bregðr  við  skjótt  ok  færir  bústað 
sinn  upp  í  dalinn  ok  gerir  þar  reisulegan  bæ, 
ok  kallar  á  Þórhallsstöðum.  Fær  hann  kván- 
fang  gott,  ok  hefir  mart  manna  frá  honum  kom- 
it,  ok  býr  þar  til  elli.  Er  ok  svá  sagt,  at  þá 
er  kristni  kom  til  íslands,  at  Þórhallr  lét  kirkju 
gera  á  bæ  sínum  af  þeim  við,  er  Hávarðr  flutti 
út  hingat.  Varð  þat  hit  skrautlegsta  hús,  ok 
var  Hávarðr  at  þeiri  kirkju  grafinn,  ok  þótti 
verit  hafa  hit  mesta  mikilmenni.  Ok  lúkum 
vér  nú  þar  þessarri  sögu  at  sinni  með  þessu 
efni. 


Viðfoætir. 

Úr  AM.  152,  4to. 

Þeir   ferðast   síðan  þar   til   þeir 

koma  á  Eyri.  Enn  sem  þeir  kómu,  gengr  Há- 
varðr  heim  ok  heilsar  Steinþóri.  Steinþórr 
mælti:  „Hverr  er  þessi  hinn  mikli  maðr"? 
Hávarðr  sagði  til  sín.  Steinþórr  mælti:  „Ek 
mundi  sjá  þik  í  sumar  í  búð  minni,  ok  ertu  nú 
ólíkr  sjálfum  þér,  er  þú  dróst  þá  sem  förumaðr 
milli  búða,  enn  nú  ertu  hinn  hermannlegsti ;  eða 
kunnið  þér  at  segja  nökkur  ný  tíðendi"?  Há- 
varðr  kvað  vísu: 

(16)  Þar  hafa  sex  þeirs  sævask 
sútlaust,  bana  uti 
svipnjörðungar  sverða 
eárteins,  á  brústeinum ; 
hygg  ek  hitt  þar  liggi 
heftendr  laga  eftir; 
eggskeindar  létk  undir 
óbíðingum  svíða. 

Nú  víkr  sögunni  vestr  á  Ingjaldssand.    Þar 
bjó    hólmgöngu-Ljótr;   hann   var    son  Þorgríms 

Harðrefssonar,  sem  fyrr  er  sagt,  enn  móðir  hans 
hét  Kannveig,  dóttir  Grjótgarðs  jarls.  Þor- 
grímr  gagarr  var  sonr  Ljóts.  Halldísi  systur 
Ljóts  hafði  átt  Þorbjörn  Þjóðreksson,  sem  áðr 
er  sagt,  enn  Ásdísi  aðra  systur  Ljóts  nam  Ó- 
spakr  Ósvífrsson;  um  þá  sök  sótti  Ljótr,  Óspak 
tii  sektar.  Úlfr  hét  sonr  þeira;  hann  fæddi 
Ljótr;  hann  varð  síðar  stallari  Haralds  konungs 
Sigurðarsonar.  Grímr  kögurr  bjó  á  Brekku; 
hans  synir  váru  þeir  Sigurðr  ok  Þorkell,  litlir 
menn  ok  smáir.  Þórarinn  hét  fóstrsonr  Ljóts. 
Ljótr  kaupir  slátr  at  Grími  til  tuttugu  hundraða, 
ok  galt  læk,  er  fell  meðal  landa  þeira;  sá  hét 
Túnsómi.  Grímr  veitti  hann  á  eng  sína  ok 
gróf  land  Ljóts,  enn  hann  gaf  sök  á  því,  ok  var 
jafnan  fátt  með  þeim.  Gestr  Oddleifsson  sótti 
haustboð  til  Ljóts.  Ljótr  spurði  Gest  at  boð- 
inu,  hvat  manni  Þorgrímr  gagarr  sonr  hans 
mundi  verða.  Gestr  kvað  Þórarin  fóstra  hans 
frægra  mundi  verða.  Óvirðing  þótti  Ljóti  þetta 
ok  spurði  um  myrgininn,  hvat  fyrir  Þorgrími 
lægi.  Gestr  kvað  Úlf  systurson  hans  frægra 
verða  mundu.  Þá  varð  Ljótr  reiðr,  enn  reið  þó 
á  veg  með  Gesti  ok  spurði:  „Hvat  mun  mér 
at  bana  verða"  ?  Gestr  kvaðst  eigi  sjá  örlög 
hans,  enn  bað  hann  vera  vel  við  nábúa  sina.  Ljótr 
spurði :  „Munu  jarðlýsnar,  synir  Gríms  kögurs, 
verða  mér  at  bana"  ?  Gestr  mælti:  „Sárt  bítr 
soltin  lús".    „Hvar  mun  þat  verða"  ?  kvað  Ljótr. 

„Héðra  nær",  kvað  Gestr.  Enn  um  várit  sat 
Ljótr  at  þrælum  sínnm  á  hæð  einni;  hann  var 
á  kápu,  ok  höttr  lerkaðr  um  hálsinn,  ok  ein 
ermr  á.  Þeir  Kögurs  synir  hlupu  á  hæðina,  ok 
hjuggu  til  hans  báðir  senn.  Eftir  þat  snaraði 
Þorkell  höttinn  at  höfði  honum.  Ljótr  bað  þá 
láta  gott  í  búsifjum  sínum;  ok  hröpuðu  þeir  af 
hæðinni  á  götuna  þá  er  Gestr  hafði  ritit.  Þar 
dó  Ljótr.  Þeir  Gríms  synir  fóru  þá  til  Hávarðs 
halta  ok  váru  þeir  allir  at  Steinþórs  um  vetr- 
inn  sem  fyrr  segir. 


r- ^@!@t^^ 


Vísnaskýringar 


Vísurnar  eftir  haudritum. 
(fe)  Eigi  hefir  a  augu 
undBkiða  komit  síðan 
dyggr  þo  af  und  eggjar 
oddstefnum  mer  svefner 
syzt  hræstorðar  harðan 
hier  gjörðu  styr  borvar 
oft  þeir  er  Olaf  letu 
allsaklausan  falla. 

(3)  Atta  ek  hœgt.af  hœgn 
hlioð  veiti  mer  sveitir 
enn  i  elli  minni 
i  vegstafi  segia 
syzt  vel  hressa  vissak 
vopna  niorð  at  jorðu 
minn  er  sonr  at  sönnu 
sniallr  afistuðill  fallinn. 

(6)  Motreyni  klauf  ek  mana 
malma  brags  i  jaxla 
segg  let  ek  alms  i  augu 
eitt  högg  staðar  leita 
sakaða  ek  hitt  at  brykki 
hringmerktr  fetils  þingi 
hne  gunnloga  gunnar 
giallharðan  sa  ek  falla. 

(7)  Vær  hofum  fellda  fiora 
feing  tel  ek  i  þreingium 
bratt  þeir  er  bloðgan  letu 
Bjargeyjar  son  deyja 

enn  af  vorum  mönnum 
einhver  sollinn  geyra 
þion  var  hœfðr  með  hlunni 
Hallgrimr  kveðr  nu  fallinn. 

(8)  Snar  gekk  sonr  þa  er  sotti 
sunnar  bliks  at  minni 
hvatr  fra  ek  hior  bra  bitrum 
bloðise  gerdisar 

enn  reð  Eyjolfr  minnaz 
eggleiks  við  kyn  seggia 
geymi  balldrs  at  giallda 
gunnblaks  fyrra  runnum. 

(9)  Helldr  hofum  heiptir  goldit 
Hallgrimr  saman  allir 
vigs  iðrumz  þess  þeigi 
Þioðreks  sonum  storar 
niorðr  arske  nyrðar 
oddregns  sauk  vegnir 

bor  þioða  veit  ek  eyði 
inngiarna  Þorbiarnar. 

(10)  Nu  er  jafnendum  efni 
angr  solar  írami  ganga 
vara  elldz  þeir  er  vilia 
vegstemmendr  fremia 
vera  kveða  ham  enn  hoggvit 
her  saklausa  baurna 
Isfirðinga  angrs 
eirlaust  skartit  trausta. 

(11)  Hlogu  herþi  draugar 
vinnendr  um  sok  minni 
frons  a  frænda  minum 
falle  domr  i  skelle 

nu  er  syst  hoggnir  voro 
viðniðingar  verðu 
hafs  i  hveri  biargí 
Liotz  annan  veg  þiota. 

(12)  Hallgrímr  skulum  heiman 
hlit  ek  vættugi  lita 
uggi  ek  ognir  mestu 
oddvarga  ur  atað  biþa 

en  vig  þau  er  vær  vogum 
villda  ek  alldri  giallda 
geira  gæti  ara 
giorvoll  i  fltra  falla. 

(13)  Þekkiliger  var  vigi 
vertu  hollr  her  þollum 
enn  ek  æ<ki  runnum 
ogurligum  solar 

þann  vissa  ek  mer  manna 
mest  alls  a  hlyn  fallinn 
orðin  spyrie  fárlig  yrðar 
flcst  andskotum  mestan. 

(14)  Varð  at  vœcki  morðum 
Yalbrandz  eonum  handan 
þess  minn  minzt  um  þinnilz 
þveings  vanbundin  lengi 

þa  er  skerfolldar  skylldi 
skiallda  hlunnz  a  sumri 
garðer  snall  gylfirs  siofar 
gengit  mins  far  hefna. 

(15)  Þat  mun  vestr  og  vestan 
varð  ár  roðinn  saran 
orð  til  Isafjarðar 
oddregns  komu  þegna 
at  til  geira  glettu 
gunnæringar  væri 
vogr  er  voxtr  i  augum 
Valbrandz  sonum  handan. 


1  (Óláfr  Hávarðsson).  Ek  réð  fyrst  at  fregna  fá- 
málgasta  þegna:  hví  þegja  hér  allir  snjallir  hjörþings- 
viðir1?  Leggjumk  engi  metorð2  á  mállausa  drengi;  hefi 
ek  staðit  hér  lengi  svá,  (at)  alls  engi  kvaddi  mik. 

1.  hjörþing,  bardagi;  hjörþings  viðr,  mannkenning.  — 
3.  leggja  metorð  á,  virða. 

Að  öðru  leyti  þarf  vísan  ekki  skýringar  við. 

2  (Havarðr  ísfirðingr).  Eigi  hefir  svefn(a?)  komit 
á  augu  mér,  unnskíðs  byggvi1,  eggjar  öfund2  svá  odd- 
stefnu3,  síz4  hjörs  Börvar5  gerðu  harðan  hræstorðar  styr6, 
þeirs7  ótt  létu  Óláf  falla  allsaklausan. 

1.  unnskíð,  skip;  unnskíðs  byggvir,  mannkenning.  — 
2.  öfund,  harmr.  —  3.  oddstefna,  bardagi.  —  4.  siz  = 
síðan.  —  5.  hjörs  Börvar,  mannkenning.  —  6.  hrœstorð- 
ar  styr,  bardagi.  —  7.  þvirs  —  þeir  sem. 

Svefu  hefir  eigi  komið  á  augu  mér,  —  harmrinn  eggjar 
mig  hefndar  —  síðan  menn  þeir  háðu  bardagann,  er  létu 
Ólaf  falla  alsaklausan. 

3  (Hávarðr  ísfirðingr).  Ákat  ek  hógt1,  enn  sveitir 
veiti  mér  enn    af  hœgu  hljóði  í  elli  minni,    (at)  segja  í- 

vegBtafi2,  síz  ek  vissa  vel  hressan  vápna  Njörð8  fallinn 
at  jörðu.    Sonr  minn  var  at  sönnu  snjallr  aflstuðill4. 

1.  áTcat  ék  hógt,  mér  er  ekki  hægt.  —  2.  ívegstafir, 
frægðar  rúnir,  hreystileg  orð?  —  3.  vápna  Njörðr,  mann- 
kenning.  —  4.  aflstuðill,  stoð  og  stytta. 

Mér  er  ekki  hægt,  —  enn  menn  veiti  mér  enn  gott 
hljóð  að  segja  hreystileg  orð  í  elli  minni  —  síðan  hinn 
hrausti  sonr  minn  féll.  Hann  var  sannlega  stoð  mín 
og  stytta. 

4  (Þorbjb'rn  þyna).  Vísa  þessi  stendr  í  Landnámu, 
og  er  hér  ranglega  eignuð  Hávarði. 

5  (Hávarðr  ísfirðingr).  Ek  hygg  (at)  efna  þat  (at)  ek  hefi 
heitit  Yggjar  má1  heitu;  sára  sundlíri2  flýgr  nú  svangr 
fyrir  eyrar  tanga.  Ek  veit,  Hallgrímr,  at  vér  munum  allir 
hljóta  farar  tíma3;  þat  er  vel  fallit.  Hljómr  er  af  hildar 
glaumi4. 

1.  Yggr,  Oðinn;  Yggjar  már,  hrafn.  —  2.  líri,  fugl; 
sára  sund,  blóð;  blóðfugl,  hrafn.  —  3.  farar  tími,  góð 
för.  —  4.  hildar  glaumr,  bardagi. 

Svangr  hrafn  flýgr  fyrir  eyrartangann ;  eg  hefi  heitið 
honum  beitu.  Eg  veit  að  fór  vor  allra  verðr  góð,  Hall- 
grímr;  það  er  vel  fallið.  Mér  er  sem  eg  heyri  bardaga- 
gnýinn. 

6  (Hávarðr  ísfirðingr).  Ek  klauf  mótreyni  malma- 
brags  mána1  í  jaxla;  ek  lét  alms  eitrdögg2  leita  staðar  í 
augum  segg.  Ek  sákat8  hitt,  at  hringmerkðr  fetilstingi4 
hrykki,  þás5  ek  sá  gallharðan  gunnloga  grenni6  falla. 

1.  málmabragr,  bardagi,  bardaga  mótreynir,  mann- 
kenning.  —  2.  almr,  bogi;  boga  eitrdögg,  örvar.  —  3. 
sákat  —  ek  sá  ekki.  —  4.  fetilstingi,  sverð.  —  5.  þás  = 

þá  er.  —  6.  gunnlogi,  sverð;  sverðgrennir,  mannkenn- 
ing. 

Eg  klauf  Þorbjörn  í  jaxla  og  skaut  öru(?)  i  augu  hon- 
um.  Eigi  varð  eg  var  við  að  hið  hringmerkta  sverðbug- 
aðist,  þegar  hinn  gallharði  maðr  féll. 

7  (Hávarðr  ísfirðingr).    Vér  höfum  brátt  felda  fjóra 

—  ek  tel  drengjum  feng  í  þvi  —  þás  létu  Bjargeyjar  son 
blóðgan  deyja;  enn  af  órum  mönnum  kveðr  Hallgrimr 
nú  einn  fallinn.  Ánn  vas  hœfðr  með  hversollins  gera1 
hlunni. 

1.  hversollinn  geri  er  tilgáta  Gisla  Brynjólfssonar,  og 
ætti  það  að  vera  skipskenning. 

Að  öðru  leyti  þarf  vísan  ekki  skýringar  við. 

8  (Hávarðr  ísfirðingr).  Hratt1  gekk  sonr  Geir- 
dísar,  þá  es  (hana)  sótti  at  sunnu  bekks  runni9;  ek  sá 
hvar  Knöttr  brá  bitrum  blóðísi3.  Eyjólfr  réð  enn  minn- 
ask  eggleiks4  við  kyn  seggja,  at  gjalda  kunnum  geymi- 
baldri  gunnbliks  fúra5. 

1.  Hratt  er  tilgáta  fyrir  snarr,  sem  stendr  i  útg., 
enn  hér  stendr  i  textanum  b  rátt,  sem  fer  ver.  —  2. 
bekkr,  lækr;  bekkjar  sunna,  gull;  runnr  gulls,  viðr  gulls, 
mannkenning.  —  blóðíss,   sverð.  —  4.    eggleikr,   bardagi. 

—  5.  gunnblik,  bardagaljómi;  fúrr  eldr;  geymi-Báldr  g.-f. 
er  því  mannkenning. 

Hratt  gekk  sonr  Geirdísar,  þá  er  hann  sótti  að  mann- 
inum;  eg  sá  hvar  Knöttr  (sbr.  formálann)  brá  sverði. 
Ennfremr  mintist  Eyjólfr  (fyrri)  vopnaskifta  við  þá  félaga, 
(með  því)  að  endrgjalda  honum. 


■ 


9    (Hávarðr   ísfirðingr).    (Vér)    höfum   allir   saman, 
allgrímr,  goldit  Þjóðrekssonum  stórar  heiftir.    Vér  iðr- 

umst  þeygi  þess  vígs;  œski-Nirðir  oddregns1  urðu  vegnir 
of  sök  Þorbjarnar.    Ek  veit  eyða  örþjóða2  ímgjarna8. 

1.  oddregn,  bardagi,  œski-Njörðr  oddregns,  mannkenn- 
ing.  —  2.  örþjóð  (réttara  órþjóð),  skríll;  órþjóða  eyðar, 
ekríleyðendr,  þeir  sem  vinna  á  ómennum.  —  3.  ímgjarn 
(af  íma?  bardagi),  hraustr. 

Vér  höfum  nú,  Hallgrímr,  allir  saman  endrgoldið  Þjóð- 
reks  sonum  mikinn  fjandskap;  vér  iðrumst  eigi  þess  vígs. 
Menn  eru  hér  vegnir  fyrir  sök  Þorbjarnar.  Það  eru 
hraustir  menn,  sem  hafa  unnið  á  þessum  ómennum. 

10  (Hávarðr  ísfirðingr).  Nús  jafnöndum  angr-sólar1 
efni  (at)  ganga  fram,  þeims2  vilja  fremja8  várar  elds  vígs- 
temjendr4.  (Menn)  kveða  nú  orðit  farit  trausti  ísfirðinga, 
enn  höggvit  eirlaust5  högg  saklausra  hjörs-Börva6. 

1.  angr,  vík  eða  fjörðr  (sbr.  Kaupangr,  Harðangr); 
víliYsól,  gull;  jafnendr  gulls,  mannkenning.  —  2.  þeims 
=  þeim  er.  —  3.  fremja  =  frama.  —  4.  Vár,  Ásynja; 
Várar  eldr,  (liklega  hér)  bardagi;  Várar  elds  vígstem- 
jendr  er  þá  mannkenning,  þótt  hún  sé  ekki  rétt.  —  5. 
eirlaust,  vægðarlaust?  —  6.  hjörs  Börr,  mannkenning. 

Nú  er  efni  að  ganga  fram,  þeim  er  vilja  að  bardaga- 
menni  vinni  sér  til  frama.  Nú  segja  menn  ísfirðingum 
gengið,  enn  höggvið  skarð  í  lið  saklausra  manna. 

11  (Hávarðr  ísíirðingr).  Hirðidraugar  hvinnis  sónar 
svells1  hlógu  þás2  ísarn3  nam  bella4  sœni6  mínum.  Nú  tér 
þjóta  annan  veg  í  hverju  blótsbörgs6  bjargi,  siz  viðmið- 
jungar  Þriðja7  váru  vegnir. 

1.  kvinnir,  úlfr;  sónarsvell,  blóð?  draugr  tré,  drumbr, 
hvinnis-sólarsvells-hirðidraugar,  hinir  blóðþyrstu  mena.  — 
2.  þáv  =  þá  er.  —  3.  ísarn,  járn.  —  4.  bella,  gera  ilt.  — 

5.  sœni  =  syni.  —  6.  blótsbörgr,  úlfr?  —  7.  Priði,   Áss; 
viðmiðjungar  Þriðja,  mannkennmg. 

Hinir  dauðu  menn  hlógu  að  mér,  þá  er  sonr  minn  var 
veginn.  Nú  þýtr  annan  veg  í  björgum,  "er  þeir  eru 
vegnir. 

12  (Hávarðr  ísfirðingr).  Vér  skulum  bíða  heiman 
6r  stað,  Hallgrimr;  hlit  es  vettugi  (at)  níta1  oddhrið2;  ek 
uggi  ógnir  seggja;  enn  víg  þau  es  vér  vágum  falli  ger- 
völl  i  strá;  ek  vilda  aldrigi  gjalda  geira  gæti-áru3. 

1.  níta  =  neita.  —  2.  oddhríð,  bardagi.  —  3.  árr, 
sendiboði;  gtira-gœti-árr,  mannkenning  (áru  er  eignarfall 
fleirtólu  af  árr). 

Vér  skulum  bíða  hér,  Hallgrimr;  eigi  dugir  að  kannast 
eigi  við  vigin;  mér  stendr  ótti  af  ovinunum,  en  víg  okk- 
ar  skulu  öll  vera  ógild  og  eg  vil  engan  þessara  manna 
bæta. 

13  (Hávarðr  ísfirðingr).  Véreigumvága  sólar  þoll- 
um1  þökk;  ek  ann  ógólegum2  œski-runnum3.  Þann  vissa 
ek  mest  alls  manna  fallinn  at  hlít;  fyrðar4  spyri  vestan 
flest  orðin  fárleg  andskotum. 

1.  vága  er  hér  tilg.  fyrir  víga,  sem  Gisli  Brynjólfsson 
hefir  getið  til;  vága  sðl,  gull;  þollr,  tré;  gulls  þollr  mann- 
kenning.  —  2.  ógólegum  er  tilg.  G.  B.  fyrir  ógurlegum, 
og  kemr  það  heim  við  rímið,  enn  verðr  eigi  skiljanlegt; 
ógólegr,  ljótr,  getr  ekki  átt  við  sveinana,  og  þýðing  Gísla 
Brynjólfssonar  á  ógólegr  ^ildebefaren'  getr  engri  átt  náð. 
—  3.  œski-runnar  er  mannkenning,  enn  að  eins  hálfkenn- 
ing,  og  vantar  þvi   liklega   á   hana.  —  4.  fyrðar,  menn. 

Fyrri  hlutr  vísunnar  er  litt  Bkiljanlegr,  þótt  farið  sé 
eftir  tilgátum  G.  Br.,  og  at  hlít  í  síðara  hlut  visunnar 
kemr  og  ekki  vel  heim  við  hitt. 

Þann  mann  vissa  eg  fallinn  svo,  að  bezt  má  við  una; 
menn  spyrji  að  vestan  flest  orð  (fregn),  sem  eru 
fárleg  óvinum  vorum. 

14  (Hávarðr  ísfirðingr).  Valbrands  sonum,  viggja- 
Njörðum  Þvinnils1,  varð  at  vanbundinn  þvengr  handan  — 
þess  mun  minsk  umb  lengi,  —  þás,  skerfoldar  Gefn2, 
skyldi  hefna  sonar  míns  á  sumri.  Garðr  Gylfa  jarðar8 
svall. 

1.  Þvinnill,  sækonungr;  viggr  hestr;  viggja-Nirðir 
JÞvinnils,  menn;  annars  er  þessi  kenning,  eða  1.  vísuorðið, 
að  líkindum  ekki  rétt.  —  2.  skerfoldar  Gefn  er  ekki  nema 
hálfkenning,  enn  mun  eiga  að  vera  kvenkenning.  —  3. 
Gylfi,  sækonungr;  Gylfa  jörð,  sjór;  garðr  Gylfa  jarðar, 
bára. 

Valbrandssynir  vóru  ekki  lengi  að  leysa  skóþvengi  sína 
að  handan,  —  þess  mun  lengi  minzt  —  þá  er,  (kona?), 
hefna  skyldi  sonar  míns  á  sumri.    Sjórinn  var  úfinn. 

15  (Hávarðr  ísfirðingr).  Þat  orð  mun  koma  vestr 
ok  vestan  —  sára  ár1  varð  roðin  —  til  oddregns  þegna2 
Ísafjarðar,  at  gunnœringar3  fœri  handan  til  geiraglettu4; 
slíkt  es  vægr  vöxtr  í  augum5  Valbrands  sonum. 

1.  sára  ár,  sverð.  —  2.  oddregns  þegnar  bardagamenn. 
—  3.  gunnœringar,  bardagamenn.  —  4.  geiragletta,  bar- 
dagi.  —  5.  vœgr  es  vöxtr  í  augum  er  líklega  eitthvað 
afbakað. 

Sá  fregn  mun  berast  vestr  og  að  vestan  til  bardaga- 
manna  í  ísafirði,  að  hinir  hraustu  drengir  fóru  yfir  Djúp- 
ið  til  bardaga.    Slíkt  vex  eigi  Valbrandssonum  í  augum. 

16  (Hásteinn  Hrómundarson).  Vísan  er  prentuð  i 
Landnámu,  Rvík  1891,  bls.  121.     Þar  er  hún  einnig  skýrð, 

og  er  ekkert  þar  við  að  athuga  nema  að  obíðendum,  sem 
stendr  í  hdr.,  í  síðasta  vísuorði  mun  eiga  að  vera  óbíð- 
ingum,  enn  hvorttveggja  merkir  hið  sama. 


Viðbætir, 


Yísuhelmingr  úr  Snorra-Eddu. 
Eftir  Hávarð  ísfirðing. 

Nús  jódraugum  ægis1  arnar  flaug,  ok  bauga, 
hygg  ek  at  heimboð  þiggi  hanga  goðs2,  of  vangi. 

1.  œgis-jór,  skip;  draugr,  tré,  drumbr;  ægis-jódraugr, 
mannkenning.  —  2.  Hanga-goð,  goð  hinna  dauðu,  Óðinn. 

Þessi  visuhelmingur  verðr  eigi  fullskýrðr,  af  því  að 
hinn  helmingrinn  er  eis'i  til. 


Nöfn 


Ánn   fóstri  Hallgríms   35,      Eyjólfr    Valbrandsson    28, 

37,  38,  43,  60,  63. 

Eyrr,  bær  í  ísafj.s.  (bær 
Þorbjarnar)  45. 

Eyrr,  bær  í  Arnarfirði  (= 
Krosseyri)  21,  41,  44,  48, 
50,  55,  62,  65. 


37,  63. 
Ásbrandr  á  Ásbrandsstöðum 

29. 
Ásbrandsstaðir  29,  32. 
Atli   i   Otradal  50—56,  58 

—62,  65,  66. 


Bakki,  bær  i  Isafj.s.  2. 
Barðaströnd  12,  13,  26,  66. 
Bjargey,   kona    Hávarðs   2, 

18,   20,    26—31,  37,    65, 

67. 
Blámýrr,  bær  i  ísafj.s.  1,  35. 
Brandr    á   Laugabóli  2,  10 

—12,  27,  34,  35,  63. 


Gestr  Oddleifsson   12,   13, 

20,    22—26,   62—66,  70, 

71. 
Grímr  kögurr  70. 
Grímr   Þorbjarnarson  45  — 

50,  60,  64. 
Gunnlogi,  sverð  14,  16,  34, 

36,  66. 


Dott,  hestr  19. 

Dýrafjörðr  57. 

Dýri    í    Dýrafirði    57,    62, 

64,  65. 
Dýrfirðingar  60. 


Hagi,    bær    á  Barðaströnd 

12. 
Halldís  Þorgrímsdóttir  70. 
Hallgrímr  Ásbrandsson    29, 


NÓFN. 


83 


32—41,  43,    44,    55,    56, 

60,  63. 
Haraldr  konungr  Sigurðar- 

son  70. 
Hávarðr  ísfirðingr  1—3,  6, 

7,  9,  10,  12,  13,  18—26, 

29—44,  49—51,   55—69, 

71. 
Hávarðsstaðir,  bær  í  ísafj.s. 

12,  29. 
Hváll,  bæríísafj.s.3, 16,17. 

Ingjaldssandr  (kallaðr  Bauði 
sandr)  44,  45,   50,  69. 

ísafjörðr  1—3,  9,  12,  15, 
26,  65. 

ísfirðingar  4,  43. 

ísland  67. 

Laugaból,  bær  í  ísafj.s.  1, 

2,  4,  5,  7,  14,  18,  33,  34. 
Ljðtr  á  Ingjaldssandi  44— 

50,  63,  69—71. 
Ljótr  á  Mánabergi  2,  38— 

40,  63. 
Lónseyri,  bær  í  ísafjarðars. 

3,  13,  14, 18. 

Mánaberg,  bær  í   ísafjarð- 
arsýslu  2,  38,  63. 

Oddr  Þorbrandsson  28,  32, 

43,  60,  63. 
Óláfr  Hávarðsson  2—22, 24, 

25,  30,  31,  36,  38,  63. 


Óláfr  konungr  Tryggvason 

67. 
Óspakr  Ósvífrsson  70. 
Otradalr  50,  5«,  58,  65,  66. 
Oxadalr,  í  Eyjafj.s.  67. 

Rannveig  Grjótgarðsdóttir 

jarls  70. 
Rauðisandr  (rétfc:  Ingjalds- 

sandr)  44,  45,  50,  61. 

Sigríðr   bústýra   á  Lauga- 

bóli  1,  3—5,  13—15,  18. 
Sigurðr  Grímsson  70. 
Skarfr  á  Hváli   3,    16,    17, 

63. 
Steinþðrr    á    Eyri    21—23, 

26,    41—44,  48—59,   62, 

65,  66,  69,  71. 
Sturla  (=víga-Sturla)  Þjðð- 

rekBson   27,   34,   35,  37, 

63. 
Svartr  þræll  55. 

Torfi  Valbrandsson  27,  35, 
37—40,  43,  59,  63. 

Ulfr  Óspaksson  70. 

Vaðill  á  Barðaströnd  27. 
Vakr  á  Laugabðli  2,   3,  5, 

6,    11,    15,    17,    34,    35, 

63. 
Valbrandr  27,  28,  31. 
Valbrandsstaðir,   bær  í  ísa- 

fjarðarsýslu  27. 
6* 


84 


NÖFN. 


Pjóðrekr  Sturluson  27,  34, 

63. 
Þórólfr  á  Lónseyri  3,  13. 
Þórarinn  goði  57,  62,  66. 
Þórarinn    fóstrsonr    Ljóts 

70. 
Þorbjörn   á   Eyri  45,  46— 

48,  50,  51. 
Þorbjörn  Þjóðreksson  1 — 7, 

9,  10,   12—27,   29,   32— 

37,  39,  41,  42. 
Þorbrandr  28. 
Þorbrandestaðir,  bær  í  ísa- 

fjarðars.  28,  32. 
Þórdís  a  Hváli  3,  16,  17. 
Þórdís  systir   Steinþórs  50, 

52—54. 
Þorgerðr  á  Bakka  2,    7,  8. 
Þorgerðr  Oddleifsdóttir  26. 


Þorgrímr  Dyrason  57—65. 
Þorgrímr    gagarr    Ljótsson 

70. 
Þorgrímr  Harðrefsson  69. 
Þórhallsdair  í  Eyjafj.s.  68. 
Þórhallsstaðir,   bær  í  Eyja- 

fjarðars.  68. 
Þórhallr  18,  19,  26—29,  31, 

38,   40,    44,    60,   61,    64, 

67,  68. 
Þórir  Þorbrandsson  28,  32, 

43,  60,  63. 
Þorkell  Grímsson  70. 
Þorkell  í  Æðey  2,  9. 
Þormóðr  á  Bakka2,  7— 11. 
Þorsteinn  Þorbjarnarson  45 

—50,  60,  64. 

Æðey  á  ísaíjarðardjúpi  2. 


REYKDÆLA  SAGA. 


BÚIÐ  HEFIE  TIL  PRENTUNAR 

VALD.   ÁSMUNDARSON. 


' 


KEYKJAVÍK. 

TNAÐARMAÐUR:    SIGUBÐUB  KRISTJÁNSSON 

189«. 


FÉLAGSPRENTSMIÐJAN 


FORMÁLI. 


Reykdæla  saga  eða  Vémundar  saga  og  víga- 
S  k  ú  t  u  hefir  verið  gefin  út  tvívegis  fyrr  enn  nú,  af  kon- 
ungl.  Fornfræðafélaginu  1830  og  af  Bókmentafélaginu  ís- 
lenzka  1881.  Dr.  Finnr  Jónsson  hefir  unnið  að  síðari  út- 
gáfunni,  og  er  sagan  hér  prentuð  eftir  henni. 

Af  þessari  sögu  er  til  brot  á  skinni,  sem  er  talið  ritað 
um  1400,  enn  að  öðru  leyti  eru  að  eins  pappírshandrit  til 
af  sögunni,  og  eru  þau  ekki  mjög  frábrugðin  hvort  öðru. 
Skinnbókarbrotið  er  í  Árna  safni  nr.  561,  4to,  og  eru  á 
sömu  bók  Þorskfirðingasaga  og  Ljósvetningasaga.  Brot  þetta 
hefst  í  13.  kapítula,  enn  i  niðrlag  sógunnar  vantar.  Hefir 
dr.  Hallgr.  Scheving  að  gamni  sínu  fylt  það  skarð,  svo 
að  samsvarar  að  leugdinni  því  sem  vantar.  —  Þessi  kafli 
hljóðar  8Vo: 

„Þóroddr  reð  þeim  Illuga  ok  Birni  at  fara  til  Ölvis 
hins  spaka,  ok  biðja  hann  at  vera  með  þeim  í  atf'ór  við 
Skútu,  ok  gefa  til  ráð,  at  þeir  fengi  náð  lífö  hans.  Enn 
at  skilnaði  segir  Þóroddr  þeim,  hvers  hann  er  víss  orð- 
inn  af  Þorgrími  um  híbýla  skipan  Skútu.  Brátt  eftir 
viðrtál  þeira  Þórodds  fara  þeir  Þórissynir  til  Ölvis,  ok 
bera  þetta  mál  upp  fyrir  honum.  Ölvir  svarar:  „At 
vísu  mun  ek  víkjast  undir  nauðsyn  ykkra,   ok  koma  þeg- 

ar  mer  þykkir  tími  til,  enn  fara  ekki  at  sinni".  Þeir 
báðu  hann  hafa  þökk  fyrir  heityrði  sín,  ok  váru  með 
þeim  góðar  kveðjur  at  skilnaði.  Eftir  brottf'ór  þeira 
brœðra  sitr  Ölvir  heima,  til  þess  er  dagr  skemmist,  ok 
nótt  tekr  at  myrkva;  þá  býst  hann  heiman.  ok  bar  ekki 
til  tíðenda  í  ferð  hans;  kemr  síð  dags  til  þeira  Þóris- 
sona,  Illuga  ok  Bjarnar.  Þeir  fagna  honum  vel,  ok  var 
hann  þar  um  nóttina.  Enn  at  morgni,  er  þeir  váru 
mettir  ok  búnir  til  ferðar,  tok  Ölvir  svá  til  orða:  „Ef 
ykkr  er  allmikill  hugr  at  leita  til  hefnda  við  Skútu  fyrir 
dráp  Þóris  fiatnefs,  f'óður  ykkars,  ok  Þorgeirs,  bróður 
ykkar,  þá  er  nú  ekki  at  fresta  þvi  lengr,  ok  því  em  ek 
her  kominn  eftirykkarri  áskorun,  at  ek  mynda  vera  með 
ykkr  i  atf'ór  við  Skútu,  ok  gefa  til  ráð,  at  hann  yrði 
veiddr.  Er  nú  þungum  steini  ór  götu  velt,  þar  sem 
frœndi  ykkarr,  Þóroddr  goði,  hefir  gert  ykkr  kunna  hí- 
býlaskipan  Skútu,  svá  þat  mun  ekki  við  nema,  ef  auðna 
vill  falla  til.  Nú  skulu  vér  hátta  svá  ferð  várri,  at  vér 
komim  ekki  á  Skútustaði,  fyrr  enn  fólk  alt  er  í  svefni. 
Skulu  vér  hafa  með  oss  kerti  ok  eldsvirki,  ok  fara  til 
sauðahúsa  Skútu,  ok  mun  ek  þar  gœta  jarðhússmunnans, 
enn  þit  brœðr  skuluð  við  tendruðu  ljósi  stíga  niðr  í  jarð- 
húbit,  ok  œtla  ek  ykkr  brœðrum,  at  sœta  áverkum  við 
Skútuu. 

í  þeirri  útgáfu  sögunnar,  sem  hér  birtist,  er  engu 
breytt  frá  útgáfu  Bókmentafélageins,  nema  að  bær  Vé- 
mundar  kögurs  er  nefndr  Öndóttsstaðir,  enn  ekki  Önd- 
ólfsstaðir,  sem  bærinn  er  nú  nefndr,  eða  Öndórsstaðir, 
sem  í  handritum  sögunnar  stendr.    Öndóttsstaðir  er  bær- 


inn  nefndr  í  fornn  bréfi,  eem  er  eldra  enn  pappírshandrit 
þessarar  Bögu,  og  er  það  því  talið  réttast. 

Þó  að  hér  8é  um  tvær  sögur  að  gera,  hefir  þótt  rétt- 
ast,  að  nefna  báðar  einu  nafni  Reykdælasögu,  eins  og 
jafnvel  er  gert  í  sögunni  sjálfri. 

Reykdæla  saga  virðist  vera  fornleg  og  áreiðanleg,  þótt 
hún  sé  auðvitað  færð  í  letr  mjög  löngu  seinna  enn  við- 
burðir  þeir  gerðust,  sem  bún  segir  frá.  Hún  segir  frá 
mjög  merkum  mönnum  og  kemr  allvel  heim  við  aðrar 
sögur.  Áskell  goði  er  ágætr  höfðingi  og  einna  líkastr 
Ingimundi  garala.  Vémundr  kögurr  er  þar  á  móti  miðl- 
ungi  góðgjarn,  enn  vitr  maðr  og  hraustr.  Giúmr  Geira- 
eon  kemr  talsvert  við  Noregskonungasögur  sem  skáld,  og 
þótti  Haraldi  konungi  Sigurðarsyni,  sem  sjálfr  var  skáld, 
mjög  mikið  til  hans  koma,  sem  ráða  má  af  orðum  þeim, 
er  hann  sagði  við  Stúf  skáld:  „Gott  skáld  er  þú,  ef  þú 
yrkir  eigi  verr  enn  Glúmr".  Glúmr  orti  drápu  um  Eirík 
blóðöx  og  erfidrápu  um  Harald  gráfeld,  Gráfeldardrápu. 
Af  vísum  Glúms  má  sjá,  að  hann  hefir  verið  meðal  hinna 
beztu  fornskálda. 

Haukr  Valdísarson  lætr  í  íslendingadrápu  Glúm,  enn 
eigi  Þorkel  bróður  hans,  eignast  sverðit  eftir  Skefil 
dauðau.     Hann  kveðr  svo: 

Ár  frák  arfvörð  Geira, 

ylgr  saddiz,  vel  fylgja 

—  menn  vá  Glúmr  at  gunni  — 

Gunnhildar  bör  kunnu: 

Njörðr  klauf  Herjans  hurðir 

harða  vitr  á  Fitjum, 

hinn  er  mál  af  manni, 

metine  auðar,  fekk  dauðnm. 
Tímatalið  í  Reykdælasögu  er  eitthvað  veilt,  enn  svo 
er  um  fleiri  íslendingasögur,  og  raskar  það  ekki  sögulegu 
gildi  þessarar  sögu. 


TIMATAL, 


Víg  Áskels  goða um  970. 

Deilur  víga-Glúnis  og  víga-Skútu   um  980 — 85. 
Víga-Skútajvegínn um  990. 


Reykdæla  saga. 
i. 

Yémundar  saga. 


Hér  hefr  sögu  Vémundar  kögurs. 

JMaðr  hét  Þorsteinn  höfði.  Hann  bjó  á  Hörða- 
landi.  Hann  var  faðir  Eyvindar  og  Ketilshins 
hörzka.  Þat  var  eitt  sinn  í  tali  þeira  bræðra, 
at  Eyvindr  kvaðst  heyra  gott  af  íslandi  sagt, 
ok  fýsti  bróður  sinn  Ketil  til  íslands  ferðar  með 
sér  eftir  andlát  föður  síns.  Ketill  vildi  eigi 
fara,  enn  bað  Eyvind  svá  vítt  nema  land,  at 
þeim  ynnist  báðum  vel,  ef  honum  líkaði  þar 
landskostir.  Eyvindr  fór  til  íslands,  og  kom 
skipi  sínu  í  Húsavík  á  Tjörnesi,  ok  nam  Reykja- 
dal  upp  frá  Vestmannsvatni,  ok  bjó  at  Helga- 
stöðum,  ok  þar  var  hann  heygðr.  Náttfari  sá, 
er  Garðari  hafði  út  fylgt,  hafði  eignat  sér  áðr 
Reykjadal,  ok  markat  til  á  viði,  hversu  vítt 
hann  skyldi  eiga;  enn  er  Eyvindr  fann  hann, 
gerði  hann  honum  tvá  kosti,  at  hann  skyldi 
eiga  Náttfaravík,  eða  alls  ekki.  Þangat  fór 
Náttfari. 

Ketill  fór  til  íslands  at  orðsending  Eyvindar 
bróður  síns,  ok  seldi  áðr  jarðir  sínar  austr. 
Hann  bjó  fyrstr  at  Einarsstöðum  í  Keykjadal. 
Hann  var  faðir  Konáls,  föður  Einars,  er  þar 
bjó  lengi.  Eyvindr  átti  mörg  börn;  synir 
hans  váru  þeir  Helgi  á  Helgastöðum,  er  þeir 
eru  við  kendir  —  hann  druknaði  á  Grímseyjar- 
sundi,  —  ok  Áskell  goði,  er  bjó  í  Hvammi,  faðir 
víga-Skútu  ok  Þorsteins.  Dætr  Eyvindar  váru 
þær  Þorbjörg,  er  átti  Þormóðr  ór  Laxárdal,  ok 
Fjörleif,  er  átti  Þórir  leðrháls  son  Þorsteins 
Gnúpa-Bárðar  sonar.  Þeira  synir  váru  þeir  Vé- 
mundr  kögurr,  Herjólfr,  Háls,  Ketill  í  Húsavík, 
Áskell  ok  Hávarðr,  er  bjó  í  Fellsmúla. 

Eysteinn  hét  maðr.  Hann  var  Mánason, 
ok  háleygslcr  at  kyni.  Hann  bjó  í  Rauðaskriðu 
við  Fljótsheiði.  Hann  var  ójafnaðarmaðr  mik- 
ill.  Mýlaugr  hét  nábúi  hans.  Hann  bjó  á  Mý- 
laugsstöðum.  Hann  var  barnfóstri  Hávarðs 
Fjörleifarsonar.  Mýlaugr  var  auðigr  maðr  ok 
síngjarn.  Eysteinn  fór  til  við  sétta  mann  ok 
tók  fyrir  Mýlaugi  fjögr  mæli-hlöss  skíðaviðar, 
ok  hafði  með  sér  heim,  því  at  hann  vildi  eigi 
selja  honum.  Oft  hafði  hann  fengit  honum  áðr 
við,  ok  hafði  hann  eigi  fyrir  goldit.  Mýlaugr 
sagði  til  Hávarði,  enn  Hávarðr  sagði  til  Áskatli 
goða,  móðurbróður  sínum.  Áskell  kvað  Eystein 
eigi  vera  jafnaðar-mann  Mýlaugs  við  at  eiga, 
ok  vildi  hann  sjálfr  til  vekja  um  málit  við  Ey- 

stein,  sem  hann  gerði  um  várit.     Eysteinn  lagði 

málit  undir  Áskel,    því   at  hann  var  réttlátastr 

manna  í  sættargerðum,  hverir  sem  í  hlut  áttu. 

Áskell    gerði   Mýlaugi  jafnmikinn  við,   ok   tólf 

aura  silfrs  fyrir  sakastaði     Þá  var  goldið  silfrit 

þegar,  'enn  viðrinn  litlu  síðar.     Kvaðst  Eysteinn 

eigi  oftar  skyldu   undir   Áskel   leggja  mál  sín. 

Ekki  taldi  Áskell  at  þvi.     Þat  haust  kom  Þor- 

steinn  bolstöng  út   í    Húsavík,    systurson   þeira 

Áskels,  ok  átti  í  skipi.     Hann  fór  til   Hávarðsr 

ok  lét  bera  varnað  sinn  til  Eyjafjarðar,  ok  þótti 

ekki  á  verða,  nema  starf  eitt,  ok  seldi  því  Ey- 

steini  ór  Rauðaskriðu    þrjú   hundruð   lérefta  ok 

klæða  fyrir    tíu    hundruð,   ok   bauð  Eysteini  at 

flytja  til  skips  i  Húsavík  verðit,  áðr  fjórar  vik- 

ur    eru    af    sumri.      Hávarði    þótti    þat    í    illa 

skuldastaði  selt,    þá    er   hann    vissi,    enn   helzt 

kaup    sem    áðr.     Enn    er    vára  tók,    þá  heimti 

Þorsteinn    at   Eysteini.      Hann    kvað    Þorstein 

eigi  þurfa    at    annast  um ;  -~ok    annat   sinn,    er 

Þorsteinn  kom    at    heimta  at  Eysteini,    svaraði 

Eysteinn:     ,,Ek  héíi",    segir  hann,    „selt  öðrum 

mönnum  léreftin.     Nú  gelzt  mér  seint  af  þeim, 

sem  ek    á    at  heimta    at;    enn    verr  heíir   mér 

greiðst,    enn    ek    hugða  til,    at    kaupa  við  þik, 

því    at    léreftin    váru    verri,    enn    ek    ætlaða". 

Þorsteinn   kvað    Eystein  óspiltan  varning  tekit 

hafa,  ok  nú  þykkir  sinn  veg  hvárum  þeira.    Og 

þar  kom  nú  mál  þeira,    at    Eysteinn   kvað    þat 

mundu  bezt,  at  heimta  ekki  fyrir  varninginn, 
ok  láta  þar  niðr  falla  þat  mál,  sem  nú  var 
komit.  Þorsteinn  för  nú  og  sagði  Hávarði  til 
svá  búins.  Hávarðr  segir,  at  nú  fór  sem  hann 
grunaði,  ok  hann  gat  til,  þá  þegar,  er  Þor- 
steinn  sagði  honum  kaup  þeira,  —  „ok  þat  sýn- 
ist  mér  fyrir  liggja,  at  léita  til  Áskels  um  þetta 
mál,  sem  öll  önnur,  þau  er  hans  sómi  við  liggr 
ok  frænda  hans,  ok  er  sá  líkastr,  at  rétta  þetta 
mál  við  Eystein".  Þorsteinn  kvaðst  eigi  vilja 
kæra  fyrir  frændum  sínum  þetta  mál,  ok  bauð 
nú  Eysteini  hólmgöngu,  þá  er  hann  varnaði 
honum  gjaldsins.  Tókst  hólmgangan  með  þeim, 
ok  varð  hon  með  því  móti,  að  Þorsteinn  hjó 
skjöldinn  af  Eysteini,  og  nær  undan  honum 
fótinn.  Tók  hann  þar  þrjár  merkr  silfrs  ok 
varning  sinn  allan.  Fór  hann  nú  utan.  Þótti 
mönnum  hann  mikit  vaxit  hafa  af  máli  þessu. 
Enn  frá  Eysteini  er  þat  at  segja,  at  fótr  hans 
var  græddr,  ok  gekk  hann  jafnan  haltr  síðan 
er  hann  hafði  barizt  við  ÞorsteÍD. 

2.  Svá  er  sagt,  at  Háls  Fjörleifarson  gerði 
bú  at  Tjörnum  í  Ljósavatnsskarði,  ok  þargerð- 
ist  vinátta  mikil  í  millum  ok  Eysteins  í  Rauða- 
skriðu.  —  Björn  hét  maðr.  Hann  var  frændi 
þeira  Fjörleifarsona.  Hann  kom  einhverju  sinni 
at  hitta  Háls  Fjörleifarson,  ok  beiddi  hann 
nökkurs  tilbeina  um  ómegð  sína,  ok  svá  at  gefa 
nökkut  til  utanferðar  sér.     Háls  sagði,  at  hann 

myndi  annast  ómegð  hans,  ef  frændr  hans  vildí 
beina  til  utanferðar  honum.  Björn  réð  þat  nú 
af,  at  hann  fór  til  Reykjadals,  at  íinna  fóður- 
frændr  sína;  ok  hann  kemr  at  kveldi  til  Ey- 
steins,  ok  varð  þeim  niargt  talat,  ok  ræddu  um 
hverjar  tiltekjur  Björn  ætlaði  at  hafa,  ok  þá 
spurði  hann  Eystein,  hverju  hahn  ætlaði  at 
beina  til  utanferðar  honum.  „Yiltu  til  vinna 
nökkut,  þat  er  hæfilegt  er,  eða  nenna"?  Eigi 
kvaðst  hann  flugumaðr  vilja  vera,  þó  at  Ey- 
steinn  vildi  þat.  Eysteinn  svarar:  „Ek  skal 
gera  þér  kost  einn  fullgóðan.  Þú  skalt  reka 
fimtán  geldinga  til  Háls  frænda  þíns,  þá  sem 
ek  á,  ok  þó  með  leynd,  á  þessarri  nóttu,  ok 
setja  þar  inn  ok  byrgja,  enn  kasta  vöttum  þín- 
um  ok  staf  hjá  vökinni  þar  á  tjörninni".  Björn 
fór  með  eftir  ráðum  Eysteins,  ok  rak  fimtán 
geldinga  til  Háls  frænda  síns  um  nóttina  á 
laun,  enn  Eysteinn  fekk  honum  farbeina,  ok 
fór  hann  utan  austr  í  Fjörðum  með  ráði  Ey- 
steins.  Enn  frá  því  er  nú  at  segja,  hvað  Ey- 
steini  gekk  til  þess,  er  hann  bauð  honum,  at 
kasta  niðr  stafnum  ok  vöttunum  hjá  vökinni,  at 
hann  ætlaði,  at  menn  skyldi  hyggja,  at  hann 
væri  druknaðr,  ok  ætla  at  hvarf  hans  myndi 
af  því  vera.  Um  morguninn  eftir  fór  Eysteinn 
í  rannsókn,  ok  með  honum  Porgeirr  frá  Ljósa- 
vatni,  ok  þeir  kómu  til  Háls  ok  báðu  þeir  hann 
rannsóknar;    var    þeim    þat    uppi  látit.     Ok  er 

Eysteinn  rannsakaði,  fann  hann  geldinga  sína 
fimtán  í  húsi  Háls,  ok  beiddist  sjálfdæmis  af 
honum.  Enn  Háls  brást  ókunnigr  við  þetta, 
og  vildi  í  engan  mun  festa  grið  fyrir  þetta,  er 
hann  hafði  engan  grun  um  sauði  Eysteins,  þessa 
er  þar  váru  komnir,  eða  hverju  faraldi  þeir 
hefði  þar  komit.  Ok  var  þat  nú  hans  órræði 
at  leita  frænda  sinna,  Áskels  goða  og  Hávarðs, 
ok  segir  þeim  til  þessa,  þat  sem  hann  mátti  af 
vita.  Þeir  svöruðu,  at  nú  hefði  svá  farit,  sem 
ván  var  at,  at  hann  mundi  eigi  betr  gefast 
honum  enn  öðrum.  Þeir  kváðu  mjök  í  bætr 
bera,  at  hann  hefði  engu  mátt  á  leið  koma  um 
þenna  áburð,  ok  var  nú  sú  ráðagerð  Áskels, 
at  þeir  myndi  utan  fara  báðir  bræðr,  Háls  ok 
Vémundr  —  Þess  var  eigi  langt  at  bíða,  áðr 
enn  fréttist  hvarf  Bjarnar,  ok  þótti  mönnum 
þat  með  undarlegu  móti  vera.  Ætluðu  margir 
at  þat  myndi  hafa  saman  borit  hvaríit  Bjarnar 
ok  sauðanna  Eysteins,  ok  kom  þat  mjök  í  huga 
mönnum  einart,  at  eigi  væri  örvænt  við  féþurft 
Bjarnar  ok  grunnsæi,  enn  við  illgirni  ok  slægð 
Eysteins,  at  þeir  myndi  með  nökkuru  móti  hafa 
verit  báðir  at  einu  ráði;  töldu  eigi  ólíklegt,  at 
]>ann  veg  myndi  Eysteinn  þykkjast  helzt  mega 
reka  svívirðingar  sinnar,  sem  hann  fekk  af 
Þorsteini  bolstöng,  at  láta  frænda  hans  verða 
fyrir  þvílíku  ámæli,  sem  mörgum  myndi  þykkja 
líklegt  vera,  at  Háls  fengi  af  þeini  hlut.    Þótti 

þat  ok  undarlegt,  at  hann  færi  svá  djarfléga 
með,  ok  gengi  svá  gegnt  at  í  rannsókninni, 
nema  hann  vissi  nókkut  til  áðr.  Nú  ferr  málit 
til  þings,  ok  lauk  svá,  at  Háls  varð  sekr  um 
sauðatökuna,  fyrir  því  at  Áskell  vildi  eigi  svara 
fyrir  hann. 

3.  Nú  er  at  segja  frá  ferð  þeira  Háls  og 
Vémundar,  at  þeir  fóru  utan,  ok  fundu  Björn 
frænda  sinn,  ok  spurðu,  hverju  gegndi  um  ferð 
hans;  enn  hann  varð  fár  við  komu  þeira,  ok 
fann  þat  til  utanferðar  sinnar,  at  hann  kvaðst 
svá  helzt  mega  forðast  ómegð  sína,  at  hann 
færi  utan.  Háls  kvað  þat  mundu  engu  gegna. 
Bjórn  sagði,  hvernig  farit  hafði  með  þeim  Ey- 
steini,  er  hann  hafði  heitit  honum  at  annast  ó- 
megð  hans,  ef  frændr  hans  vildi  nökkuru  til 
beina  til  utanferðar  honum,  —  ok  nú  segir 
Vémundr,  at  hann  haíi  ekki  komit  at  finna  þá, 
ok  þykkjast  þeir  bræðr  nú  skilja,  at  hann  myni 
eigi  hit  sanna  uppi  láta,  ok  leita  nú  eftir  við 
Björn,  þar  til  er  hann  segir  hit  sanna,  hversu 
farit  hafði  með  þeim  Eysteini;  ok  nú  tóku  þeir 
Vémundr  ok  Háls  Björn,  ok  fóru  með  hann  á 
sínu  valdi  aftr  til  íslands  þegar  hit  næsta  sum- 
ar,  ok  koma  skipi  sínu  í  Húsavík  ok  hafa  þar 
Björn  með  sér.  ,'Þat  var  ráðagerð  þeira  Vé- 
mundar  at  leyna  Birni,  þar  til  er  þeir  fyndi 
Áskel  goða.  Háls  sagði  þá  þegar  Katli  bróður 
sínum,  er  hann    kom    til    skips.     Nú    láta    þeir 

skamt  at  bíða,  áðr  enn  þeir  fara  á  fund  Ás- 
kels,  ok  segja  honum,  hvar  nú  var  komit  mál- 
inu,  ok  þykkir  honum  nú  vel  hafa  vegnat,  ef 
Háls  mætti  nú  fá  rétting  síns  máls,  ok  safnar 
nú  at  sér  mönnum,  þar  til  er  þeir  verða  sam- 
an  sex  tigir,  ok  fara  þegar  til  Eysteins,  ok 
hugðust  at  koma  þar  á  óvart.  Enn  þat  bar 
svá  til,  at  Eysteinn  hafði  þar  eigi  færa  lið  fyr- 
ir.  Þeir  Áskell  ok  frændr  hans  bera  upp  sitt 
mál,  ok  duldi  Eysteinn  alls  um  þat,  at  svá  væri 
sem  þeir  sögðu.  Þá  var  Björn  til  leiddr,  ok 
sannar  hann  sögu  þeira  Áskels,  ok  eigi  dylr 
Eysteinn  at  síðr,  ok  nú  biðr  hann  liðs  Þorgeir 
Þorkelsson  ljósvetning.  Enn  hann  sagði,  at 
hann  myndi  eigi  gott  mál  til  bera,  ok  kvaðst 
þat  vita,  at  Áskell  myndi  honum  aldri  lið  veita 
um  þetta  mál.  Áskell  lét  nú  stefna  Eysteini 
um  ilJmæli  þat,  sem  hann  hafði  við  Háls  um 
sauðatökuna,  til  alþingis.  Engir  menn  urðu  til 
at  svara  fyrir  Eystein,  ok  nú  verða  þær  mála- 
lyktir,  at  Eysteinn  varð  sekr,  ok  þá  er  þeir 
koma  heim  af  þingi,  þá  reið  Áskell  þangat  með 
flokk  manna,  ok  ætlaði  at  taka  hann  af  lííi. 
Enn  í  öðru  lagi  er  þat  at  segja  frá  Eysteini, 
at  honum  hafði  í  hug  komit,  at  eigi  væri  ör- 
vænt,  at  þvílíkar  málalyktir  yrði  á  þinginu. 
sem  nú  váru,  ok  honum  þótti  þurfa  nökkurra 
órræða  í  at  leita,  éf  duga  skyldi,  ok  kom  þat 
í  hug,    at    eigi    myndi    þeir    gefa  honum  langa 

tómstund  til  ráðagerðar,  þegar  þeir  kæmi  heim 
af  þinginu,  ef  hann  sæist  eigi  áðr  fyrir;  ok  nú 
var  þat  hans  órræði,  at  hann  samnaði  saman 
ölln  ganganda  fé,  því  er  hann  átti,  ok  rak  inn 
í  húsin,  ok  brendi  upp  alt  saman,  bæinn  ok 
fénaðinn,  ok  svá  hjónin  öll,  þau  sem  verit  höfðu 
hjá  honum.  Enn  frá  þvi  segja  menn  ýmist, 
hvat  honum  sjálfum  varð  fyrir.  Er  þat  sumra 
manna  sögn,  at  hann  hafi  farit  utan  suðr  á 
Eyrum,  ok  hafi  sézt  i  Vík  austr,  ok  þaðan  far- 
it  suðr  til  Danmerkr.  Enn  sumir  segja,  at  hann 
myni  hafa  brunnit  inni  með  hjónum  síuum;  ok 
vitum  vér  eigi,  hvárt  honum  hefir  nú  heldr  at 
bana  orðit,  enn  jarðir  þær,  sem  þar  urðu  eftir, 
urðu  nú  sektarfé. 

4.  Hánefr  hét  maðr.  Hann  bjó  í  Óþvegins- 
tungu.  Fátt  verð*  frá  honum  vel  sagt  í  þessarri 
sögu,  ok  var  hann  óorðsæll  maðr.  Hann  græddi 
mikit  fé,  enn  þó  heldust  illa  hjónin  hjá  honum. 
Svá  er  sagt,  at  Hánefr  fór  til  fundar  við  Vé- 
mund  kögur,  ok  bauð  honum  at  fóstra  Þorkötlu 
dóttur  hans,  ok  ætlaði  hann  sér  þat  mjók  til 
trausts  við  aðra  menn.  Vémundr  var  eugijafn- 
aðarmaðr  kallaðr,  ok  vænti  Hánefr  af  slíku,  at 
hans  hlutr  myndi  síðr  fyrir  borð  borinn  verða, 
þó  at  hann  bæri  eigi  ávalt  gott  mál  fyrir  hendi. 
Þat  er  nú  at  segja,  at  Vémundr  þá  barnfóstrit, 
ok  ferr  Hánefr  nú  heim,  ok  þykkir  allgóð  ferð- 
in.     Nó  verðr  Áskell    var   við    þetta,    ok  þótti 

kynlegt,  hví  hann  vildi  þiggja  slíkt  at  jafnskit- 
legum  manni,  sem  hann  kvaðst  hyggja,  at  Há- 
nefr  væri;  lét  ok  þat  líklegt  þykkja,  at  hann 
myndi  af  honum  nökkut  ilt  hljóta.  Vémundr 
kvað  eigi  vera,  sem  hann  sagði;  létHánefvera 
vingóðan  mann,  ok  kvað  hann  hafa  sér  marga 
góða  gripi  gefna,  ok  kallaði  sér  líka  vel  við 
hann,  ok  kvað  hann  vera  góðan  dreng.  Áskell 
kvað  hann  mundi  eigi  langt  líða  láta,  áðr  enn 
hann  sýndi  honum  drengskap  sinn ;  —  enn  hann 
þykkist  nú  hafa  fengit  sér  örugt  traust",  — 
ok  nú  hætta  þeir  umræðunni. 

Þorleifrhét  maðr;  hann  var  kallaðr  melrakki. 
Hann  kemr  til  Hánefs  ok  skorar  á  hann  til 
vistar.  Þá  hafði  húskarl  Hánefs  í  brott  hlaup- 
it  skömmu  áðr,  ok  tekr  Hánéfr  við  Þorleifi. 
Þat  var  siðvandi  Hánefs,  at  hann  lét  hvern  dag 
ganga  í  haga  til  sauða  sinna,  ok  lét  telja  þá. 

Maðr  hét  Hrafn.  Hann  bjó  at  Lundarbrekku 
í  Bárðardal.  Hann  var  góðr  bóndi.  Svá  er 
er  sagt,  at  Hrafni  hurfu  geldingar  sextán,  ok 
spurði  ekki  til,  ok  þóttust  menn  eigi  vita,  hvat 
af  væri  orðit.  Þat  er  at  segja;  at  Þorleifr  mel- 
rakki  varð  varr  við,  at  Hánefr  hvarf  mjök  oft 
ór  hvílu  sinni  um  nætr.  ok  þar  kom,  at  hann 
forvitnaðist  um,  hverju  gegnamyndi.  Ferrhann 
nú  út,  ok  leitar  Hánefs,  ok  í  einni  brekku  fellr 
hann.  Ok  er  hann  stóð  upp,  er  blóð  á  hendi 
honum,  ok  nú  hyggr  hann  at,  hvar  hann   væri 

skeindr,  er  hann  sá  sik  blóðgan;  ok  nú  verðr 
hann  eigi  þess  varr.  Enn  nú  grunar  hann, 
hverju  gegna  myndi.  Þar  váru  hrísrunnar  nókk- 
urír,  sem  hann  var,  ok  þar  hittir  hann  jarðhús 
munna.  Þar  var  hann  veg  um  búit,  at  þar 
var  borinn  fyrir  hrísflekkr,  ok  stungit  í  gegn- 
um  hríslum,  ok  var  svá  á  at  sjá,  at  heilir  runn- 
ar  stæði,  of  eigi  var  alt  at  gengit.  Nú  fór 
hann  í  jarðhúsit,  ok  þreifast  þar  fyrir.  Hann 
hittir  þar  gærur,  ok  sauðarhöfuð  grábíldótt  fann 
hann  þar  eitt,  ok  var  þat  mjök  auðkent.  Þat 
tók  hann  á  brott,  ok  þekr  aftr  sem  áðr  var 
eftir  sér.  Síðan  kendi  hann  reykjarþef,  ok  því 
næst  sá  hann  eld  ok  ketil  yfir  eldinum,  ok  var 
þar  maðr  hjá,  ok  kennir  hann  hér  Hánef,  hús- 
bónda  sinn,  ok  gengr  nú  at  fram  at  eldinum, 
ok  lætr  illa  at  Hánef,  er  hann  er  at  slíkuum 
nætr.  Hánefr  kvað  húsfreyju  rekkjuilla,  enn 
sagði  sér  ant  um  daga,  svá  at  hann  mætti  þá, 
eigi  at  vera,  ok  nú  býðr  hann  Þorleifi  eldsverk, 
enn  hann  kvaðst  þat  ekki  vilja,  ok  segir,  at 
hann  myni  eigi  lengr  með  Hánef  vera; 
segir  sér  leiki  grunr  á  um  mál  hans,  at  ekki 
sé  allfrægilegt,  —  ok  þar  skiljaþeir.  Ferrhann 
nú  þar  til  er  hann  kemr  tíl  Hrafns,  ok  varð- 
veitti  höfuðit,  þat  sem  hann  fór  með.  Vel  fagn- 
ar  Hrafn  honum,  ok  frétti  hví  hann  færi  frá 
Hánef.  Þorleifr  taldi  hvárntveggja  þeira  geð- 
lausan,  ok  því  hefði  hann  í  brott  farit.     Nú  varð 

Hrafni  rætt  um  sauðahvarfit,  ok  varð  þann  veg 
í  orðum  Þorleifs,  at  honum  þótti  menn  engan 
gaum  at  gefa  slíkum  hlutum,  —  „erekki  skal 
eftir  leita  þvílíkum  hvörfum,  er  svá  erustödd". 
Hrafn  spurði,  hvárt  hann  vissi  nökkut  til,  hvert 
eftir  myndi  vera  at  leita.  Ekki  vildi  hann  þó 
segja  Hrafni  greinilega  til,  áðr  enn  Hrafn  gaf 
honum  hundrað  silfrs,  ok  nú  sýnir  Þorleifr  hon- 
um  bæði  höfuðit  ok  markit,  ok  kendist  Hrafn 
þat.  Nú  fara  þeir  til  jarðhússins,  ok  funduþar 
ekki.  Þeir  þóttust  vita,  at  Hánef  myndi  hafa 
grunat,  at  Þorleifr  hafði  snefil  af  haft,  ok  hafi 
þvi  á  brott  borit.  Þeir  Hrafn  hittu  nú  Hánef, 
ok  báru  þetta  á  brýn  honum,  at  hann  man  vera 
nökkurs  af  valdr  um  sauðatökuna,  enn  hann  duldi 
alls  um  þat.  Þorleifr  segir  Hánef  grun  þann, 
er  hann  hafði  af,  ok  eigi  dylr  Hánefr  at  síðr. 
Hrafn  bauð  honum  at  hafajafnmarga  sauði  aftr, 
sem  hann  hefði  tekit  frá  honum.  Eigi  vildi  Há- 
nefr  þat,  ok  nú  skiljast  þeir.  Fara  þeir  Hrafn 
heim,  ok  sannlega  þykkist  Hrafn  nú  vita,  at 
Hánefr  hefir  stolit  frá  honum  geldingunum.  Þat 
er  nú  at  segja,  at  Hánefr  ferr  til  fundar  við 
Vémund  vin  sinn,  ok  segir  honum  illmæli  þat 
sem  haft  var  á  honum.  Vémundr  spyrr,  ef  hann 
væri  nökkurs  af  valdr  um  þetta  mál,  enn  Há- 
nefr  kvað  þat  fjarri  fara,  ok  bað  nú  Vémund 
at  styrkja  sitt  mál.  Hann  kvað  svá  vera  skyldu. 
5.     Maðr  hét  Steingrímr   Örnólfsson,    Þórðar 

sonar  slítanda.  Hann  var  mikill  maðr  fyrir  sér, 
ok  góðr  bóndi.  Hann  var  kvángaðr  maðr,  ok 
hét  Ástríðr  kona  hans. 

Þorbjörn  hét  maðr,  er  bjó  á  þeim  bæ,  er  í 
Árskógi  heitir;  þat  er  á  Gálmaströnd.  Þorbjörn 
átti  tvá  sonn,  er  við  þessa  sögu  koma  nökkut. 
Hét  annarr  Steinn,  enn  annarr  Helgi.  Þeir 
váru  efnilegir  menn,  ok  enn  mun  sagt  verða 
frá  þeim  síðar  meir  í  sögunni.  Dóttir  Þorbjarn- 
ar  hét  Ástriðr.  Þá  konu  átti  Steingrímr,  er 
fyrr  var  nefndr.  Steingrímr  bjó  at  Kroppi  í 
Eyjafirði.  Var  sagt,  at  hann  væri  frændi  Hrafns, 
er  bjó  at  Lundarbrekku  í  Bárðardal. 

Nú  er  þat  fyrst  at  segja,  at  Hrafn  sendi 
Þorleif  melrakka  til  Steingríms,  frænda  síns  í 
Eyjaíirði,  ok  vildi  ekki  hætta  honum  þar  méð 
sér,  ok  kvað  hann  vera  góðs  verðan  af  sér,  svá 
sem  honum  hafði  drengilega  farit  í  málum  þeira 
Hánefs.  Kvaðst  hann  eigi  vilja,  at  hann  hlyti 
þar  ilt  af.  Segir,  at  hann  mun  koma  um  vetr- 
inn,  at  finna  hann.  Þorleifr  kemr  nú  til  Stein- 
gríms,  ok  tekr  hann  vel  við  honum  at  orðsend- 
ingu  Hrafns.  Er  hann  nú  með  honum.  Um 
vetrinn  finnast  þeir  frændr,  ok  er  þat  ráðagerð 
þeira,  at  Hrafn  skyldi  selja  jarðir  sínar  þar 
norðr,  ok  fara  síðan  vestr  i  nánd  Steingrími, 
ok  stefDa  Hánef  um  sauðatökuna,  enn  þá  kveðst 
Steingrímr  vilja  taka  við  málinu  síðan.  Nú  fór 
Hrafn  svá  með,  sem  honum  var  ráð  til  gefit,  at 

hann  stefndi  Hánef  nm  várit,  áðr  enn  hann  fór 
í  brott  þaðan  ór  sveit  með  alt  sitt  í  Eyjafjórð. 
Enn  frá  því  er  nökknt  at  segja,  hvern  veg  Há- 
nef  brá  við  stefnuna,  at  hann  fekk  sér  sjálfr 
hest,  ok  reið  þegar  á  fund  Vémundar  vinar  vin- 
ar  síns,  ok  segir  honum,  hvar  nú  var  komit 
málinu,  ok  nú  lætr  hann  á  sannast  fyrir  Vé- 
mundi,  at  hann  er  valdr  at  sauðatökunni,  ok 
biðr  hann  nú  ásjá  nökkurrar.  Vémundi  þótti 
nú  illa,  at  Hánefr  duldi  hann  fyrr  sauðatök- 
unnar,  ok  sagði,  at  nú  þætti  honum  verra  við 
at  eiga,  er  hann  hefði  eigi  áðr  vitat.  Enn  þó 
er  svá  sagt,  at  Vémundr  tekr  handsölum  á'öllu 
fé  hans,  enn  hefði  heim  dóttur  sína.  Nú  verðr 
Áskell  skjótlega  varr  við  þetta,  ok  býðr  hann 
Hánef  til  sín,  ok  þótti  hann  vera  þræls  efni; 
segir  nú,  sem  fyrr,  at  ilt  myni  af  honum  hljót- 
ast;  kvað  eigi  ólikt  þvi  farit  hafa,  sem  hann 
gat  til  fyrir  öndverðu,  þá  er  þeir  Vémundr  töl- 
uðust  við,  þá  er  hann  þá  barnfóstrit  af  honum. 
Steingrímr  fór  nú  til  alþingis  með  málit,  og 
endar  svá,  at  hann  Hánefr  verðr  sekr  gerr  um 
sauðatökuna. 

Hrói  hét  maðr.  Hann  bjó  norðr  i  Öxarfirði  á 
þeini  bæ,  sem  heitir  í  Klifshaga.  Hann  var 
mikill  bóndi  fyrir  sér,  ok  sagt  er,  at  Steingrímr 
gaf  Hróa  hundrað  silfrs,  til  þess  at  drepa  Há- 
nef,  ef  Vémundr  sendi  hann  í  Raufarhöfn  til 
skips,  —  ,,því  at  hann   vill    koma    honum   þar 


REYKDÆLA  SAGA.  15 


utan  á  Sléttunni".  —  Enn  Steingrímr  kvaðst 
mundu  varða  at  Gásum,  at  eigi  kæmist  Hánefr 
þar  utan.  Ok  þetta  vill  Hrói,  ok  fara  menn 
nú  heim  af  þinginu.  Vémundr  ferr  Sandleið 
heim  bús  síns  á  Öndóttsstaði  í  Reykjadal,  ok 
hann  kom  í  Hraunsás  hjá  Mývatni.  Þar  bjó 
kona  sú,  er  Þorgerðr  hét.  Hon  átti  son  þann,  er 
Þorkell  hét.  Hann  var  ungr  maðr  ok  fræknlegr. 
Vémundr  bað,  at  son  hennar  færi  norðr  á  Sléttu 
með  honum  til  skips;  kvað  sér  gott  þykkja,  at 
slikir  menn  færi  með  honum,  sem  Þorkell  væri, 
—  „er  svá  eru  vænlegir".  Hon  leyíir,  ok  þykk- 
ir  allmikit  fyrir,  enn  þó  ferr  hann  með  Vémundi. 
Nú  ferr  Vémundr  at  hitta  Áskel  frænda  sinn, 
ok  ræðst  um  utanferðina  Hánefs  við  hann.  Enn 
Áskell  latti  utanferðina,  ok  bauð  honum  þar  at 
taka  við  Hánef,  ok  sjá  þat  ráð  fyrir  honum, 
sem  honum  bezt  líkaði ;  segir  honum  þann  grun, 
sem  hann  þóttist  vita  um  ráðagerð  þeira  Stein- 
grims  ok  Hróa  í  Klifshaga,  enn  kvað  enga  von, 
at  hann  myndi  á  brott  komast  í  Eyjalirði,  svá 
at  Steingrímr  yrði  ekki  var  við.  Vémundr  kveðst 
þat  eina  vilja,  at  koma  honum  á  brott.  „Engan 
hlut  vil  ek  í  því  eiga",  segir  Áskell,  „ok  far 
þú  með,  sem  þú  vill,  enn  mikit  ilt  mun  af  Há- 
nef  hljótast".  Vémundr  sendi  orð  Háls  bróður 
sínum,  at  hann  komi  á  hans  fund.  Þá  kom 
honum  þat  í  hug,  at  eigi  m}Tni  ráðit,  hversu 
menn  vikist  við  um  orðsending'  hans.      Ok  því 

gerir  hann  þat  ráð  heldr,  at  sendimaðr  beri  orð 
Áskels  þeim  mönnum,  sem  hann  vill  til  nefna. 
Hann  sendi  mann  til  Þóris  geitskeggs,  er  bjó 
í  Laxárdal  á  þeim  bæ,  er  hét  i  Holti.  Þórir 
bjóst  til  sels,  þá  er  sendimaðrinn  kom.  Þórir 
neitti  ferðinni  áðr  enn  orð  Áskels  kómu  til,  enn 
þá  var  hann  þegar  búinn.  Ljót  at  Þverá  í 
Laxárdal  hitti  hann  ok;  var  hann  sem  óðast 
at  skálasmíð ;  ok  hinn  þriðja  Þórodd  harðjaxl  á 
Mánahjalla.  Hann  var  enn  í  selför.  Þessir 
köstuðu  þegar  niðr  verki  sínu,  er  Áskels  orð 
kómu  til,  enn  eigi  fyrr.  Þessir  menn  allir  fara 
nú  með  Vémundi,  ok  er  Hánefr  í  för  með  þeim. 
Þeir  váru  átján  saman  ok  far  \  nú  síðan  þann 
veg  sem  leiðir  lágu;  taka  gistingarstað  í  Keykja- 
hverfi  með  þeim  manni,  er  Geirrekrhét,  okvar 
vinr  Vémundar.  Hann  bauð  at  hafa  Hánef  þar 
á  laun,  til  er  skip  kemr  náðulega  at,  svá  at  honum 
mætti  utan  konia,  ok  kvaðst  þat  þykkja  ráð- 
legra,  enn  sjá  meðferð,  er  Vémundr  ætlaði  at 
hafa,  ok  sagði,  at  Hrói  í  Klifshaga  hefði  fé  til 
tekit  at  drepa  Hánef  af  Steingrími,  ef  honum 
gæfist  færi  á,  —  „ef  þangat  er  fars  leitat,  sem 
þú  ætlar  nú  til,  ok  því  einu  hefir  hann  þar  um 
játat,  at  hann  mun  þat  gjarna  enda  vilja,  ef 
hann  má  þvi  á  koma".  „Hitt  er  líkara",  segir 
Vémundr,  „at  hann  gefi  at  þessu  engan  gaum, 
ok  munu  vér  fara  þann  veg,  er  vér  höfum  áðr 
ætlat".     „Þú  munt   því  ráða",    segir    Geirrekr, 


REYKDÆLA  SAGA.  17 

„ok  annan  veg  mun  reynast,  enn  hann  Hrói 
myni  láta  hjá  sér  líða  þat,  sem  hann  er  heit- 
bundinn  í  við  vini  sína".  —  Þeir  Vémundr 
kögurr  fara  nú  í  Öxarfjörð,  ok  yfir  Jökulsá  at 
ferju  hjá  Akrhöfða.  Sá  maðr  hét  Þórðr,  er 
þar  bjó.  Þar  hafa  þeir  dagverð  at  Þórðar. 
Svá  er  sagt,  at  Þórðr  átti  þræl,  er  .  .  .  .  var 
nefndr.  Hann  hafðist  þat  at  um  daginn,  er 
þeir  Vémundr  kómu,  at  hann  ók  heim  viði.  Ok 
þegar  er  þrællinn  varð  varr  við,  hverir  komnir 
váru,  þá  veltir  hann  af  hlassinu;  síðan  tekr 
hann  á  rás  mikla,  ok  rennr  þar  til  er  hann 
hitti  Hróa  í  Klifshaga,  meðan  þeir  Vérnundr 
mötuðust,  ok  nú  segir  hann  Hróa,  at  Vémundr 
var  kominn  í  Akrhöfða  við  átjánda  mann,  ok 
þat,  at  þar  var  Hánefr  í  för;  ok  kvaðst  þræll- 
inn  vilja  nú  launa  brókavaðmálit,  er  hann  hafði 
gefit  honum.  Hrói  sendir  þrælinn  at  vita,  hvára 
leið  þeir  færi,  hit  fremra  eða  hit  efra  um  hálsa. 
Þórðr  í  Akrhöfða  bauð  Vémundi  at  sitja  þar, 
ok  sagði  þat  nú  um  þrælinn,  at  hann  hefði  í 
brott  hlaupit,  þá  er  þeir  höfðu  komit,  ok  kvaðst 
ætla,  at  hann  myndi  hafa  farit  til  Hróa  ok 
gert  hann  varan  við  kvámu  þeira.  Vémundr 
vill  fara,  sem  hann  hefir  ætlat,  ok  kvað  Hróa 
ekki  mundu  þykkja  undir  um  ferðir  hans.  - 
Þat  er  nú  at  segja,  at  Hrói  safnar  liði,  ok 
hefir  þrjá  tigu  manna.  Áðr  enn  hann  fór  héim- 
vildi  fóstra  hans  þreifa  um  hann,    ok  þótt- 

ist  hún  þá  gerzt  vita,  hvern  veg  honnm  mun 
farast.  Hon  finnr  á  fæti  honum,  enn  annars- 
staðar  þótti  henni  vel  vera. 

6.  Nú  fór  Hrói  með  fóruneyti  sinu,  þrem 
tigum  manna,  ok  sátu  fyrir  þeim  Vémundi  í 
einstigi  nökkuru.  Höfðu  þeir  eigi  lengi  þar 
verit,  áðr  enn  Yémundr  kemr  méð  flokk  sinn 
at  einstiginu,  ok  nú  hlaupa  þeir  Hrói  upp  fyr- 
ir  þeim,  ok  biðr  hann  Vémund  nú,  at  hann  fái 
Hánef  í  hendr  þeim,  —  „ok  far  aldregi  með 
slíkt  illmenni,  heldr  láttu  mik  sjá  fyrir  hon- 
um",  segir  hann,  „þat  er  mér  likar".  „Nei", 
segir  Vémundr,  „eigi  mynda  ek  þat  vilja,  Hrói, 
at  þú  kæmist  svá  auðvellega  at  hundraðinu 
því,  sem  þú  tókt  af  Steingrími  til  höfuðs  Há- 
nef,  at  ek  selja  hann  nú  þegar  fram  þér  í  hendr. 
Verðið  þér  at  sækja  eftir  betr,  ef  þér  vilið", 
segir  hann.  Nú  slær  þegar  i  bardaga  með  þeim, 
ok  skýtr  Vémundr  þegar  spjóti  til  Hróa  ok  í 
rist  hans,  enn  Hrói  sendi  þegar  aftr  spjótit  til 
Þorkels  ok  í  gegnum  hann.  Enn  hann  var 
sonr  Þorgerðar  í  Hraunsási.  Þóroddr  harðjaxl 
vá  Helga  bróður  Hróa,  Þat  er  nú  sagt,  at 
þeir  vildu  aftr  hverfa,  Þóroddr  ok  Hánefr,  enn 
Vémundr  vill  þat  eigi;  ok  nú  kemr  þar  Áskell 
við  þrjá  tigu  manna,  ok  vildi  sætta  þá.  Er 
svá  sagt,  at  hann  fór  þegar,  er  hann  spurði 
atferðina  Vémundar,  ok  þótti  þess  eins  ván  vera, 
at  cigi  kæmi    þeir    fram    skemdarlaust  ferðinni 

fyrir  Hróa,  ok  kallar  nú  mikit  at  orðit,  ok 
kvað  þó  þá  betra  at  sættast,  enn  síðar.  —  Nú 
kemr  þar  ok  til  fundarins  sá  maðr,  er  Þórhallr 
hét.  Hann  bjó  í  Hafrafellstungu,  góðr  bóndi 
ok  skilríkr.  Hann  var  með  þrjá  tigu  manna. 
Hann  gerir  nú  tvá  kosti.  Bað  þá  at  gera  ann- 
athvárt,  at  kjósa  hvárn  þeir  vildi,  at  þeir  hætti 
at  berjast  eða  hann  mun  ráðast  til  bardagans  með 
þeim  —  „ferr  þá  sem  auðið  verðr.  Ok  nú  láta  þeir 
af  at  berjast.  Svá  er  sagt,  at  fallnir  váru  af  liði 
Hróa  Helgi  bróðir  hans  og  þrællinn,  enn  af  Vé- 
mundi  Þóroddr  harðjaxl,  ok  Þorkell.  er  fyrr 
var  getit.  Hánefr  var  ok  fallinn;  þótti  þat 
fám  mönnum  skaði,  þó  at  hann  væri  drepinn. 
Nú  er  þegar  slegit  í  sætt  málinu  með  þvi  móti, 
at  Áskell  skal  gera  um  þeira  í  millum.  Sú  var 
gerð  Áskels,  at  vígin  skulu  á  standast  Þorkels 
ok  Helga,  bróður  Hróa,  Hánefs  ok  þrælsins, 
enn  Þórodd  skal  bæta  hundraði  silfrs.  Land 
var  goldit  í  Eeykjahveríi,  ok  váru  þat  ráð  Ás- 
kels.  Eru  þeir  nú  sáttir  eftir  þetta,  ok  fara 
nú  hvárirtveggja  til  sinna  heimkynna.  Nú  seg- 
ir  Áskell,  at  nú  hefir  því  nær  farit,  sem  hann 
gat  til,  ok  þótti  þessi  för  betr  ófarin.  Vémundr 
kvað  hvern  sínum  forlögum  fylgja  verða,  sagði 
nú  hváratveggja  mega  vel  við  una  sinn  hlut, 
ok  segir,  at  þá  mun  hverr  deyja,  er  feigr  er. 
7.  Þá  gerði  vctr  niikinn  þar  eftir '  hinn 
næsta,  ok  eiga  þeir  fund  Ec^^kdælar  at  Þverá, 

at  Ljóts  hofgoða,  ok  þat  sýndist  mönnum  ráð 
á  samkomunni,  at  heita  til  veðrabata.  Enn  nm 
þat  urðn  menn  varla  ásáttir,  hverju  heita  skyldi. 
Vill  Ljótr  því  láta  heita,  at  gefa  til  hofs,  enn 
bera  út  börn  ok  drepa  gamalmenni.  Enn  Ás- 
katli  þótti  þat  ómælilegt,  ok  kvað  engan  hlut 
batna  mundu  við  þat  heit.  Sagðist  sjá  þá  hluti, 
at  honum  þótti  líkara  til.  at  batna  myndi  við 
ef  heitit  væri;  ok  nú  spyrja  menn  hann,  hvat 
þat  væri;  enn  hann  sagði,  at  ráðlegra  væri^  at 
gera  skaparanum  tígn  í  því,  at  duga  gömlum 
mönnum,  ok  leggja  þar  fé  til,  ok  fæða  upp 
börnin.  Ok  svá  lauk  nú  þessu  máli,  at  Áskell 
réð,  þó  at  margir  menn  mælti  í  móti  í  fyrstu ;  ok 
óllum  þeim,  er  réttsýnir  váru,  þótti  þetta  vel  mælt. 
Einhverju  sinni  kom  Vémundr  at  máli  við 
Áskel,  ok  bað  hann  Ijá  sér  ferju  út  til  Flat- 
eyjar  eftir  veiðiskap.  Kvaðst  hann  bæði  mundu 
flytja  at  Áskatli  ok  sér.  Hann  sagðist  ljáferj- 
una  þegar  e  hann  vildi.  —  Áskell  átti  þar 
mikil  föng  í  eynni,  ok  hafði  þann  mann  settan 
til  að  geyma,  er  Kálfr  hét.  Ekki  er  hann 
sagðr  mikilmenni.  -  -  Nú  ferr  Vémundr,  þar  til 
er  hann  hittir  Kálf,  ok  biðr  hann  at  greiða  sér 
föng  þau,  er  Áskell  átti  i  hans  varðveizlu,  ok 
kvaðst  vera  eftir  sendr.  Kálfr  svaraði,  at  hann 
kvaðst  selt  hafa  föngin  þeim  ór  Árskógi,  Þor- 
birni  ok  sonum  hans,  ok  sagði  nú  Stein  nýfar- 
inn  á  brott,    ok    at    hann  hefði  kú    viðtekit  af 

þeim.  Yémundr  sagði:  „Þá  varð  ek  heldr  til 
seinn;  enn  þat  væri  maklegt,  at  ek  dræpa  þjóf 
þinn,  okmættir  þú  þann  veg  ekki  svíkja  íieiri  góða 
menn  semÁskel,  ok  muntu  vera  hinn  versti  maðr". 
Kálfr  svarar,  at  hann  ætti  ekki  refsing  á  þessu, 
—  „lát  mik  fara  á  fund  Askels,  ok  vil  ek 
gjarna,  at  hann  geri  minn  hlut  þann  sem  hann 
vill".  Nú  fara  þeir  á  fund  Áskels,  ok  ségir 
Vémundr  honum  þat  sem  um  var.  Enn  Ás- 
kell  sagði,  at  ekki  skyli  þeir  um  þetta  deila 
þurfa,  ef  verðit  gyldist;  —  „vil  ek  nú",  segir 
Áskell,  „gefa  þér,  Kálfr,  kúna",  —  ok  biðr 
hann  nú  afia  sér  heyja  um  sumarit,  ok  sækja 
sér  aðra  kú  heim  til  sín,  ok  kveðst  þá  vilja 
gefa  honum,  ok  kendi  sér  völd  um  þat  harð- 
rétti,  er  hann  hafði  þolat  af  Vémundi,  ok  virði 
þat  til  várkunnar  við  Kálf.  Ok  jafnan  sýndi 
Áskell  þat,  at  hann  var  fám  mönnum  likr  sak- 
ar  réttdæmis,  er  hann  hafði  manna  í  millumr 
ok  drengskapar  við  hvern  mann. 

8.  Annat  vár  bað  Vémundr  Áskel  ferju 
sinnar  til  Grímseyjar  á  reka  þeira  Áskels  Sá 
maðr  er  nefnd  Máni,  er  geymdi  rekann,  þann 
er  Áskell  átti  þar.  Ok  nú  segir  Áskell  Vé- 
mundi,  at  hann  hefði  mælt  við  Mána  á  vár- 
þingi,  at  hann  skyldi  selja  rekana,  ef  hann  gæti, 
enn  ef  nú  væri  eigi  selt,  þá  skyldi  Vémundr 
með  fara.  Vémundr  kom  nú  til  Grimseyjar,  ok 
dró  upp  skip  í  varar  Áskels;  enn  þar  lá    skip 

fyrir,  ok  tekr  Vémundr  þat  ráð,  at  hann  hratt 
út  skipinu,  ok  lét  fljóta  um  íla.  Gengr  síðan 
til  Mána  ok  spyrr  eftir  föngum,  enn  Máni 
kvaðst  selt  hafa,  sem  Áskell  skipaði  áðr.  Vé- 
mundr  segir,  at  hann  var  nú  eftir  sendr  fang- 
inu,  ok  kveðr  Mána  nú  illa  hafa  með  farit,  ok 
vill  hann  þá  enn  eigi  fara  erendislaust;  tekr 
síðan  hval  fram  á  ferjuna,  er  þeir  áttu  feðg- 
arnir  ór  Árskógi,  ok  í  því  bili  kom  þar  Steinn 
í  eyna,  ok  mæltust  þeir  við  nökkur  orð,  ok  vill 
Steinn  eigi  róa  eftir  honum,  ok  skiljast  þeir  nú 
at  sinni.  Nú  kemr  Vémundr  kógurr  á  fund 
Áskels,  ok  segir  honum  hversu  farit  hafði,  ok 
bauð  honum  af  fanginu  slíkt,  er  hann  vildi. 
Lét  Áskell  illa  yíir  ferðinni,  ok  kvaðst  engan 
hlut  vilja  hafa  af  því,  er  Vémundr  stæli,  enn 
sagði  Mána  hafa  svá  með  farit,  sem  hann  hafði 
skípat  honum,  ok  segir,  at  Vémundr  vill  þat 
oft  onýta,  sem  hann  leggr  til  með  honum,  þótt 
honum  gegndi  hvergi  verr  þat  at  hafa,  ok  nú 
segir  Vémundr,  at  eigi  skal  hann  utan  hafa 
flutt  farminn  til  þess  at  engi  njóti;  lætr  flytja 
í  bú  sitt;  segir  at  nýta  skal  hann  fangit,  þó  at 
Áskell  vili  eigi  hafa.  —  Nú  kemr  Steinn  at 
hitta  Steingrím,  mág  sinn,  ok  segir  honum  þau 
óskil,  er  þeim  feðgum  váru  ger  af  Vémundi  um 
hvaltökuna.  Steingrímr  kveðr  þá  skulu  gera  eftir 
dæmum  Áskels,  ok  segir,  at  þá  skyldi  ekki  á  skilja 
um  hvalþjósir  nökkurar,  ok  bað  þá  láta  vera  kyrt. 

9.  Þat  er  nú  at  segja,  at  skip  kom  í  Eyja- 
fjörð  eitthvert  sinn  við  Knarrareyri.  Þat  skip 
var  viði  hlaðit  at  miklum  hluta;  ok  annat  skip 
kemr  at  Gásum,  mjök  í  þat  mund  sem  hitt 
fyrra.  Herjólfr  frá  Mývatni  ok  Yémundr  bróð- 
ir  hans  koma  til  kaupa.  Herjólfr  átti  skála  á 
velli,  ok  vildi  kaupa  til  góðan  við,  ok  bauð  nú 
um  Vémundi,  at  vera  fyrir  sína  hönd.  Hann 
ferr  nú  ok  falaði  viðinn  at  austmanni  fyrir 
Herjólf,  ok  þar  var  með  kjörviðr,  er  hann  vildi 
káupa,  ok  var  hvárrtveggja  góðr  viðrinn,  ok 
nú  segir  austmaðrinn,  at  Steingrimr  frá  Kroppi 
hefir  áðr  varða,Ö  viðinn  fyrir  þrjú  hundruð  ein- 
lit,  enn  hefði  goldit  áðr  fyrir  kjörviðinn  í  öðru 
lagi  sex  aura.  Vémundr  helt  enn  fram  málinu, 
ok  bauð  hann  hálft  verðit  mórent  fyrir  við- 
inn,  enn  alt  mórent  fyrir  kjörviðinn.  Sagði 
honum  eigi  verra  við  sik  at  kaupa,  enn  við 
Steingrím,  —  „enn  hefir  þó  verðit  minna  fyrir". 
Austmaðrinn  kvaðst  mundu  hafa  selt  honum, 
ef  hann  hefði  fyrr  komit,  með  þvilíku  verði, 
sem  Steingrími,  enn  segist  nú  ekki  taka  litla 
mútu,  — -  „til  at  bregða  þessu  kaupi  mínu,  þar 
sem  ek  hefi  orðit  áðr  á  sáttr  við  annan  mann". 
Nú  sér  Vémundr,  at  hann  fær  ekki  at  gert  at 
svá  búnu,  enn  vildi  þó  fyrir  hvern  mun  fá 
viðinn  keyptan.  Ok  nú  kaupir  hann  at  einum 
þræl  ok  gefr  honum  til  eyri  silfrs,  at  hann 
segði  í  hávaða    þar    við    skipit,    at    Stéingrímr 

hefði  keypt  við  at  Gásum,  ok  hann  myndi  nú 
ekki  þessa  viðar  þurfa,  er  hann  hefði  þar  áðr 
varðat  fyrir  sína  hönd,  ok  þegar  er  sjá  saga 
kemst  við  veðri  þar  at  skipinu,  þá  keypti  Vé- 
mundr  þá  þegar  viðinn,  þann  er  hann  hafði 
áðr  falat.  Ok  nú  segir  hann  Herjólfi ;  enn  hann 
vill  eigi  hafa  þenna  við,  er  ke^^ptr  var  i  brigð 
við  annan  mann,  ok  kveðst  munu  ná  enn  þeim 
viði,  er  menn  hefði  eigi  áðr  keyptan.  Vémundr 
segir,  at  honum  líkar  þat  vel,  þótt  hann  vili 
eigi  hafa  viðinn;  kvað  ósýnt,  at  betra  myndi 
hann  við  taka,  eða  betri  kaup  á  fá,  enn  sá 
var,  er  keyptr  var  þvílíku  verði.  Herjólfr 
kvaðst  betra  þykkja,  þótt  hann  fengi  harðan 
kost  á  um  viðinn,  ok  væri  ekki  tvímæli  á  síð- 
an,  hvárt  hann  ætti  eða  aðrir  menn.  Vémundr 
kvað  því  margan  lítijmenni  vera,  —  „at  sér 
lætr  alt  í  augum  vaxa,  þótt  smátt  komi  til". 
Vémundr  geldr  þegar  fyrir  viðinn,  ok  þá  lætr 
hann  viðinn  þegar  heim  flytja.  Svá  er  sagt, 
at  nú  þrýtr  hrossin  fyrir  þeim,  ok  er  kjörviðr- 
inn  eftir  í  Hnjóskadal  á  Vetrliðastöðum  við 
Þingvað,  enn  annarr  komst  heim.  —  Nú  verðr 
Steingrímr  þessa  brátt  varr.  hvern  veg  farit 
heíir  um  viðinn,  ok  segir  at  hann  myndi  ekki 
kunna  austmann  um  þetta,  ok  þótti  honum  hafa 
vel  farit,  ok  eigi  vill  hann  hafa  verðit,  er 
hann  hafði  reitt  fyrir  kjörviðinn.     Kvaðst   ann- 


REYKDÆLA  SAGÁ.  25 


athvárt   skyldu   missa   hvárstveggja,    eða  hafa 
allan  viðinn  þann  er  hann  hafði  keyptan. 

Svá  er  sagt,  at  Steingrímr  sendi  Þorleif 
melrakka  ok  Hrafn  verkstjóra  sinn  at  vitja 
viðarins,  hvárt  Vémundr  hefði  látit  heim  draga 
viðinn;  ok  nú  er  ekki  at  segja  fyrr  frá  þeira 
ferð,  enn  þeir  koma  til  Þingvaðs,  ok  finna  þar 
þræla  Vémundar.  Er  sá  sagðr  fundr  þeira,  at 
þeir  Þorleifr  drepa  þræla  Vémundar,  enn  taka 
á  brott  kjörviðinn,  ok  hafa  heim  með  sér,  ok 
segja  Steingrími,  hvat  þeir  hafa  at  gert,  enn 
hann  lét  vel  yfir  þeira  ferð,  ok  kvað  þá  ekki 
skulu  síns  í  varða  um  þetta  mál.  —  Nú  er  þat 
at  segja  þessu  næst,  at  Vémundi  þykkir  mjök 
seinkast  heimkoma  þrælanna,  ok  ferr  nú  síðan 
at  leita  þeira,  ok  finnr  þá  við  Þingvað  drepna 
ok  hulda  með  viðum,  ok  nú  sér  hann,  at  brott 
er  kjörviðrinn.  Nú  bregðr  honum  mjök  i  brún. 
Ferr  nú  þegar  at  finna  Áskel;  kvaðst  eigi  una 
við  svá  búit,  at  eigi  kæmi  hér  nökkut  fyrir, 
ok  segir  honum  nú  þat  sem  á  var  orðit.  Ás- 
kell  segir,  at  varla  sýnist  honum  þann  veg. 
Kvað  ekki  meira  at  orðit,  enn  honum  þótti  ván 
at,  svá  illa  sem  Vémundr  hefði  þetta  mál  upp 
tekit  at  öndverðu  fyrir  viðakaupit.  Vémundr 
bað  nú  Áskel  at  eiga  hér  nökkurn  hlut  í,  svá 
at  þetta  mál  mætti  til  skila  ganga,  svá  at  eigi 
hlytist  verra  af,  enn  nú  er  orðit. 

10.     Þat  var  sagt,  at  á  Möðruvöllum  bjó  Ey- 

jólfr  Valgerðarson.  Sendir  Áskell  honum  orð,  at 
hann  komi  til  móts  við  hann  at  Tjörnum  í  Ljósa- 
vatnsskarði,  ok  vildi  at  þeir  semdi  þetta  mál 
milli  þeira  Steingríms  ok  Vémundar;  ok  þótti, 
sem  minna  myndi  af  verða,  ef  þeir  hittist  eigi 
sjálíir,  er  hvárrtveggja  var  kappsmaðr  mikill,  enn 
miðlungi  góðgjarn.  Ok  sýndist  þat  sáttvænlegra, 
at  þeir  Eyjólfr  forvitnaðist  af  Steingrími,  hvárt 
hann  myndi  vilja  una  við  svá  búit,  ok  at  Eyjólfr 
skipaði  málum  fyrir  hans  hönd,  sem  honum  lík- 
aði,  enn  Áskell  taki  mál  fyrir  Vémund.  Enn 
Steingrímr  kvað  þá  allvel  komit  sínu  máli,  at 
Eyjólfr  sæi  fyrir,  ok  setti  niðr,  sem  honum  líkaði. 

Ok  nú  íinnast  þeir  at  ákveðinni  stundu,  Ás- 
kell  ok  Eyjólfr,  ok  ræða  mál  með  sér  ok  var 
sú  gerð  þeira,  at  jöfn  skal  vera  kjörviðar  takan, 
er  hvárr  hafði  tekið  frá  öðrum,  ok  þræla  dráp- 
it,  er  heimamenn  Steingríms  höfðu  drepið  við 
Þingvað.  Enn  svo  er  sagt  frá  orðum  Vémund- 
ar,  þá  er  hann  vissi  gerðina,  at  hann  kvaðst 
eigi  mundu  rjúfa  gerð  þeira,  enn  sagði  þó  þat 
með,  að  hann  þóttist  ekki  hafa  fyrir  þrælana 
sjálfa.  Nú  býðr  Áskell  honum  af  sér  at  þiggja 
hvárt  er  hann  vill,  fé  fyrir  þræla  sína  eða  þræl- 
ana  sjálfa.  Enn  Vémundr  kvaðst  hvártki  af 
honum  þiggja  vilja,  fé  né  mansalsmenn,  ok  kvaðst 
heldr  við  svá  búit  una  mundu,  sem  honum 
var  þá  ætlað. 

11.     Þat  er  nú  at  segja,  at  Háls  kemr  á  fund 

Áskels  frænda  síns,  ok  segir  at  hann  vildi  láta  biðja 
konu  til  handa  sér.  Áskell  spyrr,  hvar  hans 
hugr  leikr  á  um  þetta  mál.  Háls  svarar,  at 
hann  vill  fá  þeirar  konu,  er  Helga  heitir,  ok 
var  Grana  dóttir,  er  bjó  á  Arnarstöðum  í  Eyja- 
fjarðardölum,  ok  biðr  Áskel  at  vera  fulltingis- 
mann  þessa  máls  fyrir  sína  hönd.  Ok  Áskell 
ferr  með  Hálsi,  ok  vekr  upp  bónorðit  við  Grana 
ok  bað  hann  gera  sinn  vilja  um  þetta  mál,  ok 
gefa  Hálsi  konuna.  Grani  svarar,  at  Áskell 
skuli  ráða  þeim  nökkura  staðféstu  ok  vera  þeim 
jafnan  ásjáandi;  lét  þess  þurfa  mundu  fyrir 
sakar  ofstopa  Háls  ok  hlutdeilni.  Ok  nú  tak- 
ast  þessi  ráð,  ok  réð  Áskell  undir  þau  Helga- 
staði.  Tókust  nú  ástir  með  þeim,  ok  váru  þau 
þó  eigi  samlík  í  lundarfari. 

Nú  er  þat  fyrst  at  segja,  at  Hrafn  á  Hóli 
í  Kræklingahlíð  skyldi  fá  dóttur  þess  manns, 
er  Atli  hét;  hann  bjó  á  Grund  í  Bárðardal; 
ok  nú  biðr  Hrafn,  at  Steingrímr  fari  með  hon- 
um  i  brúðferðina,  ok  svá  gerði  hann.  Fara  nú 
til  þess  er  þeir  koma  til  Atla.  Sá  maðr  er 
nefndr  til  sögunnar,  er  Örnólfr  hét;  hann  var 
kallaðr  hrella;  hann  bjó  á  þeim  bæ,  er  heitir 
á  Jarlsstöðum.  Örnólfr  var  maðr  auðigr  at 
gripum  ok  lausafé.  Þat  er  sagt,  er  hann  var 
at  brullaupinu  er  Atli  gifti  dóttur  sína,  at 
Steingrímr  falaði  yxn  tvau  rauð  at  Örnólfi  sex 
vetra  gömul;  þat  váru  góðir  gripir;    enn   hann 

mat  yxnin  fyrir  fimm  hundruð.  Enn  Stein- 
grímr  bauð  við  stóðhross,  ok  varð  kaup  þeira, 
at  Steingrímr  skyldi  gefa  til  hálfa  mörk  silfrs, 
at  hann  næði  kaupinu.  Eigi  vildi  Steingrímr 
hafa  á  brott  yxnin,  fyrr  enn  Örnólfr  sæi  hrossin. 
Steingrímr  sendir  nú  húskarla  sína  tvá,  at  færa 
Örnólíi  hrossin,  ok  hafa  þeir  nú  með  sér  á  brott 
yxnin,  ok  ætluðu  heim  með  at  fara  til  Stein- 
gríms.  Þeir  koma  til  Lauga  í  Ljósavatnsskarði 
um  kveldit,  ok  setja  inn  yxnin,  ok  eru  þarum 
nóttina.  Enn  þá  var  haustboð  undir  Felli  at 
Vémundar,  ok  kómu  þangat  göngukonur  tvær, 
ok  sögðu  Vémundi  yxnakaupit.  Nú  kemr  Vé- 
mundr  at  máli  við  Háls,  ok  bað  hann  at  halda 
þar  nú  háttum  at  boðinu,  enn  hann  kveðst  eiga 
heimanferð  fyrir  hendi.  Hann  fór  nú  við  fjórða 
mann  á  Jarlsstaði  til  Örnólfs,  ok  kveðst  vilja 
kaupa  yxnin  til  þess  að  gefa  Áskatli;  kvaðst 
engi  yxn  eiga  þau  áðr,  at  honum  þætti  honum 
gefandi.  Nú  segir  Örnólfr  kaup  þeira  Stein- 
gríms,  ok  þat  með,  at  þeir  hefði  þegar  í  brott 
farit  með  yxnin.  Þá  vazt  við  griðkona  ein,  ok 
kvaðst  hafa  sét  yxnin  á  stöðli  um  daginn,  ok 
kvað  þat  engu  gegna,  er  hann  segði.  Örnólfr 
kvað  þat  hafa  verit  þau  hin  hvítu,  hin  fimm 
vetra  gömlu  yxnin,  ok  helt  einn  veg  sögu  sinni 
sem  áðr;  þótti  einskis  örvænt  fyrir  Vémundi, 
ef  hann  vissi  eigi  hit  sanna,  enn  hugði,  at 
hann  myndi    heim    snúa    þaðan,    ok  vildi  hann 

þat  eina  af  sér  láta  hljótast  um  mál  þeira,  at 
honum  mætti  ekki  um  kenna.  Vémundr  ferr 
nú  at  leita  yxnanna,  ok  grunaði  sögu  hans. 
Þeir  koma  alt  til  Tjarna  ok  svá  til  Lauga;  ok 
var  svá  nær,  sem  þeim  væri  vísat  til  yxnanna, 
taka  í  brott  ok  hafa  heini  með  sér  undir  FeU 
um  morgininn.  Vémundr  vildi  gefa  Áskatli 
yxnin.  Hann  spyrr  Vémund,  hversu  hannhefir 
fengit.  Hann  segir  sem  farit  hafði.  Áskell 
vill  fyrir  engan  mun  þiggja,  þegar  er  hann 
veit,  hversu  farit  hafði.  Nú  tekr  Vémundr  til 
sín  yxnin,  ok  lætr  ala  til  jóla,  ok  skal  Svartr 
vaka  yfir  um  nætr.  Áskell  lét  illa  yfir,  ok 
kvað  Vémund  eigi  fyrr  af  láta  óspektinni,  enn 
nökkut  ilt  hlytist  af  honum,  ok  kvað  þat  lík- 
ara,  at  Steingrímr  myndi  eigi  yilja  hafa  svá 
búit,  —  „þvílíka  svívirðing,  sem  þú  hefir  nú 
gert  honum".  Vémundr  kvaðst  eigi  síðr  eiga 
at  sjá  til  síns  hlutar  við  Steingrím,  ok  kvaðst 
gjarna  vilja,  at  hann  fyndi  þat  nökkut  sinn. 
Áskell  bað  Vémund,  at  hann  skilaði  aftr  yxn- 
unum,  enn  hann  kvað  þat  mundu  fjarri  fara, 
at  hann  vildi  hafa  sótta  þá  til  einskis  annars, 
enn  at  senda  þá  nú  aftr  þegar,  ok  kvað  Stein- 
grími  svá  munu  þykkja,  sem  hann  myndi  nú 
eigi  þora  at  halda  þeim,  ok  kvaðst  ekki  þat 
gera.  Nú  skiljast  þeir  Áskell  ok  Vémundr,  ok 
þykkir  sinn  veg  hvárum  þeira.  -  Nú  koma 
þeir  heim  húskarlarnir,  þeir  er  Steingrímr  hafði 

sent  eftir  yxnunum,  ok  segja  honum  til  svá 
búins,  hvat  af  þeim  var  orðit;  enn  hann  lét 
þegar  leita  eftir.  Fekk  hann  til  ferðarinnar 
Þorleif  melrakka;  hann  kaus  Hrafn  verkstjóra 
at  fara  með  sér.  Nú  fara  þeir  til  þess  er  þeir 
koma  til  Vémundar,  ok  ganga  til  fjóss.  Þor- 
leifr  spurði  Hrafn,  hvárt  hann  vildi  taka  ux- 
ana,  eða  varðveita  þann  manninn  er  vakir. 
Hrafn  kaus  at  sjá  fyrir  manninum.  Nú  ráðast 
þeir  inn  í  fjósit,  ok  leiðir  Þorleifr  út  uxana, 
enn  Hrafn  gengr  nú  fyrst  þar  til,  er  Svartr 
var,  ok  varðveitir  hann  á  þá  leið,  at  hann  rak 
öx  í  höfuð  honum,  ok  veitti  honum  þegar  bana- 
sár,  ok  kveðst  þat  ætla,  at  hann  myndi  eigi 
segja  Vémundi  frá  þeira  ferð.  Nú  ráðast  þeir 
á  veginn,  ok  fara  óþyrmilega  með  uxana  yfir 
heiðina.  Kom  þeim  þat  eina  í  hug,  at  Vé- 
mundr  myndi  eftir  þeim  fara,  ok  vilja  því  firr- 
ast  hann,  sem  þeir  megu.  Ok  er  lýsa  tekr 
nökkut,  ok  uxarnir  þreyttust,  víkja  þeir  af  göt- 
unni  ok  leita  sér  hælis  undir  bökkum,  þar  er 
sízt  mátti  þá  sjá. 

Xú  er  frá  því  at  segja,  at  einhver  griðkona 
fór  í  fjós  at  Vémundar,  ok  vildi  vekja  Svart, 
ok  kvað  hann  eigi  vera  trúlyndan,  er  hann  vakti 
svá  ódyggilega,  enn  hann  vaknar  eigi  við  kall 
hennar.  Nú  þrífr  hon  á  honum,  ok  verðr  vör 
við,  at  hann  er  drepinn;  hleypr  inn  með  ópi 
miklu,  ok  segir  Vémundi,  at  Svartr  var  dauðr, 

ok  þóttist  Vémundr  þegar  vita,  hverju  gegna 
myndi ;  býst  nú  þegar  til  ferðar  við  tólfta  mann, 
ok  ætlar  at  leita  þeirra,  er  verkit  hafa  unnit. 
Hann  sendir  þegar  eftir  Konáli  á  Einarsstaði, 
at  hann  komi  til  liðs  við  hann.  Konáll  fór  ok 
við  tólfta  mann.  Ok  er  þeir  finnast,  fagnar 
Vémundr  honum  vel,  ok  skifta  þeir  liði,  ok 
riðu  þeir  Konáll  götur  til  Ljósavatnsskarðs  yfir 
fljótit.  Enn  Vémundr  leitar  á  Fljótsheiði,  ef 
þeir  hefði  eigi  komist  yfir  fljótit.  Hann  hafði 
sporhunda,  er  Konáll  hafði  átt,  ok  nú  finna 
hundarnir  uxana.  Þá  spruttu  þeir  Þorleifr  upp, 
ok  út  á  fljótit,  ok  höfðu  alt  á  kafi.  Þeir  Vé- 
mundr  hleyptu  nú  eftir  þeim,  enn  þeir  Þorleifr 
fóru  á  hól  nökkurn.  Þá  kómu  þeir  Vémundr 
þar,  ok  sækja  at  þeim.  Vémundr  skaut  spjóti 
á  hólinn,  ok  kom  á  Þorleif  miðjan,  ok  flaug  í 
gegnum  hann.  Hrafn  þrífr  spjótit,  ok  sendir 
ofan  aftr  at  þeim,  ok  steypist  sá  dauðr  af 
baki,  er  fyrir  varð.  Hrafn  hljóp  á  bak  hesti 
sínum,  ok  hleypir  sem  mest  má  hann,  þar  til 
er  hann  komst  heim,  ok  segir  Steingrími  sína 
ferð,  sem  orðið  var.  Enn  þeir  hverfa  aftr  með 
uxana,  ok  hjó  Vémundr  höfuð  af  hvárutveggja 
nautinu,  ok  sagði,  at  Steingrímr  sk}7ldi  alclri 
þeira  njóta  þaðan  af.  Ok  nú  ferr  Vémundr  á 
fund  Áskels,  ok  sagði  honum,  hvat  á  millum 
þeira  Steingríms  hafði  þá  borit.  Áskatli  þótti 
þá  farit  hafa,  sem  honum  kom    í    hug   ok   ván 

var;  ok  býðst  hann  til  at  sætta  þá,  ef  hann 
skal  ráða  fyrir  hönd  Vémundar.  Nú  játar  Vé- 
mnndr  hans  nmmælum.  Þá  sendi  Áskell  orð 
Eyjólfi  Valgerðarsyni,  at  taka  málum  fyrir  hönd 
Steingríms,  ok  koma  til  móts  við  hann  at 
Laugum  í  Ljósavatnsskarði,  ok  þar  finnast  þeir 
eftir  því  sem  Áskell  beiddi.  Ok  nú  taka  þeir 
til  at  tala  um  málin,  ok  var  sú  sættargerð 
þeira,  at  vígin  ástandast  Þorleifs  melrakka  ok 
þess  manns,  er  Hrafn  vá  með  því  spjóti,  er 
Þorleifr  hafði  bana  af  fengit.  Enn  fyrir  ux- 
ana  sex  hundruð,  ok  virt  til  vöru,  enn  Svartr 
skal  koma  fyrir  þat,  er  teknir  váru  uxarnir 
frá  Steingrími  í  fyrstu,  ok  skapraun,  sem  Vé- 
mundr  gerði  honum.  Ok  nú  segir  Vémundr, 
at  hann  þykkist  enn  aldri  bætr  hafa  haft  fyrir 
þrælana,  þá  er  drepnir  váru  við  Þingvað.  Enn 
Áskell  bað  hann  eigi  láta  þat  ofan  komast,  ok 
sagði  at  hann  mátti  vel  við  una,  er  menn  vildu 
honum  jafnan  sættar  unna,  hver  endemi,  sem 
hann  tæki  til  bragðs/  ok  kvað  hann  eigi  vera 
meðalóspektarmann ;  ok  eru  nú  sáttír  enn  um 
sinn. 

12.  Svá  er  sagt,  at  eitthvert  sumar  skyldi 
Steingrímr  etja  hesti  sinum  á  Ljósvetningaleið 
við  hnjóskdælskan  mann  nökkurn.  Þar  koma 
þeir  Reykdælir,  Áskell  ok  Vémundr  ok  Fjör- 
leifarsynir.  Þeir  Vémundr  ok  Háls  kómu  til 
þeira  manna,    er    at    soðning   váru,    ok   beiddi 

Vémundr  þá,  at  þeir  myndi  gefa  honum  hrúts- 
höfuð  hvítt,  er  var  hjá  þeim.  Þeir  spyrja,  hvat 
honum  skal  þat,  enn  kváðust  þó  eigi  myndu  spara 
við  hann,  ef  honum  þætti  máli  varða,  at  hann 
næði  því.  Hann  kvað  þeim  fara  vel,  ok  nú 
svíðr  hann  lítt  um  höfuðit,  ok  varðveitir  þat 
síðan,  sem  honum  sýndist.  Þeir  fara  nú  á  brott 
þaðan,  ok  finna  þann  mann,  er  Þorgeirr  eij  nefndr, 
ok  er  kallaðr  snijörhringr.  Frá  honum  er  þat  sagt, 
at  engi  matr  þætti  honum  jafngóðr,  sem  smjör 
og  brauð.  Hann  var  kallaðr  lítill  skilamaðr. 
Ok  nú  segir  Vémundr  til  Þorgeirs :  „Þat  er  vel, 
at  ek  hefi  þik  fundit"  —  ok  kallar  hann  frænda 
sinn  —  „vil  ek  gjarna  gefa  þér  mat,  meðan  vit 
erum  hér",  —  ok  kvað  þat  maklegast  vera,  at 
hann  rækist  ekki  þar  á  öðruni  mönnum,  énn  Þor- 
geirr  tekr  því  vel,  og  kvað  Vémund  mundu  góð- 
an  dreng  vera.  Þat  er  sagt,  at  Áskell  varð 
varr  við  þetta,  ok  kvaðst  eigi  vita  ván  í,  at 
Þorgeirr  væri  þeim  nökkut  skyldr,  ok  kvað  þat 
óvitsamlegt,  at  gefa  slíkum  óvendismanni  mat 
sinn  sem  Þorgeirr  var;  kvaðst  eigi  vita,  hvat 
undir  slíku  bjó.  Enn  Vémundr  gaf  engan  gaum 
at  orðum  hans,  ok  sitr  nú  á  tali  við  Þorgeir, 
svá  sem  hann  væri  dugandismaðr ;  ok  þat  varð 
í  ræðu  þeira,  at  Vémundr  gerði  honum  kaupa- 
kost.  Þorgeirr  spurði,  hverr  sá  væri;  kvaðst 
gjarna  vilja  við  hann  kaupa.  Vémundr  kögurr 
svarar,  at  hann  mun  fá  honum  vetrvist,  ef  Þor- 

geirr  vill  þat  vinna  til,  at  ljósta  Steingríni  um 
daginn  með  sauðarhöfði  fyrir  augum  öllum  mönn- 
um.  Þorgeirr  bað  hann  gefa  ráðit  til,  enn  kvað 
sér  eigi  munu  áræðit  bila.  Vémundr  kvað  svá 
vera  skyldu;  ok  nú  segir  hann  Þorgeiri,  at  þar 
skal  etja  hestum  um  -daginn,  ok  Steingrímr  á 
hesti  at  etja.  „Skal  ek  nú  ráð  til  leggja  með 
þér,  atiþú  dragir  sauðarhöfuðit,  er  ek  fæ  þér, 
á  stöng  þína,  ok  gangir  mjök  at  hestavígunum, 
sem  þú  ert  vanr",  —  enn  kvað  Steingrím  fylgja 
hesti  sínum,  ok  vera  i  hvítri  skyrtu  ok  hafa 
hlaðbúna  húfu  á  höfði,  ok  kvað  hann  vera  skraut- 
menni  hit  mesta,  ok  bað  hann  Þorgeir  láta 
ríða  stöng  sína  at  höfði  Steingríms,  svá  at  sauð- 
arhöfuðit  kæmi  á  háls  honum  sem  harðast,  — 
„enn  ek  mun  vera  nær  at  duga  þér",  segir  Vé- 
mundr.  Þorgeirr  svarar:  „Vitr  maðr  ertu,  ok 
er  þetta  ráð  af  mikilli  fyrirhyggju  sett".  Ok 
nú  er  þetta  kaup  ráðit  með  þeim.  Þat  er  sagt, 
at  Áskell  mælti  við  Vémund,  áðr  enn  hestarnir 
váru  fram  leiddir,  at  hann  sæti  hjá  kyrr  um 
daginn,  ok  ætti  engan  hlut  í  um  hestakeyrsl- 
urnar,  ok  þótti  þat  þá  líkara,  ef  hann  sæti  hjá, 
ok  skifti  sér  ekki  af."  Vémundr  segir:  „Oft 
þykkir  þér  ek  ekki  ráðþæginn  um  þá  hluti,  er 
þú  vill  mér  kenna,  þótt  mér  væri  þat  betra  at 
hafa.  Ok  nú  íinn  ek,  hversu  óvitrlegt  þat  er, 
ok  nú  vil  ek  svá  gera,  sem  ek  ætta  jafnan,  at 
taka  með  þökkuni    þín  heilræði";  —   kvað  svá 

vera  skyldu,  sem  hann  vildi.  Ekki  vissi  Ás- 
kell  af  kaupi  þeira  Vémundar  og  Þorgeirs.  Og 
nú  leiða  menn  saman  hestana,  og  fór  það  eftir 
því,  sem  Vémundr  gat  til,  at  Steingrímr  keyrði 
hest  sinn  sjálfr,  ok  er  vígit  gott;  hleypr  Þor- 
geirr  þar  hjá  ok  er  niálóði  mjök.  Menn  gefa 
at  því  engan  gaum,  ok  þykkir  eigi  nýtt  um  þat. 
Ok  í  einhverri  hvíld,  þá  er  menn  varði  minst, 
þá  lýstr  Þorgeirr  Steingrím  mikit  högg  með 
sauðarhöfðinu  á  hálsinn,  og  kallar  nú  á  Vé- 
mund,  at  hann  skyldi  duga  honum,  enn  Stein- 
grímr  hleypr  eftir  honum,  ok  mágar  hans  með 
honum,  Steinnok  Helgi,  ok  vá  Steingrímr  Þor- 
geir,  ok  fekk  honum  nú  vetrvistina,  ok  tók  þar 
nú  starf  af  Vémundi.  Nú  snýr  hann  aftr,  ok 
kvaðst  hann  nú  þessa  höggs  hefnt  hafa.  Vé- 
mundr  hafði  nú  vel  hlýtt  ráðum  Áskels,  ok  hafði 
setit  kyrr  hjá  um  daginn,  enD  nú  þóttust  allir 
vita,  at  þetta  váru  hans  ráð,  er  Þorgeirr  bað 
hann  dugnaðar  eftir  höggit.  Nú  varð  þar  þröng 
mikil  af  mönnum,  ok  býðr  nú  Áskell  enn  sætt 
fyrir  þetta,  enn  Steingrímr  segir,  at  jafnan  hafði 
hann  sæzt,  ok  kvað  þá  enga  sætt  halda  vilja, 
ok  segir  at  nú  myni  ekki  verða  af  sættinni,  ok 
kvað  eigi  mega  þá  verr  verða  enn  áðr  þá  er  þeir 
váru  sáttir  kallaðir.  Ok  nú  vill  Áskell  gefa 
Steingrími  þrjá  gripi,  sverð  ok  skikkju  ok  gull- 
hring,  ok  váru  þat  miklar  gersemar,  enn  hann 
viil  engan  þiggja.     Nú    heíir    Eyjólfr   tekit  við 

gripunum,  er  Áskell  bauð  honum ;  því  at  Stein- 
grímr  vildi  eigi  við  taka.  Fara  menn  heim  af 
leiðinni  með  engri  sætt,  ok  una  nú  hvárigir  vel 
við  sinn  hlut;  þóttist  Steingrímr  enga  sœmd  haft 
hafa  fyrir  skömm  þá  er  honum  var  ger,  enn 
Vémundr  þóttist  nú  berr  vera  orðinn  í  miklum 
óþokka  við  Steingrím,  ok  þó  telr  hann  ekki  at 
því ;  ok  þat  líkar  honum  illa,  ef  eigi  skulu  bætr 
koma  fyrir  Porgeir,  ok  kallar  hann  fyrir  sér 
drepinn  hafa  verit.  Áskell  bað  hann  þat  aldri 
gera,  at  heimta  bætr  fyrir  mannfýlu  þá,  ok  kvað 
hann  svá  mega  gera  sik  berastan  at  því,  at 
Þorgeirr  hefði  hans  ráðum  fram  farit;  ok  unir 
Áskell  illa  við  þat,  er  honum  þykkir  Vémundr 
jafnan  valda  því,  er  illa  er,  enn  þótti  þat  þó  illa, 
er  hann  fekk  engum  sáttum  á  komit  í  millum 
þeira.     Ok  skilja  þeir  nú  at  sinni. 

13.  Þat  var  tveim  vetrum  síðar,  enn  þat  er 
nú  var  frá  sagt,  eftir  alþingi  um  sumarit,  at 
Steingrímr  kvaddi  Hrafn  verkstjóra  til  selgerð- 
ar,  ok  kvað  á,  hversu  lengi  hann  skyldi  at  vera. 
Enn  þat  var  tveggja  vikna  verk.  Hrafn  sagði, 
at  hann  léti  eigi  vinna  þat,  er  meira  lá  við,  enn 
riga  at  slíku.  Steingrímr  spyrr,  hvat  þat  er. 
Hrafn  svarar:  „At  hefna  sauðarhöfuðhöggsins, 
er  þú  vart  lostinn  á  leið  um  sumarit  fyrir  tveim 
vétrum  af  Þorgeiri  smjörhring".  Steingrímr 
kvað  hann  eigi  mega  meir  fyrir  gjalda  enn  lííit, 
enn  Hrafn  sagði  þá  eigi  ómaklegri  at  kenna  af 

nökkurs,  er  Þorgeir  höfðu  þess  eggjat,  okkvað 
hann  þat  ekki  hafa  af  sjálfum  sértekit.  Stein- 
grímr  kvaðst  eigi  þat  vita,  —  „enn  þó  hefi  ek 
annat  ætlat  þér  verkit,  enn  ek  sagða  þér"* 
Hrafn  spyrr,  hvert  þat  er.  „Nú  vil  ek  senda 
þik  á  Hól  í  Kræklingahlið  eftir  Hrafni;  bið 
hann  at  koma  á  minn  fund.  Þú  skalt  ok  koma 
í  Hörgárdal  eftir  þeim  manni,  er  Gnúpr  heitir. 
Hann  býr  á  þeim  bæ,  er  á  Öxnhóli  heitir,  ok 
er  góðr  bóndi.  Síðan  far  þú  á  Gálmaströnd  eft- 
ir  þeim  mágum  minum  Steini  og  Helga,  ok  bið 
þessa  menn  alla  at  koma  áminnfund".  Hrafn 
kvað  sér  þetta  betr  hent,  enn  at  vera  at  sel- 
gerðum.  Nú  ferr  hann  á  fund  þessarra  manna, 
ok  sagði  þeim  sitt  erendi.  Váru  þeir  þegar  uppi, 
er  Steingríms  orð  kómu  til;  ok  svá  er  sagt,  at 
Gnúpr  myndi  farit  hafa  fyrri,  þótt  fyrr  hefði 
koinit  verit,  at  því  er  hann  sagði  Hrafni.  Fara 
þeir  nú  allir  á  fund  Steingríms.  Hann  fagnar 
þeim  vel.  Nú  ríðr  hann  héiman  við  tvítjánda 
mann  ok  norðr  til  Reykjadals,  ok  riðu  snemma 
aftans  heiman;  taka  hvíld  á  Fljótsheiði,  gagn- 
vert  Öndóttsstöðum,  ok  áðu  þar.  Ok  er  svá 
sagt,  at  þeir  sofnuðu  allir.  Smalamaðr  Konáls 
fór  í  þat  mund  þar  nær  at  fé  sínu,  ok  nú  sér 
hann  hesta  marga,  enn  vissi  ekki  ván  manua- 
ferða.  Snýr  heim  þegar,  ok  segir  Konáli  þat, 
sem  hann  hafði  sét.  Konáll  þykkist  vita,  hverir 
vera  myndi,  ok  býst  nú  við,  ok  sendir  eftir  Vé- 

mundi,  ok  hann  fór  þegar  á  fund  Konáls,  ok 
hafa  nú  tuttugu  manna  báðir  saman.  Nú  er 
þat  at  segja,  at  nú  vaknar  Steingrímr,  >ok  sjá 
nú  manna  farar  til  Öndóttsstaða,  ok  þykkjast 
þeir  nú  skilja,  at  menn  hafa  orðit  varir  við  þá. 
Taka  nú  hesta  sína,  ok  fara  nú  á  bak,  ok  sjá 
eigi  færi  sitt  á  Vémundi  at  sinni,  ok  þótti  Stein- 
grími  þat  ráðlcgt,  at  þeir  sneri  heimleiðis,  enn 
þeir  Gnúpr  ok  Steinn  svöruðu,  at  aldri  vildu 
þeir  við  þetta  heim  snúa,  ok  þóttust  vita  hæði- 
lcg  orð  Vémundar  við  þá,  ef  þeir  snúa  aftrvið 
þetta,  ok  kváðu  nú  vænna,  at  snúatil  Mývatns 
at  drepa  Herjólf,  síðan  þeir  náðu  eigi  Vémundi; 
ok  þangat  riðu  þeir  um  nóttina,  ok  fengu  þat 
ráð,  at  Þorsteinn  blindingr,  heimamaðr  Stein- 
gríms,  skal  ríða  til  húss,  ok  hafa  lyng  eða  mosa 
í  sekkjum,  ok  láta  vísa  sér  til  Möðrudalsheiðar, 
svá  sem  hann  ætlaði  sér  til  skips,  ok  teygja 
Herjólf  svá  út.  Ok  þetta  ráð  gekk  svá  fram, 
sem  þeir  ætluðu  til,  at  þann  veg  varð  honum 
út  komit.  Þeir  Gnúpr  ok  Steinn  hlaupa  nú  at 
honuni,  ok  leiða  hann  frá  dyrunum,  enn  Þor- 
steinn  gætti  hurðarinnar,  at  engi  mætti  út  kom- 
ast;  þótt  vildi.  Svá  er  sagt,  at  Gnúpr  mat  ekki 
við  aðra  menn,  at  vega  at  Herjólíi.  Ok  nú  riðu 
þeir  heimleiðis.  Þeir  koma  til  Fjörleifartofta  í 
Bárðardal.  Hrafn  af  Hóli  lýsti  þar  viginu  Her- 
ólfs  fyrir  Fjörleifu  móður  hans,  ok  lét  sem  hann 
vildi  drekka,  ok  fekk  sér  þat  til   erenda.    Hon 

segir,  at  Herjólfr  myni  hafa  goldit  Vémundar, 
ok  kvað  hann  ok  hefna  mundu,  ok  sagði  at 
varla  var  hon  enn  frændlaus  eftir;  kveðst  við 
þat  mundu  una,  at  hetnt  myndi  verða.  —  Nú 
ríða  þeir  Steingrímr  á  fund  Eyjólfs,  ok  segja 
honum  vígit,  enn  hann  kvaðst  þat  illa  þykkja, 
at  Vémundr  var  eigi  heldr  fyrir  orðinn  eða  Háls; 
enn  Steingrímr  sagði,  at  eigi  hefði  þeir  náð  Vé- 
mundi,  —  „enn  þó  vildu  vér,  at  hann  hefði  fyr- 
ír  orðit".  Eyjólfr  kvaðst  ekki  mundu  at  þessu 
telja,  ok  bauð  at  leita  um  sættir  í  milli  þeira. 
Steingrímr  kvaðst  nú  sættast  ef  þeir  vildi,  enn 
sagði  þó  þat  með,  at  eigi  hefði  þeir  þá  haldit 
sættina  er  líkara  var  til.  Svá  er  sagt,  at  Ey- 
jólfr  sendi  orð  Áskatli,  at  þeir  híttist  at  Laug- 
um,  ok  sagði  at  Steingrímr  vildi  enn  sættast  á 
uxamálit.  Áskatli  þótti  þat  enn  vænlegast,  at 
taka  sætt  af  Steingrími,  ok  mætti  enn  svániðr 
falla  ófriðrinn  at  sinni  í  milli  þeira.  Ok  hann 
fór  til  fundar  við  Eyjólf.  Var  sú  sættargerð 
þeira,  at  gjalda  skyldi  hundrað  silfrs  fyrir  víg 
Herjólfs,  enn  Gnúpr  ok  Þorsteinn  skulu  fara  ut- 
an,  ok  aldri  útkvæmt  eiga,  ok  þat  efnir  Þor- 
steinn;  enn  Steinn  ok  Hrafn  skyldi  vera  utan 
þrjá  vetr.  Þessi  sekt  skal  á  falla  hit  þriðja 
sumar  á  Eyjafjarðarleið;  þá  skyldi  þeir  útlægir 
falla.  Ok  nú  líðr  sjá  stund.  Er  ekki  sagt  frá 
viðskiftum  þeira  í  þessu  máli  til  leiðar  hit  þriðja 
sumar;  ok  þegar  er  sú  stund  er  liðin,  þá  erþat 

sagt,  at  Vémundr  kögurr  mælti  við  konu  sína 
þegar  eftir  leiðina,  at  hon  skyldi  sjá  um  bú 
þeira,  enn  hann  kvaðst  mundu  ríða  til  Eýjafjarð- 
ar  ok  þræll  hans  með  honum.  Nú  ríða  þeirtil 
frændkonu  Vémundar,  er  Þorgríma  hét.  Hon 
bjó  á  Vindheimum  í  Hörgárdal.  Vémundr  spurði 
at  Gnúpi,  ef  hann  væri  heima  í  búi  sínu.  Hon 
kvaðst  þat  gerr  vila  um  morgininn,  ok  segir  at 
hann  ætlaði  at  fara  til  Gása  eftir  íiskum,  ok  spurði, 
hvert  Vémundr  vill  fara,  enn  hann  kvaðst  erendi 
eiga  at  finna  Gnúp,  ok  kvaðst  hann  hitta  vilja; 
ok  nú  fær  hon  Vémundi  þræl  einn,  er  Melkólfr 
hét;  ok  nú  fara  þeir  Vémundr  þrír  saman,  ok 
hitta  Gnúp  fyrir  utan  Laugaland  á  Melunum, 
ok  váru  þeir  þrír  saman,  ok  höfðu  farit  með 
honum  þrælar  hans  tveir,  ok  þar  sló  þegar  í 
bardaga.  Þrælarnir  börðust.  Vémundr  batt  áðr 
hesta  sína,  ok  kvað  nú  vera  maklegan  fund 
þeira,  at  þeir  váru  jafnmargir.  Gnúpr  kvaðst 
eigi  mundu  átelja  þat.  Hvárrtveggja  þeira 
hafði  skjöld.  Þeir  sóttust  lengi,  ok  um  síðir 
hjó  Vémundr  undan  Gnúpi  fótinn,  ok  nú  stóð 
hann  á  knjám,  ok  bauð  enn  bardagann,  enn  Vé- 
mundr  kvað  þá  hætta  mundu  at  sinni,  og  nú 
sendir  hann  heim  Melkólf,  ok  kvað  hann  vel 
hafa  dugat.  Vémundr  ríðr  nú  ok  þræll  hans 
út  á  Gálmaströnd  í  Arnarnes,  ok  spurði  at  þeim 
Steini  og  Helga,  mágum  Steingríms;  enn  hon- 
um  var  sagt,  at  Helgi  væri  í  Skagafirði  at  smíð, 

enn  Steinn  var  farinn  út  í  Hrísey,  til  veggja- 
hleðsln.  Vémundr  bað  Galta  skips,  erþar  bjó, 
at  hann  myndi  ljá  honum  út  til  Hríseyjar,  ok 
vildi  at  færi  með  honum  Þorvaldr,  son  Galta, 
ok  hann  léði  honumhvárttveggja.  Fara  þeirnú 
til  eyjarinnar  þrír  saman,  ok  þar  hitta  þeir  svein 
einn  á  eynni,  ok  spyrr  Vémundr,  hvers  sonr 
hann  væri,  enn  hann  kvaðst  vera  son  móður  sinnar. 
Ok  nú  áttu  þeir  Vémundr  kaup  saman  ok  sveinn- 
inn,  at  Vémundr  skal  gefa  honum  höðnukið  til 
þess  at  hann  segi  honum,  hvárt  Steinn  ok  hús- 
karlar  hans  liggja  at  naustinu  um  nóttina  eða 
heima  á  bænum.  Sveinninn  skal  gneggja  þar  á 
hófðanum  um  kveldit,  ef  þeir  fara  til  naustsins, 
enn  fara  hvergi,  ef  þeir  væri  heima.  Ok  um 
kveldit,  er  hann  hafði  rekit  fé  á  brott,  þákom 
hann  á  höfðann  fram,  ok  gneggjaði  sem  hann 
mátti  mest.  Nú  þykkist  Vémundr  vita,  at  Steinn 
mun  hafa  farit  til  naustanna,  ok  bregða  þeir  nú 
við  skjótt,  ok  fara  hvatlega  til  naustsins,  ok  þá 
sá  hvárir  aðra,  ok  váru  nú  hvárirtveggja  á  ferð 
til  naustsins  sem  þeir  megu.  Svá  er  sagt,  at 
Vémundr  skaut  snærisspjóti,  ok  kom  á  skjald- 
arsporð  Steins,  ok  nisti  hann  við  rist  honuni 
skjöldinn.  Steinn  laust  í  sundr  spjótsskaftit 
með  öðrum  fætinum,  ok  rann  til  naustsins  sið- 
an  sem  hann  mátti.  Vémundr  bað  hann  eigi 
renna.  Steinn  gaf  að  því  engan  gaum.  Ok  nú 
er  svá  at  segja,  at  Þorvaldr,  sonr  Galta  ór  Arn- 

arnesi,  fell  í  naustdyrunum  fyrir  Steini^  ok  þá 
vildi  Steinn  hlaupa  út  á  ferjuna,  ok  ætlaði  at 
verjast  þaðan.  Enn  þá  kemr  Vémundr  kögurr 
at  í  því,  ok  veitti  Steini  þegar  banasár.  Ok  nú 
fara  þeir  Vémundr  þegar  á  brott,  ok  hafa  með 
sér  lík  Þorvalds.  Ekki  gera  þeir  at  húskörl- 
unum.  Vémundr  hittir  nú  Galta,  ok  segirhon- 
um  tíðendin,  ok  réð  honum  þat,  at  fara  til  Lauf- 
áss  á  skipi  með  fé  mikit  ok  alt  skuldalið  sitt, 
ok  síðan  í  Eeykjadal  til  fundar  við  sik,  ok  hét 
honum  bótum  fyrir  víg  Þorvalds  sonar  hans. 
Vémundr  vildi  fara  hit  iðra,  ok  ríðr  hann  í 
Kræklingahlíð,  ok  varð  varr  við,  at  Hrafn  af 
Hóli  var  í  einhverjum  starfa  ok  vildi  taka  hesta 
sína,  ok  skera  mön  á;  ok  nú  víkr  Vémundr 
þangat  ok  kveðr  Hrafn  hafa  sýnt  sik  í  mót- 
gangi  jafnan  við  sik,  ok  þá  frændr  alla;  segir 
hann  nú  skulu  hafa  fyrir  þat  nökkut,  þótt  eigi 
væri  mikit.  Hleypr  síðan  at  honum  Hrafni,  ok 
hjó  af  honum  höndina,  ok  kvað  hann  þó  oflítit 
hafa.  Snýr  hann  nú  síðan  heim  norðr,  ok  seg- 
ir  alt  af  ferðum  sínum.  Enn  þar  er  frá  at 
segja  nökkut,  at  húskarlarnir,  þeir  sem  verit 
höfðu  hjá  Steini  í  eyjunni,  þeir  fara  nú  á  fund 
Þorbjarnar  föður  hans,  ok  segja  honum  tíðend- 
in.  Hann  bregðr  við  skjótt.  ok  ferr  til  Galta. 
Ok  er  hann  kom  þar,  var  hann  allr  á  brottu, 
ok  nú  ferr  hann  þegar  yíir  fjörðinn,  ok  ætlaði 
at  þeir  Vémundr  ok  Galti  myndi  hafa  farit  báð- 

ir  samt.  Enn  Galti  tók  þat  ráð,  sem  Vémundr 
lagði  til  með  honum,  ok  var  nú  kominn  á  leið 
með  lausafé  sitt,  ok  ætlaði  at  flytja  til  Eeykja- 
dals ;  ok  nú  koma  þeir  Þorbjörn  eftir  Galta,  ok 
þótti  Þorbirni  hann  hafa  mjök  efldan  Vémund 
til  þessarra  verka,  er  hann  fekk  honum  bæði 
skip  ok  son  sinn  til  fararinnar,  ok  kveðst  þó 
skyldu  bæta  honum  sonardauðann,  með  því  at 
hann  höggr  Galta  banahögg,  enn  tekr  upp  lausa- 
fét  hans  alt,  ok  flytr  heim  til  sín.  Nú  spurð- 
ust  víða  þessi  tíðendi.  Svá  er  sagt,  at  Áskell 
sendir  orð  Eyjólfi,  at  þeir  fyndist  í  Ljósavatns- 
skarði  á  Hálsi.  Eyjólfr  kom  til  mótsins.  Sú  var 
sættargerð  þeira,  at  Gnúpr  og  Hrafn  skyldu 
báðir  bótalausir,  er  þeir  hefðu  ekki  á  brott  far- 
it,  sem  skylt  var.  Stemn  falli  ok  óhelgr,  enn 
víg  Þorvalds  skal  vera  til  sýknu  Helga  Þor- 
bjarnarsonar,  enn  Galta  skal  bæta  hundraði  silfrs. 
Þeir  Vémundr  ok  Háls  skulu  falla  óhelgir  um 
Eyjafjörð,  nema  þeir  fylgi  Áskatli.  Helgi  skyldi 
ok  falla  óhelgr  fyrir  norðan  Hnjóská,  nema  hann 
væri  í  för  með  Eyjólfi  Valgerðarsyni. 

14.  Maðr  hét  Narfi.  Hann  var  frændi 
þeira  Vémundar,  ok  bjó  í  Laxárdal.  Svá  er 
sagt,  at  maðr  hét  Ha^steinn  ok  var  Þengils- 
son.  Hann  bjó  á  þeim  bæ,  er  at  Höfða  heitir. 
Hann  átti  dóttur,  er  Þóra  er  nefnd.  Hennar 
bað  Helgi,  son  Þorbjarnar  ór  Arskógi,  ok  var 
hon  honum  föstnuð,  ok  ákveðin  brullaupsstefna, 

ok  skal  HaWsteinn  inni  hafa  boðit.  Svá  er 
sagt,  at  Vémnndr  kom  at  máli  við  Narfa  frænda 
sinn,  ok  taldi  um  fyrir  honnm,  at  honum  væri 
þat  til  at  kvænast,  ok  kveðst  hann  vera  mundu 
fulltingsmaðr  at,  ef  hann  vill,  ok  nefnir  til  Þóru 
döttur  HaZZsteins  í  Höfða.  Narfi  kvað  þat  vera 
óvænt  stofnat,  —  „því  at  hon  er  áðr",  segir 
hann,  „föstnuð  Helga  ór  Árskógi".  „Ennlikar 
mér",  segir  hann,  „kvánfangit  ef  þú  mátt  ná 
til  handa  mér  þessi  konunni".  Ok  um  haustit 
fara  þeir  Vémundr  tíu  saman  út  í  Höfðahverfi 
á  þann  bæ,  er  heitir  á  Bárðartjörn.  Þar  bjó 
sú  kona,  er  ísgerðr  hét.  Þeir  taka  þar  gist- 
ing.  Hon  var  mikil  fyrir  sér  ok  fjölkunnig 
mjök,  ok  svá  er  sagt,  at  hon  var  vinkona  Vé- 
mundar.  Hon  lagði  þau  ráð  til,  at  þeir  færi 
til  nausta  ok  biði  þar,  ef  nókkura  veiði  bæri  í 
hendr  þeim  um  morgininn,  ok  kvað  þá  koma 
mundu  brúðmennina.  „Mun  ek",  segir  hon, 
„vera  i  umsjá  um  yðvart  mál".  Ok  nú  fara 
þeir  Vémundr  sem  fyrir  þá  var  lagt. 

Steinfiðr  hét  maðr;  hann  var  fróðr  maðr  ok 
fjölkunnigr  nökkut.  Honum  Steinfinni  var  boðit 
til  boðsins  til  skemtanar  mönnum.  Svá  er  sagt, 
at  brúðrin  sat  í  dyngju  sinni  um  daginn,  ok" 
margt  kvenna  hjá  henni.  Ok  þá  er  búit  var  til 
at  þær  komi  inn  konurnar,  þá  sendi  Ha/feteinn 
húskarl  sinn  eftir  þeim,  at  þær  færi  inn  ór 
dyngjunni.     Húskarlinn    tók    í    hönd   Þóru,   ok 

leiddi  hana  eftir  sér;  ok  er  þau  kómu  út,  þá 
gerði  á  myrkr  svá  mikit,  at  þau  máttu  ekki 
sjá  frá  sér,  ok  þá  var  húskarlinn  sleginn  mikit 
högg  meðal  herðanna  ok  um  höfuðit,  enn  bylr 
mikill  kom  at  henni,  svá  at  hon  fauk  í  einu 
alt  ofan  til  naustanna.  Þá  kom  kall  mikit  í 
naustdyrnar,  ok  var  um  rætt,  at  þeir  skyldi 
hafa  hendr  á  henni  Þóru,  ef  þeim  væri  svá 
mikit  um  at  varðveita  kost  hennar,  sem  þeir 
höfðu  látit.  Þeir  Vémundr  hlaupa  nú  ór  naust- 
dyrum,  ok  fara  á  bak.  Vémundr  setr  Þóru  í 
kné  sér,  ok  riðu  þeir  nú  á  brott  með  brúðina, 
ok  fara  þar  til  er  þeir  koma  í  Hnjóskadal,  ok 
mjök  svá  til  Þverár.  Þar  bjó  sá  maðr,  er 
Gunnsteinn  hét.  Enn  þá  dvaldist  ferð  þeira, 
ok  var  þat  af  fjölkyngi  Steinfinns,  sem  enn 
mun  sagt  verða  síðar.  Þeim  HaWsteini  þótti  í 
óvænt  efni  komit  vera,  þá  er  húskarlinn  sagði 
þeim  sögu  sína,  at  hann  var  lostinn  mikit 
högg.  enn  brúðrin  á  brott  tekin,  ok  þá  segir 
hann  gera  svá  mikit  myrkr,  at  aldri  vissi  hann 
hvert  hon  hvarf.  Enn  þeir  Ra^steinn  þóttust 
þat  vita,  at  af  fjölkyngi  myndi  verit  hafa 
myrkrit,  ok  af  ráðum  Vémundar  ætluðu  þeir 
þetta  myndi  verit  hafa,  ok  ræddu  margt  um 
þetta  sín  á  milli.  Svá  er  frá  Steinfinni  at  segja, 
at  hann  sat  upp  ok  horfði  i  jórðina  fyrir  sik 
fram,  ok  mælti  við  engan  mann.  Þá  spyrja 
þeir,  ef  hann  þættist  nökkut    til   vita,    hvat  af 

Þóru  var  orðit.  Enn  hann  kveðst  þat  gerla 
mega  vita,  ok  sagðist  þó  eigi  munu  segja  þeini, 
nema  þeir  gæfi  honum  til  þrjár  merkr  silfrs. 

Þeir  sögðu,  at  þat  þótti  þeim  litit  til  at 
vinna,  ef  nökKut  mætti  þá  þessi  svívirðing  af 
þvást  þeira  máli.  Enn  Helgi  segir  þat  fé  vel 
komit,  er  honum  var  gefit.  Steinfinnr  sagði 
mörgum  mein  at  heimskunni,  ok  kallar  þat  ó- 
vitrlegt,  at  þeir  þóttust  ekki  til  vita,  hvat  af 
brúðinni  var  orðit.  Ok  nú  segir  Steinfinnr,  at 
ísgerðr  hafði  þar  komit,  frá  Bárðartjörn,  ok 
rekit  fótaskinn  sitt  um  höfuð  honum  húskarlin- 
um,  —  „ok  af  því  varð  myrkrit  ok  svá  vindr- 
inn,  sá  er  henni  feykti  ofan  til  naustanna". 
Hann  segir,  at  þeir  Vémundr  höfðu  þar  verit  í 
naustinu,  —  „ok  tóku  þéir  við  Þóru,  ok  reiddu 
brott",  ok  nú  kvað  hann  heldr  mundu  seinka 
ferðinni  þeira  Vémundar.  Helgi  fór  nú  við 
tuttuganda  mann,  enn  þeir  váru  allir  eftir, 
Ha/isteinn  bóndi  ok  Steingrímr  ok  Þorbjórn  ór 
Árskógi,  faðir  Helga.  Nú  fara  þeir  Helgi,  ok 
finna  þá  Vémund  við  Þverá,  ok  sló  þegar  i  bar- 
daga  þar  í  brekkunni  við  þá  Vémund  ok  hans 
förunauta.  Þar  fellu  þrir  menn  af  liði  Vémund- 
ar.  enn  tveir  af  Helga.  Húskarl  Gunnsteius 
frá  Þverá  var  þar  skamt  brott  frá,  er  þeir 
börðust.  Hann  hljóp  heim  ok  sagði  Gunnsteini, 
til,  enn  hann  fór  þegar  at  skilja  þá,  ok  sagði 
at  hann  myndi  Vémundi  veita,    ef   Helgi   vildi 

eigi  frá  hverfa  með  festarkonu  sína.  Ok  nú 
skiljast  þeir.  Fór  Helgi  heim  með  konuna,  ok 
gerði  brullaup  til  hennar.  Vémundr  fór  til 
Áskels,  ok  sagði  honum  til  svá  búins,  ok  varð 
Áskell  illa  við,  ok  þótti  hann  mjók  dirfst  hafa 
til  þessa  máls,  ok  kvað  hann  jafnan  láta  skamt 
á  milli  óspektanna.  Ok  nú  sendir  Áskell  enn 
orð  Eyjólfi  Valgerðarsyni,  at  hann  komi  til  móts 
við  hann,  ok  fyndist  at  Hálsi;  ok  nú  tala  þeir 
um  málin,  ok  var  sú  gerð  þeira,  at  jafna  sam- 
an  vígunum,  enn  víg  Narfa  skal  koma  fyrir 
heimsóknina  ok  brotttöku  konunnar  með,  enn 
hinir  mennirnir  fjórir  skulu  vera  jafnir,  er  þar. 
fellu. 

15.  Svá  er  sagt,  at  Helga  Granadóttir  hljóp 
nú  frá  búi  Háls  bónda  síns,  ok  heim  til  föður 
sins,  ok  hitti  ekki  Áskel  Háls  ferr  nú  á  fund 
Áskels,  ok  biðr  hann  eiga  hlut  at  við  Helgu, 
at  hon  færi  heim  aftr  til  bús  síns.  Enn  Ás- 
kell  sagðist  mundu  engan  hlut  at  eiga  með 
þeim,  svá  ferlega  sem  þau  létu  jafnan,  ok  kvað 
þau  ekki  vilja  af  þvi  hafa,  er  þeim  var  ráð- 
lagt. 

Vémundr  ferr  nú  einnhvern  dag  á  Jarlsstaði 
til  fundar  við  Örnolf  rellu,  ok  falar  gripi  at 
honum,  ok  svá  beiddist  hann  at  taka  mál  af 
honum  á  hönd  Steingrími  um  hálfa  mörk  silfrs 
þá  er  eftir  hafði  verit  öxna  verðsins,  þeira  er 
hann  hafði  selt  Steingrími.     Enn  Örnólfr  segist 

eigi  munu  selja  honum  málit,  nema  Áskell  vili 
þat.  Þá  beiddist  Vémundr,  at  Örnólfr  færi  á 
fund  Áskels  með  honum,  ok  vildi  hann  gjarna 
við  taka  málinu.  Ok  nú  fara  þeir  á  hans  fund 
ok  bera  upp  fyrir  honum.  Áskell  kveðst  eigi 
vilja,  at  Vémundr  tæki  við  málinu  af  Örnólfi  á 
hönd  Steingrírai,  ok  kvaðst  vilja,  at  þeir  Ve- 
mundr  ok  Steingrímr  ættist  ekki  ilt  við,  ef  svá 
mætti  vera.  Örnólfr  bað  Áskel  með  fara,  sem 
hann  vildi,  ok  nú  lét  Áskell  hann  hafa  tvær 
merkr  silfrs;  ok  skiljast  nú  við  svá  búit. 

Þat  er  sagt,  at  Vémundr  kom  at  máli  við 
konu  sína  einnhvern  dag,  ok  segir,  at  hann 
myndi  fara  á  brott  erenda  sinna,  ok  kvaðst  eigi 
heim  mundu  koma  í  bráð;  sagðist  þá  mundu 
fara  til  Vöðlaþings  með  Áskatli.  Hann  ferr  nú 
heiman,  ok  þar  til  er  hann  kemr  í  Kaupang  til 
manns,  er  Þórðr  hét.  Hann  bjó  á  Völlum,  ok 
var  góðr  bóndi.  Bnn  nú  nefndist  Vémundr 
Björn,  ok  kvaðst  vera  reikunarmaðr  einn,  ok 
sagðist  þar  vilja  bíða  þings,  ok  beiddi  hann 
bónda  viðtöku  þessa  stund.  Þórðr  bóndi  bað 
hann  kaupa  sér  mat  með  sverðinu,  því  er  hann 
hafði  í  hendi  sinni.  Hattarmaðr  vill  eigi  vera 
vápnlaus,  ok  vill  heldr  vinna  til  matar  sér  torf- 
verk.  Bóndi  þóttist  þurfa  at  láta  gera  garð 
um  tún  sitt  fyrir  þingmönum,  at  eigi  beitti  þeir 
upp  völlinn.  Tók  Björn  nú  við  verkfærum; 
enn    bóndi    átti    heimanferð    fyrir   höndum,   ok 

vísar  hann  nú  gestinum  á  verkit,  ok  sagði  hon- 
um,  hvat  hann  skyldi  vinna.  Ok  nú  feldi  Björn 
gaflhlað  í  búðartoft  Steingríms,  ok  síðan  rak 
hann  þangat  naut  í  búðartoftina,  ok  gerði  þar 
sem  hann  mátti  óhreinlegast.  Nú  koma  þangat 
húskarlar  Steingríms,  ok  skyldi  tjalda  búðina; 
enn  þeir  höfðu  engi  verkfæri  haft  með  sér.  Nú 
þótti  þeim  eigi  vel  í  hendr  sér  búit,  at  toftin 
var  full  af  torfi  ok  grjóti.  Björn  bauð  at  ljá 
þeim  verkfærin,  er  hann  fór  með ;  enn  þeir  vildu 
þat  gjarna.  Nú  segir  hann  þeim,  at  þar  var 
rétt  at  grafa  toríit  á  vellinum  til  búðarinnar. 
Enn  þeir  tóku  þat  ráð,  ok  þykkir  þat  starf- 
minna  enn  sækja  til  lengra,  ok  gera  nú  svá, 
þar  til  er  upp  var  ger  toftin.  Nú  kom  bóndi 
heim,  ok  taldi  mjök  á  hönd  Birni,  er  þetta 
hafði  af  hans  völdum  verit,  ok  sagði  þar  gert 
mikit  jarðarspell  ok  lagabrot  í  þeima  hlut.  Enn 
Björn  kvað  svá  mundu  um  verða  búit,  at  bóndi 
mætti  þessu  vel  una;  tók  nú  ofan  höttinn,  ok 
kendi  bóndi  þar  Vémund  kögur,  ok  bauð  hann 
at  taka  málit  til  meðferðar  ok  eftirkæru.  Segir 
at  þetta  hefir  af  honum  hlotizt,  ok  væri  þat 
maklegast,  at  hann  rétti  hlut  bónda.  Ok  nú 
handsalaði  bóndi  honum  landit,  ok  er  nú  við 
hann  at  eiga  um  þetta  mál.  Húskarlarnir  segja 
nú  Steingrími  til  þessa,  ok  hann  þóttist  þegar 
vita,  at  þetta  váru  ráð  Vémundar.  Nú  koma 
menn    á   þing,    Áskell   ok   frændr   hans.     Þar 

kom  ok  Steingrímr.  Svá  var  sagt,  at  Stein- 
grímr  átti  þann  bróður,  er  Þorvarðr  hét.  Hann 
var  Örnólfs  son  ok  Yngvildar,  er  kólluð  var 
allra-systir.  Hann  bjó  á  þeim  bæ,  er  í  Krist- 
nesi  heitir.  Hann  var  vitr  maðr.  enn  miðlungi 
þótti  hann  góðgjarn.  Nú  finnast  þeir  á  þing- 
inu,  Áskell  ok  Steingrímr,  ok  segir  Áskell  Stein- 
grími,  at  hann  hafði.tekit  sök  á  hönd  honum, 
enn  Steingrímr  sagði  þat  mundu  með  engum 
vandræðum  verða  skulu  sinna  vegna,  ok  bað 
Áskel  fyrir  ráða,  þann  veg  sem  hann  vildi,  ok 
galt  Áskatli  tvær  merkr  silfrs.  Enn  Áskell 
bauð  Vémundi  at  hafa  fé  þat,  enn  hann  vill 
eigi  hafa  fé  Áskels.  Áskell  vill  nú,  at  niðr 
falli  sökin  Vémundar  við  Steingrím,  ok  þetta 
lét  Vémundr  sér  líka  fyrir  bæn  Áskels,  ok  fara 
nú  heim  sáttir  af  þinginu. 

16.  Nú  er  frá  því  at  scgja,  at  Háls  kemr 
einhverju  sinni  á  fund  Áskels  ok  berr  upp 
vandkvæði  sín  fyrir  honum.  Segir,  at  varla 
þóttist  hann  mega  búi  halda,  ef  Helga  kona 
hans  kemr  eigi  heim,  ok  biðr  Áskel  nú  hlut  í 
eiga,  ok  vita,  ef  hon  vildi  enn  láta  at  hans 
orðum.  Áskell  hét  nú,  at  eiga  hlut  i  með  þeim, 
ef  Háls  vill  því  heita  í  móti,  at  láta  batna 
samfararnar  við  hana.  Svá  er  sagt,  at  Askell 
bjóst  til  ferðarinnar  með  tuttuganda  mann,  ok 
var  í  ferð  með  honum  Vémundr  ok  Háls;  ok 
nú  fara  þeir,    þar    til    er    þeir    koma    þar  sem 

heitir  Leyningsbakki,  ok  þá  mælti  Áskell,  at 
þar  vildi  hann  vera  grafinn,  þá  er  hann  and- 
aðist,  ok  þótti  þar  vera  gott  landslag,  ok  sagði 
at  hann  vildi  ekki  fé  hafa  með  sér.  Nú  svara 
þeir  frændr  hans,  at  þess  skyldi  langt  at  bíða, 
at  hann  þyrfti  niðr  at  grafa.  Síðan  aka  þeir 
til  Eyjafjarðar,  ok  upp  með  Eyjafjarðará,  ok 
nær  gagnvert  Stokkahlöðum.  Vémundr  ok  Háls 
riðu  fram  fyrir,  ok  sjá  þeir,  at  menn  ganga 
brott  ór  laugunni,  ok  kenna  at  þar  var  Stein- 
grímr  ok  nókkurir  menn  með  honum,  ok  þá 
mælti  Háls:  „Við  hefir  Steingrímr  enn  leitat, 
at  þvá  af  sér  svivirðing,  er  þú  létt  ljósta  hann 
með  sauðarhöfðinu,  .ok  þó  mun  honum  þat  tregt 
veita,  áðr  enn  hann  fái  alla  af  þvegit".  Ok 
nú  segir  Áskell,  at  honum  þótti  helzt  troll  toga 
tungu  ór  höfði  honum.  er  hann  mælti  slíkt; 
sagði,  at  meiri  ván  væri,  at  þeir  hefði  heyrt, 
hvat  hann  hafði  mælt,  er  hann  var  forviðris, 
enn  Áskell  kveðst  heyra  í  gegn  veðrinu,  ok  var 
mjök  löng  stund  fram  til  þeira  Vémundar;  enn 
þó  kvað  hann  nú  svá  búit  vera  mundu.  Þeir 
ríða  nú  í  Eyjafjarðardal  til  Grana,  ok  váru  þar 
um  nóttina.  Nú  beiðir  Áskcll  Grana,  at  Helga 
dóttir  hans  myndi  verða  í  fcrð  mcð  þcim,  ok 
hét  nú  þvi  á  mót,  at  Háls  skyldi  betr  við  hana 
vcra  heðan  af,  enn  áðr  hafði  hann  verit;  enn 
ellegar  kveðst  hann  mundu  hcimta  út  peninga 
hcnnar,    ok    láta    hana    þá    hcim  fara,    cf  eigi 

betraðist  um  af  hans  hendi.  Ok  Grani  vill  enn 
gera,  sem  Áskell  beiddi.  Nú  bjoggust  þeir  á 
brott  þaðan  snemma  um  morgininn,  ok  var 
Helga  í  þeira  ferð,  ok  Grani  lét  aka  Áskatli 
til  Vöðlaheiðar.  Enn  er  þau  koma  gagnvert 
Kroppi,  þá  sá  þau  þrjá  tigu  manna  renna  til 
árinnar,  ok  nú  bað  Áskell,  at  þeir  skyldi  fara 
undir  stakkgarðinn,  er  þar  var  hjá  þeim,  ok 
æja  hestum  sínum.  Enn  síðan  bað  hann  þá 
ganga  fram  á  bakkann  ok  verjast  þaðan,  ef 
eigi  væri  alt  fritt  af  Steingríms  hendi,  okþótti 
nú  vera  mega,  at  eigi  þyrfti  nú  at  dyljast  við, 
hvárt  Steingrímr  hefði  heyrt  fyrra  dags,  þat 
sem  Háls  mælti.  Ok  nú  ganga  þeir  fram  á 
bakkann.  Enn  svá  er  sagt,  at  áin  var  ísuð, 
ok  var  ótraustr  ísinn  á  ánni.  Áskell  spurði  þá 
hvat  Steingrímr  vildi,  er  hann  fór  svá  hvat- 
lega,  enn  Steingrímr  kvað  nú  mál  at  efna  heit- 
strenging  sína,  ok  kvað  nú  fleiri  munu  gjalda 
Vémundar,  enn  þá  er  þess  væri  maklegir.  Nú 
er  svá  sagt,  at  þar  sló  þegar  í  bardaga,  er  þeir 
váru  komnir  í  skotmál.  Þá  sá  Steingrímr,  at 
seint  mun  at  vinnast,  meðan  þeir  gangast  eigi 
nær  enn  svá,  sem  þá  var,  ok  þykkir  nú  þat 
eina  til,  at  þeir  leiti  yfir  ísinn  at  þeim  Áskatli. 
Nú  mælti  Áskell  til  Steingríms,  ok  bað  hann 
varlega  fara  á  ísinn,  ok  kvað  hann  ótraustan, 
enn  Helgi  ór  Árskógi  svaraði,  ok  kvað  þá  munu 
sára  mjög,  Áskel  ok  förunauta  hans,    ok    hann 

myndi  fyrir  því  slíkt  mæla,  ok  letja  þá  at- 
göngunnar.  Þá  segir  Þorvarðr  Ömólfsson,  at 
honum  þykkir  atsóknin  þeira  Steingríms  óvæn- 
leg.  Þá  tók  Helgi  ór  Árskógi  þat  bragða, 
mágr  hans,  at  hann  stakk  spjótskaftinu  niðr  á 
ísinn,  ok  hljóp  svá  á  bakkann  upp  at  þeim  Ás- 
katli.  Háls  hjó  þegar  framan  í  fang  Helgar 
svá  at  hann  fell  á  bak  aftr  út  á  ána,  ok  fekk 
þegar  bana.  Svá  er  sagt,  at  nú  brast  niðr 
spöngin  undir  þeim  Steingrími.  Sumir  vilja  þat 
segja,  at  Vémundr  skyti  til  Steingríms  með 
spjóti,  þá  er  hann  vildi  upp  ór  vókinni  á  ísinn, 
ok  yrði  honum  þat  at  bana.  Enn  sumir  segja 
at  hann  druknaði  þar  í  vökinni.  Tveir  menn 
druknuðu  aðrir,  enn  Steingrímr;  tveir  menn 
váru  ok  drepnir  af  hans  förunautum,  Helgi 
mágr  hans,  ok  einn  maðr  annarr.  Svá  er  sagt, 
at  Áskell  bað  þá  nú  hvata  í.brott,  sem  þeir 
mega.  Ekki  er  þess  getit,  at  hann  týndi  nein- 
um  manni  í  bardaganum.  Ráðast  þau  nú  til 
ferðar.  Þeir  riða  nú  fyrír,  Vémundr  ok  föru- 
nautar  þeira,  ok  ræða  um,  at  mjök  vel  hefði  at 
borizt,  er  Steingrímr  var  af  ráðinn,  ok  þótti 
þeim  vel  hafa  gengit  leikrinn.  Frá  því  er  at 
segja,  at  sá  maðr  hafði  verit  i  ferðinni  með 
Steingrími,  er  Þórir  er  nefndr.  Hann  var  son 
Ketils  flatnefs.  Hann  hafði  rent  fótskriðu  yíir 
ísinn,  ok  leyndist  þar,  þá  er  hann  sá,  hversu 
Steingrími   hafði   farizt.     Þar   heitir  Kárapollr, 

sem  hann  var  staddr.  Nú  er  hann  þóttist  vita, 
at  þeir  Áskell  myndi  brott  farnir  frá  ánni,  þá 
hljóp  hann  undan  ísinum  ok  upp  á  bakkana. 
Þá  Vémund  hafði  nú  mjök  brátt  borit  undan 
fram.  Þat  er  frá  Þóri  at  segja,  at  hann  hleypr 
nú  fram  eftir  þeim  Áskatli,  ok  er  hann  kom  at 
sleðanum,  þar  sem  þeir  óku,  þá  hjó  hann  þeg- 
ar  til  Áskels  goða,  ok  kom  í  höfuðit.  Hann 
snýr  nú  þegar  aftr  til  árinnar,  ok  rennir  enn 
fótskriðu  yfir  ísinn,  ok  ferr  nú  til  sinna  föru- 
nauta,  ok  sagði  þeim  frá  sinni  ferð.  Þeim  þótti 
hann  hafa  haft  gott  erendi.  Fara  þeir  nú  heim, 
ok  una  sinni  ferð  illa.  Frá  Áskatli  er  þat  at 
segja,  at  hann  bað  Helgu  binda  um  höfuð  sér, 
ok  ekki  skyldi  hon  gera  vart  við  um  áverkann, 
ok  kveðst  gjarna  vilja,  at  hér  hlytist  ekki  ilt 
af,  ef  hann  mætti  því  við  koma.  Ok  hon  gerði 
sem  hann  beiddi,  ok  gat  ekki  um  þetta,  ok 
vissu  þau  tvau  ein  þenna  atburð.  Þau  kómust 
á  Háls  um  aftaninn,  ok  um  morgininn  snemma 
vekr  Áskell  þá  ok  biðr  upp  standa  hvatlega, 
ok  kveðst  heim  vilja  til  dagverðar  um  daginn. 
Ok  nú  fara  þau  ok  komast  yíir  Fljótsheiði.  Xú 
sagði  hann  þeim,  at  hann  hafði  sár  fengit,  ok 
hversu  þat  hafði  at  borizt,  ok  kveðst  fyrir  því 
eigi  fyrr  hafa  til  sagt,  at  hann  vissi  kapp 
frænda  sinna  um  þat,  at  þeir  myndi  eigi  hafa 
skilit  við  svá  búit,  ef  þeir  vissi  þá  þegar.  Enn 
hann  kvaðst  gjarna  vilja,    at   engir  menn  hlyti 

ilt  af  vígi  hans,  ok  bað  þá  vera  sáttgjarna 
frændr  sína  ok  kvað  þá  þat  bezt  af  at  gera, 
at  stöðva  óhöppin  sem  mátti.  Sagði  ok,  at  hann 
þóttist  þat  jafnan  gert  hafa  um  þeira  mál,  at 
íirra  þá  vandræðum,  sem  hann  mátti,  ok  bað 
þá  nú  þess  minnast  um  þenna  hlut,  er  honum 
þótti  svá  miklu  máli  skifta.  Segir  ok,  athann 
vildi  gerð  þeira  Eyjólfs  Valgerðarsonar  ok  Há- 
varðs,  ok  hafði  hann  þegar  sett  ráðit  alt  fyrir 
Hávarði  um  gerðina,  hvern  veg  hann  vildi  vera 
láta.  Nú  andast  Askell  goði,  ok  þótti  mönnum 
þat  mikill  mannskaði,  því  at  hann  hafði  verit 
mikill  höfðingi  ok  vinsæll.  Nú  veita  þeir  hon- 
um  þvílíkan  umbúnað,  sem  hann  hafði  fyrir 
sagt,  ok  þótti  nú  þessi  tíðendi  helzti  íljótt  at 
hendi  háfa  komit.  Þessi  tíðendi  spyrjast  nú 
víða,  ok  þótti  öllum  mikit  at  orðit  í  fráfalli 
slikra  manna.  Þótt  Áskell  væri  mörgum  mönn- 
um  meir  harmdauði  enn  Steingrímr,  þá  varþó 
hvárrtveggi  mikill  höfðingi. 

Nú  er  svá  sagt,  at  Eyjólfr  sendi  orð  Há- 
varði,  ok  svá  Þorsteini  syni  Áskels,  ok  Vé- 
mundi,  ok  öðrum  frændum  hans,  þéim  sem 
nókkurs  váru  verðir.  Skyldi  þeir  koma  á  Möðru- 
völlu  til  sáttarfundar.  Enn  því  er  Skútu  Ás- 
kelssonar  ekki  hér  við  getit,  at  hann  var  þá 
ekki  á  íslandi,  ok  hafði  hann  verit  utan  um 
hríð.  Ok  nú  koma  menn  til  fundarins.  Er 
svá  sagt,    at    Einarr  Konálsson,  fóstri    Eyjólfs, 

átti  mikinn  hlut  í  sáttmálum  millum  manna. 
Er  nú  um  leitazt,  ef  Þorsteinn  eða  frændr  hans 
vildi  sættir  taka.  Þorsteinn  segir:  „At  því 
hefi  ek  jafnan  hugat,  þá  er  ek  hefi  verit  við 
staddr,  þá  er  faðir  minn  var  við  málaferli 
manna,  at  jafnan  vildi  hann  firra  menn  vand- 
ræðum,  heldr  enn  æsa  þá  fram  at  óhöppunum; 
ok  svá  mikinn  hug  sem  hann  lagði  á  jafnan 
at  sætta  menn,  þá  lízt  mér",  segir  hann,  „sem 
gjarna  myndi  hann  vilja,  at  hér  gerðist  eigi 
vandræði  af  á  milli  manna  þessu  máli,  er  hann 
tekr  svá  mjók  sjálfan.  Nú  mun  ek  eigi  hitta 
mér  betra  ráð,  enn  likja  sem  mest  eftir  því, 
sem  ek  vissa,  at  hann  gerði,  ok  mun  eigi  níta 
sættunum".  Kemr  nú  þar,  at  menn  vilja,  at 
Eyjólfr  ok  Hávarðr  geri  um  málin  eftir  því, 
sem  Áskell  hafði  beitt  fyrir  öndverðu.  Nú  er 
þeir  höfðu  sáttir  á  orðit  á  málit,  þá  biðja  þeir 
Þorstein  koma  til  sín  ok  aðra  menn,  þá  sem 
þar  váru  við  staddir.  Var  sú  sættargerð  þeira 
Hávarðs  ok  Eyjólfs,  at  vígin  Áskels  ok  Stein- 
gríms  skyldi  á  standast,  enn  hinir  þrír  föru- 
nautar  Steingríms,  er  þar  létust,  skulu  koma 
fyrir  tilferðina  þeira  Steingríms,  enn  goldin  aftr 
eyin  mikla  fyrir  víg  Helga  ór  Árskógi ;  ok  váru 
nú  veittar  trygðir  á  milli  manna,  nema  fyrir 
Skútu;  hann  var  utan  lands.  Þórir  skyldi 
fara  utan,  ok  vera  aldri  í  Norðlendingafjórð- 
ungi,  meðan  Fjörleifarsynir  væri  á  lííi.     Eyjólfr 

seldi  nú  gripina  í  hendr  Þorsteini  ok  Hávarði, 
þá  er  Áskell  hafði  honum  selda  eftir  hrútshöf- 
uðshöggit.  Ok  nú  skiljast  menn  vel  sáttir,  ok 
undu  nú  vel  þessum  málalyktum. 

Enn  frá  Vémundi  kögur  er  þat  at  segja,  at 
hann  varð  sóttdauðr,  enn  þótti  þó  vera  hinn 
mesti  garpr,  meðan  hann  lifði. 


n. 

Yíga-Skútu  saga. 


17.  Þat  er  nú  fyrst  at  segja,  at  Þorsteinn 
býr  í  Hvammi  eftir  Áskel  föður  sinn,  ok  var 
hann  vinsæll  maðr.  Hann  seldi  af  hendi  goð- 
orð  þeira  Skútu.  Svá  er  sagt,  at  annat  sumar 
eftir  kom  Skúta  til  íslands,  ok  var  hann  með 
Þorsteini  bróður  sínum  um  vetrinn,  ok  var  löng- 
um  hljóðr  á  þeim  vetri,  ok  þykkir  sér  nær 
höggvit  hafa  verit,  ok  þóttist  engar  bætr  haft 
hafa  fyrir  vig  föður  síns.  Ok  um  várit  eftir 
skiftu  þeir  bræðr  fé  sínu  ok  föðurarfi.  Skal 
Skúta  hafa  lausafé  ór  skiftinu,  ok  hann  var  til 
þess  ætlaðr,  at  hefna  föður  þeira,  ef  hann 
mætti,  því  at  hann  var  i  éngum  trygðum  við 
menn  um  þessa  sök.  Enn  Þorsteinn  skal  hafa 
landit  í  Hvammi,  ok  halda  búínu.  Nú  kaupir 
Skúta  sér  land  at  Mývatni,  ok  bjó  þar  sem  nú 
heitir  á  Skútustöðum.    Gerðist  brátt  mikilhæfr 

maðr  í  niörgu  lagi,  sem  enn  mun  heyra  mega 
síðar  í  sögunni. 

Þorbergr  hét  maðr,  ok  var  kallaðr  hóggvin- 
kinni,  ok  ekki  vinsæll  við  alþýðu  manna.  Hann 
átti  tvá  sonu;  hét  annarr  Þorsteinn,  enn  hinn 
Ölvir  enn  spaki. 

Geiri  austmaðr  bjó  á  Geirastöðum  fyrir  norð- 
an  Mývatn.  Hann  átti  þrjá  sonu,  er  enn  eru 
nökkut  við  þessa  sögn  hafðir.  Hét  sonr  hans 
Örn,  annarr  Glúmr,  hinn  þríði  Þorkell.  Þeir 
váru  allir  miklir  menn  tyrir  sér. 

Arnórr  hét  maðr,  ok  var  Þorgrímsson,  ok 
bjó  í  Eeykjahlíð  fyrir  norðan  Mývatn.  Hans 
synir  váru  þeir  Þorfinnr  ok  Böðvarr.  Arnórr 
var  mikill  kappi  ok  góðr  bóndi,  ok  jafnan  er 
frá  honum  vel  sagt,  þar  sem  hann  kemr  við 
sögur  ok  málaferli  manna. 

Hallr  hét  maðr,  er  bjó  at  Sandfelli  við  Mý- 
vatn,  skamt  frá  Geirastöðum.  Hann  átti  dótt- 
ur,  er  Þorkatla  hét. 

18.  Eitthvert  sumar  kemr  skip  af  hafi  í 
Húsavík,  þó  at  svá  bæri  oftar  at.  Þat  skip  áttu 
bræðr  þrír.  Vagn  hét  einn,  ok  var  kallaðr  spjót. 
annarr  Nafarr  ok  var  kallaðr  sax,  Skefill  hinn 
þriði,  ok  var  kallaðr  sverð.  Þeir  váru  miklir 
menn  fyrir  sér.  Svá  er  sagt,  at  hverr  þeira 
bræðra  átti  þat  vápn,  sem  við  var  kendr.  Þeim 
þótti  þau  í  bezta  lagi  sinnar  eigu,  ok  létu  sér 
aldri  hendi  frá  ganga.     Ok  þat  segja  menn,  at 

öll  þessi  vápn  væri  forkunnar  góð.  Þeir  váru 
kunningjar  Glúms  Geirasonar,  ok  ætluðu  þang- 
at  til  vistar  til  þeira  feðga,  Geira  ok  Glúms, 
því  at  Glúmr  hafði  boðit  þeim  þangat  til  vist- 
ar.  Nú  áttu  þeir  annríkt  mjók,  ok  varð  eigi 
tóm  at  sækja  austmennina,  sem  ætlat  hafði  ver- 
it,  ok  þótti  þeim  feðgum  sem  þat  myndi  engu 
skifta,  þótt  þeir  kæmi  nökkurum  nóttum  síðar, 
enn  þeir  höfðu  um  rætt  í  fyrstu.  Svá  er  sagt, 
at  varð  þess  varr  Þorbergr  at  Arnarvatni,  ok 
ferr  hann  þegar  til  skips,  ok  bauð  þeim  aust- 
mönnum  til  sín.  Enn  þeir  segja  at  þeir  myni 
fara  til  Glúms.  „Já",  segir  Þorbergr,  „er  ekki 
þat,  sem  mik  grunar,  at  nú  mun  vera  liðinn  sá 
tími  er  til  var  tekinn,  at  eftir  þeim  skyldi  hafa 
farit  verit".  Þeir  sögðu,  at  svá  var, —  „kann 
vera",  segja  þeir,  „at  Glúmi  sé  annsamt,  ok  eigi 
hann  eigi  tóm  at  koma  eftir  oss,  enn  hann  mun 
þykkjast  vita,  at  svívirðingarlaust  mun  vera". 
„Enn  hitt  þætti  mér  líkara",  sagði  Þorbergr, 
„at  honum  myndi  þat  í  hug  koma,  atþeirværi 
lítt  til  færir  at  taka  við  frjálsum  mönnum,  þeim 
er  nókkuru  skífti,  hversu  við  var  gert,  þvi  at 
svá  eru  þeir  feðgar  fátækir  at  fémunum",  segir 
Þorbergr,  „at  nær  er  úti  annarr  biti,  þá  er  ann- 
ar  er  etinn".  Nú  hlýða  þeir  nökkut  á  þetta, 
sem  hann  sagði,  ok  þar  til  taldi  hann  umfyrir 
þeim,  at  þeir  játta,  at  fara  þangat  til  vistar  til 
Þorbergs.     Ferr  hann  nú  heim  ok  lætr  vel  yíir 

sinni  ferð.  Nú  er  svá  sagt,  at  Glúmr  kemr  til 
skips  annan  dag,  ok  sagðist  þá  vera  kominn 
eftir  þeim  bræðrum,  ok  vildi  þá  heim  flytja  til 
sín.  Enn  þeir  sögðu,  at  Þorbérgr  hafði  þar 
komit  um  daginn  áðr,  ok  sögðust  nú  vera  ráðnir 
at  fara  þangat  til  vistar,  ok  kváðust  nú  eigi 
vildu  því  bregða.  Þá  svarar  Glúmr,  er  þeir 
höfðu  sagt  honum  umtalit  Þorbergs,  ok  svá  þat, 
hversu  hann  hafði  á  tekit  þeimfeðgum:  „Engi 
mun  þat  kunna  at  segja,  at  honum  Þorbergi 
verði  féskortrinn.  Enn  fleiri  munu  þat  segja, 
at  hann  láti  færum  mönnum  verða  gagn  at  sínu 
fé",  —  ok  þótti  honum  illa,  er  þeir  skyldu  vera 
með  svá  vándum  manni,  sem  Þorbergr  var.  Nú 
lætr  Þorbergr  brátt  koma  eftir  kaupmönnum 
ok  lætr  flytja  þá  heim  til  sín,  ok  var  við  þá 
forkunnar  vel.  Svá  var  sagt,  at  Þorbergr  sendi 
Ótry gg  heimamann  sinn  at  færa  út  í  eyjar  fé 
þat,  er  slátra  skyldi  til  jóla,  ok  svá  naut  ok 
kapla,  ok  áðr  enn  hann  færi  heiman,  bað  hann 
ótrygg  færa  eina  merina  í  hlöðu  Glúms  á  nátt- 
arþeli,  ok  haga  svá  til,  at  engi  yrði  varr  við. 
Nú  fór  hann  sem  fyrir  var  mælt,  ok  vissi  þó 
engi,  hvat  þessu  skyldi.  Kemr  heim  síðan,  ok 
segir  honum  til  svá  búins,  ok  nú  þykkir  Þor- 
bergi  hann  hafa  vel  gert.  Um  morgininn  kemr 
Þorbergr  snemma  inn,  ok  vekr  menn  upp,  ok 
segir.  at  honum  var  horfit  merhryssi  gott,  ok 
vill  at  menn  fari  at  leita,  —  „ok  mun  svá  eft- 

ir  at  sjá",  segir  hann,  „at  af  mannavöldnm  mun 
vera,  ok  get  ek  at  stolit  sé  hrossinu".  Þá  svara 
sumir,  at  enga  menn  þóttust  þeir  sjá  líklega 
til  þess.  „Eigi  má  þat  vita",  segir  hann,  „þar 
sem  hér  sitja  þrotsmenn  samtýnis  hjá  oss,  ok 
eru  þeir  feðgar  líklegastir  til  at  valda  þessu, 
Geiri  ok  synir  hans,  því  at  þeir  eru  áræðismikl- 
ir,  ef  þeir  þurfa  nókkurs  við,  ok  munum  vér 
þangat  fara  at  rannsaka".  Svá  er  sagt,  at  Þor- 
kell  Geirason  var  nú  ekki  hér  við  þessi  mál, 
því  at  hann  var  útlendis.  Nú  biðr  Þorbergr 
austmennina  verða  í  ferð  með  þeim  at  rann- 
saka ;  kvað  þá  nú  sjá  mega,  at  því  var  vel  ráð- 
it,  at  þeir  höfðu  heldr  haft  þessa  vistina,  enn 
með  Glúmi.  Enn  austmenn  kváðu  þat  vera 
verra  manns  bragð,  enn  Glúms,  at  stela  frá 
mönnum,  ok  sögðust  eigi  mundu  þangat  fara  til 
at  rannsaka.  Er  svá  sagt,  at  Þorbergr  ferr  nú, 
ok  menn  með  honum.  Ferr  hann  nú,  ok  heldr 
djarflega,  er  hann  þóttist  vita,  hversu  takast 
myndi  ferðin;  ok  koma  nú  til  Glúms,  ok  beiða 
hann  rannsóknar,  ok  þeir  feðgar  láta  uppi  rann- 
sóknina.  Leitar  hann  nú  vannlega,  ok  hittir 
ekki,  þar  til  er  hann  kemr  at  einhverri  hlöðu, 
ok  þar  í  hlöðunni  fann  hann  merina,  ok  kvað 
þá  vera  verri  menn,  enn  þeir  létu  yfir,  eða 
margir  aðrir,  er  þeir  skyldu  vera  sannreyndir 
at  þjófskap.  Þá  svaraði  Glúmr  ok  kvað  sér  á 
þessu  engan  kunnleika  vera,  ok  kvað  hann  vera 

sjálfan  líklegastan  til  að  hafa  þetta  bragð  gert, 
enn  snúa  nú  síðan  á  aðra  menn,  ok  kvað  mönn- 
nm  þat  miklu  kunnara,  at  hann  var  vándr  maðr. 
Öllum  þótti  þetta  illa  vera  orðit,  því  at  þeir 
váru  vinsælir  menn  frændr.  Nú  spurði  Þor- 
bergr,  éf  Glúmr  vildi  nökkuru  bæta  fyrir  þetta, 
ok  felli  þar  málit  niðr,  sem  nú  var  komit.  Enn 
Glúmr  kvað  það  fjarri  fara,  at  hann  myndi  hér 
neinu  fyrir  bæta,  er  hann  mátti  engan  grun 
vita  sér  á  hendr.  Þorbergr  kvað  þó  hér  mundu 
verða  nökkut  fyrir  at  koma,  þó  at  honum  væri 
leiðentgert  um  bótina.  Glúmr  kvaðst  því  betr 
þykkja  er  meira  kæmi  fyrir,  ef  sá  gyldi  er 
maklegastr  væri;  ok  nú  skilja  þeir  ræðuna  at 
sinni,  ok  ferr  Þorbergr  nú  heim,  ok  þykkist 
vel  hafa  leikit.  Spurðist  nú  þetta  víða,  ok  þótti 
mönnum  þetta  illa  orðit,  því  at  fleiri  menn  unnu 
góðs  hlutar  Glúmi,  enn  Þorbergi,  ok  væntu  enn, 
at  hér  muni  önnur  raun  á  verða  um  þetta  mál, 
enn  nú  var  fyrst  orðrætt  af  alþýðu.  Nú  sitja 
hvárirtveggja  í  kyrðum  um  vetrinn. 

Svá  er  sagt,  at  Þorbergr  hittir  Þorgeir 
goða,  frá  Ljósavatni,  því  at  vinátta  var  milli 
þeira,  ok  spyrr  hann  ráða  um  þetta  mál,  hversu 
með  skal  fara.  Segir,  at  hann  þykkist  þar  eiga 
mikit  traust  um  ráðagerðir  sinar,  þar  sem  hann 
var.  Þorgeirr  bauð  at  búa  til  málit  á  hönd 
Glúmi.  Enn  Þorbergr  kvað  þá  þann  upp  koni- 
inn,  scm  honum  var  mest  at  skapi.       Ferr   nú 

heim  síðan;  ok  er  váraði,  bjóst  hann  at  fara 
stefnuför  til  Glúms,  ok  biðr  nú  menn  til  far- 
arinnar  með  sér.  Hann  ræðir  um  við  vetrtaks- 
menn  sína,  ef  þeir  vilja  verða  í  ferð  með  hon- 
um.  Enn  þeir  váru  þó  tregir  til,  ok  fóru  þó 
um  síðir  við  fortölur  Þorbergs.  Býst  hann  nú 
heiman,  ok  váru  þeir  átján  saman.  Þeir  höfðu 
kalt  veðr  um  daginn.  Fara  þeir  nú,  þar  til  er 
þeir  koma  á  Geirastaði.  Þeir  Glúmr  sátu  við 
eld,  þá  er  þeim  var  sagt,  at  mennirnir  fóru  at 
bænum.  Nú  hlaupa  þeir  til  klæða  sinna  ok 
vápnast,  ok  ganga  síðan  í  dyr  út.  Ok  nú  senda 
þeir  eftir  mönnum  at  veita  þeim  lið.  Svá  er 
sagt,  at  þeir  Glúmr  váru  átta  saman  þar  fyrir, 
þá  er  Þorbergr  kom.  Nú  koma  þeir  Þorbergr 
at  bænum,  ok  ríða  þégar  í  túnit,  ok  stefnir  Þor- 
bergr  þegar  Glúmi  um  þjófskap.  Svá  er  sagt, 
at  þá  er  hann  hóf  stefnuna,  hljóp  hann  Geiri 
ór  dyrunum  út,  ok  at  honum  Þorbergi,  ok  hjó 
til  hans,  enn  Þorsteinn  son  Þorbergs  brá  við 
skildi,  ok  þá  hljóp  Glúmr  at,  ok  hjó  til  Þor- 
steins,  ok  veitti  honum  þegar  bana.  Nú  hlaupa 
út  allir  þeira  menn  ok  til  bardagans,  ok  nú 
veitir  Þorbergr  Geira  sár  á  fæti.  Þá  kemr  at 
Hallr  frá  Sandfelli  við  tiuuda  mann,  ok  fór 
þegar  til  með  Glúmi,  ok  þeir  níu,  sem  með  hon- 
um  váru.  Ok  nú  var  skamt  at  bíða,  áðr  enn 
Skúta  kemr  þar  til  með  tíunda  mann;  ok  nú 
ræðir  hann  til  sinna  manna,  at  þeir  skulu  ganga 

á  hæð  nökkura,  er  þar  var  hjá  þeim,  ok  vildi 
hvárigum  veita,  ok  kvað  þeim  betr  ganga  sem 
skyldi;  segir  ok,  ef  sá  yrði  brott  gerr  af  víg- 
unum,  at  þá  myndi  reynast  brátt,  hverrríkastr 
væri  at  Mývatni.  Þá  kom  Þorfinnr  Arnórsson 
at  ríðandi,  ok  ferr  þegar  til  bardagans  með 
Glúmi.  Ok  svá  er  sagt,  at  Þorfinnr  hjó  fram- 
an  í  andlit  Þorbergi,  ok  var  af  því  kallaðr 
höggvinkinni.  1  þessu  bili  kemr  at  Arnórr  ór 
Eeykjahlíð  með  tólfta  mann,  ok  gengr  hann 
þegar  í  milli  manna,  ok  skildi  þá.  Þar  fellu 
allir  austmennirnir.  En  sinn  húskarl  var  fall- 
inn  af  hvárum.  Enn  Ótryggr  var  særðr  til  ó- 
lífis ;  ok  græddi  Glúmr  hann,  því  at  hann  sagði 
hversu  farit  hafði  um  merina,  þá  er  Þorbergr 
bauð  honum  at  leiða  hana  í  hlöðu  Glúms,  ok 
var  nú  bert  illmælit  af  Þorbergs  hendi  við  Glúm. 
Er  nú  leitat  um  sættir  milli  þeira,  ok  kom  svá 
at  þeir  skulu  gera  um  málin,  Þorgeirr  goðifrá 
Ljósavatni  ok  Arnórr  ór  Eeykjahlíð.  Sú  var 
gerð  þeira,  at  á  gengust  vígin  húskarlanna,  enn 
áverki  Ótryggs,  er  hann  var  særðr  til  ólífis,  ok 
enn  aðrir  tveir  menn  líflátnir  af  liði  Þorbergs, 
skulu  koma  fyrir  áverka  Geira;  enn  sá  áverki, 
er  Þorbergr  hafði  fengit,  skal  vera  fyrir  tilför- 
ina  ok  ill  málaefni,  er  hann  hafði  með  svikum 
at  farit.  Þeir  váru  ok  allir  drepnir  austmenn- 
irnir,  er  með  Þorbergi  váru  ok  lágu  þeira  víg 
kyrr,  svá  at  engi  þeira  var  fé  bættr.  Þeir  váru 

brott  gervir  þaðan  ór  sveítinni,  Geiri  ok  Glúmr, 
feðgarnir,  ok  er  svá  sagt,  at  Geiri  bjó  í  Króks- 
firði  á  Geirastöðum.  Svá  er  sagt,  at  Glúmr 
fekk  Ingunnar  Þórólfsdóttur  Véleifssonar ;  — 
ok  þótti  Glúmr  vera  mikill  maðr  fyrir  sér,  sem 
enn  má  nökkut  marka  í  þessum  frásögum. 

19.  Þat  er  sagt,  at  Þorkell  Geirason  kom 
út  um  sumarit  í  Húsavik  vetri  síðar,  enn  þess- 
ir  atburðir  váru,  er  nú  var  frá  sagt,  ok  fór 
hann  til  vistar  til  Ófeigs  í  Skörð.  Ófeigr  var 
þá  átján  vetra  gamall,  ok  þat  segja  menn,  at 
þeir  Þorkell  væri  jafngamlir. 

Maðr  er  nefndr  Þorsteinn,  ok  var  kallaðr 
varastafr.  Hann  bjó  íLaxárdal.  Hannvarhólm- 
göngumaðr  mikill  ok  illr  viðreignar.  Þat  er 
sagt,  at  hann  gerir  heiman  ferð  sína  einhverju 
sinni  þess  erendis,  at  biðja  Þorkötlu,  dóttur 
Halls  frá  Sandfelli.  Enn  Hallr  sagði,  at  hann 
myndi  eigi  gifta  dóttur  sína  svá  vándum  manni, 
seni  hann  var,  ok  kvað  þat  mörgum  manni 
kunnigt  vera,  at  varla  fekst  meiri  ójafnaðar- 
maðr,  enn  Þorsteinn  var.  Nú  bauð  Þorsteinn 
Halli  hólmgöngu.  Sagði  þá  reyna  mundu,  hvárr 
ráða  skal  kosti  konunnar.  Enn  Hallr  nennir 
varla  at  ganga  undan  því,  enn  þóttist  þó  vera 
vanfærr  at  ganga  í  móti  þvílíkum  borserk,  sem 
Þorsteinn  var.  Ok  nú  finnast  þeir  Hallr  ok 
Þorkell  Geirason,  ok  sagði  Hallr  Þorkatli,  hvern 
vanda  honum  hefir  til  handa   borit,    ok  svá,  at 

ráðin  var  hólmgangan  með  þeim  Þorsteini  vara- 
staf.  Þorkell  kvað  Hall  nú  missa  Glúms  bróð- 
ur  síns,  ok  sagði  hann  þá  eigi  mundu  þurfa  at 
ganga  á  hólm  við  Þorstein,  —  „ef  hann  væri 
hér,  svá  vingott  sem  með  ykkr  var".  Núbauð 
Þorkell,  at  hann  skyldi  ganga  á  hólm  fyrir  hönd 
Halls,  enn  hann  kvaðst  þat  gjarna  vilja  þiggja 
af  honum.  Hallr  lét  nú  taka  sverðit  Skefilsnaut, 
ok  er  Þorkell  skyldi  á  hólm  ganga,  fekk  Hallr 
honum  sverðit  í  hendr,  ok  kvað  þat  bíta  mundu. 
Þat  er  nú  at  segja,  at  þeir  Ófeigr  ok  Þorkell 
sömnuðu  at  sér  mönnum,  ok  bjoggust  nú  til 
hólmsins,  ok  váru  þeir  saman  fjórir  tigir  manna, 
ok  helt  Ófeigr  skildi  fyrir  Þorkatli.  Þorsteinn 
hafði  ok  fjóra  tigu  manna.  Þorsteinn  hét  maðr, 
ok  var  kallaðr  kvígr.  Hann  var  vanr  at  halda 
skildi  fyrir  nafna  sínum,  ok  svá  varþá.  Ófeigr 
hélt  nú  skildi  fyrir  Þorkatli,  ok  ganga  þeir  nú 
á  hólminn.  Er  svá  sagt  frá  viðskiftum  þeira, 
at  Þorkell  hjó  Þorstein  banahögg,  ok  þegar  er 
Þorsteinn  var  fallinn,  þá  mælti  Ófeigr  til  Þor- 
steins  kvígs,  at  nú  vill  hann,  at  þeir  gangi  á 
hólminn,  ok  reyni  með  sér,  —  „höfum  vit  nú 
áðr  haft  skemtan  af  þeira  bardaga.  Skulu  vit 
nú  skemta  öðrum  mönnumnökkurastund".  Enn 
Þorsteinn  vill  fyrir  engan  mun  í  móti  mæla,  er 
honum  var  svá  á  hólm  skorat;  ok  nú  ganga 
þeir  á  hólminn  ok  lauk  því  máli  svá,  at  Þor- 
steinn  fellr  fyrir  Ófeigi.     Svá  er  sagt,    at  Þor- 

kell  vill  nú  láta  bera  aftr  sverðit  í  kumlit,  þar 

sem  þat  var  tekit  til  handa  honum.     Enn  Hallr 

kvað  þat  fjarri  skulu  fara,  at  engi   maðr  skuli 

njóta    svá   góðs    gripar,   ok  segir,  at  eigi  skal 

aftr  bera  sverðit.    Enn  Þorkell  réð,  at   sverðit 

var  þangat  borit.     Fara  menn  nú  heim  af  hólm- 

inum,  ok  þótti  mönnum  þat  vera   landhreinsany 

at  þeir  nafnar  váru  drepnir.       Svá  er  sagt,  at 

um  nóttina  eftir  ena  næstu  bar  Þorkatli  Skefil 

í  drauma,  ok  kvað    Þorkel    munu    vera    góðan 

dreng  ok  þakkaði  honum,  hvé  hann  hafði  drengi- 

lega  dugat,  ok  svá  sverðit  haft.      „Enn    ef  þú 

hefðir  eigi  viljat,  at  aftr  hefði  verit  borit  sverð- 

it,  þá  myndir  þú  hafa    goldit    þess  í    nökkuru. 

Enn  nú  mun  fara  með  okkr  annan  veg,  því  at 

nú  skal  hvárrgi  illa  hafa,  svá  vel  sem  þér  hefir 

farit,  ok  vil  ek  gefa  þér  sverðit,  því  at  ek  þarf 

þat  nú  ekki,  enn  þú  ert  svá  vaskr  maðr,  at  ek 

ann  þér  allvel  at  njóta".     Ok  nú  vaknar    Þor- 

kell,  ok  var  þar  komit  sverðit,  ok  þótti  honum 

allgóðr  gripr,  ok  bar    þat    lengi    æfi.      Þorkell 

setti  bú  saman,  ok  bjó  hann  þar  í  hinum  ytrum 

Skörðum,  ok  þótti    hinn    bezti    bóndi.       Spjótit 

Vagnsnaut    átti    síðan     Þorvarðr     Þorgeirsson. 

Saxit  var  ok    upp    tekit    ór    kumli    Nafars,  ok 

þóttu  öll  vápnín  vera  forkunnar  góð,  sem  jafn- 

an  bar  raun  á,  ef  þau  váru  til    nökkurs    höfð. 

Enn  eru  hér  nókkur  merki  til  sögð. 

Svá  er  sagt,  at  skip  kom  út    við    Knarrar- 

eyri  eitthvert  sumar,  ok  Skúta  ferr  til  skips- 
ins,  ok  vá  hann  þar  fyrstan  mann  í  hefnd  föð- 
nr  síns.  Sá  maðr  hafði  verit  í  ferð  með  Stein- 
grimi,  þá  er  þeir  Áskell  börðust  ok  Steingrímr. 
sem  sagt  er  fyrr  í  Reykdæla  sögunni  frá  við- 
skiftum  þeira.  Annan  mann  drap  hann  litlu 
síðar  er  þar  hafði  verit  á  þeim  fundi.  Eftir- 
mál  var  veitt  um  þessa  menn  báða,  ok  bætti 
Þorsteinn  þá,  bróðir  Skútu,  með  sínu  fé,  sem 
rætt  var  i  máldögum  með  þeim  bræðrum.  Enn 
ekki  kunnu  vér  með  sannindum  at  segja  atburð 
um  líflát  þessarra  manna.  Enn  þat  vitum  vér, 
at  þetta  var  hin  fyrsta  hefnd  Skútu  eftir  Áskel 
goða,  föður  hans. 

20.  Þórir,  son  Ketils  flatnefs,  er  fyrr  var 
frá  sagt,  at  vá  Áskel  goða,  hann  varð  sekr  eft- 
ir  víg  Hróars  Tungugoða  sunnan  um  land,  ér 
hann  hafði  at  verit  með  þeim  Móðólfssonum  í 
þeiri  sveit,  er  heitir  Skógahverfi,  er  þeir  börð- 
ust  þar  sem  nú  heitir  Hróarstunga;  þat  er  í 
milli  Fors  ok  Hör 'gslands,  ok  milli  lækja  tveggja, 
er  þar  falla  ofan  af  heiðinni.  Svá  er  sagt,  at 
Þórir  ferr  á  fund  Eyjólfs  Valgerðarsonar,  at  vita 
um  heraðs-vist  norðr  þar,  því  at  hann  var  nökk- 
ut  skyldr  honum,  ok  þó  lítt.  Nú  biðr  hann  Ey- 
jólf  at  gtaðfestast  þar  í  heraðinu,  er  hann  kom 
út.  Eyjólfr  bað  lýsa  sýknu  hans  á  Hegraness- 
leið,  ok  taldi  hann  vera  sýknan,  ef  engi  talaði 
á  móti,  ok  svo  á  Vöðlaleið.      Svá  var  gert,  ok 

fekst  þar  hvártveggja  sýknan,  þegar  er  beizt 
var.  Síðan  skal  biðja  á  Ljósvetningaleið,  ok 
þótti  Eyjólfi  þat  líkast,  at  þar  myndi  í  móti 
mælt  sýknu  hans,  enn  taldi  hann  vera  frjálsan, 
ef  þar  fengist  sýknu  leyút.  Par  kom  Eyjólfr 
til  leiðarinnar  ok  svá  Þorgeirr  frá  Ljósavatni, 
ok  sat  Þórir  í  millí  þeira  höfðingjanna.  Svá  er 
sagt,  at  Skúta  kemr  nú  at  máli  við  Þorstein 
bróður  sinn,  ok  spyrr,  hvárt  hann  vill  heldr 
vinna  á  Þóri,  eða  setja  ráðin  til,  ok  sagði  þá 
eiga  honum  mikla  harma  at  gjalda,  er  hann 
hafði  drepit  fóður  þeira;  —  „skaltu  fyrir  því 
kjósa  um",  sagði  Skúta,  „at  ek  mun  gera  þat, 
sem  þú  vill  síðr,  því  at  eigi  mun  auðvelt  þykkja 
at  svá  búnu  at  komast  yfir  hann,  ok  eigi  berr 
okkr  at  minni  nauðsyn  til,  þótt  torvelt  sé  at  ná 
honum,  at  reka  okkarra  harma  við  hann".  Enn 
Þorsteinn  þóttist  til  hvárskis  vera  vel  færr ;  ok 
nú  þóttist  Skúta  sjá,  at  þetta  myndi  verða  meir 
til  hans  at  taka,  ok  setti  þau  ráð  til,  at  Þor- 
steinn  skal  bjóða  Þorgeiri  sætt  fyrir  sekt  þess 
manns,  er  hann  hafði  fyrir  ráðit,  ok  lúka  þeg- 
ar  fyrir  sakar  fjölskyldar  þeirar,  er  hann  átti  at 
annast.  Ok  nú  verðr  svá,  sem  hann  setti  ráð 
til,  at  Þorsteinn  bauð  fyrir  váttum  sættina,  ok 
Þorgeirr  kvaðst  vilja,  at  Þorsteinn  gengi  til 
handsalanna,  ok  þó  með  fá  menn.  Skúta  var 
þar  með  Þorsteini,  ok  þó  duldist  hann  þar.  Ok 
nú  þegar  er  Skúta  mátti  at  komast,  þá  hjó  hann 

til  Þóris  með  öxinni  Flugu,  ok  veitti  honum 
banasár.  Þá  mælti  Skúta:  „Veiddi  Fluga  flat- 
nefjunginn,  þótt  hann  sæti  á  millum  tveggja  goð- 
anna".  Eigi  máttu  nú  lúkast  handsölin  fyrir 
þröng  þeiri  er  þá  var.  Ok  svá  er  sagt,  at 
Skúta  komst  í  brott  ór  þrönginni  ok  á  bak  hesti 
sínum,  ok  hleypti  þegar  út  í  skóginn,  ok  var 
bæði  riðit  ok  runnit  eftir  honum,  ok  varð  hon- 
um  þó  ekki  nát,  ok  komst  hann  svá  undan.  Fara 
menn  nú  heimleiðis,  ok  urðu  þeir  Eyjólfr  illa 
við  þenna  atburð  ok  Þorgeirr,  því  at  þeir  vildu 
hafa  haldit  hendi  yfir  manninum.  Annan  dag 
eftir,  þá  er  smalamaðr  Þorgeirs  goða  vildi  hafa 
rekit  fé  sitt,  þá  hittir  hann  mann  þann,  er  finna 
vildi  Þorgeir,  ok  kvaðst  vera  sekr,  ok  vildi 
biðja  hann  dugnaðar  ok  viðtöku,  enn  þorði  þó 
eigi  at  láta  sjá  sik,  ok  biðr  hann  at  koma  þang- 
at  í  skóginn,  enn  hann  kveðst  mundu  þarbíða, 
ok  bað  þó,  at  aðrir  menn  vissi  ekki  af  þessu, 
enn  Þorgeirr.  Smalamaðr  ferr  nú,  sem  honum 
var  boðit,  ok  segir  Þorgeiri.  Enn  hann  grun- 
aði,  hverju  gegna  myndi,  ok  fór  nú  til  skógar 
með  tíunda  mann,  ok  lætr  hann  eftir  mennina 
við  skóginn,  enn  þeir  fóru  tveir  einir  í  skóginn, 
Þorgeirr  ok  smalamaðr  hans,  ok  fundu  hvergi 
hinn  seka  manninn,  ok  fóru  nú  heim  aftr  við 
svá  búit. 

21.     Nú   er  þar  til  at  taka,    at  Grímr  heitir 
maðr,    ér  Þórðr  gellir   hafði  sekðan  um  áverka 

eitthvert  sumar  á  þingi.  Hann  kemr  á  fund 
Þorgeirs  einu  sinni,  ok  biðr  hann  taka  við  sér, 
ok  kvaðst  mjók  vera  þurfandi  dugnaðar,  enn 
kvaðst  þat  hafa  frétt,  at  Þorgeirr  væri  góðr 
drengr,  og  sagðist  því  fyrst  hafa  á  hans  fund 
sótt,  at  hann  vænti  af  honum  nökkurra  hjálp- 
ræða,  enn  Þorgeirr  kvaðst  mundu  veita  honum 
ásjá,  ef  hann  vægi  Skútu.  Nú  kaupa  þeir  þessu 
saman.  Síðan  sendi  Þorgeirr  Grim  til  Þor- 
bergs  höggvinkinna,  at  hann  réði  honum  ráð  til 
at  drepa  Skútu.  Sú  var  ráðagerð,  at  Grímr 
skal  fara  á  fund  Skútu,  og  biðja  hann  trúlegs 
dugnaðar,  ok  segja  sér  alla  af  hendi  vera,  ok 
at  engu  gagni  vilja  koma,  ok  biðja  hann  þar- 
vistar  ok  ásjá,  ok  bað  hann  vera  færivandan. 
Nú  ferr  hann  sem  fyrir  hann  var  lagt,  ok  bar 
upp  erendi  sín  fyrir  Skútu,  ok  bað  hann  þar- 
vistar  ok  ásjá,  og  kveðst  mjög  þurftigr  vera, 
ok  svá  kemr,  at  Skúta  tekr  við  honum,  ok  hét, 
at  hann  myndi  þar  vera  um  vetrinn.  Ok  þar 
var  hann  þann  vetr,  ok  veitti  Skúta  honum  vel 
vistina,  enda  kunni  Grímr  vel  at  þiggja,  ok 
leitaði  hann  aldri  til  at  vinna  á  Skútu.  Um 
várit  er  þat  sagt,  at  þeir  fara  til  netja  báðir 
saman  einnhvern  dag,  Skúta  ok  Grímr,  er  þar 
váru  í  vatninu.  Ok  er  þeir  hafa  farit  um  hríð, 
þá  losnar  skóþvengr  Skútu,  ok  dvaldist  hann 
at  ok  batt  þvenginn,  ok  þá  veitti  Grímr  honum 
tilræði  ok  hjó  til  Skútu.     Enn  Skúta  var  þann 

veg  búinn,  at  hann  var  í  kufli  ok  hafði  brynju 
undir  kuflinum.  Festi  öxi  Gríms  í  kuflinum, 
enn  Skútu  sakaði  ekki,  og  nú  greip  hann  Grím 
höndum,  ok  spurði,  hvé  hann  var  svá  hverflyndr 
ok  ótrúr.  Enn  hann  segir  þegar,  at  Þorgeirr 
hafði  hann  þangat  sent,  at  drepa  Skútu,  ok  nú 
bað  hann  sér  griða,  enn  Skúta  hét  honum  engu 
um  þat;  enn  vita  þóttist  hann,  at  þetta  váru 
ráð  Þorgeirs.  Svá  er  sagt,  at  Skúta  færði  Grim 
út  í  einn  hólm  í  Mývatni,  ok  alnökðan.  Síðan 
batt  hann  hann  þar  í  hólminum  við  einn  staur, 
ok  kvað  hann  þar  mundu  búa  verða  um  hrið, 
nema  Þorgeirr  byrgi  honum.  Nú  ferr  Skúta 
heim  ok  sendi  Þorgeiri  orð  um  þétta,  enn  Þor- 
geirr  spurði,  ef  þeir  vildi  nökkut  við  hjálpa 
manninum.  Enn  þeir  kváðust  aldrei  hirða,  hvar 
hann  var,  ok  kváðust  eigi  mundu  duga  honum, 
ok  lét  hann  þar  líf  sitt  í  hólminum,  og  angr- 
aði  mest  sultr  og  mýbit,  er  hann  var  í  eng- 
um  klæðum. 

22.  Maðr  hét  Óláfr  ok  annarr  Þorgautr. 
Þeir  váru  sekir  menn,  ok  þó  var  þeim  margt 
vel  gefið.  Þeir  váru  menn  vænir  ok  kurteisir 
ok  góðir  fardrengir.  Svá  er  sagt,  atþeirkoma 
einhverju  sinni  á  furd  Þorgeirs  goða,  ok  báðu 
hann  ásjá,  ok  var  kaup  þeira  með  sama  móti 
og  þeira  Gríms  hafði  verit,  at  hann  mun  veita 
þeim  ásjá,  ef  þeir  dræpi  Skútu,  ok  nú  sendir 
hann  þá  til  Þorbergs  höggvinkinna,  vinar  síns, 

með  þeim  erindum,  sem  fyrr,  at  hann  gæfi  enn 
ráð  til  at  ná  Skútu,  ok  nú  koma  þeir  á  hans 
fund,  ok  sögðu  honum  sín  erendi,  þau  sem  Þor- 
geirr  hafði  boðit  til  hans.  Gott  þótti  Þorbergi, 
at  Þorgéirr  lét  eigi  fyrir  vinnast  um  þetta  mál. 
Kveðst  að  vísu  enn  skulu  til  gefa  nökkur  ráð. 
Nú  var  önnur  ráðagerð  hans,  enn  hit  fyrra  sinn. 
Þeir  hafa  nú  varning  nórænan  með  sér  frá  Þor- 
bergs,  ok  skulu  segjast  hafa  komit  út  á  Eyrum 
suðr,  ok  teljast  vera  frændr  þeira  Skeíils,  ok 
segja,  at  því  fóru  þeir  norðr  þangat,  at  þeir 
vilja  bæði  heimta  bætr  fyrir  vígin,  ok  svá  fé 
þat,  sem  þeir  höfðu  átt  bræðr,  ok  Þorbergr  vildi 
eigi  láta  takast,  —  „skorið  þá  til  vistar  við 
Skútu  og  ásjá  um  mál  ykkart.  Farið  fyrst  suðr 
um  vatnit,  ok  þaðan  at  húsi".  Oknúfaraþeir 
svá  með  öllu  sem  þeim  var  fyrir  sagt.  Koma 
nú  á  fund  Skútu,  ok  bera  upp  erendi  sin,  ok 
tók  hann  við  þeim,  sem  þeir  beiddu.  Svá  var 
sagt,  at  þeir  váru  þar,  ok  var  Skúta  vel  til 
þeira,  ok  hverjum  manni  likar  vel  við  þá.  Ok 
um  jól  um  vetrinn  eða  litlu  fyrir  jólin  fellrþar 
váðmeiðr,  ok  kemr  einhver  kona  at  Skútu  ok 
bað  hann  at  gera,  ok  hann  ferr  til  þegar,  ok 
þeir  með  honum,  vetrtaksmenn  hans.  Tekr  nú 
Skúta,  ok  styðr  herðum  sínum  undir  mitt  tréit. 
Enn  þeir  Óláfr  og  Þorgautr  setja  nú  kvíslatré 
undir  endana.  Þá  hjó  Óláfr  til  Skútu,  enn 
Skúta  hljóp  nú  undan  trénu,  ok  fell  þat  niðr  á 

milli  þeira,  ok  kom  eigi  á  hann  höggit.  Hann 
var  þá  vápnlauss,  því  at  Fluga  stóð  við  vegg. 
Þá  hljóp  Þorgautr  at  honum  með  reiddaöxina, 
ok  vildi  þegar  hóggva  til  hans,  ok  nú  þreif 
hann  upp  eitt  tré,  er  lá  hjá  honum,  ok  laust 
við  öxinni  með  vííiinni,  er  konur  váru  vanar  at 
hafa  til  þváttar,  ok  svá  laust  hann  hart  við  at, 
öxin  hraut  ór  hendi  honum  Þorgauti,  ok  þá  er 
svá  sagt,  at  Skúta  greip  þegar  öxina,  ok  hjó 
þegar  Óláf  banahögg  með  þeiri  öxi.  Enn  frá 
lííláti  Þorgauts  segja  menn  misjafnt.  Sumir 
segja,  at  Skúta  léti  hann  koma  í  Hrafnasker, 
ok  sendi  Þorbergi  orð,  at  hann  veitti  honum 
nökkura  björg,  ef  hann  vildi.  Enn  sumir  segja, 
at  hann  dræpi  hann  þegar,  ok  hvárt  sem  þat 
var  heldr,  þá  heíir  hann  bana  af  fengit.  Nú 
eignast  Skúta  fé  þat  sem  þeir  höfðu  þangat  haft. 
Xú  verða  þeir  þessa  vísir,  Þorgeirr  ok  Þorbergr, 
ok  þótti  þeim  miklu  við  auka  sína  svívirðing, 
er  þeir  fengu,  því  heldr,  sem  þeir  lögðu  meiri 
stund  á  at  ná  Skútu,  ok  una  nú  stórilla  sinum 
hlut,  enn  létu  þar  fé  mikit,  ok  þótti  þeim  þat 
þó  miklu  verra,  er  Skúta  skal  njóta  megafjár- 
ins,  enn  kunna  þó  ekki  tilkall  at  veita,  ok  þótt- 
ust  þá  verða  berir  í  svikum  við  hanu,  ef  þeir 
kallaði  til  fjárins:  ok  varð  nú  af  því  þar  niðr 
at  falla  þessi  mál,  sem  þá  var  komit. 

23.     Þormóðr  hét  maðr,    er  bjó  í  Laxárdal 
á  Mánahjalla.     Hann    var    kvángaðr    maðr,   ok 

hét  kona  hans  Þorbjörg.  Hon  var  föðursystir 
víga-Skútu.  Þau  Þormóðr  áttu  son  ok  var 
nefndr  Eyjólfr.  Hann  var  vænlegr  maðr,  ok  óx 
þar  upp  heima  með  feðr  sínum  ok  móður. 

Maðr  hét  Þorsteinn.  Hann  bjó  á  þeim  bæ, 
er  á  Mýri  heitir.  Hann  var  ok  kvángaðr  maðr, 
ok  átti  þá  konu,  er  Þorgerðr  er  netnd.  Hon 
var  systir  víga-Glúms  at  Þverá  ór  Eyjafirði. 
Þau  áttu  þann  son,  er  Bjarni  hét.  Hann  var 
mikill  maðr  þegar  á  unga  aldri,  ok  rammr  at 
aíli.  Þau  Bjarni  váru  því  vön  jafnan  um  haust- 
um  at  fara  til  Þverár  at  heimboði,  ok  nú  gera 
þau  enn  svá  á  einhverju  hausti.  Tekr  Glúmr 
við  þeim  forkunnar  vel,  ok  váru  þar  þá  stund 
sem  þeim  líkaði.  Enn  er  þau  búast  heim  at 
fara,  þá  gaf  Glúmr  Bjarna  frænda  sínum  hest 
rauðan  sex  vetra  gamlan,  ok  kveðst  mundu  fá 
honum  annan  hest,  ef  nökkurir  væri  hvassari, 
enn  sjá.  Ok  nú  fara  þau  heim  frá  heimboðinu, 
ok  setr  Bjarni  þegar  hestinn  til  heys,  ok  var 
allvel  varðveittr.  Ok  um  sumarit  eftir  var  hon- 
um  mikil  forvitni,  hvé  bítast  vildi  hestrinn. 
Ræddi  hann  um,  at  hann  vildi  etja  við  hest,  er 
atti  Þorkell  Geirason  ór  Skörðum,  ok  var  á 
kveðít,  at  þeir  skulu  etja  at  miðju  sumri  hest- 
unum  á  Mánahjalla.  Enn  þeir  feðgar  áttugrán 
hest,  föxóttan,  ok  seldu  mönnum  jafnan  hross 
undan  til  slátrs,  enn  áttu  ekki  skap  til  at  etja 
hestinum.     Svá  er  sagt,  at  saman  koma  hestarn- 

ir  einhverju  sinni,  þeir  Þormóðs  ok  Bjarna,  ok 
bítast  svá,  at  í  blóði  var  hvárrtveggja.  Hús- 
karl  Bjarna  kemr  nú  á  fund  hans,  ok  segir  hon- 
um  frá,  er  hann  hafði  sét  báða  hestana  albitna, 
ok  kvað  hvárntveggja  hestinn  vera  alrauðan. 
Ok  þá  sendi  Bjarni  orð  Þorkatli,  at  eigi  myndi 
þeir  etja  hestunum,  segir  ok,  hvat  til  bar,  at 
hans  hestr  var  nú  ekki  ötufærr.  Þat  ætlaði 
Bjarni,  at  þeir  Eyjólfr  myndi  hafa  att  hestun- 
um  ok  Þormóðr,  faðir  hans,  ok  því  myndi  þeir 
þann  veg  vera,  at  af  manna  völdum  myndi  orð- 
it  hafa,  ok  því  bauð  hann  þeim  at  at  átta  vik- 
um  sumars.  Enn  Þormóðr  bað  Eyjólf  son  sinn 
fyrir  ráða,  hvárt  etja  skal  eða  eigi;  enn  hann 
vill  etja  láta.  Nú  váru  hestarnir  fram  leiddir, 
ok  váru  góð  vígin,  þar  til  er  gengnar  váru 
ellifu  lotur.  Þá  tekr  hestr  Eyjólfs  undir  kinn- 
arkjálka  á  hesti  Bjarna,  ok  helt  þar  lengi,  þar 
til  at  Bjarni  fór  til,  ok  laust  hestinn  af  takinu. 
Enn  Eyjólfr  snerist  nú  við  ok  laust  hestinn,  ok 
hraut  stafrinn  hart  af  hestinum,  ok  kom  á  öxl 
Bjarna,  ok  nú  váru  þegar  skildir  hestarnir. 
Gengr  Eyjólfr  at  Bjarna  ok  mælti,  at  þetta 
þykkir  honum  verr  tekizt  hafa,  enn  hann  vildi, 
—  „skal  ek",  segir  hann,  „rauntil  gera,  hvárt 
mér  var  þetta  váðaverk,  eða  eigi.  Nú  vil 
ek",  segir  hann,  „gefa  þér  sex  tigu  geld- 
inga  til  þess,  at  þú  kunnir  mik  eigi  um  þetta, 
ok  máttu  þá  skilja,  at  ek  munda  eigi  vilja,  at 

svá  hefði  at  borizt".  Bjarni  kvaðst  þessu  litlu 
síðr  valdit  hafa.  Þykkist  hann  nú  vita,  at  þeir 
muni  eigi  att  hafa  hestunum.  Fara  menn  nú 
síðan  heimleiðis,  ok  um  haustit  at  réttum  drógu 
þeir  Eyjólfr  út  sex  tigu  geldinga.  Nú  spyrr 
Þormóðr,  hvat  sauðir  skuli  þeir,  sem  út  váru 
dregnir.  Enn  Eyjólfr  kvaðst  hafa  gefit  Bjarna 
sauðina.  Þá  segir  Þormóðr:  „Bæði  ætla  ek", 
segir  hann,  „at  höggit  var  mikit,  enda  er  miklu 
launat";  —  ok  þegar  eftir  er  hann  hafði  þetta 
mælt,  þá  snýr  hann  Bjarni  at  honum,  ok  hjó 
hann  banahógg.  Ok  nú  vill  hann  eigi  þiggja 
geldingana.  Eyjólfr  var  nú  fámennr,  svá  at 
hann  mátti  ekki  ná  Bjarna,  ok  nú  segir  hann 
móður  sinni,  at  hann  mun  finna  Þorstein  frænda 
sinn  at  um  þetta  mál,  ok  svá  Einar  Konálsson, 
ok  beiða  þá  ásjá  um  með  sér.  Enn  Þorbjörgu 
móður  hans  þótti  mest  traust  að  Skútu,  ok  kvað 
honum  verr  mundu  þykkja,  ef  aðrir  væri  fyrr 
at  sóttir,  enn  hann.  Nú  gerir  hann  svá,  at  hann 
hittir  Skútu,  ok  segir  honum  sín  érendi,  ok 
hann  tekr  við  honum  forkunnar  vel,  ok  hét  þeg- 
ar  sinni  ásjá  um  þetta  mál.  Tók  hann  nú  við 
Eyjólfi.  Nú  ferr  Bjarni  á  fund  Glúms  at  Þverá 
frænda  síns,  ok  segir  honum  vígit.  Glúmr  seg- 
ir,  at  hann  vill,  at  Bjarni  sé  þar  með  honum 
um  vetrinn,  ok  til  þess  er  lyki  málum  þessum, 
ok  þótti  vera  gagnsakir  í  málinu.  Bjarni  sagði, 
at  honum  þótti  lítilmannlegt  at  flýja  bú  sín,  ok 

fór  hann  af  því  heim.  Enn  þó  vildi  Glúmr,  at 
hann  hefði  eigi  heim  farit  á  því  máli.  Eyjólfr 
vekr  nú  til  við  Skútu  frænda  sinn  þrjá  tíma 
um  tilbúnað  málsins,  ok  tók  hann  vel  hit  fyrsta 
sinn,  ok  kvað  enn  vera  gott  tóm  til  þess.  Enn 
í  annat  sinn  kvað  hann  munu  íinnast  gagnsak- 
ir  í  málinu.  Ok  hit  þriðja  sinn,  þá  er  Eyjólfr 
hafði  þetta  mál  upp  við  Skútu,  þá  kvaðst  Skúta 
vilja  hefnd  láta  fyrir  koma.  Ok  þá  beiddist 
Eyjólfr  at  taka  við  málinu,  enn  hann  hafði  áðr 
Skútu  í  hendr  fengit,  enn  hann  varnaði  honum 
þess,  ok  nú  verða  þeir  frændr  andorða  um  þetta, 
ok  við  þetta  skilja  þeir,  at  sinn  veg  þótti  hvár- 
um.  Enn  bráðlega  eftir  tal  þeira  ferr  Eyjólfr 
heiman  einn  saman,  ok  þar  til  er  hann  kom  á 
Mýri,  ok  nemr  þar  staðar  undir  garði  einhverj- 
um  hávum.  Ok  nú  sér  hann,  hvar  Bjarni  fór 
einn  saman  til  sauðahúss,  ok  skal  rýja  sauði 
fyrr  enn  aðrir  menn.  Nú  setr  hann  hurð  fyrir 
húsit.  Eyjólfr  gengr  nú  þangat,  okþokarhann 
hurðinni  frá  dyrunum.  Þá  tók  Bjarnitil  hend- 
inni,  ok  vill  láta  fyrir  dyrnar.  Þat  sér  Eyjólfr, 
ok  er  svá  sagt,  at  hann  höggr  af  Bjarnahönd- 
ina,  fyrir  framan  úlfliðinn.  Bjarni  hljóp  nú  út 
með  öxi,  ok  bað  Eyjólf  bíða  sín,  ok  svá  gerði 
hann.  Ok  þegar  er  Bjarni  kom  eftir,  þá  hjó 
haun  til  Eyjólfs  með  annarri  hendi,  ok  þegar  af 
honum  skjöldinn,  ok  í  jörðina  niðr  síðan.  Þá 
hjó  Eyjólfr  miUi  herða  Bjarna,  ok  var  það  bana~ 

högg.  Nú  ferr  Eyjólfr  á  fund  móður  sinnar  ok 
Skútu,  ok  sagði  þeim  til  þessa.  Svá  er  sagt,  at 
nú  líkar  Skútu  forkunnar  vel,  ok  þykkir  nú 
gott  hlut  í  at  eiga  með  honum,  er  hann  vildi 
nökkut  at  manni  vera  sjálfr,  ok  kallar  hans 
ferð  góða  vera. 

24.  Svá  er  sagt,  at  Þorgerðr  móðirBjarna 
ferr  þegar  á  fund  Glúms,  bróður  síns,  ok  segir 
honum  þessi  tíðindi,  ok  svá  selr  hon  honum 
vígsmálit,  ok  biðr  hann  taka  við  eftirmálinu. 
Hann  gerir  svá.  Glúmr  harmaði  þetta  mjök, 
ok  þótti  vera  ill  tíðendi.  Ferr  nú  á  fund  Ey- 
jólfs  Valgerðarsonar,  ok  segir  honum  atburðinn. 
Eyjólfr  vill  at  þeir  fari  allir  í  mála  tilbúnaðinn; 
kvað  vera  nauðsyn,  at  slík  mál  lægi  eigi  kyrr. 
Svá  er  sagt,  at  Glúmr  ferr  nú  fyrir  í  njósn  með 
tíunda  mann  til  Hnjóskadals,  ok  þaðan  til  Gnúps- 
skarðs,  svá  í  Bárðardal,  ok  átu  dagverð  þar  í 
dalinum,  at  þess  manns,  er  Áslákr  hét.  Þar 
var  stafkarl  einn  á  búi,  ok  þótti  förunautum 
Glúms  gaman  at  glettast  við  karl.  Glúmr  bað 
þá  ekki  glettast  við  hann  nieir  enn  hann  vildi ; 
kvað  þat  vera  lítilmannlegt  at  erta  gamalmenni, 
ok  nú  láta  þeir  hann  lausan;  enn  karl  fórþeg- 
ar  á  brott.  er  hann  mátti  i  sjálfræði  vera,  ok 
þar  til  er  hann  kom  á  þann  bæ,  er  heitir  í  ís- 
ólfstungu ;  enn  þar  bjó  sá  maðr,  er  Hávarðr  hét, 
ok  móðir  hans.  Nú  sagði  hann  Hávarði,  at  all- 
ólíkr  var  hann  þó    óðrum    mönnum   Glúmr,  ok 

kvað  hann  engan  einn  hlut  til  þess  hafa,  at 
honum  væri  betr  farit  enn  öðrum  mönnum.  „Mik- 
it  tekr  þú  af",  sagði  Hávarðr,  „eða  hvat  er  nú 
svá  nýtt  um  þetta"..  Nú  sagði  karl  honum, 
hvaðan  hann  var  at  kominn,  ok  hvé  farithafði 
með  förunautum  hans  ok  honum  áðr,  —  „Glúmr 
átti  hlut  í  með  oss"  —  ok  lofaði  hann  Glúm  í 
hverju  orði,  sem  hann  kunni,  ok  nú  bað  Há- 
varðr  móður  sína  gefa  karli  mat,  enn  hann  bjóst 
heiman  ok  fór  á  fund  Skútu,  vinar  sins,  ok  sagði 
honum  um  ferðir  Glúms,  þat  sem  hann  vissi  til. 
„Vel  þætti  mér  þat",  sagði  Skúta,  „at  Glúmr 
kæmi  hingat  til  vár,  ok  vilda  ek  gjarna,  at  hann 
fengi  erendi,  ef  hann  kemr  hér".  Nú  ríðr  Glúmr 
yíir  fjallit,  ok  hans  förunautar.  Svá  er  sagt,  at 
maðr  hét  Gautr.  Hann  bjó  þar,  sem  heitir  í 
Gautlöndum.  Hann  átti  góðan  hund,  er  Flóki 
hét.  Ok  þat  sama  kveld  gó  Flóki  einart  á  fjall- 
it  upp.  Ok  þá  þóttist  Gautr  vita,  at  manna 
myndi  ván  af  fjallinu  ofan.  Ok  nú  sendihann 
þegar  hjón  sín  ölltilSkútu,  ef  hannþyrfti  nökk- 
ut  manna  við.  Ok  nú  er  þeir  Glúmr  koma  þar 
í  nánd,  heyrir  hann  mannamál,  ok  skilr,  at 
nökkur  njósn  mun  komin  vera  um  þeira  ferð, 
enn  vildi  eigi  láta  teppa  sik  þar,  svá  at  hann 
mætti  eigi  þegar  aftr  snúa  at  hann  vildi;  ok 
snúa  þeir  nú  aftr  á  leið,  þar  til  er  þeir  finna 
Eyjólf  ok  förunauta  hans  á  Hálsi.  Skúta  segir 
nú,  at  honum  þótti  Gautr  minna  hafa  veitt  sér  í 

njósninni,  enn  hann  myndi  vilja,  þá  er  seinkað- 

ist  kváman  Glúms.     Þóttist  hann    nú   vita,   at 

Glúmr  mnn  hafa  orðit  varr  við  mannafararnar, 

ok  snúit  þá  aftr,  er  hann  skildi  njósnina  komna 

vera  fyrir  þeim.     Svá  er  sagt,  at  Skúta  vill  nú 

verja  þeim  vaðit  á  fljótinn    ok   hafði  hann  nær 

hundraði  manna,    áðr   enn  þeir  kómn  til   móts 

við   hann     Einarr   ok    Þorsteinn,    bróðir   hans, 

eftir  orðsending  Skútu.    Nú  koma  þeir  Eyjólfr 

ok  Glúmr  til  vaðsins  með  tvau  hundruð  manna, 

ok  því  nær  var  sagt,    at   þeir  Skúta  hefði  ok, 

því  at  Arnórr  ór  Reykjahlíð  veitti  honum.    Þat 

er  sagt,  at  þetta  var  við  Eyjarvað,  ok  várunú 

sínum  megin  hvárr  með  flokkana.    Eyjólfr  tal- 

ar  til  Glúms,  at  rétt  var,    at  búa  þar  mál  til, 

er  þeir  mætti  framast  komast,  svá  at  þeim  væri 

óhætt.     Ok    nú    íhugar  Glúmr  málit,    ok   fekk 

hann    nú    þat    ráð,    at    þeir    skulu  heyjast  við, 

Skúta  og  þeir  Eyjólfr.    Enn   Már,    son  Glúms, 

er  þá  var  átján  vetra  gamall,  skal  ríða  til  Mý- 

vatns  við  tíunda  mann,    at   stefna  Eyjólíi  Þor- 

móðssyni.     Hann  kom  þar  snemma  um  morgin- 

inn,  ok  barði  á  hurð.     Enn  Hávarðr   ór   ísólfs- 

stungu  var  þar  þá,  ok  gekk  hann  þá  til   hurð- 

arinnar.     Enn    Már    rak   á    honum    spjótit  Há- 

varði,  ok  vá  hann  þar,   enn  síðan  stefnir  hann 

Eyjólfi.     Eftir  þat  ferr  hann  á  fund  föður  síns, 

ok  segir  honum  til,  hvat  hann  heíir    at    sýst  á 

þeirri   stundu,    sem   hann    hefir  á  brottu  verit- 

Vel  líkar  þeim  Glúmi  ok  Eyjólíi  förin  Más,  ok 
báðu  hann  hafa  þökk  fyrir.  Segja  nú  Skútu, 
at  Hávarðr  mun  eigi  bera  oftar  njósnina.  Skúta 
skaut  nú  yfir  vaðit  snærisspjóti,  ok  kom  á  þann 
mann,  er  Þráudr  hét.  Hann  var  góðr  bóndi, 
ok  er  svá  sagt,  at  hann  fekk  þegar  bana.  Nú 
mælti  E37jólfr,  at  þar  væri  þann  veg  /arit  mönn- 
um  í  hvárumtveggja  stað,  at  mannskæð  myndi 
verða  deilan  þeira,  ok  nú  eiga  þeir  hlut  í,  Ey- 
jólfr  ok  Einarr,  at  þeir  myndi  vilja  sættast  á 
málit,  ok  þar  kom,  at  þeir  játtuðu  báðir  þeira 
ummælum  þessarra  mála.  Enn  sú  var  sættar- 
gerð  þeira  Eyjólfs  ok  Einars,  at  stafshöggit,  er 
Eyjólfr  laust  Bjarna,  ok  orðin  Þormóðs  skulu 
óhelga  hann  sjálfan.  Eyjólfr  skal  vera  utan 
þrjá  vetr,  ok  fara  þá  til  búa  sinna,  er  hann 
kemr  aftr.  Bjarna  skal  bæta  hundraði  silfrs; 
þat  skal  Glúmr  láta  koma  í  hendr  Þorgerði 
systur  sinni,  enn  móður  Bjarna.  Enn  þat  var 
ráðit  á  laun,  at  Skúta  skal  fá  Þórlaugar,  dótt- 
ur  Glúms,  ok  skal  Skútu  svá  heima  standa 
hundraðit,  at  Glúmr  gyldi  því  minni  heiman- 
fylgjuna.  Enn  þó  vissi  þat  ekki  fyrst  alþýða 
manna,  ok  nú  skiljast  þeir  at  sinni  vel  sáttir. 
Svá  er  sagt,  at  Skúta  bað  Þórlaugar,  ok  fekk 
hennar.  Þá  var  Álíildr  öuduð,  er  Skúta  hafði 
fylgt  áðr,  ok  Kolli  hafði  átt  á  Sauðanesi.  Þat 
segja  menn,  at  Þorlaug  hafi  átta  þrjá  bændr. 
F^TSt  átti  hon  Skútu,  þar  næst  þann  mann,  er 

Eldjám  hét,  ok  var  kallaðr  hinn  mildi;  hann 
var  farmaðr  ok  góðr  drengr.  Síðast  átti  hana 
Arnórr  kerlingarnef,  ok  eru  göfgir  menn  frá 
þeim  komnir,  ok  þótti  hon  vera  mikill  skör- 
ungr. 

25.  Nú  er  þat  fyrst  at  segja,  at  Þorgeirr 
son  Þóris  flatnefs  kemr  at  máli  einhverju  sinni 
við  Þórodd  goða  at  Hjalla  í  Ölfusi,  frænda 
sinn,  at  hann  gæfi  honum  nökkut  ráð  til  þess, 
at  koma  Skútu  til  alþingis,  ok  þóttist  Þorgeirr 
eiga  at  sjá  þar  til  föðurhefnda  við  Skútu.  Þór- 
oddr  kvað  eigi  mundu  batna  við  hans  kvámu. 
Enn  sjá  þykkist  hann  bragð  til  þessa;  segir,  at 
búðir  þeira  standa  hit  næsta  fyrir  vestan  á, 
ok  nú  gaf  hann  þat  ráðit  til,  at  þeir  skulu  hafa 
búðartoft  Skútu  fyrir  gang  um  sumarit,  ok  svá 
bað  hann  Þorgeir  reisa  þar  upp  ás,  ok  skera 
á  karlhöfða  á  endanum,  —  „ok  væntir  raik", 
segir  Þóroddr,  „at  Skúta  mundi  koma  tii  þings- 
ins  at  sumri,  ef  þann  veg  er  með  farit,  því  at 
svívirðing  mun  honum  at  þykkja,  þá  er  hann 
veit".  Þessa  meðferð  heíir  Þorgeirr,  sem  nú 
var  frá  sagt.  Ok  er  menn  koma  heim  á  heruð, 
var  mjök  fjölrætt  um  þetta,  hvárt  Skúta  mun 
þola  Þorgeiri  þessa  svívirðing,  ok  þykkir  þat 
hvergi  ólíkara,  at  hann  myndi  hefna  vilja,  svá 
sem  hann  er  áðr  farinn  við  flesta  menn,  þó  at 
minna  væri  til  gert  enn  nú  var.  Þat  er  sagt, 
at  kemr  þetta    til    eyrna    Skútu,    ok  lét    hann 

sem  hann  vissi  eigi,  alt  þar  til  er  menn  búast 
til  þings  annat  sumar  eftir.  Þá  ferr  hann  á 
fund  Arnórs  ór  Reykjahlíð,  ok  segir  honum,  at 
hann  vill,  atþeir  ríði  til  þings  um  sumarit.  Ok 
nú  samna  þeir  at  sér  mönnum;  ríða  heiman, 
sem  leiðir  liggja  til  þingsins.  Enn  er  þeir 
koma  á  völluna  efri,  þá  bað  Skúta  Arnór  ríða 
til  búðar  með  liðinu,  enn  hann  kveðst  eiga  ann- 
at  erendi  af  út  at  snúa.  Nú  reið  Arnórr  með 
íiokkinn  tíl  búðar  Skútu,  ok  tjaldaði  búðina. 
Enn  Skúta  snvr  þangat,  sem  hann  sá  mann 
ganga  með  viðarbyrði,  ok  nú  skiftir  hann  klæð- 
um  við  þenna  mann,  enn  tekr  upp  byrðina,  ok 
gengr  vestr  yfir  á  með,  ok  hefir  viðaröxina  i 
hendi  sér.  Þeir  hlaupa  nú  at,  menn  Þorgeirs, 
ok  fóluðu  viðinn,  enn  færa  hann  í  reikuð.  Ok 
nú  sér  hann  Þorgeirr  þetta  ok  bað  þá  vera 
láta.  Ok  þá  er  hann  átti  hlut  í  þessu,  þá  fell 
ofan  byrðrin,  ok  i  því  reiðir  hann  upp  öxina 
Skúta,  ok  veitti  Þorgeiri  þegar  banasár.  Nú 
hljóp  Skúta  þegar  til  sinna  manna,  ok  fara 
þeir  á  bak,  ok  riðu  brott  af  þinginu.  Fara  nú 
þar  til,  er  Skúta  var  komínn  ór  allri  hættu; 
þá  ríðr  Skúta  heim  til  bús  síns.  Enn  Arnórr 
snýr  aftr  til  þingsins  með  allan  flokkinn,  ok 
svá  til  búðarinnar.  Mál  eru  nú  til  búin  á  hönd 
Skútu,  ok  Glúmr  galt  fyrir  hann  hundrað  silfrs 
þar  á  þinginu.  Fara  menn  nú  heimleiðis.  Ok 
er  þeir  finnast  Skúta    ok    Glúmr,   sagði   Glúmr 

honum,  hvar  þá  var  komit,  at  sæzt  var  á  málit, 
ok  hann  hafði  goldit  fyrir  vígit  Skúta  sagði, 
at  þat  myndi  hann  aldri  gert  hafa,  ef  hann 
hefði  ráðit,  ok  kveðst  honum  eigi  þökk  fyrir 
kunna,  Glúmr  kvað  hann  meiri  svívirðing  af 
mundu  hafa  fengit,  ef  eigi  hefði  þetta  verit  at 
gert,  sem  nú  var  frá  sagt,  ok  þótti  sinn  veg 
hvárum,  sem  jafnan  váru  þeir  eigi  samlyndir 
mágar. 

Eldjárn  hinn  mildi  Áskelsson  kom  út  á  skipi 
sínu  i  Eyjafjörð  nökkuru  síðar.  Hann  var  far- 
maðr  mikill,  ok  hann  kemr  á  fund  Glúms,  ok 
sitja  þeir  á  tali  allan  dag,  svá  at  engi  vissi, 
hvat  þeir  töluðu.  Ok  litlu  síðar  sendi  Glúmr 
mann  til  Mývatns,  okbauð  hann  Þorlaugu  dótt- 
ur  sinni  til  boðs,  ok  bað  hana  hafa  gripi  sína 
með  sér,  ok  svá  nökkut  lausafé.  Enn  sumir 
menn  vilja  þat  segja,  at  Skúta  sendi  hana  heim 
til  Glúms,  þá  er  versnaði  með  þeim,  ok  þóttist 
Skúta  gera  þat  til  svívirðingar  Glúmi.  Enn 
hin  frásögn  er  hér  höfð,  at  Skúta  væri  eigi 
heima,  þá  er  sendimaðr  kom  eftir  Þórlaugu,  ok 
var  hann  farinn  norðr  á  Strandir  at  rekum. 
Hon  ferr  nú  á  fund  föður  síns  at  hans  orð- 
sendingu.  Nú  urðu  menn  brátt  varir  við,  hvat 
verit  hafði  i  talinu  þeira  Glúms  ok  Eldjárns, 
því  at  þá  gifti  hann  Þorlaugu  dóttur  sína  Eld- 
járni,  ok  fóru  þau  þegar  á  brott  ok  utan,  ok 
þótti  mönnum  þetta  vera  mikil  tíðendi,  ok  þótt- 

nst  vita,  at  Skúta  myndi  þessa  hefna,   ef  hann 
mætti  því  við  koma. 

26.  Ásbjörn  hét  maðr.  Hann  var  frændi 
Þorlaugar  ok  ónytjungr  mikill.  Hann  varð  sekr 
.á  várþingi  í  Skagafirði.  Hann  kemr  nú  á  fund 
Skútu  ok  biðr  hann  dugnaðar,  því  at  þau  Þor- 
laug  höfðu  veitt  honum  fyrri  ásjá.  Ok  Skúta 
hét  honum  ásjá,  ef  hann  færi  sendiför  hans  til 
Glúms.  Ásbjörn  kveðst  eigi  vilja  vera  ílugu- 
maðr  Skútu;  sagði  þat  eigi  vera  hans  færi. 
Skúta  sagði:  „Þú  skalt  fara  á  hans  fund,  ok 
mæla  þessum  orðum,  at  þú  þykkist  þurfandi,  at 
hann  gerist  forsjámaðr  ráðs  þíns,  ok  seg,  at 
þitt  vandræði  er  mikit,  er  þú  heíir  beðit  af 
vígaferlinu,  ok  get  ek,  at  þann  veg  beri  til  um 
fund  ykkarn,  at  Glúmr  sé  í  þingreið.  Enn  hans 
skaplyndi  er  þat,  at  hann  er  maðr  þrautgóðr 
ef  menn  þurfa  hans,  ok  enn  mætti  svá  verða, 
ef  þú  gerir  þitt  mál  líklegt;  enda  viti  hann, 
at  þú  ert  hjálplauss;  ef  hann  mælir,  at  þú  farir 
til  Þverár,  ok  bíðir  hans  þar,  til  þess  er  hann 
kemr  heim  af  þinginu,  þá  skaltu  svá  svara,  at 
„meir  er  þrengt  mínu  máli,  meðr  þvi  at  hugr 
býr  lítill  í  brjósti" ;  seg,  at  þú  hræðist  mennina, 
ok  vildir  heldr  koma  á  hans  fund,  er  þú  hittir 
hann  einn  saman;  ok  meðr  því  at  Glúmr  er 
armvitigr  ok  vel  skapi  farinn,  kann  vera  at 
þar  leggi  hann  til  nökkut  ráð;  ok  þess  skaltu 
biðja,    at    finna  hann    í    Mjaðmárdal,    er  gengr 

upp  frá  bænum  at  Þverá,  ok  sel  hans  standa. 
Lát  þér  þar  sýnast,  sem  þú  munt  hugboðit  hafa, 
at  finna  hann  at  ákveðnum  degi  ok  stund.  Ok 
ef  þetta  gengr  fram,  skaltu  þess  njóta  frá  mér, 
ok  mun  ek  þá  veita  þér  dugnað,  enda  vinnr 
þú  þat  eina  til,  at  þér  samir  vel",  —  ok  þessu 
játtar  Ásbjórn.  Svá  er  sagt  at  hann  hittir  nú 
Glúm,  þá  er  hann  var  kominn  á  leið  á  Öxna- 
dalsheiði,  ok  ríðr  hjá  honum,  ok  segir  sitt  er- 
endi,  ok  þau  orð  öll,  er  áðr  váru  sögð.  Glúmr 
kveðst  eigi  þat  vita,  at  hann  ætti  honum  góða 
hluti  at  launa,  —  „enn  fyrir  þá  sök,  at  þú 
segir  þik  vinlausan,  ok  lætr,  at  hér  liggi  við 
líf  þitt,  þá  vil  ek,  at  þú  farir  norðr  til  Þverár, 
ok  bíðir  þar  minnar  heimkvámu".  Hann  svarar: 
„Vel  er  leyst  vandræðit  ok  mikilmannlega,  enn 
þó  hefi  ek  eigi  dirfst  til  at  sækja  þangat,  er 
margir  menn  eru  fyrir,  ok  aldri  örvænt,  hvar 
óvinum  mætir".  Glúmr  svarar:  „Þú  ert  blaut- 
hugaðr.  Enn  at  þú  skilir,  at  ek  vil  þér  hjálpir 
veita,  þá  kom  þú  í  Mjaðmárdal  at  ákveðinni 
stundu  til  selja  minna,  því  at  þar  mun  eigi 
fjólmenni  fyrir".  Hann  svarar:  „Þann  kost 
hefir  þú  boðit,  er  mér  líkar".  Skiljast  þeir  nú. 
Ferr  Glúmr  til  þings,  enn  Ásbjörn  ferr  til 
Skútu,  ok  segir  honum,  hvar  komit  er.  Skúta 
segir:  „Vel  hefir  þú  leyst  þitt  erendi,  ok  ver 
nú  með  mér".  Enn  er  at  líðr  þessum  tíma,  þá 
býst  Skúta  heiman    ok    þeir    Arnórr   með   þrjá 

tigu  manna.  Þeir  riða  nú  norðan,  ok  koma 
vestr  yfir  Vóðlaheiði  ok  á  hjalla  þann,  er  heitir 
Kauðahjalli.  Þar  stíga  þeir  af  baki.  Þá  mælti 
Skúta  til  Arnórs :  „Nú  munu  þér  eiga  hér  dvöl 
um  hríð;  enn  ek  mun  ríða  inn  með  hlíðum,  ok 
vita,  ef  nökkut  verðr  til  fengjar.  Langt  hefir 
nú  verit  síðan  er  vér  höfum  hitt  menn  ór  her- 
uðum".  Hann  ríðr  með  vápnum  sínum,  ok  sér, 
er  hann  reið  í  dalinn,  at  maðr  ríðr  neðan  eftir 
dalnum  upp  frá  Þverá,  mikill,  í  kápu  grænni, 
ok  kennir  hann  þar  Glúm.  Þá  stígr  Skúta  af 
hestinum.  Hann  hafði  vesl  yfir  sér  tvískift 
svart  ok  hvítt.  Hann  lét  hestinn  í  rjóðr  eitt, 
ok  gengr  síðan  upp  til  selsins,  ok  var  Glúmr 
þá  kominn  í  selit.  Þat  var  þann  dag,  er  þeir 
skyldi  finnast,  Glúmr  og  sendimaðr  Skútu. 
Skúta  hafði  Flugu  í  hendi  ok  hjálm  á  höfði. 
Þar  segja  menn  eigi  einn  veg  frá.  Sumir  segja 
svá,  sem  hér  er  sagt,  at  þat  væri  öx,  ok  héti 
Fluga,  enn  sumir  segja,  at  þat  væri  sverð,  ok 
héti  Fluga,  enn  hvárt  sem  heldr  var,  þá  hafði 
Skúta  þat  vápn  jafnan  í  hendi,  ok  svá  var  nú 
þetta  sinn.  Nú  gengr  Skúta  at  selsdyrunum, 
ok  laust  á  vegginn,  ok  vikr  síðan  hjá  selinu 
aftr.  Glúmr  gekk  þá  út,  ok  hafði  ekki  í  hend- 
inni,  ok  sér  nú  éigi  manninn.  Hann  snýr  þá 
hjá  selinu,  ok  kom  i  hug,  at  maðrinn  var  ó- 
djarfr,  at  hann  myndi  eigi  traust  til  bera,  at 
ganga    at    selsdyrunum.     Nú    víkr  Skúta   milli 

hans  ok  dyranna,  ok  er  Glúmr  sér  þat,  ok 
kennir  manninn,  þá  hopar  hann  nndan,  enn  ár- 
gljúfr  váru  nær  selinu.  Skúta  biðr  hann  biða. 
Glúmr  segir,  at  þat  myndi  mælt,  at  eigi  væri 
fjarri,  hvárr  þeira  betr  væri  vígr,  ef  þeir  eru 
jafnbúnir  til,  —  „enn  eigi  vil  ek  ganga  á  vápn 
þín",  —  ok  hopar  hann  at  gljúfrinu.  Enn 
Skúta  leitar  þar  ofan,  er  ganga  mátti,  ok  sér 
í  gljúfrinu,  hvar  kápuna  rak  ofan.  Hann  hleypr 
at,  ok  leggr  til  kápunnar;  þá  heyrir  hann,  at 
mælt  er  yfir  honum  uppi:  „Þat  er  lítil  fremd", 
segir  svá,  „at  spilla  klæðum  manna".  Skúta 
leit  upp,  ok  kennir  þar  Glúm.  Hafði  hann  vit- 
at  raunar,  atþar  var  tó  undir,  er  hann  fór  of- 
an,  ok  réð  hann  því  til,  at  hann  sá  eigi  færi  at 
bíða.  Þá  mælti  Skúta:  „Á  þat  áttu  at  minn- 
ast,  Glúmr,  at  nú  hefir  þú  runnit,  ok  beðit  eigi 
Skútu".  „Satt  er  þat",  segir  Glúmr,  „enn  vilja 
munda  ek,  at  þú  rynnir  eigi  skemra,  áðr  sól 
settist  í  kveld".    Þá  kvað  Glúmr  þetta: 

Halfs  eyris  met  ek  hverjan 
hrísrunn  fyr  á  sunnan; 
vel  hafa  viðir  skógar 
vargfœðanda  borgit. 

Þar  skilr  með  þeim.  Ferr  Glúmr  heim,  ok 
samnar  liði,  og  segir,  hvert  vélræði  var  fyrir 
hann  sett  af  óvina  hendi;  lézt  ok  vilja,  at  þat 
mætti  brátt  gjaldast.  Hann  fær  á  lítilli  stundu 
sex   tigu    manna,    ok    ríða    síðan  upp  í  dalinn. 

Skúta  gekk  tíl  hests  síns,  ok  reið  með  hlíðinni, 
ok  gat  nú  at  sjá,  hvar  fjöldi  manna  reið,  ok 
veit,  at  þat  má  honum  eigi  endast,  ef  þeir  fá 
staðit  hann;  leitar  nú  ráðs,  brýtr  af  skaftinn 
spjótit,  ok  hefir  fyrir  staf;  tekr  af  hestinnm 
söðulinn,  enn  snýr  veslinu,  ok  reið  nú  at  sauð- 
um,  ok  hóar  fast  á  féit.  Nú  koma  þeir  eftir 
honum,  förunautar  Glúms,  ok  spyrja,  ef  hann 
hefði  sét  mann  nökkurn  skörulegan  ok  með 
vápnum  ríða  fram  um  leitit.  Skúta  kvaðst  sjá, 
at  maðrinn  fór  hvatlega,  ok  dró  þá  í  sundr,  er 
leitit  bar  i  milli  þeira.  Þeir  spyrja,  hvat  er 
hann  hét.  Skúta  segir:  „Ek  heiti  margr  at 
Mývatni,  énn  fár  i  Fiskilækjarhveríi".  Þeir 
sögðu:  „Af  skætingu  viltu  svaraoss  okspotti". 
Skúta  segir:  „Ek  kann  aldri  sannaraat  segja". 
Ok  þá  skilr  með  þeim.  Þat  er  sagt,  at  Skúta 
tekr  nú  vápn  sín,  ok  reið  hvatlega  til  sinna 
manna.  Enn  hinir  finna  Glúm  ok  segja  honum 
at  þeir  fundu  þann  mann,  er  þeim  svaraði  með 
spotti  ok  kvaðst  heita  margr  í  Mývatnshverfí, 
enn  fár  í  Fiskilækjarhverfi.  Glúmr  segir:  „Nú 
hefir  yðr  orðit  ráðfátt  nökkut.  Þar  hafi  þér 
hitt  Skútu,  eða  hvat  mátti  hann  sannara  segja, 
því  at  í  Mývatnshverfi  er  hverr  skúti  við  aon- 
an,  enn  í  Fiskilækjarhverfi  hittir  hvergi  skúta, 
ok  hefir  nú  nær  lagt  með  oss,  ok  eftir  skulu 
vér  enn  ríða",  —  ok  koma  nú  at  hjallanum, 
ok  eru  þeir  Skúta  þar  fyrir.     Enn  þar  var  ein- 

stígi  upp  at  ganga,  ok  er  þar  betra  at  verja 
með  þrjá  tigu  manna,  enn  sækja  at  með  sex 
tigu.  Þá  mælti  Skúta:  „Svá  er  nú,  Glúmr, 
at  þú  hefir  kost  til  gefit,  at  sækja  eftir  mér. 
Má  nú  vera,  at  þú  þykkist  þín  eiga  í  at  hefna 
fyrir  undanhaldit,  því  at  allknálega  heltu  und- 
an,  ok  bart  gott  áræði  til  at  hlaupa  í  gilit". 
Glúmr  segir:  „Satt  er  þat,  at  mér  leizt  þat 
ráð.  Enn  kunnir  þú  ok  hræddr  at  verða,  þá 
er  þú  lézt  vera  sauðamaðr  Eyfirðinga,  ok  leynd- 
ir  vápnum  þínum,  ok  ætla  ek  at  eigi  rynnir  þú 
skemri  leið".  Skúta  segir:  „Hversu  sem  hér 
til  hefir  verit,  þá  sæk  nú  at  með  hálfu  fleira 
lið,  enn  vér  munum  hér  bíða,  ok  eltast  eigi 
lengra".  Glúmr  segir:  „Ek  ætla,  at  vér  mun- 
um  nú  skilja  at  sinni.  Verðr  nú  virt  sem  má 
í  hvárn  stað".  Nú  ríðr  Glúmr  heim  til  Þverár 
með  sínum  mönnum,  ok  ekki  bjó  hann  þetta 
mál  til.  Skúta  kveðst  ætla,  at  eigi  myndi  hon- 
um  auðit  verða,  at  koma  Glúmi  fyrir,  ok  sagði, 
at  þat  myndi  undan  bera,  at  hann  yrði  honum 
at  skaða.  Ok  ferr  hann  nú  heim  við  sínum 
mönnum. 

'27.  Nú  er  þat  fyrst  at  segja,  at  Þorbergr 
höggvinkinni  gerir  heiman  ferð  sína  til  fundar 
við  þann  mann,  er  Arnórr  hét,  —  hann  var  at 
ok  smíðaði  skot  um  skála  Skútu,  —  ok  gaf 
honum  hálft  hundrað  silfrs  til,  at  hann  skyldi 
leyna  þeim  mönnum  þar    í    skotinu  hjá  sér,  er 

annar  hét  Játgeirr,  enn  annar  Eyjólfr.  Þeir 
váru  sekir  menn,  ok  hafði  Þorbergr  þá  senttil 
at  vinna  á  Skútu.  Ok  nú  var  þetta  kaup  þeira, 
Arnórs  ok  Þorbergs.  Eigi  var  Skúta  heima, 
þá  er  Þorbergr  hafði  þar  komit.  Hann  kemr 
nú  heim,  ok  var  honum  vel  fagnat,  sem  líklegt 
var.  Gengr  Skúta  nú  til,  ok  lítr  á  smíðina 
Arnórs,  ok  heíir  hann  ekki  vápna  í  hendi.  Arn- 
órr  telgdi  þá  með  knífi,  enn  tálgöxin  tt  þar  hjá 
honum.  Nú  hléypr  ofan  þilit  ok  mennirnir 
fram.  Þykkist  Skúta  nú  sjá  bragð  þeira.  Varð 
honum  nú  þat  fyrir,  at  hann  þreif  upp  tálgöx- 
ina,  ok  hjó  hann  Arnór  banahögg,  ok  kvað  hann 
eigi  oftar  sik  svíkja  skuli,  ok  nú  kallar  Skúta 
á  sína  menn  ok  segir  þeim,  hvert  vélræði  var 
fyrir  hann  sett.  Enn  húskarlar  hans  hlupu  til 
ok  drápu  flugumennina.  Enn  Skúta  heíir  silfrit 
þat,  er  Arnórr  hafði  haft  af  Þorbergi  höggvin- 
kinna.  Þetta  mál  var  til  búit  á  hönd  Þorbergi 
til  Eyjarþings,  ok  var  þar  sæzt  á  málit.  Skal 
Þorbergr  gjalda  fyrir  fjörráðit  hálft  hundrað 
silfrs,  enn  Þorbergr  skal  fara  á  brott  þaðan  ór 
sveitinni,  ok  til  Lundarbrekku  í  Bárðardal,  ok 
þótti  þá  líklegra  til,  at  af  myndi  taka  óþokk- 
ann  milli  þeira,  ef  þeir  sætist  eigi  svá  nær, 
sem  áðr  hafði  verit.  Ok  færir  Þorbergr  þegar 
bú  sitt. 

28.     Maðr    er    nefndr    Auðgísl.      Hann    var 
frændi  Þorbergs  höggvinkinna,    ok    hinn   mesti 

ónytjungr  þótti  hann  vera.  Hann  kemr  ein- 
hverju  sinni  á  fund  Þorbergs,  frænda  síns,  ok 
skorar  á  hann  til  nökkurra  tillaga  við  sik. 
Enn  Þorbergr  kvað  hann  eigi  verr  til  fallinn 
at  afla  sér  fjár  enn  sik,  ef  hann  hefði  þrifnað 
til.  Enn  fá  kveðst  hann  mundu  til  utanferðar 
honum,  ef  hann  vægi  Skútu.  Enn  Auðgísl 
kveðst  litlu  verra  eigu  at  launa  Skútu,  enn  hon- 
um,  enn  kvaðst  þó  nær  mundu  honum  leggja 
ef  hann  vildi.  Ok  nú  setti  hann  sjálfr  þau  ráð 
til,  at  hann  mun  brjóta  fatakistu  Þorbergs,  ok 
taka  á  brott  feld  hans  ok  kyrtil  ok  sverð,  enn 
ganga  síðan  fyrir  hann,  ok  heitast  við  hann 
sjálfan  at  taka  meira,  ef  hann  vildi  eigi  þetta 
gefa  honum,  enn  fara  síðan  til  Skútu,  ok  biðja 
hann  ásjá,  ok  sagði  hann  eigi  gruna  mundu,  ef 
hann  færi  þann  veg  með.  Þorbergr  kvaðst 
þetta  þykkja  féfrekt,  enn  kveðr  þó  líklegt,  at 
svá  myndi  ganga,  ok  vill  hann  fyrir  því  þenna 
kost.  Svá  ferr  Auðgísl  með  sínu  máli,  sem  áðr 
var  frá  sagt,  ok  kemr  á  fund  Skútu,  ok  beiddi 
hann  viðtöku  ok  ásjá.  Spurt  hafði  Skúta,  at 
sönn  var  saga  hans,  ok  tók  hann  við  honum. 
Svá  er  sagt,  at  Skúta  hafði  látit  gera  sér  lok- 
rekkju ;  enn  þar  var  svá  um  búit,  at  ketill  var 
upp  yfir  rekkjuna,  ok  reist  upp  haddan  yfir 
katlinum,  ok  váru  þar  á  festir  hringar  til  þess 
at  eigi  mætti  svá  at  koma  rekkjunni,  at  Skúta 
yrði  ekki  varr  við ;  af  því  var  haddan  upp  reist, 

at  hann  vaknaði  við,  ef  hon  felli.  Ok  jarðhús 
átti  hann  undir  rúmi  sínu,  ok  annan  jarðhúss- 
munna  í  sauðahúsinu.  Ekki  vissu  þetta  íieiri 
menn,  enn  Skúta  ok  fóstra  hans,  er  Sigriðr  hét, 
at  væri  þann  veg  um  búit,  ok  svá  unni  hann 
henni  mikit,  at  hann  trúði  henni  einni,  at  vita 
með  sér  slíka  hluti.  Enn  er  Auðgísl  hafði  þar 
verit  hálfan  mánuð,  var  þat  eina  nátt,  at  Skúta 
gekk  ór  rúmi  sínu,  ok  læsir  hlemminum,  er 
hann  kemr  afír  til  rúmsins,  ok  leggst  svá  niðr. 
Siðan  réð  Auðgísl  til,  er  hann  var  sofnaðr,  ok 
sté  í  rekkjugolíit,  ok  þegar  hljóp  niðr  undir 
honum  golíit.  Þá  fell  haddan  á  katlinum,  því 
at  hann  kom  við  festina,  ok  nú  vaknar  Skúta 
í  því  bili  við  þetta  alt  saman,  ok  nú  leggr 
hann  á  Skútu  miðjan.  Enn  Skúta  bregðr  upp 
fætinum,  ok  leggr  hann  í  fótinn  á  honum.  Nú 
hljóp  hann  þegar  upp,  ok  veitti  honum  bana- 
sár,  enn  tekr  nú  til  sín  gripina,  þá  er  Þorbergr 
hafði  átt,  ok  eftir  leitar  hann  við  Þorberg,  ef 
þetta  væri  nókkut  af  hans  ráðum;  enn  hann 
kvað  þat  fjarri  fara,  ok  kvað  Auðgísl  hafa  stol- 
it  frá  sér  gripunum,  ok  barit  á  honum  á  svá 
gert  ofan.  Nú  bjó  Skúta  þetta  mál  ekki  til, 
ok  fell  þetta  þar  niðr. 

29.  Einhverju  sinni  kom  Þorbergr  á  fund 
Þorgeirs  goða,  ok  sagði,  at  honum  þótti  eigi 
vel  veita  við  Skútu.  Þóttist  fá  mikit  manntjón 
af  honum,    ok    engar  bætr  fengit,    ok  biðr    nú 

Þorgeir,  at  eiga  hhit  í  um  sínar  sakar,  at 
Skúta  yrði  af  ráðinn.  Honum  kvaðst  illa  hugr 
um  segja,  enn  játar  þó  at  vita,  hvernig  til  vlll 
takast  um  sinn.  Um  várit  at  várþingi  samnar 
Þorgeirr  at  sér  mónnum,  ok  fór  upp  í  Reykja- 
dal  á  laun,  ok  hafði  tvau  hundruð  manna  til 
Lauga,  ok  á  nú  at  sitja  þar  fyrir  Skútu,  þá 
þegar  hann  riðr  til  Eyjarþings.  Skúta  hafði 
sex  tigu  manna,  ok  vissi  hann  enga  ván  til 
ferðar  Þorgeirs.  Nú  sér  Skúta  hrossfjölda  mik- 
inn,  ok  þykkist  eigi  vita,  hverju  gegna  myndi. 
Bað  nú  Arnór  ór  Reykjahlíð  at  vera  fyrir  lið- 
inu,  enn  hann  vill  ríða  til  húss  at  Eeykjnm. 
Nú  fór  hann  til  bæjarins  einn  saman,  ok  siðan 
at  hrossum  Þorgeirs,  ok  hittir  hann  þar  einn 
mann  af  liði  Þorgeirs,  er  gætti  hrossanna.  Sá 
maðr  sagði  alt,  hvat  gegndi  um  ferð  Þorgeirs, 
ok  spurði,  ef  hann  vissi  nökkut  af  Skútu,  enn 
hann  kvað  þat  fjarri  fara,  Nú  spurði  Skúta, 
hverir  þar  sæti  i  brekkunni  stund  frá  þeim, 
enn  maðrinn  kvað  þann  heita  Vestmann,  er 
fyrir  þeim  var,  ok  i  litklæðunum  var,  enn  hinir 
tveir  fengnir  honum  til  fylgdar  við  hann  — 
„ok  skulu  þeir",  segir  hann,  „njósna  um  ferð 
Skútu,  því  at  Þorgeirr  vill  íinna  hann" ;  ok  nú 
skilja  þeir,  ok  riðr  Skúta  fram  hjá  þeim  Vest- 
manni,  Hann  var  í  kufli,  ok  nú  fleygir  Skúta 
til  Vestmanns  spjóti,  ok  kvað  hann  mega  nú 
sjá  þann  mann,  sem  hann    hefði    áðr    at   leitat. 

Spjótit  kom  á  Vestmann  miðjan,  ok  fekk  hann 
þegar  bana.  Skúta  hleypti  nú  á  brott  ok  til 
sinna  manna,  enn  hinir  fórn  á  fund  Þorgeirs, 
ok  segja  honum  til  svá  búins.  Nú  eggjar  Þor- 
bergr  mjök,  at  ríða  eftir  Skútu,  enn  Þorgeirr 
vill  þat  ekki,  ok  kvaðst  ekki  oftar  til  leita  við 
Skútu.  Þetta  mál  var  nú  búit  til  Eyjarþings, 
ok  sættust  þeir  á  þinginu.  Guldu  þeir  Þor- 
steinn  hundrað  silfrs  fyrir  víg  Vestmanns.  Þá 
lét  Þorgeirr  þat  til,  er  hann  náði  bótunum,  at 
hann  skyldi  aldri  sitja  um  líf  Skútu  síðan.  Ok 
nú  fara  menn  heim  af  þinginu,  ok  váru  nú  allir 
sáttir,  ok  efndi  Þorgeirr  þat  vel,  at  hann  setti 
fjörráð  fyrir  Skútu. 

30.  Svá  er  sagt,  at  þeir  kæmi  at  máli  við 
Þórodd  goða  Eyvindarson,  frænda  sinn,  synir 
Þóris  flatnefs.  Hét  annarr  þeirra  Þórðr  Illugi, 
enn  annarr  Björn.  Þeir  báðu  hann  ráðagerðar 
til  at  drepa  Skútu  Áskelsson,  því  at  hann  hefði 
drepit  föður  þeira  ek  bróður.  Þóroddr  vill  nú 
þreifa  um  þá,  ok  þóttist  ger  vita,  hvat  þeir 
váru,  ok  þótti  honum  Þórðr  Hlugi  ólíklegr  til 
hefnda,  ok  bað  þá  koma  önnur  misseri  í  þat 
mund,  ok  sagðist  þá  mundu  ger  vita  híbýli 
víga-SkútUj  ok  sagðist  þá  heldr  mega  vita, 
hverja  meðferð  hafa  skyldi.  Brott  fara  þeir  at 
sinni  bræðr,  ok  ætla  at  vísu  at  koma  á  hans 
fund  á  nefndri  stundu,  ef  nökkut  mætti  þeir 
reka  réttir  sinna  svívirðinga.  —  Nú  kemr  Þór- 

oddr  at  máli  við  þann,  er  Þorgrímr  hét.  Hann 
var  öttarsson  Þorgrímssonar,  ok  systrnngr  Þór- 
odds  at  frændsemi.  Nú  segir  hann,  at  hann 
var  heitbnndinn  í  við  þá  bræðr,  enn  frændr 
sína  ok  sonu  Þóris  flatnefs,  at  kunna  at  segja 
þeim  nökkut  af  híbýlum  víga-Skútu  af  Mývatni, 
ok  ráðit  þeim  ráð  til  hefnda  eftir  föður  sinn 
ok  frændr,  —  „enn  mér  er  það  ókunnigt", 
segir  hann,  „at  svá  búnu.  Nú  trúi  ek  þér  bezt 
at  fara  með  mínum  érendum  norðr  þangat,  enn 
þat  skal  vera  með  því  möti  ok  tilstilli,  at  ek 
vil",  segir  Þóroddr,  „at  þú  látir  þik  áskilja  við 
einhvern  húskarl  minn,  ok  skaltu  vinna  á  hon- 
um  ok  hlaupa  síðan  norðr  til  Skútu,  ok  biðja 
hann  ásjá  ok  skaltu  fiflast  á  Sigríði,  fóstru 
hans,  ok  gefa  henni  margt,  enn  tala  aldri  um 
Skútu  við  hana,  ok  far  til  þings  at  sumri  ok 
finn  mik".  Þorgrímr  mælti  mjók  í  móti,  enn 
fór  þó  með  öllu,  sem  Þóroddr  hafði  honum  boð- 
it ;  vinnr  nú  á  húskarlinum,  ok  hleypr  nú  norðr 
á  brott  á  fund  Skútu,  ok  bað  hann  viðtöku. 
Enn  Skúta  segir,  at  honum  þótti  kynlegt,  at 
hann  fór  norðr  þangat,  ok  sagði  sér  margt  vera 
sagt  torsóttlegt  frá  Þóroddi.  Tók  þó  við  hon- 
um,  ok  var  hann  þar  vel  haldinn.  Hann  tekr 
sér  brátt  af  at  skipta  við  Sigríði,  fóstru  Skútu, 
ok  gat  ástir  hennar,  því  at  Skúta  bannaði  þat 
ekki,  enn  þó  grunaði  þat  um  Þorgrím  Skúta, 
at  eigi  myndi  trúr  vera.    Enn  þó  var  hann  þar 

um  vetrinn,  enn  um  sumarit  vill  hann  fara  til 
þings,  at  hitta  Þórodd.  Ok  nú  ferr  hann  ok 
segir  Þóroddi  til  þessa,  þat  er  hann  mátti  af 
vita  um  háttu  Skútu,  ok  þótti  Þóroddi  eigi  færi 
á  um  sinn.  Illt  þótti  Þorgrími  at  starfa  í  þessu, 
því  at  Skúta  var  vel  til  hans.  Þóroddr  réð 
þeim  Illuga  ok  Birni  at  fara  til  Ölvis  hins 
spaka,  ok  biðja  hann  ráðs  at  vinna  Skútu.  Síð- 
an  fara  þeir  ok  finna  Ölvi.  Eéðst  hann  þegar 
til  ferðar  með  þeim.  ok  haga  svá  til,  at  þeir 
koma  til  híbýla  Skútu  um  nátt,  ganga  þeir  111- 
ugi  ok  Björn  í  jarðhúsit  með  ljósi,  enn  Ölvir 
var  hjá  jarðhúsmunnanum.  Þeir  ganga  nú  eftir 
jarðhúsinu,  ok  koma  at  þar,  sem  um  festina 
var  búit,  ok  nú  skáru  þeir  festina,  ok  létu  síga 
hóglega  niðr  hödduna.  Nú  lúka  þeir  upp  jarð- 
húsmunnanum,  ok  þá  kom  kaldr  blær  á  Skútu 
ór  jarðhúsinu,  ok  vaknar  hann  við,  ok  stóð  nú 
upp,  ok  í  því  bili  lagði  Hlugi  spjóti  á  Skútu. 
Enn  Skúta  hjó  yfir  höfuð  Illuga  ok  í  höfuð 
Birni,  ok  mælti  í  því,  at  eigi  hefði  allir  haldi- 
norðir  verit,  ok  nú  var  hann  þó  þvi  sári  særðr, 
er  hann  leiddi  til  bana.  Illugi  bar  nú  Björn 
bróður  sinn  á  brott  af  jarðhúsinu,  ok  var  hann 
mjök  sárr.  Ferr  hann  nú  síðan  á  brott,  ok  þeir 
Ölvir  allir  saman,  ok  andaðist  Björn  bráðlega 
af  því  sári,  sem  Skúta  hafði  veitt  honum.  Þor- 
grímr  bauð  nú  Sigríði  með  sér  at  fara,  enn  hon 
ásakaði  hann  mjök  um  þetta,  ok  kvað  þá  Skútu 

hafa  ójafnt  við  haft,  —  „er  hann  trúði  þér  vel, 
enn  þú  hefir  nú  svikit  hann";  ok  þó  ferr  hon 
nú  brott  með  honum  á  þeirri  nátt,  ok  giftist 
honum  síðan.  Nú  er  þat  sagt,  at  mál  var  til 
búit  um  víg  Skútu,  ok  varð  Þórðr  illhugi  sekr 
um  vígit  Skútu,  ok  skal  hann  vera  utan  þrjá 
vetr.  Enn  þeir  halda  upp  bótum  fyrir  ráðin 
ok  tilförina  vígs  Skútu,  Þóroddr  goði  ok  Ölvir 
hinn  spaki,  sonr  Þorbergs  höggvinkinna.  Ok 
váru  nú  sáttir  at  kalla. 

Þótti  mörgum  mönnum  þat  eigi  fyrr  hafa 
at  hendi  borit,  enn  líklegt  var,  um  málit  Skútu, 
at  hann  væri  af  ráðinn.  Enn  þó  er  þat  eina 
satt  af  honum  at  segja,  at  hann  var  vitr  maðr 
ok  hinn  mesti  fullhugi,  ok  margir  gengu  ekki 
betr,  enn  til  jafns  við  hann,  þótt  miklir  þættist 
fyrir  sér  vera,  enn  eigi  þótti  hann  öllum  jafnað- 
armaðr  vera.  Höfum  vér  nú  hér  lok  þessarr- 
ar  frásagnar,  ok  þakki  nú  hverr,  sem  vert  þykkir. 


VIÐBÆTIR 
I. 

Úr  Landnámu. 


III.  19. 
Þorsteinn  höfði  hét  maðr;  hann  var  hersir 
á  Hörðalandi;  hans  synir  várn  þeir  Eyvindr 
ok  Ketill  hörðski.  Eyvindr  fýstist  til  Islands 
eftir  andlát  föður  sins,  enn  Ketill  bað  hann 
nema  báðum  þeim  land,  ef  honum  sýndist  síð- 
ar  at  fara.  Eyvindr  kom  í  Húsavík  skipi  sínu, 
ok  nam  Eeykjadal  upp  frá  Vestmannsvatni ;  hann 
bjó  at  Helgastöðum  ok  er  þar  heygðr.  Náttfari, 
er  með  Garðari  hafði  út  farit,  eignaði  sér  áðr 
Reykjadal,  ok  hafði  merkt  á  viðum,  enn  Ey- 
vindr  rak  hann  á  braut  ok  lét  hann  hafa  Nátt- 
faravík.  Ketill  fór  út  at  orðsendingu  Eyvind- 
ar;  hann  bjó  á  Einarsstöðum;  hans  son  var  Kon- 
áll  og  Þorsteinn,  faðir  Einars,  er  þar  bjó  síð- 
an.  Sonr  Eyvindar  var  Áskell  goði,  er  átti 
dóttur  Grenjaðar;  þeira  synir  Þorsteinn  ok 
víga-Skúta.    Dóttir  Eyvindar  var  Fjörleif. 

III.  18. 
Hann  (þ.  e.  Gnúpa-Bárðr)  átti  mörg  börn; 
hans  son  var  Sigmundr,  faðir  Þorsteins,  er  átti 
Æsn,  dóttur  Hrólfs  rauðskeggs;  þeira  dóttir  var 
Þórunn,  er  átti  Þorkell  leifr,  ok  var  þeira  son 
Þorgeirr  goði  at  Ljósavatni.  Annarr  sonBárð- 
ar  er  Þorsteinn,  faðir  Þóris,  er  var  á  Fitjum  með 
Hákoni  konungi,  ok  skar  rauf  á  oxahúð,  ok 
hafði  þá  hlíf;  því  var  hann  Leðrháls  kallaðr; 
hann  átti  Fjörleifu  Ey vindardóttur ;  þeira  syn- 
ir  váru  þeir  Hávarðr  í  Fellsmúla,  Herjólfr  at 
Mývatni,  Ketill  íHúsavík,  Vémundr  kögurr,  er 
átti  Halldóru,  dóttur  Þorkels  svarta,  ok  Áskell 
ok  Háls.  Hann  bjó  á  Helgastöðum. 

III.  20. 
Máni  hét  maðr;  hann  var  fæddr  í  Ömd  á 
Hálogalandi;  hann  fór  til  íslands  ok  braut  við 
Tjörnes,  ok  bjó  at  Máná  nökkura  vetr;  síðan 
hrak  Böðólfr  hann  á  braut  þaðan,  ok  nam  hann 
þá  fyrir  neðan  Kálfborgará,  milli  Fljóts  ok 
Kauðaskriðu,  ok  bjó  at  Mánafelli. 

III.  14. 
Maðr  hét  Þórðr  slítandi;  hann  nam  Hörg- 
árdal  upp  frá  Myrká  ok  ofan  til  Dranga  öðrum- 
megin.  Hans  son  var  Örnólfr,  er  átti  Ingvildi 
allra-systur ;  þeira  synir  váru  þeir  Þórðr  ok 
Þorvarðr  í  Kristsnesi  ok  Steingrímr  at  Kroppi. 

III.  17. 

Þengill  mjöksiglandi  fór  af  Hálogalandi  til 
íslands;  hann  nam  land  at  ráði  Helga  út  frá 
Hnjóská  til  Grenivíkr.  Hann  bjó  í  Höfða.  Hans 
synir  váru  þeir  Vémundr,  faðir  Ásólfs  í  Höfða, 
ok  Hallsteinn,  er  þetta  kvað,  þá  er  hann  sigldi 
af  hafi,  ok  frá  andlát  föður  síns: 

Drupir  Höfði, 

dauðr  er  Þengill, 

hlæja  hlíðir 

við  Hallsteini. 

III  20. 

Geiri  hét  maðr  norrænn,  er  fyrstr  bjó  fyr- 
ir  sunnan  Mývatn  á  Geirastöðum;  hans  synir 
váru  Glúmr  ok  Þorkell.  Þeir  feðgar  börðust 
við  Þorberg  höggvinkinna,  ok  feldu  Þorstein 
son  hans;  fyrir  þau  víg  váru  þeir  gervir  norð- 
an  ór  sveitum.  Geiri  sat  um  vetr  á  Geirastöð- 
um  við  Húnavatn.  Síðan  fóru  þeir  í  Breiðafjörð; 
ok  bjoggu  í  Geiradal  í  Króksfirði.  Glúmrfekk 
Ingunnar,  dóttur  Þórólfs  Véleifssonar.  Þeira 
börn  váru  þau  Þórðr,  er  átti  Guðrúnu  Ósvífrs- 
dóttur,  ok  Þorgerðr,  er  átti  Þórarinn  Ingjalds- 
son;  þeira  son  Helgu-Steinarr. 

IV.  2. 
Son  Una  (o:  danska)  ok  Þórunnar  var  Hró- 
arr  Tungugoði;  hann  tók  arf  Leiðólfs  allan,  ok 
var  it  mesta  afarmenni.    Hann  átti  dóttur  Há- 

mundar,  systur  Gunnars  frá  Hlíðarenda;  þeira 
son  var  Hámundr  enn  halti,  er  var  enn  mesti 
vígamaðr.  Tjörvi  enn  háðsami  ok  Gunnarr  váru 
systursynir  Hróars.  Tjörvi  bað  Ástríðar  mann- 
vitsbrekku  Móðólfsdóttur,  enn  bræðr  hennar 
Ketill  ok  Hrólfr  synjuðu  honum  konunnar,  enn 
þeir  gáfu  hana  Þóri  (o:  flatnef)  Ketilssyni;  þá 
dró  Tjórvi  líkneski  þeira  á  kamars vegg,  ok  hvert 
kvöld,  er  þeir  Hróarr  gengu  til  kamars,  þá  hrækti 
hann  í  andlit  líkneski  Þóris,  enn  kysti  hennar 
líkneski,  áðr  Hróarr  skóf  af.  Eftir  þat  skar 
Tjörviþau  á  hnífshefti  sínu  ok  kvað  þetta: 

Vér  höfum  þar,  sem  Þóri 

þar  var  sett  við  glettu, 

auðar  unga  brúði 

áðr  á  vegg  of  fáða; 

nú  hefk  rasta  karms  ristit  — 

réð  ek  einn  fyrir  þvi  meini  — 

hauka  skofts  á  hefti 

Hlín  ölbækis  mínu. 
Hér    af  gerðust  víg   þeira  Hróars  oksyst- 
ursona  hans. 


Yísuskýring. 

Víga-Glúmr:  Ek  met  hverjan  hrÍBrunn  fyrir  eunnan 
á  halfs  eyris.  Skógar  viðir  hafa  oft  borgið  vel  varg- 
fœðanda. 

Eg  met  hvern  hrísrunn  fyrir  sunnan  ána  á  við  hálfan 
eyri.    Skógrinn  hefír  oft  borgið  bardagamanninum. 


Leiðréttingar. 


Bls.  31io:  komist  les  komizt. 

Bls.  589:  Bögu  les  sögn. 

BIb.  58h:  sér  les  sér. 

Bls.  7524:  atti  les  átti. 


Nöfn 


Akr(s)höfði,   bær  í    Öxarf. 

í   Þingeyjars.   (  =  Akr?) 

17. 
Arnames,    bær    á     Gálma- 

ströud  (=Árskógsströnd) 

í  Eyjafj.s.  40,  41. 
Arnarstaðir,    bær    í    Eyja- 

firði  27. 
Arnarvatn,  bær  við  Mývatn 

í  Þingeyjars.  59. 
Arnðrr  smiðr  91,  92. 
Arnórr  kerlingarnef  Bjarn- 

arson  83. 
Arnórr  Þorgrímsson  í  Reyk- 

jahlíð  58,  64,  81,  q4,  87, 

88,  95. 
Atli  á  Grund   í   Bárðardal 

27. 
Auðgísl  92—94. 
Austmenn  23,  24. 
Álfhildr,    fylgikona    Skútu 

82. 
Árskógr,  bær  á  Gálmastönd 

(=Árskógsströud)  i  Eyja- 

fj.s.   (  =  Stærri-Árskógr) 

20,  22,  43,  44,  52. 


Ásbjörn    frændi   Þorlaugar 

86,  87. 
Áskell  goði  Eyvindarson   2 

—3,    6—10,    14—16,    18 

—22,     25—29,     31—36, 

39,  43,  47—57,  68,   100. 
Áskell  Fjörleifarson  2. 
Áslákr    bóndi    í   Bárðardal 

79. 
Áaólfr   í  Höfða  Vémundar- 

son  102. 
Ástríðr  Þorbjarnardóttir  að 

Kroppi  13. 

Bárðardalr,   sveit  i   Þing- 

eyjars.  10,  13,  38,  79,  92. 
Bárðartjörn,  bær   á  Látra- 

strönd    i    Þingeyjarsýslu 

44,  46. 
Bárðr  =  Gnúpa-Bárðr. 
Bjarni  Þorsteinsson  á  Mýri 

75—79,  82. 
Björn  (dularnafn  Vémundar 

kögurs)  48. 
Björn  frændi  Fjörleifarsona 

4—8. 

Björn    Þóris    son    flatnefs 

96,  98. 
Breiðifjörðr  102. 
Böðólfr  Grímsson  101. 
Böðvarr  Arnórsson  í  Reyk- 

jahlíð  58. 

Danmörk  9. 

Einarr   Konálsson   á    Ein- 

arsstöðum  2,  55,   77,  81, 

82,  100. 
Einarsstaðir,  bær  í  Reykja- 

dal  2,  31,  100. 
Eldjárn  hinn  mildi   Áskels- 

soa  83,  85. 
Eyjafjarðará  51. 
Eyjafjarðardalir  27,  51. 
Eyjafjarðarleið  39. 
Eyjafjörðr   3,    13,    14,    23, 

40,  43,  51,  75,  85. 
Eyjarvað  81. 
Eyjarþing  92,  96. 
Eyjólfr  (flugumaðr)  92. 
Eyjólfr    Valgerðarson    á 

Möðruvöllum    26,  32,  35, 

39,  43,    47,    55,    56,   68, 

69,  75,  79—82. 
Eyjólfr  Þormóðsson  á  Mána- 

hjalla  75—79,  82. 
Eyrar    (=   Eyrarbakki)  9, 

73. 
Eysteinn  Mánason  2—9. 
Eyvindr  Þorsteinsson  1, 100. 


Fell,    bær    í    Reykjadal    í 

S.-Þingeyjars.  (?  =  Önd- 

óttsstaðir). 
Fellsmúli  (?  =  Múli  í  Reykja- 

dal)    í  S.-Þingeyjarsýslu 

2.  101. 
Fiskilækjarhverfi  (  =  Kaup- 

angssveit)  í  Eyjafj.s.   90. 
Pitjar   (nú  Fitja)   á  eynni 

Storð    á    Sunnhörðalandi 

101. 
Fjörleif   Eyvindardóttir    2, 

100. 
Fjörleifarsynir  4,  32,  66. 
Fjörleifartóftir,    eyðibýli    í 

Bárðardal,  nú  ókunnugt, 

38. 
Flatey  á  Skjálfanda  20. 
Fljót  =  Skjálfandafljót  101. 
Fljótsheiðr  í   S.-Þingeyjars. 

2,  31,  37,  54. 
Flóki,  hundr  Gauts  80. 
Fluga,  öx  69,  74,  88. 
Fors,  bær  á  Síðu  68. 

Galti  í  Arnarnesi  41—43. 
Garðarr  Svafarson  1,  100. 
Gautlönd,  bær   í   Mývatns- 

sveit  30. 
Gautr  á  Gautlöndum  80. 
Gálmaströnd  (  =  Árskógs- 

Btrönd)  í  Eyjafjarðars.  13, 

37,  40. 
Gásir,  við  Eyjafjörð  15,  23, 

24.  40. 

Geiradalr  við  Króksfjörð  102. 
Geirastaðir,  bær  við  Húna- 

vatn  102. 
Geirastaðir,    bær  í   Króks- 

firði  65. 
Geirastaðir,  bær  við  Mývatn 

58,  63,  102. 
Geiri,     austmaðr    á    Geira- 

stöðum    58,  59,  61,  63— 

65,  102. 
Geirrekr,    bóndi    í  Reykja- 

hverfi  16. 
Glúmr    Eyjólfsson  =  víga- 

Glúmr    75,     77,    79—82, 

84—91, 
Glúmr  Geirason  skáld  58 — 

65,  102. 
Gnúpa-Bárðr  2,  101. 
Gnúpr,  bóndi  á  Öxnhóli  37 

—40,  43. 
Gnúpsskarð  =  Hellugnúps- 

skarð  =  Vallafjallsvegr, 

fjallvegr    miíli    Hnjóska- 

dnls  og  Bárðardals   í   S.- 

Þingeyjars.  79. 
Grani    á   ArnarBtöðum    27, 

51,  52. 
Grenivík,  bær  í  Höfðahverfi 

í  S.-Þingeyjars.  102. 
Grenjaðr  Hrappsson,  tengda- 

faðir  Áskels  goða  100. 
Grímr  (flugumaðr)  70—72. 
Grímsey  21. 
Grímseyjarsund  2. 


Grund,  eyðibýli  iBárðardal 

27. 
Guðrún  Ósvífrsdóttir  102. 
Gunnarr     Hámundarson     a 

Hlíðarenda  103. 
Gunnsteinn  bóndi  at  Þverá 

í  Hnjóskadal  45,  46. 

Hafrafellstunga,  bær  í  Öx- 

arfirði  í  N.-Þingeyjars.  19. 
Halldóra  Þorkels  dóttir  hins 

svarta  101. 
Hallr,    bóndi    at    Sandfelli 

58,  63,  65—67. 
Hallsteinn    Þengilsson   í 

Höfða  43—46,  102. 
Hákon  konungr  Aðalsteins- 

fóstri  101. 
Hálogaland  í  Noregi  102. 
Háls  Fjörleifarson   2,   4—8 

15,  26—28,    43,    50—53, 

101. 
Háls,   bær,    nú  prestssetr  í 
Ljósavatnsskarði  (Hnjóska- 

dal)  43,  47,  80. 
Hámundr   Gunnarsson   103. 
Hámundr    hinn  halti   Hró- 

arsson  103. 
Hánefr   bóndi    í   Óþvegins- 

tungu  10—19. 
Hávarðr    i    ísólfstungu   79 

—80. 
Hávarðr     Fjörleifarson    í 

Fellsmúla   2—4,  6,   55— 

57,  101. 

Hegranesleið  68. 

Helga  Granadóttir   27,   47, 

50—54. 
Helgastaðir,  bær  í   Beykja- 

dal  2,  27,  101. 
Helgi  bróðir  Hróa   í  Klifs- 

haga  18. 
Helgi  Eyvindarson    2,  100. 
Helgi  Þorbjarnarson  í    Ár- 

Bkógi  13,  35,  37,  40,  43, 

44,  46,  47,  52,  53,  56. 
Herjólfr    Fjörleifarson    12, 

23,  24,  38,  39. 
Hjalli,  bær  í  Ölfusi  83. 
Hnjóskadalr  i  S.-Þingeyjar- 

sýsln  24,  45. 
Hnjóská     i     S.-Þingeyjars. 

43. 
Hnjóskdælingr  32. 
Holt,  bær  í  Laxárdal    í  S.- 

Þingeyjars.  16. 
Hóll,  bær   i  Kræklingahlíð 

í  Eyjafjarðars.  27,  37,  38, 

42. 

Hrafn  (verkstjóri  Steingríms 

á    Kroppi)     25,    30—32, 

36,  37. 
Hrafn  bóndiáHóli  íKrækl- 

ingahlíð  27,   37—39,  42, 

43. 
Hrafn     bóndi    á    Lundar- 

brekku  10—13. 
Hraunsás,  eyðibýli   við  Mý- 

vatn  15,  18. 
Hrísey  á  Eyjaflrði  41. 


Hróarr  Tungugoði  102. 
Hróarstunga  á  Síðu  68. 
Hrói  í  Klifshaga  14—19. 
Húsavik    í    Þingeyjars.    I, 

3,  6,  7,  58,  65,  100,  101. 
Hvammr  í  (Aðal-)Reykjadal 

57. 
Höfðahverfi,  sveit  í  S.-Þing- 

eyjare.  47. 
Höfði  í  Höfðahverfi  43,  44. 
Hörðaland  í  Noregi  1. 
Hörgárdalr,   sveit   í    Eyja- 

fjarðars.  37,  40. 
Hörgsland  á  Siðu  68. 

Ingunn  Þórólfsdóttir  65. 
ísgerðr  á  Barðartjörn  44,  46. 
ísland  1,  2,  7,  55,  57. 
ísólfstunga,  bær   í   Bárðar- 

dal=(Litla-Tunga?)  79, 

81. 

Jarlsstaðir,  bær   í  Reykja- 

dal  27,  28,  47. 
Játgeirr  flagumaðr  91. 
Jökulsá  í  Öxarfirði  17. 

Kaupangr  =   Kaupangs- 
sveit  í  Eyjafirði  48. 

Kálfr  i  Flatey  20,  21. 

Kárapollr  í  Eyjafjarðará53. 

Ketili  flatnefr  53,  68. 

Ketill  hinn  hörzki  1,2,  100. 

Ketill   Fjörleifarson    2,    7r 
101. 


NÖFN. 


109 


Klifshagi,    bær  í    öxarfirði 

14—17. 
Knarrareyrr  í  S.-Þingeyjar- 

s.  23,  67. 
Kolli  í  Sauðanesi  82. 
Konáll  Ketilsson  2,  31,  37, 

38,  100. 
Kristnes,  bær  í  Eyjafirði  50. 
Kroppr,  bær  í  Eyjafirði  13, 

23,  52. 
Króksfjörðr  í  Barðastrand- 

ars.  65,  102. 
Kræklingahlíð,  sveit  í  Eyja- 

fj.s.  27,  37,  42. 

Laufáss,    bær    (nú    prests- 

setr)  í  S.-Þingeyjars.  42. 
Laugaland,  bær  í  Hórgárdal 

40. 
Laugar,  bær  í   Ljósavatns- 

skarði  =   Stóru-Tjarnir? 

28,  29,  32,  39,  95. 
Laxárdalr,  sveit  í   S.-Þing- 

eyjars.  16,  43. 
Leyningsbakki,    örnefni    í 

Reykjadal  50. 
Ljósavatn,   bær    í   S.-Þiug- 

eyjars.  5,  62,  64,  69, 101. 
Ljósavatnsskarð  í  S.-Þing- 

eyjars.  4,  26,  28,  31,  32, 

43. 
Ljósvetningaleið  32,  69. 
Ljótr   hofgoði   at   Þverá   í 

Laxárdal  16,  20. 


Lundarbrekka,  bær  í  Bárð- 
árdal  10,  13,  92. 

Mánafell,    bær   í   S.-Þing- 

eyjars.  (nafhið   nú  týnt) 

101. 
Mánahjalli,  eyðibýli  í  Lax- 

árdal  í  S.-Þingeyjars.  16, 

74,  75. 
Mán(a)á,  bærá  Tjörnesi  101. 
Máni  2,  (óvíst  sami   maðr) 

201. 
Máni  í  Grímsey  21,  22. 
Már  víga-Glúmsson  81,  82. 
Melkolfr  þræll  40. 
Mjaðmárdalr,  afdalr  í  Eyja- 

firði  87. 
Móðólfssynir  68. 
Mýiaugr  bóndi  2,  3. 
Mýlaugsstaðir,  bær  í  Reyk- 

jadal  74,  78. 
Mývatn  =  Mývatnssveit  í 

S.-Þingeyjars.  15,  23,  38, 

57,  58,    64,    72,    81,    85, 

90,  97,  101. 
Möðrudalsheiðr  38. 
Móðruvellir,   bær   í   Eyja- 

firði  26,  55. 

Nafarr,  sax  (austmaðr)  58, 

67. 
Náttfaravík  í  S.-Þingeyjar- 

sýslu  1,  100. 
Náttfari  1,  100. 
Norðlendingafjórðungr  56. 

Ófeigr     Járngerðarson     í 

Skörðura  65,  66. 
Óláfr  flugumaðr  72,  73. 
Ótryggr  húakarl  60,  64. 
Óttarr  Þorgrímsson  97. 
Óþveginstunga,  bær  í  Reyk- 

dal?    í    S.-Þingeyjars. 

(nafnið  nú  týnt)  9. 

Rauðahjalli  vestan  í  Vöðla- 

heiði  88. 
Rauðaskriða,  bær  í   (Aðal-) 

Reykjadal  í  S.-Þingeyjars. 

2,  3,  4.  101. 
Raufarhöfn  á  Sléttu  16. 
Reykdælar  19. 
Reykdælasaga  68. 
Reykir,  bær  í  Reykjahverfi 

í  S.-Þingeyjars.  95. 
Reykjadalr    (Reykjadalr  og 

Aðal-Reykjadalr)  1,  2,  5, 

15,  37,  42,  43,  95,  100. 
Reykjahlíð,  bær  við  Mývatn 

58,  64,  81,  84,  95. 
Reykjahverfi,    sveit    i    S.- 

Þingeyjars.  16, 

Sandfell,  eyðibýli   við   Mý- 

vatn  58,  63,  64. 
Sandleið  =  Sprengisands- 

vegr  15. 
Sauðanes  82. 
Signiundr  Gnúpa-Bárðarson 

101. 
Sigríðr  fóatra  Skútu  94,  97, 


Skagafjörðr  40,  86. 
Skefill  sverð  (austmaðr)  58, 

67,  73. 
Skefilsnautr,  sverð  66. 
Skógahverfi  á  Siðu  68. 
Skúta    Áskelsson     goða  = 

víga-Skúta    55—58,    63, 

68—74,  77—100. 
Skútustaðir.    bær    við    Mý- 

vatn  57. 
Skörð,  bær  i  Reykjahverfi  í 

S.-Þingeyjars.  65. 
Skörð,    hin    ytri,    bær    i 

Reykjahverfi  67. 
Slétta  (=  Melrakkaslétta)  15. 
Steinfiðr  44—46. 
Steingrímr  Ornólfsson  12 — 

16,  22—40,  47—53. 
Steinn  Þorbjarnarson  22. 
Stokkahlaðir,  bær  i  Eyjafirði 

51. 
Strandir  =  Langanesstrand- 

ir  85. 
Svartr  þræll  29—30,  32. 

Tjarnir,  bær  i  Ljósavatns- 

skarði  4,  26,  29. 
Tjörnes  1,  101. 

Uni  hinn  danski  102. 

Vagn  spjót  (austmaðr)  58. 
Vagnsnautr,  epjót  67. 
Vellir,    bær    i  Kaupangi 

(Kaupangssveit)  48. 
Vestmaðr  95,  96. 

Vestinannsvatn     í    Reykja- 

dal  1,  100. 
Vetrliðastaðir,      bær      í 

Hnjóskadal  24. 
Vémundr    kögurr   Þórisson 

2,  6,  7,  9,  10,    12,    14— 

57,  101. 
Vémundr  Þengilsson  102. 
Vindheimar    (í    Hörgárdal) 

á  Þelamörk  40. 
Víga-Glúmr  =  Glúmr  Eyj- 

Olfsson. 
Víga-Skúta  =   Skúta  Ás- 

kelsson 
Vík  í  Noregi  9. 
Vöðlaheiðr  í  S.-Þingeyjars. 

52,  69,  88. 
Vöðlaleið  68. 
Vöðlaþing  48. 

Yngvildr  allrasystir  50, 

Pengilll    mjöksiglandi    43, 

102. 
Þingvað  á  Hnjóská  24,  26. 
Þóra   Hallsteinsdóttir  43— 

45. 
Þorbergr  höggvinkinni   58, 

59—64,   71—74,  91—94, 

102. 
Þorbjörg  Eyvindardóttir  3, 

74,  77. 
Þorbjörn  i  Árskógi  13,  20, 

42,  43,  46. 
Þórðr  í  Akrhöfða  17. 


Þórðr    á    Völlum    i   Kaup- 

angssveit  48. 
Þórðr  Glúmsson   (=  Þórðr 

Ingunnareon)  65. 
Þórðr  gellir  70, 
Þórðr     illugi    Þóris   son 

flatnets  96—99. 
Þorfinnr  Arnórsson  i  Reyk- 

jahlið  58,  64. 
Þorgautr  flugumaðr  72 — 74. 
Þorgeirr    smjörhringr   33— 

36. 
Þorgeirr  Þóris  son  flatnefs 

83—84. 
Þorgeirr    (Ljósvetninga-) 

goði  Þorkelsson  5,  8,  62, 

64,  69—74,  94—96,  101. 
Þorgerðr  í  Hraunsási  15, 18. 
Þorgerðr   Eyjólfsdóttir    75, 

79. 
Þorgríma  á  Vindheimum  40. 
Þorgrímr  Óttarsson  97—98. 
Þórhallr    i   Hafrafeilstungu 

19. 
Þórir  geitskeggr  16. 
Þórir   flatnefr  Ketils  son 

flatnefs   53,    54,    56,    68, 

83,  96—97,  103. 
Þórir  leðrháls  Þorsteinsson 

2,  101. 
Þorkatla  Hallsdóttir  58,  J64. 
Þorkatla   Vémundar   dóttir 

kögurs  9. 
Þorkell  Geirason  58,  61,  65 

—67,  75—76,  102. 

Þorkell  leifr  101. 
Þorkell  svarti  101. 
Þórlaug  Glúinsdóttir  82, 85. 
Þorleifr    melrakki    10—13, 

25,  30—32. 
Þormóðr    á    Mánahjalla  2, 

74,  76,  81. 
Þóroddr   goði   Eyvindarson 

88,  97,  99. 
Þóroddr  harðjaxl  17,  19. 
Þorsteinn  blindingr  38,"39. 
Þorsteinn  bolstöng  3,  4,  6. 
Þorsteinn  höfði  1,  100. 
Þorsteinn  kvígr  66. 
Þorsteinn  varastafr  65,  66. 
Þorsteinn  á  Mýri  74,  75. 
Þorsteinn  Gnúpa-Bárðarson 

2,  101. 
Þorsteinn  Ketils  son  hinB  , 

hörzka  100. 
Þorsteinn    Sigmnndarson 

100. 
Þorsteinn  Þorbergsson  högg- 

vinkinna  58,  64,  102. 
Þórunn  Þorsteinsdóttir  100. 


Þorvaldr  Galtason  41—43. 
Þorvarðr  örnólfsson  50  53. 
Þrándr  bóndi  82. 
Þverá    (=  Munka-Þverá), 

bær   í   Eyjafirði  J75,    77, 

86—88,  91. 
Þverá,  bær  í  Hnjóskadal  (í 

Dalsmynni)  45 — 46. 
Þverá,   bær   í  PLaxárdal    í 

S.-Þingeyjars.  16,  19. 

Æsa  Hrólfsdóttir  101. 

Ölfus  83. 

ölvér  hinn  spaki  Þorbergs 

son  höggvinkinna  58,  98, 

99. 
Ömd  á  Hálogalandí  101. 
Öndóttsstaðir,  bær  í  Reykja- 

dal  15,  37,  38. 
örn  Geirason  58. 
urnólfr  rella  27,  28, 47, 48. 
öxaTÍjörðr  14  17. 
Öxnadalsheiðr  87. 
Öxnhóll,  bær  í  Hörgárdal  37. 

BÚEÐ  HEFIR  TIL  PRENTUNAR 

REYKJAVÍK. 

KOSTNAÐARMAÐUR :    SIG  URÐ  UR  KRISTJÁNSSON. 
1897. 


FÉLAGSPRENTSMIÐJAN 


FORMÁLI. 


Þorskfirðinga  saga  eða  gull-Þóris  saga  er 
áðr  gefin  út  af  dr.  Konráði  Maurer  i  Leipzig  1858  og  síðan 
hefir  Þorleifr  Jónsson  gefið  hana  út  í  Reykjavík  1878. 

Það  er  til  eitt  handrit  á  sögunni  á  skinni,  nr.  561 
4to  í  safni  Árna  Magnússonar,  enn  í  það  vantar  bæði  í 
miðjn  sögnnnar  og  að  aftanverðu. 

í  útgáfu  Þorleifs  Jónssonar  eru  þessar  eyður  fyltar 
eítir  handritum  úr  Breiðafirði,  enn  hann  getr  ekki  um 
aldr  þeirra  og  lýsir  þeim  ekki.  Enn  með  þvi  að  líkindi 
eru  tii,  að  sagan  muni  vera  allgömul  í  þessari  mynd, 
hefir  þótt  réttast,  að  fylgja  útgáfu  Þorleits  Jónssonar, 
með  því  líka  að  sagan  kemr  þá  i  heilu  liki.  —  Kaflinn  i 
miðri  sögunni,  í  10. — 11.  kap.,  sem  hér  er  settr  inn,  er 
einkendr  með  klemmum  [    ]  að  framan  og  aftan. 

í  utgáfu  Þorleifs  Jónssonar  er  sagan  nefnd  gull- 
Þórissaga,  enn  í  útgáfu  Konr.  Maurers  {Die  Gull-Þóris- 
saga  oder  Þorskfirðingasaga',  og  með  þvi  að  sagan  er 
einnig  nefnd  Þorskfirðinga  saga  í  handritum,  þá  hefir  þótt 
réttast  að  halda  þvi  nafni. 


TIMATAL. 

Utanför  gull-Þóris fyrir  920. 

Bardagi  við  Steinólf    ' um  930. 

Sógulokin um  940. 


Þorskfírðinga  saga. 


_pórólfr  liét  maðr,  sonr  Örnólfs  fiskreka.  Hann 
bjóí  Mostr;  því  var  hann  kallaðr  Mostrarskeggi. 
Hann  var  blótmaðr  mikill  ok  trúði  á  Þór.  Hann 
fór  fyrir  ofríki  Haralds  konungs  hárfagra  til  Is- 
lands,  og  sigldi  fyrir  snnnan  land;  hann  sigldi 
fyrir  norðan  Snæfellsjökul  ok  inn  á  á  fjörð  einn 
mikinn  ok  gaf  honum  nafn  ok  kallaði  Breiða- 
fjörð.  Hans  son  hét  Hallsteinn,  er  nam  Þorska- 
fjörð  ok  bjó  á  Hallsteinsnesi.  Hann  blótaði  þar 
til  ér  Þórr  sendi  honum  öndvegissúlur,  ok  gaf 
þar  til  son  sinn.  Eftir  þat  kom  tré  á  land 
hans  sex  tiga  ok  þriggja  alna  langt  ok  tveggja 
faðma  digrt.  Þar  heitir  nú  Grenitrésnes,  er 
tréit  kom  á  land.  Hallsteinn  hafði  herjat  á 
Skotland,  ok  tók  þar  þræla  þá,  er  hann  hafði 
út.  Þá  sendi  hann  til  saltgerðar  í  Svefneyjar. 
Þar  hafði  Hallsteinn  þrælahag  við.  Hallsteinn 
átti  Ösk  dóttur  Þorsteins  rauðs ;  þeira  börn  váru 
þau  Þorsteinn  surtr,  er  fyrstr  fann  sumarauka, 
Þórarinn  f  ok  Þiiríðr  Grímkell  hét  frilluson 
Hallsteins^ok  bjó  á  Grímkclsstöðum  út  frá  Gröf. 
Þessir  menn  kómu  til  íslands    með    Hallsteini: 

Hrómundr,  er  síðan  bjó  í  Gröf;  Valgerðr  hét 
kona  hans,  enn  Þorsteinn  sonr.  Eyjólfr  hinn 
auðgi  kom  til  íslands  með  Hrómundi  ok  bjó  í 
Múla  í  Þorskafirði;  Hallgerðr  hét  kona  hans, 
enn  Valgerðr  systir;  hon  var  fríð  kona.  Þor- 
geirr  hét  maðr,  er  bjó  í  Þorgeirsdal.  Þessir 
váru  allir  vinir  Hallsteins.  Böðmóðr  í  Skut  var 
víkingr  mikill,  ok  óeirinn  mjök;  hann  var  son 
Þorbjarnar  loka,  Eysteinssonar,  Grímkelssonar, 
Önundarsonar  fylsennis.  Þeir  váru  synir  Böð- 
móðs:  Þorbjörn  loki,  er  nam  allan  Djúpafjörð 
ok.Grónes,  ok  Vígbjóðr,  faðir  Steins  mjöksigl- 
anda,  er  Hítdælir  ok  Skógnesingar  eru  frá 
komnir.  Með  Þorbirni  loka  kómu  út :  Styrkárr, 
er  hann  gaf  land  í  Barmi  til  móts  við  Hall- 
stein ;  dóttir  Styrkárs  hét  Kerling  ok  heldr  marg- 
kunnig.  Helgi  hét  bróðir  Styrkárs,  er  land 
keypti  at  Hjöllum  í  Þorskafirði ;  hans  synir  váru 
þeir  Þórarinn  ákafi  ok  Þrándr  hinn  mikli.  Helgi 
var  virðingamaðr  ok  þó  ekki  dæll  við  alþýðu. 
Þorgils  hét  son  Þorbjarnar  loka;  hann  bjó  á 
Þorgilsstöðum  í  Djúpafirði;  þeir  feðgar  váru 
miklir  fyrir  sér  ok  ættstórir.  Úlfr  hinn  skjálgi 
son  Högna  hins  hvíta  nam  Eeykjanes  alt  milli 
Þorskafjarðar  ok  Hafrafells;  hann  bjó  á  Miðja- 
nesi ;  hans  synir  váru  þeir  Jörundr  ok  Atli  hinn 
rauði.  Með  Úlfi  kom  út  sá  maðr,  er  Hallrhét, 
ættstórr  ok  mikilhæfr;  hann  bjó  á  Hofstöðum 
við  Þorskafjörð,  ok  reisti  þar  hof  mikit,    því  at 


ÞORSKFIRÐINGA  SAGA. 


Úlfr  var  engi  blótmaðr.     Hallr  var  mikillhöfð- 

ingi,  ok  hnigu  þar  margir  til  hans.    Eauðr  hét 

son  hans,  ok  bjó  í  Kauðsdal  milli  Hofstaða  ok 

Berufjarðar.    Annarr  hét  Hyrningr ;  sá  var  yngri. 

Þuríðr   drikkinn   bjó  á  Kinnarstöðum,   ok    átti 

land  inn  til  Músarár;  hon  var  mörgu  slegin  ok 

gerði  manna  mun  mikinn.      Synir  hennar  váru 

þeir    Þorsteinn  ok  Þórhallr,     efnilegir    menn. 

Bera  hét  ekkja,  er  bjó  í  Berufirði;  hon  átti  þrjá 

sonu;    Björn  var    elztr.      Þórarinn  krókr  nam 

allan  Króksfjörð  meðal  Hafrafells  ok  Króksfjarð- 

armúla.   Með  honum  kómu  út  suðreyskir  menn: 

Gilli,  er  bjó  á  Gillastöðum,    göfugr  maðr;  Ket- 

ilbjörn  hét  son  hans,    hinn    vænlegsti  maðr.  At 

Hafrafelli  bjó  hólmgöngu-Kýlan,  enn  Naðr  bjó  í 

Naðrsdal;    Ásmundr    hét    hans    son.     Hallvarðr 

hrísi  bjó  á  Hrísahváli.   Már  hét  son  hans.  Oddr 

skrauti    hét    maðr,    er    út    kom  vestr  í  Vaðli. 

Hann  var  son  Löðvís  konungs  á    Gautlandi  ok 

Víeru  hinar  þungu,   Guðbrandsdóttur    af   Járn- 

beralandi.     Oddr  kaupir  lendr  í  Þorskafjarðar- 

skógum  at  Þuríði  drikkinni,  ok  bjó  at  Uppsöl- 

um;  hann  fekk  Valgcrðar,  systur  Eyjólfs  í  Múla; 

þeira  son  var  Þórir,  manna   mestr    ok    fríðastr 

sýnum.     Grímrhét  son  Eyjólfs.    Gils  skciðarnef 

nam  Gilsfjörð    ok    bjó  at  Kleifum;    hans    synir 

váru  þeir:  Heðinn  í  Garpsdal  ok  Herfinnr  í  Múla; 

dætr    hans    váru    þær    Hallgríma    ok  Þorbjörg 

knarrarbringa  ok  Ingibjörg.      Öláfr  belgr  bjó  í 

1* 


ÞORSKFIRÐINGA  SAGA. 


Óláfsdal  er  Ormr  injóvi  rak  ór  Óláfsvik,  enn 
Sléttn-Björn  ór  Belgsdal;  hans  synir  váru  þcir 
Þorgeirr  ok  Jósteinn  ok  Þorvaldr.  Steinólfr 
hétmaðr  ok  var  kallaðr  (hinn)lági;  hann  var  son 
Hrólfs  hersis  af  Ögðum;  hann  nam  land  milli 
Grjótvallarmúla  ok  Klofasteina,  ok  bjó  á  Stein- 
ólfshjalla  í  Fagradal.  Hann  átti  Eirnýju  Þið- 
randadóttur.  Þorsteinn  ok  Helgi  váru  synir 
þeira,  enn  Arndís  dóttir,  ok  Þuríðr,  er  Sléttu- 
Björn  átti.  Knöttr  ok  Þjóðrekr  váru  synir  þeira. 
Steinólfr  var  rausnarmaðr  mikill  í  búi  ok  hafði 
fjölment;  enn  erhonum  þótti  þrönglent  fyrir  sunn- 
an  fjörðinn,  nam  hann  Steinólfsdal  í  Króksfirði  ok 
gerði  bú  í  Bæ.  Hann  skipaði  dalinn  vinum  sín- 
um.  Grímr  frændi  hans  bjó  á  Völlum;  Her- 
gils  hét  son  hans.  Heimlaug  völva  bjó  á  Völu- 
stöðum  í  Kambsheiði,  enn  Steinólfr  bægði  henni, 
ok  var  hon  fyrir  því  óvin  haiis.  Þórarinn  krókr 
taldi  sér  dalinn,  er  Steinólfr  hafði  skipat  ok 
kallaði  hann  þat  sitt  landnám,  því  at  svá  var, 
ok  gerðist  af  því  fjandskapr  með  þeim  Stein- 
ólfi,  svá  at  þeir  drápust  þar  fyrir.  Vaði  hét 
maðr;  hann  var  skáld  gott;  hann  var  frændi 
Odds  ok  kom  út  með  honum ;  hann  bjó  á  Skáld- 
stóðum  í  Berufirði.  Óttarr  ok  Æsa  váru  börn 
hans  ok  váru  bæði  mannvænleg. 

2.  Þá  er  þessir  hinir  ungu  menn  óxu  upp, 
er  nú  váru  nefndir,  lögðu  þeir  leika  með  sér  á 
Berufjarðarísi,  ok  var  með   þeim    fóstbræðralag 

mikit.  Þórir  Oddsson  var  sterkastr  jafngam- 
all,  ok  allar  íþróttir  hafði  hann  umfram  sina 
jafnaldra.  Ketilbjörn  gekk  næst  honuni  um  all- 
an  vaskleik.  Þeir  tóku  íiska  ór  vatninu,  ok 
báru  í  læk  þann,  er  þar  er  nær,  ok  tæddust 
þeir  þar;  sá  heitir  nú  Alifiskalækr.  Þar  varð 
í  veiðr  mikil,  ok  taldi  Hof-Hallr  sér  veiðina, 
enn  Þuríðr  drikkinn  taldi  sér  ok  sinu  landi  ok 
frelsti  hon  sveinunum.  Enn  um  vetrinn  léku 
þeir  knattleika  á  Þorskafjarðar-ísi,  ok  kómu 
þar  til  synir  Hallsteins  ok  Djúpfirðingar,  Þor- 
steinn  ór  Gröf  ok  Hjallasveinar.  Þeir  fyrir 
sunnan  Þorskafjörð  gerðu  Þóri  at  fyrirmanni 
fyrir  örleiks  sakir  ok  allrar  atgervi;  enn  vest- 
anmenn  vildu  eigi  þat  ok  ýfðust  við  honum  all- 
ir,  nema  Hallsteinssynir.  Skip  kom  út  um  sum- 
arit  í  Breiðafirði  á  Dögurðarnesi,  ok  hét  Bárðr 
stýrimaðr,  frændi  Odds  ok  félagi,  þá  er  þeir 
höfðu  í  hernaði  verit.  Bárðr  sendi  til  Odds,  ok 
íluttist  siðan  til  Þorskafjarðar  við  fimtánda  mann; 
fimm  váru  islenzkir  menn  með  honum,  ok  réð- 
ust  þeir  í  brott  til  heraða  sinna.  Enn  Bárðr 
vill  tvívegis  fara,  ok  beiddi  sér  manna,  svá  at 
hann  væri  færr.  Þar  réðst  til  Þórir  ok  þeir 
níu  fóstbræðr  ok  svörðust  allir  í  f óstbræðralag ; 
skyldi  hver  þeira  annars  hefna;  þeir  skyldu 
saman  eiga  fengið  fé  ok  ófengið,  þá  er  þeir 
fengi,  jafnt  ok  til  ynni,  ok  var  Þórir  fyrirmaðr 
þeira,  þá  Ketilbjörn,  Þórhallr  og  Þorsteinn  Drik- 

kinnarsynir,  Hyrningr  Hallsson,  Björn  Beruson, 
Ásmundr  Naðrson,  Már  Hallvarðsson  ok  Óttarr 
Vaðason.  Þeir  réðust  til  skips  með  Bárði,  ok 
urðu  vel  reiðfara  ok  tóku  Þrándheim.  Þá  réð 
Haraldr  konungr  hárfagri  fyrir  Noregi;  með 
honum  var  Sigmundr  Löðvisson,  föðurbróðir  Þór- 
is.  Hann  fundu  þeir  ok  beiddu  hann  tillaga, 
því  at  þeir  höfðu  eigi  meira  fé  enn  til  skot- 
silfrs  um  jól  fram.  Sigmundr  latti  þá  at  vera 
með  konungi,  —  „ok  er  þar  ilt  félausum  mönn- 
um".  Hann  sendi  þá  norðr  á  Hálogaland  til 
Úlfs  vinar  síns,  ok  sagði  gott  þar  fjár  at  afla  í 
skreiðfiski.  Sigmundr  fekk  þeim  róðrarferju  ok 
Eekhall  skósvein  sinn  til  fylgdar  ok  tvá  leið- 
sögumenn  aðra:  Þránd  lang  ok  Hróa  hinn 
digra,  bróður  hans.  Þeir  kómu  um  haustit  norðr 
á  Þrándarnes  til  Úlfs,  ok  tók  hann  vel  við  þeim 
fyrir  orðsending  Sigmundar,  enn  kvað  þó  und- 
arlegt  þykkja,  at  Sigmundr  sendi  Þóri  frænda 
sinn  til  slíkra  féfanga,  ok  kvað  sér  svá  á  hann 
lítast  sem  hann  mundi  eigi  fiskimaðr  verða,  ok 
meiri  þroski  mundí  fyrir  honum  liggja,  ef  hann 
heldi  lífi,  —  „cnn  þat  er  líkast,  at  gifta  fylgi 
ráði  Sigmundar,  ef  til  er  gætt". 

3.  Þat  var  einn  dag,  at  þeir  félagar  reru 
at  fiski,  ok  kómu  síð  at  landi.  Úlfr  gekk  í 
móti  þeim;  ok  er  þeir  höfðu  búit  um  skip  sitt, 
sá  Þórir,  hvar  eldr  var,  nær  sem  lýsti  af  tungli, 
ok  brá  yfir  blám  loga.     Þórir  spurði,  hvat  lysu 

þat  væri.  Úlfr  segir:  „Ekki  skulu  þér  þat 
forvitnast,  því  at  þat  er  eigi  af  mannavöldum". 
Þórir  svarar:  „Því  mun  ek  þó  eigi  vita  mega, 
þótt  troll  ráði  fyrir".  Úlfr  kvað  þat  vera 
haugaeld.  Þá  grófst  Þórir  eftir,  enn  Úlfr  seg- 
ir  at  lyktum  ok  mælti:  „Agnarr  liét  berserkr 
son  Eeginmóðs  hins  illa;  hann  lét  gera  haug 
þenna  ok  gekk  þar  í  með  skipshöfn  sína  alla 
ok  mikit  fé  annat;  hann  verr  hauginn  með 
trollskap  siðan,  svá  at  engi  má  nær  koma ;  enn 
inargir  eru  dauðir,  er  til  hafa  komit  at  brjóta, 
eða  ella  hafa  þeim  orðit  önnur  skyrsi,  ok  eigi 
vitum  vér,  hvárt  hann  tryllist  dauðr  eða  kvikr". 
Þórir  mælti:  „Vel  er  nú  mælt,  ok  þat  er  nú 
drengilegra,  at  alla  þar  fjár  enn  róa  til  fiska 
ok  þar  skal  til  hætta".  Úlfr  latti  hann  mjög 
ok  allir  félagar  Þóris,  ok  kyað  Úlfr  eigi  hlýða 
mundu,  at  farit  væri.  Þórir  kveðst  eigi  at  síðr 
fara  mundu.  Svá  er  sagt,  at  Ketilbjörn  einn 
vildi  fara  með  Þóri,  ok  bar  engi  annarr  áræði 
til  hans  félaga.  Þeir  áttu  at  fara  í  fjallshlíð 
nökkura  til  haugsins,  ok  er  þeír  kómu  upp  í 
hlíðina,  laust  í  móti  þeim  svá  miklu  fárviðri, 
at  hvárgi  mátti  upp  standa-  Þeir  höfðu  milli 
sín  eitt  snæri,  ok  gekk  Þórir  fyrir,  meðan  hann 
mátti.  Enn  um  síðir  tók  upp  hvárntveggja,  ok 
kastaði  ofan  fyrir  hlíðina,  ok  nú  festir  snærit 
um  stein  einn  mikinn,  enn  þeir  váru  ákafa 
móðir,  ok  lágu  þar  til  þess   er  svefn  fell  á  þá- 

Þá  dreymdi  Þóri,  at  maðr  kom  at  honum,  mik- 
ill,  í  rauðum  kyrtli  ok  hafði  hjálm  á  höfði  ok 
sverð  búit  í  hendi;  hann  hafði  um  sik  digrt 
belti  og  þar  á  góðan  kníf  ok  glófa  á  höndum; 
var  þessi  maðr  mikilúðlegr  og  virðulegr.  Hann 
mælti  reiðulega  til  Þóris  ok  stakk  á  honum 
döggskónum  ok  bað  hann  vaka  ok  mælti:  „Ills 
manns  efni  ertu,  er  þú  vill  ræna  frændr  þína; 
enn  ek  vil",  sagði  hinn  komni  maðr,  „gera  til 
þín  verðleikum  betr,  því  at  ek  em  bróðir  feðr 
þíns  ok  sammæðr  við  hann;  ek  vil  gefa  þér 
gjafir  til  þess,  at  þú  hverfir  aftr  ok  leitir  ann- 
arra  féfanga.  Þú  skalt  þiggja  at  mér  kyrtil 
góðan  þann  er  þér  man  hlífa  við  eldi  ok  vápn- 
um,  ok  þar  með  hjálm  ok  sverð.  Ek  skal  ok 
gefa  þér  glófa  þá,  er  þú  mant  enga  fá  slíka, 
því  at  liði  þínu  mun  óklaksárt  verða,  ef  þú 
strýkr  þeim  með;  þessa  glófa  skaltu  á  höndum 
hafa,  þá  er  þú  bindr  sár  manna,  ok  man  skjótt 
verk  ór  taka.  Kníf  ok  belti  læt  ek  hér  eftir, 
ok  þat  skaltu  jafnan  á  þér  hafa.  Bk  mun  ok 
gefa  þér  tuttugu  merkr  gulls  ok  tuttugu  merkr 
silfrs".  Þórir  þóttist  svara,  at  honum  þótti 
þetta  of  lítit  af  svá  nánum  frænda  ok  férík- 
um,  ok  lézt  eigi  aftr  munu  hverfa  við  litla  fé- 
mútu,  -  „vissa  ek  eigi",  segir  Þórir,  „at  troll 
væri  mér  svá  nær  í  ætt,  áðr  þú  sagðir  mér. 
Enn  engrar  eirðar  ættir  þú  af  mér  ván,  ef  eigi 
væri    frændsemi    með    okkr".      Agnarr     segir: 

„Seint  munu  þín  augu  fylcl  verða    á   fénu,    ok 
því  máttu   vorkynna   mér",    sagði  Agnarr,  „at 
mér  þykki  féit  gott,  því  at  þú  munt  ærit  mjök 
elska  féit  áðr  lýkr".    Þórir  segir:     „Ekki  hirði 
ek  um  illspár  þinar;  enn  þiggja  vil  ek,    at   þú 
visir  mér  til  meiri  févánar,    ef   þú  vilt  þitt  té 
undan  þiggja".     „Heldr  vil  ek  þat",  segir  Agn- 
arr,    „enn    deila   illdeildum  við  þik.     Valr  hét 
vikingr,  er  átti  gull  mikit;  hann  bar  féit  undir 
helli  einn  norðr  við  Dumbshaf  ok  lagðist  á  sið- 
an  ok  synir  hans  með  houum,  ok  urðu  allir  at 
flugdrekum;  þeir  hafa  hjálma  á  höfðum  ok  sverð 
undir  bægslum.    Nú  er  hér  kalkr,    er  þú  skalt 
drekka  af  tvá  drykki,  enn  förunautr  þinn  einn, 
enn  þá  verðr  eftir  þat   er  má".     Siðan  vaknar 
Þórir,  ok  váru  þessir  hlutir  allir  þar  í  hjá  hon- 
um,  er  Agnarr  gaf  honum.    Ketilbjórn   vaknar 
ok  hafði  heyrt  alt  þeira  viðrmæli,    ok   svá  sét, 
hvar  Agnarr  fór;    hann  bað    Þóri   taka  þenna 
kost.     Eftir  þat  tók  Þórir  kalkinn  ok  drakk  af 
tvá  drykki,    enn   Ketilbjörn  einn;    þá  var  enn 
eftir  í  kalkinum;  Þórir  setti  þá  á  munn  sér  ok 
drakk  af  alt.     Nú  fell  á  þá  svefn;  Agnarr  kom 
þá  enn  ok  ávítaði  Þóri,    er   hann  hafði    alt  af 
drukkit  kalkinum,  ok  kvað  hann  þess  drykkjar 
gjalda  mundu  hinn  síðara  hlut  æfi  sinnar.    Agn- 
arr  segir  þeim   fyrir   marga   hluti   þá  er  fram 
kómu  síðar,  ok  lagði  ráð   til   með  Þóri,  hversu 
hann  skyldi  vinna  hellinn  Yals  víkings. 

4.  Eftir  þat  vitkuðust  þeir  ok  vakna;  fóru 
heim  síðan.  Þeir  sögðu  Úlfi,  hvat  fyrir  þá  hafði 
borit  ok  báðu  hann  vísa  sér  til  hellis  Vals. 
Úlfr  latti  þá  þeirar  ferðar  ok  bauð  þeim  fé  til 
at  þeir  færi  eigi,  ok  segir  engan  aftr  hafa  kom- 
it,  þann  er  farit  hafði,  enn  kvað  ilt  þykkja,  at 
þeir  menn  týndist,  er  Sigmundr  vin  hans  hafði 
sent  honum.  Enn  Þórir  vill  fara  fyrir  hvern 
mun,  ok  litlu  síðar  ráðast  þeir  félagar  til  ferð- 
ar  ok  fara  norðr  fyrir  Finnmörk  þar  til  er  þeir 
koma  norðr  fyrir  Blesaberg;  svá  hét  fjallit  þat 
er  hellir  Vals  var  í,  enn  þat  er  norðr  við  Dumbs- 
haf;  þar  fellr  á  mikil  í  gljúfrunum  fram  af 
bergi  og  alt  út  í  sjá.  Þórir  kendi  þá,  at  þeir 
váru  þar  komnir  er  honum  var  til  vísat.  Þeir 
fóru  á  bergit  ok  höfðu  þann  umbúnað,  er  Agn- 
arr  hafði  kent  þeim;  hjuggu  upp  tré  mikit  ok 
færðu  limarnar  fram  af  berginu  ok  báru  grjót 
á  rótina;  síðan  tóku  þeir  kaðal  ok  festu  við 
limarnar.  Þá  bauð  Þórir  förunautum  sínum  að 
fara  ok  hafa  fé  þat  er  fengi;  enn  engi  þeira 
bar  traust  til  at  ná  hellinum,  þótt  engi  væri 
önnur  hætta  enn  sú,  ok  báðu  þeir  hann  frá 
hverfa.  Þórir  segir:  „Eigi  mun  nú  þat  verða; 
er  þat  líkast,  at  ek  hætta  á  ok  hafa  ek  fé 
skuldlaust  slíkt  er  fæst".  Þeir  létust  eigi 
mundu  til  fjár  kalla  ok  sögðu  hann  ærit  til 
vinna,  ef  hann  næði.  Þeir  fundu  at  Þórir  var 
allr  maðr  annarr   enn   hann  hafði  verit.     Þórir 

fór  af  klæðum  sínum  ok  gerði  sik  léttbúinn; 
hann  fór  í  kyrtilinn  Agnarsnaut  ok  tók  glóf- 
ana,  beltit  ok  knífinn  ok  línu  mjóva,  er  Agnarr 
fekk  honum;  hann  hafði  snærisspjót,  er  faðir 
hans  gaf  honum;  gekk  hann  svá  fram  á  tréit; 
þá  skaut  hann  spjótinu  yfir  ána,  ok  festi  þat 
öðrum  megin  árinnar  í  viðinum ;  eftir  þat  fór  hann 
í  festina  ok  lét  línuna  draga  sik  af  berginu 
undir  forsinn;  ok  er  Ketilbjörn  sá  þat,  lézt 
hann  fara  vilja  með  Þóri,  ok  kvað  eitt  skyldu 
yfir  þá  ganga;  ferr  hann  þá  ofan  með  streng- 
inum.  Þórhallr  Kinnarson  kveðst  ok  fara  vilja, 
enn  Þrándr  langi  kvað  Sigmund  þat  éigi  spyrja 
skulu,  at  hann  þyrði  eigi  at  fylgja  þeim,  er 
hann  hafði  þó  heitit  sinni  liðveizlu.  Þórir  var 
nú  kominn  í  hellinn,  ok  dró  þá  til  sín  hvern 
er  ofan  kom.  Bergsnös  nökkur  gekk  fram  við 
sjóinn  alt  fyrir  fossinn  ok  fóru  þeir  Björn  Beru- 
son  ok  Hyrningr  þar  á  fram  ok  þaðan  upp 
undir  forsinn ;  þeir  hófðu  þar  tjald  hjá  snösinni, 
því  at  eigi  mátti  nær  vera  forsinum  fyrir  skjálfta 
ok  vatnfalli  ok  regni.  Þeir  Þórir  tendruðu  ljós 
í  hellinum  ok  gengu  þar  til  er  vindi  laust  í 
móti  þeim  ok  sloknuðu  þá  login.  Þá  hét  Þórir 
á  Agnar  til  liðs,  ok  þegar  kom  elding  mikil  frá 
hellis-dyrunum,  ok  gengu  þá  um  stund  við  þat 
ljós,  þar  til  er  þeir  heyrðu  blástr  til  drekanna. 
Enn  jafnskjótt  sem  eldingin  kom  yfir  drekana, 
þá  sofna  þeir  allir;    enn  þá  skorti  eigi  ljós,  er 

lýsti  af  drekunum  ok  gulli  því,  er  þeir  lágu  á. 
Þeir  sáu  hvar  sverð  váru  ok  kómu  upp  hjá 
þeim  meðalkaflarnir ;  þeir  Þórir  þrifu  þá  skjótt 
til  sverðanna,  ok  síðan  hlupu  þeir  yfir  drekana 
ok  lögðu  undir  bægsl  þeim  ok  svá  til  hjartans. 
Þórir  fekk  tekit  hjálminn  af  hinum  mesta  drek- 
anum,  ok  í  þessarri  svipan  þrífr  hinn  mesti  drek- 
inn  Þránd  lang  ok  íló  með  hann  út  ór  hellin- 
um  ok  þegar  hverr  at  öðrum  ok  hraut  eldr  af 
munni  þeim  með  miklu  eitri.  Nú  sá  þeir  er  úti 
váru,  at  glæddi  ór  forsinum ;  þeir  hlupu  ór  tjald- 
inu,  enn  drekarnir  flugu  upp  ór  forsinum,  ok  sá 
þeir  Björn,  at  einn  drekinn  hafði  mann  í  munni 
sér;  þóttust  þeir  þá  vita,  at  allir  mundu  þeir 
látnir,  er  í  hellinn  höfðu  farit.  Hinn  mesti 
drekinn  flaug  lengst,  sá  er  manninn  hafði  i 
munni,  ok  er  þeir  flugu  upp  yfir  bergsnösina, 
hljóp  hann  Björn  þá  upp  á  bergit  ok  lagði  mála- 
spjóti  á  drekanum.  Enn  er  hann  hrepti  áverk- 
ann,  þá  hljóp  ór  sárinu  mikit  blóð  í  andlit  hon- 
um  ok  fekk  hann  af  því  skjótan  bana,  enn 
blóðit  ok  eitrit  kom  á  fót  Hyrningi,  ok  sló  þar 
i  æði-verk,  svá  at  hann  mátti  trautt  standast. 
Nú  er  at  segja  frá  Þóri  ok  hans  félögum,  at 
þeir  afla  sér  mikils  fjár  i  hellinum,  svá  at  þat 
var  margra  manna  fullfengi  í  gulli  ok  mórgum 
dýrgripum;  er  svá  sagt,  at  þeir  hafi  á  þriðja 
dag  verit  í  Yalshelli;  þar  fann  Þórir  sverðit 
Hornhjalta,  er  Yalr  hafði  borit.     Síðan  las  Þór- 

ir  sik  fyrstr  upp  ok  dró  upp  fé  ok  þá  félaga 
sína.  Tók  hann  þá  fót  Hyrníngs  ok  strauk 
með  glófunum  ok  tók  þegar  ór  allan  verkinn. 
Nú  skyldi  Þórir  skifta  fénu,  ok  varð  einn  hlutr- 
inn  ávalt  mestr  ok  fór  svá  nökkurum  sinnum. 
Þá  mælti  Ketilbjörnc  „Fóstbróðir",  sagði  hann, 
„þú  hefir  mest  unnit  til  fjár  þessa;  nú  vil  ek 
gefa  þér  minn  hlut".  Þá  mælti  Þórhallr  því- 
líkum  orðum.  Þórir  varð  all-léttbrúnn  við  þetta 
ok  varðveitir  nú  féit;  enn  skift  var  gullinu 
Agnarsnaut  með  félögum  Þóris  ok  hefir  hverr 
þeira  mörk  gulls;  hann  gaf  ok  sinn  grip  hver- 
jum  þeira;  Hymingi  gaf  hann  sverðit  Agnars- 
naut.  Eftir  þat  fóru  þeir  aftr  til  Úlfs  ok  vildi 
Þórir  segja  frá  tíðindum.  Þeir  dvöldust  um 
hríð  með  Úlfi  ok  gerði  Þórir  þá  járnviðjur  um 
kistur  sínar  ok  læsti  vandlega  Valshellisgull  ok 
helt  alla  sína  félaga  á  sinn  kost  þann  vetr. 

5.  Enn  eftir  þat  fóru  þeir  suðr  til  Þránd- 
heims  ok  fundu  þar  Sigmund;  var  þat  við  jól. 
Þórir  sagði  Sígmundi  frá  ferðum  þeira,  enn 
Sigmundr  bað  þá  þegar  eftir  jólin  fara  ór  ríki 
Xoregs  konungs.  Hann  sendi  þá  ór  Þrándheimi 
ok  fekk  þeim  eyki  austr  um  Kjöl  til  Jamta- 
lands  ok  svá  til  Gestrekalands ;  þaðan  fóru  þeir 
á  Elfarskóg  ok  ætla  til  Svíþjóðar.  Sá  skógr  er 
fjögurra  rasta  ok  tuttugu  breiðr,  og  vissu  eigi, 
hvar  þeir  fóru.  Þeir  sá  fyrir  virki  hátt,  ok  er 
þeir  kómu  þar,  hófu  þeir  Þóri  upp  á  spjótaodd- 

um;  þá  krækti  hann  öxi  sinni  npp  á  virkis- 
vegginn  ok  las  sik  svá  upp.  Lauk  hann  þá 
upp  virkinu  fyrir  félögum  sínum;  gengu  þeir 
þá  inn  með  öll  föng  sín.  Þórir  lauk  upp  skál- 
anum,  ok  váru  þar  tólf  manna  rekkjur  ok  tvær 
mestar.  Virkit  var  órugt  vígi.  Þórir  bað  þá 
vörð  halda  ok  svá  gerðu  þeír.  Enn  litlu  síðar 
sá  þeir  tólf  menn  mjök  víglega  ríða  at  virkinu 
ok  váru  tveir  mestir.  Þeir  spyrja,  er  til  kómu, 
hverir  svá  djarfir  væri,  at  taka  virkit  með  valdi. 
Þeir  Þórir  sögðu  til  sín,  ok  spurðu,  hverir 
komnir  væri.  Sá  nefndist  Hauknefr,  er  svar- 
aði,  enn  annarr  Hama;  hann  var  af  Helsingja- 
landi,  enn  Hauknefr  af  Gestrekalandi.  Þeir 
báðu  þá  Þóri  út  ganga,  enn  Þórir  segir,  at 
hann  vill  berjast  við  jafnmarga  menn,  —  „ok 
skulu  tveir  af  vorum  mönnum  berjast  við  tvá 
yðra  menn" ;  þeir  vilja  þat.  Þórir  ok  Ketil- 
björn  börðust  við  tvá  af  stigamönnum  ok  hjó 
sitt  högg  hvárr  þeira,  ok  varð  hinum  þat  þeg- 
ar  at  bana,  Eftir  þat  börðust  þeir  allir  ok  var 
þat  harðr  atgangr;  enn  svá  lauk,  at  þeir  fellu 
allir  nema  tveir,  Hauknefr  ok  Hama;  þeir  váru 
þá  mjök  sárir.  Þórir  bauð  Hauknef  grið  ok 
báðum  þeim  ok  þvi  játtu  þeir  skjótt.  Síðan 
gengu  þeir  til  handa  ok  félags  við  Þóri  ok 
skiftu  at  jafnaði  öllu  þvi  fé,  er  þar  var,  ok 
fóru  af  skóginum,  er  þeir  váru  búnir,  fyrst  til 
Svíþjóðar,  enu  þaðan    til    Gautlands    ok   fundu 

þar  Löðvi  jarl  son  Æsu  hinnar  örðugu  Löðvis- 
dóttur.  Hann  gekk  þegar  við  frændsemi  við 
Þóri,  er  hann  sagði  ætt  sína;  þeir  váru  þar 
landvarnarmenn  um  hríð  og  gerðust  víðfrægir. 
6.  Æsa  hét  dóttir  jarls ;  hennar  bað  Gautr 
berserkr,  mikill  kappi ;  hann  var  sænskr  at  ætt. 
Með  honum  var  Geirr  hinn  gerzki,  ok  höfðu 
mikla  sveit.  Enn  jarl  vill  eigi  gefa  kon- 
una.  Þá  gengu  þeir  Þórir  á  hólmvið  berserk- 
inn  ok  höfðu  sigr.  Þá  vildu  félagar  þeira  hefna 
ok  sló  þá  í  bardaga  ok  varð  hin  harðasta  orr- 
usta;  enn  svá  lauk,  at  þeir  drápu  þá  alla  vík- 
ingana,  er  í  móti  risu,  enn  eltu  hina  ór  landi. 
Þrjá  vetr  var  Þórir  í  Gautlandi.  Þá  tók  jarl 
banasótt.  Hann  gaf  Þóri  kaupskip  ok  bað  hann 
fara  til  Islands;  enn  Hauknef  gaf  hann  dóttur 
sina  ok  þar  með  ríkit,  ok  var  hann  þar  eftir, 
enn  Þórir  fór  til  Noregs;  hann  sendi  Rekhall 
til  Englands  með  annat  skip.  Þeir  Þórir  fóru 
til  íslands  ok  kómu  út  í  Dögurðarnesi.  Þar 
kom  Steinólfr  hinn  lági  til  skips,  ok  brá  mjök 
við,  er  hann  sá  Þóri;  þar  var  ok  Kjarlakr 
gamli  ok  bað  hann  Steinólf  mág  sinn  eiga  gott 
við  Þóri;  kvað  honum  þungt  falla  mundu,  ef 
hann  gerði  svá,  —  „þvi  at  þínar  fylgjur  mega 
eigi  standast  hans  fylgjur",  sagði  Kjarlakr.  Stein- 
ólfr  falar  sverðit  góða  at  Þóri;  enn  Þórir  vill 
eigi  selja,  ok  bauð  at  gefa  honum  eins  manns 
herncskju.     Enn  Steinólíi  þótti  þat  líkt  ok  ekki, 

ok  lagðist  lítt  á  með  þeim.  Þórir  vill  þá  í  brott, 
því  at  honum  þótti  þeir  ærit  liðmargir.  Þeir 
tóku  sunnanveðr,  ok  ætla  til  Þorskafjarðar;  þá 
gekk  veðrið  til  landsuðrs  ok  austrs,  ok  bar  þá 
vestr  undir  Flatey.  Þar  bjó  Hallgríma  dóttir 
Gils  skeiðarnefs;  hennar  synir  váru  þeir  Her- 
gils,  er  síðan  bjó  í  Hergilsey,  ok  Oddr.  Þá  sá 
Þórir  Ingibjörgu  dóttur  Gils  skeiðarnefs,  ok 
fanst  honum  mikit  um  hana  þá  stund,  er  þeir 
dvöldust  í  Flatey.  Þeir  heldu  þaðan  til  Knarr- 
arness;  þat  ér  á  framanverðu  Reykjanesi,  ok  þá 
fekk  þat  nafn.  Þá  bjó  Breiðrí  Gröf;  þarheit- 
ir  nú  á  Breiðabólstað.  Þar  gengufélagar  Þór- 
is  af  skipinu,  þeir  er  fyrir  sunnan  Þorskafjörð 
áttu  heimili,  nema  Ketilbjörn  ok  Þórhallr;  þeir 
vildu  eigi  við  Þóri  skiljast. 

7.  Meðan  er  Þórir  var  utan,  hafði  andazt 
Oddr  faðir  hans.  Var  þá  uppgangr  Hof-Halls 
sem  mestr,  svá  at  hann  sat  nær  yíir  hvers 
manns  hlut  ok  virðing.  Hann  deildi  um  hoftoll 
við  Eeyknesinga.  Hann  vildi  ok  heimta  toll 
fyrir  vestan  Þorskafjörð;  enn  Hallsteinn  ok  þeir 
Eeyknesingar  höfðu  reist  Þórs-hof  vestr  þar, 
síðan  tréit  hit  mikla  hafði  rekit  á  land  hans, 
er  hann  eftir  blótaði,  ok  lögðu  þeir  þar  til  tolla; 
váru  af  þvi  dylgjur  miklar  með  þeim  Halli. 
Hallr  hafði  ok  í  brott  rekit  móður  Þóris,  Val- 
gerði,  ór  búi  sínu,  enn  sett  þar  niðr  Þorbjörn 
stokk,  ísfirzkan  mann,  mikinn   kappa    ok   Ask- 

mann  hinn  þunga;  hann  bjó  á  Askmannsstöð- 
um  út  frá  Skógum.  Þórir  helt  vestr  fyrir 
Þorskafjörð  skipi  sínu  ok  lendi  við  Grenitrés- 
nes.  Þar  fann  hann  Hallstein  ok  aðra  bændr, 
ok  buðu  þeir  Þóri  land  inn  frá  Gröf  milli  á 
tveggja.  Hallsteinn  fckk  honum  búfé  ok  Þuríði 
dóttur  sína  til  forráða;  gekk  Þórarinn  son  Hall- 
steins  á  skip  með  Þóri  ok  váru  þeir  íimtán  á 
skipi,  enn  Hallsteinn  fór  hit  efra  með  búferli 
Þóris  ok  váru  margir  saman.  Koma  þeir  Þór- 
ir  fyrr,  ok  ryðja  skipit  þar  er  nú  heitir  Búlk- 
áróss. 

8.  Nú  er  þar  til  at  taka  er  Hyrningr  Halls- 
son  kom  heim  ok  sagði  alldrengilega  frá  för 
-þeira  Þóris.  Hallr  mælti:  „Ólíkr  ertu  orðinn 
mér,  er  þú  vilt  vera  hlutræningr  fyrir  Þóri,  eða 
þá  er  þú  settist  eftir  við  hellinn  ok  fylgdir  hon- 
um  eigi,  ok  víst  eigi  uni  ek  því,  at  Þórir  siti 
eínn  yfir  Valshellis-gulli".  Hyrningr  kvað  hann 
þess  vel  hafa  aflat,  Hallr  kvaðst  eigi  hirða 
um  auvirðisskap  hans  ok  safnar  at  sér  þrim 
tigum  manna  |>á  er  hann  sá  för  Þóris.  Hann 
ferr  fyrir  innan  Þorskafjörð  ok  fundust  þeir 
við  Búlkárnesós.  Kallar  Hallr  þegar  til  gulls- 
ins  við  Þóri,  enn  hann  synjar  þverlega.  Hallr 
veitir  þá  snarpa  atgöngu.  ílann  hafði  gull- 
rekit  spjót  í  hendi;  hann  hleypr  í  flokk  Þóris, 
ok  lagði  snart  fram,  enn  fyrir  varð  Þórarinn 
Hallsteinsson    ok    stóð    spjótit  í  gcgnum    hann. 

Þórarinn  gekk  á  lagit,  ok  hjó  yfir  Hall  ok  þann 
banahögg,  er  næst  honum  var;  þar  fellu  þrír 
menn  af  Halli,  áðr  þeir  Þórir  ok  Ketilbjörn 
fengu  vápn  sín,  ok  nú  sjá  þeir  Hallr,  at  Hall- 
steinn  ok  hans  menn  váru  komnir  ofan  á  brekk- 
una  ok  veita  Þóri.  Hlaupa  þeir  Hallr  nú  til 
hesta  sinna.  Þá  vá  Þórir  mann,  enn  Ketilbjörn 
annan;  bar  þá  Hall  undan  ok  hans  menn. 
Þeir  Hallsteinn  ok  Þórir  hlaupa  nú  í  bátinn 
ok  nær  fjórum  tigum  manna,  ok  reru  yfir  fjörð- 
inn  ok  fundust  þeir  Hallr  þá  við  Vaðilseyri. 
Tókst  þá  þegar  athlaup  ok  vá  Þórir  einn  mann. 
Hallr  bauð  þá  sætt,  ok  kom  því  svá,  at  hann 
seldi  Hallsteini  sjálfdæmi,  fyrir  víg  Þórarins; 
enn  hann  gerði  tvau  hundruð  silfrs;  enn  menn 
þeir,  er  fellu  við  Búlká,  skyldu  koma  fyrir  til- 
fór;  enn  sá  cr  Þórir  vá  á  Vaðilseyri  var  fé 
bættr,  ok  kom  þar  fyrir  Uppsalaland,  ok  skyldi 
alt  ógert,  ef  Hallr  heldi  eigi  sættina.  Fór 
Hallr  við  þetta  heim  ok  undi  illa  við.  Hyrn- 
ingr  sagðist  eigi  vildu  með  honum  vera  ok  réðst 
í  Berufjórð  til  lags  við  Beru,  ok  var  með  henni 
þar  til  synir  hennar  vönduðu  um.  Enn  síðan 
gerði  hann  bú  á  Hyrningsstöðum  ok  bjó  þar 
til  elli.  Hann  helt  jafnan  vingan  við  Þóri,  ok 
þat  fé  hafði  hann  mest,  er  Þórir  gaf  honum, 
því  at  hann  náði  engu  af  Halli  föður  sínum. 

9.     Þórir  reisti  bæ  mikinn,  þar  er  nú  heit- 
ir  á  Þórisstöðum,  ok  setti  þar  saman  mikit  bú; 

var  hann  hinn  mesti  rausnarmaðr.     Allir    fóst- 

bræðr  hans  fóru  til  feðra  sinna.  nema  Þórhallr 

ok  Ketilbjörn.     Þuríðr  Hallsteinsdóttir    var  bú- 

stýra  Þóris,    ok    lagði    Ketilbjöru    hug  á  hana. 

Þórir  átti  son  við   Valgerði  konu  Hrómundar  í 

Gröf,  ok   hét   sá  Atli.      Hauknefr    hafði  gefit 

Þóri  hest  kinnskjóttan  ungan ;  hann  var  gauzkr 

hlaupari,  ok  var  alinn  á  korni  vetr  ok  sumar;  þess- 

um  hesti  reið  Þórir  yfir  Þorskafjörð,  hvárt  er  var 

íióð  eða  fjara,  ok  var  hann  gersemi  mikil.  Þór- 

ir  hafði  sæmdir  miklar  af  búi  sínu  ok  ferð  sinni 

ok  fé  því.  er   hann    hafði    út    haft;     hann  bað 

Þuríðar  dóttur  Hallsteins  goða  til    handa    Ket- 

ilbirni  fóstbróður  sínum,  ok  fekk  þann  kost,  ok 

gerði  bú  í  Tungu  fKróksfirði.  Enn  stundum  var 

hann  með  Þóri.      Enn  er  Þórir  hafði  einn  vetr 

búit,  fór  hann  til  Kleifa  ok  með  honum  Gilli  ok 

Vaði  skáld  ok  fóstbræðr  hans.     Þórir  bað  Ingi- 

bjargar  Gilsdóttur.     Enn  er  þeir  sátu    at    mál- 

um  þessum,  þá  lét   Gils    bóndi    enga    menn  ná 

at  fara  út  til   Óláfsdals,  því  at  hann  vildi  eigi 

at  Þorgeirr  ór  Óláfsdal   yrði    varr    við,    því  at 

hann   var  biðill    hennar    Ingibjargar,    ok    Lafði 

lagt  við  hana  mikla   ást.       Gils    lét    þá    þegar 

brúðlaup  gera  ok  helt  þar  öllum  komandi  mönn- 

um  meðan  veizlan   stóð.      Enn    er    Þórir    fór  í 

brott  með   konu    sína,   þá    fara    menn    út   með 

Gilsfirði  til  Saurbæjar,  þeir  er  at   boðinu  váru, 

ok  fundu  sauðamann  ór  Óláfsdal  ok  sögðu  hon- 

2* 

um  gjaforðit  Ingibjargar.  Sauðamaðr  fór  heim 
ok  sagði  þeim  feðgum.  Þorgeirr  vildi  drepa 
boðsmennina,  ok  kvað  íirn  í,  at  þeir  váru  leynd- 
ir  svikum  slíkum;  enn  Óláfr  bað  eigi  óverða 
gjalda,  ok  bað  hann  heldr  gjalda  Þóri.  Enn 
er  þeir  sá,  at  Þórir  reið  út  um  tcig  fyrir  vest- 
an  fjörð,  þá  báru  þeir  eigi  áræði  til  at  ríða  eft- 
ir  þeim.  Fór  Þórir  nú  heim  með  konu  sína  ok 
tókust  þar  ástir  góðar.  Þau  áttu  son,  er  Guð- 
mundr  hét  ok  var  hann  allbráðgerr.  Hann 
fæddist  upp  með  Eyjólíi  í  Múla,  ok  gaf  hann 
lionum  stóðhross  hálf  við  Grím  son  sinn;  þat 
var  litföróttr  hestr  með  ljósum  hrossum.  Grímr 
Eyjólfsson  var  mikill  ok  eldsætr,  ok  þótti  vera 
nær  afglapi ;  enn  er  hann  reis  úr  fleti,  var  hann 
í  hvítum  vararváðarstakki  ok  hafði  hvítar  brækr 
ok  vaíit  at  neðan  spjörrum;  þvi  var  hann  vaf- 
spjarra-Grímr  kallaðr.  Engi  maðr  vissi  afl  hans; 
hann  var  injök  ósýnilegr. 

10.  Þórir  eignaðist  Flatey  eftir  Hallgrímu 
ok  hafði  þar  sæði,  enn  Hergils  son  hennar  bjó 
í  Hergilsev,  sem  fyrr  er  ritat;  hann  var  faðir 
Ingjalds,  er  þar  bjó  síðan,  ok  hann  barg  Gísla 
Súrssyni,  ok  fyrir  þat  gerði  Börkr  hinn  digri 
af  honum  eyjarnar,  enn  Ingjaldr  fór  í  Þorska- 
fjarðardali,  ok  bjó  á  Ingjaldsstöðum.  Hans  son 
var  Þórarinn,  cr  átti  Þorgerði,  dóttur  Glúms 
Geirasonar;  þeira  son  var  Helgu-Steinarr.  Þor- 
gcirr  í  Óláfsdali  lét  sér  stórum  illa  líka  til  Þór- 

is  um  konumálit.  Hann  vissi  at  fátt  var  með 
þeim  Steinólíi  ok  Þóri.  Því  gaf  Þorgeirr  Stein- 
ólíi  fé  til,  at  hann  veitti  Þóri  umsátir,  ef  færi 
yrði  á,  ok  er  þeir  höfðu  ráðit  samband,  fann 
Þorgeir  Hall  af  Hofstöðum,  ok  báð  hann  ganga 
í  málit  með  þeim,  enn  hann  varð  glaðr  við  ok 
bað  þeim  heill  duga,  er  fyrstr  réði  ráðum  til 
skamma  Þóri,  enn  kvað  þó  ilt  við  hann  at  eiga 
fyrir  harðfengi  ok  fylgdar  þeirar,  er  hann  hefir; 
enn  þat  ráð  gerði  Hallr,  at  þeir  skyldu  ráða  af 
einhvern  fóstbróður  hans.  Hallr  hitti  þá  Ask- 
mann  ok  hólmgöngu-Kýlan,  ok  gaf  þeim  þrjár 
merkr  silfrs,  at  þeir  dræpi  Má  Hallvarðsson,  ok 
þvi  hétu  þeir  at  leita  við,  ef  þeir  mætti.  Litlu 
síðar  fór  Askmaðr  til  móts  við  Kýlan,  ok  taka 
vápn  sín  ok  fara  til  Hrísahváls.  Askmaðr  hafði 
króksviðu  i  hendi;  hann  fór  til  húss  ok  sagði 
Mávi,  at  uxi  lá  í  mýri,  ok  bað  hann  upp  draga. 
Már  kvað  hann  fara  munu  at  nökkuru  illu  ok 
sagðist  eigi  trúa  munu  lygi  hans.  Askmaðr 
kvað  eigi  kynlegt,  at  hann  þyrði  eigi  at  ganga 
í  Valshelli,  er  hann  þorði  eigi  at  bjarga  fé  sínu, 
þótt  hann  fylgdi  honum  til.  Þá  hljóp  Már  upp, 
ok  tók  vápn  sín,  hjálm,  skjöld  ok  sverð.  Enn 
er  þeir  váru  á  leið  komnir,  lofaði  Askmaðr  hann 
mjök  ok  vápn  hans.  Már  gerði  svá.  Askmaðr 
brá  sverðinu  ok  blés  í  eggjarnar  áðr  hann  lét 
laust.  Nú  koma  þeir  í  mýrina,  ok  þegar  hleypr 
Kýlan  upp  ór  einum  runni  ok  sótti    at    Mávi  í 

ákafa.  Askmaðr  skopar  um  hit  ytra  ok  vildi 
krækja  af  honum  skjöldinn.  Már  hjó  hart  ok 
tíðum,  enn  sverðit  beit  ekki.  Þá  kastar  hann 
skildinum,  enn  þreif  svcrðit  báðum  höndum. 
Hann  hjó  á  öxl  Kýlans  svá  hart,  at  lamdist 
axlarbeinit,  ok  jafnskótt  hjó  Kýlan  í  móti  ok 
kom  á  hendr  Mávi  ok  tók  af  báðar  i  úlíliðum. 
Már  rann  þá  á  Kýlan  ok  spenti  um  hann  stúf- 
unum.  Þá  hljóp  Askmaðr  á  bak  Mávi  ok  lagði 
á  meðal  herða  honum,  svá  at  fram  kom  í  brjóst- 
it  Þar  fell  Már,  hinn  bezti  drengr,  ok  huldu 
þeir  hræ  hans  ok  sögðu  Halli  hvar  komit  var; 
hann  lét  vel  yíir.  Eftir  þat  fóru  þeir  heim  ok 
lagðist  Kýlan  í  rekkju  ok  ónýtti  höndina.  Hall- 
varðr  var  heima,  cr  hann  frá  lát  sonar  síns; 
hann  var  þá  til  engis  færr.  Þá  sendi  hann 
mann  til  Þóris  at  segja  honum  tíðendi;  hann 
svaraði  fá  um  þetta.  Enn  litlu  síðar  fóru  þeir 
Þórir  ok  Ketilbjörn  ok  Kinnarsynir  til  Hafra- 
fells  ok  fundu  Kýlan  í  dyrum  úti  Þeir  beiddu 
bóta  fyrir  víg  Más;  enn  hann  svarar  illa  ok 
rak  aftr  hurðina  í  klofa.  Þeir  tóku  stokk  ok 
brutu  upp  hurðina,  ok  fundu  hvergi  Kýlan,  enn 
fundu  laundyr  á  bak  húsinu;  hlupu  þeir  út  ok 
sáu  at  Kýlan  var  kominn  upp  í  fjall.  Þeir  runnu 
eftir  honum,  ok  þar  til,  cr  vatn  varð  fyrir  þeim; 
þar  hljóp  Kýlan  á  út,  enn  Þórir  skaut  eftir 
honum  spjótinu,  því  er  faðir  hans  hafði  gefit 
honum,  ok  kom  í  milli  hcrða    Kýlans    ok   kom 

hvártki  upp  síðan.  Eftir  þat  fóru  þeir  heim.  Þá 
ræddi  Þórir  um  at  hann  vildi  finna  Askmann; 
ok  er  þeir  kómu  á  bæ  hans,  váru  aftr  hurð- 
ir.  Þar  váru  lítil  hús;  viðköstr  var  fyrir  dyr- 
um.  Þeir  Þórir  ruddu  viðinum  á  hurðina,  ok 
báru  eld  í;  tóku  húsin  skjótt  at  brenna,  ok  er 
fallin  váru  flest  húsin  ok  menn  gengu  út,  þeir 
er  grið  váru  gefin,  sjá  þeir  Þórir,  at  svín  tvau 
hlupu  einsvegar  frá  húsunum,  gyltr  og  gríss. 
Þórir  þreif  einn  raft  ór  eldinum  ok  skaut  log- 
brandinum  á  lær  galtanum  ok  brotnuðu  báðir 
lærleggirnir,  ok  fell  hann  þegar;  enn  er  Þórir 
kom  at,  sá  hann  at  þar  var  Askmaðr.  Gekk 
Þórir  af  honum  dauðum,  enn  gyltrin  hljóp  í 
skóg,  ok  var  þat  Katla.  Hon  kom  til  Uppsala 
ok  sagði  Þorbirni  tíðendin;  enn  hann  fór  þeg- 
ar  á  fund  Halls  ok  segir  honum.  Þeir  Þórir 
tóku  fé  alt,  þat  er  Askmaðr  hafði  átt  okfluttu 
heim  með  sér  á  Þórisstaði.  Enn  er  Þorbjörn 
stokkr  kom  á  [Hofstaði,  safnaði  Hallr  mönnum 
ok  fór  til  móts  við  þá  Þóri;  fundr  þeira  varð 
fyrir  neðan  Rauðsdal.  Hallr  hjó  með  sverði  til 
Þorsteins  Kinnarsonar;  kom  það  högg  á  fótinn 
ok  risti  niðr  á  kálfann.  Þar  fellu  þrír  menn 
af  Halli.  Eftir  þat  sneri  Hallr  undan,  enn 
þeir  Þórir  eltu  þá  um  stund,  ok  hurfu  síðan 
aftr  ok  heldu  heimleiðis. 

11.     Þat    verðr    þessu    næst   til  tíðenda,  at 
vár    éitt  á  einmánuði    rak    hval  í  ey    þeiri,  er 


24  ÞORSKFIRÐDsGA  SAGA. 


Hvallátr  heitir ;  þat  var  þá  eyðiey  ok  átti  gull- 
Þórir  eyna.  Þórir  fór  til  ok  skar  hvalinn,  flutti 
suman  heim,  enn  gaf  heraðsmönnum  sínum  sum- 
an.  Mikit  lá  þar  enn  eftir  óskorit  hvalsins. 
Þetta  fréttir  Steinólfr  i  Fagradal ;  ferr  hann  þá 
til,  ok  mannar  út  áttæring;  ok  er  þeir  kómu  í 
eyna,  váru  þar  fyrir  nökkurir  Reyknesingar  at 
hvalskurðinum.  Steinólfr  ok  hans  félagar  létu 
ófriðlega,  ok  þorðu  hinir,  er  at  hvalskurðinum 
váru,  eigi  at  verja  þeim  hvalinn  ok  hopuðu 
undan.  Báru  þeir  Steinólfr  þá  hvalinn  til  skips 
ok  hlóðu  ok  lögðu  síðan  brott  frá  eynni.  Vindr 
var  á  sunnan  ok  fór  heldr  vaxandi.  Enn  er 
þeir  kómu  inn  um  eyjar,  sjá  þeir,  at  skip  ferr 
í  móti  þeim;  kenna  at  þat  er  Þórir  ok  Þorsk- 
firðingar  ok  svá  hvárir  aðra.  Þeir  Þórir  fella 
seglit ;  enn  með  því  at  skriðr  mikill  var  á  skip- 
unum,  runnust  þau  hjá.  Þórir  skaut  spjóti  ok 
varð  fyrir  sá  maðr,  er  næstr  sat  Steinólfi;  fell 
hann  dauðr  útbyrðis.  Var  þá  við  því  búit,  at 
í  baksegl  slægi  hjá  Steinólfi  ok  ógreiddist  hon- 
um  ferðin.  Enn  fyrir  sakir  þess,  at  þá  var 
koinit  ofviðri  ok  sjógangr  mikill,  gátu  þeir  Þór- 
ir  eigi  veitt  þeim  eftirför.  Steinólfr  komst  með 
nauðung  til  Akreyja ;  hafði  hann  þá  rutt  skipit 
at  mestu  af  hvalnum.  Beið  hann  við  eyjarnar 
til  þess  er  veðrit  lægði;  helt  hann  þá  heim  ok 
sagði  sinar  farar  eigi  sléttar. 

12.     Þórir  sitr  nú  um  hríð  heima  í  búi  sínu. 

Steinólfr  í  Fagradal  undi  hið  versta  við  för  sína 
í  Hvcdlátr.  Hann  sendir  nú  flugumenn  til  höf- 
uðs  Þóri  ok  gerir  Hof-Halli  orð  ok  biðr  hann 
at  leggja  á  ráð  með  þeim.  Þeir  váru  fimm 
saman.  Þeir  fóru  um  nótt  til  Hofstaða,  ok  tekr 
Hallr  þeim  forkunnar  vel  eftir  orðsending  Stein- 
ólfs.  Hann  sendir  þá  til  Eauðs  sonar  síns  í 
Rauðshól  og  biðrþáat  sitja  um  líf  Þóris.  Váru 
þeir  um  hríð  hjá  Rauði  á  laun.  Einhverju  sinni 
átti  Þórir  leið  inn  í  Gilsfjörð  til  Kleifa.  Fór 
Ketilbjörn  með  honum.  Tekr  Gils  bóndi  við 
þeim  tveim  höndum  ok  sitja  þeir  þar  í  góðum 
fagnaði  hinn  næsta  dag.  Þeir  Rauðr  höfðu 
njósnat  um  ferð  þeira  ok  svá  hvé  nær  þeir 
mundu  aftr  heim  snúa.  Þórir  ok  Ketilbjörn 
riðu  nú  frá  Kleifum.  Þeir  kómu  at  Gróstöðum 
út  frá  Garpsdal;  þar  bjó  Gró  Geirleifsdóttir,  er 
Óttarr  son  BjarDar  hins  austræna  hafði  átta. 
Hor  var  hinn  mesti  kvenskörungr  ok  aldavin 
ÞóriSc  Hon  bauð  Þóri  þar  at  vera,  ok  kvað 
sér  segja  svá  hug  um,  at  eigi  væri  alt  sem 
tryggilegast  af  hendi  Hof-Halls  ok  Steinólfs  í 
Fagradal.  Þórir  kvað  sik  eigi  saka  mundu  — 
„ok  mun  ek  fyrr",  segir  hann,  „standa  yfir 
höfuðsvörðum  þeira  Halls  ok  Steinólfs,  enn  þeir 
fái  mér  nökkut  mein  unnit".  Eftir  þat  ríða 
þeir  frá  Gróstöðum.  Rauðr  ok  flugumenn  Stein- 
ólfs  sátu  fyrir  þeim  fóstbræðrum  við  veginn 
niðr  við  fjörðinn.     Ok  er  þeir  Þórir  kómu  ofan 

á  hálsinn  Þorskafjarðar  megin,  mælti  Ketilbjörn: 
„Hvat  blikar  þar  við  veginn  niðr  at  sjá  til 
fjarðarins?  svá  þykkir  mér  sem  þar  komi  upp 
skildir  eigi  færi  enn  átta ;  mun  hér  ófriðr  fyrir, 
ok  hygg  ek,  at  þeir  vili  nú,  at  til  skarar  skuli 
skríða  með  oss".  Þórir  mælti:  „Eigi  munu  vit 
hopa  undan,  fóstbróðir,  ok  vist  höfum  vit  fyrr  í 
mannraunum  verit  ok  þéim  eigi  minnr  geigvæu- 
legum  enn  þessi  er ;  ok  er  eigi  til  reynt,  hvárt 
nökkurir  þessara  manna  þurfa  um  sár  sin  at 
binda  um  þat  lýkr".  •  Nú  ríða  þeir  fóstbræðr 
þar  at,  er  fyrirsátrsmenn  váru  fyrir.  Spruttu 
þeir  þegar  upp  ok  tókst  þar  hin  harðasta  orr- 
usta.  Rauðr  eggjar  fast  sina  menn  ok  segir 
þat  skömm  mikla,  ef  einir  tveir  menn  kæmist 
ór  höndum  svá  margra,  ok  kvað  þá  nú  eigi 
skyldu  frá  tíðendum  hafa  at  segja.  Skiftust 
þeir  brátt  höggum  við,  ok  er  þar  skjótt  frá  at 
segja,  at  Þórir  feldi  þegar  tvá  menn  ok  Ketil- 
björn  einn,  ok  svá  lauk,  at  Rauðr  ok  einn  flugu- 
manna  stóð  uppi.  Flugumaðrinn  hljóp  þá  sem 
fætr  toguðu  á  leið  til  Hofstaða.]  Ketilbjörn 
sneri  eftir  honum  ok  fekk  eigi  náð  honum.  Enn 
Rauðr  veik  þá  upp  á  hálsinn  ok  Þórir  eftir 
honum.  Þeir  fundust  við  túngarð  i  Rauðsdali 
ok  börðust  alldjarfiega,  því  at  Rauðr  var  frækinn 
maðr,  enn  svá  lauk,  at  Rauðr  fell  fyrir  Þóri. 
Eftir  þat  sneru  þeir  Þórir  heim  ok  höfðu  setr 
á  Þórisstöðum.     Enn  síðan  var  leitat  um  sættir 

af  Úlíi  hinum  skjálga,  ok  sættust  at  því,  at 
líkt  var  látit  víg  Rauðs  ok  áverki  Þorsteins, 
enn  fyrirsátin  kom  í  mót  þeim  mönnum,  er 
fellu  af  Halli.  Eigi  vildi  Þórir  sættast  við  Þor- 
björn  um  fjártakit,  ok  kvað  þá  skyldu  greiða 
með  sér  í  tónii.  Lét  Þórir  nú  heim  fara  alla 
sína  fóstbræðr,  ok  var  nú  kyrt  um  hríð. 

13.  Þar  er  nú  til  að  taka,  at  Guðmundr 
son  Þóris  óx  upp  í  Múla  með  Eyjólfi,  þar  til  er 
hann  er  níu  vetra  gamall ;  hann  var  þá  ákafa- 
mikill  ok  sterkr.  Hann  fór  þá  heim  til  föður 
síns,  ok  nú  fór  svá  fram  um  hrið,  at  haun 
þroskaðist  heima.  Þat  var  einn  dag,  at  Þórir 
kvaddi  hann  til  ferðar  með  sér  ok  riðu  .inn  með 
Þorskafirði,  ok  stefndu  til  Uppsala.  Þorbjörn 
var  úti  ok  kendi  för  Þóris.  Hann  mælti  við 
Örn  son  sinn:  „Hér  ríðr  Þórir  ok  son  hans,  ok 
mun  ætla  að  hefna  þess,  er  vér  tókuni  féit;  nú 
vil  ek,  at  þú  farir  sem  skjótast  á  Hofstaði  ok 
segir  Halli.  at  hann  komi  til  liðs  við  mik;  enn 
ek  mun  á  meðan  verjast  ór  húsunum,  ok  munu 
eigi  skjót  umskifti  verða  með  okkr  Þóri".  Örn 
hefir  sik  þegar  frá  bænum.  Þetta  sér  Þórir  ok 
mælti  við  Guðmund:  „Maðr  rennr  þar  út  frá 
bænum  á  Uppsölum,  ok  mun  sá  sendr  til  Hof- 
staða  til  Halls;  far  þú  eftir  honum  ok  dvel 
hann".  Hann  sneri  eftirErni  ok  baðhannbiða. 
Örn  nam  staðar  ok  reiddi  upp  öxi  mikla,  er 
hann  hafði  í  hendi.      Guðmundr    hljóp    af  baki 

ok  rann  at  honum  með  spjótit  ok  lagði  í  gegn- 
um  hann.  Enn  Örn  gekk  á  lagit,  ok  hjó  til 
hans  ok  yíir  öxlina  ok  brotnaði  í  sundr  öxar- 
skaftit,  enn  hyrnan  kom  í  herðarblað  Guðmundi 
ok  varð  hann  lítt  sárr.  Eftir  þat  fell  Örn  þar 
á  götunni,  ok  heitir  þar  nú  Trollagata.  Þórir 
reið  heim  á  bæinn  at  Uppsölum,  enn  Þorbjörn 
stóð  í  dyrum  með  vápnum.  Gekk  Þórir  upp  at 
dyrunum,  enn  Þorbjórn  lagði  spjóti  til  hans, 
enn  Þórir  hjó  þat  af  skafti.  Þá  brá  Þorbjörn 
sverði  ok  hjó  til  Þóris  ok  kom  í  hjálminn,  enn 
sverðit  brotnaði  undir  hjöltunum.  Þá  brá  Þórir 
Hornhjalta  ok  hjó  til  Þorbjarnar,  enn  hann  tók 
tveim  böndum  skjöldinn  ok  bar  upp  við,  er  at 
honum  reið  höggit,  ok  tók  í  sundr  skjöldinn 
fyrir  neðan  mundriðann.  Eftir  þat  hopar  Þor- 
björn  innundan  ok  lauk  hurðinni  í  klofa;  sveif 
hann  þá  til  stofunnar  ok  kom  aftr  hurðinni  ok 
bar  þar  fyrir  slíkt,  ér  hann  fekk  til.  Þórir 
braut  upp  útihurðina  ok  hljóp  svá  til  stofudyr- 
anna;  hjón  Þorbjarnar  stóðu  við  hurðina;  enn 
Þorbjörn  reif  upp  stokk  ok  reisti  undirskjáinn 
ok  fór  þar  út  ok  dró  upp  stokkinn,  ok  helt 
síðan  upp  til  fjalls.  Þórir  braut  upp  stofuhurð- 
ina  ok  saknaði  Þorbjarnar;  hljóp  hann  þá  út 
skyndilega  ok  sá  för  Þorbjarnar;  helt  Þórir  eft- 
ir  honum,  ok  varð  fundr  þeira  á  hjalla  einum. 
Varðist  Þorbjörn  þaðan  alldrengilega  með  stokk- 
inum,  því  at  vápn  hans  höfðu  verit  eftir  í  stof- 

unni ;  enn  svá  lauk,  at  Þorbjörn  fell  fyrir  Þóri, 
ok  heitir  þar  nú  Stokkshjalli.  Guðmundr  kom 
þá  at,  er  Þorbjörn  var  fallinn;  þeir  huldu  hræ 
hans,  ok  fóru  heim  eftir  þat  í  bæinn  ok  tóku 
gripi  hans  alla,  ok  svá  þá,  er  Þórir  átti,  ok  fóru 
heim  síðan.  Þorbjörn  hafði  verit  ísfirzkr  at  ætt 
ok  kyni  ok  bjó  bróðir  hans  í  Laugardal,  er 
Þórðr  hét.  Litlu  síðar  fór  Þórir  á  fund  Þórð- 
ar  ok  bar  sakir  á  hendr  honum  um  þat,  at 
hann  hafði  sendan  Þorbjörn  suðr  þangat  á  föður- 
leifð  Þóris,  slíkr  ójafnaðarmaðr  sem  hann  var. 
Þeir  sættust  með  því,  at  Þórir  skyldi  einn  um 
gera.  Lét  hann  þá  í  faðma  fallast  víg  Þor- 
bjarnar  ok  gripatakít,  enn  gerði  sér  til  handa 
löndin  bæði  i  Þorskafjarðarbotni  ok  Uppsali  fyr- 
ir  þann  fjandskap,  er  hann  hafði  í  hlaupit  með 
Halli ;  enn  Örn  var  bættr  hundraði  silfrs. 

14.  Þórir  seldi  landit  at  Uppsölum  Þorgerði 
í  Þorgéirsdal,  því  at  hon  þóttist  eigi  búa  mega 
fyrir  beitingum  Helga  á  Hjöllum.  Þorgerði 
hafði  átta  Þorgeirr,  er  Þorgeirsdalr  er  við  kendr. 
Þá  tók  Þórir  við  Þorgeirsdal  ok  beitti  Helgi 
eigi  at  síðr.  Þat  vandist  á  at  Þórisstöðum,  at 
þar  hurfu  gymbrlömb  tvau  grákollótt  hvert  vár 
ok  höðnukið  ivau  með  sama  lit.  Þat  var  eina 
nótt  um  várit,  at  Þórir  mátti  eigi  sofa.  Hann 
gekk  þá  út  ok  var  regn  mikit.  Hann  heyrði 
jarm  þangat  er  stíat  var.  Þórir  gekk  þangat 
ok  sá  á  réttargarðinum,    at   þar  lágu  kið  tvau 

bundin  ok  lömb  tvau,  enn  í  rétt  sátu  konur 
tvær  ;  þær  léku  at  hnettafli,  ok  var  taílit  alt 
steypt  af  silfri,  enn  gylt  alt  hit  rauða.  Þær 
brugðust  við  fast  ok  urðu  hræddar  mjök.  Þórir 
fekk  tekit  þær  ok  setti  niðr  hjá  sér,  ok  spurði, 
því  at  þær  legðist  á  fé  hans.  Þær  buðu  alt  á 
hans  vald.  Hann  spurði,  hverjar  þær  væri.  Þat 
var  öimur  Kerling,  dóttir  Styrkárs  í  Barmi,  enn 
önnur  kveðst  vera  dóttir  Varða  ofan  ór 
Varðafelli,  ok  nefnist  hon  Flagðkona,  enn  hin 
Hamhleypa.  Þórir  gerði  þá  sætt  með  þeira,  at 
þær  hefði  sauði  með  sér,  enn  hann  taflit  ok  þat 
er  fylgdi  Enn  á  tuglunum  taflpungsins  var 
gullbaugr  settr  steinum,  enn  annarr  silfrbaugr 
var  í  borðinu.  Þetta  alt  tók  Þórir  ok  skildu 
við  þat;  þá  sætt  helt  Brosa  vel,  enn  Kerling 
illa.  Með  þeim  Eyjólfi  í  Múla  ok  Helga  á  Hjöll- 
um  var  fjandskapr  mikill  um  beiting,  ok  beittu 
Hjallamenn  fyrir  Eyjólfi  bæði  tún  ok  eng.  Þat 
var  einn  veðrdag  góðan,  at  menn  váru  at  hey- 
verki  í  Múla,  at  þeir  sá,  hvar  maðr  reið  sunn- 
an  yfir  Þorskafjörð  ok  at  garði  í  Múla ;  enn 
því  var  þessa  viðgetit,  at  þessi  maðr  var  öðru- 
vís  búinn  enn  þeir  menn,  er  þar  riðu  hvers- 
daglega.  Hann  hafði  hjálm  á  höfði,  enn  skjöld 
á  hlið  gyltan;  hann  reið  í  steindum  söðli  ok 
hafði  öxi  rekna  á  öxl  nær  alnar  fyrir  munn. 
Hann  reið  ákafa  mikinn,  ok  var  hestrinn  mjök 
móðr;  ok  er  hestrinn  kom  í  garðshliðit,  var  hann 

staðþrotinn.  Þá  hljóp  maðrinn  af  baki  ok  setti 
öxina  í  höfuð  hestinum  ok  var  hann  þegar  dauðr. 
Hann  tók  eigi  af  söðulinn  ok  gekk  heim  eftir 
þat.  Eyjólfr  bóndi  spurði  hann  at  nafni.  Hann 
kveðst  Gunnarr  heita,  austfirzkr  maðr  at  ætt, 
enn  kveðst  Þóri  finna  vilja.  Hey  mikit  lá  á 
völlunum  um  daginn,  er  hirða  skyldi,  énn  naut 
Helga  af  Hjöllum  gengu  i  því.  Gunnarr  spurði 
því  at  eigi  skyldi  reka  nautin  ór  vellinum. 
„Ekki  þykkir  oss  þat  tjóa",  segir  Eyjólfr,  „því 
at  jafnskjótt  eru  aftr  rekin  nautin  sem  vér  rek- 
um  í  brott".  Gunnarr  segir:  „Þat  þykki  mér 
yðr  skömm  mikil,  venzlamönnum  Þóris,  at  sitja 
ójöfnuð  bændum  hér  í  Þorskafirði".  „Þannveg 
ræðir  þú  um",  segir  Ej^jólfr,  sem  þér  sé  ókunn- 
igt  skaplyndi  Helga  eða  Þórarins  ákafa  sonar 
hans".  Gunnarr  segir :  „Eigi  ætla  ek  at  ganga 
ónærr  fyrir  skaplyndi  þeira".  Hann  hljóp  til 
nautanna,  barði  ok  elti  út  með  sjónum  sem 
gata  lá  ok  ofan  fyrir  einstigi  þat,  er  var  við 
ána.  Grímr  var  úti  staddr  son  Eyjólfs  oktelgir 
kylfu.  Hann  segir  feðr  sínum  um  nautin  ok 
spurði,  hvárt  engi  maðr  skyldi  fylgja  þessum 
manni.  Eyjólfr  kveðst  letja  hvern  sinna  manna 
at  fylgja  honum.  Grímr  kvað  engum  tjóa  mundu, 
at  letja  sik  ok  hljóp  þegar  eftir  Gunnari  með 
kylfuna.  Enn  er  Gunnarr  kom  í  einstigit,  var 
þar  fyrir  Þórarinn  ákaíi  með  fimtán  menn  ok 
vilja  þegar  aftr  reka   nautin.      Gunnarr    sækir 

þá  at  í  ákafa,  enn  þeir  ráða  fast  í  mót.  Helgi 
sat  á  hesti  fyrir  utan  ok  eggjar  þaðaii  liðit. 
Þar  vá  Gunnarr  Þórarin  ok  tvá  aðra,  enn  Grímr 
ok  drap  einn;  Gunnarr  kastaði  steini  fyrir  brjóst 
Helga,  svá  at  hann  fell  af  baki  ok  lömdust 
bringspelirnir ;  fór  hann  við  þat  heim  ok  lá  í 
rekkju  lengi.  Enn  meðan  þetta  bar  at,  tók 
Eyjólfr  söðul  af  hesti  Gunnars  ok  söðlar  tvá 
hesta;  hann  bað  þá  Grím  ok  Gunnar  fara  til 
Þóris,  —  „ok  segit  honum  þessi  tíðendi  ok  biðit 
hann  ásjár".  Eftir  þat  fara  þeir  á  Þórisstaði 
ok  sögðu  honum  til  ok  leita  ráðs  við  hann. 
Þórir  tók  ekki  mjök  á  þessum  tíðcndum  ok  bað 
þó  Grím  fara  til  sín.  „Enn  eigi  vil  ek  taka 
við  Gumiari",  segir  hann,  „því  at  þær  einar 
spurnir  hefi  ek  frá  honum,  at  hann  hafi  meiri 
verit  í  hreysti  enn  hamingju.  Enn  hér  er  svá 
mönnum  varit,  at  vér  þurfum  méir  umbótamenn 
enn  þá  at  auki  vár  vandræði".  Grímr  kveðst 
við  Gunnar  aldri  skyldu  skilja,  —  „því  at  hann 
varð  til  þess  at  reka  skömm  af  oss,  ok  var  þat 
þó  eigi  minni  þín  skylda  enn  hans  eða  mín". 
Þá  mælti  Þórir  við  Guðmund  son  sinn,  at  hann 
skyldi  fara  í  Múla  eftir  fé  ok  mönnum.  Er  þá 
rekit  alt  fé  Eyjólfs'  á  Þórisstaði.  Gunnarr 
rak  ok  þangat  fjóra  tigu  geldinga,  er  Helgi 
átti.  Enn  Þórir  vill  eigi  at  síðr  reka  hann  á 
brott.  Enn  Grímr  vill  Gunnari  fylgja,  enn  Guð- 
mundr  Grími.     Sá  Þórir  þá  hvar  komit  var  ok 

bað  þá  alla  þar  vera,  enn  kvað  sér  þungt  hug 
um  segja,  hversu  at  til  tækist,  er  bæði  var  ván 
ófriðarins  vestan  ok  sunnan.  Þat  var  nökkuru 
síðar,  er  synir  Helga  eggjuðu  hann  til  hefnda, 
Frakki  ok  Blígr;  þeir  bjuggu  í  Prakkadal  í 
Kollafirði;  Kálfr  ok  Styrr  váru  fylgdarmenn 
þeira;  þeir  váru  allir  á  laun  áHjöllum  oksátu 
um  Þóri.  Þeir  urðu  þess  varir,  at  Þórir  fór 
at  skera  mön  á  hrossum  sínum  ok  Guðmundr 
son  hans  með  honum.  Þeir  Frakki  ok  Blígr 
fara  til  móts  við  þá  ok  kom  Blígr  fyrst  at. 
Hann  lagði  þegar  til  Þóris,  sem  hann  var  at 
mönskurðinum  ok  hafði  hengt  skjöldinn  á  hlið 
sér.  Lagit  kom  í  skjöldinn  ok  rendi  af  út  ok 
kom  í  nára  hestinum,  ok  þar  á  hol;  fell  hann 
þegar  dauðr  niðr.  Enn  Þórir  snerist  við  fast 
ok  laust  Blíg  með  skærahúsanum  ok  kom  í  enn- 
it,  enn  hann  fell  á  bak  aftr  ok  varð  hola  fyrir 
húsanum.  Bað  hann  þá  Guðmund  gæta  hans. 
Þórir  tók  þá  sverð  sitt  ok  hljóp  á  mýrina  ok 
vá  þar  Frakka;  heitir  þar  síðan  Frakkamýrr. 
Guðmundr  vá  Blíg  í  lækinum,  er  síðan  heitir 
Blígslækr.  Þeir  Kálfr  ok  Styrr  tóku  undan. 
Þórir  gat  náð  Styr  á  brekku  upp  ok  drap  hann; 
þar  heitir  nú  Styrsbrekka.  Enn  Guðmundr  elti 
Kálf  ofaní  Kálfárgljúfr  ok  dó  hann  þar.  Ekki 
vill  Þórir  bæta  þessi  víg,  enn  fyrir  víg  Þórar- 
ins  ákafa  galt  hann  Þorgeirsdal  ok  váru  þeir 
Helgi  þá  sáttir  at  kalla. 


34  ÞORSKFIRÐINGA  SAGA. 

15.  Þat  verðr  nú  næst  til  tíðenda,  at  Gils 
skeiðarnef  tók  sótt  ok  andaðist;  enn  mágar 
Þóris  buðu  honnm  til  erfis;  þeir  bnðu  honum 
ok  at  hafa  slíkt  af  búfé,  er  hann  vildi,  því  at 
Þórir  þurfti  þá  mikils  við  um  slátrfé,  er  hann 
hafði  fjölment.  Þórir  bjóst  til  ferðar  þessar  ok 
Guðmundr  son  hans,  Ketilbjörn,  Gunnarr,  Grímr 
ok  allir  fóstbræðr  Þóris;  þar  var  ok  Gilli  hinn 
suðreyski;  þeir  váru  tuttugu  saman,  er  þeir 
riðu  inn  með  Gilsfirði.  Þar  fann  Þórir  Þórar- 
in  krók;  hann  bað  Þóri  fara  varlega.  Þá  var 
sem  mestr  fjandskapr  með  þeim  Steinólfi,  því 
at  þeir  deildu  um  Steinólfsdal.  Þórir  bað  Þór- 
arin  haida  njósnum  til,  ef  hann  yrði  varr  við 
nökkurar  skipaferðir.  Nú  sat  Þórir  at  erfinu. 
Enn  þeir  feðgar  í  Óláfsdal  sendu  orð  Steinólfi, 
at  hann  léti  Þóri  þá  eigi  undan  komast.  Stein- 
ólfr  sendi  orð  Kjarlaki  ok  sonum  hans,  ok  kómu 
þeir  þann  dag  margir  saman,  er  Þórir  skyldi 
ríða  frá  erfinu.  Gengu  þeir  Kjarlakr  ok  Stein- 
ólfr  á  róðarskútu  eina  mikla,  er  Steinólfr  átti, 
við  fjóra  tigu  manna,  ok  reru  til  Króksfjarðar- 
ness  ok  stefndu  fyrir  sunnan  nesit.  Þórarinn 
krókr  bjó  í  Nesi;  hann  sá  för  þeira,  ok  grunar, 
at  ófriðr  muni  vera ;  reið  hann  þegar  um  Geira- 
dal  ok  safnar  mönnum.  Þeir  Óláfr  ok  Þorgeirr 
gengu  á  skip  við  nökkurum  mönnum  ok  reru 
yfir  Gilsfjörð  ok  lendu  við  Langeyri  út  frá  Gró- 
stöðum,  ok  heldu  þaðan  njósnum  um  ferðir  Þóris. 

Þeir  Steinólfr  lendu  fyrir  sunnan  Króksfjarðar- 
nes  ok  sendu  sex  menn  upp  undir  Múla;  var 
þar  Blígr  ok  Árni  ok  fjórir  menn  aðrir;  skyldu 
þeir  þaðan  hyggja  at  mannaferðum.  Þórirvarð 
heldr  seinu  frá  heimboðinu.  Hann  dvaldist  í 
Garpsdal  um  hríð;  þar  bjó  Halldórr  Heðinsson. 
Halldórr  gaf  Þóri  uxann  Garp,  er  dalrinn  var 
við  kendr;  var  hann  þá  íimtán  vetra  gamall. 
Enn  Þórir  gaf  Halldóri  bauginn  Brosunaut. 
Hann  reið  nú  ór  Garpsdal  ok  kom  á  Gróstaði. 
Gró  húsfreyja  segir  honum  um  skipin.  Þórir 
gaf  henni  gullbaug;  enn  hon  sendi  þegar  mann  í 
Garpsdal,  at  segja  Halldóri,  at  meiri  ván  sé, 
at  Þórir  þurfi  manna  við.  Þeir  Þórir  riðu  út 
með  hlíðum.  Þá  sá  þeir  sex  menn  vera  fyrir 
múlanum,  vápnaðir.  Litlu  síðar  sá  þeir,  hvar 
þar  fóru  Kjarlakr  ok  Steinólfr  neðan  frá  skipi 
ok  váru  skjaldaðir.  Þórir  bað  sína  menn  af 
baki  stíga  ok  dró  á  sig  glófana  Agnarsnauta, 
ok  vill  nú  fara  höndum  um  þá,  enn  Völu-Gunn- 
ar  keyrir  hestinn  sporum  fram.  hjá  þeim  okreið 
hina  neðri  leið.  Hann  sá  sex  menn  fyrir  sér; 
þar  váru  þeir  Blígr  ok  Árni  ok  þeira  félagar; 
þeir  réðu  þegar  í  móti  honum.  Gunnarr  skaut 
spjóti  til  Árna,  áðr  hann  hljóp  af  baki,  ok  kom 
spjótit  í  fang  honuni  ok  þegar  í  gegnum  hann. 
Eftir  þat  hlaupa  þeir  at  Gunnari,  er  eftir  váru, 
ok  sækir  Gunnar  þá  fimm.  Enn  þeir  sá  þá, 
hvar  þeir  Óláfr  ok  Þorgeirr  fóru  neðan  í  brekk- 

una  milli  sín  ok  þeiraÞóris  ok  hlupu  þá  fjórir 
förunautar  Blígs  í  lið  með  þeim,  enn  Blígr  tók 
undan  með  rás  ok  fekk  Gunnarr  tekit  hann  í 
mýri  einni  ok  drap  hann  þar,  ok  heitir  þar 
Blígsmýrr  ok  Blígssteinn  þar  sem  hannvarkas- 
aðr.  í  þann  tíma  finnast  þeir  Þórir  ok  Þor- 
geirr,  ok  eru  þar  nítján  hvárir;  slær  þarþegar 
í  bardaga  ok  snýr  Þórir  at  Þorgeiri  ok  höggr 
til  hans  með  Hornhjalta  ok  kemr  á  öxlina,  ok 
sníðr  af  höndina  fyrir  utan  geirvörtuna.  Óláfr 
faðir  hans  stóð  at  baki  honum  ok  kom  blóðref- 
illinn  í  brjóst  honum  ok  rendi  ofan  í  kviðinn, 
svá  út  fellu  iðrin  ok  létust  þeir  þar  báðir  feðg- 
ar  af  þessu  höggvi.  Ketilbjörn  varð  þegar  manns 
bani,  er  þeir  fundust,  ok  í  þessu  kómu  þeir 
Kjarlakr  ok  Steinólfr  með  þrjá  tigu  manna. 
Þá  kom  Gunnarr  at  ok  barðist  alldjarílega. 
Þórir  bað  sína  menn  hlífa  sér  ok  gæta  sín  sem 
bezt;  tókst  þá  eigi  mannfallit  skjótt.  Þá  kom 
Halldór  til  liðs  við  Þóri  við  tólfta  mann.  Þeir 
börðust  nú  um  hríð;  urðu  menn  sárir  af  hvár- 
umtveggjum,  ok  þá  kómu  njósnarmenn  þeira 
Steinólfs  ok  segja,  at  eigi  mundi  færi  menn  ríða 
inn  fyrir  Króksfjarðarmúla  enn  fimm  tigir;  þeir 
sögðu  ok  mikit  lið  ríða  frá  Gróstöðum.  Þá 
kallaði  Steinólfr  á  sína  menn  ok  biðr  þá  halda 
til  skipa  ok  láta  þau  gæta  sín;  snúa  þeir  Kjar- 
lakr  þá  útundir  bakkana  ok  til  skipa  sinna, 
enn    hinir  hlupu  eftir  þeim.      Skipit    var    uppi 

fjarat.  Þeir  Jósteinn  hrundu  fram  skipinu,  enn 
Þorvaldr  bróðir  hans  helt  uppi  bardaganum  á 
eyrinni  við  Þóri.  Völu-Gunnarr  kom  at  þar  er 
Jósteinn  hafði  flotat  skipinu,  ok  hjó  hann  sundr 
í  miðju  við  saxinu,  enn  brýndi  upp  skipinu. 
Þeir  Þórarinn  koma  þá  á  eyrina,  er  Þorvaldr 
var  fallinn  ok  flestir  allir  hans  menn.  Hann 
bað  menn  hætta  at  drepa  niðr  forystulausa 
menn,  —  „höldum  heldr  eftir  þeim  Steinólfi  ok 
látum  nú  sverfa  til  stáls  með  oss".  Þórir  kvað 
þá  fyrr  ná  mundu  skipum  sínum  enn  þeir  yrðu 
teknir.  Þórarinn  kveðst  eiga  teinæring,  —  „er 
marga  menn  mun  bera,  ok  eltum  þá  suðr 
yfir  fjörð".  Þórir  bað  hann  ráða,  enn  kveðst 
svá  hugr  um  segja,  at  þá  væri  bezt  at 
skilja.  Enn  Þórarinn  vill  ekki  annat  enn 
at  fara  eftir  þeim.  Eeið  hann  heim  til  skips 
við  tuttugasta  mann,  enn  Þórir  gekk  á  skip 
með  nökkura  menn.  Menn  Þóris  váru  bæði 
sárir  ok  vígmóðir  ok  gekk  seint  róðrinn.  Enn 
Þórarinn  sótti  ákaft  róðrinn  ok  hans  menn,  er 
þeir  váru  hvíldir.  ok  drógu  skjótt  eftir  þeim 
Steinólfi.  Kjarlakr  bað  þá  eigi  undan  róa,  at 
þeir  hyrfi  fyrir  þá  aftr,  er  eftir  sóttu,  —  „því 
at  vera  kann,  at  þeir  nenni  eigi  at  bíðahinna, 
er  eftir  róa,  ok  mætti  áðr  umskifti  verða  áðr 
félagar  þeira  kæmi  eftir".  Knútr  bóndi  á  Knúts- 
stöðum  sá  at  þeir  Steinólfr  reru  fyrir  landit. 
Hann  kendi  skipit  ok  sendi  þegar  menn  í  Fagra- 

dal  ok  stefndi  mönnum  til  naustanna.  Hann  fór 
ok  þangat  með  sína  menn.  Steinólfr  stillir  svá 
til  um  róðrinn,  at  þeir  yrðu  mjök  jafnskjótir  til 
lands  ok  Þórarinn  með  sínum  mönnum.  Gengu 
þeir  Kjarlakr  þegar  upp  frá  skipi  ok  námu 
staðar  á  ströndunni.  Þórarinn  eggjaði  þá  sína 
menn  til  uppgöngu ;  váru  þeir  tuttugu,  enn  þeir 
Steinólfr  hálfr  þriði  tigr.  Þar  varð  harðr  bar- 
dagi  á  eyrinni,  ok  er  þeir  höfðu  skamma  stund 
barizt,  kom  Knútr  við  fimtánda  mann  ok  veitti 
Steinólíi  ok  sneri  þá  skjótt  mannfallinu  á  hendr 
þeim  Þórarni  ok  fell  hann  þar  ok  niu  menn 
með  honum,  enn  fimm  af  Steinólfi.  Þeir  hlupu 
á  kaf  ér  eftir  váru,  ok  tóku  þeir  Þórir  þá  af 
sundi,  er  þeir  kómu  eftir,  ok  drógu  upp  í  skip 
sitt.  Þeir  Gunnarr  ok  Ketilbjörn  vildu  þegar 
at  landi  leggja;  enn  Þórir  bannar  þeim  ok  heldr 
Gunnari,  enn  Ketilbjörn  hljóp  í  framstafn  ok 
dró  at  sér  skip  Steinólfs.  Skutu  þeir  þá  við 
forkum  ok  fluttust  frá  landi.  Þeir  Steinólfr 
hlupu  þá  ofan  á  fjöruna  ok  eggja  Þóri  upp  at 
ganga  á  land;  enn  hann  kvað — „þeim  meira  mundu 
fyrir  verða,  at  standa  yfir  höfuðsvörðum  mínum". 
Reri  hann  þá  vestr  yfir  fiörð  með  bæði  skipin 
enn  hinir  þóttust  eigi  skipakost  til  hafa  at  róa 
eftir  þeim.  Þórir  lendi  við  Langeyri,  ok  lágu 
þar  níu  menn  dauðir  ok  allir  af  Óláfsdælum. 
Þorvaldr  var  græðandi  ok  var  í  brott  fluttr. 
Sex  menn  váru  þar  dauðir,  er  þeir  höfðu  fyrst 

fundizt.  Enn  lið  þat  er  Steinólfr  hafði  sét  margt 
fara  frá  Gróstöðum,  þat  váru  naut  Gró  ok  breiddi 
hon  klæði  á  hornin.  Enn  mannfóll  þessi  eru 
sögð  eftir  kumlum  þeim,  er  fundin  eru  þar  er 
bardagarnir  hafa  verit.  Eftir  þessi  tíðendi  fór 
Þórir  heim  til  bús  síns  ok  fóru  þá  mennímill- 
um  og  varð  griðum  á  komit  um  síðir.  Eigi  var 
þessi  sætt  í  saksóknir  færð,  því  at  þessi  tíðendi 
urðu  fyrr  enn  Úlfljótr  flutti  lög  til  íslands  út. 

16.  Þórir  sat  í  búi  sínu  ok  hafði  fjölmenni 
mikit.  Kvikfé  hans  gekk  mjök  í  landi  Hró- 
mundar  í  Gröf,  enn  þar  fyrir  var  Þórir  því 
vanr,  at  hann  gaf  Hrómundi  gelding  hvert  haust, 
enn  lamb  á  várum.  Þat  fé  varð  gamalt  ok 
gekk  með  mórkum  Þóris.  Þat  var  eitt  haust, 
at  Þórir  vandar  um  við  rétt,  ok  varð  þeim  at 
orðum.  Enn  er  Yölu-Gunnarr  heyrði  orð  þeira, 
hljóp  hann  upp  at  Hrómundi  ok  hjó  til  hans 
ok  varð  þegar  at  vígi.  Þessu  varð  Þórir  svá 
reiðr,  at  hann  rak  Gunnar  í  brott  ok  fór  hann 
þá  í  Múla  til  þeira  Gríms.  Enn  þeir  gáfu  hon- 
um  bólstað  í  Þorskafjarðardal,  þar  er  nú  heitir 
á  Gunnarsstöðum  ok  gerði  hann  þar  bú,  enn  var 
stundum  með  Ketilbirni. 

17.  Þormóðr  hét  maðr  norðlenzkr.  Hann 
stökk  norðan  fyrir  víga  sakir.  Hann  kemr  á 
Hjalla  til  Helga  ok  skorar  á  hann  til  vistar. 
Enn  Helgi  játti  at  taka  við  honum,  ef  hann 
sætti  áverkum  við  Þóri,  ef  hann    kæmi  í  færi. 

Þessu  játar  Þonnóðr.  Enn  þat  var  litlu  síðar, 
at  Þórir  reið  KÍDnskænum  gamla  yfir  Þorska- 
fjörð.  Þormóðr  var  við  sétta  mann,  ok  var 
fólginn  í  þangi,  þar  er  Þórir  skyldi  á  land  ríða, 
ok  er  hann  reið  af  vaðlicum,  hljóp  Þormóðr  upp 
ok  lagði  til  hans,  ok  kom  lagit  í  síðu  hestin- 
um  ok  hljóp  millum  rifjanna.  Þórir  hljóp  af 
baki  hestinum;  enn  héstrinn  ærðist  ok  hljóp  út 
á  sjóinn.  Þórir  brá  sverði  ok  hjó  Þorinóð  bana- 
högg.  Þá  hlupu  þeir  Helgi  ofan  í  fjöruna  ok 
skaut  Þórir  spjóti  í  gegnum  þann  er  fyrstr  fór. 
Enn  er  þeir  Helgi  sjá,  at  tveir  eru  fallnir,  snýr 
þá  síns  vegar  hverr  þeira.  Þórir  hljóp  eptir 
Helga,  ok  elti  hann  út  til  Kálfár,  ok  vá  hann 
undir  Helgasteini  út  frá  Hjóllum.  Eftir  þat  fór 
Þórir  heim.  Þar  heitir  nú  Þormóðstangi,  er 
hann  fell  við  sjóinn,  enn  Hesttangi  þar  er  Kinn- 
skær  kom  á  land.  Þórir  var  nú  varr  um  sik 
ok  lét  upp  halda  virkinu.  Þá  létÞuríðr  drik- 
kinn  gera  rekkju  gagnvert  dyrum  ok  kvað  sér  þá 
mundu  fátt  á  óvart  koma.  Eigi  sættust  þeir 
Styrkárr  ok  Þórir  á  víg  Helga.  Enn  þat  var 
nökkuru  síðar,  at  Styrkárr  gekk  á  skip  með 
húskarla  sina  tíu.  Þar  var  Kerling  í  för  með 
þeim  dóttir  haDS.  Þau  fóru  leyuilega  suðr  yfir 
Þorskafjórð  ok  kómu  á  Hofstaði  til  Halls.  Styr- 
kárr  skorar  á  hauD  til  liðs.  Hallr  brást  við  skjótt 
ok  fara  þegar  við  fimtáDda  maDD.  Þeir  váru 
uú  allir  samaD  sex  ok  tuttugu.     Kerling  hafði 

ráð  fyrir  liði  þeira  ok  hon  hafði  huliðshjálm 
yfir  skipinu,  meðan  þau  reru  yíir  fjörðinn  til 
Þórisstaða.  Þau  gengu  frá  skipi  ofanverða  nátt 
ok  gekk  Kerling  fyrst  í  virkit,  því  at  þegar 
spratt  upp  lássinn  fyrir  henni,  er  hon  kom  at; 
ok  er  hon  kom  í  virkit,  hljóp  at  henni  gyltr 
mikil  ok  svá  hart  í  fang  henni,  at  honfóröfug 
út  af  virkinu  ok  í  því  hljóp  upp  Þuríðr  drik- 
kinn  ok  bað  Þóri  vápnast,  segir,  at  ófriðr  var 
kominn  at  bænum.  Þeir  Þórir  hlupu  upp  ok 
klæddust,  tóku  vápn  sín  ok  váru  tólf  saman. 
Tekst  þar  bardagi  í  virkinu;  þeir  Þórir  urðu 
sárir  mjök,  því  at  vápn  þeira  bitu  ekki.  Þá  sá 
Þuríðr  drikkinn,  at  Kerling  fór  um  vóllinn  at 
húsbaki,  ok  hafði  klæðin  á  baki  sér  uppi,  enn 
niðri  höfuðit,  ok  sá  svá  skýin  á  milli  fóta  sér. 
Þuríðr  hljóp  þá  útaf  virkinu  ok  rann  á  hana 
ok  þreif  í  hárit  ok  reif  af  aftr  hnakkafylluna. 
Kerling  tók  í  eyra  Þuríði  báðum  höndum  ok 
sleit  af  henni  eyrat  ok  alla  kinnfylluna  ofan, 
ok  í  því  tóku  at  bíta  vápn  Þóris  ok  manna 
hans,  ok  urðu  þá  mjök  skeinusamir.  Fellu  þá 
sumir  menn  Halls,  cnn  sumir  flýðu  ofan  ór  virk- 
inu.  Börðustþeir  þá  á  leiðinni  ofan  til  sjóvarins; 
enn  svá  lauk,  at  þeir  kómust  á  skip  um  siðir; 
enn  eftir  lágu  fimm  menn,  enn  tveir  fellu  af 
Þóri.  Þær  Þuríðr  ok  Kerling  váru  báðar  óvíg- 
ar.  Eftir  þat  leitar  Hallsteinn  um  sættir  með 
þeim  Styrkári  ok  Þóri.     Varð  þat   at   sætt,  at 

víg  þeira  Helga  skyldu  ástandast  heimsókn  ok 
fjörráð  við  Þóri.  Síðan  var  samanjafnat  manna- 
látum  öðrum  ok  bættr  skakki.  Hallr  var  ekki 
í  þessi  sætt  ok  fór  hann  suðr  yfir  fjörð ;  er  hann 
í  Fagradal  með  Steinólfi  um  hríð.  Þeir  bera 
nú  saman  ráð  sín,  ok  gaf  Hallr  þat  ráð  til,  at 
þeir  sæti  um  líf  Ketilbjarnar.  Kvað  hann  þá 
mest  aðra  hönd  af  Þóri,  ef  honum  yrðinökkut. 
Heldu  nú  njósnum  um,  hvern  tíma  Ketilbjórn 
væri  heima  í  Tungu.  Enn  þat  var  háttrKetil- 
bjarnar,  þá  er  hann  var  heima,  at  hann  helt 
njósnum  ofan  til  Bæjar.  Með  honum  var  Ás- 
mundr  Naðrsson  ok  Völu-Gunnarr. 

18.  Enn  um  haustit  litlu  fyrir  vetrnætr 
fengu  þeir  Steinólfr  ok  Hallr  njósn  af  því,  at 
Ketilbjörn  var  heima.  Þeir  gengu  þá  á  skip 
fimtán  saman,  Steinólfr  ok  Hallr,  Loðinn  ok 
Galti  fylgdarmenn  þeira.  Þeir  róa  vestr  yfir 
fjörð  ok  lendu  í  Laxárós.  Þar  kom  til  móts 
við  þá  Grímr  af  Völlum  ok  Hergils  son  hans; 
þeir  váru  tíu  saman.  Þeir  fóru  upp  til  Tungu 
um  nóttina  ok  varð  engi  maðr  fyrr  varr  við, 
enn  þeir  höfðu  tekit  bæinn  á  þeim.  Þar  var 
fyrir  Ketilbjörn  ok  Ásmundr  Naðrsson  ok  þrír 
menn  aðrir.  Gunnarr  hafði  riðit  áðr  um  dag- 
inn  vestr  á  Þórisstaði,  ok  er  hann  var  þar  kom- 
inn,  spyrr  Þórir,  hvaðan  hann  væri  at  kominn. 
„Frá  Ketilbirni",  segir  hann.  „Eigi  értu  auðnu- 
maðr",  segir  Þórir,  „því  at  svá  dreymdi  mik  í 

nótt,  at  hann  mnndi  þurfa  mannavið".  Gunn- 
arr  segir:  „Þat  þykkir  mér  undarlegt,  er  þú 
sitr  heima,  kappi  slíkr  sem  þú  þykkist  vera, 
enn  hinn  kærsti  vin  þinn  eigi  í  hlut  ok  þurfi 
manna  við".  Þórir  segir:  „Hafa  skal  gott  ráð, 
þó  at  ór  refsbelg  komi".  Bað  hann  þá  taka 
Kinnskæ  hinn  unga;  ríða  þeir  þaðan  sex  saman 
um  nóttina,  Þórir  ok  Guðmundr,  ok  Kinnar- 
synir  tveir  ok  Völu-Gunnarr ;  enn  ór  Múla  fór 
Grímr  ok  þrír  menn  aðrir.  Þeir  riðu  nú  tíu 
um  nóttina  suðr  yfir  Þorskafjörð.  Nú  er  at 
segja  frá  Ketilbirní,  at  þeir  fundu  eigifyrrenn 
húsin  váru  tekin  á  þeim;  þeir  Ásmundr  tóku 
vápn  sín.  Gekk  Ketilbjörn  út  í  dyrrin  ok  sá  at 
eldr  var  borinn  at  dyrum.  Hann  spyrr,  hver- 
ir  fyrir  eldinum  ætti  at  ráða.  Steinólfr  kvaðst 
fyrir  eldi  ráða.  Ketilbjörn  mælti:  „Hér  mun 
þér  þykkja  skaplegr  fundr  várr;  eðaskalnökk- 
urum  mönnum  leyfa  útgöngu?"  Steinólfr  bað 
konur  út  ganga,  enn  eigi  fleiri.  Eftir  þat  gengu 
þær  út,  enn  eldr  tók  at  leika  um  húsin.  Þeir 
Ásmundr  og  Ketilbjörn  gengu  undan  einn  yegg 
ok  kómust  þar  út;  hlupu  þeir  Steinólfr  ok  Hallr 
þangat  ok  slógu  hring  um  þá.  Þar  váru  þeg- 
ar  drepnir  þrír  menn  af  Ketilbirni ;  enn  hann 
vá  tvá  menn.  Ásmundr  hljóp  at  Halli,  ok  hjó 
til  hans;  enn  maðr  hljóp  fyrir  hann  ok  fekksá 
bana.  Þá  hljóp  Ásmundr  út  yfir  mannhrihginn, 
enn  Ketilbjörn  annan  veg.    Hallr  hljóp  eftir  Ás- 

mundi  ok  hans  félagar,  enn  Steinólfr  eftirKet- 
ilbirni.  Ásmundr  hljóp  á  hól  einn  ok  varðist 
þaðan.  Þeir  Hallr  gengu  upp  á  hólinn,  enn 
Ásmundr  réð  í  mót  ok  hjó  til  Halls;  hann  brá 
við  skildinum.  Þá  hjó  einn  af  Halls  mönnum 
til  Ásmundar  ok  kom  á  hjálminn.  Hann  ras- 
aði  við  höggit,  ok  lagði  sverðinu  til  þess  er 
hjó,  ok  þegar  í  gegnum  hann.  Eftir  þat  hjó 
Hallr  til  Ásmundar,  ok  kom  á  hálsinn,  svá  at 
af  tók  höfuðit:  var  hann  þar  dysjaðr  ok  heitir 
þar  Ásmundarhváll.  Enn  Ketilbjörn  hljóp  út 
til  árinnar;  enn  þar  var  svá  háttat,  at  steinn 
stóð  í  ánni  ok  var  Ketilbjörn  þar  vanr  at  hlaupa 
á  stéininn  ok  þaðan  yíir  ána,  enn  þat  var  eigi 
annarra  manna  hlaup.  Þat  heitir  síðan  Ketil- 
bjarnarhlaup.  Þeir  Steinólfr  runnu  eftir  honum 
til  árinnar.  Ketilbjörn  hljóp  á  steininn  ok  gat 
eigi  festan  sik  á  steininum;  hljóp  hann  þá  aftr 
yíir  ána,  ok  í  því  kom  Steinólfr  at,  ok  hjó  á  fót- 
inn  svá  at  af  tók  í  öklaliðnum.  Ketilbjörn  fell 
eigi  við  höggit  ok  hneykti  þá  í  mót  þeim  ok 
vá  tvá  áðr  hann  fell.  Eftir  þat  fóru  þeir  Stein- 
ólfr  heim  til  bæjarins  okfundust  þeir  Hallr  þar. 
Þeir  ræntu  þar  fé  nökkuru  ok  fóru  síðan  ofan 
með  ánni  ok  ætla  til  skipsins.  Þórir  kom  í 
Tungu  litlu  síðar  enn  þeir  Steinólfr  váru  brott 
farnir.  Varð  hann  þá  víss  þeira  tiðenda,  er  þar 
höfðu  gerzt.  Þórir  varð  allreiðr  ok  keyrði  hest- 
inn    sporum  í  ákafa,  ok    svá   hverr   at    öðrum. 

Þórir  varð  skjótastr.  Hann  gat  farit  fjóra  menn 
af  liði  Steinólfs  ok  drap  þá  alla;  enn  er  hann 
kom  á  bakkana,  váru  þeir  Steinólfr  á  skip 
komnir.  Þórir  eggjar  Steinólf  á  land  at  ganga. 
„Nú  munu  vér  herma  orð  yður,  at  þar  skal 
meira  fyrir  verða  at  hefna  Ketilbjarnar,  enn  at 
vér  göngum  á  land  upp  undir  vápn  yður",  seg- 
ir  Steinólfr.  Þórir  mælti :  „Ek  veit  eigi,  hvers 
mér  verðr  af  auðit  um  hefnd  eftir  Ketilbjörn; 
enn  hafa  skal  ek  vilja  til".  Þeir  Steinólfr  reru 
út  til  Króksfjarðarness.  Þórir  sneri  á  Völu- 
staði  í  Kambsheiði;  þar  bjó  Heimlaug  völva. 
Þórir  gaf  henni  fingrgull  ok  bað  hana  liðveizlu 
ok  ráðagerðar.  Hon  lagði  þat  til  ráðs,  at  hann 
fari  fyrst  at  heygja  Ketilbjörn,  enn  kveðst 
mundu  gera  honum  njósn,  ef  hon  frétti  nökkut 
til  tíðenda,  Þórir  gerir  sem  hon  lagði  ráð  til. 
Þeir  Steinólfr  lágu  undir  Króksfjarðarnesi,  þar 
til  er  Þórir  reið  aftr.  Gengu  þeir  Grímr  þar 
af  skipi;  fór  Grímr  heim,  enn  Hallr  í  Bæ.  Þá 
sendi  Heimlaug  orð  Þóri  fram  í  Tungu,  at  Grímr 
var  heim  kominn.  Riðu  þeir  Þórir  þá  á  Yöllu,  ok 
brutu  þar  upp  hurðir;  gengu  inn  síðan.  Þeir 
Grímr  fengu  vápn  sín  ok  vörðust  drengilega; 
var  þar  hin  harðast  atsókn,  þvi  at  Þórir  var 
allreiðr  ok  lauk  svá,  at  Grímr  fell  ok  hús- 
karlar  hans  tveir,  enn  Hergils  son  hans  komst 
útum  laundyr  ok  varð  Gunnarr  varr  við  hann 
ok  hljóp  eftir,  ok  vá  hann  þar,  er  nú  heita   Her- 

gilsstaðir.  Eftir  þat  riðu  þeir  Þórir  í  brott,  ok 
er  þeir  váru  skamt  komnir,  sjá  þeir  þrjá  menn 
ríða  frá  Bæ  ok  var  einn  í  blári  kápu.  Þat 
var  Hallr,  Loðinn  ok  Galti.  Þórir  keyrir  þeg- 
ar  hestinn  sporum,  er  hann  sá  þá,  ok  ríðr  frá 
sínum  mönnum.  Hann  gat  farit  þá  hjá  Stein- 
ólfsdal,  ok  varð  þó  eigi  höggfæri  við  Hall.  Þór- 
ir  skaut  eftir  honum  spjóti,  okkom  í  söðulbog- 
ann,  og  þegar  í  gegnum  hann,  ok  svá  í  bak 
Halli.  Hann  snaraðist  við  ok  kipti  í  brott  spjót- 
inu.  Þá  hjó  Galti  til  Þóris;  enn  Hallr  reið 
undan  sem  hann  mátti.  Þórir  hljóp  þá  af  baki, 
ok  er  svá  sagt  at  hann  hamaðist  þá  hit  fyrsta 
sinn.  Galti  var  ok  hamrammr  ok  var  þeira  at- 
gangr  hinn  harðasti.  Fór  Galti  þá  undan,  enn 
Þórir  sótti  eftir.  Loðinn  þóttist  engan  hlut  at 
mega  eiga,  ok  reið  hann  eftir  Halli;  enn  þar 
kom,  at  Þórir  bar  af  Galta.  Þar  heitir  nú 
Galtadalr.  Þá  hljóp  Þórir  á  hestinn  ok  var 
mjök  móðr.  Hann  reið  þá  at  leita  Halls,  ok 
fann  hann  örendan  við  túngarð  á  Hofstöðum. 
Hann  hafði  látizt  af  sári  þvi  er  Þórir  hafði 
veitt  honum,  ok  fallit  þar  af  baki.  Þórir  fór 
til  móts  við  félaga  sína;  riðu  síðan  heim  vestr 
yfir  Þorskafjörð.  Hann  bauð  Hyrningi  sætt 
eftir  feðr  sinn;  enn  hann  tók  því  vel.  Fór 
hann  á  Hofstaði  ok  tók  þar  við  búi  ok  var 
hann  betrfeðrungr ;  var  hann  aldri  í  mótgangi 
vtf  Þóri. 

19.  Steinólfr  sat  í  búi  sinu  ok  þóttist 
þungar  fréttir  hafa  um  fjörðinn.  Hann 
var  svá  varr  um  sik,  at  hann  var  aldri  fyrir 
vestan  fjórð  nætrgestr;  hann  setti  annan  mann 
fyrir  búið  í  Bæ,  at  annast  þar  um.  Þórir  sat 
nú  um  kyrt,  ok  var  honum  allmikill  hugr  á  at 
íinna  Steinólf,  enn  þóttist  eigi  föng  á  hafa,  at 
sækja  hann  suðr  um  fjörð  fyrir  liðsafla  sakir. 
Þat  var  eitt  haust,  at  Steinólfr  fór  vestr  yfir 
fjörð.  Þeir  váru  tiu  á  skipi  ok  ætla  þegar 
heim  aftr.  Enn  er  þeir  váru  vestr  komnir,  hljóp 
á  útsynningr  með  stormi,  ok  máttu  þeir  eigi 
þann  dag  aftr  fara.  Enn  er  Heimlaug  völva 
vissi  þat,  sendi  hon  mann  til  Þóris  ok  bað  hann 
skjótt  við  bregða,  ef  hann  vildi  Steinólf  finna, 
enn  hon  kvaðst  mundu  ráða,  at  veðrit  felli  eigi. 
Þórir  réið  þegar  heiman,  ok  vill  eigi  mönnum 
safna,  þvi  at  hann  hugði,  at  þá  mundi  njósnir 
koma  Steinólfi,  ef  nökkur  dvöl  yrði  á.  Þeir 
fara  nú  heiman:  Guðmundr  son  hans,  Völu- 
Gunnarr  ok  Kinnarsynir  tveir.  Þuríðr  móðir 
þeira  segir,  at  meir  var  ferð  sjá  ger  með  ráði 
Heimlaugar  enn  sinu,  at  fara  við  svá  fá  menn 
i  hendr  Steinólfi.  Þórir  kvað  nú  eigi  at  síðr 
fara  skulu.  Þeir  fóru  heinian  átta,  ok  vaf- 
spjarra-Grimr  ór  Múla  ok  maðr  með  honum. 
Enn  er  þeir  kómu  suðr  yfir  Þorskafjörð,  sendi 
Þórir  orð  Óttari  fóstbróðr  sínum  í  Másdal.  Hann 
kom  til  hans  við  annan  mann.     Þeir  riðu    tólf 

inn  til  Steinólfssdals.  Enn  þeir  Steinólfr  höfðu 
farit  tíu  til  at  festa  hey  upp  í  dalinn,  enn  aðr- 
ir  tíu  váru  heima.  Heyit  stóð  víða  um  dalinn 
ok  váru  þeir  mjök  dreift  um  dalinn.  Enn  er 
þeir  Þórir  sjá,  hvað  þeir  höfðust  at,  skildust 
þeir  ór  reiðinni  til  at  henda  þá.  Váru  þá  hleyp- 
ingar  miklar.  Steinólfr  kallar  á  sína  menn,  ok 
bað  þá  heim  halda  til  Bæjar  ok  láta  húsin  gæta 
sín,  ok  er  þeir  kómu  heim  at  túngarði,  þá  váru 
þeir  tólf ;  kvaðst  Steinólfr  þá  eigi  lengra  renna 
vilja;  höfðu  þá  látizt  íimm  menn  Steinólfs.  Þeir 
kómu  fyrst  eftir  Kinnarsynir,  Grímr  ok  þrír 
menn  aðrir.  Þórhallr  hjó  þegar  til  Steinólfs  ok 
kom  á  fótinn;  varð  þat  mikit  sár.  Enn  Stein- 
ólfr  lagði  til  hans  ok  kom  á  hann  miðjan.  Þór- 
hallr  gekk  á  lagit  upp  at  höndum  honum  ok 
hjó  enn  til  hans  ok  veitti  honum  mikit  sár-  1 
því  kom  Þórir  at,  ok  váru  þá  fallnir  þrír  menn 
af  þeim  Þórhalli.  Þórir  barðist  þá  djarílega. 
Enn  þenna  sama  dag  reið  Atli  son  Úlfs  hins 
skjálga  norðan  yíir  heiði  við  fimtánda  mann. 
Hann  varð  varr  við  fundinn,  ok  fór  til  ok  reið 
þegar  til  meðalgöngu,  ok  kvaðst  þeim  veita 
mundu,  er  at  hans  orðuin  mundu  gera,  ok  þar 
kom  at  hann  fékk  skilið  þá,  því  at  hvárirtveggja 
váru  mjök  sárir.  Þar  létust  þrír  menn  af  Þóri, 
enn  fimm  af  Steinólfi.  Þar  heitir  Grásteins- 
dæld,  er  þeir  börðust,  upp  frá  Bæ.  Atli  fylgir 
þeim  Steinólfi  heim  í  Bæ   ok  váru  þar   bundin 

sár  þeira.  Þeir  Þórir  riðu  vestr  heim  ok  váru 
allir  sárir  ok  engi  maðr  komst  ósárr  af  þeim 
fundi.  Um  daginn  eftir  fór  Steinólfr  heim  suðr 
til  Fagradals,  ok  lá  lengi  í  sárum  um  haustit 
ok  greri  seint.  Enn  um  vetrinn  sló  í  verk,  ok 
rifnuðu  aftr  þau  er  gróin  váru,  ok  dó  hannaf 
þeim  sárum.  Þórir  hafði  ok  mjók  sárr  orðit, 
ok  greru  hans  sár  skjótt.  Enn  eftir  þenna  fund 
tók  Þórir  skapskifti;  gerðist  hann  þá  mjók  illr 
viðfangs.  Þat  haust  hurfu  kistur  þær,  erhann 
hafði  gera  látit  at  Valshellis-gulli,  ok  vissi  engi 
síðan,  hvat  af  þeim  væri  orðit. 

20.  Nú  er  frá  því  at  segja,  at  til  hefnda 
eftir  Steinólf  var  Þorsteinn  son  hans  ok  þeir 
feðgar  Sléttu-Björn  ok  Þjóðrekr,  dótturson  Stein- 
ólfs.  Atli  Úlfsson  leitaði  um  sættir  með  þeim, 
ok  vildu  Saurbæingar  eigi  sættast,  ef  eigi  færi 
þeir  utan,  er  mest  höfðu  gengit  at  vígum  þeim. 
Þórir  vildi  eigi  utan  fara.  Var  Steinólfr  bættr 
fé  miklu;  enn  Guðmundr  ok  vafspjarra-Grímr, 
Völu-Gunnarr  ok  Óttarr  ok  Þorsteinn  Kinnar- 
son  skyldu  utan  fara  ok  vera  brott  þrjá  vetr. 
Skip  stóð  uppi  á  Borðeyri  i  Hrútaíirði  ok  þat 
hafði  Þórir  frétt.  Hann  reið  heiman  ok  til  Gils- 
fjarðar,  svá  norðr  heiði  til  Bitru  ok  þaðan  til 
Hrútafjarðar,  ok  kom  á  Borðeyri  ok  tók  þeim 
far.  Eftir  þat  reið  hann  heim  hinn  sama  veg 
ok  hann  fór  norðr,  ok  flutti  þá  síðan  til  skips 
alla  ok  fekk  þeim  fararefni  nóg.    Eftirþatreið 

Þórir  heim  ok  sat  um  kyrt.  Enn  þeir  fóru  ut- 
an  ok  kómu  til  Noregs.  Þá  réð  Hákon  kon- 
ungr  Aðalsteinsfóstri  fyrir  Noregi  ok  var  þat 
á  öndverðum  hans  dögum.  Þeir  Guðmundr  ok 
hans  félagar  váru  í  Noregi  um  vetrinn;  fóru 
síðan  um  sumarit  eftir  í  hernað  ok  reyndust 
hinir  hraustustu  menn  ok  fengu  góðan  orðstír 
ok  unnu  mikit  sér  til  frægðar.  Þeir  váru  fjögr 
sumur  í  hernaði,  enn  á  vetrum  með  Hákoni 
konungi  ok  mat  hann  þá  mikils. 

21.  Þrándr  hét  maðr;  hann  var  Hallbjarn- 
arson;  hann  stökk  ór  Noregi  fyrir  víga  sakir 
ok  fór  til  íslands.  Hann  kom  út  í  Dýrafirði. 
Hann  átti  brátt  sökótt  við  menn  fyrir  víg  ok 
óróa  þar  vestra,  ok  fór  hann  þaðan.  Hann 
kom  til  Styrkárs  í  Barmi,  ok  var  Styrkárr  þá 
orðinn  hrumr  af  elli.  Þrándr  skorar  á  hann 
til  viðtóku.  Styrkárr  mælti:  „Kost  geri  ek 
þér  á  því;  ef  þú  vegr  gull-Þóri,  þá  mun  ek 
taka  við  þér  ok  gefa  þér  fé  mikít".  Þrándr 
játar  því,  ok  ferr  nú  á  Þórisstaði  ok  hitti  Þóri 
ok  skorar  á  hann  til  viðtöku.  Þórir  mælti: 
„Svá  hafa  fregnir  af  þér  farit,  at  þú  aukir 
mjök  vandræði,  ok  er  mér  þat  ekki  hent;  hefi 
ek  ok  spurt,  at  þú  komt  til  Styrkárs  í  Barmi, 
ok  mundi  hann  hafa  tekit  við  þér".  Þrándr 
mælti:  „Enga  viðtöku  fekk  ek  hjáhonum;  enn 
heyrt  hefi  ek,  at  þú  værir  góðr  drengr  ok 
rausnarmaðr  mikill.     Nú  mun    ek  þat  til  baka 

bera,  ef  þú  tekr  eigi  við  mér".  Þórir  mælti: 
„Fast  sækir  þú  þetta  mál,  ok  mun  ek  við  þér 
taka".  Þrándr  þakkar  honum  ok  dvelst  þar 
um  hríð  ok  hugnast  öllum  vel  til  hans.  Þat 
færði  Þrándr  sér  vel  í  nyt.  Eigi  virðist  hon- 
um  gott  at  eiga  við  Þóri,  ok  þótti  hann  hafa 
tekit  mjök  skapskifti  eftir  því,  er  hann  hafði 
heyrt  með  sönnu  sagt  af  Þóri  áðr ;  þó  var  Þórir 
jafnan  vel  til  Þrándar.  Nú  er  stundir  líða  sitr 
Þrándr  um  líf  Þóris  ok  fekk  þó  eigi  færi  á 
honum  lengi.  Þat  var  eina  nótt,  at  Þrándr 
fór  ór  rekkju  sinni  ok  at  lokrekkju,  er  Þórir 
svaf  í.  Þórir  hafði  gengit  út  at  gæta  til  veðrs. 
Þrándr  gekk  í  lokrekkjugólfit,  enn  myrkt  var 
mjök  ok  opin  hurðin  fyrir  lokrekkjunni.  Þrándr 
beið  þar  nú,  ok  kom  Þórir  ok  varð  eigi  varr 
við  hann,  því  at  hann  grunaði  ekki  Þránd. 
Þórir  legst  nú  niðr  ok  sofnar.  Þá  lagði 
Þrándr  á  hann  miðjan.  Þórir  hafði  vafit  fast 
um  sik  fötin.  Ingibjörg  kona  hans  lá  fyrir  of- 
an  hann.  Þórir  vaknar  við,  þá  er  lagit  gekk 
gegnum  fötin,  ok  þreif  til  yfir  um  hönd  Þránd- 
ar  í  einni  svipan  ok  varð  ekki  sárr.  Þórir 
kreisti  fast  hönd  Þrándar,  svá  at  spjótit  losn- 
aði,  ok  tók  Þórir  þat.  Siðan  keyrði  Þórir 
Þránd  niðr  fall  mikit,  svá  at  hann  lá  lengi  í 
óviti;  ok  er  hann  raknaði  við,  spurði  Þórir 
hann,  hví  hann  hefði  sýnt  sér  ótrú  þessa.  Þrándr 
sagði  hit  sanna   frá    ok    síðan   bar  Þórir  hann 

út  ok  lagði  spjótinu  í  gegnum  hann.  Daginn 
eftir  reið  Þórir  á  fund  Styrkárs  ok  færði  hon- 
um  Þránd  dauðan,  ok  bar  sök  á  hann  um  fjör- 
ráðin.  Styrkárr  bætti  fé  nökkuru  fjórráðin  ok 
skildu  þeir  Þórir  sáttir;  reið  Þórir  heim,  enn 
Styrkárr  lét  heygja  Þránd.  Um  þann  tíma  dó 
Þórðr  bróðir  Þorbjarnar  stokks  í  Laugardal 
vestr.  Hann  átti  sonu  tvá;  hét  hinn  eldri  Agn- 
arr,  enn  hinn  yngri  Þorgeirr;  þeir  váru  fríðir 
sýnum  ok  miklir  fyrir  sér  ok  tóku  þeir  föður- 
arf  sinn  ok  gerðust  góðir  bændr;  létu  þeir 
jafnan  mikit  yíir  sér  ok  þóttu  eigi  vera  jafn- 
aðarmenn ;  sátu  þeir  mjök  yfir  hlut  manna  vestr 
þar. 

22.  Þat  var  eitt  sinn  at  Sléttu-Bjórn  hitti 
Kjarlak  ok  áttu  þeir  tal  saman.  Sléttu-Björn 
kvaðst  eigi  una  við  þau  málalok,  er  orðið  hafi 
með  þeim  Þóri,  ok  bað  Kjarlak  setja  nökkur 
ráð  til.  Kjarlakr  mælti:  „Þau  ein  hafa  orðit 
skifti  vár  við  Þóri,  at  vér  hafim  hinn  verra 
hlut  af  haft,  ok  máttum  vér  nú  vel  una  við 
málalokin  eftir  víg  Steinólfs,  ór  því  sem  ráða 
var;  þykki  mér  betra,  at  eiga  ekki  við  hann; 
þó  mun  ek  nú  til  leita,  ef  færi  gefst  á".  Eftir 
þat  skilja  þeir.  Svá  bar  til  nökkuru  síðar,  at 
Halldórr  goði  í  Garpsdal  bauð  Þóri  til  heim- 
boðs  við  þriðja  mann;  var  Atli  sonr  hans  ann- 
arr.  Enn  er  Þórir  var  at  heimboðinu,  reið 
hann  í  Múla  til  Herfinns  ok  var  þar  eina  nótt. 

Kjarlakr  hafði  njósn  af  þessu.  Þá  nótt,  er  Þór- 
ir  var  í  Múla,  reið  Kjarlakr  at  heiman  við  sétta 
mann.  Þorgrímr  hét  bróðir  Kjarlaks;  hann  bjó 
at  Brunná.  Kjarlakr  hitti  hann  um  nóttina  í 
hvílu  ok  bað  hann  liðs.  Þorgrímr  klæddist  þeg- 
ar  ok  fór  með  Kjarlaki  við  íimta  mann  ok  riðu 
þeir  ellifu  saman  inn  með  Gilsfirði.  Eigi  treyst- 
ust  þeir,  at  gera  heimsókn  at  Múla  ok  riðu  til 
Búðarár  hjá  Garpsdal  ok  biðu  þar  ok  bundu 
hesta  sína.  Smalamaðr  frá  Múla  sá  til  mann- 
anna,  hvar  þeir  fóru.  Hann  sagði  frá  því  heima, 
ok  kvaðst  eigi  hafa  þekt  mennina,  enn  þó 
mundi  þat  ófriðarmenn.  Þórir  kvaðst  eigi  at 
síðr  ríða  mundu.  Herfinnrgbauð  at  fylgja  hon- 
um.  Þórir  kvað  þess  eigi  þurfa.  Síðan  reið 
Þórir  um  daginn  frá  Múla  ok  skildu  þeir  Her- 
finnr  með  vináttu.  Enn  er  Þórir  kom  á  skeiðit 
við  Búðará,  hlupu  þeir  upp  hinir.  Sá  var  í 
litklæðum,  er  fyrstr  fór.  Þórir  skaut  spjóti  at 
þeim,  ok  kom  á  þann  miðjan,  er  var  í  litklæð- 
unum,  ok  í  gegnum  hann;  enn  þat  var  Þor- 
grímr  bróðir  Kjarlaks.  Hestar  þéira  Þóris  váru 
á  harða  skeiði,  ok  bar  þá  fram  hjá  þéim  Kjar- 
laki.  Sá,  er  næst  komst,  var  húskarl  Kjar- 
laks;  hann  lagði  til  Atla;  enn  Atli  sló  af  sér 
lagit  ok  hjó  hann  banahögg.  Einn  maðr  varð 
fyrir  hesti  Þóris,  ok  fell  um  koll  ok  varð  undir 
honum  sverð  hans,  ok  meiddist  hann  til  bana. 
Bar  þá  Þóri  undan,  enn  þeir  Kjarlakr  treystust 

eigi  at  sækja  eftir,  ok  sneru  þeir  til  hesta  sinna 
ok  riðn  heim,  ok  höfðn  fórnnauta  sína  þá  hina 
dauðu  með  sér  ok  undu  hit  versta  við.  Þórir 
var  at  heimboði  í  Garpsdal  um  hríð  ok  reið 
síðan  heim.  Litlu  síðar  sendi  Kjarlakr  til  Póris 
ok  beiddist  bóta  fyrir  víg  Þorgríms  bróður  síns, 
ok  hét  þá  at  sitja  aldri  framar  um  líf  Þóris, 
ef  hann  fengi  bætrnar.  Þórir  galt  tvau  hundr- 
uð  silfrs  ok  kvað  Kjarlak  vel  hafa  leitat;  enn 
hinir  tveir  kómu  fyrir  atförina  við  Þóri.  Þat 
efndi  Kjarlakr,  at  hann  sat  aldri  framar  um 
Þóri  eða  lagði  fjörráð  við  hann.  Ekki  undi 
Sléttu-Björn  betr  enn  áðr,  enn  varð  nú  svá  at 
láta  vera,  ok  er  eigi  getit,  at  hann  haíi  gert 
til  Þóris  þar  eftir.  Af  honum  er  komin  all- 
mikil  ætt  hér  á  landi;  hann  var  hit  mesta  af- 
armenni. 

23.  Svá  er  sagt,  at  þeir  bræðr  synir  Þórð- 
ar  í  Laugardal,  Agnarr  ok  Þorgeirr,  fara  á 
fund  Þorkels  auðga  í  Alviðru  í  Dýrafirði  ok 
biðja  hann  liðveizlu  at  drepa  gull-Þóri;  kváð- 
ust  á  honum  eiga  at  hefna  Þorbjarnar  stokks 
ok  Arnar  sonar  hans.  Þorkell  mælti:  „Eigi 
mun  Þórir  verða  ykkr  auðsóttr,  ef  hann  verðr 
varr  við,  ok  vandasamt  þykki  mér  þetta;  þó 
mun  ek  til  leggja  nökkut,  er  þit  hafit  mik  heim- 
sótt,  ok  vil  ek  senda  flugumann  til  Þóris". 
Þorgeirr  mælti:  „Eigi  sé  ek  mann  til  þess". 
Þorkell  mælti:     „Ek    mun    sjá   fyrir  því;    énn 

annat  ár  í  þetta  mund  mun  ek  hafa  nökkut 
svá  um  sét,  at  hægra  mun  ykkr  at  veiða  Þóri 
þá  enn  nú".  Þeir  bræðr  þakka  honum  heit  sín 
ok  fara  nú  heim.  Þorkell  hittir  nú  Önund  ráða- 
mann  sinn;  hann  var  skyldr  Þorkeli  ok  hafði 
vaxit  upp  með  honum  ok  unnust  þeir  mjök. 
Þorkell  biðr  hann  leita  til,  ef  færi  gefist  á  Þóri, 
ok  segir  honum  ráðagerð  sína  ok  þeira  bræðra. 
Önundr  mælti:  „Engi  heillaþúfa  hefir  Þórir 
orðit  þeim,  er  gert  hafa  á  hluta  hans,  eða  setit 
um  líf  hans,  ok  heldr  eigi  á  ek  honum  neitt  ilt 
at  launa,  ok  vil  ek  eigi  vera  í  neinum  fjörráð- 
um  við  hann".  Þorkell  mælti:  „Því  hefir  þú 
heitit  mér,  at  gera  vilja  minn  í  hverju  er  væri; 
enn  nú  þykki  mér  þú  allmjök  bregða  þat". 
Önundr  mælti:  „Eigi  munt  þú  þurfa  at  bregða 
mér  þessu,  ok  skal  ek  at  vísu  fara;  þó  segir 
mér  svá  hugr  um,  at  ek  hljóti  bana  af  þessu". 
Skilja  þeir  nú  talit,  ok  hinn  næsta  dag  eftir, 
gengr  Önundr  at  Þorkeli  með  brugðit  sax  ok 
hjó  til  hans  ok  særði  hann  allmiklu  sári,  ok 
lézt  Þorkell  bregðast  reiðr  við  ok  reka  Önund 
í  brott,  ok  fór  hann  þá  þaðan  ok  létti  eigi  ferð 
sinni  fyrr  enn  hann  kom  á  Þórisstaði  ok  var 
þar  um  nótt.  Um  morguninn  gekk  hann  á  tal 
við  Þóri  ok  bað  hann  viðtöku,  ok  segir  hon- 
um,  at  hann  hafi  orðit  missáttr  við  Þorkel  ok 
at  hann  hafi  sært  hann  sári  mikln  ok  hafi  Þor- 
kell  rekit  sig  í  brott.    Þórir  hafði   heyrt  fregn 

af  þessu,  enn  ekki  af  ráðagerðinni,  ok  grunaði 
hann  ekki.  Hann  mælti  til  Önundar:  „Spurt 
hefi  ek,  at  sönn  er  saga  þín,  ok  mun  ek  við 
þér  taka ;  enn  þó  er  vandhæfi  hér  á,  at  ek  ger- 
ist  nú  óeirinn  í  skapi,  at  bágt  er  við  mik  at 
lynda,  ok  er  mér  þat  eigi  sjálfrátt".  Önundr 
segir:  „Eigi  mun  ek  ertast  við  þik,  ok  því 
heldr  varast,  er  ek  veit  þetta".  Þórir  mælti: 
„Eigi  veit  ek,  hvárt  þú  stýrir  happi  miklu,  því 
at  mér  sýnist  þú  eigi  gæfusamlegr".  Skilja 
þeir  nú  talit,  ok  var  Önundr  þar  þau  misseri 
ok  hugnaðist  Þóri  vel  til  hans  ok  öllum  þar. 
Önundr  gekk  á  fjall  með  húskörlum  Þóris  um 
haustit  ok  hugði  at  landslagi  ok  varð  hann  því 
vel  kunnigr.  Nú  líðr  vetrinn  ok  gætti  Önundr 
mjök  at  háttum  Þóris;  hann  varð  þess  varr,  at 
Þórir  fór  einn  nökkurum  sinnum  framarlega  í 
Djúpadal  fram  ór  Djúpafirði  ok  dvaldi  þarlitit. 
Enginn  vissi,  hvat  hann  gerði  þangat,  nema 
Ingibjórg  kona  hans,  ok  sagði  hon  þat  engum. 
Nú  líðr  fram  á  várit;  þá  reið  Þórir  vestr  í  Al- 
viðru  til  Þorkels  auðga  ok  fekk  þar  góðar  við- 
tökur  ok  var  hann  þar  um  nótt.  Þá  leitar 
Þórir  um  við  Þorkel,  ef  hann  vildi  taka  Ön- 
und  í  sátt,  ok  bauð  hann  fé  til.  Þorkell  tók 
þvi  vel  ok  semja  þeir  þetta  með  sér,  ok  grunar 
Þóri  ekki  um  svikin  ok  gefr  hann  Þorkeli 
fim  merkr  silfrs  ok  fór  síðan  heim  ok  segir 
Önundi  hvar  komit  var.     Önundr    þakkar  hon- 

um  með  mörgum  fögrum  orðum,  ok  bjóst  nú  at 
fara  heim  til  Þorkels.  Þórir  gaf  honum  gjafir 
at  skilnaði  ok  bað  hann  vel  fara.  Önundr  reið 
nú  vestr  til  Laugardals  ok  finnr  þá  bræðr. 
Þeir  taka  vel  við  honum,  ok  spyrja  hann  nú 
um  hætti  Þóris.  Hann  segir  slíkt  erhannvissi 
ok  um  ferðir  hans  í  Djúpadal,  —  „ok  þætti 
mér  vænst",  segir  hann,  „at  sitja  um  Þóri,  þá 
er  hann  ferr  þangat,  ok  mun  ek  kunna  leiðir". 
Þeir  tóku  vel  undir  þat,  ok  fara  nú  á  fund 
Þorkels,  ok  segja  honum  hvar  komit  var.  Hann 
kvað  nú  vel  stofnat,  —  „ok  vil  ek  nú  at  Ön- 
undr  sé  eftir  með  mér".  „Eigi  skal  þat",  seg- 
ir  Önundr,  „svá  fast  sóttir  þú  eftir  at  koma 
mér  í  þetta  mál,  at  ek  mun  eigi  við  þá  bræðr 
skilja,  fyrr  enn  nókkut  um  skipast",  ok  varð 
nú  svá  at  vera  sem  Önundr  vildi,  ok  fór  hann 
heim  með  þeim  bræðrum.  Þeir  fara  heiman 
litlu  síðar  ok  Önundr  með  þeim,  ok  safna  mönn- 
um  ok  verða  saman  átján,  ok  fór  engi  njósn  af 
þeim.  Þeir  váru  kyrrir  um  daga,  enn  á  ferð 
um  nætr,  ok  fóru  seint.  Önundr  var  fyrir  ferð- 
inni,  þvi  að  hann  kunni  allar  leiðir.  Þeir  koma 
í  Djúpadal  ok  nema  staðar  á  völlum  nökkurum 
framarlega  i  dalnum.  Þar  eru  þröng  og  ógur- 
leg  gljúfr  öðrum  megin  við  vellina.  Önundr  bað 
þá  bíða  þar,  —  „enn  ek  mun  fara  á  fund  Þór- 
is".  Þeir  gera  nú  svá;  enn  Önundr  ríðr  á  Þór- 
isstaði.    Honum  er  þar  vel  fagnat,  ok    er  hann 

þar  um  nótt.  Um  morguninn  eftir  bjóst  Þórir 
at  ríða  í  Djúpadal.  Hann  bað  Atla  son  sinn 
með  sér  fara,  ok  fór  hann  ok  tveir  húskarlar. 
Ingibjörg  kona  Þóris  spyrr  hann  at,  hví  hann 
hafi  menn  með  sér.  Þórir  mælti:  „Vera  má 
at  nökkut  beri  nú  til  tíðenda,  er  þú  sér  eigi; 
grunar  mik  um  þat,  þó  at  ek  fái  ekki  at  gert". 
Síðan  reið  Þórir  á  stað,  ok  mintist  áðr  við 
konu  sína  ok  bað  hana  vel  lifa.  Önundr  vildi 
fara  með  Þóri,  ok  leyfði  hann  honum  þat,  ok 
kvaðst  vána  hann  sér  trúan.  Önundr  kvaðst 
svá  reynast  skyldu.  Nú  ríða  þeir,  þar  til  er 
þeir  koma  á  vellina.  Þar  spretta  þeir  bræðr 
upp  ok  menn  þeira  ok  hljóp  Önundr  af  baki  ok 
í  lið  með  þeim.  Þá  mælti  Atli:  „Undan  vil 
ek  ríða,  faðir,  ok  hætta  eigi  til  við  þenna  liðs- 
fjölda".  Þórir  mælti:  „Fyrr  skal  ek  lífið  missa 
enn  undan  flýja,  þó  at  ek  sé  nú  gamall".  Stíga 
þeir  Þórir  þá  af  baki.  Hinir  veittu  þeim  harða 
atsókn,  enn  þeir  verjast  ágætlega.  Húskarlar 
Þóris  höfðu  hvárr  mann  fyrir  sik  ok  fellu  svá 
báðir.  Þórir  vá  tvá  menn  ok  Atli  aðra  tvá. 
Önundr  sótti  hart  at  þeim  ok  þeir  bræðr.  Þórir 
mælti  til  Önundar:  „Sé  ek  nú  ráð  yður,  ok 
hefir  þér  illa  farit,  at  svíkja  mik  í  trygðum; 
mun  nú  ok  verða  endi  á  æfi  minni ;  enn  skamma 
tíma  skalt  þú  eiga  at  fagna  þessum  svikum". 
„Þat  er  illa  þá",  segir  Önundr,  Þórir  hjó  þá 
í  höfuð   honum    ok    klauf  hann    at    endilöngu. 

Enn  í  því  bili  hjó  Agnarr  af  Þóri  hægri  hönd- 
ina  í  úlfliðnnm.  Þórir  kastaði  þá  skildinnm  ok 
tók  sverð  sitt  í  því  at  þat  fell  niðr  með  hend- 
inni ;  varðist  hann  þá  svá  lengi  með  vinstri  hend- 
inni  at  undrnm  gegndi,  ok  vá  þá  enn  tvá  menn. 
Agnarr  snarast  at,  ok  hjó  þá  af  honnm  vinstri 
höndina  í  úlíliðnnm.  Þórir  brást  fast  við,  ok 
sló  Agnarr  með  hægri  stúfnnm  ok  fell  hann  í 
öngvit.  Þórir  hljóp  þá  at  gljúfrnnnm  ok  sló 
stúfnnm  við  hellu  mikilli,  svá  at  hon  hrökktil. 
Þá  sá  þeir,  at  kisturnar,  er  Valhellis-gull  var  í, 
váru  þar  undir.  Þórir  stakk  handarstúfnum 
sínum  í  hvárn  kistuhring.  ok  steyptist  fram  af 
í  gljúfrit  í  fljótri  svipan  ok  sá  þeir  hann  eigi 
framar.  Atli  hljóp  á  bak  hesti  sínum  ok  reið 
sem  hvatast  heim  á  Þórisstaði  ok  sagði  tíðend- 
in,  ok  þótti  þetta  mikit.  Varð  Þórir  mörgum 
harmdauði  ok  eigi  sízt  konu  hans.  Agnarr  rakn- 
aði  við,  ok  fóru  þeir  bræðr  þaðan  sem  skjót- 
ast  ok  riðu  vestr  ok  undu  illa  sinni  ferð. 

24.  Agnarr  lá  lengi  í  sárum  um  sumarit 
eftir  höggit  ok  dó  um  sumarit,  þá  er  liðnir  váru 
sex  vetr  frá  falli  Steinólfs.  Ingibjörg  ekkja 
Þórir  bjó  á  Þórisstöðum,  ok  Atli  son  hans.  Þat 
sumar  kómu  út :  Guðmundr  Þórisson,  Völu-Gunn- 
arr,  vafspjarra-Grímr,  Þorsteinn  Kinnarson  ok 
Óttarr  vestr  í  Dýrafirði,  ok  riðu  heim  á  Þóris- 
staði  frá  skipi.  Síðan  fóru  þeir  vestr  í  Laug- 
ardal,  ok  hitta  Þorgeir;  Guðmundr   drap  hann, 


60  ÞORSKFIRÐINGA  SAGA. 

ok  síðan  drápu  þeir  alla  hina,  er  í  atfbr  höfðu 
verit  við  Þóri.  Eftir  þat  riðu  þeir  heim.  Þat 
varð  uppvíst,  at  Þorkell  auðgi  hafði  verit  í 
fjórráðum  við  Þóri;  fóru  menn  þá  í  milli  ok 
kómu  sætt  á  með  Þorkeli  ok  sonum  Þóris,  ok 
galt  hann  mikit  fé;  skaði  þótti  honum  at  Önundi, 
enn  varð  at  hafa  svá  búit,  ok  allir  fellu  þeir 
óhelgir,  er  í  atförinni  váru  við  Þóri,  enn  Þórir 
var  bættr  miklu  fé,  ok  lauk  svá  viðskiftum 
þeira  Þorkels.  Guðmundr  bjó  á  Þórisstöðum 
til  elli,  ok  er  mikil  ætt  frá  honum  komin.  Atli 
bjó  í  Gröf  ok  váru  þeir  bræðr  mikilmenni.  Völu- 
Gunnarr  bjó  á  Gunnarsstöðum,  enn  Grímr  í  Múla 
langa  tíð,  enn  Þorsteinn  á  Kinnarstöðum.  Þar 
heita  nú  Leikvellir,  er  Þórir  fell.  Enn  um  hann 
veit  engi  framar  at  segja  eftir  þat,  er  hérvar 
sagt,  ok  er  þat  ætlan  manna,  at  hann  hafi  lagzt 
á  gullkistur  sínar  ok  brugðizt  í  ormslíki,  ok 
var  þat  lengi  síðan,  at  ménn  sáu  dreka  fljúga 
ofan  í  Gullfors  ok  yfir  gil  þat,  er  hann  sást 
hverfa  ofan  í.  Þórir  hefir  verit  einn  með  hraust- 
ustu  mönnum  hér  á  landi ;  sá  hann  ok  flest  fyr- 
ir  fram  ok  var  vitr  maðr  ok  engi  ofsamaðr,  alt 
þar  til  er  lund  hans  spiltist,  ok  hefir  hann  þá 
goldit  þess  síðasta  drykks,  er  hann  drakk  af 
kalki  Agnars,  sem  hann  hafði  sagt  honum  fyrir. 
Ok  lúku  vér  þar  gull-Þóris  sógu. 

19,  48,  56. 
Ingjaldr  Hergilsson  16. 
Ingjaldsstaðir  16. 
ísland  1,  12,  31,  38. 

Jamtaland  13. 
Járnberaland  3. 
Jósteinn  Ólafsson  3,  37. 
Jörundr  Úlfsson  2. 

Kambsheiði  3,  45. 

Katla  23. 

Kálfá  40. 

Kálfárglíúfr  33. 

Kálfr  33. 

Kerling    Styrkársdóttir    2, 

30,  40,  41. 
Ketilbjarnarhlaup  44. 
Ketilbjörn  Gillason  2,  5,  7, 

9,  11,  13,  16,  13,  22,25, 

26,  36—39,  42—45. 
Kinnarstaðir  2,  60. 
Kinnskær  hinn  gamli,  hestr 

40. 
Kinnskær  hinn   ungi,  hestr 

43. 
Kjarlakr     hinn     gamli    15, 

34—38,  52—54. 
Kjölr,  í  Noregi  14. 


Kleifar,  bær  í  Dalasýslu  3, 

19,  25. 
Klofasteinar  3. 
Knarrarnes  i  Barðastrand- 

arsýslu  16. 
Knútr  á  Knútsstöðum  37. 
Knútsstaðir  37. 
Knöttr  sléttu-Bjarnarson  3. 
Kollafjörðr    í   Barðastrand- 

arsýslu  33. 
Króksfjarðarmúli  2,  35,  36. 
Króksfjarðarnes  =  Nes  35, 

45. 
Króksfjörðr  3,  19. 
Kýlan  3,  21,  22. 

Langeyri   i  Barðstrandars. 

34,  38. 
Laugardalr    í     ísafjarðars. 

29,  54,  57,  59. 
Laxáróss  42. 
Leikvellir  60. 
Loðinn  46. 
Löðvir  jarl  15. 
Löðvir  konungr  3. 

Már  Hallvarðsson  3,  6,  21, 

22. 
Másdalr    i    Barðastrandar- 

sýslu  47.- 
Miðjanes    í    Barðastrandar- 

sýslu  2. 
Mostr,  ey  í  Noregi  1. 
Múli  i  Gilsflrði  3,    47,    52, 

53. 


ÞORSKFIRÐINGA  SAGA. 

Múli  í  Þorskafirði  1,  3,  20, 
27,  30,  32,  35,  39,  47, 
60. 

Músará  í  Barðastr.s.  2. 

Naðr  3. 

Naðrsdalr  í  Barðastrandar- 

sýslu  3. 
Nes,  bær   í    Barðastrandar- 

sýslu  24. 
Noregr  6,  15,  50. 

Oddr  Hallgrímuson  16. 
Oddr   skrauti   Löðvisson  3, 

5,  16. 
Ormr  mjóvi  3. 
Oláfr  belgr  3,  20,  27,  28. 
Óláfsdalr  3,  15,  20,  34. 
Óláfsdælir  38. 
Óláfsvík  3. 

Ósk  Dorsteinsdóttir  1. 
Óttarr    Bjarnarson,    aust- 

ræna  25. 
Óttarr    Vaðason   4,   6,    47, 

49,  59. 

Rauðr  Hallsson  2.   25,  26. 
Rauðsdalr  2,  23,  25,  26. 
Reginmóðr  hinn  illi  7 
Rekhallr  skósveinn  6,  15. 
Reykjanes  í  Barðastrandar- 

sýslu  2,  16. 
Reyknesingar  16,  24. 

Saurbæ,  sveit  í  Dalas.    19. 


Saurbæingar  49. 
Sigmundr  Löðvisson   6,  11, 

18. 
Skáldstaðir,    bær   í    Barða- 

strandars.  4. 
Skotland  1. 
Skógnesingar  2. 
Skógar  17. 
Skutr  í  Noregi  2. 
Sléttu-Björn  =  Björn  Hr6- 

arsson. 
Snæfellsjökull  1. 
Steinarr  Þórarinsson  20. 
Steinn  mjöksiglandi  2. 
Steinólfr  lági    Hrólfsson  3, 

4,  16,  21,  24,    25,    34,— 

39,  42—49,  60. 
Steinólfsdalr  3,  34,  46,   48. 
Steinólfshjalli  3. 
Stokkshjalli  29. 
Styrkárr  í  Barmi,  2,  30,  40, 

50,  52. 
Styrr  33. 
Styrsbrekka  33. 
Svefneyjar  1. 
Svíþjóð  13. 

Tröllagata  28. 
Tunga,  bær  í  Barðastrand- 
arsýslu  19,  42,  45 

Uppsalir,  bær  í  Barðastr.s. 

3,  27—29. 
Uppsalaland  18. 
Úlfljótr  löggjafi  39. 


NOFN. 


Úlfr  á  Hálogalandi  6,  7,  10. 
Úlfr  hinn  skjálgi  2,  27. 

Vaði  skáld  4,  19. 
Vaðill  3. 
Vaðilseyri  18. 
Vafspjarra-Grímr  =  Grímr 

Eyjólfason. 
Valgerðr,  móðir  gull-Þóris, 

1,  3,  16. 
Valgerðr,  kona  Hrómundar 

í  Gröf  1,  19, 
Valr  víkingr  9,  10,  12. 
Valshellir  9,  12. 
Valshellis-gull   13,   17,   49, 

59. 
Varðafell  30. 
Varði  30. 
Vellir  bær  í  Barðastrandar- 

sýslu  3,  42. 
Vígbjóðr  Böðmóðsson  2. 
Víera  hin  þunga  3. 
Völu-Gunnarr  =  Gunnarr. 
Völuataðir,     bær    í   Barða- 

str.s.  3,  46. 

Piðrandi  3. 

Þjóðrekr   sléttu-Bjarnarson, 

3,  49. 
Þorbjörg   knarrarbringa    3. 
Þorbjörn  lokiBöðmóðsson  2. 
ÞorbjörnlokiEysteinsBon  2. 
Þorbjörn  stokkr  16,  23,  28, 

29,  52. 


Þorgeirr  Oiáfsson  3,  20,  21, 

34,  36. 
Þorgeirr    í    Þorgeirsdal   1, 

29. 
Þorgeirr  Þórðarson  52,  54. 
Þorgeirsdalr  2,  29,  33. 
Þorgerðr  Glúmsdóttir  20. 
Þorgerðr  í  Þorgeirsdal   29. 
Þorgilsstaðir  2. 
Þorgils  Þorbjarnarson  2. 
Þorgrímr  bróðir   Kjarlaks 

53. 
Þorkell  auðgi  54,  55,  60. 
Þormóðr  39,  40. 
Þormóðstangi  40. 
Þorskfirðingar  24. 
Þorskafjarðarbotn  29. 
Þorskafjarðardalr  20,  39, 
Þorskafjarðarskógar  3. 
Þorskafjörðr  1,  2,5,  16,20, 

27,  31,  40,  47. 
Þorsteinn  Kinnarson   2,   6, 

28,  49,  60. 
Þorsteinn  rauðr  1. 
Þorsteinn  Steinólfsson  3, 49. 
Þorsteinn  aurtr  1. 
Þorvaldr  Óláfsson  3,  37,  38. 
Þórarinn    HallBteinsson     1, 

17,  18. 
Þórarinn  Helgason,  ákafi  2, 

31,  33. 
Þórarinn  Ingjaldsson  20. 
Þórarinn   krókr    2,    3,    34, 

37,  38. 

Þórarinn    í   Langardal    29, 

52. 
Þórhallr  Kinnarson  2,6,13, 

16,  19,  22,  48. 
Þórir  Oddsson  =  gull-Þór- 

ir  3—60. 
Þórisstaðir  20,  23,   26,    32. 
Þórólfr  MostrarBkeggi  1. 
Þórr  1. 
Þórs-hof  16. 
Þrándarnes  6. 
Þrándheimr  6,  13. 
Þrándr    Hallbjarnarsoa    50 

—52. 
Þrándr  hinn   mikli  Helga- 

son  2. 


Þrándr  langi  6,   12. 
Þuríðr  drikkinn  (dritkinn?) 

2,   3,  40,  41,  47. 
Þuríðr   Hallsteinsdóttir    1, 

19. 
Þuríðr  Steinólfsdóttir  3. 

Æsa  Löðvisdóttir  15. 
Æsa  Vaðadóttir  4. 
Æsa  hin  örðuga,  15. 

Önundr  flugumaðr    55—58. 
Önundr  fylsenni  2. 
Örnólfr  fiskreki  1. 
Örn  Þorbjarnarson    27 — 
29. 


Leiðréttingar. 


Bls.  46.     Hergilsstaðir  les  Hergilsgrafir 
Bls.  47.     fóstbróðr  les  fóstbróður. 


FINNBOGA  SAGA. 


BÚIÐ  HEFIR  TIL  PRENTUNAR 

VALD.   ÁSMUNDARSON. 


•HIH- 


REYKJAVÍK. 

KOSTNAÐARMAÐUR :    SIG URÐ UR  KRISTJÁNSSON. 

1897. 


FÉLAGSPRENTSMIÐJAN 


FORMÁLl 


Finnboga  saga  hins  ramma  er  hér  gefin  út  eftir 
útgáfu  þeirri  af  þessari  sögu,  sem  Hugo  Gering  gaf  út 
og  prentuð  er  i  Halle  1879.  Áðr  hefir  saga  þessi  verið 
gefin  út  tvisvar  sinnum :  fyrst  í  Khöfn  1812  ásamt  með 
Vatnsdæla  sögu  og  með  danskri  þýðingu  ogheitir:  Vatns- 
dæla  saga  ok  saga  af  Finnboga  ramma.  Vatnsdolernes 
Historie  og  Finnbogi  hiin  stærkes  Leovnet.  Bekostede  af 
Jacob  Aal,  Bidder  af  Dannebroge  og  Ejer  af  Nefs  Jern- 
værk.  Udgivne  af  Mag.  E.  C.  Werlauff,  Professor  og 
Biblioteksecretaire.  Norskr  maðr,  Hans  Paus,  hafði  löngu 
áðr  búið  söguna  undir  prentun.  Síðan  var  s^iga  þessi 
gefin  út  á  Akreyri  af  Sveini  Skúlasyni  1860  eftir  útgáfu 
Werlauffs. 

Hugo  Gering  hefir  gefið  söguna   út   eftir   handritinu 

132  fol.  i  safni  Arna  Magnússonar  (Möðruvallabók).    Það 

handrit  er  talið  skrifað  á  miðri  14.  öld.     A  þvieru  eínnig: 

Njáls  saga,   Egils  saga  skalla-Grímssonar,   hin  sama  sem 

lögð  er  til   grundvallar   í   útgáfu   Finns   Jónssonar,  sem 

fylgt  hefir  verið  í  útgáfu  Egils  sögu  í  þessu  safni,  Banda- 

manna  saga,  Kormáks  saga    (lögð  til  grundvallar  við  út- 

gáfu  Kormáks  sögu,  eins  og  hún  er  i  þessu  safni),    víga- 

Glúms  saga,    Droplaugarsona  saga,    Ölkofra  þáttr,   Hall- 

freðar  saga  vandræðaskálds,  Laxdæla  saga  (lögð  til  grund- 
yallar  við  útgáfur  Laxdælu)  og  Fóstbræðra  saga.  Þar  að 
auki  er  sagan  til  í  tveimr  skinnhandritum  í  Árna  safni 
610,4,  og  162  B  fol.  (brot),  og  ennfremr  fjöldi  pappírs- 
handrita. 

Af  aldri  handritanna  má  ráða,  að  saga  þessi  er  all- 
gömul  og  ennfremr  má  ráða  það  af  visu  í  íslendinga- 
drápu  Hauks  Valdísarsonar,  sem  er  frá  13.  öld,  að  sagn- 
ir  eða  saga  um  Finnboga  hinn  ramma  eru  frá  söguöld- 
inni.    Vísa  Hauks  er  þannig: 

Rauð  Finnbogi  fríða 

Fjölnis  glóð  í  bióði, 

hinn  er  hjálms  við  runna 

hart  gekk  framm  hinn  rammi; 

og  háraddar  hræddir 

hrings  ófáir  gingu 

fyr  þrymsvelli  þollar 

þeim  sárjökuls  geima. 
Enn  þvi  verðr  ekki  neitað,  að  Finnboga  saga  er  6- 
áreiðanleg  að  því  leyti,  að  í  henni  eru  miklar  timavillur, 
enn  svo  er  um  fleiri  sögur  vorar,  sem  þó  þykja  allgóðar 
og  yfirleitt  er  álitið  að  hafa  sannsögulegt  gildi.  Finn- 
boga  saga  kemr  mest  við  Vatnsdæla  sögu,  enn  Vatnsdæla 
eaga  er  heldr  ekki  áreiðanleg  að  tima  ákvæðunum,  þegar 
aftr  i  hana  kemr. 

Það  er  því  engin  ástæða  til  að  ætla,  að  Finnboga 
saga  hafi  eigí  við  söguleg  sannindi  að  styðjast,  þótt  frá- 
sögnin  sé  allmjög  færð  úr  lagi  og  blandin  ýmsum  tilbún- 
ingi  ritarans,  enda  er  sagan  rituð  nokkuð  seint. 


Það  er  fyrst.  að  Finnbogi  hinn  rammi  er  ekki  rétt 
ættfærðr   í   sógunni.    Landnáma  segir  þar  öðru  \íri  frá: 

„Loðinn  öngull  hét  maðr,  hann  var  fæddr  í  Ongley  á, 
Hálogalandi;  hann  fór  fyrir  ofríki  Hákonar  jarls  Grjót- 
garðssonar  til  íslands  ok  dó  í  hafi;  enn  Eyvindr  son  hans 
nam  Flateyjardal  upp  til  Gunnsteina  ok  blótaði  þá;  þar 
iiggr  Ódeila  á  milli  ok  landnams  Þóris  snepils.  Ásbjörn 
dettiáss  var  son  Eyvindar,  faðir  Finnboga  ens  ramma 
[töður  Narfa,  fóður  Yngvildar,  móður  Jódísar,  móður  Höllu, 
móður  Þorgils,  fóður  Geirnýjar,  móður  Valgerðar,  móður 
Helgu,  er  átti  Snorri  Markússon  á  Melum]".  Það  sem 
hér  stendr  milli  hornklofa  er  viðbót  Melabókar  af  Land- 
námu.  Eftir  henni  á  sonr  Finnboga  að  hafa  heitið  Narfi, 
enn  þessi  Narfi  er  hvergi  netndr  í  Finnboga  sögu,  og  eru 
þar  þó  taldir  upp  synir  hans  og  þeir  ekki  fáir.  Það  er 
því  sjálfsagt  rangt,  með  því  Landnáma  segir  hann  Ey- 
vindarson  og  rekr  ætt  hans  bæði  upp  og  niðr.  Það  er 
einnig  rangt,  að  Þorgeirr  Ljósvetningagoði  væri  móður- 
bróðir  Finnboga,  enn  líklega  hafa  þeir  verið  skyldir,  og 
báðir  vóru  þeir  háleyskir  að  ætt. 

Guðbr.  Vigfússon,  sem  manna  bezt  hefir  borið  saman 
viðburðina  í  íslendingasögum  og  rannsakað  tímatalið,  seg- 
ir  svo  í  ritgerð  sinni  um  það  efni  i  Safni  til  Sögu  ís- 
lands  I,  378 :  „Vér  skulum  ekki  fara  hér  mörgum  orðum 
um  sögu  Finnboga;  að  koma  henni,  hvað  tímatal  snertir, 
saman  við  Vatnsdælu,  getr  engum  komið  til  hugar  að 
bera  við.  Finnbogi  er  hér  látinn  fara  utan  18  vetra,  og 
er  sagt  að  þá  væri  Hákon  jarl  í  Noregi  (eftir  970);síðan 
fór  hann  til  Grikklands,  og  enn  liðu  þó  margir  vetreftir 


VI 

útkomu  Fiunboga,  áðr  deiíur  uaus  hófust  við  Iugimuudar 
Bouu;  euu  þær  eru  látuar  vara  laugt  fram  yfir  kristni, 
og  það  fram  yfir  daga  Guðmundar  rika,  og  fram  á  daga 
Eyjólfs  halta,  sonar  hans  (fram  undir  1030).  Að  þessu 
þarf  nú  engum  orðum  að  eyða.  Alt  fyrir  þetta  mega 
menn  þó  ekki  fella  alt  of  harðan  dóm  á  þessa  sögu.  Ætt 
Finnboga  er  háleysk  og  hamrammir  meun  margir  i  henni, 
og  trúmenn  miklir,  og  þaðan  hyggjum  vér  með  vissu  að 
Finnbogi  hafi  borið  viðrnefni  sitt  „hinn  rarami"  o.  s.  frv. 

Af  þessum  orðum  Guðbr.  Vigfússonar  má  sjá,  að  hann 
vill  ekki  fella  gildi  Finnboga  sögu  fyrir  það,  þótt  tíma- 
talið  aé  ruglingslegt  i  henni  og  þótt  hún  sé  auðsælega 
biandin  missögnum  nokkurum. 

Það  má  nú  telja  vist,  að  Finnbogi  hafi  gerr  verið 
norðan  úr  Flateyjardal  fyrir  víg,  og  eins  að  hann  hafi 
átt  i  þeim  deilum  við  Ingimundarsonu,  sem  báðar  sög- 
urnar  Vatnsdæla  og  Finnboga  saga  segja  frá  með  likum 
atvikum.  Þá  má  og  telja  það  rétt,  að  Finnbogi  hafi  ver- 
ið  gerr  héraðsrækr  á  Húnaþingi  og  farið  siðan  norðr  á 
Strandir,  í  Trékyilisvik.  Þetta  eru  meginþættir  sögunn- 
ar  og  þarf  ekki  að  véfengja  þá.  öðru  máli  er  auðvitað 
að  gegna  um  sögu  Urðarkattar,  bjarnardrápið,  Álf  aftr- 
kembu,  forina  til  Grikklands  o.  s.  frv.  Hvað  Jón  konung 
á  Grikklandi  snertir,  þá  var  keisari  uppi  þar  syðra  um 
þessar  mundir  með  þvi  nafni,  Johannes  Tzimiskes  (969 — 
976),  og  hefir  söguritarinn  ef  til  vill  þekt  nafn  hans. 

Frá  sögustöðum  virðist  Finnboga  saga  segja  nokkurn 
veginn  rétt  og  nákvæmlega,  bæði  norðr  i  Þingeyjarþiugi 
og  vestra.     Þannig  segir  sagan  rétt  frá  landslagi  í  grend 


vn 

við  Finnbogastaði  á  Ströndum,  þar  sem  sagt  er  frá  reið 
Vermundar  hins  örva  heim  að  Finnbogastöðum.  Vegr  sá 
sem  sagt  er  að  Brandr  hafi  riðið,  hefir  legið  úr  Selárdal 
við  SteingrímsJfjörð  og  ofan  í  Trékyllisvík,  og  er  ekki 
farinn  á  síðari  tímum,  enn  hans  sér  enn  merki.  Lýsing- 
in  kemr  vel  heim  við  þenna  forna  veg. 

Eftir  gömlum  mnnnmælum  átti  haugr  Finnboga  hins 
ramma  að  vera  á  Finnbogastöðum,  enn  sagan  segir  hann 
vel  kristinn  og  að  hann  hafi  latið  byggja  þar  kirkju. 
Reyndar  er  fult  eins  líklegt,  að  Finnbogi  hafi  ekki  lifað 
fram  yfir  kristni. 


TÍMATÁL. 


Fæddr  Finnbogi  rammi  .    .    .    .  um  925 — 30. 

Finnbogi  fer  að  Borg um  950. 

Deilur  við  Ingimundarsonu  .     .    milli  950 — 60. 


Finnboga  saga. 


Asbjörn  hét  maðr.  Hann  var  kallaðr  dettiáss. 
Hann  var  Gunnbjarnarson,  Ingjaldssonar;  mik- 
ill  maðr  var  hann  ok  sterkr  ok  vænn  at  áliti; 
hann  bjó  í  Flateyjardal  á  bæ  þeim,  er  heitir  á 
Eyri.  Ásbjórn  var  kvæntr  maðr  ok  átti  Þor- 
gerði  systur  Þorgeirs  Ljósvetninga  goða.  Hon 
var  kvenna  vænst  ok  skörungr  mikill;  var  þá 
ríki  Þorgeirs  bróður  hennar  sem  mest  ok  sona 
hans.  Ásbjörn  var  norrænn  at  ætt  ok  enna 
ágæztu  manna;  hann  hafði  stokkit  út  hingat 
fyrir  valdsmönnum,  ok  þoldi  eigi  þeira  ójafnað 
ok  endemi,  sem  margr  annarr  gildr  maðr.  Ás- 
björn  hafði  goðorð  um  Flateyjardal  ok  upp  til 
móts  við  Þorgeir  mág  sinn.  Brettingr  hét 
maðr.  Hann  bjó  á  Brettingsstöðum  í  Flateyjar- 
dal;  hann  átti  þá  konu,  er  Þóra  hét;  þeira  son 
hét  Þorsteinn,  annarr  Grimr,  þriði  Sigurðr. 
Maðr  hét  Ingi;  hann  bjó  at  Jökulsá  í  dalnum; 
Sigríðr  hét  kona  hans;  þau  áttu  tvá  sonu;  hét 
annarr  Þórir,  enn   annarr  Grímr.     Þessir  váru 

allefnilegir    ok    gervilegir    menn    ok    hraustra 

manna.  Var  Ásbjörn  landnámsmaðr,  ok  gvá 
þeir,  er  fyrr  váru  nefndir.  Ásbjörn  átti 
dóttur,  er  Þórný  hét;  hennar  bað  austmaðr  sá 
er  Skíði  hét;  Ásbjörn  vildi  eigi  gifta  hana.  Þá 
er  Ásbjörn  var  riðinn  til  þings  um  sumarit, 
hafði  Skíði  tekit  í  brott  meyna  með  ráði  Þor- 
gerðar  móður  bennar.  Hann  flutti  hana  til 
Noregs,  ok  gerði  þar  brullaup  til  hennar;  var 
hann  mikilhæfr  maðr,  ok  átti  frændr  ágæta  ok 
hina  beztu  kosti.  Enn  þá  er  Ásbjörn  kom  heim 
af  þingi,  varð  hann  reiðr  mjök,  at  mærin  var 
brott  tekin,  bæði  Þorgerði  ok  austmanninum ; 
var  hann  fályndr  ok  fastlyndr  ok  enn  mesti 
ólundarmaðr,  ef  hann  yrði  reiðr. 

2.  Nú  líða  nökkur  misseri  frá  því;  ok  eitt- 
hvert  sinn  reið  Ásbjörn  til  þings  með  menn 
sína.  Þá  mælti  hann  til  Þorgerðar :  „Nú  ætla 
ek  til  þings  at  ríða  eftir  vanda,  enn  ek  veit, 
at  þú  ert  með  barni,  ok  mjök  framat;  nú 
hvárt  sem  þat  er,  þá  skal  eigi  upp  ala, 
heldr  skal  bera  út  þetta  barn".  Hon  sagði, 
at  hann  mundi  þat  eigi  gera,  —  „svá  vitr 
ok  ríkr  sem  þú  ert,  því  at  þetta  væri  hit  óheyri- 
legasta  bragð,  þó  at  fátækr  maðr  gerði,  enn  nú 
allra  helzt,  er  yðr  skortir  ekki  góz".  Ásbjórn 
segir:  „Þat  var  mér  þá  í  hug,  er  þú  fekt 
í  hendr  Skíða  austmanni  Þórnýju  dóttur  okkra 
utan  mína  vitund,  at  ek  skylda  eigi  fleiri  börn 
upp  ala  til  þess,  at  þú  gæíir  í  brott  fyrir  utan 

minn  vilja;    ok    eí'   þú  gerir  eigi  eftir  því  sem 

ek  segi,  muntu  missmíði  á  sjá,  ok  allir  þeir  er 

af    mínu    boði    bregða,    eða    eigi    sem   ek   vil 

vera  láta".    Siðan  reið    hann    til    þings.    Litlu 

síðar  fæðir  Þorgerðr  sveinbarn;    þat    var  mikit 

ok  þriflegt  og  fagrt  mjök;  allir  lofuðu  þat  þeir 

er   sá,   bæði  konur   ok   karlar.    Nú  þótt   Þor- 

gerði  þætti  barnit  fagrt,  ok  ynni  mikit,  þá  vildi 

hún  þó  láta  út   bera,    því    at   hon   vissi    lyndi 

Ásbjarnar  bónda  síns,  at  eigi  myndi    vel   duga 

utan  hans  ráði.     Síðan  fékk   hon    menn   til   at 

bera  út  barnit,  ok  búa    um    sem    vandi   var  á. 

Þessir  menn  báru  barnit  ór  garði  út,  ok  lögðu  niðr 

milli  steina  tveggja,  ok  ráku  yfir  hellu  mikla,  ok 

létu  flesk  í  munninn  barninu,  ok  gengu  síðan  brott. 

3.     Maðr  hét  Gestr.    Hann  bjó  þar  sem  heitir 

at  Tóftum.     Syrpa   hét   kona  hans;    hon   hafði 

fóstrat  Þorgerði  fyrr  meir,  þá  er  hon  var  barn, 

ok    unni    henni    mikit;     ok    lét     hana     fara 

með  sér,  þá  er  hon   var   gipt,    þangat    á  Eyri. 

Var  hon  vel  kunnandi  alt   þat,    er    hon  skyldi 

gera;  hverju  kykvendi  var  hon  leiðilegri  at  sjá 

ok  lítit  var  Ásbirni  um  hana,  ok  þótti  hon  ærit 

nær  ganga  Þorgerði;  fyrir  því    lét    hon    Syrpu 

brott  fara  ok  gifti  hana  Gesti.     Átti    hon   lítit 

fé,  eða  ekki  áðr  annat  enn  þat,  er  Þorgerðr  lagði 

til  hennar,  enn  hann  átti  þó  eigi  mikit.     Gestr 

bafði   it   mesta  kvánriki,  því  at  hann  var  mann- 

æli  niikit  ok  veslingr.     Svá    er    sagt,    at  þann 

sama  dag,  er  Þorgerðr  varð  léttari,  sendi  Syrpa 
bónda  sinn  at  vita  sér  um  brúngras,  því  at  hon 
gerði    mart    fóstru    sinni    þat    er    hon   þurfti 
at  hafa.     Svá  bar  til  þann  dag,   er   hann  hljóp 
um  grjót  ok  haga,  þá  heyrði    hann  barnsgrát; 
ferr  nú  ok  snoðrar  einartum  hvern  stein,   ok  þar 
til  erhann  finnr  barnit;  þrífr  upp  síðan  ok  sýnist 
allfagrt ;  hann  kastar  í  stakkblað  sitt  og  hleypr 
heim  til  Syrpu,  slíkt  sem   hann    getr  farit,  ok 
hirðir  ekki  um  þat,    er   hann    var    eftir  sendr. 
Syrpa  spurði  hann,   hví    hann  færi   svá  geystr. 
Hann  kvaðst  fundit  hafa  barn  nýfætt —  „ok  hefi  ek 
ekki  sét  jamfagrt".     Syrpa  bað  hann  sýna  sér ;  ok 
er  hon  sá,  þóttist  hon  vita  hver  ætt  hans  var. 
Síðan    bað   hon,  at  hann  tæki  skinnfeld  þeira  ok 
bæri  innar  á  stofu  ok  skal  ek  leggjast  niðr  —  „ok 
láta  sem  við  eigim  barn  þétta".   Hann  kvað  engan 
því  mundu  trúa  —  ■  „ok  er  þat  miklu  þriflegra  at  sjá 
enn  okkr  sé  líkt".     Hon    bað    hann    þegja,    ok 
eigi  þora  annat  at  segja   enn  þat    er   hon   vill. 
Síðan  bað  hon  hann  fara  á  Eyri,  ok  biðja  Þor- 
gerði  at  fá  sér  þat  er  hon  þurfti    at    hafa;    ok 
hann  fór  þegar. 

4.  Gestr  kom  á  Eyri,  ok  sagði  Þorgerði,  at 
Syrpa  fóstra  hennar  hefði  barn  fætt,  ok  kvað 
hvárki  vera  mat  né  hvíluklæði.  Þorgerði  undr- 
aði  þetta  mjök,  ok  hugði,  at  fóstra  hennar  myndi 
svá  gömul,  at  hon  mundi  eigi  barn  mega  eiga; 
hefir  um  þetta  fátt  orða,  enn  lætr  fara  slíkt  er 

hon  þurfti.  Syrpa  var  hin  hraustasta,  ok  vildi 
ekki  at  aðrar  konur  þjónaði  henni;  tekr  hon 
af  allan  búnað  af  barninu,  þann  sem  á  var,  ok 
var  sá  miklu  ágætari  enn  hon  þyrði  at  hafa; 
tók  hon  tötra,  ok  bjó  um  sem  herfilegast.  Þat 
fréttist  nú  hvárttveggja,  at  barn  þeira  Ásbjarn- 
ar  ok  Þorgerðar  var  út  borit,  ok  þótti  þat  óheyri- 
legt  bragð  svá  ríkra  manna  ok  göfigra  sem  þau 
váru,  svá  þat,  at  Syrpa  hafði  barn  fætt,  ok 
þótti.þeim  mönnum  ólikendi,  er  vissu  aldr  henn- 
ar.  Ásbjörn  kom  heim  af  þingi,  ok  váru  hon- 
um  sögð  þessi  tíðendi ;  lét  hann  vel  yfir,  ok  var 
nú  gott  samþykki  með  þeim  hjónum.  Svá  er 
sagt,  at  þau  Gestr  ok  Syrpa  ala  upp  barnit. 
Vex  hann  svá  skjótt,  at  varla  þóttu  likindi  á: 
svá  var  þat  barn  fagrt  ok  frítt,  at  allir  hugðu 
þat,  at  aldri  ættu  þau  Gestr  þat  barn.  Þá 
spurði  Gestr  Syrpu,  hvat  sveinn  þeirra  skyldi 
heita.  Hon  kvað  þat  maklegt,  at  hann  héti 
Urðarköttr,  þar  sem  hann  var  í  urðu  fundinn. 
Hann  vóx  dagvöxtum.  Syrpa  gerði  honum  sölu- 
váðarbrækr  ok  hettu;  hana  girði  hann  i  brækr 
niðr;  krækil  hafði  hann  í  hendi,  ok  hljóp  svá 
úti  um  daga ;  hann  var  þeim  þarfr  í  öllu  því  er 
hann  mátti;  þau  höfðu  mikla  ást  á  honum.  Þá 
er  hann  var  þrévetr,  var  hann  eigi  minni  enn 
þeir  at  sex  vetra  váru  gamlir.  Urðarköttr  rann 
oft  til^  fjöru;  ok  vóru  fiskimenn  vel  til  hans, 
ok  hendu  mikit  gaman    at    honum;    hafði  hann 

jafnan  góðar  hjálpir  heim  til  fóstru  sinnar  Syrpu. 
Oft  kom  hann  á  Eyri,  ok  var  þar  óvinsæll  fyr- 
ir  griðkonum  Þorgerðar;  barði  hann  á  þeim  eða 
krækti  fætr  undan  þeim  með  staf  sínum,  enn 
þær  báðu  honum  ills,  ok  váru  harðorðar  mjök 
oft;  sögðu  þær  Þorgerði;  hon  lagði  fátt  til,  ok 
bað  hann  skyldi  njóta  fóstru  sinnar  Syrpu,  ok 
vera  vel  við  hann.  Aldri  berr  hann  svá  fyrir 
augu  Ásbjarnar,  at  hann  láti  sem  hann  sjái 
hann,  ok  æmtir  honum  hvárki  vel  né  illa,  enn 
allir  aðrir  undruðu  hann,  ef  hann  væri  sonr 
þeirra  Gests  ok  Syrpu,  svá  ámátleg  sem  þau 
váru  bæði,  enn  hann  var  bæði  mikill  ok  fríðr 
ok  vel  knárr.  Oft  bað  Syrpa,  at  hann  skyldi 
eigi  koma  á  Eyri,  —  „því  at  mér  segir  þat  hugr, 
at  þar  muna  ek  nökkut  ilt  af  hljóta,  enn  mér 
tjóar  þat  eigi  at  banna  þér".  Urðarköttr  kvað 
eigi  svá  vera  myndu.  Líðr  nú  þar  til  at  hann 
varsex  yetra;  þá  var  hann  eigi  minni  enn  þeir 
at  tólf  vetra  váru,  ok  at  engu  óþrosklegri. 
.  5.  Svá  er  sagt,  at  Urðarköttr  rann  til  fjöru 
einn  dag,  sem  hann  var  vanr,  at  íinna  fiski- 
menn;  váru  þá  flestir  at  komnir,  enn  sumir 
reru  at  utan.  Þeir  höfðu  vel  fiskt,  ok  köstuðu 
af  skipum.  Þeir  höfðu  tekit  einn  ferelning  bæði 
mikinn  ok  góðan,  ok  köstuðu  honum  í  flæðar- 
mál,  ok  mæltu:  „Urðarköttr,  félagi,  taktu  ok 
drag  upp  fiskinn".  Hann  mælti:  „Vili  þér 
gefa  mér  fiskinn.    ef  ek  fæ  upp  dregit"?    Þeir 

kváðu  hann  verðan  vera  at  hafa,  ef  hann  léki 
þat,  ok  jáðu  því  allir.  Urðarköttr  var  í  skinn- 
stakki  ok  söluváðarbrókum,  ok  alt  af  neðan 
brókunum;  gekk  hann  bertættr  hvern  dag. 
Hann  hafði  snæri  um  sik  hvern  dag  ok  hettu 
sína  yfir  utan.  Hann  hleypr  út  í  lárnar  ok 
bregðr  í  íiskinn  öðrum  enda  á  snærinu,  enn  ann- 
an  heíir  hann  um  herðar  sér,  streitist  nú  mjök 
ok  gengr  stundum  á  enn  stundum  ekki;  allir 
horfðu  a  ok  hlæja  at  honum;  hann  fer  ekki 
at;  svc  lengi  sem  hann  hefir  at  verit,  gengr 
honuir  betr  ok  betr,  þar  til  er  hann  fær  upp 
dregil  Var  þar  bratt  er  hann  fór  upp.  Síðan 
hljópu  þeir  at,  ok  tóku  af  honum  fiskinn,  ok 
vilj&  eigi  halda  við  hann,  enn  hann  undi  illa 
við  Fór  hann  ok  sagði  Brettings  sonum,  ok 
baó  þá  duga  sér.  Þeir  gengu  þegar  til  fiski- 
mmna  ok  báðu  þá  lausan  láta  fiskinn,  ok  halda 
sammæli  við  ITrðarkött;  þótti  öllum  hann  hafa 
vel  til  unnit  ok  þó  með  ólíkindum.  Varð  svá . 
ireð  atgangi  þeirra,  at  hann  náir  fiskinum,  ok 
V3rðr  teginn  mjök,  ok  streitist  nú  af  nýju  við 
fiskinn,  ok  dregr  hann  heim  i  tún  til  Syrpu 
fistru  sinnar;  hann  færir  þeim  fiskinn  ok  urðu 
Jau  stórlega  fegin.  Petta  fór  víða  um  sveitir, 
fk  var  mikit  orð  á  syni  þeira  Syrpu  ok  Gests; 
mdruðust  allir,  hví  þau  skyldi  eiga  svá 
igætan  son,  sem  öllum  sýndist  sjá  maðr,  ok 
'annst  mönnum  mikit  um  er  hann  sá  ok  heyrðu 

sagt  frá;  leituðu  þau  alla  vega  við  at  torkenna 
hann  sem  þau  máttu;  ok  líðr  nú  svá  frani 
nókkura  vetr. 

6.  Svá  er  sagt,  at  vinskapr  mikill  var  með 
þeim  Ásbirni  ok  Þorgeiri  goða  ok  mágsemd; 
gerði  hvárr  öðrum  veizlur,  ok  skiftust  þeir 
góðum  gjöfumvið,  ok  svá  berr  at  eittlrvert  haust, 
at  Ásbjörn  bauð  Þorgeiri  mági  sínum  til  sín, 
ok  hann  kemr  með  marga  menn,  ok  tók  Ás- 
björn  við  honum  vel  með  mikilli  blíðu;  var  þar 
veizla  hin  bezta.  Urðarköttr  hafnar  ekki  vanda 
sínum  um  kvámur  á  Eyri;  hleypr  hann  þangat 
hvern  dag,  ok  svá  gerði  hann  enn  þenm.  dag, 
er  þeir  sátu  at  veizlunni.  Hann  er  nú  um- 
fangsmikill,  ok  glímir  við  griðkonur;  þær  taka 
nú  fast  á  móti  honum,  ganga  at  honum  fjórar, 
ok  varð  nú  mikit  hark;  hann  dregr  ^ær 
innar  í  stofuna  ok  gangast  þar  at  fast;  þetta 
þótti  mönnum  mikit  gaman  at  sjá  atgang  þeira. 
Svá  lauk  hann  við,  at  hann  feldi  þær  allar,  *k 
lék  þær  illa.  Ok  þá  er  þau  höfðu  lokit  l&k 
sínum,  stóð  hann  á  gólfinu  í  búnaði  síi- 
um;  var  þat  skinnstakkr  ok  krækill,  er 
hann  hafði  hvern  dag  í  hendi.  Þorgeirr  horfu 
á  hann  langa  stund,  ok  mælti  síðan  við  Ás- 
björn:  „Hverr  er  sveinn  sjá,  er  hér  er  kom 
inn"?  Ásbjörn  sagði;  „Þat  ætla  ek  son  þein 
Gests  ok  Syrpu  frá  Tóftum".  Þorgeirr  mælti 
„Þat  er  ólíklegt,    ok   má   þat  ekki  'vera".     Þá 

kallar  hann  á  Urðarkött;  hann  gekk  þegar  til 
hans  ok  settist  niðr  á  einn  stokk,  er  stóð  fyrir 
honum.  Þorgeirr  mælti:  „Hverr  ertu  skinn- 
stakks  sveinn"?  Hann  segir:  „Ek  heiti  Urð- 
arköttr,  ok  em  ek  son  þeira  Gests  og  Syrpu, 
er  búa  hér  út  at  Tóftum".  Þorgeirr  segir: 
„Hversu  gamall  maðr  ertu,  Urðarköttr"  ?  Hann 
kveðst  vera  tólf  vetra  gamall.  Þorgeirr  mælti : 
„Þú  ert  mikill  maðr  ok  gervilegr,  ok  svá  vel 
skapaðr  at  jöfnum  aldri,  at  ek  hefi  engan  höfð- 
ingja  son  sét  jafnan  þérfyrir  allra  hluta  sakir". 
Þá  mælti  Ásbjörn  bóndi :  „Þat  mantu  þá  mæla 
mágr,  er  þú  sér  Syrpu  ok  Gest,  feðgin  hans, 
at  þau  sé  allóhöfðingleg,  því  engi  mun  séthafa 
slík  svín  sem  þau  eru  bæði,  ok  er  þat  undr,  er 
þú  talar  við  engan  mann  nema  Urðarkött;  skil 
ek  þat,  at  þér  þykir  mikils  um  vert  þat  er  hann 
er  fagrt  skapaðr".  Þorgeirr  roðnaði  mjök,  ok 
mælti:  „Þat  hygg  ek  mér  mikla  þörf  at  tala 
hér  um  nökkut,  enn  þó  er  þat  mitt  hugboð  at 
þér  liggi  eigi  minna  við  hér  um  at  tala" .  Þorgeirr 
frétti  enn  Urðarkött:  „Viltu  fara  eftir  þeim 
Gesti  ok  Syrpu?  Seg  at  ek  vil  finna  þau". 
Hann  kveðst  eigi  fara  mundu  —  „veit  ek  at  þú 
lætr,  sem  þú  munir  fá  mér  aðra  móður  eða  föð- 
ur;  munu  þau  þér  enga  þökk  fyrir  kunna,  enda 
veit  ek  eigi,  at  mér  sé  önnur  móðir  betri  eða 
faðir  enn  þessi,  þótt  þat  væri  meir  til  metnað- 
ar".     Síðan  var  maðr  sendr  eftir  þeim,  okvildu 

þau  eigi  fara.  „Mun  þat  nú  fram  koma",  sagði 
Syrpa,  „sem  mér  hefir  lengi  hugr  sagt,  at  hann 
Urðarköttr  myndi  ilt  af  því  hljóta,  er  hann 
hljóp  þangat  á  Eyri  hvern  dag,  ok  lét  sem  þat 
eittværi  at  gera  at  harkast  þar".  Nú  er  Þor- 
geiri  sagt,  at  þau  vildi  eigi  fara.  Þá  mælti 
Þorgeirr:  „Ger  nú  fyrir  mína  bæn,  at  þú  lát 
þau  hingat  koma,  enn  ek  skal  veita  þér  þat, 
er  þú  biðr  mik".  Urðarköttr  mælti:  „Eigi 
mun  ek  þat  gera  nema  þú  heitir  því,  at  þau 
fari  eigi  hryggri  af  þínum  fundi  enn  þau  koma". 
Þorgeirr  jáði  því  at  kaupa  vel  við  þau.  Eftir 
þat  fór  hann  heim,  ok  bað  þau  fara  með  sér  — 
„skal  ek  því  heita,  meðan  ek  er  á  dögum,  at 
ykkr  skal  eigi  fé  skorta,  ef  ek  verð  nökkurt 
sinn  meira  góz  ráðandi  enn  nú  em  ek".  Syrpa 
segir:  „Ekki  mun  gera  við  at  sporna;  þat  mun 
fram  koma,  sem  betr  er,  þó  at  okkr  þykki  móti 
skapi,  ok  skal  fara  víst".  Ok  er  þau  kómu  á 
Eyri  settust  þau  niðr  á  einn  stól  fyrir  Þor- 
geiri,  ok  Urðarköttr  milli  þeira.  Þá  mælti  Þor- 
geirr:  „Þat  er  hugarboð  mitt,  Syrpa,  at  Urð- 
arkóttr  sé  ekki  ykkarr  son.  Er  hér  ekki  seinna 
um  at  gera,  enn  annathvárt  seg  sem  háttat  er, 
ok  hafit  þar  fyrir  þökk  ok  vináttu  mína,  ella 
verðr  þú  at  þola  harðendi,  ok  verðr  þó  satt  at 
segja".  Syrpa  mælti:  „Svá  fremi  er  upp 
komit,  at  sá  mun  nú  grænstr  at  segja  satt,  ^k 
eftir  því  sem  farit  hefir".     Síðan  sögðu  þau  sí 

orðit  var,  enn  allir  hlýddu  vel  til  þeir  (er)  hjá 
váru.  Þorgeirr  mælti:  „Þat  ætla  ek,  at  þit 
munit  nú  satt  segja".  Þá  frétti  Þorgeirr  Þor- 
gerði,  hversu  langt  frá  því  væri,  er  hon  fæddi 
barn.  Hon  kvað  liðit  hafa  tólf  vetr.  Hann 
spyrr,  hvárt  hon  léti  út  bera.  Hon  kvað  svá 
verit  hafa.  „Hví  gerðir  þú  þat"?  segir  Þor- 
geirr.  Hon  sagði,  at  hon  þyrði  eigi  —  „fyrir 
reiði  ok  grimmleik  bónda  míns  Ásbjarnar;  váru 
þetta  hans  ráð,  ok  unna  ek  svá  mikit  sveinin- 
um,  at  ek  vilda  gjarna  hafa  upp  fætt".  Þor- 
geirr  mælti  til  Ásbjarnar:  „Viltu  mágr  við 
ganga  þessum  unga  manni,  at  hann  sé  þinn 
son,  ok  taka  hann  heim  til  þín,  ok  halda  hann 
sem  sjálfan  þig"?  Ásbjörn  segir:  „Þat  veit 
ek  eigi,  hverr  hann  á,  enn  þat  má  ek  at  gefa 
honum  mat  sem  öðrum  mönnum,  ef  þér  sýnist 
þat  ráð".  Þorgeirr  mælti:  „Ertu  eigi  föður- 
lega  við  hann  eða  lætr  hann  hafa  þat,  er  hann 
vill,  þá  skilr  þat  okkra  vináttu,  því  at  eigi 
kann  ek  at  sjá,  ef  hann  berr  eigi  snögt  af  þín- 
um  frændum  og  mínum.  Enn  þeim  Syrpu  skal 
fátólf  hundruð  fríð  fyrir  fúlgu  Urðarkattar;  skal 
ek  gjalda  hálft,  enn  þú  hálft;  skal  þeim  at 
þessu  hafa  vorðit  en  mesta  sæmd  ok  gæfa". 
Fara  þau  Gestr  heim  ok  líkar  allvel.  Urðar- 
köttr  er  nú  eftir  á  Eyri,  ok  uppdubbaðr  ok  rifit 
af  honum  þat  er  hann  hafði  áðr,  ok  fengin 
beztu  klæði,  ok  þóttist  engi  hafa  sét  jafnfríðan 

mann,  ok  at  öllu  vel  skapaðan.  Þótti  nú  öllum 
Þorgeirr  hafa  aflat  þeim  ennar  mestu  sæmdar 
ok  gæfu ;  ok  eftir  þetta  ferr  Þorgeirr  heim  með 
föruneyti  sitt.  Skiljast  þeir  mágar  vel.  Er 
Urðarköttr  nú  heima  á  Eyri;  er  Ásbjörn  fár 
við  hann,  ok  þó  vel,  enn  móðir  hans  veitir 
honum  alt  þat,  er  hann  vill,  með  hinni  mestu 
blíðu;  venst  hann  nú  við  íþróttir  allar  þær  er 
karlmann  má  prýða.  Svá  ferr  fram  um  hríð; 
líða  af  þau  misseri. 

7.  Þess  er  getit,  (at)  um  várit  ríðr  Ásbjórn  til 
þings  eftir  vanda.  Er  þat  sagt,  at  með  naut- 
um  væri  graðungr  þrévétr,  ok  enn  versti  viðr- 
eignar;  máttu  konur  varla  mjólka  fyrir  honum; 
hann  var  með  öllu  mannýgr.  Einn  morgin 
kvámu  griðkonur  inn  æpandi,  ok  sögðu,  at 
graðungrinn  hefði  slegit  niðr  mjólkinni  —  „ertu 
þar  hinn  ragi  Urðarköttr,  ok  er  sem  engi  maðr 
sé,  þar  sem  þú  ert,  þó  at  nókkurs  þurfi  við". 
Ámæla  þær  honum  í  hverju  orði  ok  hrekja. 
Urðarköttr  mælti :  „Því  betr  at  hann  ferr  verr 
með  yðr,  ok  man  ekki  batna  við  þat,  þó  at  þér 
illyrðið  mik".  Þær  hlaupa  at  honum,  okmæltu: 
„Far  þú  enn  góði  Urðarköttr,  ok  hjálpa  oss 
við".  Lofa  þær  hann  þá  í  hverju  orði.  Hann 
mælti  þá:  „Miklu  er  þetta  líkara  ok  athæfi- 
legra  at  biðja  mik  vel  til,  ok  skal  nú  fara  at 
visu".  Stendr  upp  ok  gengr  þangat,  seni  naut- 
in   váru.     Þegar    graðungrinn    sá    haniff'  réðst 

hann  í  móti  honum;  var  hann  hyrndr  mjök,  ok 
ætlaði  at  kasta  honnm  af  hornum  sér.  Hann 
þrífr  hornin  sinni  hendi  hvárt,  ok  eigast  við 
lengi  svá  hart,  at  jörðin  gengr  upp  fyrir  þeim. 
Svá  gengr  Urðarköttr  at  fast,  at  hann  siiarar 
af  honum  höfuðit,  kastar  um  hry gg,  ok  var  þá  í 
sundr  hálsbeinit;  gengr  síðan  á  brott.  Húskarl- 
ar  gerðu  til  graðunginn.  Ásbjörn  kom  heim, 
ok  var  honum  sagt  frá  þessu;  hann  lagði  fátt 
til;  öllum  þótti  þetta  hit  mesta  þrekvirki  orðit 
af  tólf  vetra  gömlum  manni.  Nú  fréttir  þetta 
maðr  frá  manni,  nær  ok  fjarri.  Hann  var  fálátr 
hversdaglega;  gaf  hann  at  fám  hlutum  gaum, 
utan  fór  með  leik  sínum  bæði  nætr  ok  daga. 
Gerðist  Ásbjörn  við  hann  fleiri  ok  rleiri,  svá  sem 
hann  sér  at  hann  er  afbragð  annarra  manna. 
Líða  nú  þessi  misseri,  ok  sitja  nú  i  kyrðum. 
8.  Á  eínhverju  hausti  gerist  þat  vandi  Urð- 
arkattar,  at  hann  gekk  út  hvert  kveld,  er  yfir 
kom,  enn  eigi  inn  fyrr  enn  langt  er  af  nótt; 
vita  menn  nú  eigi  hvat  hann  gerir.  Einn  aft- 
an  kom  hann  inn;  þá  var  Ásbjörn  kominn  i 
sæng  ok  alt  fólk  hans.  Urðarköttr  gekk  at 
sænginni  ok  spurði:  „Hvárt  sefr  faðrminneða 
eigi"?  Hann  kveðst  vaka,  —  „eða  hvat  viltu"? 
Hann  segir ;  „Ek  heíi  gengit  út  sjau  kveld  í  samt, 
ok  sét  ena  sömu  sýn  hvern  aftan,  enn  þat 
veit  ek  eigi  hvat  þat  er.  Nú  vilda  ek,  at  þú 
gengir  út  ok  hygðir  at,    því   at   þú  ert  skygn 

maðr".  Ásbjörn  stóð  upp,  ok  gekk  út  með  hon- 
um.  Urðarkóttr  mælti:  „Ek  sé  lýsu  nökkura 
til  hafsins,  svá  sem  ek  sé  lengst;  þykkjumst  ek 
vita  at  þat  er  nökkurs  konar  eldr".  „Hvers 
getr  þú  til",  segir  Ásbjörn,  „at  vera  muni"? 
„Eigi  veit  ek",  segir  Urðarkóttr,  „því  at  ek  em 
ungr,  ok  kann  ek  á  fá  skyn;  enn  heyrt  hefi  ek 
sagt  af  þeim  mönnum,  er  illa  eru  staddir  á  sjó, 
at  þeir  brenni  vita,  ok  sjái  þar  langt  til.  Ek 
þóttumst  í  fyrsta  kveld  gerzt  sjá,  enn  svá 
hefir  minkat  sem  á  leið".  Ásbjörn  segin 
„Þetta  er  líklega  getit,  eða  hversu  viltu  nú 
með  fara"?  Hann  segir:  Þat  vilda  ek,  at  þú 
léðir  mér  skútu  þína  ok  menn  með;  vil  ek  for- 
vitnast  til,  hvat  þetta  er".  Ásbjörn  kvað  svá 
vera  skyldu.  Urðarköttr  bjóst  þegar  í  stað,  ok 
bar  út  á  ferjuna  þat  er  honum  þótti  nauðsyn- 
legast  þurfa  at  hafa ;  fara  húskarlar  þrír,  ok  hann 
enn  fjórði;  þeir  róa  út  at  Skjálfanda,  enn  Urð- 
arköttr  stýrði.  Þá  er  þeir  hafa  róið  um  stund, 
þá  mælti  Urðarköttr:  „Nú  skulu  þérstýraenn 
ek  skal  róa  ok  vita,  hvárt  nökkut  vill  fram 
ganga".  Þeir  gerðu  svá;  fór  einn  til  stjórnar, 
enn  Urðarköttr  reri  einn.  Þat  sjá  þeir,  at  hon- 
um  gengr  miklu  meir  enn  hinum  þremr.  Hann 
rær  lengi  ok  gekk  mikit.  Þá  mælti  Urðar- 
köttr :  „Nú  skulu  þér  róa,  enn  ek  mui, 
Þeir  gerðu  svá;  þeir  taka  at  róa  enn  hann  sí&  . 
Ok  er  þeir  hafa  róit   um   stund,    þá   hft&p  upp 

einn  þeirra  ok  mælti:  „Þat  er  bæði  er  við 
þolum  hart  til,  er  vér  róum  í  alla  nótt,  énda 
mun  nú  mikit  eftir  taka,  því  at  ek  hygg  at 
vér  sjáim  hval  nýsprunginn".  Urðarköttr  kvaðst 
ætla,  at  þat  væri  eigi  hvalr,  enn  þó  munu  vér 
eigi  upp  gefa  róðrinn.  Ok  er  þeir  nálgast, 
kenna  þeir,  at  þat  er  kaupskip,  ok  er  þá  harla 
mjök  sígit.  Þeir  stinga  at  stafni,  ok  bera  fest- 
ar  upp  í  skipit.  Siðan  ganga  þeir  upp  í  skipit; 
sjá  þeir,  at  vitinn  hefir  brendr  verit,  ok  var  þá 
brunnit  mjök  tréit;  þeir  þykkjast  sjá,  at  þar 
mun  hörð  atkoma.  Tekr  Urðarköttr  í  höfuð 
manni  einum  ok  finnr  at  sá  er  dauðr;  allir 
menn  á  skipinu  eru  dauðir.  Hann  gengr  fram 
eftir  skipinu,  ok  á  þiljunum  sér  hann  hvar  sténdr 
silkitjald,  ok  vel  búit  húðfat  er  í  tjaldinu.  Urð- 
arkóttr  gengr  at,  ok  tekr  á  manninum,  er  þar 
lá  í  húðfatinu;  hann  kennir,  at  sjá  maðr  mun 
lifa.  Hann  frétti  þá:  „Hvárt  lifir  þú  góðr 
maðr"  ?  Hann  kvað  þat  satt  vera.  Urðarköttr 
segir:  „Hvert  er  heiti  þitt  eða  hvaðan  eru 
þér?  Enn  þat  þykkjumst  ek  sjá,  at  þér  mynið 
af  hafi  komnir  vera,  þótt  eigi  hafi  greitt  til 
tekizt".  Hann  segir:  „Ek  heiti  Finnbogi,  enn 
Bárðr  faðir  minn,  ok  er  hann  víkverskr  maðr; 
eða  hverr  er  sjá  maðr,  er  oss  er  kominn  at 
finna"?  Hann  segir:  „Ek  heiti  Urðarköttr". 
Finnþogi  mælti:  „Þat  er  undarlegt  nafn".  Þá 
frétti  Urðarköttr:     „Hvat  mun  fleira  lifa  manna 

yðvarra  á  skipinu  enn  þú"?  Hann  kvað  þá 
níu  á  lífi,  er  hann  fór  at  sofa.  Urðarköttr 
frétti:  „Hvat  hefir  yðr  mest  angrat"?  Hann 
segir,  at  fyrst  hefði  þeim  angrat  stórviðri,  enn 
síðan  bæði  drykkleysi  ok  matleysi  —  „hefir  ok 
margt  at  bilat  reiða  várum,  brutum  stýrit,  enn 
skipit  fult  af  austri".  Urðarköttr  lét  bera  menn 
þá  er  lifðu  út  í  skútuna;  svá  margir  váru  þeir 
sem  Finnbogi  hafði  sagt;  skorti  þar  eigi  mjólk 
ok  aðra  hluti  þá,  er  þeim  váru  skjótastir  til 
lífs,  þótt  hann  hefði  vitat  fyrir  hvers  við  þurfti. 
Þá  mælti  Urðarköttr:  „Nú  skaltu  Finnbogi  fá 
mér  lykla  þá  sem  at  ganga  kistum  yðrum,  ok 
skal  taka  gripi  þá  alla  er  beztir  eru".  Þeir 
gerðu  svá.  Urðarköttr  var  mikilvirkr,  svá  hann 
hljóp  aftr  ok  fram  éftir  skipinu,  ok  valdi  þat 
af  öllu  sem  honum  þótti  bezt,  ok  bar  út  i  skút- 
una  svá  sem  hún  mátti  við  taka.  Síðan  þeir 
váru  búnir  reru  þeir  brott,  ok  halda  sama 
logni  þar  til  þeir  kómu  á  Eyri.  Gengr  Ásbjörn 
móti  þeim  ok  fagnar  þeim  vel.  Þótti  þetta  hafa 
orðit  hin  mesta  gæfuferð,  ok  lætr  þeim  veita 
hjálpir  ok  skipar  þeim  á  bæi.  Finnbogi  fór  á 
Eyri  ok  tveir  menn  aðrir.  Sat  Urðarköttr  dag  ok 
nótt  at  næra  þá.  Er  þat  sagt,  at  allir  menn 
deyja  þeir  er  á  skipinu  váru,  nema  Finnbogi: 
hann  hresstist,  ok  er  enn  vænsti  maðr,  feði 
mikill  ok  sterkr;  hann  átti  ágæt  vápn,  sverð 
ok  skjöld,  hjálm  ok  brynju;  var  hann  stýrimaðr 

ok  átti  at  taka  fé  alt  eftir  háseta.  Er  hann 
þar  um  vetrinn  vel  haldinn.  Urðarköttr  var 
honnm  fylgisamr.  Þeir  selja  varnaðinn  um 
Flateyjardal  ok  norðr  um  Kinn;  líðr  af  vetr- 
inn  ok  verðr  ekki  fleira  til  nýlundu  á  þeim 
misserum. 

9.  Hrafn  hét  maðr;  hann  var  ungr  maðr  ok 
frændi  Ásbjarnar  ok  heimamaðr;  hann  var  frár 
mjök.  Hann  kom  aldregijá  hest,  hvert  sem  hann  fór. 
Þat  er  sagt,  at  þeir  Finnbogi  ok  Urðarköttr  ráðast 
heiman  um  várit,  ok  ætluðu  at  heimta  saman 
skuldir  þeira  norðr  um  dali,  ok  riðu  þeir  tveir; 
enn  Hrafn  litli  hljóp  fyrir.  Ríða  þeir  til  Ljósa- 
vatns  um  kveldit;  tekr  Þorgeirr  við  þeim  báð- 
um  höndum,  ok  býðr  þeim  þar  at  vera  svá  lengi 
sem  þeir  vildi.  Þeir  töluðu  mart  ok  váru 
glaðir  ok  vel  kátir.  Sá  Þorgeirr,  at  Finnbogi 
var  enn  ágæzti  maðr  at  öllu  ok  vel  skapaðr. 
Ok  um  daginn  eftir  verða  þeir  síðbúnir,  ok  ríðr 
Þorgeirr  á  leið  með  þeim  ofan  með  Djúpá,  ok 
ríða  þeir  Finnbogi  í  Fell  um  kveldit ;  þar  bjó  þá 
drauma-Finni  son  Þorgeirs;  var  hann  spakr 
maðr  ok  vitr;  hann  var  eigi  sammæddr  við  aðra 
sonu  Þorgeirs;  hann  var  finskr  at  móðurkyni 
ok  hét  Leikný  móðir  hans.  Hann  tók  harðla  vel 
við  þeim;  marga  hluti  tala  þeir  spaklega.  Um 
morgininnbað  Finnbogi  þá  ríða  snemma, — „skulu 
vér  þá  dveljast  hér  hjá  yðr,  er  vér  förum  aftr, 
því  at  mér  virðist  Finnr  vitr  maðr".  „Lítill  kostr 

er  nú  við  yðr  at  taka",  segir  Finni,  „enn  þó 
mun  minni  er  þér  farið  aftr".  Síðan  riðu  þeir 
út  frá  Felli;  ok  er  þeir  hafa  skamt  riðit,  mælti 
Finnbogi:  „Næsta  gerir  mér  kynlegt".  Urðar- 
köttr  sá  til  hans,  ok  mælti:  „Stígum  af  baki, 
því  at  ek  sé,  at  þú  ert  fölr  mjók,  ok  má  vera 
þá  at  af  þér  hafi".  Þeir  gerðu  svá;  létu  hest- 
ana  taka  niðr;  ok  er  stund  leið,  bað  Finnbogi 
þá  ríða,  ok  kvað  af  sér  hefja;  ríða  út  á  fellit, 
ok  koma  undir  einn  stein  mikinn.  Þá  mælti 
Finnbogi:  „Hér  munu  vér  við  nema,  ok  má 
vera,  at  hér  gerist  nökkut  til  tíðenda  í  várri 
ferð".  Stíga  af  baki,  ok  skjóta  tjaldi  af  stein- 
inum  fram;  sezt  Urðarköttr  undir  höfuð  hon- 
um.  Þá  mælti  Finnbogi:  „Þat  er  líkast  at 
til  eins  dragi  um  oss  félaga,  at  engi  várrkom- 
ist  með  lífi  til  Noregs ;  enn  þér  Urðarköttr  hefir 
vel  farit  til  mín  ok  allra  vár.  Mundu  þat 
sumir  menn  mæla  í  minu  landi,  at  þik  hefði 
happ  hent  í  þessum  fundi.  Með  því  at  ek  vinn- 
umst  eigi  til  þér  at  launa,  þá  skal  éigi  af  draga 
þat  er  til  er.  Hér  eru  vápn  þau,  er  faðir  minn 
gaf  mér;  vænti  ek,  þótt  þú  komir  til  Noregs 
eða  á  önnur  lönd  nálæg,  færðu  eigi  betri.  Nú 
vil  ek  þau  gefa  þér  ok  þar  með  fé  þat,  er  þú 
hafðir  af  skipinu,  þat  er  ek  átta,  ok  þat  er  ek 
tók  af  hásetum  at  lögum.  Þá  vil  ek  gefa  þér 
nafn  mitt;  ok  er  ek  ekki  spámaðr,  enn  þó  get 
ek,  at  þitt  nafn  sé  uppi  meðan  yeröldin  er  bygð; 

má  mér   þat   mest    sæmd  ok  mínum   frændum, 

at  svá  ágætr  maðr  taki  nafn  eftir  mik,  sem  ek 

skal  ætla  at  þú  verðir,  með  því    at  mér  verðr 

lítit  líf  ætlat".    Hann  þakkaði  honum  vel  þessa 

gjöf.     Eigi  sat  hann  lengi  yfir  honum  áðr  hann 

dó.    Finnbogi  sendi  Hrafn  til  Fells ;  kemr  Finnr 

þar,  ok  grófu  hann  niðr  undir  steininum,  ok  er 

hann  síðan  kallaðr  Finnbogasteinn.     Síðan  fóru 

þeir  heim  í  Fell.     Kvað  Finnr  hafa   farit  eftir 

getu  sinni    —     „sá   ek  þat,  þó   at  maðr  væri 

vænn  ok  vel  mentr,  at  þó  var  hann  nú   feigr". 

Er  Finnbogi  þar  nú  með  Finni  frænda  sínum  nökk- 

urar  nætr.     Síðan  ríða  þeir  upp  til  Ljósavatns, 

ok  sögðu  Þorgeiri   frænda    sínum   tíðendin,   ok 

hverja  sæmd  hann  hafði  fengit.     Yarð  Þorgeirr 

þessu  harðla  feginn.  Hann  kvaðst  fyrir  löngu  þat 

hafa  honum  sagt,  at  hann  mundi  afbragð  ann- 

arra  manna  verða.     Sitja  þeir  frændr  nú  harðla 

glaðir    ok   vel   kátir.    Lét  Þorgeirr  nú  heimta 

saman  fé  þat  er  hann  átti.     Síðan    riðu  þeir  á 

Eyri  allir  samt.     Kann  þá  maðr  manni  at  segja, 

hverr    afburðarmaðr    hann    er  annarra    manna. 

Þykkir  þeim  Ásbirni    ok    Þorgerði   nú   gott  til 

at  frétta,  því  at  honum  vill    nú    flest    til  virð- 

ingar    ok    sæmdar.     Eíðr    Þorgeirr    heim,    enn 

Finnbogi    sitr    heima    með   feðr   sinum    á  Eyri 

ok  vel  haldinn. 

10.     Þat  sama  sumar  kom  skip  af  hafi.    Þv* 

skipi  stýrði    sá    maðr,  er  Bárðr   hét,    víkverskr 

2* 

at  kyni;  þetta  skip  kom  á  Knarrareyri.  Bárðr 
stýrimaðr  fór  til  Ljósavatns,  ok  þá  vist  með 
Þorgeiri  goða.  Þenna  tíma  réð  Hákon  jarl 
fyrir  Noregi;  var  þá  virðing  hans  sem  mest  ok 
ríki.  Þenna  vetr  var  Bárðr  á  vist  með  Þor- 
geiri.  Finnbogi  var  þar  jafnan,  því  at  frænd- 
semi  þeira  var  hin  bezta.  Um  várit  sagði 
Finnbogi  Þorgeiri  frænda  sínum,  at  hann  vildi 
ntan  fara  um  sumarit  með  Bárði  stýrimanni. 
Þorgeirr  mælti:  „Þó  at  oss  þykki  góð  hérvist 
þín,  frændi,  þá  mun  ekki  tjá  at  telja  þik,  því 
at  þat  mun  fyrir  liggja.  Enn  þat  hygg  ek  þik 
hafa  af  frændum  þínum,  at  þeir  hafa  mjök  orð- 
it  fyrir  áleitni  af  mönnum  ok  öfund,  enn  þó 
muntu  þykkja  enn  frægsti  maðr,  hvar  sem  þú 
kemr".  Síðan  riðu  þeir  á  Eyri,  ok  bera  þetta 
upp  fyrir  Ásbirni.  Hann  kveðst  gjarna  vildu, 
at  hann  væri  heima  heldr  hjá  honum  —  „nú 
af  því  at  hann  mun  ráða  vilja  ferðum  sínum, 
þá  vil  ek  eigi  gera  þetta  móti  honum  heldr  enn 
annat".  Þeir  réðu  honum  far  með  Bárði  stýri- 
manni ;  gerðist  hann  stýrimaðr  at  hálfu  skipinu. 
Þá  er  þeir  váru  búnir,  fluttu  þeir  Ásbjörn  ok 
Þorgeirr  til  skips  þat  er  Finnbogi  átti;  hann 
heíir  ekki  mikit  fé.  Skiljast  þeir  nú  með  kær- 
leikum  miklum.  Kippa  þeir  nú  upp  akkerum 
ok  sigla  í  haf,  enn  þá  er  þeir  höfðu  siglt  nökk- 
ur  dægr,  tekr  af  byri,  ok  gerir  á  fyrir  þeim 
hafvillur,  ok  vita  þeir  eigi  hvar  þeir  fara.     Þar 

kemr,  er  haustar,  ok  stærir  sjóinn.  Ok  einn 
tíma  berr  þá  ór  hafi  ok  at  landi;  var  þat  sið 
dags.  Þeir  sá  ekki  nema  björg  ok  boða  stóra, 
svá  at  brast  í  björgunum.  Nú  með  þvi  at  veðr 
stóð  at  landi  harðla  mikit,  keyrir  þar  at  skipit 
ok  brýtr  í  spán;  týnast  menn  allir,  utan  Finn- 
bogi  kemst  einn  á  land  með  vápnum  sinum  ok 
húðfati.  Þar  var  forlendi  lítit,  ok  sér  hann  ekki 
nema  björg  ok  hamra.  Hann  gengr  nú  með 
björgum  þeim  nökkura  hríð,  ok  þar  at  sem  kljúfast 
björgin,  ok  þar  fell  ofan  lækr  í  sjá,  ok  þar  leitar 
hann  upp  á  björgin,  ok  við  færleik  hans  kemst 
hann  upp,  ok  var  þá  myrkt  af  nótt.  Hvárki 
skorti  frost  né  vind;  fraus  at  honum  klæðin  öll; 
þar  var  harðla  snjámikit;  kastaði  hannnú  húð- 
fatinu  á  bak  sér,  ok  gengr  á  land  upp;  ok  er 
hann  hefir  gengit  um  hríð,  kennir  hann  elds- 
daun  ok  litlu  síðar  kemr  hann  at  bæ  einum. 
Pat  var  mikill  bær  ok  veglegr.  Hann  setti 
niðr  húðfatit,  ok  gengr  heim  at  dyrum,  ok 
heyrir  hann  þat,  at  mart  manna  er  inni;  þeir 
sitja  við  elda;  hann  lýstr  á  dyrrin.  Maðr 
tók  til  orða  ok  bað,  at  einnhverr  sveina 
gengi  til  dyra;  þeir  kváðust  eigi  hirða,  þótt  svá 
berði  allar  nætr.  Finnbogi  laust  annat  högg, 
ok  var  þat  sýnu  meira;  þessi  bað  þá  lúka  upp 
dyrum.  Þeir  kváðust  eigi  þat  mundu  gera,  þó 
at  troll  beri  allar  nætr.  Hann  sló  höggit  þriðja, 
ok  svá  hart,    at   öllum  brá  við.    Búandi  hljóp 

upp  við,  ok  kvað  þá  eigi  meðalóvini  vera,  er 
þeir  vildu  eigi  til  hurðar  ganga,  þó  at  menn 
kveddi,  —  „mun  sá  einn  úti  vera,  er  betra  mun 
inni  þykkja  í  slíku  sem  nú  er".  Síðan  tók 
hann  öxi  í  hönd  sér  ok  gekk  til  dyra.  Hann 
heilsar  gestinum  ok  frétti  hann  at  nafni.  Hann 
kvaðst  Finnbogi  heita,  ok  vera  Ásbjarnarson  ok 
íslenzkr  maðr.  Bóndi  segir:  „Hvé  nær  komtu 
hér  til  lands"?  Finnbogi  segir:  „Ek  kom  hér 
í  kveld".  „Þú  munt  hafa  haft  harða  land- 
töku"?  sagði  bóndi.  Finnbogi  kvað  brotit  skip- 
it,  —  „enn  týndust  menn  allir  ok  fé,  enn  ek 
kom  einn  á  land,  eða  hvar  hefir  oss  at  landi 
borit"?  Bóndi  segir:  „Yðr  hefir  borit  at  Nor- 
egi,  heldr  norðarla  við  Hálogaland.  Enn  sá  bær, 
er  þú  ert  at  kominn,  heitir  á  Grænmó".  Þá 
fréttir  Finnbogi:  „Hvat  heitir  bóndi  sjá"? 
Hann  segir:  „Ek  heiti  Bárðr".  „Ertuhérfor- 
maðr  á  Hálogalandi"?  Hann  kvað  svá  vera. 
Þá  spurði  bóndi:  „Hversu  gamall  maðr  ertu, 
Finnbogi"?  „Ek  em  nú  fimtán  vetra".  Bóndi 
mælti  þá:  „Engan  hefi  ek  sét  slíkan  sextán 
vetra  gamlan,  ok  vera  mun  þér  fleira  vel  gefit 
enn  vöxtr  ok  vænleikr,  eða  er  hann  íslenzkr 
faðir  þinn"?  „Nei",  segir  Finnbogi,  „hann  er 
heðan  af  Hálogalandi  ættaðr".  Bóndi  segir: 
„Ertu  son  Ásbjarnar  Gunnbjarnar  sonar  detti- 
áss"?  „Þat  er  satt",  kvað  hann.  Bóndi  segir: 
„<Þaðan  er  mér  úlfs  ván,  er  ek  eyrun  sék' ;    er 

þat  þó  ráð  at  ganga  inn,  ok  vera  hér  í  nótt". 
Finnbogi  ^erði  svá;  var  tekit  við  vápnnm  hans 
ok  klæðum,  ok  várn  honum  fengin  þnrr  klæði. 
Var  alt  fólk  við  hann  vel  kátt.  Um  morgin- 
inn  var  Eárðr  snemma  á  fótum,  ok  vakti  Finn- 
boga  upp  —  „er  þat  sýnna  at  fé  sé  upp  rekit 
nökkut".  Finnbogi  stóð  upp,  ok  gengu  til 
sjávar,  ok  var  sem  Bárðr  gat,  at  mestr  þorri 
var  á  land  rekinn  fjárins;  lét  Bárðr  alt  heim- 
færa,  ol  svá  at  duga  sem  hann  ætti  sjálfr,  ok 
var  þat  stórmikit  fé.  Bárðr  bauð  Finnboga  þar 
at  verasvá  lengi  sem  hann  vill.  Var  hann  þar  um 
vetrinr,  sat  í  góðu  haldi,  at  eigi  vantaði. 
Bárðr  veitti  honum  harðla  vel.  Þar  var  mann- 
mart  ok  hin  mesta  gleði.  Finnbogi  var  góðr 
af  féna,  enda  skorti  þá  eigi  til,  með  því  at  hann 
var  slýrimaðr  ok  tók  fé  alt  eftir  skipara  sína, 
sem  lá  váru  lög  til  þann  tíma. 

11.  Sú  nýlunda  varð  þann  vetr  á  Háloga- 
landi,  sem  oft  kann  verða,  at  björn  einn  gekk 
þar  ol  drap  niðr  fé  manna,  ok  eigi  gerði  hann 
annartaðar  meira  at  enn  á  Grænmó;  ok  svá 
kemr,  at  Bárðr  stefnir  þing,  ok  gerir  björninn 
sekjan  ok  leggr  fé  til  höfuðs  honum;  ok  eftir 
þat  ge*a  menn  til  hans  jafnan,  ok  verðr  hann 
eigi  mninn,  ok  gerist  hann  illr  viðreignar; 
drepr  iann  bæði  menn  ok  fé.  Þat  er  sagt,  at 
Bárðr  )óndi  átti  sætr,  ok  var  langt  milli  bæjar 
ok  sæts;  lét  hann  þar  geyma  um   vetrum  fjár 

síns ;  varð  honum  því  skaðasamt,  at  björninn  lá 
þar  jafnan,  ok  þorðu  menn  aldri    at  ganga  til 
fjárins  utan  fjóldi  manns  færi.    Eitthpert  kveld 
talaði  Bárðr  við  sína  menn,  at  þeir  skyldi    bú- 
ast  mótibirninumhverr  eftir  sínumegni,með  vápn- 
um,  —  „því  atámorginskulu  vér  fara  at  birninum". 
Sumir  skeftu  exar,  enn  sumir  spjót,  ofc  búa  alt 
þat,  er  þeim  mætti  at  gagni  verða.    Im  morg- 
ininn    váru   menn   snemma    á  fótum  ck  hverr 
piltrinn  með  sinu  vápni.    Nú    er   at   segja   frá 
Finnboga.    Áðr  um  kveldit,  þá   er   mein  váru 
í  svefni,  stendr  hann  upp,   ok   tekr   vájn   sín; 
gengr  hann   út    á   spor  þau,  er  liggja  ti  sætr- 
anna;  þat  var  bragð  hans,  at  hann  gekköfugr, 
ok  hendi  sporin  alt  þar   til    er   hann   kenr  til 
sætranna.     Hann    sér   hvar   björninn  liggr,   ok 
hefir  drepit  sauð  undir  sik,  ok  sýgr   ór  Uóðit. 
Pá  mælti  Finnbogi:     „Stattu  upp  bersi,  <k  ráð 
móti  mér;  er  þat  heldr  til  nökkurs  enn  iggja 
á  sauðarslitri  þessu".    Bersi  settist  upp  ot  leit 
til  hans,    ok   kastar  sér  niðr.     Finnbogi  nælti: 
„Ef  þér  þykki  ek  oímjök  vápnaðr  móti  Jér,  þá 
skal    ek    at  þvi   gera".    Tekr  af  sér  hjáminn, 
enn  setr  niðr  skjöldinn,  ok  mælti:     „Statu  nú 
upp,  ef  þú  þorir".    Bersi  settist   upp   ok  skók 
höfuðit;    lagðist    niðr     aftr     síðan.       Fiinbogi 
mælti:       „Þat    skil    ek,    at    þú    vilt,   it   vit 
sém  jafnbúnir".    Kastar    sverðinu   frá   ér,  ok 

mælti:  „Svá  skal  vera  sem  þú  vill,  ok  statt 
nú  upp,  ef  þú  hefir  þat  hjarta  sem  líklegt  væri, 
heldr  enn  þess  kvikendis  er  ragast  er".  Björn- 
inn  stóð  upp  ok  byrsti  sik,  ok  gerðist  mjök 
ófrýnlegr,  hljóp  at  Finnboga,  ok  færir  upp 
hramminn,  ok  ætlar  at  ljósta  hann  með,  ok  í 
því  er  hann  hefr  sik  upp,  hleypr  Finnbogi 
undir  hann  framan.  Þeir  gangast  at  lengi,  ok 
gengr  upp  fyrir  þeim  flest  þat,  er  fyrir  þeira 
fótagangi  varð;  traðkit  varð  mikit,  ok  varð  sú 
endalykt,  at  hann  gengr  björninn  á  bak  aftr, 
ok  braut  í  sundr  hrygginn  í  honum,  ok  býr 
um  hann  sem  áðr.  Síðan  tók  hann  vápn  sin 
ok  gekk  heim  eftir  þat,  ok  er  mjök  stirðr, 
legst  niðr  í  sæng  sina,  ok  lætr  sém  hann  hafi 
sofit.  Litlu  síðar  tók  Bárðr  á  fótum  honum, 
ok  var  þá  ferðar  búinn,  sem  fyrr  var  frá  sagt; 
hann  frétti,  ef  Finnbogi  vildi  fara  með  honum. 
Hann  kvaðst  þat  gjarna  vilja.  Síðan  fóru  þeir 
ok  kómu  til  sætranna;  sjá  þeir,  at  björninn 
liggr  þar  ok  hefir  sauð  undir.  Þá  bauð  Bárðr 
fórunautum  sinum  at  vinna  til  fjár,  ok  ganga 
at  birninum.  Þat  vildi  engi  þeira  ok  eigi  Dær 
koma,  því  at  þeir  hopuðu  skjótt.  Bárðr  mælti: 
„Þat  veit  ek  eigi,  með  hverjum  hætti  er  um 
björninn,  því  at  ek  séhann  ekki  hrærast;  með 
þvi  at  ek  gerða  hann  sekjan,  þá  er  þat  maklegt, 
at  ek  gangi  fyrstr  at  honum".  Siðan  snarar 
hann  fram  djarflega.    Síðan  sér  hann  at  björn- 

inn  er  dauðr;  þá  þyrpast  þeir  at,  ok  skorti  þá 
eigi  atgang.  Bárðr  sá  hvergi  særðan  björninn; 
leitar  nú  at  ok  finnr  brotinn  hrygginn  í  honnm. 
Bárðr  mælti:  „Þetta  er  fáheyrt  bragð  eða  verk, 
ok  hefir  engi  háleyskr  maðr  þetta  gert,  ok 
nmntu  Finnbogi  hafa  þetta  unnit".  Finnbogi 
segir,  ok  ^biðr  hann  hafa  þat  fyrir  satt,  er 
hann  vill:  „Ek  þykjumst  þat  víst  vita", 
segir  Bárðr,  „eða  hversu  fórtu  at?"  Finnbogi 
segir :  „Þat  skiftir  öngu,  eigi  muntu  svá  vinna 
né  þinn  sonr".  Bárðr  kvað  eigi  auðfengna 
menn  til  slíks  verks,  —  „nú  skal  ek  heimta 
þetta  fé  saman  sem  ek  eiga  sjálfr  til  handa  þér". 
Síðan  íiógu  þeir  björninn,  ok  fóru  heim  eftir 
þat.  Líðr  nú  vetrinn  ok  verðr  engi  nýlunda 
önnur.  Bárðr  veitti  Finnboga  hveru  dag  öðr- 
um  betr.  Ok  þá  er  váraði  gérðust  siglingar  mikl- 
ar  fyrir  Hálogalandi  bæði  norðr  ok  áuðr.  Finn- 
bogi  tók  þat  í  vanda  sinn,  hvern  dag  er  hann 
var  mettr,  gekk  ofan  á  björgin,  ok  sat  þar 
hvern  dag  ok  horfði  á  sigling  manna.  Þótti 
þat  gaman,  at  sjá  fögr  skip  á  margan  hátt. 

12.  Þat  var  einn  dag,  at  Finnbogi  gekk 
fram  á  björgin;  hann  sá  at  einn  maðr  reri  sunn- 
an  með  landi  á  skútu  mikilli;  hann  var  mikill 
maðr  og  grepplegr;  hann  var  á  rauðum  skarlaz- 
kyrtli,  ok  digrt  silfrbelti  hafði  hann  um  sik, 
með  slegnu  hári;  var  þat  bæði  mikit  ok  fagrt, 
ok  lá  niðri  á  herðum  honum.     Svá   reri   hann 

handstinnan,  at  honum  þótti  fljúga  fram  skút?- 
an.  Ok  hann  kallar  á  hann.  Þá  reri  hann  nær 
þegar.  Finnbogi  spurði,  hvat  hann  héti.  Hann 
gaf  upp  róðrinn,  ok  sagði  honum,  at  hann  héti 
Álfr  ok  kallaðr  aftrkemba.  „Hvaðan  ertu?"  seg- 
ir  Finnbogi.  Álfr  sagði  honum,  at  hann  réði 
fyrir  þeiri  ey  er  Sandey  héti,  —  „ok  em  ek 
mægðr  við  jarlinn;  á  ek  Ingibjörgu  systurdótt- 
ur  hans;  nú  skal  eigi  fleirum  orðum  á  glæ  kasta, 
svá  at  ek  hafa  ekki  í  mót.  Hverr  er  sá  maðr, 
er  svá  er  spurull?"  Finnbogi  sagði  til  sín  ok 
föður  síns.  Álfr  segir:  „Hefir  þú  drepit  skóg- 
arbjörninn  þeira  Háleygjanna?"  Hann  kvað 
þat  satt.  Álfr  frétti:  „Hversu  fórtu  at  því?" 
Finnbogi  segir:  „Engu  skiftir  þik  þat,  því  at 
eigi  muntu  svá  drepa".  Álfr  mælti:  „Hverr 
Ásbjörn  er  faðir  þinn".  Finnbogi  segir :  „Hann 
er  Gunnbjarnarson  norrænn  maðr  at  kyni".  Álfr 
spurði,  hvárt  hann  væri  detti-áss  kallaðr.  Finn- 
bogi  kvað  þat  satt  vera.  „Þá  er  eigi  kynlegt, 
þótt  þú  látir  digrbarklega ;  eða  hversu  gamall 
maðr  ertu?"  Finnbogi  segir:  „Ek  em  seytján 
vetra".  Álfr  mælti :  „Vertu  eigi  annarra  seytján 
vetra  jafnmikill  ok  sterkr  sem  þú  ert".  Finn- 
bogi  segir:  „Þat  er  sem  verðr  til  þó,  enda 
muntu  dauðr  áðr,  eða  hvert  skalfara?"  Hann 
sagði  at  hann  skyldi  norðr  á  Mörk  ok  heimta 
skatt.  Finnbogi  frétti,  hví  hann  færi  einn  samt. 
„Ekki    þarf   ek  fleiri  manna  til  þessa".    Finn- 

bogi  frétti:  „Nær  skaltu  norðau?"  Álfr  segir: 
„Þat  skal  á  hálfs  mánaðar  fresti  eða  því  nær". 
„Viltu  flytja  niik",  segir  Finnbogi,  „norðanheð- 
an,  þá  er  þú  ferr  aftr?"  Álfrsegir:  „Svá  lízt 
mér  á  þik  sem  þú  megir  vel  róa  svá  undirþér 
sjálfr,  ok  mun  ek  við  þér  taka  þá  er  ek  ferr 
norðan;  eða  hvat  viltu  suðr  í  land?"  Finnbogi 
segir:  „Ek  við  finna  Hákon  jarl;  fór  ek  því 
aflslandi".  Álfr  mælti:  „Þú  munt  fara  sæmd- 
arför;  muntu  vera  íþróttamaðr  mikill  sem  þú 
átt  kyn  til;  munu  vit  skilja  nú  at  sinni".  Bað 
hann  Finnboga  vel  fara,  ok  hvárr  annan.  Fór 
Álfr  norðr  með  landi,  ennFinnbogi  gekk  heim, 
og  sagði  Bárði  viðræðu  þeirra;  svá  þat,  er  hann 
ætlaði  suðr  með  honum.  Bárðr  kvað  hann  því 
eigi  munduráðithafa,  ef  hann  hefði  vitað — „uggi 
ek  at  illa  takist  til,  því  at  Álfr  er  enn  versti 
maðr  ok  svikráða  fullr;  dugir  honum  þat,  er 
hann  er  mægðr  við  jarlinn  ok  er  hirðmaðr  hans; 
verða  menn  af  því  að  þola  honum  margan  ó- 
jafnað".  Finnbogi  kvað  vel  duga  mundu,  — 
„skaltu,  Bárðr,  annast  fé  mitt,  ok  sjá  fyrir  slíkt 
sem  þú  vilt".  Líðr  þar  til  er  Álfs  var  norðan 
ván. 

13.  Á  þeim  degi  sem  Álfr  hafði  sagt  at  hann 
mundi  norðan  koma,  bjó  Finnbogi  sik  afGræn- 
mó.  Hann  hafði  með  sjer  húðfat  sitt,  ok  þá 
gripi,  sem  honum  þótti  nauðsynlegast  þurfa. 
Þeir   höfðu   skamma  stund  beðit,  áðr  Álfr  reri 

norðan;  var  skútan  mjök  sett.  Álfr  endir  vel 
orð  sín,  ok  stingr  þar  stafni  at;  þeir  kvöddust 
vel.  Síðan  gekk  Finnbogi  út  á  skútnna,  ok 
þótti  Álíi  niðr  ganga  við  skútan,  ok  mælti: 
„Þat  sé  ek  á  húðfati  þínu,  at  eigi  mun  þér 
silfrfátt  verða  til  lukkunnar,  þá  er  þú  kemr 
til  Hákonar  jarls".  Eftir  þat  skilja  þeir  Finn- 
bogi  ok  Bárðr  með  blíðu;  enn  þeir  Álfr  halda 
suðr  með  landi  svá  sem  gengr.  Ok  er  Álfr 
hafði  róit  um  hríð,  bað  hann  Finnboga  róa. 
Hann  gerði  svá.  Álfr  sat  ok  stýrði.  Finnbogi 
reri  svá,  at  Álfi  þótti  eigi  kyrr  standa  skútan, 
þá  er  hann  reri.  Þeir  töluðust  mart  við.  Frétti 
Finnbogi,  hvárt  þeim  mundi  heim  ganga  í  Sand- 
ey  um  kveldit.  Álfrsegir:  „Hér  er  ey  í  milli, 
ok  em  ek  vanr  at  vera  þar  um  nótt,  þá  er  ek 
ferr  norðan,  enn  þá  kem  ek  heim  annan  morgin  til 
dagverðardrykkju  árla".  Finnbogi  segir:  „Hversu 
skjótt  skal  suðr  með  skattinn?"  Álfr  segir: 
„Ek  mun  dveljast  heima  um  hríð".  Síðan  kómu 
þeir  í  eyna,  ok  var  þar  hellir  mikill  fyrir  ofan 
malarkambiun.  Álfrmælti:  „Nú  skulu  vitgera 
okkr  fyrir  sem  minst  ok  bera  ekki  af  skút- 
unni;  skaltu  ganga  at  framstafni,  enn  ek  at 
skut,  ok  berum  svá  upp  í  hellinn  skútuna;  svá 
gerðu  þeir,  ok  bjuggu  vel  um.  Eftir  þat  skiftu 
þeir  verkum  með  sér.  Finnbogi  sló  upp  eld, 
enn  Álfr  tók  vatn.  Finnboga  gekk  seint  at 
gera  eldinn,    ok  loga  illa  skíðin ;    berr  hann  á 

eldinn  mikit,  ok  blés  at  fast;  þá  heyrir  hann 
hvin  upp  yfir  sik;  þá  slöngdi  hann  sér  af  út 
öðrum  megin  hjá  eldinum;  var  Álfr  þar  kom- 
inn,  ok  ætlaði  skjótt  um  at  ráða  við  Finnboga. 
Hann  hljóp  upp  ok  undir  Álf;  var  hann  afrendr 
at  aflLi;  ganga  þeir  at  lengi;  tekr  þá  eldrinn  at 
brenna,  ok  sér  um  allan  hellinn.  Finnbogi  sér 
hvar  einn  steinn  var  i  innanverðum  hellinum; 
hann  var  hvass  ofan  sem  egg]  þar  vildi  Álfr 
færa  hann  at.  Finnbogi  forðast  þat  ekki;  ok 
er  þeir  kómu  at  steininum,  hleypr  Finnbogi  yfir 
upp  ok  kippir  at  sér  við  með  aíii,  og  brýtr 
bringubein  hans  á  steininum,  ok  lætr  Álfr  þar 
lífinu  meðr  ósæmd,  sem  hann  var  verðr. 

14.  Síðan  bjóst  Finnbogi  þar  um,  ok  svaf 
af  nóttina  við  góðar  náðir.  Um  morgininn  ger- 
ir  hann  þat  ráð,  at  hrinda  fram  skútunni;  tekr 
vápn  sín.  Síðan  heldr  hann  skútunni  suðr  með 
landi  slíkt  sem  ganga  mátti;  eigi  létti  hann  fyrr 
enn  hann  kom  í  Sandey  snimma  morgins.  Ok 
er  hann  kemr  til  Sandeyjar,  ganga  menn  i  móti 
honum,  því  at  þeir  kendu  skipit,  ok  ætluðu  at 
Álfr  mundi  á  vera.  Finnbogi  gekk  upp  í  móti 
þeim;  þeir  heilsuðu  honum  vel,  ok  spurðu  hann 
tíðenda.  Hann  kveðst  engi  kunna  at  segja, 
Finnbogi  spyrr,  hvar  Ingibjörg  væri.  Þeir  sögðu 
at  hon  væri  i  skemmu;  hann  bað  þá  fylgja  sér 
þangat ;  ok  er  hann  kom  þangat,  heilsaði  hon 
honum  ok  spurði  hverr  hann  væri.    Hann  nefndi 

sik  ok  föður  sinn.  Hon  spurði,  hvárt  hann  hefði 
á  Hálogalandi  drepit  björninn.  Hann  kvað  svá 
vera.  Hon  mælti:  „Hversu  fórtu  at  bana  hon- 
um?"  Finnbogi  segir:  „Engu  skiftir  þik  þat; 
eigi  mun  þinn  son  svá  drepa".  Ingibjörg  mælti: 
„VarÁsbjörn  detti-áss  faðirþinn?"  Hannkvað 
svá  vera.  Hon  mælti  svá:  „Eigi  er  kynlegt,  at 
þú  sér  ágætr  maðr,  eða  með  hverjum  fórtu 
norðan?"  Hann  segir:  „Ek  fór  með  Álfi  norð- 
an,  bónda  þínum".  „Hvar  skildust  þit?"  „Hér 
norðr",  segirhann,  „í  ey  þeiri,  at  hannervanr 
at  vera,  þá  er  hann  ferr  hér  á  milli;  nenti  hann 
eigi  at  róa  hegat,  ok  ætlar  hann  þegar  á  fund 
Háko'iar  jarls.  Hann  sendi  mik  eftir  Ragn- 
hildi  dóttur  sinni,  ok  þat  með  til  jartegna,  at 
hon  hefði  þess  oft  beðit  ok  aldri  fyrr  fengit, 
enn  nú  kvað  hann  hana  fara  skyldu".  Hon 
segir:  „Veit  ek  at  þetta  er  satt,  enn  þó  þykki 
mér  þat  undarlegt,  at  hann  hefir  sent  ókunnan 
mann  sliks  erindis.  Nú  skaltu  eta  ok  drekka; 
síðan  skaltu  vita  þitt  erindi".  Hann  gerir  svá. 
Ingibjörg  fór  til  tals  við  dóttur  sína,  ok  frétti, 
ef  hon  vildi  fara  með  þessum  manni.  Hon  bað 
hana  ráða.  Síðan  bjó  hon  hana  sem  hon  kunni 
bezt,  ok  bar  á  hana  gull  ok  silfr  ok  alla  ena 
beztu  gripi,  þá  er  hon  átti  til;  ok  er  þau  váru 
búin,  fylgir  Ingibjörg  þeim  til  skips;  tók  Finn- 
bogi  Ragnhildi  i  fang  sér  ok  bar  hana  út  á 
skútuna,    enn    hann  settist  til  ára.      Þá    mælti 

Ingibjörg:  „Þótt  þú  haíir,  Finnbogi,  farit  með 
ílærð  ok  hégóma,  þá  vara  þik  at  þú  gerir  ekki 
meyjmmi  til  miska;  enn  þótt  þú  gerir  annat 
illa,  eða  haíir  gert,  þá  er  þér  þetta  skjótast  til 
danða".  Hann  reri  á  brott.  Þá  mælti  Ragn- 
hildr:  „Með  hverjnm  hætti  er,  Finnbogi,  nm 
sögn  þína?"  Hversu  skildn  þit  faðir  minn?" 
Hann  segir:  „Svá  skildn  vit,  at  hann  er  danðr". 
Hon  mælti  þá:  „Nú  þarf  eigi  at  spyrja  fleira; 
flyt  mik  aftr  til  eyjar  minnar,  ok  mun  sá 
grænstr".  Finnbogi  sagði:  „Því  tók  ek  þik  á 
brott,  at  þú  skalt  með  mér  fara".  Þátókmær- 
in  at  gráta.  Finnbogi  mælti:  „Vertu  kát,  því 
at  ekki  skal  ek  níðast  á  þér;  verðr  sem  má 
um  mína  framferð  aðra".  Síðan  koma  þau  til 
eyjarinnar  fram  fyrir  hellinn,  ok  bar  hann  út 
á  skip  fé  þat  er  þar  var  eftir  orðit.  Nú  tekr 
mærin  at  gleðjast.  Síðan  hann  var  búinn,  reri 
hann  suto  með  landi,  ok  þegar  hann  kemr  til 
hafnar,  skortir  hann  eigi  menn  til  þesserhann 
vill;  gefr  hann  fé  til  beggja  handa.  Eigi  létt- 
ir  hann  fyrr  sinni  ferð  enn  hann  kemr  á  Hlað- 
ir  þar  sem  jarl  réð  fyrir.  Gekk  Finnbogi  þeg- 
ar  upp  í  bæinn  með  Ragnhildi,  til  herbergis 
þeira  systrdætra  jarls,  Úlfhildar  ok  Ingibjarg- 
ar.  Þar  var  tekit  við  henni  báðum  höndum. 
Þær  spurðu  hverr  sá  var,  er  svá  mikit  afbragð 
er  annarra  manna.  Finnbogi  sagði  til  sín.  Þær 
mæltu:     „Mikinn    trúnað    heíir  Álfr  lagt  undir 


FINNBOGA  SAGA.  33 


þik,  er  hann  hefir  fengit  dóttnr  sína  þér  í  hendr, 
énda  muntn  ágætr  maðr  vera".  Finnbogi  mælti: 
„Gerit  svá  til  meyjarinnar  sem  hann  hafi  mér 
allvel  trúat".  Síðan  bað  hann  þær  vel  lifa. 
Þær  mæltu,  at  hann  skyldi  svá  fara.  Finnbogi 
leigði  sér  skemmu,  ok  bar  þar  inn  í  þat  er 
hann  átti.    Hann  helt  mart  manna  með  sér. 

15.  Einnhvern  dag  gekk  Finnbogi  fyrir  jarl 
ok  kvaddi  hann  vel.  Hann  tók  kveðju  hans, 
ok  spurði,  hverr  sá  maðr  væri  enn  mikli  ok 
enn  vænlegi".  Hannsegir:  „Finnbogi  heiti  ek, 
ok  em  ek  son  Ásbjarnar  detti-áss,  er  margir 
menn  kannast  við  hér  í  Noregi,  ennmóður-kyn 
mitt  er  út  á  íslandi,  enn  Þorgeirr  Ljósvetninga 
goði  er  móðurbróðir  minn".  Jarl  mælti:  „Full- 
vel  ertu  ættaðr.  Eru  mér  kunnir  frændr  þínir, 
ok  eru  eigi  hvers  manns  makar  við  at  eiga, 
eða  vartu  á  Hálogalandi  í  vetr?"  Hann  kvað 
svá  vera.  ;;Deyddir  þú  björninn?"  Hann  kvað 
þat  satt  vera.  „Hversu  fórtu  at  því  vápnlaust?" 
segir  jarl.  „Eigi  varðar  yðr  þat;  enn  eigi  munu 
þér  bana  svá  öðrum  birni".  Jarl  frétti:  „Með 
hverjum  fórtu  norðan?"  Finnbogi  segir:  „Ek 
fór  norðan  með  Álfi  aftrkembu  mági  yðrum". 
Jarl  mælti:  „Hvar  skildust  þit?"  Finnbogi 
segir:  „Hann  var  eftir  i  eyju  einni".  „Hví  var 
hann  þar  eftir?"  segir  jarl.  „Ek  vá  hann", 
segir  Finnbogi.  Jarl  setti  rauðan  sem  blóð,  ok 
mælti:    „Hví  vartu  svá  ódauðahræddr  eftir  slík 

stórvirki,  at  þú  fórt  á  minn  fund?  Eða  vissir 
þú  eigi  þat,  at  engi  maðr  var  mér  kærri  í  land- 
inu,  ennÁlfr  mágr  minn  ok  hirðmaðr?"  „Því 
drap  ek  hann",  segir  Finnbogi,  „at  mér  þóttu 
nógar  sakir,  því  at  hann  vildi  deyða  mik ;  enn 
ek  vissa  þat,  at  eigi  lagði  verri  maðr  linda  at 
sér  í  Noregi  enn  Álfr  var.  Nú  fór  ek  á  yð- 
varn  fund  af  því,  at  ek  vilda  bjóða  mik  til 
fylgdar  ok  framgöngu  i  stað  Álfs,  utan  niðings- 
verk  þau,  er  hann  sparði  ekki  at  gera,  vil  ek 
engi  vinna,  enn  framgöngu  ok  drengilega  vörn 
ætla  ek  jafnbjóða  yðrum  mönnum  flestum". 
Hákon  jarl  mælti:  „Þat  raunu  flestir  menn 
mæla,  at  mér  sé  mislagðar  hendr,  ef  þú  kemst 
með  lífi  brott  frá  mér  eða  klaklaust,  enn  þó 
látum  vér  marga  fá  harðindi,  þó  at  lítit  vinni 
til  eða  nær  ekki;  enn  þó  at  Álfr  væri  ójafnað- 
armaðr  ok  illmenni  kallaðr  af  sumum  inónnum, 
þá  skaltu  þat  vita,  at  engi  maðr  í  landinu  var 
meir  við  mitt  skap  enn  hann,  ok  mér  líkari  um 
allahluti  enn  hann  var".  Finnbogi  mælti :  „Ekki 
skal  yðr  leyna  þvi,  at  ek  hefi  tiltekit ;  ek  tók 
brott  ór  Sandey  Eagnhildi  Álfsdóttur,  frændkonu 
yðra,  ok  er  hon  hér  komin  á  yðvart  vald". 
Jarl  mælti :  „Eigi  hefi  ek  sét  eða  heyrt  jafn- 
djarfan  mann  þér;  er  þar  annathvárt,  at  þú  ert 
fól,  eða  þú  þykkist  eiga  meira  undir  þér  enn 
oss  varir.  Nú  þykki  mér  þér  ofgott  at  deyja 
svá  skjótt;    skulu  vér  hafa  gaman  ok  skemtan 

at  reyna  þik  í  smáleikum,  ok  verð  þú  á  burtu 
ok  lát  mik  ei  sjá  þik  fyrr  enn  ek  sendi  eftir 
þér".  Síðan  gekk  Finnbogi  út  til  herbergis 
síns,  lét  taka  sér  drykk,  ok  helt  sik  glaðan  vel 
ok  sína  menn. 

16.  Þat  var  einn  tíma,  at  jarl  blés  til  hús- 
þings,  ok  lét  hann  bera  út  stól  sinn  á  miðjan 
völl.  Síðan  lét  hann  kalla  Finnboga  til  sin,  ok 
er  hann  kom  þar,  þá  mælti  jarl:  „Hér  er,  Finn- 
bogi,  piltr  einn,  er  þú  skalt  glíma  við;  þarftu 
ekki  at  hlífast  við,  því  at  ekki  skal  hannhlífa 
þér".  Finnbogi  sá  hjá  stólinum  hvar  stóð  einn 
blámaðr,  ok  þóttist  hann  eigi  hafa  sét  leiðilegra 
mann.  Síðan  bjuggust  þeir  til  fangs,  ok  varð 
sá  atgangr  bæði  harðr  ok  langr ;  þóttist  Finn- 
bogij  þat  sjá,  at  þessi  var  magnaðr  ekki  lítt. 
Steinn  stóð  á  vellinum  harðla  mikill,  ok  þar 
vildi  hann  færa  Finnboga  at;  hann  lét  þá  ber- 
ast  at  steininum ;  ok  er  þeir  kómu  at,  þá  snar- 
ast  Finnbogi  frá,  ok  gengr  hann  á  bak  aftr 
blámanninn,  ok  setr  hrygg  hans  á  steininn,  ok 
brýtr  i  sundr.  Þá  mælti  jarl:  „Þat  muntu 
ætla,  Finnbogi,  at  verða  skaðasamr  minum  mönn- 
um".  Finnbogi  segir:  „Þat  ætla  ek,  herra,  at 
fleiri  kalli  þetta  tröll  enn  mann".  Jarl  bað 
hann  brottu  verða, —  „ok  kom  eigi  á  minn  fund 
fyrr  enn  ek  sendi  orð  eftir  þér".  Finnbogi  fór 
brott,  ok  helt  sik  vel  ok  stórmannlega ;  hafði 
aldri  færi  menn  með  sér  enn  tólf.     Var  ok  engi 

sá  maðr  í  hirð  jarls,  at  eigi  þægi  góða  gjöf  af 
honum;  varð  hann  af  þessu  víðfrægr  ok  vin- 
sæll;  hafði  hann  af  höndum  greitt  fé  þat,  er 
Álfr  hafði  með  farit  ok  norðan  flutt;  var  jarli 
sagt,  at  þat  væri  vel  af  höndum  greitt  ok  meira 
enn  vandi  var  á.  Jarl  fann  Ragnhildi  frænd- 
konu  sína,  ok  fagnaði  henni  vel,  ok  spurði  hana, 
hvárt  Finnbogi  hefði  gert  vel  til  hennar.  Hon 
sagði,  at  Finnbogi  hefði  þat  vel  gert  við  hana, 
sem  mestu  varðaði.  Báðar  frændkonur  jarls, 
Ingibjörg  ok  Ragnhildr,  báðu  Finnboga  griða 
ok  friðar;  þær  sögðu  þat  höfðinglegt  bragð,  at 
gefa  honum  líf,  þótt  hann  hefði  illa  gert.  Jarl 
var  enn  reiðasti  við  þeira  meðalgöngu,  ok  var 
eigi  hægt  at  fýsa  hann  vel  at  gera,  þá  er  hann 
var  ráðinn  í  illa  at  gera.  Líða  nú  nökkurar 
vikur  þaðan  frá  er  þau  höfðu  til  talazt. 

17.  Einn  tíma  lét  jarl  kalla  Finnboga  til 
sín.  Ok  er  hann  kom  fyrir  jarl,  þá  mæltijarl: 
„Eigi  skaltu  íleirum  mönnum  eyða  fyrir  mér; 
nú  skaltu  reyna  sund  við  alidýr  mitt;  þarf  nú 
ekki  at  leyna  þik  því,  at  ek  ætla,  at  dýr  þetta 
skyli  deyða  þik;  enn  ef  svá  ólíklegt  verðr,  at 
þú  vinnr  yfir  dýrit,  þá  man  þér  meira  ætlat 
enn  flestum  mönnum  öðrum".  Þetta  þótti  mönn- 
um  enn  mesti  mannskaði,  ok  hörmuðu  þat  bæði 
konur  ok  karlar.  Björninn  var  bæði  mikill  ok 
sterkr ;  hann  kunni  mannsmáli.  Jarl  fór  ofan 
til  sjóvar  með  allri  hirð  sinni.    Finnbogi  býst  nú 

til  sunds,  ok  er  hann  legst  frá  landi,  bað  jarl, 
at  dýrit  legðist  eftir  honum.  Björninn  lagðist 
niðr  fyrir  fætr  honum,  ok  vildi  eigi  fara.  Jarl 
eggjaði  dýrit,  ok  bað  hann  ekki  hlífast  við. 
Síðan  lagðist  hann  eftir  Finnboga.  Þar  mátti 
sjá  langan  leik  ok  harðan  ok  stór  köf.  Þat 
fann  Finnbogi,  sem  líklegt  var,  at  hann  þoldi 
ekki  niðri  sem  björninn;  sér  hann,  at 
honum  mun  eigi  duga,  ef  hann  verðr  ráð- 
lauss  fyrir.  Hann  hafði  einn  tygilkníf  á  hálsi 
sér,  Jer  móðir  hans  hafði  gefit  honum.  Hon 
kvað  [sér  þat  minjagrip,  ok  bað  hann  svá  til 
geyma  sem  hamingja  muni  fylgja.  Ok  einn 
tima,  er  þeir  váru  niðri  báðir,  þá  tekr  hann  ann- 
arri  hendi  knífinn,  enn  annarri  tekr  hann  sam- 
an  skinnit  undir  bæginum;  stingr  nú  knifinum 
fyrir  framan  slikt  er  hann  má  taka,  lætr  síðan 
hlaupa  aftr  skinnit  yfir  benina,  blæðir  þá  inn, 
ok  mæðir  dýrit  skjótt;  ok  svá  verðr  með  öllu 
umfangi  þeira,  at  Finnbogi  deyðir  björninn. 
Leikr  hann  þá  á  svá  marga  vega  sem  maðr 
má  framast  ok  á  flesta  vega  á  sundi  leika. 
Urðu  allir  menn  þessu  stórlega  fegnir.  Finn- 
bogi  ferr  þá  til  lands,  ok  gengr  fyrir  Hákon 
jarl.  Hann  mælti  þá:  „Hefir  þú  deyddan  björn- 
inn?"  Finnbogi  kvað  þat  satt.  Jarl  mælti: 
„Mikill  ertu  fyrir  þér  og  ólíkr  öllum  mönnum 
þeim  er  komit  hafa  á  mínum  dögum  af  íslandi. 
'  Skal  nú  þat  kunnigt  gera  fyrir  öllum  mönnum, 

at  allar  þær  sakir,  er  þú  hefir  gert  við  mik  ok 
aðra  menn  í  Noregi,  skulu  þér  upp  gefast,  ok 
þat  með,  at  engi  skal  slíka  sæmdarferð  hafa 
farit  til  mín,  sá  er  jafnmikit  hefir  afgert.  Kom 
nú  í  stað  Álfs,  ok  ver  mér  hollr  ok  trúr,  sem 
þú  hefir  áðr  boðit".  Finnbogi  þakkar  jarli  vel 
þessi  orð,  ok  allir  menn  urðu  þessu  stórlega 
mjök  fegnir.  Peir  sögðu  þat  sem  var,  at  í  fám 
seytján  vetra  mundi  slíkt  mannkaup  sem  hon- 
um.  Finnbogi  gengr  nú  til  hallarinnar  með 
hirðinni.  Hákoni  jarli  virðist  hann  vel,  ok  at 
jólum  gerðist  hann  hirðmaðr,  ok  er  engi  sá  með 
jarli,  at  meira  framgang  hafi  enn  Finnbogi;  er 
hann  þar  í  góðu  haldi  um  vetrinn  með  Hákoni 
jarli. 

18.  Um  várit  eftir  bar  saman  orðræðu 
þeira  jarls  ok  Finnboga.  Jarl  spurði,  hvat  hann 
vildi  at  hafast  um  sumarit.  „Nú  muntu  vilja 
fara  til  Islands;  ferr  yðr  svá  flestum,  þegar  þér 
komizt  í  gildi  við  höfðingja  eða  í  kærleika  við 
þá,  vili  þér  þegar  á  brott".  Finnbogi  segir,  at 
honum  væri  ekki  þat  í  skapi  at  skilja  svá  skjótt 
við  Hákon  jarl.  Jarlinn  segir:  „Meðr  því,  at 
þú  ætlar  með  oss  at  vera,  hefi  ek  þér  sendiför 
ætlat.  Maðr  hét  Bersi,  ok  ættaðr  hér  í  Nor- 
egi;  hann  var  hirðmaðrminn  ok  kaupmaðrmik- 
ill.  Svá  bar  til,  at  hann  varð  fyrir  fjársköðum, 
ok  týndi  öllu  sínu  gózi ;  síðan  bað  hann  mik 
ljá    sér   fé    nökkut,     ok    ek   léða    honum   tólf 

merkr  brendar.  Eftir  þat  fór  Bersi  enn  hvíti 
á  brott,  ok  aldri  hefir  hann  aftr  komit  síðan 
á  sjan  vetrnm.  Nú  er  mér  sagt,  at  hann  sé 
kominn  út  í  Grikkland,  enn  þar  ræðr  fyrir  kon- 
ungr  sá,  er  Jón  heitir,  ok  ágætr  höfðingi.  Nú 
hefir  Bersi  gerst  hirðmaðr  Jóns  konnngs  okvel 
virðr;  nú  vil  ek  senda  þik  eftir  fénn;  vil  ek 
nú  hafa  hálfn  meira,  eða  höfuð  hans  ella.  Nú 
þó  at  ek  sé  ríkr  ok  víðfrægr,  þá  em  ek  þó  ekki 
vinsæll  af  höfðingjum  í  öðrum  löndum;  þykkir 
ek  vera  nökkut  harðráðr  ok  hölzti  svikall.  Má 
ek  eigi  vita,  hversu  Jón  konungr  tekr  þínu  máli 
fyrir  mínar  sakir.  Veldu  af  mínum  mönnum 
þat  er  þér  þykkir  líkast,  ok  bú  at  öllu  þína 
ferð  sem  bezt".  Svá  gerði  Finnbogi.  Hann  bjó 
skip  sitt  vel,  ok  valdi  af  liði  jarls  þat  er  hon- 
nm  þótti  bezt  til  fallit;  ok  er  hann  var  albú- 
inn,  þá  gekk  hann  fyrir  jarl,  ok  mælti:  „Einn 
er  hlutr,  er  ek  vil  biðja  yðr".  „Hvat  er  þat?"  segir 
jarl.  „Þess  vilda  ek  báðja  yðr,  herra,  at  þér  létið 
Ragnhildi  frændkonu  yðra  hér  hjá  yðr  vera  vel 
haldna,  ok  sendit  hana  eigi  heim  til  Sandeyjar,  ok 
eigi  giftið  þér  hana  meðan  þér  fréttið  mik  á  lífi". 
Jarl  kveðst  því  honum  heita  mundu; — „má  vera, 
at  þú  hafir  þat  hugsat,  þá  er  þú  tókt  hana  brott 
úr  Sandey".  Jarl  gaf  honum  gullhring  þann  er 
stóð  mörk  ok  skikkju  hinn  bezta  grip,  ok  væri 
þat  tígnum  manni  sæmileg  gjöf  at  þiggja. 
19.     Síðan  lét  Finnbogi  í  haf,  ok  greiðist  vel 

þeira  ferð,  ok  kómu  við  Grikkland.  Ferr  Finn- 
bogi  hljóðlega,  ok  tekr  sér  herbergi  skamt  frá 
konungs  atsetu.  Þeir  hafa  kaupstefnu  við  lands- 
menn.  Grikkland  var  þá  velkristit.  Finnbogi 
frétti,  at  Bersi  var  með  konungi  vel  haldinn. 
Ok  þat  var  einn  dag,  at  Finnbogi  bjóst  á  kon- 
ungs  fund;  tekr  vápn  sín,  ok  býst  vel  harðla. 
Þeir  ganga  tólf  saman  fyrir  konung.  Finnbogi 
kvaddi  konung;  hann  tók  vel  kveðju  hans,  ok 
spurði  hverr  hann  væri.  Finnbogi  sagði  til  sín. 
Hann  kvaðst  ættaðr  í  Noregi  ok  á  Islandi.  Kon- 
ungr  mælti:  „Þú  ert  stórmannlegr  maðr  ok 
munt  vera  mikils  háttar  maðr  á  þínu  landi,  eða 
á  hvern  trúir  þú?"  Finnbogi  segir:  „Ek  trúi 
á  sjálfan  mik".  Konungr  segir:  „Hversu  gam- 
all  maðr  ertu?"  Finnbogi  segir:  „Ek  em  nú 
átján  vetra  gamall".  Konungr  mælti :  „Sválízt 
mér  sem  margir  treysti  á  minna,  þeira  er  á 
þann  hátt  trúa  sem  þú;  eða  hvert  er  erindi  þitt 
hingað?"  Finnbogi  segir:  „Mik  sendi  jarl  sá, 
er  Hákon  heitir  ok  ræðr  fyrir  Noregi ;  er  ek 
hirðmaðr  hans;  enn  hann  á  fé  at  þeim  manni, 
er  Bersi  heitir  ok  er  hirðmaðr  yðvarr".  Segir 
hann  konungi  allan  útveg  þann  sem  á  var.  Kon- 
ungrmælti:  „Heyrt  hefi  ek  getit  Hákonar  jarls, 
jafnan  at  illu,  enn  aldregi  at  góðu;  hugði  hann 
undarlega,  at  hann  mundi  fá  þess  manns  höfuð, 
er  ek  vildi  halda;  ok  svá  sem  þat  er,  Finnbogi, 
at   þú   hefir  oss  heimsótt  um  langan  veg,    enn 

ert  afbragð  annarra  manna,  þeirra  sem  hér  hafa 
komit  norðan  ór  löndum  á  minum  dógum,  þá 
er  nær  at  ek  gera  fyrir  þín  orð  nökkurn  útveg 
þann,  er  þér  mætti  vel  líka;  nú  skulu  þér  hér 
í  vetr  vera,  ok  eigið  frjálslega  kaup  við  vára 
menn".  Finnbogi  þakkar  konungi  þessi  orð,  ok 
fór  heim  til  síns  herbergis,  ok  eru  þar  umvet- 
rinn  vel  haldnir. 

20.  Um  várit  gekk  Finnbogi  fyrir  konung; 
kveðst  þá  vildu  vita  sitt  erendi.  Jón  konungr 
kvað  svá  vera  skyldu.  Síðan  stefndi  konungr 
þing,  ok  kom  þar  Bersi  ok  mart  annarra  manna. 
Þá  mælti  konungr:  „Áttu,  Bersi,  fé  at  gjalda 
Hákoni  jarli?"  Hann  kveðst  eiga  honum  at 
gjalda  tólf  merkr  brendar — „ok  ætla  ek  aldri  at 
gjalda  honum".  Konungr  segir :  „Nú  skalgjalda 
honum  þegar  í  stað".  Hlýtr  Bersi  nú  atgreiða 
féit,  enn  konungr  leggr  til  hálfu  meira  okfær 
Finnboga  þat  eigi  síðr.  Þá  mælti  konungr: 
„Þat  skaltu  vita,  Finnbogi,  ok  þeir  menn  sem 
hér  eru,  at  ek  geri  þetta  fyrir  þín  orð ;  enn 
þess  vil  ek  þik  biðja,  at  þú  veitir  oss  þat,  at 
vér  sjáim  nökkura  aílraun  þína,  með  því  at  ek 
veit,  at  þú  ert  um  fram  aðra  menn  at  afli  bú- 
inn,  ok  taktu  siðan  við  trú".  Finnbogi  mælti: 
„Þat  vil  ek  heita  þér,  ef  þessi  boðskapr  kemr 
norðr  í  lönd,  þá  skulu  fáir  taka  þann  sið  fyrr 
enn  ek,  ok  alla  til  eggja  þá  er  á  mín  orð  vilja 
hlýða".     Konungr  sat  á  stóli  ok  tólf  menn  hjá 

honum,  sex  til  hvárrar  handar.  Finnbogi  stóð 
fyrir  konungi;  hann  var  ágætlega  búinn,  ok 
undruðust  allir  menn  hans  fegrð  ok  kurteisi. 
Finnbogi  gekk  at  stólnum  ok  hefr  upp  á  öxl 
sér,  ok  gengr  út  ór  mannhringinum,  ok  setr 
þar  niðr  stólinn  á  völlinn.  Allir  undra  þessa 
manns  afl.  Konungr  gaf  Finnboga  gullhring, 
er  stóð  tíu  aura,  sverð  ok  skjöld,  ena  beztu 
gripi.  „Hér  með",  segir  konungr,  „vil  ek  lengja 
nafn  þitt,  ok  kalla  þik  Finnboga  enn  ramma; 
er  þat  mín  ætlan,  at  þitt  nafn  sé  uppi  meðan 
heimfinn  er  bygðr;  skaltu  vera  fullkominn  várr 
vin,  hvárt  sem  vit  finnumst  nökkuru  sinni  eða 
aldri  heðan  frá".  Eftir  þat  bjóst  Finnbogi  enn 
rammi  á  brott  með  sínu  föruneyti;  skilja  þeir 
konungr  enir  beztu  vinir.  Léttir  Finnbogi  eigi 
fyrr  sinni  ferð  enn  hann  kemr  heim  í  Noreg; 
tók  jarl  við  honum  forkunnlega  vel,  ok  þótti 
hans  ferð  vorðið  hafa  hin  bezta,  fengit  fé  mikit 
ok  sæmd  af  Grikklands  konungi.  Býðr  nú  jarl 
Finnboga  með  sér  at  vera,  ok  setr  hann  it  næsta 
sér,  ok  virði  engan  mann  fyrir  hann  fram;  ok 
er  nú  kallaðr  Finnbogi  enn  rammi.  Hann  er 
nú  með  jarli  um  sumarit  áfram  í  góðu  yíirlæti. 
21,  Þat  var  einn  tíma,  at  Finnbogi  kom  at 
máli  við  jarl,  ok  bað  hann  fara  til  Sandeyjar 
at  sætta  þau  Ingibjörgu,  —  „ok  vil  ek  þat  til 
skilja  með  atgöngu  yðvarri,  at  ek  fái  Ragnhild- 
ar  dóttur  hennar,  enn  unna  henni  sæmdarfyrir 

dráp  Álfs  bónda  hennar".  Jarl  jáði  þessu  blíð- 
lega,  ok  sendi  menn  í  Sandey  til  Ingibjargar; 
bað  hana  gera  veizlu  móti  sér;  enn  hon  bað,  at 
Finnbogi  kæmi  eigi  til  þeirar  samkundu, —  „því 
at  ek  má  eigi  sjá  þann  mann,  er  mér  hefir  slíka 
skapraun  gert  sem  hann".  Jarl  kveðst  á  það 
mundu  hætta.  Síðan  búast  þeir  jarl  og  Finn- 
bogi,  ok  fara  til  eyjarinnar  með  marga  inenn. 
Enn  er  þeir  koma  til  eyjarinnar,  þá  var  þar 
mannfjöldi  mikill,  ok  búin  hin  bezta  veizla. 
Þegar  jarl  fann  Ingibjörgu  frændkonu  sína,  varð 
hann  einn  at  ráða  þeira  í  milli,  hvárt  er  henni 
þótti  vel  eða  illa.  Finnbogi  sendi  eftir  Bárði 
bónda  á  Grænmó;  kémr  hann  þar  með  mikit  fé, 
er  Finnbogi  átti.  Gerir  jarl  mikla  fésekt  fyr- 
ir  víg  Álfs  aftrkembu,  ok  hér  eftir  festir  hann 
Finnboga  Ragnhildi  frændkonu  sína;  skal  þetta 
fé  fylgja  heiman  Ragnhildi,  ok  lætr  Ingibjörg 
sér  þetta  vel  líka,  með  því  maðrinn  er  hinn  á- 
gætasti,  enn  hon  sér  fullan  vilja  jarls  um  þetta. 
Taka  nú  at  auka  veizluna  öll  saman,  ok  er 
Ragnhildr  á  bekk  sett  með  fjölda  kvenna,  ok 
eru  menn  nú  glaðir  ok  kátir.  Eftir  veizluna 
gaf  Finnbogi  jarli  góðar  gjafir,  ok  Bárði  á  Græn- 
mó  gaf  hann  hinar  beztu  gjafir,  ok  öllum  ríkis- 
mönnum  þeim  sem  þar  váru  gaf  hann  nökkura 
góða  gjöf  ok  sæmilega.  Sitr  Finnbogi  nú  eftir 
í  Sandey,  enn  jarl  fór  heim  með  liði  sínu.  Þau 
unnast  mikit  Finnbogi  og  Ragnhildr.     Fyrirjól 

um  vetrinn  fóru  þau  til  jarls,  ok  þágu  með 
honum  véizlu  um  jólin.  Enn  eftir  jólin  bjóst 
Finnbogi  til  heimferðar,  ok  er  þau  váru  búin, 
gekk  jarl  til  strandar  með  þeim.  Þá  mælti 
Finnbogi:  „Nú  er  svá  með  vexti,  herra,  at  ek 
ætla  út  til  íslands  í  sumar  ok  vitja  frænda 
minna  ok  föður  míns  ok  annarra  vina  minna; 
hefir  yðr  vel  farið  til  mín,  herra,  ok  sæmilega; 
mun  ek  yðr  kalla  hinn  mesta  höfðingja,  hvar 
sem  ek  kem".  Jarl  segir:  „Svá  skaltu  fara 
sem  þú  vilt  í  mínu  orlofi;  hefir  hér  eigi  slíkr 
maðr  komit  at  afli  ok  annarri  atgervi  ok  kurt- 
eisi  sem  þú".  Jarl  gaf  Finnboga  skip  með  rá 
ok  reiða  ok  harðla  fagrt;  hann  kvað  hann  eigi 
skyldu  farþega  annarra  manna  um  Islands  haf, 
— „slikt  erindi  sem  þú  hefir  hingað  haft  á  minn 
fund".  Finnbogi  þakkaði  honum  með  fögruin 
orðum  alla  þá  sæmd,  sem  hann  veitti  honum. 
Skildu  þeir  með  hinni  mestu  vináttu,  ok  þótti 
öllum  mikils  háttar,  hversu  jarl  gerði  við  þenna 
mann  um  fram  alla  aðra,  þá  er  með  honum 
höfðu  verit  eða  til  hans  komit,  eða  honum  þjón- 
at.  Ferr  hann  nú  til  Sandeyjar  ok  sitr  þar  um 
vetrinn  í  góðu  yfirlæti. 

22.  Um  várit  fór  Finnbogi  út  til  Islands,  ok 
skorti  eigi  fjárhlut  góðan  ok  gripi  ágæta;  skilj- 
ast  þau  Ingibjörg  hinir  beztu  vinir;  heldu  í  haf,  ok 
urðu  vel  reiðfara,  ok  kómu  skipi  á  Arnareyri. 
Þat  fréttist  brátt,    at  Finnbogi   var  út  kominn 

með  hinni  mestu  sæmd,  ok  fengit  hina  ágætnstn 
konn  af  Noregi;  ríðr  þá  Ásbjörn  faðir  hans  til 
skips  ok  Þorgeirr  Ljósvetninga  goði.  Þar  verðr 
hinn  mesti  fagnafnndr.  Veitir  Finnbogi  frænd- 
nm  sínnm  og  vinum  með  kappi.  Síðan  reið 
hann  heim  á  Eyri,  ok  þangað  lætr  hann  flytja 
varning  sinn.  Hvert  barn  varð  honnm  stórlega 
fegit.  Síðan  sitr  hann  heima  á  Eyri  með  sæmd 
ok  virðing  í  góðn  yfirlæti. 

23.  Um  hanstit  bjóst  Þorgeirr  við  veizln 
virðnlegri.  Þangat  bauð  hann  Ásbirni  ok  Finn- 
boga  ok  fjölda  manns.  Þar  var  ágæt  veizla; 
ok  eftir  veizluna  gaf  Þorgeirr  stórmannlegar 
gjafir.  Hann  gaf  Finnboga  frænda  sínum  stóð- 
hross  fimm  saman  fífilbleik  að  lit;  þat  var  orð 
á,  at  sá  væri  hestr  beztr  í  Norðlendinga  fjórð- 
ungi.  Ragnhildi  gaf  hann  gullhring,  er  stóð 
mörk,  belti  ok  skikkju  góða,  hina  beztu  gripi. 
Síðan  fóru  menn  heim  frá  veizlunni.  Finnbogi 
lét  reka  hrossin  á  Flateyjardalsheiði.  Maðrhét 
Uxi ;  hann  bjó  þar  er  heitir  at  Heiðarhúsum ; 
hann  var  hit  mesta  kofarn  í  skapi;  hann  var 
lítill  ok  vesallegr;  hann  átti  dóttur  Brettings 
bónda;  þau  áttu  mart  barna  enn  lítit  fé;  var 
harn  óvinsæll  af  öllum  mönnum.  Finnbogi  sitr 
nú  heima  á  Eyri,  ok  svá  er  sagt,  at  menn  verða 
nökkut  svá  til  áleitni  við  hann,  ok  eru  mest  at 
því  synir  Brettings  ok  frændr  þeira  ok  vinir. 
Þykkir   þeim   Finnbogi  miklazt  mikit  af  utan- 

ferð  sinni;  þótti  þeim  engis  manns  getit  nema 
Finnboga,  síðan  hann  kom  út.  Þat  er  sagt,  at 
Finnbogi  átti  þat  fátt  í  eign  sinni,  at  honum 
þætti  meira  um  vert  enn  stóðhrossin;  gekk 
hann  jafnan  ok  strauk  hrossunum.  Uxi  kratt 
jafnan  um,  ok  þótti  hrossin  ganga  sér  mjök  at 
meini;  var  hann  jafnan  óðmálugr  ok  illmálugr, 
enn  Finnbogi  gaf  at  því  engan  gaum.  Ásbjörn 
átti  hey  mikil  á  heiðinni,  ok  lét  aka  þeim  á 
vetrinn. 

24.  Þat  var  einn  tíma,  er  þeir  feðgar  óku 
á  heiðina,  ok  fór  mart  manna  með  þeim;  ok  er 
þeir  koma  á  heiðina,  þá  gerðu  þeir  hlössin. 
Skjótt  kemr  Uxi  þar,  ok  er  stórorðr  mjök  við 
Finnboga;  segir  at  hann  mun  at  gera  nökkut, 
ef  hann  geymir  eigi  betr  stóðhrossanna.  Síðan 
fara  þeir  heimleiðis,  ok  ganga  fyrir  eykirnir, 
svá  hverr  sem  búinn  var.  Finnbogi  var  eftir 
ok  Hrafn  enn  litli  hjá  honum;  gerðu  þeir  hlass- 
it.  Hrafn  enn  litli  bað  Finnboga  girða  hlassit 
sem  fastast.  Finnbogi  bað  hann  þá  undir  drepa; 
hann  kveðst  eigi  þá  dul  sér  ætla.  Síðan  Hrafn 
var  búinn,  lét  hann  ganga  eftir  förunautum  sín- 
um.  Finnbogi  dvelst  eftir  ok  strýkr  hrossum 
sínum,  ok  sker  mön  á  hestinum,  ok  eftir  þat 
gengr  hann  heimleiðis;  ok  er  hann  kemr  útfrá 
Heiðarhúsum,  sér  hann  hvar  Uxi  hleypr  með 
tveggja  handa  exi  eftir  honum,  ok  höggrþegar 
til  hans,    er  hann  kemr  í  höggfæri.      Finnbogi 


FINNBOGA  SAGA.  47 


snýst  at  mót,  enn  Uxi  höggr  í  klakann  ok  miss- 
ir  hans,  ok  fellr  áfram,  svá  at  hann  liggr  flatr. 
Hann  sprettr  upp  skjótt  ok  hóggr  þegar  til 
hans  í  annat  sinn  ok  it  þriðja.  Finnboga  leið- 
ist  nú  ákefð  hans,  ok  tekr  af  sér  kápuna  ok 
snarar  saman,  ok  slær  um  fætr  Uxa,  enn  hann 
fell  snögt,  ok  kemr  höfuðit  á  stein,  ok  fær  hann 
þegar  bana.  Finnbogi  finnr  konu  hans,  ok  segir 
henni  tíðendin.  Þótti  henni  þat  skaði  mikill. 
Finnbogi  gaf  henni  gullhring  þann,  er  stóð  sex 
aura;  bað  hana  þat  hafa  fyrst  ok  verja  því  til 
bjargar.sér.  Siðan  fór  Finnbogi  heim  ok  fann 
fóður  sinn.  Hann  frétti,  hvat  Finnboga  hefði 
dvalit.  Hann  sagði  honum  sem  farit  hafði.  Ás- 
björn  kvað  þá  illa  tekizt  hafa,  —  „þótt  maðr 
væri  lítilsverðr,  þá  eru  þeir  þó  til  eftirmáls,  at 
ek  get  sér  þykkja  misboðit  í  drápi  Uxa.  Get 
ek  at  margir  láti  nú  til  sín  taka  um  þetta  mál, 
þeir  er  honum  vildu  áðr  ekki  gagn  gera".  Finn- 
bogi  kveðst  ekki  mundu  þat  óttast  við  þá  sem 
til  móts  eru. 

25.  Um  morgininn,  þegar  dagr  var,  fór  hon 
ok  sagði  frændum  sínum  þetta  \íg  bónda  síns. 
Þeir  Brettings  synir  urðu  við  þetta  stórlega 
reiðir,  búa  þegar  mál  til  ok  fara  á  Eyri,  ok 
lýsa  vigi  á  hendr  Finnboga,  ok  biðja  hann  bæta 
fé  fyrir.  Enn  Finnbogi  kveðst  þeim  enguvildu 
svara,  —  „þvi  at  hann  hefir  áðr  mælt  sér  til 
óhelgi".     Siðan    stefndu  þeir  Finnboga  um  víg 

Uxa.  Eftir  þat  riðu  þeir  til  Eyjafjarðar  á  fund 
Eyjólfs  Valgérðarsonar,  er  þá  var  mestr  höfð- 
ingi  í  Eyjafirði;  hann  var  ok  skyldr  þeim  bræðr- 
um,  ok  báðu  þeir  hann  liðveizlu  mót  Finnboga 
ok  þeim  frændum.  Hann  hét  þeim  sínu  full- 
tingi;  ríða  nú  heim,  ok  þykkjast  hafa  fullnað 
ór  málum;  gerast  nú  örorðir  ok  illmálgir  til 
Pinnboga.  Hann  lætr  sem  hann  viti  þat  eigi 
hvat  þeir  mæla.  Síðan  fundust  þeir  frændr, 
Finnbogi  ok  Þorgeirr.  Þá  segir  Finnbogi  hon- 
um  þat  sem  í  hafði  gerzt.  Þorgeirr  kallaði  betr 
vera,  at  hann  hefði  bætt  nökkuru;  kvað  eigi 
gott  at  leggja  sæmd  sína  fyrir  slík  mál,  er  þó 
eru  eingis  verð ;  fara  nú  til  þings  ok  fjölmenna 
hvárirtveggju. 

26.  Síðan  höfðu  þeir  fram  málit  á  hendr 
Finnboga;  enn  með  því  at  menn  vissu,  með 
hverjum  hætti  hann  hafði  drepit  hann,  þá  eyddi 
Þorgeirr  málit  fyrir  þeim,  ok  una  þeir  stórilla 
við  sinn  hlut,  ok  skilja  við  svá  búit.  Eíðr  nú 
hverr  til  sinna  heimkynna  af  þiuginu.  Ragn- 
hildr  hafði  fætt  barn  um  haustit;  varþatsvein- 
barn  bæði  mikit  ok  frítt;  þetta  barn  hét  Álfr 
eftir  föður  hennar.  Svá  er  sagt,  at  eftir  þingit 
fara  þau  Finnbogi  til  Ljósavatns,  því  at  Þor- 
geirr  vildi,  at  þau  væru  eigi  út  þar;  þóttist 
hann  vita,  at  þeir  mundi  samkrækja,  ef  þeir 
sætist  svá  nær.  Hrafn  enn  litli  fór  með  þeim 
Finnboga.     Ok  um  haustit  fæddi  Ragnhildr  ann- 

an  svein,  ok  hét  sá  Gunnbjórn,  ok  var  hinn 
fríðasti  sýnnm;  veitti  Þorgeirr  þeim  sem  hann 
kunni  bezt. 

27.  Svá  er  sagt,  at  á  öndverðum  vetri  bjóst 
Finnbogi  heiman  ok  Hrafn  hinn  litli  með  hon- 
um;  ætluðu  út  á  Eyri.  Þorgeirr  kvað  óvarlegt, 
at  fara  þannig  einslega  við  slíkan  þykkjudrátt 
sem  þeira  í  milli  var.  Finnbogi  kvaðst  óhræddr 
'fyrir  þat  fara.  Síðan  fóru  þeir  tveir  samt. 
Gekk  Finnbogi  með  vápnum,  hafði  hjálm  á  höfði, 
skjöld  á  hlið  ok  girðr  sverði,  ok  spjót  í  hendi. 
Ok  er  þeir  kómu,  á  utanverða  heiðina,  mælti 
Hrafn:  „Sér  þú  nókkut  til  tíðenda,  Finnbogi?" 
Hann  kveðst  eigi  þat  sjá,  at  honum  þætti  tíð- 
endum  gegna,  eða  hvat  sér  þú  til  tíðenda?" 
„Ek  sé",  segir  hann,  „fram  undan  brekkunaat 
upp  taka  spjótsoddar  fimtán,  ok  er  þat  ætlan 
mín,  at  fyrir  þér  muni  setit  vera;  ok  er  þat 
mitt  ráð,  at  vit  snúim  annan  veg;  mun  engi  á 
þik  leita  meðan  þú  veizt  eigi  hvat  fyrir  er". 
Finnbogi  segir:  „Eigi  munu  vit  þat  af  ráða; 
má  þat  vera,  at  þat  sé  glens  þeira  sveina,  at 
vilja  hræða  okkr".  „Viltu  þá",  segir  Hrafn, 
at  ek  hlaupa  á  Eyri,  ok  segja  ek  föður  þín- 
um?"  „Þat  vil  ek  eigi",  segir  Finnbogi,  „með- 
an  þú  veizt  eigi,  hvat  þú  skalt  segja".  Síðan 
hljóp  Finnbogi  fram  á  kamb  einn;  var  hann 
stórlega  hár,  ok  mátti  einum  megin  at  sækja. 
Finnbogi  hefir  nú  leyst  upp  steina  nökkura.    Þá 

kómu  þeir  synir  Brettings  ok  synir  Inga ; 
váru  þeir  allir  sterkir  at  aíli  ok  fullhugar,  ok 
með  þeim  tíu  menn  aðrir,  frændr  þeira  ok  vin- 
ir,  ok  allir  enir  hraustustu  menn.  Finnbogi 
heilsar  þeim  öllum  glaðlega  ok  spyrr,  hvert  þeir 
ætluðu.  Þorsteinn  kveðst  ætla,  at  þá  skyldi 
verða  fundr  þeira  sá,  at  hann  þyrfti  eigi  at 
spyrja,  —  „skal  nú  vita,  hvárt  þú  ert  því 
hraustari  sem  þú  þykkist  fyrir  öðrum  mönnum". 
Finnbogi  bað  þá  at  ganga  fim  bræðr  okreyna 
með  sér;  þeir  neituðu  því.  Finnbogi  bað  þá 
gera  þat  er  þeir  vildi.  Þorsteinn  hljóp  þá  fram 
ok  lagði  til  Finnboga  með  spjóti.  Hrafn  enn 
litli  hljóp  fram  ok  laust  í  sundr  spjótskaftit. 
Þorsteinn  brá  sverði  ok  hjó  til  Finnboga;  hann 
klauf  skjöldinn  öðrum  megin  mundriða,  ok  hljóp 
sverðit  á  rist  Finnboga.  Hann  sló  Þorstein 
með  steini  ok  fell  hann  þegar  í  óvit.  Finnbogi 
hjó  þá  á  hálsinn  ok  af  höfuðit,  ok  .  í  því  lagði 
Sigurðr  Brettingsson  til  Finnboga,  þar  sem  hann 
var  hlífarlauss  fyrir,  ok  kemr  þat  í  lærit,  ok 
sker  út  i  gegnum;  þat  verðr  mikit  sár.  Finn- 
bogi  leggr  þá  í  skjöldinn  ok  í  gegnum  hann,  ok 
nístir  hann  niðr  við  klakann.  Grímr  hljóp  þá 
fram  með  exi  harðla  mikla,  ok  ætlaði  að  færa 
í  höfuð  Finnboga ;  hann  brá  við  skjaldarbrotinu 
ok  drepr  undir  höggit,  enn  slær  sverðinu  á  öxl 
Grími  ok  klífr  hann  í  herðar  niðr.  Síðan  gengu 
þeir   fram    synir   Inga,    Þórir    ok  Grímr;    þeir 

báðu  menn  at  sækja  drengilega.  Þá  mælti 
Finnbogi  til  Hrafns:  „Far  þú  nú  á  Eyri  til 
Ásbjarnar,  því  at  nú  veiztu,  hvat  þú  skalt 
segja".  Hann  brá  við  skjótt,  ok  fór  slikt  sem 
fætr  mega  aftaka.  Þeir  sækja  at  Finnboga, 
enn  hann  verst  vel  ok  drengilega.  Er  þat  sagt, 
at  þeir  falla  báðir  synir  Inga.  Þeir  sækja  hann 
nú  tíu,  enn  hann  verst  einkar  vel  ok  drengi- 
lega.  Þat  er  nú  at  segja  frá  Hrafni,  at  hann 
kom  á  Eyri,  ok  sagði  Ásbirni  þau  tíðindi,  sem 
vorðit  höfðu;  hann  brá  við  skjótt  ok  fór  með 
sétta  mann  þar  til  er  þeir  bórðust.  Var  svá 
komit,  at  Finnbogi  sat  á  kambinum,  okvarðist 
svá  með  sverðinu.  Þeir  sóttu  at  honum  þrír, 
ok  allir  sárir  mjök.  Þegar  þeir  sá  Ásbjörn, 
forðuðu  þeir  sér  ok  leituðu  undan.  Finnbogi 
var  mjök  yfir  kominn  bæði  af  sárum  ok  mæði; 
hafði  hann  drepit  þá  tólf,  enn  þrír  komust  und- 
an  ok  mjök  sárir;  heitir  þessi  kambr  síðan  Finn- 
bogakambr.  Eftir  þat  færði  Ásbjörn  Finnboga 
á  Eyri  ok  græddi  hann.  Fréttist  þessi  atburðr, 
ok  þótti  mónnuni  undarleg  vörn  sjá,  ok 
lofuðu  mjök  hans  vörn  ok  hans  fræknleik. 
Þessa  menn  kölluðu  þeir  fallit  hafa  óhelga,  enn 
Finnbogi  verit  saklauss  ok  varit  hendr  sínar. 
Síðan  fór  Finnbogi  heim  til  Ljósavatns,  ok  sátu 
þar  um  vetrinn  i  góðum  náðum,  ok  var  nú  alt 
kyrt  ok  tiðendalaust. 

28      Um  sumarit  varð  umræða  mikil  á  þingi 

um  þessi  mál;  fylgdi  Eyjólfr  Möðrvellingr  þess- 
um  málum  þeira  Brettings  ok  Inga  ok  margir 
menn  með  honum,  enn  Þorgeirr  goði  mót  hon- 
um,  ok  þeir  allir  frændr  Finnboga.  Nú  með 
því,  at  þeir  frændr  höfðu  styrk  mikinn,  enn 
menn  vissu,  at  Finnbogi  hafði  mikinn  framgang 
af  Hákoni  jarli  mági  sínum,  þá  kom  Eyjólfr 
engu  fram  um  þessi  mál,  ok  sættust  þeir  eigi. 
Þótti  mönnum  þat  líklegt,  at  eigi  mundi  Finn- 
bogi  sparr  af  þeim  frændum,  ef  hann  sat  þeim 
svá  nær,  at  hann  mundi  drepa  hvern  er  hann 
næði;  varð  þat  at  sætt  um  síðir,  at  Finnbogi 
væri  ekki  í  Norðlendinga  fjórðungi,  utan  hann 
færi  at  heimboðum  til  frænda  sinna;  játuðu  þeir 
þessu,  heldr  enn  þeir  væri  ósáttir;  ok  þegar  af 
þingi  ríðr  hann  til  Víðidals,  ok  kaupir  landit 
at  Borg ;  var  þat  góðr  bústaðr  með  gögnum  ok 
gæðum,  á  jörðu  ok  í  jörðu.  Þegar  þeir  kómu 
heim,  sögðu  þeir  Eagnhildi  tíðendin,  ok  þótti 
henni  allilt  at  fara  á  brott,  ok  eftir  þat  færðu 
þeir  búit  frændr,  ok  skorti  ekki  vetta.  Menn 
tóku  vel  við  Finnboga,  ok  þótti  hann  véra  enn 
ágæzti  maðr,  ok  buðust  houum  margir  til  þjón- 
ustu  ok  sitt  fé  honum  til  þarfinda,  ok  þótti 
honum  þar  harðla  gott.  Ipgimundr  bjó  at  Hofi 
í  Vatnsdal,  ok  var  hinn  mesti  höfðingi ;  var  þá 
uppgangr  sona  hans  sem  mestr,  ok  váru  þeir 
hávaðamenn  miklir;  hét  einn  Þórir,  annarÞor- 
steinn,  þriði  Jókull,  ok  váru  hinir  mestu  garp- 

ar;  þeir  urðu  mest  til  áleitni  við  Finnboga,  því 
at  þeir  þoldu  þat  eigi,  at  Finnbogi  var  fram- 
ar  látinn  eða  formentr  þeim  öllum  öðrum,  er 
þar  váru  vestr. 

29.  Þorvaldr  hét  maðr;  hann  var  kallaðr 
moðskegg.  Hann  bjó  svá  nær  Borg,  at  nær 
var  ekki  á  milli,  ok  var  þat  kallat  í  Garðs- 
horni.  Hann  var  gamall  ok  óvinsæll  mjök;  hann 
þótti  vera  illmenni  mikit,  ok  kallaðr  eigi  ein- 
hamr.  Finnboga  var  lítit  um  hann,  ok  ætlaði 
þá  ok  þá  at  reka  hann  á  brott,  ok  fórst  þat 
fyrir;  var  hann  torsóttr  við  at  eiga  ok  leiðendr 
mjök;  öllum  var  lítit  um  bygð  hans.  Líða  nú 
stundir,  þar  til  at  Finnbogi  hefir  búit  at  Borg 
svá  lengi,  at  son  hans  var  annarr  fim  vetra, 
enn  annarr  þrévetr;  váru  þeir  báðir  efnilegir; 
var  Álfr  hávaði  mikill,  enn  Gunnbjörn  kyrlátr 
mjök.  Þat  höfðu  þeir  til  gamans  jafnan,  at 
þeir  fóru  í  Garðshorn  ok  glettust  við  Þorvald, 
ok  gerðu  honum  marga  bellvísi;  hann  var  skap- 
illr  móti,  ok  kveðst  skyldu  berja  þá.  Þeim 
þótti  þvi  meira  gaman  sem  hann  varverri  við- 
fangs.  Ragnhildr  bannaði  þeim  þetta  oft,  ok 
gerði  henni  þat  ekki.  Þat  var  einn  dag  er  þeir 
kómu  í  Garðshorn,  ok  var  hurð  aftr,  enn  Þor- 
valdr  var  inni  ok  gerði  hornabræklu  mikla. 
Álfr  kallaði  hátt:  „Er  moðskegg  inni?  Lúktu 
upp  hurðu".  Hann  sagði :  „Þit  skulut  aldri 
hér  inn  koma".     Álfr  mælti :    „Nú  muntu  gera 

nökkut  ilt,  ok  ertu  hinn  versti  maðr  sem  sagt 
er  ok  eigi  einhamr,  ok  ertu  troll,  þó  at  þú  sýn- 
ist  maðr".  Þat  þolir  hann  eigi,  ok  hljóp  út, 
ok  tók  sinni  hendi  hvárn  sveininn,  slær  niðr 
við  steininum,  svá  at  rýkr  heilinn  um.  Þetta 
sér  Finnbogi  ok  hleypr  at  þangat.  Þorvaldr 
ræðst  í  mót  honum;  verðr  þar  atgangr  bæði 
harðr  ok  langr ;  þótti  Finnboga  hann  bæði  illr  ok 
harðr  undir  höndum,  svá  at  honum  þótti  tví- 
sýnt  hversu  fara  mundi.  Þat  varð  þó  um  síðir, 
at  moðskegg  fell.  Svá  var  Finnbogi  þá  móðr 
orðinn,  at  hann  náði  eigi  sverðinu,  ok  var  þó 
harðla  skamt  frá  honum.  Síðan  varð  honum 
þat  fyrir,  at  hann  lagðist  niðr  at  honum  ok  beit 
í  sundr  barkann  í  honum,  ok  svá  hefir  hann 
sagt  síðan,  at  hann  hafi  eigi  við  meiri  fjanda 
átt,  enn  honum  þótti  moðskegg  vera.  Þá  er 
hann  hefir  fyrir  honum  sét.  fór  hann  heim  ok 
sagði  Ragnhildi  þessi  tíðendi.  Hon  kvað  þá 
farit  hafa  eftir  hugboði  sínu,  þá  er  hon  fór  frá 
Ljósavatni.  Síðan  tók  hon  sótt  ok  lá  í  rekkju 
allan  vetr,  ok  þetta  alt  saman  þröngdi  hana, 
l>ar  til  er  hon  deyr  af.  Eftir  þetta  unir  Finn- 
bogi  lítt.  Síðan  fór  hann  norðr  til 
Ljósavatns  ok  segir  Þorgeiri  frænda  sínum  þessi 
tíðendi.  Þat  sumar  kom  skip  af  hafi  ok  þau 
tíðendi  af  Noregi,  at  Óláfr  konungr  var  kom- 
inn  í  land'ok  boðaði  sanna  trú,  enn  Hákon  af 
lífi    tekinn.     Þá  er  þetta  spurðist,  fýstist  Finn- 

bogi  utan ,  ok  hugðist  svá  mundu  helzt  af  hyggja 
þeim  harmi,  er  hann  hafði  beðit.  Þorgeirr  latti 
hann  utanferðar,  ok  bað  hann  heldr  kvángast 
ok  staðfesta  ráð  sitt,  —  „vil  ek  at  þú  biðir 
dóttur  Eyjólfs  á  Möðruvöllum,  er  Hallfríðr  heit- 
ir;  mun  þá  yðar  í  milli  verða  góð  vinátta".  Finn- 
bogi  bað  hann  ráða.  Síðan  safnast  þeir  saman 
frændr,  ok  ríða  á  Möðruvöllu;  þeir  biðja  dóttur 
Eyjólfs  til  handa  Finnboga.  Hann  svarar  þeim 
málum  vel,  því  at  hann  vissi  hvert  afbragð 
hann  var  annarra  manna,  ok  hverja  sæmdarfór 
hann  hafði  farit  til  Hákonar  jarls  ok  fengit 
hina  ágæztu  hans  frændkonu ;  tekr  hann  þessu 
glaðlega  ok  heitr  konunni.  Síðan  bjuggust  þeir 
við  veizlu ;  eru  öxn  feld  ok  mungát  heitt,  mjöðr 
blandinn,  ok  mönnum  boðit;  fór  sú  veizla  vel 
fram  ok  stórmannlega,  ok  gáfu  þeir  frændum 
sínum  ok  vinum  góðar  gjafir.  Ok  at  liðinni 
veizlunni  ríðr  Finnbogi  vestr  til  Borgar  í  Víði- 
dal  með  konu  sína ;  takast  nú  ástir  með  þeim 
hjónum;  var  hon  kvenna  vænst  ok  skörungr 
mikill.  Þá  er  þau  höfðu  verit  ásamt  ein  miss- 
ari,  áttu  þau  son  þann  er  Gunnbjörn  hét;  hann 
var  harðla  vænn  snemmindis  at  áliti.  Finnbogi 
hafði  aldri  færi  menn  með  sér  enn  tólf  þá  er 
vel  váru  vígir. 

30.  Þorgrímr  hét  maðr,  er  bjó  í  Bólstaðar- 
hlíð.  Sigríðr  hét  kona  hans,  enn  Þóra  dóttir; 
hon  var  væn  kona  ok  vinnugóð;  var  faðir  hennar 

auðigr  at  fé.  Þat  var  sagt,  at  Jökull  Ingi- 
mundarson  riði  oft  í  Bólstaðarhlíð  til  tals  við 
Þóru.  Var  þat  talat,  at  hann  mundibiðjahenn- 
ar  eða  taka  hana  frillutaki.  Maðr  hét  Sigurðr; 
hann  bjó  at  Gnúpi  í  Vatnsdal.  Véfríðr  hét  kona 
hans;  hon  var  skyld  mjök  konu  Finnboga.  Þor- 
kell  hét  son  þeira;  hann  þótti  seinlegr  nökkut; 
fríðr  var  hann  sýnum,  ok  jafnan  var  hann  at 
Borg,  ok  þótti  hann  þá  brátt  alþýðlegri  fyrir 
sakir  siðferðis;  þeir  bræðr  Ingimundarsynir  köll- 
uðu  hann  fífl  eða  afglapa.  Finnboga  var  vel 
til  hans,  ok  helt  honum  mjök  á  loft  fyrir  sakir 
konu  sinnar.  Eitt  sinn  kom  Þorkell  at  máli 
við  Finnboga,  ok  sagði  honum,  at  faðir  hans 
vildi,  at  hann  kvángaðist,  —  „ok  þat  með,  at 
hann  vildi  at  þú  værir  í  umleitan,  hvar  til  skyldi 
sníða".  Finnbogi  sagði,  at  svá  skyldi  véra.  Um 
sumarit  lét  Finnbogi  Þorkel  ríða  til  þings  með 
sér;  kom  þar  mannfjöldi  mikill;  fundust  þeir 
frændr  þar  Finnbogi  og  Þorgeirr;  tóku  tali  með 
sér,  ok  sagði  Finnbogi  honum  skil  á  þessum 
manni,  ok  svá  hvat  þeir  ætluðu  at  hafast  at. 
Þorgeirr  spurði,  hvar  þeir  ætlaði  til  at  ráða. 
Finnbogi  kveðst  ætla  at  biðja  Þóru  Þorgríms- 
dóttur  í  Bólstaðarhlíð.  Þorgeirr  segir :  „Þat 
hy gg  ek,  at  Jökull  ætli  sér  þann  kost".  Finn 
bogi  kvað  þat  kurr  annarra,  enn  eigi  sannindi. 
Þorgeirr  mælti:  „Slíkt  er  ekki  at  gera  nema 
þú,  frændi,  sér  ráðinn  til  at  halda  frændr  þína 

ok  vini  móti  sonum  Ingimundar".  Finnbogi 
kvað  þá  hafa  gert  áleitni  við  sik, —  „ok  varðar 
eigi  þó  at  vit  reynim  við  þá".  Eftir  þingit  riða 
þeir  norðr  Finnbogi  ok  Þorgeirr  á  fund  Þor- 
gríms,  ok  hafa  þessi  orð  frammi.  Þorgrímrtók 
þessu  máli  seinlega,  ok  þótti  maðrinn  ekki  sköru- 
legr,  þó  at  penningar  væri  nógir.  Nú  með  því, 
atÞorkell  var  skyldr  mjök  Möðrvellingum,  enn 
þótti  höfuðbenda  rammleg,  þar  sem  Finnbogi  var 
ok  frændr  hans,  verðr  þessu  keypt  með  ráði 
þeira  Þorgeirs  ok  samþykt  þeira  mæðgna;  skyldi 
brullaup  vera  at  tvímánaði  sumars  at  Borg. 
Eftir  þetta  ríða  þeir  norðr,  enn  Finnbogi  heim 
til  Borgar,  ok  bað  Þorkel  þar  vera  þar  til  er 
þat  færi  fram  sem  ætlat  er  um  brullupit  áðr, 
ok  ákveðit  var.  Piltar  váru  tveir  á  búi  fátæk- 
ir;  hét  annarr  Þorsteinn,  enn  annarr  Björn,  ok 
þegar  um  morgininn  verða  þeir  á  brottu,  ok 
létta  eigi  fyrr  enn  þeir  kómu  til  Hofs,  ok  sögðu 
þeim  bræðrum  þessi  tiðendi.  Jökull  mælti: 
„Hvat  ilt  mun  Þorgrímr  þat  vita  at  sér  eða 
dóttur  sinni,  at  hann  vill  gefa  hana  slíku  fífli 
ok  glóp  semÞorkeller".  Spyrjast  þessi  tíðendi 
nú,  ok  undrast  allir,  at  Þorkell  skal  þenna  kost 
fengit  hafa;  [þykkir  Finnbogi  fast  fylgt  hafa.] 
Einn  tima  reið  Jökull  norðr  í  Bólstaðarhlíð,  at 
finna  Þóru  vinkonu  sína.  Er  þar  vel  við  hon- 
um  tekit.  Spyrr  Jökull  eftir  um  gifting  henn- 
ar.    Hon  segir  svá  sem  ætlat  var.    Jökull  mælti 

þá :  „Viltu  nú  fara  heim  með  mér  til  Hofs? 
Skal  ek  því  heita  þér,  þann  tíma  er  vit  skilj- 
um,  at  þú  skalt  eigi  hafa  minna  fé  enn  nú  er 
þér  ætlat  til  móts  við  Þorkel".  Hon  segir: 
„Þess  þarf  nú  eigi  at  leita,  er  þá  varengiván 
er  þessu  var  ókeypt".  Jókull  segir:  „Þat  vil  ek 
heita  þér,  svá  gott  sem  þú  hyggr  til  at  eiga 
fííiit,  at  þú  skalt  skamma  hríð  njóta,  ef  ek  má 
ráða".  [Eftir  þat  ríðr  Jökull  burtu  ok  var  í 
þungu  skapi.  Liða  nú  stundir  fram,  ok]  einn 
tíma  búast  þeir  Finnbogi  ok  Þorkell  at  ríða  til 
Gnúps,  ok  hafa  þaðan  þat  er  þeir  þurfa  til 
boðsins.  Riða  þeir  þrír  samt,  enn  Hrafn  enn 
litli  rann  fyrir  hestum  þeira;  fara  sem  leið  liggr, 
þar  til  er  þeir  kómu  til  Gnúps;  var  þeim  þar 
vel  fagnat.  Snemma  morgins  fór  smalamaðr  frá 
Hoíi,  ok  sá  ferð  þeira.  Hann  sagði  þeim  bræðr- 
um,  at  Finnbogi  enn  rammi  lét  ekki  óvant  yfir 
sér,  er  hann  reið  þar  hjá  garði,  —  „ok  Þorkell 
brúðgumi,  draglokan,  með  honum".  Þórir 
mælti:  „Helzt  má  honum  þat  þeira  manna,  sem 
nú  eru  hér  til".  Þenna  dag  hvarf  Jökull  á 
brott  með  annan  mann. 

31.  Nú  er  þar  til  at  taka,  er  þéir  Finnbogi 
búast  brott  um  daginn.  Þeir  höfðu  þat  með 
sér,  sem  þeir  þurftu;  rak  Hrafn  fyrir  sér  hest- 
ana,  suma  klifjaða,  enn  þeir  riðu  síðar.  Ok  þá 
er  þeir  riðu  ofan  at  Hoíi,  stakk  Hrafn  við  fót- 
um.    Finnbogi  spurði,  hví  hann  færi  eigi.  Hrafn 

segir:  „Ek  sé  hér  fram  undir  brekkuna,  hvar 
spjótsoddar  koma  upp,  eigi  færi  enn  tíu;  erþat 
ætlan  mín,  at  menn  fylgi".  Finnbogi  mælti: 
„Þat  er  þér  mjök  oft,  at  þú  undrast  þat,  þó  at 
þú  sjáir  menn;  þykkir  oss  vel,  hvar  sem  svein- 
ar  leika  sér".  Ok  er  þeir  ríða  fram  hjá,  hleypr 
Jökull  fyrir  þá  með  tíunda  mann.  Finnbogi 
heilsaði  honum  vel,  ok  frétti  hvat  hann  vildi. 
Jökull  sagði:  „Kalla  má  at  ek  eiga  ekki  erendi 
við  þik,  sem  þó  má  vera  er  fyrir  þat  gangi. 
Þykki  mér  Þorkell  ekki  lítt  hafa  dregizt  til  ó- 
þokka  við  mik;  beðit  þeirar  konu,  er  ek  vildi 
umsjá  veita;  er  honum  þat  ofdul,  at  ganga  í 
mót  oss  frændum".  Finnbogi  segir :  „Þó  at  þér 
þykki  Þorkell  mágr  minn  ekki  skjótlegr  mjök, 
þá  er  hann  þó  ekki  uppburðaminni  um  þat  er 
til  kvennanna  heyrir  enn  þér  garparnir".  Jökull 
leggr  spjóti  til  Þorkels  ok  stefnir  á  hann  miðj- 
an;  í  því  brá  Finnbogi  sverði  ok  hjó  í  sundr 
spjótskaftit  milli  handa  honum.  Finnbogi  hljóp 
af  baki  ok  mælti :  „Mér  skaltu  nú  fyrr  mæta, 
Jökull,  því  at  yðr  mun  forvitni  á  Vatnsdælum 
at  vita,  hvat  ek  má".  Jökull  þrífr  eitt  spjót 
ok  leggr  til  Finnboga  í  skjöld  hans  ok  gekk  í 
sundr  spjótskaftit.  í  þessi  svipan  þá  hlaupa 
fram  tveir  menn,  ok  váru  þeir  bræðr  þar  komn- 
ir,  Þórir  ok  Þorsteinn,  ok  gengu  þegar  í  milli 
ok  skildu  þá.  Þóttust  þeir  vita,  þegar  Jökull 
hvarf,    hvat   hann   mundi    fyrir  ætlast.      Hafði 

hanD  tekit  sér  menn  á  næstnm  bæjum.      Síðan 

þeir  váru  skildir,  ríðr  Finnbogi  heim  til  Borgar, 

ok  búast  þeir  við  boði  vel  ok  virðulega.   Einn- 

hvern  dag  ríðr  Finnbogi  til  Hofs,  ok  býðr  þeim 

Þóri  ok  Þorsteini  til  boðs  með  sér.    Þeirþökk- 

uðu  honum   vel    ok   kváðust    gjarna  vilja  eiga 

gott  við  hann;  enn  sögðu  Jökul  stirðan  í  lyndi 

ok  ómjúkan,  —  „munu  vér  annathvárt  fara  all- 

ir  eða  engi  várr".      Biðr  Finnbogi   heim    eftir 

þat,  ok   einnhvern  dag  fyrir  boðit   ríða  þeir  til 

Borgar,  Þórir  ok  Porsteinn,  at  finna  Finnboga, 

ok  sögðu,  at  þeir  mundu  heima  sitja  um  boðit. 

Finnbogimælti:  „Vel  fariþit  með  ykkru  máli". 

Hann  gaf  Þorsteini  sverð    harðla  vel   búit   ok 

hinn  bezta  grip,  enn  Þóri  fingrgull,  er  vá  eyri, 

ok  kvað  Hákon  jarl    hafa    gefit   sér  mág  sinn. 

Þeir  þakka  honum  harðla   vel    ok   ríða   heim; 

hafði  Jökull  alt  í  spotti  við  þá  bræðr  sína.  Svá 

er  sagt,    at  þeir  sitja  at  veizlunni  at  Borg,  ok 

verðr  ekki  til  tíðenda;    ferr   veizlan   vel  fram, 

ok  at  henni  lokinni  segir  Finnbogi,  at  þau  Þor- 

kell  skulu  þar  sitja  um  vetrinn  hjá  honum.    Þor- 

grímr   kveðst   ætla,    at  Þóra  mundi  heim  vilja 

með  honum.      Þóra  segir :    „Þetta   kýs    ek    at 

vera  hér  hjá  Finnboga;  mun  oss  þat  bezt  gegna, 

at  hafa  hans  ráð  sem  mest;  enn  ek  skal  koma 

faðir  minn,  þik  at  finna  enn,  þá  er  stundir  líða". 

Eftir  þat  ríða  brott  boðsmenn  hvárratveggju  vel 

sæmdir  með  góðum  gjöfum. 

32.  Þat  er  eitthvert  sinn,  er  Þorkell  mælti 
til  Þóru:  „Nær  ætlar  þú  at  finna  föður  þinn, 
sem  þú  hézt  honum"  ?  Henni  kvaðst  harðla  gott 
þykkja  hann  at  finna,  enn  kvað  þat  hugboð 
sitt,  at  hon  sæi  eigi  síðr  fyrir  hans  kosti,  þó 
at  þau  sæti  eigi  síðr  heima  þar  enn  rækist  ann- 
arsstaðar.  Þorkell  segir:  „Veit  ek,  at  þú 
mælir  þetta  sakir  vinar  þíns  Jökuls,  enn  ek 
óttast  hann  alllítit,  ok  skal  ekki  fara  at  síðr". 
Ok  einn  morgin  snemma  var  Þorkell  á  fótum, 
ok  spurði  Finnbogi,  hvat  hann  skyldi.  Hann 
kveðst  skyldu  ríða  með  Þóru  norðr  í  Bólstað- 
arhlíð.  Finnbogi  kvað  þat  ráð,  at  riða  hvergi, 
—  „veit  ek  at  Þóra,  vinkona  mín,  mun  mik 
ráða  láta".  Hon  kvað  það  satt.  Þorkell  kvaðst 
ráðinn  til  at  fara,  ef  Finnbogi  bannaði  eigi. 
Hann  kvaðst  eigi  banna  vilja,  —  „enn  spurt 
hefi  ek,  at  Jökull  reið  norðr  til  Skagafjarðar 
fyrir  fám  nóttum;  þykki  mér  eigi  vita  mega, 
hversu  ferðir  yðrar  berr  saman".  Eftir  þetta 
ríða  þau  vestan  tvau  saman,  ok  einn  hlaupandi 
sveinn  með  þeim;  ríða  þar  til  er  þau  koma  í 
Hlíð;  var  við  þeim  tekit  harðla  vel.  Maðr  er 
nefndr  Þórarinn;  hann  bjó  á  Víðimýri  í  Skaga- 
firði;  hann  var  mikilmenni  og  goðorðsmaðr,  ok 
átti  son  er  Vilmundr  hét.  Þórarinn  var  skyldr 
þeim  Hofssveinum,  ok  var  hin  mesta  vinátta 
með  þeim  Jökli;  enn  öllum  öðrum  þótti  Þórar- 
inn  it  mesta  illmenni  ok  ofmetnaðarmaðr  mik- 


62  FINNBOGA  SAGA. 


ill.  Jökull  var  þá  komiim  á  Yíðimýri.  Ok  er 
hann  hafði  þar  eigi  lengi  verit,  spyrr  hann  af 
hlaupandi  mönnum,  at  Þorkell  ok  Þóra  kona 
hans  váru  komin  í  Bólstaðarhlíð.  Ok  litlu  síð- 
ar  býst  hann  heim  at  ríða.  Þórarinn  undrað- 
ist,  er  hann  vildi  svá  skjótt  ríða;  kyað  hann 
slikt  gera  undarlega  ok  ófrændsamlega  við  sik. 
Jökull  kvaðst  þá  fara  vilja.  Þórarinn  reið  þá 
á  leið  með  þeim  vestr  í  skarðit  til  bæjar  þess, 
er  í  Vatnshlíð  heitir,  ok  eftir  þat  hverfr  hann 
aftr,  enn  þeir  ríða  þrír  saman  þar  til  er  þeir 
koma  í  Bólstaðarhlíð ;  var  þá  áliðinn  dagr  nökkut. 
Ein  kona  var  úti,  ok  heilsaði  vel  Jökli;  því 
at  hon  hafði  oft  sét  hann.  Hann  spurði,  hvárt 
Þorkell  væri  þar.  Hon  kvað  svá  vera.  „Þá 
skaltu",  segir  Jökull,  „biðja  hann  út  ganga. 
Seg  at  ek  vil  finna  hann".  Hon  gerði  svá. 
Sátu  þeir  mágar  í  stofu;  varfátt  manna  heima. 
Svartr  hét  nautamaðr  Þorgríms  bónda,  bæði 
mikill  ok  sterkr.  Þorgrímr  bað  Þorkel  fara 
varlega.  Þeir  tóku  vápn  sín  báðir  ok  gengu 
út.  Þorgrímr  var  þá  gamlaðr  mjök.  Þorkell 
heilsaði  Jökli.  Hann  segir:  „Þess  skaltu  nú 
viss  verða,  hversu  heilan  ek  vil  þik",  ok  lagði 
til  hans  spjóti  ok  stefndi  á  hann  miðjan;  ok 
í  því  hljóp  út  Svartr  nautamaðr,  ok  hafði  stál- 
húfu  á  höfði  mikla  ok  ákaflega  forna  ok  skjöld 
fyrir  sér,  enn  ekki  hafði  hann  höggvápn  annat 
enn  hann  reiddi  mykireku  sína  um  óxl.     Ok  er 

Svartr  sér  athöfn  Jökuls,  slær  hann  þegar  til 
hans  með  rekunni,  ok  í  sundr  spjótskaftit  milli 
handa  Jökli.  Jökull  bað  hann  fara  þræla  arm- 
astan.  Svartr  mælti:  „Ef  þú  ríðr  eigi  skjótt 
á  brott,  skal  ek  slá  annan  við  eyraþér".  Þor- 
kell  lagði  þá  spjóti  til  Jökuls  ok  í  skjaldar- 
sporðinn,  svá  at  hann  klofnaði,  ok  hljóp  spjótit 
í  rist  Jökli  ok  varð  þat  allmikitsár.  Fylgdar- 
menn  Jókuls  sóttu  at  Þorgrími.  Jökull  hljóp 
þá  at  baki  Þorgrími,  ok  hjó  með  sverði  í  höfuð 
honum.  Hann  hafði  hjálm  á  höfði,  ok  beit  eigi 
sverðit  heldr  enn  með  skíði  væri  slégit.  Jök- 
ul  undraði  þetta  mjök,  þvi  at  þat  sverð  hafði 
hann  reynt  áðr  allvel  bíta.  Þorkell  lagði  þá 
til  fylgdarmanns  Jökuls  ok  þegar  í  gegnum 
hann.  Þá  mælti  Þorgrímr :  „Þat  er  ráð,  Jök- 
ull  at  ríða  heim;  mun  þér  þetta  verða  engi 
sæmdarför  at  sinni".  Jökull  sá,  atþetta  mundi 
svá  fara,  með  því  at  hann  mæddi  mjök  blóð- 
rás,  ok  þat,  at  Svartr  stóð  með  reidda  rekuna 
ok  var  búinn  at  slá  hann  með,  ok  þótti  honum 
þat  mest  svívirðing;  ok  við  þetta  alt  saman 
stigr  Jökull  á  bak,  ok  ríðr  brott  við  annan 
mann,  ok  unir  stórilla  við  sína  ferð;  kemr 
heim,  ok  er  lengi  áðr  hann  verðr  græddr. 
Spyrjast  nú  þessi  tiðendi,  ok  þykkir  Jökull  hafa 
ilt  af  beðit. 

33.     Þessu  næst  kom  út  skip  af  hafi  í  Hrúta- 
fjörð  á  Borðeyri,  ok  hét  Bergr  stýrimaðrinn,  ok 

kallaðr  Bergr  rakki.  Hann  var  hinn  gervi- 
legsti  maðr  ok  fríðr  sýnnm.  Hann  var  kváng- 
aðr,  ok  hét  Dalla  kona  hans,  ok  var  kvenna 
vænst  ok  kynstór,  ok  kvenna  högust  á  alla 
hluti.  Þessi  Bergr  var  systurson  Finnboga 
hins  ramma,  ok  hét  Þorný  móðir  hans,  sú  in 
sama  at  Skíði  flutti  á  brott  at  óvilja  Ásbjarnar 
föður  hennar.  Þegar  Finnbogi  frétti  þat,  ríðr 
hann  til  skips,  ok  fagnar  vel  Bergi  frænda  sín- 
um;  býðr  þeim  heim  til  sín,  ok  þat  þiggja  þau, 
ok  fara  heim  til  Borgar.  Hallfríði  fanst  heldr 
fátt  um  við  þau,  enn  Finnbogi  var  harðla  glaðr, 
ok  veitti  þeim  stórlega  vel.  Líðr  af  vetrinn, 
ok  talast  þeir  við  frændr,  ok  bað  Finnbogi 
Berg  þar  vera  lengi  hjá  sér,  enn  senda  utan 
skip  sitt,  ok  þat  ráða  þeir  af.  Fá  mann  fyrir 
skipit;  var  þat  frændi  Dóllu,  suðrej^skr  maðr  at 
ætt,  sem  þau  váru  bæði. 

34.  Grímr  hét  maðr,  er  bjó  á  Torfustöðum. 
Hann  var  ungr  maðr  ok  ókvángaðr;  var  faðir 
hans  dauðr:  hann  var  vel  ættaðr,  okvargervi- 
legr  maðr;  þau  váru  skyld  mjök  ok  Véfríðr 
kona  Sigurðar  at  Gnúpi.  Grímr  bað  systur- 
dóttur  þeira  bræðra  at  Hofi,  ok  þau  ráð  skyldu 
takast  um  vetrinn;  er  þá  boðit  mönnum  til. 
Grímr  var  ok  mjök  skyldr  MöðrvelHngum,  ok 
fyrir  því  bauð  hann  þeim  Finnboga,  ok  öllum 
þeim  sem  þau  vildu  með  sér  fara  láta.  Þeir 
bræðr  Þórir  ok  Þorsteinn   buðu    ok    Finnboga; 

hann  kvað  mága  sína  hafa  boðit  sér  áðr,  enn 
kvaðst  kunna  þeim  þökk  fyrir.  Líða  nú  stund- 
ir  ok  vetrar;  gerir  veðr  hörð,  svá  at  rekr  á 
hríðir.  Ok  þann  sama  dag,  er  til  boðsins  skyldi 
koma,  búast  þeir  frændr  Finnbogi  ok  Bergr, 
enn  ekki  var  áreitingr,  at  fleira  mætti  fara. 
Síðan  ráðast  þeir  til  ferðar.  Gekk  Finnbogi 
fyrir  þar  til  er  þeir  koma  at  Vatnsdalsá;  var 
hon  allólíkleg  til  yíirferðar ;  var  krapaför  á  mik- 
il,  enn  lögð  frá  löndum;  þeir  binda  saman  vápn 
sín,  ok  höfðu  lokkápur  fótsíðar.  Bergr  hafði 
engi  orð  um,  enn  þótti  ólíklegt,  at  þeir  mundu 
yfir  komast.  Ok  eftir  þat  leggjast  þeir  til 
sunds  báðir;  bað  Finnbogi  Berg  halda  undir 
belti  sér;  legst  hann  svá,  at  hryðr  um  krapit, 
ok  með  færleik  hans  komast  þeir  yfir  ána,  ok 
ganga  þar  til  er  þeir  koma  til  Hofs.  Váru 
boðsmenn  allir  komnir;  ganga  þeir  inn.  Eldar 
váru  stórir  í  eldaskálanum,  ok  sátu  þar  nökk- 
urir  menn  á  langknokkum;  váru  þeir  þar  allir 
bræðr.  Kolr  hét  maðr;  hann  var  ráðamaðr  at 
Hofi,  mikill  maðr  ok  sterkr,  ok  hinn  ódælsti.  Þeir 
ganga  nú  innar  hjá  eldinum.  Finnbogi  gekk 
fyrir.  Ok  er  þeir  koma  gegnt  þar  sem  Jökull 
(sat),  þá  stingr  hann  höndum  við  Bergi,  ok 
hrindr  honum,  ok  stakar  hann  at  eldinum,  ok 
berr  hann  at  honum  Kol,  er  hann  annast  um 
eldinn  eða  eldana;  hann  hrindr  Bergi  þegar, 
ok  bað  hann  eigi  hlaupa   á   sik.     Finnbogi  sér 

þat,  ok  þrífr  annarri  hendi  loðkápuna  milli 
herða  Bergi,  ok  réttir  hann  upp  annarri  hendi 
með  öllum  vápnum,  enn  annarri  hendi  styðr 
hann  á  herðar  Jökli,  ok  steðjar  upp  yfir  hann 
með  óllum  sínum  búnaði,  ok  kom  standandi 
niðr,  ok  undruðust  allir  þenna  færleik.  Þeir 
hljópu  þá  upp  bræðr  ok  tóku  við  vápnum  þeira 
ok  vásklæðum,  enn  fengu  þeim  þur  klæði,  ok 
eftir  þat  gengu  þeir  til  bekkjar  Gríms  brúð- 
guma.  Sat  Finnbogi  á  aðra  hönd  honum;  fór 
veizlan  fram  it  bezta  ok  at  lokinni  váru  gjafir 
gefnar.  Þórir  gaf  Finnboga  stóðhross  þau,  er 
eigi  váru  í  Vatnsdal  önnur  betri,  enn  Þorsteinn 
gaf  honum  hjálm  ok  spjót,  góða  gripi.  Finn- 
bogi  þakkaði  þeim  vel.  Ok  er  menn  váru  bún- 
ir,  gekk  Bergr  enn  rakki  at  Kol  ok  slær  exar- 
hamarshögg  í  höfuðit,  ok  fell  hann  þegar  í  ó- 
vit;  hlaupa  þá  hvárirtveggju  til  vápna.  Enn 
með  því,  at  margir  urðu  meðalgöngumenn,  þá 
skilja  þeir  at  sinni.  Ok  um  sumarit  eftir  kemr 
skip  af  haíi  it  sama,  sem  Bergr  átti;  ok  þetta 
sama  sumar  skorar  Jökull  Finnboga  á  hólm, 
enn  Þorsteinn  Bergi  enum  rakka,  okþessujáta 
þeir,  ok  ákveða  dag  nær  þeir  skulu  finnast. 
Ok  er  at  þeiri  stundu  kemr,  segir  Dalla  þeim 
frændum,  at  henni  gazt  ekki  at  þessi  ætlan, 
—  „skal  ek  gera  þat  veðr,  at  hvárki  yðr  né 
öðrum  mönnum  sé  úti  vært".  Finnbogi  bað 
hana    eigi    þat    gera;.   kvað  þá    skömm  mundu 

alla  æíi  upp  vera,  ef  þeir  gengi  á  heit  sín,  ok 

mundi   þeim   virt   til   hugleysis.    Dalla  kvaðst 

á  þat  hætta  mundu  heldr  enn  hon  misti  bónda 

síns.   Ok  eigi  varð  at  hégóma.     Svá  mikil  hríð 

kom  á,  at  þat  varmeðmiklum  ólíkendum,  hverr 

stormr    var    eða    snjáfall;   var  ok  svá  sagt,    at 

Finnboga  þótti  a41ilt,    enn   þat   ætlaði  hann,  at 

engi    þeira   mundi  koma.    Þá  sitja  þeir  heima. 

Veðrit  helzt  þrjár  nætr,    ok  er  upp  létti,    þótt- 

ust  menn  engan  stað  sjá  snjóvarins;  þat  spurð- 

ist  ok,  at  þeir  Hofssveinar  höfðu  komit  á  mótit, 

og  þat  með,  at  Jökull  hafði  reist  Finnboga  níð 

allhæðilegt,  þar   sem   þeir  skyldu  fundizt  hafa. 

Spyrjast   nú    þessi  tíðendi,  ok  þykkir   mönnum 

allmjök    þetta    hata   ávorðit  fyrir  Finnboga  ok 

aftrdrepa  mikil  hans  virðingar.     Sjálfum  honum 

þótti  þetta  svá  ilt,  at  engan   hlut  hafði  honum 

þann    til    handa  borit,    at   hann  yndi  verr  við, 

ok  lagði  hina  mestu  fæð  á  Döllu.     Líðr   nú   af 

vetrinn.     Þau    Finnbogi    áttu    þrjá    sonu;    hét 

einn  Gunnbjörn,  annarr  Þórir,  þriði  Eyjólfr,  ok 

váru  allir  hinir  vænlegstu  menn. 

35.     Um    sumarit    býr    Bergr    skip    sitt,  ok 

ætluðu    þau    at    sigla.      Lætr    Finnbogi    flytja 

varnað  þeira  til  skips.     Þorkell    ok  Þóra  váru 

þá  með  Finnboga.     Ok  er  Bergr  er  búinn,  ríða 

þeir  Finnbogi    ok    Þorkell  með  honum;    Hrafn 

hinn  litli  fór  ok  með  nökkura  klifjahesta;   ríða 

þeir    þar    til    er    þeir    koma  mjök  svá  vestr  af 

5* 

hálsinum  Hrútafjarðarhálsi.  Hrafn  hafði  farit 
fyrr.  Ok  er  þeir  ríða  ofan  fyrir  hálsinn,  bíðr 
Hrafn  þeira.  Finnbogi  spurði,  hví  hann  færi 
eigi  —  „eða  sér  þú  nökkut  ti]  tíðenda"  ?  Hann 
kvað  heldr  þat,  —  „ek  sá  hér  undir  brekkuna, 
ofan  fyrir  oss,  at  hestar  tveir  kómu  fram  meðr 
söðlum;  þá  hljópu  fram  tveir  menn  með  vápn- 
um,  ok  tóku  hestana,  ok  leiddu  upp  undir 
brekkuna ;  er  þat  ætlan  min,  at  fyrir  yðr  muni 
setit,  ok  mun  vera  fleira  manna  enn  ek  heíir 
sét;  er  þat  ráð  mitt,  at  snúa  aðra  leið,  ok  eiga 
ekki  við  þá".  Finnbogi  segir:  „Þeir  einir 
munu  vera,  at  eigi  munu  fúsari  mik  at  finna 
enn  ek  þá;  verði  fundr  várr  sem  má;  eigi 
skulu  vér  bera  níðingsorð  þetta  sinn,  svá  at 
vér  flýim  fyrr  enn  vér  þurfim,  eða  þolim  ó- 
heyrilegar  skammir".  Eftir  þat  ríða  þeir  á 
einn  grjóthól;  sjá  þá  hvárir  aðra;  varþarkom- 
inn  Jökull  Ingimundarson  ok  Þórarinn  frændi 
hans,  Vilmundr  son  hans,  ok  Kolr  ráðamaðr; 
váru  þeir  tólf  saman,  ok  allir  hinir  víglegstu. 
Þeir  Finnbogi  leystu  upp  steina  nókkura  þar 
til  er  þeir  koma  at.  Jökull  mælti  þá:  „Þat 
er  nú  ráð  at  minnast  exarhamarshöggsins,  Kolr". 
Þá  hljóp  Kolr  fram  ok  lagði  spjóti  til  Bergs 
ok  kom  í  skjöldinn ;  Bergr  bar  af  sér  skjöldinn 
við,  ok  í  því  lagði  Jökull  til  Bergs  ok  í  háls- 
stefnit  frammi  fyrir  hóstinn;  þetta  sá  Finnbogi 
ok  brá  sverði  ok  hjó  í  sundr  spjótskaftit.    Þór- 

arinn  sótti  at  Þorkatli,  ok  tveir  menn  með  hon- 
um.  Þorkell  varðist  vel  ok  drengilega,  ok  fell 
við  góðan  orðstír.  Bergr  lagði  til  Kols  ok  í 
gegnum  skjöldinn  ok  fyrir  brjóst  Kol,  ok  fell 
hann  á  bak  aftr,  ok  í  þvi  sló  Finnbogi  hann 
með  steini  í  hófuðit,  svá  at  í  smán  mola  lamd- 
ist  haussinn,  ok  fekk  hann  bráðan  bana.  Finn- 
bogi  lagði  þá  til  Jökuls  i  gegnum  skjöldinn  ok 
svá  lærit,  ok  varð  þat  allmikit  sár.  Vilmundr 
sótti  þá  at  Bergi  ákaft  mjök  ok  tveir  menn 
með  honum.  Bergr  lagði  til  annars  ok  í  gegn- 
um  hann ;  í  þvi  var  annarr  kominn  upp  at  baki 
honum;  Bergr  snaraðist  þá  við,  ok  slæmdi  til 
hans  sverðinu  annarri  hendi  ok  tók  sundr  í 
miðju.  Vilmundr  lagði  þá  til  Bergs,  ok  þat 
sér  Finnbogi,  at  hann  var  hlífarlauss,  ok  snýrr 
þar  til,  ok  í  því  leggr  Vilmundr  í  gegnum  Berg 
ok  kippir  at  sér  sverðinu.  Bergr  leit  til,  ok 
brosti  at  ok  mælti:  „Minni  verðr  nú  liðveizla 
min  við  þik,  Finnbogi  frændi,  enn  ek  vilda, 
ok  vel  hefir  þú  alit  mik  í  vetr".  Hannvefr  at 
sér  klæðin  ok  sezt  niðr.  Finnbogi  hleypr  at 
Vilmundi  ok  klýfr  hann  í  herðar  niðr.  Jökull 
leggr  þá  til  Finnboga,  enn  annarri  hendi  slær 
hann  með  sverðinu  ok  af  Bergi  höfuðit.  Finn- 
bogi  hjó  til  Jökuls,  svá  at  i  beini  nam  stað. 
Hrafn  litli  var  sárr  mjök,  ok  hafði  drepit  einn 
af  fylgdarmónnum  Þórarins  goða.  Þeir  sóttu 
þá   fim    at    Finnboga;  hann  hjó    þá   til  beggja 

handa,  ok  gekk  í  móti  þeím  it  drengilegsta. 
Þórarinn  gekk  fast  at  móti;  var  hann  fullhugi 
ok  rammr  at  afli.  Finnbogi  sló  hann  með  steini, 
ok  kom  utan  á  vangann,  ok  steyptist  hann 
þegar;  Finnbogi  hjó  eftir  honum,  ok  tók  hann 
sundr  í  miðju;  varð  hann  þá  mannskæðr.  Ok  er 
þeir  höfðu  barizt  um  hríð,  þá  sá  þeir  tíu  manna 
reið,  ok  riðu  ákaflega  mikit;  váru  þeir  þar 
komnir  bræðr  Jökuls,  ok  gengu  þegar  í  milli 
þeira.  Jökull  var  þá  óvígr  ok  harðla  mjök  sárr; 
stóðu  þeir  fim  upp  ok  allir  mjök  sárir.  Finn- 
bogi  var  mjök  inóðr  enn  ekki  sárr.  Þórir 
mælti:  „Hér  eru  vorðin  tíðendi  mikil  ok  óþörf". 
Finnbogi  svarar:  „Vorðin  eru  þau,  at  ek  mun 
aldri  bætr  bíða,  ok  þat  hafða  ek  ætlat  nú,  at 
vit  Jókull  mundim  eigi  oftar  finnast  þurfa,  enn 
nú  mun  þat  á  yðru  valdi".  Þórir  kvað  þá 
hætta  skyldu;  duga  þeir  þá  at  þeim  mönnum, 
sem  lífs  var  ván.  Finnbogi  flytr  heim  Berg 
frænda  sinn  ok  heygir  hann  skamt  frá  Borg; 
stendr  þar  enn  haugr  hans.  Spyrjast  nú  þessi 
tíðendi,  ok  þykkir  fundr  enn  harðasti  vorðinn, 
ok  Finnbogi  hafa  enn  sýnt  þat,  at  hann  er  af- 
burðarmaðr  annarra  manna  i  sinni  framgöngu. 
Döllu  þótti  mikill  skaði  um  bónda  sinn;  hon 
bað  Finnboga  fá  sér  Gunnbjörn  son  sinn  til 
fóstrs ;  þótti  sér  þat  yndi,  at  hafa  með  sér  nökk- 
urn  Bergi  skyldan.  Bnn  með  því  at  Finnbogi 
vissi,  at  hon  var  rík  mjök  ok  stórauðig,  ok  þat 

annat,  at  hon  hafði  sárt-'  af  beðit  ok  mikit  af 
hlotit  þeira  fundi,  þá  lætr  hann  þat  eftir  henn- 
ar  bæn ;  fær  henni  í  hendr  Gunnbjórn  son  sinn ; 
var  hann  þá  sex  vetra  eða  sjau.  Hann  fekk 
henni  ok  í  hendr  íimtán  hundruð  mórend,  ok 
fimtán  vararfeldi,  ok  sendi  Bárði  á  Grænmó. 
Eftir  þat  fór  hon  utan,  ok  átti  enn  bezta  garð; 
skar  hon  þegar  Gunnbirni  skrúðklæði  ok  skarlat. 
Hon  fór  norðr  á  Grænmó,  ok  færði  Bárði  bónda 
gjafirnar;  leiztBárði  allvel  á  sveininn.  Ok  þat 
var  einn  dag,  at  Bárðr  spurði,  hvárt  Gunnbjörn 
vildi  glima  við  annan  pilt.  Hann  bað  Döllu 
ráða.  Síðan  glíma  þeir  þrjár  lotur,  ok  þótti 
Bárði  mjök  jafni,  ok  bað  þá  hætta.  Gunn- 
björn  kvaðst  eigi  hætta  vilja,  ok  hleypr  undir 
ok  rekr  niðr  svá,  at  þegar  gengu  í  sundr  þrjú 
rifin  í  piltinum;  hann  kvaðst  þá  hætta  vilja. 
Bárðr  kvað  ekki  logit  til  föðursins,  ok  gaf  hon- 
um  gullhring,  er  stóð  sex  aura,  ok  kvað  gott 
í  vánum  síðar,  at  hann  mundi  afbragðsmaðr 
verða;  kvað  þenna  verit  hafa  fimtán  vetra  ok 
þó  enn  knásta,  enn  Gunnbjörn  var  þá  átta  vetra. 
Eftir  þat  fara  þau  á  brott  með  enum  beztum 
gjöfum.  Vex  Gunnbjörn  upp  með  Döllu  þartil 
at  hann  er  tólf  vetra;  var  hann  þá  svá  mikill 
ok  sterkr,  (at  hann  þótti)  mikit  albragð  annarra 
manna.  Eauðr  hét  víkingr,  er  beðit  hafði 
Döllu,  ok  hafði  Gunnbjörn  fyrir  sezt  skarplega, 
ok  hafði  Rauðr  brott  farit  í  illu  skapi.    Nú  er 

svá  komit,  at  Dalla  fær  Gunnbirni  skip  ok  legst 
hann  í  hernað,  ok  er  hverjum  fræknari  í  fram- 
göngu;  herjar  hann  á  víkinga,  hvar  sem  hann 
kemr  fram;  ok  at  áliðnu  sumri  finnast  þeir 
Rauðr  vikingr  undir  ey  einni ;  slær  þegar  í  bar- 
daga  með  þeim;  hafði  Rauðr  dreka  ágætan; 
var  hann  bæði  harðr  ok  illr  viðreignar;  fellr 
lið  af  hvárumtveggjum.  Þá  mælti  Gunnbjörn: 
„Viltu  glíma  við  mik,  Rauðr"  ?  „Hversu  gamall 
ertu"?  segir  Eauðr.  „Ek  em  nú  tólf  vetra", 
segir  hann.  „Þá  þykki  mér  til  lítils  vera  eða 
engis  at  glíma  við  þik;  enn  þó  skaltu  ráða". 
Eftir  þat  taka  þeir  at  glíma  lengi,  ok  er  Gunn- 
björn  aflaminni  ok  forðar  sér  meir.  Rauðr  sækr 
með  ákefð  ok  þar  til  at  hann  mæðist.  Gunn- 
björn  sækirþáeftir  megni  þar  tilerRauðr  fellr; 
Gunnbjörn  hafði  einn  tygilkníf  á  hálsi,  er  fóstra 
hans  hafði  gefit  honum;  ok  með  þvi  at  hann 
hafði  ekki  vápn  til,  þá  tekr  hann  þenna  litla 
kníf  ok  sker  af  Rauði  höfuðit  með.  Eftir  þat 
tekr  Gunnbjórn  dreka  þann  enn  góða  ok  alt 
þat  góz,  er  Rauðr  hafði  átt,  enn  lætr  fara  menn 
í  friði  með  sitt  góz,  ok  kalla  þeir  hann  enn 
bezta  dreng.  Ferr  hann  um  haustit  til  fóstru 
sinnar;  sitja  þar  um  vetrinn  glaðir;  skortir  eigi 
fé  ok  gott  yfirlæti. 

36.  Svá  er  sagt,  þá  er  kristni  var  boðuð  á 
Islandi,  sá  fagnaðr,  er  öllum  hefir  mestr  vorðit, 
at  engi  varð  fyrr  til  né  skjótari   enn  Finnbogi 

enn  ramrni  at  játa  því  með  Þorgeiri  móður- 
bróður  sínum;  var  hann  ok  jafnan  síðan  for- 
mælandi  þat  at  styrkja  ok  styðja,  sem  hinir  á- 
gætustu  menn  boðuðu;  varð  ok  sjálfr  vel  krist- 
inn.  Þat  er  sagt  eftir  fall  Bergs  ins  rakka, 
at  Hallfríðr  fæddi  barn ;  lét  Finnbogi  þegar  kalla 
eftir  Bergi  frænda  sínum;  unni  hann  honum 
einna  mest  sona  sinna.  Bersi  hét  maðr;  hann  bjó 
í  Hvammi  í  Vatnsdal;  hann  var  skyldr  þeim 
Hofsveinum;  höfðu  þeir  kvæntan  hann  ok  lagit 
til  fé  með  honum;  hafði  hann  áðr  verit  hleypi- 
piltr  þeira  bræðra;  enn  var  nú  vorðinn  gildr 
maðr  ok  lagamaðr  mikill.  Þéssi  maðr  eggjaði 
þá  bræðr  jafnan  til  mótgangs  við  Finnboga. 
Jökull  lá  lengi  í  sárum,  ok  varð  þó  heill.  Þess 
er  getit  eitthvert  sinn,  at  Finnbogi  hafði  riðit 
til  Gnúps  at  finna  Sigurð,  ok  áðr  hann  riði  á 
brott,  kemr  hann  í  Hvamm  at  finna  Bersa,  ok 
mælti:  „Svá  er  mér  sagt,  Bersi,  at  þú  sér 
mjók  spillandi  um  lyndi  frænda  þinna,  ok  mjök 
æsandi  þá  á  hendr  mér;  enn  þar  sem  þú  ert 
lítilsverðr  hjá  þeim,  þá  skal  ek  svá  finna  þik 
eitthvert  sinn,  at  þú  skalt  aldri  þrífast".  Bersi 
segir:  „Ek  hefi  lítit  atgert  hér  til,  enn  þat 
skal  vita  ok  til  eiga  at  segja,  at  engí  skal  þér 
grimmari  enn  ek".  Finnbogi  sat  á  baki  ok  reið 
at  honum  ok  sló  hann  kinnhest,  svá  at  þegar 
fell  hann  í  óvit,  ok  kvað  Finnbogi  ekki  vápn 
á  hann  berandi;    bað    hann    svá    annars    verra 

bíða;  ríðr  hann  heim  ok  lætr  kyrt  nm.  Þat 
var  einn  tíma,  at  þau  Finnbogi  ok  Hallfríðr 
ríða  norðr  til  Ljósavatns;  tók  Þorgeirr  við  þeim 
báðum  höndum,  ok  varð  þeira  kvámu  stórlega 
feginn.  Litlu  síðar  kom  þar  sendimaðr  utan 
ór  Vík,  ok  sagði  Ásbjórn  krankan  mjök,  ok 
bað  Þorgeir  koma  út  þangat,  enn  þau  vissu 
eigi,  at  Finnbogi  væri  þar  kominn.  Eftir  þetta 
ríða  þau  út  öll  saman ;  verðr  alt  fólk  þeim  stór- 
lega  fegit,  ok  var  Ásbjórn  mjök  sjúkr;  skipar 
hann  til  um  þá  hluti,  sem  hann  vildi  sín  um- 
ráð  standa  láta;  sagði,  at  Finnbogi  átti  fé  at 
taka  alt  eftir  hans  dag,  ok  kvað  honum  unna 
stórvel  at  njóta;  bað  þau  hjón  gera  þat  tillæti 
við  sik,  at  láta  heita  eftir  honum;  kvaðst  þess 
vænta,  at  nökkur  hamingja  mundifylgja.  Eftir 
þat  fá  þeir  honum  prest  at  veita  honum  þá 
hluti,  er  hann  þurfti  nauðsynlega,  ok  síðan 
þröngir  hann  sóttin,  svá  at  þar  af  deyr  hann; 
bjuggust  síðan  brott  með  lík  hans,  ok  fór  fjöldi 
með  utan  þaðan.  Ok  er  þeir  ríða  utan  Flat- 
eyjardalsheiði,  ok  um  kambinn  Almannakamb, 
-  enn  annarr  heitir  Finnbogakambr,  —  þá 
bafi  Þorgeirr  þá  stíga  af  hestum  sínum;  var 
veðrit  gott  ok  heitt,  ok  mæddust  hestarnir  und- 
ir  börunum;  þeir  gerðu  svá.  Þá  mælti  Þor- 
geirr  til  Finnboga:  „Með  því  frændi,  at  þat 
er  líkara  at  frestist  kvámur  þínar  norðr  hingat, 
þá  viljum  vér  biðja  þik,  at  þú  sýnir  hér  nökk- 

ura  aflraun,  er  bæði  eru  hjá  frændr  þínir  ok 
vinir".  Finnbogi  spurði,  hvat  hann  vildi  helzt 
at  hann  gerði,  eða  vili  þér  at  vér  glímim? 
Þorgeirr  kvað  þat  ekki  gaman  mundu  vera. 
Finnbogi  leggr  þá  af  sér  kápuna;  var  maðrinn 
bæði  mikill  ok  veglegr,  miðmjór  ok  herðibreiðr, 
limaðr  manna  bezt  ok  hærðr  vel,  hverjum  manni 
fríðari  ok  hinn  kurteisasti,  ok  allra  mannaher- 
mannlegastr  undir  vápnum;  ok  þat  viljum  vér 
segja,  at  fáir  eða  engir  muni  sterkari  verit  hafa 
á  íslandi,  þeira  er  einhamir  hafa  verit.  Finn- 
bogi  gengr  þar  at  sem  einn  steinn  mikill  stóð 
jarðfastr;  hann  hnykkir  upp  steininum,  ok  sýnd- 
ist  flestum  mönnum  ólíklegr  til  hafs  fyrirvaxt- 
ar  sakir ;  hann  tekr  tvá  steina  ok  leggr  á  hinn 
mikla  steininn,  tekr  upp  alla  saman  á  bringu 
sér,  og  gengr  með  eigi  allskamt,  ok  skýtr  niðr 
siðan,  svá  at  steinninn,  gekk  eigi  skemra  niðr 
enn  tveggja  alna  niðr  í  jörðina,  ok  heyrumvér 
þat  sagt,  at  lítil  merki  sjái  nú  þess  ens  mikla 
steinsins,  enn  hina  sjái  tvá,  er  hann  lagði  á 
ofan.  Þorgeirr  bað.  hann  hafa  þökk  fyrir,  — 
„er  þat  likast,  at  þessi  aflraun,  þó  at  þú  kallir 
eigi  mikla,  sé  uppi  með  ísland  er  bygt  ok  þitt 
nafn  kunnigt  hverjum  manni".  Eftir  þat  búa 
þeir  ferð  sína,  ok  létta  eigi  fyrr  enn  þeir  koma 
til  Ljósavatns;  var  Ásbjörn  jarðaðr  okþótti  verit 
hafa  it  mesta  mikilmenni.  Enn  þat  varð  ráð  þeira, 
atvilja  Þorgerðar,  athon  skyldi  búa  á  Eyri  með 

umsjá  Þorgeirs  bróður  síns.  Ok  eftir  þat  býst 
Finnbogi  heim  með  sitt  föruneyti;  þiggja  þau 
þar  ágætar  gjafir,  ok  skilja  með  mikilli  vináttu 
ok  ríða  þá  til  Eyjafjarðar;  fann  Hallfriðr  þar 
frændr  sina  ok  vini,  ok  þágu  góðargjafir.  Síð- 
an  ríða  þau  vestr  til  Víðidals,  ok  koma  heim 
til  Borgar;  varð  alt  fólk  þeim  stórlega  fegit. 
Pann  sama  vetr  fæddi  Hallfríðr  sveinbarn  ok 
skyldi  heita  Ásbjörn,  ok  var  enn  vænlegsti,  ok 
þegar  hann  var  nökkura  vetra  sendir  Finnbogi 
hann  norðr  á  Eyri  til  Flateyjardals  Þorgerði 
móður  sinni;  fæddist  hann  þar  upp  ok  kváng- 
aðist,  ok  var  it  mesta  hraustmenni.  Er  þar 
komin  mikil  ætt  frá  honum  ok  stórmenni.  Þau 
Finnbogi  áttu  ok  son  er  Þorgeirr  hét,  ok  kallaðr 
eftir  Þorgeiri  goða;  ok  þat  vilja  menn  segja, 
at  þau  ætti  sjau  syni,  ok  alla  ina  efnilegstu 
menn  ok  ina  hraustustu. 

37.  Á  einu  sumri  kom  skip  i  Hrútafjörð, 
ok  átti  sá  maðr  hálft,  er  Loðinn  hét,  enn  hálft 
átti  Gunnbjórn  Finnbogason;  ferr  hann  þegar 
heim  til  Borgar  ok  verða  þau  hjón  honum  stór- 
lega  fegin.  Loðinn  ferr  til  Hofs  með  annan 
mann,  ok  þá  vist  méð  Jókli.  Gunnbjörn  var 
hverjum  manni  meiri  ok  vænlegri,  ok  líkr  mjök 
föður  sínum;  var  hann  þá  fimtán  vetra  gamall. 
Svá  er  sagt,  at  leikar  váru  i  Hvammi  at  Bersa, 
er  fyrr  var  getit;  svá  var  ok  jafnan  leikit  at 
Hofi.     Gunnbjörn  reið  jafnan  til  leika  í  Hvamm : 

ok  þótti  Finnboga  þat  hvergi  betr  er  hann  fór 
jafnan  einglega;  bað  hann  gera  annathyárt  at 
fara  eigi  eða  margmennari  ella.  Bersi  var  jafn- 
an  í  illu  skapi  er  hann  kom,  ok  lét  sem  dólg- 
legast.  Þat  var  einn  dag,  ér  Gunnbjörn  reið 
vestan  til  Hvamms  til  leiks  ok  fjórir  húskarlar 
með  honum;  kómu  þeir  í  Hvamm,  ok  varkom- 
inn  fjöldi  leikmanna.  Þar  var  kominn  Jökull 
frá  Hoíi  ok  hans  menn  ok  var  talat  margt  um 
glímur.  Spurði  Jökull,  ef  Gunnbjörn  vildi 
glíma,  —  „muntu  vera  sterkr  maðr  sem  faðir 
þinn".  Hann  kvað  lítinn  knáleik  sinn;  kvaðst 
ok  eigi  vera  gamall  mjök.  Þá  mælti  Bersi: 
„Þat  þykkir  oss  ráð,  at  þeir  Gunnbjörn  glími 
ok  Jökull;  mun  hann  vera  vel  knárr,  þar  sem 
hann  er  gon  hans  Víðdæla  goða,  at  engir  skulu 
nú  þora  til  "jafns  at  leika  við;  finnu  vér  þat 
Vatnsdælar,  at  Ingimundr  er  allr,  er  synir  hans 
þola  bæði  sínar  skemdir  ok  annarra  frænda 
sinna".  Eftir  þetta  taka  menn  til  leiks;  var 
Gunnbirni  skipat  í  móti  Jökli;  gengust  þeir  at 
fast  ok  gerðu  langa  lotu  ok  fell  Jökull  á  kné. 
Þá  var  um  rætt,  at  þeir  mundi  hætta  ok  kalla 
jafni.  Jökull  vill  þat  eigi,  ok  gerðu  þeir  lotu 
aðra,  ok  fell  Gunnbjörn  á  kné.  Þá  gengu  menn 
at  ok  báðu  þá  hætta.  Jökull  kvað  ekki  reynt 
vera.  Eftir  þat  taka  þeir  til  it  þriðja  sinn. 
Gunnbjörn  leysir  þá  til  ok  hleypr  undir  Jökul, 
ok  þrífr  hann  upp  á  bringu  sér,    ok   setr   niðr 

innar  við  pallinn  mikit  fall.  Þeir  Jökull  ok 
Bersi  hljópu  til  vápna,  ok  váru  haldnir;  eftir 
þat  skilja  þeir  leikinn;  ríða  þeir  Hofsmenn  þeg- 
ar  í  brott  ok  svá  Bersi.  Gunnbjörn  býst  ok 
heim.  Ingibjörg  hét  heimakona  þar  í  Hvammi, 
væn  ok  vinnugóð,  ok  af  góðum  ættum;  hon 
hafði  jafnan  vel  tekit  við  Gunnbirni,  ok  þjónat 
honum  jafnan  er  hann  kom ;  gerði  hann  ok  jafn- 
an  margtalat  við  hana ;  hon  gekk  at  Gunnbirni 
ok  bað  hann  eigi  riða  ina  sömu  leið  aftr,  sem 
hann  hafði  þangat  riðit — "  er  þat  ætlan  mín  at 
þeir  siti  fyrir  þér".  Hann  kveðst  þat  eigi  hirða, 
—  „man  ek  ríða  sem  leið  liggr  bæði  um  Vatns- 
dal  ok  Víðidal,  hvárt  sem  ek  em  lengr  eða 
skemr  á  íslandi".  Eíða  þeir  brott  ok  þar  til 
er  gatnamót  er,  ok  liggr  þá  önnur  vestr  til 
Vididals;  þar  hlaupa  menn  upp  fyrir  þeim;  var 
þar  Jökull  með  hinn  níunda  mann.  Hann  bað 
Gunnbjörn  af  baki  stíga —  „skal  nú  vita,  hvárt 
þú  ert  betr  vápnfimr  enn  glímufærr".  Gunn- 
björn  kvað  hvárttveggi  með  litlu  móti;  hleypr 
hann  af  baki  ok  hans  menn.  Jökull  lagði  þeg- 
ar  til  hans  í  sfcjöldinn,  enn  skjöldr  hans  var  ör- 
uggr,  svá  at  ekki  gekk  á.  Gunnbjörn  brá 
sverði  ok  hjó  til  Jökuls  ok  klauf  allan  skjöld- 
inn  öðrum  megin  mundriða ;  Jökull  varð  ekki 
sárr.  Þar  er  til  at  taka  sem  Finnbogi  er  heima 
at  Borg.  Hallfríðr  spurði  um  daginn,  hvar 
Gunnbjörn  væri.     Finnbogi  kvað  hann  farit  hafa 

til  leiks;  hon  kvað  slíkt  undarlegt  at  láta  son 
sinn  fara  svá  einslega  í  hendr  óvinum  sínum, 
—  „við  slíka  ójafnaðarmenn  sem  at  eiga  er". 
Finnbogi  kvað  þat  satt  vera;  bað  Hrafn  litla 
taka  hest  sinn;  þat  gerði  hann;  ríðr  Finnbogi 
enn  Hrafn  hljóp  fyrir;  ríðr  haun  vestan  sem 
leið  liggr  þar  til  er  hann  sér  bardagann,  ok  í 
því  er  hann  kom  at,  leggr  Gunnbjörn  til  Bersa 
i  gegnum  skjöldinn  ok  svá  i  lærit,  ok  varð  þat 
mikit  sár.  Þá  lagði  Jökull  til  Gunnbjarnar  í 
skjöldinn,  enn  hann  var  svá  harðr  at  ekki  bítr 
á,  ok  stökk  af  upp  spjótit  ok  í  viðbeinit,  ok 
í  því  kom  Finnbogi  at  ok  leggr  til  Jökuls,  svá 
at  þegar  stóð  í  beini.  Þá  mælti  Finnbogi: 
„Þat  er  nú  ráð  Bersi  at  ganga  vel  fram,  ok 
gjalda  kinnhestinn".  Hann  hjó  þátilBersa,  ok 
af  höfuðit,  svá  snögt,  at  þat  kom  milli  herða 
húskarli  hans,  svá  at  hann  fell  þegar  i  óvit. 
Eftir  þat  er  Finnbogi  svá  ákafr,  at  hann  höggr 
á  tvær  hendr,  ok  eigi  létta  þeir  fyrr  ennfalln- 
ir  eru  fim  fylgdarmenn  Jökuls,  enn  hann  með 
öllu  óvígr.  Þá  mælti  Gunnbjörn  til  Finnboga: 
„Látum  nú  vera,  fyrir  því  at  þeir  eru  nú  yfir- 
komnir,  ok  með  öllu  sigraðir;  er  þér  gott  við 
þat  at  una,  at  Jökull  hefir  jafnan  með  fjöl- 
menni  at  þér  farit,  ok  látit  menn  sína,  enn  bor- 
it  sik  aldri  heilan  af  ykkrum  fundi;  mundi  þat 
ok  mál  manna  í  Noregi  eða  annarsstaðar,  þar 
sem   þú    ert  mest  ágættr  af  hreystiverkum,    at 

þér  væri  lítilræði  í  at  skifta  höggum  við  Vatns- 
dæla,  þó  at  þú  dræpir  hvern  at  öðrum".  Finn- 
bogi  gerir  þetta  eftir  bæn  Gnnnbjarnar,  atþeir 
skilja;  eru  þeir  Jökull  eftir  fjórir  lífs,  ok  allir 
mjök  sárir,  enn  þeir  feðgar  ríða  heim  með  sína 
menn.  Spyrjast  nú  þessi  tíðendi,  ok  er  Jökull 
heim  fluttr  sárr  mjök  með  sína  menn. 

38.  Svá  er  sagt  at  austmenn  verða  þessu 
stórlega  reiðir,  er  Jökull  hafði  setit  fyrir  Gunn- 
birni,  ok  fóru  þegar  á  brott  frá  Hofi,  ok  váru 
at  Gnúpi,  þat  sem  eftir  var  vetrarins.  Ok  um 
sumarit  eftir  á  alþingi  er  talat  um  mál  þeira, 
ok  þótti  mönnum  ekki  þann  veg  mega  fram- 
fara,  at  þeir  dræpist  einart  niðr;  ætluðu  at 
Finnbogi  mundi  eigi  fyrr  létta,  enn  hann  eyddi 
öllum  þeim,  at  nökkurr  þroski  væri  yfir,  enn 
ætluðu  ok  við  ofkapp  Jökuls,  at  hann  mundi 
aldri  af  létta,  hvern  mannskaða  sem  hann  fengi 
þar  til  er  umskifti  yrði  með  þeim.  Var  þá 
leitat  um  sættir  með  þeim,  enn  Jökull  vill  engri 
sætt  játa.  Finnbogi  vill  ok  enga  bjóða;  var 
þá  óhægt  með  þeini  saman  at  koma;  enn  með 
því  at  þeir  Hofsmenn  váru  frændmargir,  enn 
Þorgeirr  dauðr  móðurbróðir  Finnboga,  þá  var 
þat  ráð  höfðingja,  at  Finnbogi  var  gerr  í  brott 
ór  Víðidal,  af  því  menn  ætluðu  at  þeira  vand- 
ræði  mundu  aldri  fyrr  losast  enn  aðrir  hvárir 
leitaði  undan.  Fýsti  Gunnbjörn  föður  sinn  at 
fara  utan;    kvað    hann    þar    mundu  vel  virðan 

hvar  sem  hann  kæmi.    Finnbogi    kvaðst   ekki 

ntan  vilja,  —  „mnn    ek    fylgja   sonnm  mínnm, 

menna  þá  ok  hreysta  eftir  megni".     Svá  er  sagt 

eftir  þetta,  at  Finnbogi  selr  Borgarland,  ok  ferr 

vestr  í  Trékyllisvík,  ok  býst  þar  nm,  ok  reisir 

þar   bæ   fríðan.      Enn    þat    sama    snmar    ferr 

Gnnnbjörn   ntan    með    mikit  fé,    er   faðir  hans 

gaf  honum;  var  þá  Dalla  öndnð,   ok  tók  hann 

þar  við  fé  ölln    eftir  hana.    Hann   kvángaðist, 

ok  átti  þá  konn  er  Ása  hét,   af  hinnm  beztnm 

ættnm;    varð    hann    ágætr    maðr,    ok   nmfram 

flesta  menn  um  alla  atgervi,   ok  er  mikil  saga 

frá  honum.    Þau  Finnbogi    og    Hallfríðr    áttu 

sjau  syni;  var  Gunnbjörn  elztr,  annarr  Eyjólfr, 

þriði   Þórir,    fjórði    Ásbjörn,    fimti  Bergr,    sétti 

Þorgeirr,  sjaundi  Þorgrímr;  ok  váru  allir  hinir 

vænlegstu    menn.      Finnbogi    gerðist     formaðr 

vestr  þar,    ok   vildu  svá  allir  sitja    ok    standa 

sem  hann  vildi,  ok  þótti  þeim  þar  harðla  gott. 

Þórir  son  Finnboga  var  jafnan  með  Möðrvelling- 

um,  frændum  sínum,  ok  þat  hófum  vér  heyrt, 

at  hann  væri  með  Eyjólfi  halta  í  Melrakkahóls 

bardaga,  ok  var  mikill  maðr  ok  sterkr.     Öllum 

sonum    sínum  fekk  Finnbogi  hina  beztu  kosti, 

því  at  hann  var  hverjum  manni  auðgari,  ok  átti 

betri  gripi  enn  aðrir  menn;    var   hann   ok  enn 

mesti  skartsmaðr  í  búningi.     Hrafn  litli  var  með 

Finnboga  meðan  hann  lifði     ok    var   bæði  frár 

ok  skygn  ok  glöggþekkinn.     Finnbogi  var  bú- 

tí 

maðr  mikill,  ok  lét  mjök  sækja  útróðra;  var  ok 
skamt  at  sækja,  því  at  mjök  svá  mátti  kasta 
á  land.  Finnbogi  gerðist  þá  hniginn  nökkut, 
ok  var  þó  hinn  gildasti;  gerðist  þá  mjök  fjöl- 
bygt  í  víkinni;  var  þá  hálfr  fjórði  tögr  bæja, 
bæði  miklir  ok  góðir.  Var  þar  stórlega  fjöl- 
ment;  gerðist  Finnbogi  þar  höfðingi  ok  stjórn- 
armaðr  yfir  því  fólki,  ok  váru  honum  þar  allir 
velviljaðir.  Hann  kallaði  þann  bæ  á  Finnboga- 
stöðum,  er  hann  bjó  á,  ok  var  bæði  mikill  ok 
skörulegr.  Finnbogi  lét  gera  kirkju  mikla  á 
bæ  sínum,  ok  fekk  prest  til,  ok  helt  hann  vel 
ok  sæmilega  at  öllu  því  er  honum  til  heyrði. 
39.  Frá  því  er  sagt  eitthvert  vár,  at  maðr 
kemr  á  Finnbogastaði  til  gistingar;  var  hann 
mikill  maðr  ok  knálegr ;  hann  gekk  fyrir  Finn- 
boga  ok  kvaddi  hann  vel.  Finnbogi  tók  kveðju 
hans,  ok  spurði  hverr  haun  væri.  Hann  kvaðst 
Þorgrímr  heita,  ok  vera  vatnsdælskr  maðr,  ok 
vorðinn  sekr  á  þingi.  Finnbogi  spurði,  hverr 
hahn  hefði  sektan.  Þorgrímr  kvað  þá  Hofs- 
sveina  þat  gert  hafa.  Finnbogi  spurði,  hvat 
hann  ætlaðist  þá  fyrir.  .Hann  kveðst  eigi  vita 
svá  gerla;  kvaðst  hafa  leitat  til  margra  höfð- 
ingja,  ok  vildu  honum  engir  asjá  veita,  —  „nú 
spurða  ek  at  þú  værir  ágætari  enn  flestir  menn 
aðrir,  ok  sýndist  mér  ráð  at  koma  á  yðvarn 
fund;  nú  vil  ek  biðja  yðr  viðtöku  ok  nökkurr- 
ar  ásjá".     Finnbogi  segir:     „Ekki  mun  þat  ráð- 

legt  at  taka  við  sekum  manni;  hefi  ek  okjafnan 

haft  mikinnmótgangafVatnsdælum,  þó  at  ek  hafi 

minna   til   gert   enn    haldit    skógarmanni  fyrir 

þeim;    er   þat   nú  bezt  at  skili  með  oss,  þó  at 

hvárirtveggju  hafi  mikit  látit  fyrir  öðrum;  eða 

ertu  at  nökkuru    íþróttamaðr"  ?     Hann  kvaðst 

engi  iþróttamaðr  vera,  —  „enn  ef  ek  skal  all- 

lítit  til  finna,  þá  þykist  ek  garð  leggja  eigi  verr 

enn  annarr  maðr;    hefi   ek   ok  þat  mjök  gert, 

ok  hefir  enn  engi  fallit,  heldr  setna  þeir  i  jörð 

niðr".    Finnbogi  segir:     „Þat  þyrfti  hér  mjök 

at  gera;    því    at   um  túnit    er  engi  garðr,  enn 

mjök    ágengt".    Þorgrímr  bað  hann   til   hætta, 

hvé  honum  gætist  at;    ok    svá   varð,    at   hann 

dvaldist  þar,  ok  tók  til  garðlags,   ok  gekk  þat 

bæði  skjótt  ok  vel,  ok  sá  Finnbogi    þat    er    at 

þessu  var  hann  vel  hagr.    Líðr   á  sumarit  þar 

til  er  hann  hefir  gert  um  túnit;  var  þat  tveggja 

mánaða  verk,    ok    þótti  öllum  þeim    sem    sá  it 

mesta  mannvirki  í  þessum  garði.     Þorgrímr  var 

góðr  viðreignar  ok  fáskiftinn.     Hann  spurði  þá 

Finnboga,    hvat    hann    skyldi    þá    athafast,    ok 

kvaðst    gjarna     þar    dvéljast    vilja.      Finnbogi 

kvaðst  eiga  gerði  eitt;    bað   hann   þangat  fara, 

ok  leggja    þar    garð    um.     Þorgrímr  gerði  svá. 

Líðr  nú  áfram.     Ok  einn    dag   gengr  Finnbogi 

á  gerðit.     Þorgrímr  fagnar  honum  vel;   var  þá 

ok  mjök    svá    gert    um    gerðit.     Hann   undraði 

mjök  skjótleik    þessa    manns   ok  hagleik.     Hiti 

6* 

var  mikill  um  daginn,  ok  mælti  Finnbogi :  „Svá 
gerir  mér  þungt  ok  höfugt,  at  ek  má  víst  eigi 
annat  enn  sofa".  Þorgrímr  bað  hann  þá  heim 
fara,  ok  sofa  heima.  Finnbogi  kvaðst  eigi  mega 
við  bindast,  ok  kastar  sér  niðr,  ok  vefr  feldi 
um  höfuð  sér;  sofnar  hann  þegar  fast  ok  hraut 
mikinn.  Þorgrímr  gerði  þá  hark  nökkut  ok 
vaknaði  Finubogi  ekki  við.  Þorgrímr  hleypr 
þá  at  horninu  í  éinum  stað,  ok  kippir  ór  torfu 
ok  þrífr  upp  sverð,  ok  hleypr  at  Finnboga  þar 
sem  hann  lá  ok  höggr  til  hans  sem  hæglegast. 
Finnbogi  svaf  eigi  jafnfast  sem  hann  lét,  eða 
Þorgrímr  hugði,  ok  spratt  upp  í  móti  ok  brá 
feldinum  at  sverðinu,  ok  snaraði  af  honum  þeg- 
ar.  Þorgrímr  hljóp  þá  undir  Finnboga,  ok  þó 
at  hann  væri  sterkr  vel,  þá  átti  hann  þó  eigi 
við  sinn  maka  hér  um,  ok  hafði  Finnbogihann 
skjótt  undir,  ok  spurði  þá,  hvert  eigi  væri  alt 
it  trúasta,  ok  spurði  hvers  ráð  þetta  væri.  Þor- 
grímr  kvað  nú  eigi  leyna  mega,  —  „ok  var 
þetta  ráð  Jökuls;  þykist  hann  þungt  hafa  af 
beðit  yðrum  skiftum;  nú  vil  ek  biðja  þik  griða 
ok  miskunnar  um  mitt  mál".  Finnbogi  segir: 
„Ekki  óttast  ek,  at  mér  verði  skaða  auðit  af 
þér,  enn  þar  sem  þú  ert  sendimaðr  Jökuls  slíks 
erendis,  þá  nenni  ek  eigi  öðru  enn  umskifti 
verði  með  okkr";  tekr  síðan  sverðit,  ok  höggr 
af  honum  höfuð.  Hafði  Þorgrímr  unnit  mikit 
ok  þarft  fyrir  Finnboga,  endavarhonum  miklu 

launat.  Líða  nú  stundir,  ok  spyrr  Jökull  þetta, 
ok  unir  nú  verr  við  enn  áðr;  enn  Finnbogi  sitr 
í  búi  sínu  ok  skortir  eigi  auð  fjár  ok  góða 
virðing. 

40.  Á  næsta  ári  eftir  dráp  Þorgríms  kom 
maðr  til  gistingar  á  Finnbogastaði.  Hann  var 
bæði  mikill  ok  sterklegr,  svartr  ok  heldr  ill- 
mannlegr;  hann  gekk  fyrir  Finnboga  ok  kvad'di 
hann.  Finnbogi  tók  kveðju  hans,  ok  spurði 
hverr  hann  væri.  Hann  kvaðst  heita  Þorbjörn, 
ok  vera  allra  sveita  maðr,  —  „kannast  þá 
margir  við  ef  heyra  viðrnefni  mitt;  em  ek  kall- 
aðr  Sleggjufall.  Finnbogi  spurði,  hvert  hann 
skyldi  fara.  Hann  kvaðst  eigi  vita  gerla ;  kvað 
heldr  harka  fyrirsér — "  emekvorðinn  sekr,  ok 
ferr  ek  nú  svá  sem  leitandi  þess  höfðingja,  er 
mik  vildi  halda.  Finnbogi  spurði,  hverr  hann 
hefði  sektan.  Hann  kvað  þá  hafa  þat  gert 
Vatnsdæla,  syni  Ingimundar;  kvaðst  hafa  barn- 
at  frændku  þéira,  —  „er  ek  því  hér  kominn, 
at  mér  er  mikit  sagt  af  stórmensku  þinni;  vil 
ek  biðja  þik  viðtóku  ok  ásjá".  Finnbogi  segir : 
„Þú  ert  grunbruslegr  maðr,  ok  veit  ek  eigi 
hvárt  þú  lýgr  eða  segir  satt;  verða  oss  vand- 
sén  ráð  þeira  Vatnsdæla,  ok  er  mér  ekki  um 
at  taka  við  þér".  Þorbjörn  segir:  „Þat  er 
svá  sem  þér  segið;  em  ek  ok  ekki  dællegr 
maðr  kallaðr,  ok  heldr  gildr  i  flestum  hlutum 
ok  óvæginn ;  hafa  ok  margir  þat  fundit,  at  mik 

hefir  eigi  áræði  bilat,  enn  gerla  veit  ek  hverr 
maðr  þú  ert,  Finnbogi;  er  þat  ekki  mitt  færi 
at  stríða  við  þik;  ér  ok  ekki  þat  í  ætlan,  heldr 
hitt  at  þiggja  at  yðr  nökkut  heilræði  ok  ásjá 
um  mitt  mál".  Finnbogi  mælti:  „Hvat  er  þér 
helzt  lagit  til  íþrótta"?  Þorbjörn  segir:  „í- 
þróttalauss  em  ek  utan  þat  er  ek  þykist  miklu 
gildari  í  verki  enn  aðrir  menn".  Finnbogi 
mælti:  „Hvat  er  þér  bezt  hent  at  vinna"? 
Þorbjörn  segir:  „Slá  þykist  ek  eigi  minna 
enn  þrír  aðrir,  þeir  er  þó  eru  gildir  í  verki; 
þyki  mér  ok  þat  bezt  at  vinna".  Finnbogi 
segir:  „Hvat  mun  varða,  þó  at  þú  dvelist  hér 
um  hríð,  ok  takir  til  sláttar.  Er  hér  töðuverk 
mikit,  ok  gengr  húskörlum  stórlega  lítt".  Þor- 
björn  kvaðst  þat  gjarna  vilja;  bað  hann  búa 
sér  ljá  ok  orf  sterklegra  enn  öðrum  húskörlum. 
Finnbogi  gerði  svá,  ok  tók  Þorbjörn  tilsláttar, 
ok  þótti  mönnum  þat  með  miklum  ólíkendum, 
hvat  hann  gat  slegit;  sá  Finnbogi  þat,  athann 
hafði  ekki  í  hóli  gilt  í  frásögn  um  sláttinn; 
sló  hann  bæði  mikit  ok  vel;  var  taðan  sváloð- 
in,  at  eigi  varð  minna  af  at  bera ;  sló  Þorbjörn 
jafnan  at  tveim  megin,  ok  þótti  líkari  atgangr 
hans  trollum  enn  mönnum.  Ok  er  hann  hafði 
lokit  heimatöðunni,  spurði  hann,  hvat  hann 
skyldi  þá  at  hafast.  Finnbogi  bað  hann  fara 
þá  á  gerðit;  kvað  hann  þat  flestum  mest  við 
taka.     Fór    hann    á    gerðit,    ok  lét   þar  ganga 

sem  heima.  Öllum  þótti  heldr  ódælt  við  hann, 
enn  við  Finnboga  var  hann  enn  mjúkasti,  ok 
aldri  fann  hann,  at  Þorbjörn  mnndi  um  svik- 
ræði  sitja.  Ok  þess  er  getit  einnhvern  dag,  at 
Finnbogi  gekk  á  gerðit;  fagnaði  Þorbjörn  hon- 
nm  vel;  var  þá  slegin  mjök  taðan,  ok  tóluðust 
þeir  við  um  stund.  Þá  mælti  Finnbogi:  „Nú 
er  enn  sem  fyrr,  svá  syfjar  mik  hér,  at  ek  má 
víst  eigi  upp  standa,  ok  víst  sækir  at  nökkut, 
ok  skal  sofa".  Þorbjórn  mælti:  „Gangit  heim 
bóndi  ok  sofið  þar".  Finnbogi  kastar  sér  niðr 
á  légarðinn,  ok  kastar  á  sik  feldinum,  ok  sofn- 
ar  þegar,  ok  hrýtr  fast.  Þorbjörn  sleggja  berst 
um  fast  á  gerðinu;  hann  gengr  at  brýna  ljá 
sinn,  ok  er  hann  hefir  slegit  um  stund,  rennir 
hann  augum  þar  sem  Finnbogi  lá  ok  þykist 
vita,  at  hann  mun  fast  sofnaðr  vera.  Gerir 
hark  nökkut  ok  vaknar  hann  eigi.  Eftir  þat 
tekr  hann  at  slá  með  ákefð.  1  annat  siun  hvetr 
hann  ljá  sinn  ok  gerir  enn  hark  nökkut,  ok 
sefr  Finnbogi.  Hann  ferr  síðan  ok  slær.  It 
þriðja  sinn  hvetr  sleggja  ljá  sinn  ok  miklu  mest; 
var  léiim  bæði  mikili  ok  sterkr  sem  hinir  beztu 
knífar.  Þorbjörn  þykist  nú  eigi  þurfa  betra 
færi;  hefir  ekki  annat  vápn  enn  ljáinn,  sprettr 
nú  upp  ok  at  Finnboga,  þar  sem  hann  lá,  ok 
ætlaði  skjótt  um  at  ráða.  Ok  í  því  hefr  hann 
upp  sitt  verkfæri  ok  ætlaði  at  reka  á  honum 
miðjum.     Þá  hleypr  Finnbogi  upp  ok  þrífr  um 

orfit  ok  ætlaði  at  snara  af  honum,  enn  þat  gekk 
eigi  fyrr  enn  þeir  skifta  því  með  sér.  Kasta 
þá  brotunum  ok  rennast  á.  Verða  þar  harðar 
sviftingar.  Skilr  Finnbogi  þat,  at  hann  man 
hljóta  at  kosta  afls  í  móti  þessum.  Er  þeira 
atgangr  bæði  langr  ok  harðr,  enn  svá  lyktast, 
at  Þorbjörn  fellr.  Finnbogi  spurði  þá,  hvárt  eigi 
væri  alt  it  trúasta  um  hans  þarkvámu. 
Þorbjórn  kvaðst  ætlat  hafa  að  eigi  skyldi  svá 
hafa  um  skift  með  þeim.  Finnbogi  mælti:  „Skil 
ek  at  þetta  munu  annarra  ráð  fyrir  öndverðu". 
Þorbjörn  kvað  svá  vera,  ok  kvað  Jökul  hafa 
sendansikokheitit  sér  frændkonu  sinnimeð  miklu 
fé,  —  „ef  ek  kæmi  fram  ferðinni.  Nú  vil  ek 
biðja  lífsgriða  fyrir  þat  sem  ek  hefir  illa  gert. 
Mun  ek  ok  eigi  leita  oftaryðr  at  svíkja".  Finn- 
bogi  segir:  „Þó  at  þú  sér  mikill  ok  sterkr,  þá 
óttumst  ek  þó  ekki,  at  þú  verðir  mér  at  skaða- 
manni,  ok  mun  annat  fyrir  liggja.  Enn  þar 
sem  þeir  vilja  enn  ekki  afláta  svikræðum  við 
mik,  þá  er  þat  líkast,  at  umskifti  verði  með 
okkr  eftir  tilgerðum  yðrum  allra  saman".  Þor- 
björn  segir:  „Ekki  skal  ok  biðja  lengr;  má  enn 
aldri  vita,  hverir  fyrir  griðum  eiga  at  ráða". 
Hann  tekr  þá  ok  veitir  umbrot  svá  mikil,  at 
Finnbogi  hugði  þat  at  hann  mundi  upp  komast 
undir  honum,  enn  ekki  var  vápn  til  reiðu. 
Finnboga  var  ekki  um  at  láta  hann  upp,  bregðr 
feldarblaði  sínu  at  barka  honum  ok  bítr  í  sundr. 

Snarar  síðan  höfuð  hans  ok  brýtr  á  bak  aftr, 
ok  linast  hann  heldr  við  slíkar  byxingar.  Síð- 
an  leitar  Finnbogi  at  tygilknifi,  er  hann  hafði 
á  hálsi  sér,  ok  getr  veitt  honum  þar  með  bana. 
Ok  var  bæði,  at  hann  hafði  unnit  mikit,  enda 
hafði  hann  sláttukaup  mikit.  Váttaði  Finnbogi 
þat  síðan,  at  honum  þótti  tvísýnt  verit  hafa, 
hversu  fara  mundi  með  þeim,  ok  þótti  hann 
verit  hafa  it  mesta  trollmenni  við  at  eiga.  Er 
þat  gerði  siðan  kallat  Sleggjufall.  Fréttist 
þetta  skjótt  viða,  þar  sem  Þorbjörn  var  kunn- 
igr.  Þótti  mönnum  Finnboga  þettahafa  auðnu- 
samlega  tekizt  við  slíkan  heljarmann  sem  at  eiga 
var.  Unir  Jökull  illa  við  ok  þykir  mönnum 
hann  því  verra  af  fá  sem  þeir  Finnbogi  eigast 
fleira  við.  Líða  nú  stundir  ok  er  alt  kyrt  ok  tíð- 
endalaust.  Sitr  Finnbogi  nú  í  búi  sínu  með 
góðri  virðingu.  Gerðust  nú  synir  hans  ágætir. 
Var  Þórir  jafnan  með  Möðrvellingum  frændum 
sínum. 

41.  Nú  skal  þar  til  taka,  at  maðr  kom  á 
Finnbogastaði  til  gistingar,  sem  oft  kunni  til 
at  bera.  Finnbogi  spurði  þenna  mann  at  nafni, 
enn  hann  kvaðst  Vermundr  heita,  austfirzkr 
maðr  at  ætt.  Kvað  föður  sinn  þar  búa.  Þessi 
maðr  var  ekki  mikill  vexti,  kviklegr  ok  skjót- 
legr.  Hann  bað  Finnboga  viðtöku,  kvaðstvera 
sekr  maðr  ok  kvað  Brand  hinn  örva  Vermund- 
arson  hafa  sektan  sik    fyrir  þat  er  hann  veitti 

manni  áverka  honum  skyldnm, —  „enn  ek  á  nú 
hvergi  transt  eða  halds  ván".  Enn  Finnbogi 
kvaðst  lítit  gerast  nm  hlaupandi  menn  ok  þótt- 
ist  illa  á  brendr  lygðum  þeira, —  „enn  þó  heyrða 
ek  getit  þessa  á  sumri,  at  maðrinn  hafði  sekr 
vorðit;  er  Brandr  ágætr  maðr  ok  vinsæll,  ok 
man  þykja  sér  misboðit  í,  ef  þú  ert  haldinn". 
Þessi  maðr  sótti  mjök  eftir  ok  bað  sér  líknar 
ok  ásjá,  ok  kvað  marga  sér  þangat  hafa  vísat, 
enn  kvaðst  lítt  at  tekinn,  ef  engi  hjálpaði  hon- 
um.  Finnboga  þótti  lítilmannlegt  at  synjahon- 
um,  enn  leizt  maðr  ekki  geigvænlegr,  þó  at 
hann  lygi,  ok  bað  hann  dveljast  þar  nökkurn 
tíma,  ef  hann  vildi;  kvaðst  ætla,  at  Brandr 
mundi  taka  fé  fyrir  manninn,  ok  mundi  eigi 
með  kappi  sækja  er  maðr  var  ekki  mikilshátt- 
ar.  Varð  hann  þessu  feginn  ok  var  hægr  ok 
fylgjusamr  Finnboga.  Líðr  sumarit  ok  mjök  á 
vetrinn  ok  gerði  færðir  góðar.  Fréttir  Brandr 
þetta,  at  Finnbogi  hefir  tekit  við  manninum, 
ok  sendir  þegar  menn  á  fund  hans  ok  bað  hann 
lausan  láta  manninn  ok  halda  eigi  með  kappi 
fyrir  sér;  kvaðst  vilja  góðu  við  hann  skifta  ok 
upp  gefa  sakarstaðinn  þann  sem  til  heyrir,  ef 
FinnbQgi  gerði  þetta  eftir  hans  bæn.  Finnbogi 
kvaðst  eigi  nenna  at  láta  hann  lausan  á  vetr- 
ardegi;  kvaðst  vilja  bjóða  fé  fyrir  manninn,  svá 
at  Brandr  þættist  vel  sæmdr  af,  ok  kvað  þá 
vel  semja  mundu  þá  er  þeir  fyndist.     Fara  nú 

sendimenn  aftr  með  þessum  erendum,  ok  verðr 
Brandr  stórlega  reiðr,  ok  lét  þau  orð  um  fara, 
at  Finnboga  skyldi  eigi  duga  at  halda  þann 
mann,  er  hann  vildi  sækja.  Var  hann  hinn 
bráðasti  ok  kappsmaðr  mikill,  þegar  honum  þótti 
móti  sér  gért;  kvað  þá  svá  finnast  skyldu,  at 
Finnboga  þætti  þessu  ver  ráðit.  Finnbogi  lét 
sem  hann  vissi  eigi,  þó  at  hann  heyrði  slíkt 
talat,  ok  gerði  enga  breytni  á  háttum  sinum. 
Líðr  af  vetrinn  ok  mjök  svá  sumarit,  ok  sitr 
Finnbogi  um  kyrt.  Hann  hafði  jafnan  mann- 
mart  með  sér,  ok  lét  ílesta  nökkut  stunda.  Lét 
mjök  sækja  sjóinn.  Var  þat  auðvelt,  því  at 
skamt  þurfti  undan  at  róa.  Þat  var  einn  dag 
um  haustit,  at  menn  váru  allir  í  brott  af  bæn- 
um,  sumir  á  sjó,  enn  sumir  til  annarra  nauð- 
synja.  Finnbogi  var  heima  ok  Vermundr  hjá 
honum  ok  ekki  fleira  karla.  Þá  mælti  Finn- 
bogi :  „Svá  er  mér  þungt  í  dag  sem  þá  jafnan 
er  at  sækir  nökkut,  ok  skal  nú  sofa  í  dag". 
Vermundr  mælti :  „Svá  segir  mér  hugr  um  sem 
Brandr  muni  eigi  Ijúga  stefnuna,  ok  mun  hon- 
um  eigi  ór  minni  munat,  hvar  ek  em  niðr 
kominn,  ok  er  þat  ilt,  bóndi,  ef  þér  komið  í 
nökkura  hættu  fyrir  mínar  sakir".  Fjnnbogi 
kvað  ekki  þat  vera  mundu;  kasiar  hann  sér 
niðr  ok  sefr  þegar.  Þar  var  ekki  langt  mjök 
meðal  fjalls  ok  fjöru;  vóru  þar  hjallar  þrírupp 
gegnt    bænum,    ok   mátti  þar  einum  megin    at 

ríða.  Vermundr  gekk  út  ok  sást  um.  Hann  sá 
upp  á  enn  efsta  hjallann,  at  annathvárt  var 
hvirfilvindr,  ella  riðu  menn  mjök  margir  saman. 
Hann  gekk  þá  inn  ok  gerði  nökkut  glamm  ok 
vaknaði  Finnbogi  og  spurði  hvat  hann  vildi. 
Hann  sagði  hvat  hann  hafði  sét.  Finnbogi  bað 
hann  at  hyggja,  ok  kvaðst  sofa  verða  enn.  Ver- 
mundr  gekk  út  ok  inn  ok  sá  þá  mannareiðina. 
Váru  þeir  þá  komnir  á  miðhjallann.  Hann 
gekk  þá  inn  ok  sagði  Finnboga  mannareiðina. 
Hann  kvað  þat  vel  vera  mega,  —  „er  hingat 
jafnan  mikil  ferð  á  haustum  at  skreiðarkaup- 
um.  Ok  er  nú  ván  þeira  sem  mest,  enda  má 
ek  ekki  annat  enn  sofa  sem  mik  lystir".  Ver- 
mundr  gekk  brott,  ok  var  úti  um  stund,  kom 
inn  ok  sagði  Finnboga,  at  þeir  váru  þá  komnir 
á  enn  neðsta  hjallann,  —  „ok  ek  kenda  Brand 
enn  örva  Vermundarson  með  hálfan  þriðja  tög 
manna  vel  búna  at  vápnum;  hefir  þú  vel  ok  stór- 
mannlega  mér  veitt,  sem  guð  þakki  þér.  Nú 
em  ek  lítils  verðr  hjá  yðru  sundrþykki.  Vil 
ek  miklu  heldr  ganga  á  vald  Brands;  er  hann 
drengr  góðr  ok  mun  honum  nökkurn  veg  vel 
fara;  enn  hann  er  enn  mesti  kappsmaðr  þegar 
er  þráfyndir  menn  eru  í  móti".  Finnbogi  segir: 
„Ekki  munu  vit  hvata  at  því  at  gefast  upp 
fyrir  Brandi ;  munu  vér  áðr  hafast  orð  við  ok 
mun  Brandr  þiggja  sæmileg  boð,  enn  ef  hann 
vill  eigi  þat,  þá  er  slíkt  sjáanda,  enn  ek  ernú 

fullsvefta  ok  skal  eigi  liggja  lengr".  Sprettr 
upp  ok  tekr  vápn  sín  ok  þeir  báðir  ok  ganga 
út  ok  upp  at  brekkunum.  Var  þar  gil  mikit 
ok  kambr  at  ofanverðu  ok  mátti  einum  megin 
at  sækja.  Gengu  þeir  Finnbogi  þar  á  upp. 
Þeir  Brandr  sá  mennina  er  heiman  gengu  ok 
þóttust  þegar  vita,  at  Finnbogi  mundi  vera,  er 
bæði  var  mikill  ok  sterklegr,  ok  víkja  þegar 
eftir  þessum  mönnum.  Kvaðst  Brandr  ætla,  at 
auðveldleg  mundi  verða  þeira  ferð.  Hallfríðr 
hafði  heyrt  viðtal  þeira  Finnboga  áðr  þeir 
gengu  heiman,  ok  sendi  hon  pilt  á  næstu  bæi, 
at  biðja  menn  þangat  koma;  svá  ok  mátti  heyra 
kall  á  skipin;  bað  hon  segja,  at  Finnbogi  mundi 
manna  við  þurfa.  Svá  er  sagt,  áðr  þeir  koma, 
at  Finnbogi  hafði  leyst  upp  steina  nökkura,  ok 
er  Brandr  kom  at,  fagnaði  Finnbogi  honum 
harðla  vel.  Brandr  tók  kveðju  hans.  Finnbogi 
spurði  at  erendum.  Brandr  kvað  honum  þau 
áðr  kunnig  vera;  kvaðst  sækja  mann  þann,  er 
hann  hafði  sektan,  enn  kvað  Finnboga  hafa 
haldið  með  kappi  móti  sér ;  kvaðst  nú  ætla  eftir 
at  leita,  þó  at  hann  vildi  halda,  —  „enn  með 
því,  Finnbogi,  at  þú  ert  ágætr  maðr  fyrir  margra 
hluta  sakir,  þá  vil  ek  bjóða  þér  nú  sem  í  fyrstu, 
at  þú  látir  manninn  lausan  ok  nú  í  mitt  vald. 
Man  ek  þá  ekki  kæra  við  þik  um  bjargir  við 
hann,  heldr  heita  þér  minni  vináttu  ok  liði,  ef 
þú  kant  þurfa".  Finnbogi  segir:  „Þetta  er  boðit 

vel  ok  drengilega,  sem  ván  er  at  þér,  enn  þar 
sein  ek  lét  hann  eigi  lausan  í  fyrstu  er  yður 
orð  kómu  til,  þá  vil  ek  þessu  skjótt  neita.  Vil 
ek  bjóða  nú  sem  þá,  at  gjalda  fé  fyrir  mann 
þenna  ok  þat  umfram,  at  þú  ráð  sjálfr  féskuld- 
inni;  nenni  ek  eigi  fyrir  metnaði,  með  því  er 
hann  hefir  áðr  verit  með  mér,  at  skilja  nú  ó- 
drengilega  við  hann;  man  yðr  ekki  svá  mikil 
slægja  at  drepa  mann  þenna,  þó  at  þér  fýsist 
þess".  Brandr  segir,  kvað  mann  ekki  mikils 
háttar,  —  „enn  með  því  at  vér  hófum  riðit 
heiman  alt  hegat  til  þin  þessa  erendis,  enn  maðr 
mjök  kominn  á  várt  vald,  er  þat  vænst,  Finn- 
bogi,  er  þú  leggr  mikit  kapp  á  við  þenna  mann, 
er  þér  dragi  þetta  til  dauða;  man  þá  eigi  þykja 
ekki  várt  erindi,  er  vér  leggjum  þik  við  velli". 
Finnbogi  kvaðst  ekki  þat  óttast,  —  „er  þat  ráð 
mitt,  Brandr,  at  þú  gangir  eigi  fyrstr  til  at- 
sóknar  í  móti  mér;  lát  heldr  menn  þína  í  frammi, 
meðan  húskarlar  inínir  vinnast  til".  „Hvathús- 
körlum  er  þat?"  segir  Brandr.  „Sé  ek  ekki 
fleiri  menn  enn  ykkr  tvá  þar  upp  standa". 
Finnbogi  segir:  „Eru.  hér  þó  húskarlar  mínir 
aðrir  sex,  ekki  óknálegir,  ok  eru  samnafnar  mikl- 
ir,  því  at  steinar  heita  allir.  Nú  láttu  í  móti 
þéim  jammarga  þína  húskarla,  ok  vitum  hvárir 
þar  láti  undan  öðrum".  Brandr  segir,  kvaðst 
ekki  mundu  bleyðast  fyrir  því,  þó  at  hann  hót- 
aði  þeim  grjóti.     Er  svá  sagt,  at  til  varð  einn 

af  fylgdarmönnum  Brands  ok  rann  upp  at  þeim 
nöfnum,  eða  eigi  síðr  at  Finnboga  með  fagran 
skjöld  ok  spjót  ok  ætlaði  að  leggja  til  Finn- 
boga.  Hann  tekr  við  einum  steini.  Þessi  maðr 
var  sterkr,  ok  ætlaði  at  bera  frá  sér  skjöld 
inn,  enn  húskarl  Finnboga  var  skjótleik- 
inn  ok  fór  at  snarpt ;  getr  hann  eigi  staðizt 
atfarar  hans  ok  fellr  á  bak  aftr  ok  tumb- 
ar  ofan  í  gilit  ok  fekk  sá  þegar  bana.  Finn- 
bogi  spurði  Brand,  hversu  farit  hefði  með  þess- 
um.  Brandr  kvað  sinn  mann  hafa  ekki  gott 
af  fengit. 

42.  Svá  er  sagt,  atFinnbogi  lét  þáfarahús- 
karla  sína  sex  ok  hafði  hverr  mann  fyrir  sik. 
Finnbogi  spurði  þá  Brand,  hversu  honum  þætti 
at  fara.  Brandr  kvað  eigi  mjök  lasta  þurfa. 
Finnbogi  kvaðst  vilja  bjóða  honum  hin  sömu  boð 
sem  fyrr,  ok  skildi  þeir.  Brandr  kvað  hann  enn 
ekki  óttast  þurfa,  ok  kvað  hann  koma  í  meiri 
raun  mundu  um  þat  er  þeir  skildi.  Finnbogi 
kvað  eigi  þat  til  bera,  at  hann  óttaðist.  Brandr 
bað  menn  sína  fara  kænlega  ok  ganga  upp 
fleiri  jafnfram  ok  sækja  at  skarplegar  ok  kvað 
þat  skömm,  at  jafnmargir  menn  skyldu  lengi 
þurfa  at  sækja  tvá  eina  menn.  Finnbogi  brá 
þá  sverði  ok  varðist  vel  ok  drengilega;  varð 
hann  nökkut  skeinusamari  enn  þeir  hugðu  til, 
ok  er  þeir  höfðu  barizt  um  hrið,  þá  mælti  Finn- 
bogi :    „Menn    fara   þar   neðan  frá  sjánum  eigi 

allfáir,  vápnaðir,  ok  ganga  snúðigt ;  er  þat  ætlan 
mín,  at  þessir  menn  mnni  ætla  til  liðveizlu  við 
mik,  enn  í  móti  yðr,  Brandr,  ok  er  þá  sem 
berr  at,  hvárir  drjúgari  verða".  Brandr  kvaðst 
aldri  hirða  nm  fiskifýlur  hans,  hvárt  væri  fleiri 
eða  færi.  Þá  mælti  Finnbogi :  „Menn  ríða  þar 
enn,  ok  ei(gi)  allfáir  saman,  innan  með  sjánum, 
ok  heldr  geyst;  man  þat  enn  vera  af  várum 
mönnum.  Nú  er  þat  bæn  mín  ok  boð  við  þik, 
Brandr,  at  þú  þiggir  þann  kost,  sem  ek  hefir 
boðit;  vil  ek  selja  þér  sjálfdæmi  ok  ráð  einn 
sætt  þann  veg  sem  þér  bezt  þykir;  er  þat 
ætlan  mín  um  þá  suma,  er  þar  eru  í  ferð,  at 
ærit  fari  geystir,  ef  vér  erum  eigi  áðr  sáttir". 
Brandr  leit  til  ok  sá  at  öllum  megin  dreif  lið  at 
með  geysingi;  sumir  hleyptu,  enn  sumir  runnu, 
slíkt  hverr  sem  mátti.  Þá  mælti  Brandr:  „Aldri 
hirði  ek  um  fjórudýr  yður,  hvar  þau  fara,  enn 
eigi  ætla  ek  þetta  spara  þurfa,  at  vér  ráðim 
einir;  man  þat  mælt,  at  várt  erendi  verðr  þó 
gott,  ef  vér  tökum  sjálfdæmi  af  þvílíkum  manni 
sem  þú  ért,  Finnbogi".  Hann  kvaðst  þat  gjarna 
vilja,  ok  bað  hann  þó  hafa  þökk  fyrir;  gekk 
þegar  í  mót  honum  ok  tókust  í  hendr  ok  sætt- 
ust  at  þeira  manna  vitni,  er  hjá  váru.  Var  þat 
mjök  jafnskjótt,  at  þeir  höfðu  fyrir  skilit  ok 
liðit  dreif  at.  Váru  þar  synir  Finnboga  ok 
margir  aðrir  vinir  ok  frændr;  váru  þeir  þegar 
svo   ákafir,    at  þeir  vildu  veita  Brandi  atgöngu 

ok  drepa  alla.  Finnbogi  gekk  þá  í  milli  ok 
sagði,  at  þeir  váru  sáttir;  bað  þá  eigi  veita  sér 
ólið  í  sinni  tilkvámu.  Var  svá  með  umtali  Finn- 
boga,  at  þeir  sefuðust.  Finnbogi  bauð  Brandi 
þá  til  sín  ok  þat  þá  hann;  sátu  þeir  þar  nær 
viku  glaðir  ok  kátir;  veitti  Finnbogi  þeim  stór- 
mannlega,  ok  eftir  þat  bjóst  Brandr  í  brott. 
Finnbogi  spurði  þá  Vermund,  hvárt  hann  vildi 
heldr  vera  eftir  eða  fara  með  Brandi.  Ver- 
mundr  kvaðst  heim  fýsast  —  „er  Brandr  svá 
góðr  drengr,  at  ek  man  vel  kominn  i  hans  föru- 
neyti  heðan  af;  hefir  yðr  stórlega  vel  til  mín 
farit  ok  hófðinglega,  sem  guð  þakki  yðr.  Býst 
hann  þá  til  ferðar  með  Brandi.  Finnbogi  mælti 
þá  til  Brands:  „Nær  vili  þér  lúka  upp  gerð 
með  oss?"  Hann  segir:  „Þat  vil  ek  gera  á 
þingi  í  sumar;  þykir  mér  þat  metnaðarsamleg- 
ust,  at  segja  þar  upp  sætt  okkrar".  Finnbogi 
bað  hann  fyrir  ráða.  Skilja  þeir  með  blíðu. 
Ríðr  Brandr  heim  i  Austfjörðu  ok  fór  Vermundr 
með  honum;  líðr  af  vetrinn  ok  um  sumaritríða 
menn  til  þings  fjölment.  Koma  þar  Vatnsdælar, 
Þorsteinn  ok  Jökull,  ok  þeir  allir  bræðr  Ingi- 
mundar  synir.  Þar  kom  Brandr  enn  örvi  ok 
Finnbogi  enn  rammi  ok  Eyjólfr  halti  mágr  hans 
ok  mart  annat  stórmenni.  Þat  var  einn  dag, 
at  þeir  Brandr  ok  Finnbogi  fundust  ok  kvödd- 
ust  blíðlega;  spurði  Brandr  um  málaferli  þeira 
Vatnsdæla.     Finnbogi  kvað  kyrt  alt  ok  ákæru- 

laust.  Brandr  bauð  Finnboga  at  leita  umsætt- 
ir  með  þeini  ok  kvað  þá  fullkomna  sína  vini. 
Finnbogi  kvaðst  þat  þiggja  vilja,  ok  einn  dag 
ganga  þeir  Brandr  ok  Finnbogi  okEyjólfr  með 
mikla  sveit  manna  til  búðar  þeira  Vatnsdæla. 
Fagnaði  Þorsteinn  þeim  harðla  vel  ok  tóku  tal 
sín  á  milli.  Hóf  Brandr  þegar  þetta  mál  við 
Þorstein  ok  bað  þá  sættast  við  Finnboga  ok 
kvað  Jökul  ekki  hóf  at  kunna  um  áleitni  við 
slíka  menn.  Brandr  íiutti  bæði  vel  ok  skóru- 
lega;  keeðst  þeim  fylgja  vilja  er  sættast  vildi, 
enn  þeim  mótsnúinn,  er  í  móti  mælti,  ok  bauð 
sik  til  umdæmis  með  þeim.  Jökull  var  tregr 
til,  enn  þó  við  umtal  Brands  ok  þá  miklu  vin- 
áttu  er  með  þeim  var  ok  áeggjan  bræðra  sinna 
—  enn  þó  þóttist  hann  ilt  hafa  af  beðit  í  þeira 
skiftum,  enn  var  ofbeldismaðr  mikill  ok  full- 
hugi,  —  þá  lyktast  þó  með  því  at  þeir  sættust 
heilum  sáttuum.  Skyldi  Brandr  þar  einn  skera 
ok  skapa  þeira  í  millum;  gerði  Brandr  féskuld 
nökkura  á  hendr  þeim  bræðrum  ok  guldu  skjótt 
ok  rösklega.  Er  svá  sagt,  at  siðan  hafi  þeir 
haldit  vináttu  sinni  ok  skiftust  þeir  Jökull  ok 
Finnbogi  gjöfum  við.  Finnbogi  mælti  þá  til 
Brands —  kvað  hann  þá  eigi  fresta  þurfalengr 
at  lúka  um  gerð  þeira  í  millum;  kvaðst  þat  eigi 
vilja  undan  draga  eða  seinka  lengr.  Brandr 
segir  þá:  „Þó  at  þú  sér  vitr  maðr,  Finnbogi, 
þá  þykist  ek  þar  sjá  sumt  er  þú  sér   alt;    eigi 

var  ek  svá  heimskr,  at  ek  sæi  eigi  at  ek  var 
fanginn  ok  allir  mínir  menn,  þá  er  lið  sótti  at 
oss  öllum  megin  með  ákefð,  þar  sem  oss  gekk 
áðr  illa  við  þik  einn,  ok  líkara,  at  vér  hefðim 
eigi  sigrazt;  var  þat  meir  af  ákefð  minni  ok 
ofbeldi,  heldr  enn  ek  sæi  eigi  hvar  komit  var 
eða  hversu  fara  myndi.  Nú  ætla  ek  at  eigi 
skal  svá  mikill  munr  með  okkr,  at  ek  geri 
fé  af  þér  fyrir  þat  er  þú  gaft  mér  líf  ok  mín- 
um  mönnum;  þóttist  ek  meira  verðr  ok  þeir 
allir  enn  einn  lítilsháttar  maðr,  þó  at  ek  vildi 
fyrir  metnaðar  sakir  hafa  sæmd  af  málum  við 
yðr.  Nú  man  ek  eigi  minna  launa  lífgjöfina, 
enn  heita  þér  fullkominni  minni  vináttu  ok  mála- 
fylgd  við  hvern  sem  þú  átt,  eða  þínir  synir,  ok 
skal  okkra  vináttu  aldri  skilja,  meðan  við  erum 
báðir  uppi.  Finnbogi  þakkaði  honum  sína  fylgd 
ok  öll  sín  ummæli  með  fögrum  orðum.  Hann 
gaf  Brandi  gripi  þá  sem  honum  hafði  gefit  Jón 
Grikklands  konungr.  Var  þat  hringr,  skjöldr  ok 
sverð.  Þakkaði  Brandr  honum  stórlega  vel  ok 
skiljast  þeir  þá  allir  með  hinum  mesta  kærleik 
ok  blíðu. 

43.  Þeir  Ingimundar  synir  buðu  Finnboga 
at  fara  vestan  ór  víkinni  ok  kaupa  aftr  landit 
at  Borg  í  Víðidal,  enn  hann  vildi  þat  eigi; 
kvaðst  honum  þar  þykja  harðla  gott;  reið  hann 
með  flokk  sinn  á  Finnbogastaði  ok  sat  um  kyrt, 
ok  þótti  enn  hafa  vaxit  mjök  af  þessum  málum 

öllum  saman.  Finnbogi  varð  gamall  maðr  ok 
þykir  verit  hafa  enn  mesti  ágætismaðr  bæði  á 
afl  ok  vöxt  ok  alla  kurteisi;  kemr  haim  ok 
við  margar  sögur  ok  þykir  verit  hafa  hinn 
frægasti  ok  hinn  ágætasti;  hefir  ok  mörg  stór- 
virki  ok  þrekvirki  unnit,  þó  at  hér  sé  fátt  frá 
sagt.  Er  svá  sagt,  at  hann  bjó  þar  til  elli  ok 
varð  sóttdauðr,  ok  liggr  at  þeiri  sömu  kirkju, 
er  hann  lét  gera,  ok  svá  Hallfríðr  kona  hans, 
enn  synir  þeira  urðu  allir  ágætir  menn  ok  sigldu 
milli  landa,  ok  eru  margar  sögur  frá  hverjum 
þeirra.  Váru  þeir  vel  teknir  með  ríkum  mönn- 
um,  hvar  sem  þeir  kómu,  ok  þóttu  vera  af  gild- 
um  ættum.  Gunnbjörn  Finnbogason  kom  aldri 
síðan  til  Islands;  gerðist  hann  ríkr  maðr  íNor- 
egi,  ok  er  þar  mikil  ætt  frá  honum  komin. 
Finnbogi  unni  Bergi  mest  sona  sinna;  var  þat 
af  ást  þeiri  er  hann  hafði  við  Berg  hinn  rakka 
frænda  sinn.  Bjó  hann  eftir  föður  sinn  á  Finn- 
bogastóðum  ok  þótti  hann  þaðra  í  sveitumgild- 
astr  bóndi  ok  formaðr  annarra  manna,  enn  bræðr 
hans  aðrir  váru  mjök  í  förum,  þar  til  er  þeir 
staðfestu  ráð  sitt  ok  þóttu  allir  mikilhæfir  menn. 
Ok  lýk  ek  þar  Finnboga  sögu. 

